
Prolog 

Bosch aruncă o privire prin pătratul mic de geam şi văzu că 
bărbatul era singur în celulă. Îşi scoase pistolul din toc şi i-l dădu 
supraveghetorului. Procedura standard. Descuie uşa de oţel şi 
intră. Imediat, duhoarea de transpiraţie şi de vomă îi invadă 
nările. 

— De câtă vreme este aici? 

— De aproximativ trei ore, răspunse sergentul. A tras o mare 
beţie, aşa că nu ştiu ce poţi să scoţi de la el. 

Bosch intră în celulă, uitându-se fix la forma întinsă pe podea. 

— În regulă, poţi să închizi uşa acum. 

— Anunţă-mă. 

Uşa se închise cu un zgomot puternic, neplăcut, şi cu o 
hurducătură zdravănă. Bărbatul care se afla întins pe jos gemu 
şi se mişcă uşor. Bosch înaintă în celulă şi se aşeză pe bancheta 
cea mai apropiată de acesta. Scoase reportofonul din buzunarul 
hainei şi-l puse lângă el, pe banchetă. Uitându-se spre fereastră 
îl văzu pe sergent cum se întoarce cu spatele şi se îndepărtează. 
Se folosi de vârful pantofului ca să examineze dintr-o parte 
corpul bărbatului. Acesta gemu din nou. 

— Ridică-te, gunoiule! 

Bărbatul îşi roti încetişor capul, după care îl ridică puţin. Avea 
vopsea prin păr şi voma i se întărise pe cămaşă şi pe gât. 
Deschise ochii şi şi-i închise din cauza luminii prea puternice din 
celulă. Începu să vorbească încet, cu o voce răguşită: 

— lar tu. 

Bosch dădu aprobator din cap. 

— Da. Eu. 

— Jocul nostru. 

Un zâmbet îi trecu pe faţa de beţiv, cu mustăţi şi barbă de trei 
zile. Bosch observă că îi lipsea un dinte, spre deosebire de 
ultima lor întâlnire. Se întinse, şi apucă reportofonul, dar nu-l 
porni încă. 

— Ridică-te. A venit momentul să stăm de vorbă! 

— Nici să nu te gândeşti la aşa ceva, omule! Nu vreau să... 

— Nu prea mai ai timp la dispoziţie. Hai să vorbim! 

— Lasă-mă naibii în pace! 

Bosch se uită în direcţia ferestruicii. Nu era nimeni acolo, îşi 
întoarse privirea din nou spre bărbatul întins pe jos. 


— Singura ta scăpare este adevărul. Acum mai mult ca 
niciodată. Nu te pot ajuta, dacă nu-mi spui adevărul. 

— Da’ cine-oi fi tu, vreun preot? Ai venit aici să-mi asculţi 
spovedania? 

— Eşti pregătit pentru asta? 

Bărbatul nu mai spuse nimic. După câteva clipe, Bosch se 
gândi că omul adormise din nou. Îl împinse iarăşi într-o parte cu 
vârful pantofului, în rinichi. Bărbatul începu brusc să se mişte, 
agitându-şi energic braţele şi picioarele. 

— Du-te naibii! ţipă el. N-am nevoie de tine. Vreau un avocat. 

Bosch rămase tăcut câteva momente. Îşi luă reportofonul şi-l 
strecură înapoi în buzunar. Apoi se aplecă în faţă, cu coatele pe 
genunchi, şi-şi împreună mâinile. Se uită la beţiv şi scutură încet 
din cap. 

— În acest caz, cred că nu te pot ajuta, spuse el. 

Se ridică şi bătu în fereastra celulei, chemându-l pe 
supraveghetor. Îl lăsă pe bărbat zăcând pe podea. 


1 

Vine cineva! 

Terry McCaleb se uită la nevastă-sa, după care îi urmări 
privirea de-a lungul drumului şerpuitor care se deschidea în 
faţă. Observă maşinuţa de golf cum îşi croia drum în faţa lor, pe 
o şosea abruptă şi sinuoasă. Şoferul nu se vedea din cauza 
acoperişului maşinuţei. 

Stăteau pe terasa din spatele casei pe care o închiriaseră 
împreună cu Graciela în La Mesa Avenue. Priveliştea pornea de 
la drumul îngust şi şerpuitor mai jos de casa lor şi cuprindea 
întreaga panoramă a Avalonului şi a portului, ajungând până 
deasupra golfului Santa Monica şi a stratului de smog care se 
întindea în apropiere de Miami. Tocmai această panoramă 
fusese motivul pentru care îşi aleseseră casa aceasta drept noul 
lor cămin pe insulă. În momentul în care i se adresă soţia, 
privirea lui era îndreptată spre copilaşul pe care îl ţinea în braţe, 
şi nu la privelişte. Nu putea să-şi desprindă privirea de la ochii 
albaştri intens şi plini de încredere ai fiicei sale. 

McCaleb observă numărul de înmatriculare al maşinii 
închiriate, aşezat în partea laterală a maşinuţei de golf. Nu era 
un localnic. Probabil că era cineva care venise dinspre Miami cu 
feribotul Cătă/ina Express. Cu toate acestea, se întrebă cum de 
ştia Graciela că acest vizitator se îndrepta spre casa lor, şi nu 
spre orice altă casă din La Mesa. 

Nu o întrebă nimic despre asta, pentru că mai avusese ea 
premoniţii şi înainte. Pur şi simplu aşteptă şi, la puţin timp, după 
ce maşinuţa de golf dispăru din raza vederii lor, se auzi o bătaie 
în uşa principală. Graciela se duse să deschidă şi se întoarse în 
scurt timp pe terasă cu o femeie pe care McCaleb n-o mai 
văzuse de trei ani. 

Ajutorul de şerif, Jaye Winston, zâmbi când îl văzu pe 
bebeluşul din braţele lui. Era un zâmbet sincer, dar în acelaşi 
timp era zâmbetul distrat al unei persoane care nu se afla acolo 
ca să-i admire copilul. McCaleb îşi dădu seama că dosarul gros şi 
verde pe care-l ţinea într-o mână, precum şi caseta video pe 
care o ţinea în cealaltă însemnau că Winston era aici cu treburi. 
Treburi serioase. 

— Terry, ce mai faci? îl întrebă ea. 

— Cum nu se poate mai bine. Ţi-o mai aminteşti pe Graciela? 


— Bineînţeles. Şi ea cine este? 

— Ea este Cici. 

McCaleb nu folosea niciodată numele înscris în acte al 
copilului când se afla în compania altor persoane. li plăcea să-i 
spună Cielo doar atunci când era singur cu ea. 

— Cici, spuse Winston, şi ezită de parcă era în aşteptarea unei 
explicaţii privitoare la nume. Cum aceasta nu veni, continuă: Ce 
vârstă are? 

— Aproape patru luni. Este mare. 

— Ooh, da, observ... Şi băiatul... unde este? 

— Raymond, spuse Graciela. Este cu nişte prieteni. Terry a 
făcut un aranjament cu transportul, aşa că Raymond a plecat cu 
nişte prieteni în parc, să joace softball. 

Conversaţia lâncezea şi era ciudată. Ori Winston nu era 
interesată cu adevărat, ori nu era obişnuită cu o conversaţie 
atât de banală. 

— Vrei ceva de băut? se oferi McCaleb, în timp ce-i întindea 
copilul Gracielei. 

— Nu, mulţumesc. Am băut o Coca-Cola pe feribot. 

De parcă ar fi stat la coadă sau, probabil, indignat fiindcă era 
pasat de la o persoană la alta, bebeluşul începu să e agite şi 
Graciela le spuse că o duce înăuntru. li lăsă acolo, pe terasă. 
McCaleb îi făcu semn spre masa rotundă cu scaune, acolo unde 
luau ei cina aproape în fiecare seară, în timp ce bebeluşul 
dormea. 

— Hai să ne aşezăm. 

Îi arătă lui Winston un scaun care îi oferea o privelişte 
superbă asupra portului. Femeia puse dosarul verde, pe care 
McCaleb îl identifică ca fiind un dosar de anchetă, pe masă, cu 
caseta video deasupra. 

— Minunată, spuse ea. 

— Da, este extraordinară! Aş putea s-o privesc... 

Se opri şi zâmbi când îşi dădu seama că ea vorbea despre 
privelişte şi nu despre copilul lui. Winston zâmbi la rândul ei. 

— Este frumoasă, Terry. Chiar este. Şi tu arăţi bine, aşa 
bronzat. 

— Am tot ieşit cu barca în larg. 

— Cu sănătatea cum mai stai? 

— Nu pot să mă plâng, poate doar de grămada de 
medicamente pe care trebuie să le iau. Dar uite că au trecut trei 


ani şi n-au fost probleme. Cred că mă refac bine, Jaye. Doar că 
trebuie să continui să iau pastilele alea blestemate şi situaţia 
poate să rămână aşa. 

Zâmbi, întruchipând parcă imaginea sănătăţii pure. Soarele 
reuşise să-i coloreze pielea în brun, dar se pare că avusese un 
efect contrar asupra părului său. Tăiat scurt, proaspăt spălat, 
era acum aproape blond. Faptul că navigase atâta în ultima 
vreme îi scosese în relief muşchii braţelor şi ai umerilor. Singura 
urmă evidentă rămasă se ascundea sub cămaşa lui, o cicatrice 
lungă de 25 cm pe care o lăsase operaţia de transplant. 

— Minunat, spuse Winston. Se pare că te-ai aranjat excelent 
aici. Familie nouă, cămin nou... departe de toţi şi de toate. 

Rămase tăcută câteva momente, întorcând capul de parcă ar 
fi vrut să le cuprindă pe toate cu privirea - peisajul, insula şi 
viaţa lui McCaleb la un loc. McCaleb considerase tot timpul că 
Jaye Winston era atrăgătoare într-un fel băieţesc, sălbatic. Işi 
purta părul de culoarea nisipului despletit la nivelul umerilor. Nu 
se fardase niciodată pe vremea când lucrau împreună. Dar avea 
nişte ochi aprinşi, inteligenţi, şi un zâmbet natural şi puţin trist, 
melancolic, de parcă ar fi văzut nu numai partea comică, dar şi 
pe cea tragică a lucrurilor. Purta nişte jeanşi negri şi un tricou 
alb pe sub sacoul negru. Arăta bine, dură, şi McCaleb ştia din 
experienţă că aşa şi era. Avea obiceiul să-şi dea în mod repetat 
părul după ureche în timp ce vorbea. Considera acest gest ca 
fiind adorabil, dar dintr-un motiv pe care nu-l ştia. Întotdeauna 
se gândise că, dacă nu ar fi avut relaţia cu Graciela, şi-ar fi dorit 
să se apropie mai mult de Jaye Winston. Simţea, de altfel, că 
Winston intuia acest lucru. 

— Toate astea mă fac să mă simt vinovată din cauza 
motivului care mă aduce aici, spuse ea. Intr-un fel. 

McCaleb arătă cu capul spre dosar şi caseta video. 

— Ai venit cu treburi. Ai fi putut să suni, Jaye. Poate mai 
economiseai ceva timp. 

— Nu, nu ai trimis nicio înştiinţare de schimbare de adresă 
sau de număr de telefon. De parcă nici nu voiai să se ştie unde 
te afli. 

Işi dădu părul după urechea stângă şi zâmbi din nou. 

— Nu tocmai, spuse el. Pur şi simplu nu credeam că oamenii 
ar fi curioşi să ştie unde stau. Deci, cum m-ai găsit? 

— Am întrebat în dreapta şi-n stânga în portul de pe 


continent. 

— Vecinătatea oraşului. Pe aici aşa i se spune. 

— Atunci fie, vecinătatea oraşului. Mi-au spus în biroul 
căpităniei portului că încă îţi mai păstrezi un loc de ancorare 
acolo, dar că ţi-ai mutat barca aici. Am venit încoace şi am luat 
un taxi pe apă cu care am mers în jurul portului până am găsit 
barca. Prietenul tău era acolo. El mi-a spus cum să ajung aici. 

— Buddy. 

McCaleb se uită spre port şi zări barca The Following Sea. Se 
afla la aproximativ 800 de metri distanţă. Chiar putea să-l vadă 
pe Buddy Lockridge cum stătea aplecat la pupa vasului. După 
ce-l urmări câteva momente, îşi dădu seama că Buddy spăla 
tamburii cu furtunul direct din rezervorul de apă proaspătă. 

— Deci, despre ce este vorba, Jaye? întrebă McCaleb fără să 
se uite la Winston. Trebuie să fie ceva foarte important pentru 
tine, de vreme ce ai trecut prin atâtea în ziua ta liberă. Presupun 
că ai duminicile libere. 

— Majoritatea duminicilor. 

Dădu caseta la o parte şi deschise dosarul. Atunci McCaleb îşi 
întoarse privirea spre ea. Cu toate că era aşezat invers pentru 
el, îşi dădu imediat seama că prima pagină era un raport 
criminalistic standard, obişnuita primă pagină din orice dosar de 
anchetă. Era punctul de plecare. Privirea i se îndreptă spre 
căsuţa cu adresă. Chiar şi aşa, aşezat invers, îşi dădu seama că 
era vorba de un caz din West Hollywood. 

— Am aici un caz şi speram să arunci şi tu o privire. Vreau să 
zic, în timpul tău liber. Cred că este exact genul tău de caz. Aş 
vrea să dai şi tu o interpretare a cazului, să-mi evidenţiezi poate 
nişte aspecte pe care eu nu le-am observat încă. 

Îşi dăduse seama imediat, când văzuse dosarul din mâinile ei, 
că exact acest lucru urma să-l roage. Dar acum, că rugămintea 
fusese formulată, începu să se simtă cuprins de un val de 
emoţii. Se simţi copleşit de simpla posibilitate că ar putea să-şi 
recapete măcar o parte din fosta lui viaţă. De asemenea, se 
simţea vinovat de faptul că aducea mirosul morţii în căminul 
acesta atât de plin de viaţă nouă şi de fericire. Aruncă o privire 
spre jaluzelele ridicate ca să vadă dacă Graciela se uita la ei. Nu 
era acolo. 

— Genul meu de caz? repetă el. Dacă este vorba de un 
criminal în serie, cred că n-ar trebui să-ţi pierzi timpul pe aici. 


Du-te la FBI, sun-o pe Maggie Griffin. Ea o să... 

— Am făcut toate astea, Terry. Dar am nevoie de tine. 

— Acum câtă vreme s-a întâmplat? 

— Acum două săptămâni. 

Ea îşi ridică ochii din dosar şi se uită la el. 

— În ziua de Anul Nou? 

Femeia aprobă din cap. 

— Prima crimă din acest an, spuse ea. Cel puţin pentru poliţia 
din Los Angeles. Unii oameni consideră că noul mileniu nu a 
început cu adevărat decât anul acesta. 

— Şi crezi că este vreun fanatic al noului mileniu? 

— Oricine ar fi făcut asta, cu siguranţă este nebun într-un fel. 
Cred. De asta şi sunt aici. 

— Şi FBl-ul ce a spus? l-ai dus materialele şi lui Maggie? 

— Nu prea ai ţinut pasul cu schimbările, Terry. Maggie a fost 
trimisă înapoi la Quantico. Lucrurile s-au mai liniştit pe aici în 
ultimii ani, şi cei de la Ştiinţele Comportamentale au luat-o 
înapoi. Nu mai există niciun post cu detaşare. Aşa că, da, am 
vorbit cu ea. Dar la telefon, era la Quantico. A trecut toate 
datele prin programul VICAP şi n-a găsit nimic. 

McCaleb ştia că ea se referea la VICAP, o aplicaţie pe 
calculator - Programul de Analiză a Criminalităţii Violente. 

— Şi cum rămâne cu profilul? întrebă el. 

— Sunt pe lista de aşteptare. Ştii că în toată ţara au fost 
înregistraţi 34 de criminali inspirați de noul mileniu, care au 
acţionat în ajun şi în ziua de Anul Nou? Aşa că sunt ocupați până 
peste cap acum, iar secţiile de poliţie mai mari, ca noi, sunt în 
coada listei pentru că FBl-ul îşi închipuie că secţiile mai mici, cu 
mai puţină experienţă, şi efective mai reduse, au nevoie mai 
multă de ajutorul lor. 

Se opri câteva momente, ca să-i lase lui McCaleb timp să 
reflecteze la toate acestea. El înţelegea politica FBl-ului. Era şi 
asta o formă de selecţie. 

— Nu mă deranjează să aştept circa o lună până când Maggie 
sau altcineva de acolo poate să-mi ofere nişte material, dar 
ceva îmi spune că în acest caz timpul este foarte preţios, Terry. 
Dacă este vorba de un criminal în serie, atunci aşteptarea asta 
de o lună este cu siguranţă mult prea mare. Şi tocmai de-asta 
m-am gândit să vin la tine. Tot bat pasul pe loc în cazul acesta şi 
tu s-ar putea să fii ultima noastră speranţă, să descoperim o 


pistă nouă, ca să ne putem mişca, îmi amintesc încă de 
Cemetery Man (Omul din Cimitir) şi de Code Killer. Ştiu de ce 
eşti în stare dacă ai la îndemână dosarul crimei şi o casetă cu ce 
s-a întâmplat. 

Ultimele cuvinte au sunat gratuit şi au fost, de altfel, singura 
ei mişcare greşită, până în acel moment, se gândi McCaleb. In 
rest, o credea sinceră când spunea că era foarte posibil ca 
criminalul pe care-l căuta să acţioneze din nou. A 

— A trecut mult timp, Jaye, începu McCaleb. In afară de 
problema aceea cu sora Gracielei, nu m-am mai implicat în... 

— Haide, Terry, nu-mi vinde mie gogoşi, da? Poţi să stai aici 
cu copilul în braţe în fiecare zi a săptămânii, dar asta nu va 
şterge ce ai fost şi ce ai făcut. Te cunosc eu. Nu ne-am văzut şi 
n-am mai discutat de o grămadă de timp, dar pot să spun că te 
cunosc. Şi mai ştiu că nu trece o zi fără să te gândeşti la 
meseria ta. Nici măcar o zi. 

Tăcu şi se uită la el. 

— Atunci când ţi-au schimbat inima, n-au îndepărtat şi 
motivul pentru care trăieşti, înţelegi? 

McCaleb îşi îndreptă privirea în jos, spre barca lui. Buddy 
stătea acum pe scaunul de pescuit, cu picioarele pe cadrul 
pupei. McCaleb presupuse că avea o bere în mână, dar era prea 
departe ca să vadă. 

— Dacă te pricepi atât de bine la oameni, pentru ce ai nevoie 
de mine? 

— Poate că mă pricep eu, dar tu eşti de departe cel mai bun. 
La naiba, chiar şi dacă n-ar fi ocupați până peste cap până la 
Paşte în Quantico, pe tine te-aş crede mai degrabă decât orice 
profil al lor. Vorbesc serios. Ai fost... 

— In regulă, Jaye, n-am nevoie de un periaj acum! Ego-ul meu 
se simte foarte bine fără toate astea... 

— Atunci de ce anume ai nevoie? 

El se uită spre Jaye. 

— Doar de nişte timp. Trebuie să mă gândesc la asta. 

— Sunt aici tocmai pentru că instinctul îmi spune că nu prea 
am timp la dispoziţie. A 

McCaleb se ridică şi se duse spre balustradă. Işi cufundă 
privirea în mare. Un feribot Cătă/ina Express se îndrepta spre ei. 
Ştia că era aproape gol. Lunile de iarnă nu atrăgeau prea mulţi 
vizitatori. 


— Vine feribotul, spuse el. Este vorba de orarul de iarnă, Jaye. 
Mai bine ai pleca acum, dacă vrei să nu rămâi toată noaptea 
aici. 

— O să trimit un mesaj să vină un elicopter să mă ia, dacă e 
nevoie. Terry, nu vreau decât o zi să-mi acorzi, cel mult o 
noapte sau măcar seara aceasta. Tu stai aici, citeşti dosarul, te 
uiţi la casetă, după care mă suni dimineaţa şi-mi spui ce crezi. 
Poate că nu e nimic sau nimic nou. Dar poate că tu o să vezi 
ceva ce mie mi-a scăpat sau o să-ţi vină vreo idee care nu ne-a 
trecut prin cap. Doar atât te rog. Nu cred că e foarte mult. 

McCaleb îşi întoarse privirea dinspre feribotul care se apropia, 
şi se întoarse astfel încât îşi rezemă spatele de balustradă. 

— Ţie nu ţi se pare prea mult, pentru că tu eşti în miezul 
evenimentelor. Nu şi eu. Eu am ieşit din activitate, Jaye. Chiar şi 
reîntoarcerea la genul ăsta de viaţă va schimba lucrurile. M-am 
mutat aici ca s-o iau de la capăt şi ca să uit toate lucrurile la 
care mă pricepeam. Ca să mă descurc cu transformarea în 
altcineva. In viaţa de tată şi de soţ, pentru început. 

Winston se ridică şi se îndreptă spre balustradă. Se aşeză 
lângă el, dar contemplând priveliştea, în timp ce el stătea cu 
faţa spre casă. li vorbi în şoaptă. Dacă Graciela asculta de 
undeva din casă, nu avea cum să audă ce-i spune ea. 

— lţi aminteşti când a fost problema cu sora Gracielei, ce mi- 
ai spus? Mi-ai spus că ţi s-a oferit o a doua şansă în viaţă şi că 
trebuie să existe un motiv pentru care s-a întâmplat asta. Acum 
ţi-ai construit viaţa asta cu sora ei şi cu fiul ei, iar acum ai şi tu 
copilul tău. Asta este minunat, Terry, chiar cred asta. Dar nu 
acesta este motivul pe care îl căutai tu. Poate că tu crezi că 
acesta este, dar nu e aşa. Şi undeva acolo, în sufletul tău, ştii că 
aşa stau lucrurile. Te pricepi atât de bine să-i prinzi pe criminalii 
ăştia. Pe lângă asta, ce semnificaţie poate avea pescuitul? 

McCaleb aprobă uşor din cap şi se simţi prost pentru că 
aprobase atât de repede. 

— Lasă dosarul, spuse el. O să te sun când pot. 

In drum spre uşă, Winston o căută pe Graciela din priviri, dar 
nu O văzu. 

— Probabil că este în cameră cu copilul, spuse McCaleb. 

— Bine, transmite-i salutări din partea mea. 

— Aşa o să fac. 

Urmă o tăcere stânjenitoare în timp ce o conducea spre uşă. 


În cele din urmă, când McCaleb deschidea uşa, Winston îl 
întrebă: 

— Ei, şi cum e, Terry? Cum e să fii tată? 

— Este cel mai minunat lucru din lume, dar şi cel mai 
îngrozitor, în acelaşi timp. 

Răspunsul lui fu la comandă. După care se gândi o clipă şi 
adăugă ceva la care se tot gândise, dar nu spusese nimănui 
până atunci, nici măcar Gracielei. 

— Ca şi când ai avea un pistol îndreptat tot timpul spre capul 
tău. 

Winston se miră şi arăta chiar un puţin îngrijorată. 

— Cum aşa? 

— Pentru că ştiu că, dacă i se întâmplă ei ceva, orice, viaţa 
mea s-a sfârşit. 

Jaye dădu din cap. 

— Cred că înţeleg ce vrei să spui. 

leşi pe uşă. Părea destul de caraghioasă aşa, cum pleca. Un 
detectiv criminalist plecând la volanul unei maşinuţe de golf. 

Masa de duminică cu Graciela şi Raymond a fost liniştită. Au 
mâncat biban alb pe care îl prinsese McCaleb în dimineaţa 
aceea în spatele insulei, lângă istm, atunci când ieşise în larg. 
Pasagerii voiau întotdeauna să păstreze peştele pe care-l 
prinseseră, dar apoi, de cele mai multe ori, se răzgândeau 
atunci când se întorceau în port. Era ceva legat de instinctul de 
a ucide al bărbaţilor, credea McCaleb. Nu era suficient să prindă 
prada. Trebuia neapărat s-o şi ucidă. Şi acest lucru însemna că 
se servea destul de des peşte la masă în casa din La Mesa. 

McCaleb făcuse peştele cu porumb, la grătarul de pe verandă. 
Graciela făcuse salată şi fursecuri. Fiecare avea câte un pahar 
de vin alb în faţă. Raymond avea lapte. Mâncarea era bună, dar 
nu la fel era şi tăcerea. McCaleb se uită la Raymond şi-şi dădu 
seama că se prinsese de tensiunea care se instalase între cei 
doi adulţi şi era la rândul lui agitat. McCaleb îşi aminti cum i se 
întâmplase şi lui lucrul acesta în copilărie, când părinţii lui se 
tratau cu aceeaşi tăcere rece. Raymond era fiul surorii Gracielei, 
Gloria. Nu-şi cunoscuse tatăl. Atunci când Glory murise - fusese 
ucisă -, cu trei ani în urmă, Raymond venise să locuiască cu 
Graciela. McCaleb îi cunoscuse pe amândoi în timpul anchetei. 

— Cum a fost partida de softball? rupse tăcerea McCaleb, în 
cele din urmă. 

— A fost bună, cred. 

— Ai apucat să înscrii ceva? 

— Nu. 

— Lasă c-o să se întâmple şi asta. Nu te îngrijora! Continuă să 
încerci. Dar, mai ales, continuă să joci. 

McCaleb dădu din cap. Şi băiatul îşi dorise să plece cu barca 
în cursul dimineţii, dar nu i se dăduse voie. Cursa cu barca era 
rezervată pentru şase bărbaţi din vecinătatea oraşului. Cu 
McCaleb şi Buddy, se ajungea la opt persoane pe The Following 
Sea, iar aceasta era capacitatea maximă pe care o avea barca, 
pentru a respecta măsurile de siguranţă. lar McCaleb nu le 
încălca niciodată. 

— Ei bine, ia fii atent aici, avem următoarea cursă abia 
sâmbătă. Şi atunci vor fi doar patru persoane. Şi, cum este 
iarnă, mă îndoiesc c-o să mai apară şi altcineva. Şi, dacă aşa 
stau lucrurile, poţi să vii şi tu. 


Chipul întunecat al băiatului păru să se lumineze şi dădu din 
cap în timp ce-şi se juca cu furculita prin carnea albă de peşte 
din farfurie. Furculiţa părea mare în mâna lui şi McCaleb se simţi 
copleşit de tristeţe câteva clipe pentru băiat. Era îngrozitor de 
mic pentru un băiat de zece ani. Lucrul acesta îl deranja destul 
de mult pe Raymond şi-l întreba des pe McCaleb când o să 
crească. lar McCaleb îi răspundea tot timpul că se va întâmpla 
curând, cu toate că în sinea lui era convins că băiatul va rămâne 
veşnic mic. Ştia că mama lui fusese de înălţime medie, dar 
Graciela îi spusese lui McCaleb că tatăl lui Raymond era un 
bărbat mărunt - atât ca dimensiuni, cât şi în ceea ce privea 
caracterul. Dispăruse înainte de naşterea lui Raymond. 

Intotdeauna era ales ultimul în echipă, fiind considerat prea 
mic ca să intre în competiţie cu ceilalţi băieţi de vârsta lui 
Raymond îşi alesese mai multe hobby-uri decât sporturi de 
echipă. Pasiunea lui era pescuitul, iar în zilele libere, McCaleb 
obişnuia să-l ia cu barda în golf ca să pescuiască calcan. Atunci 
când făcea o cursă, băiatul se ruga tot timpul să meargă şi el, 
iar dacă mai rămânea loc i se permitea să meargă ca al doilea 
marinar. Era o plăcere imensă pentru McCaleb să pună o 
bancnotă de cinci dolari într-un plic, să-l lipească şi să i-l 
înmâneze băiatului la sfârşitul zilei. 

— O să avem nevoie de tine în turn, îi spuse McCaleb. Grupul 
acesta vrea s-o ia în jos, spre sud, pentru merlin. O să fie o zi 
lungă. 

— Grozav! 

McCaleb zâmbi. Lui Raymond îi plăcea la nebunie să fie 
observatorul din turn, să urmărească merlinii negri cum alunecă 
sau se rostogolesc la suprafaţa apei. Şi, cu un binoclu, devenise 
de-a dreptul un profesionist. McCaleb se uită la Graciela ca să se 
bucure împreună de moment, dar aceasta avea privirea aţintită 
în farfurie. Zâmbetul dispăruse de pe faţa ei. 

In câteva minute, Raymond termină de mâncat şi ceru voie să 
plece să se joace pe calculator în camera lui. Graciela îi spuse să 
dea sonorul la minimum ca să nu trezească bebeluşul. Băiatul îşi 
duse farfuria în bucătărie, iar Graciela şi McCaleb rămaseră 
singuri. 

El înţelesese de ce era ea aşa de tăcută. Ştia că nu putea să-i 
interzică să se implice într-o anchetă, pentru că, în urmă cu trei 
ani, chiar ea îl rugase să investigheze cazul surorii ei, şi acest 


lucru îi adusese împreună. Dar acum toate sentimentele şi 
emoţiile ei erau subordonate acestei tăceri ironice. 

— Graciela, începu McCaleb. Ştiu că nu vrei să fac asta, dar... 

— N-am spus asta. 

— Nici nu era cazul s-o spui. Te cunosc şi pot să-mi dau 
seama după expresia feţei tale, încă din momentul vizitei lui 
Jaye aici că... 

— Pur şi simplu vreau ca nimic să nu se schimbe, asta-i tot! 

— Înţeleg asta. Nici eu nu vreau să se schimbe ceva. Şi n-o să 
se schimbe. Nu o să fac altceva decât să mă uit pe dosar şi pe 
casetă şi să-i spun părerea mea. 

— Ştii că n-o să fie vorba doar de asta. Te cunosc. Te-am mai 
văzut procedând aşa. O să te prindă. La asta te pricepi cel mai 
bine. 

— N-o să mă prindă. O să fac doar ce mi-a cerut şi cu asta, 
basta. Nici măcar n-am de gând s-o fac aici. O să iau materialele 
pe care mi le-a adus şi o să mă duc cu ele pe barcă. Aşa că nici 
măcar n-o să se întâmple asta în casă. In regulă? Nu vreau să le 
ştiu în casă. 

Era conştient c-o va face, indiferent dacă ea era sau nu de 
acord, dar îşi dorea să obţină şi aprobarea ei. Relaţia lor era încă 
atât de proaspătă şi de nouă, încât el părea să-i ceară tot timpul 
aprobarea. Se gândise la asta şi se întrebase dacă nu avea 
cumva vreo legătură cu a doua şansă pe care o primise. Se 
luptase cu sentimente groaznice de vinovăţie în ultimii trei ani, 
peste care reuşise să treacă, dar sentimentul de vinovăţie încă 
nu dispăruse, era ca o barieră, apărea la fiecare câteva sute de 
metri. Avea impresia însă că, dacă ar fi avut acordul acestei 
femei pentru diferite acţiuni din viaţa lui, atunci totul urma să fie 
bine.  Cardiologul lui numise acest sentiment vina 
supraviețuitorului. El supravieţuise pentru că altcineva murise şi 
acum trebuia să obţină absolvirea pentru acest lucru. Dar 
McCaleb credea însă că explicaţia nu avea cum să fie chiar atât 
de banală. 

Graciela se încruntă, dar acest lucru nu-i schimbă imaginea 
de femeie frumoasă din mintea lui, pe care o avea soţia lui. 
Avea pielea arămie, iar părul închis la culoare încadra o faţă cu 
nişte ochi atât de negri, încât aveai impresia că nu este nicio 
linie despărţitoare între iris şi pupilă. Frumuseţea ei era un alt 
motiv pentru care el avea nevoie de aprobarea ei în tot ceea ce 


făcea. Era ceva de-a dreptul purificator în zâmbetul ei, atunci 
când îi era adresat lui. 

— Terry, v-am ascultat când eraţi pe terasă. După ce s-a 
liniştit copilul. Am auzit ce-a spus ea despre ceea ce te face pe 
tine să trăieşti, să tresalţi şi cum nu trece o zi fără să te 
gândeşti la asta, şi la felul în care mergeau lucrurile. Te rog doar 
atât să-mi spui, avea dreptate? 

McCaleb rămase câteva momente tăcut. Se uită în jos, în 
farfuria goală, apoi îşi ridică ochii şi privi în gol spre port, spre 
luminiţele din casele care se vedeau pe dealul opus, până la 
hanul din vârful muntelui Ada. Dădu încetişor din cap, după care 
îşi întoarse privirea spre ea. 

— Da, avea dreptate. 

— Atunci toate astea, tot ce facem noi aici, copilul nostru, 
totul este o minciună? 

— Nu. Bineînţeles că nu. Voi însemnați totul pentru mine şi 
mi-aş da viaţa ca să apăr tot ce am aici. Dar răspunsul este da, 
mă gândesc la ceea ce am fost şi la ceea ce am făcut. Atunci 
când lucram la FBI salvam vieţi, Graciela, pur şi simplu. Şi 
reuşeam să elimin răul din lumea asta. Reuşeam să fac să pară 
totul mai puţin întunecat. 

Îşi ridică mâna şi arătă spre port. 

— Acum am parte de o viaţă minunată cu tine, cu Cielo, cu 
Raymond. Şi eu... prind peşte pentru oamenii bogaţi care n-au 
altceva mai bun de făcut cu banii lor. 

— Deci le vrei pe amândouă. 

— Nu ştiu ce vreau. Dar ştiu că atunci când a fost aici îi 
spuneam toate astea pentru că ştiam că tu asculţi. Spuneam 
ceea ce ştiam că voiai să auzi, dar ştiam în adâncul sufletului că 
nu asta era ceea ce îmi doream. Îmi doream, de fapt, să deschid 
dosarul chiar atunci pe loc şi să mă apuc de treabă. Avea 
dreptate în ceea ce mă priveşte, Gracie. Nu m-a mai văzut de 
trei ani, dar mă cunoaşte ca-n palmă. 

Graciela se ridică, ocoli masa şi se îndreptă spre el. Se aşeză 
în braţele lui. 

— Pur şi simplu mi-e frică pentru tine, asta-i tot, spuse ea. 

Îl trase înspre ea. 


McCaleb luă două pahare din bufet şi le puse pe masă. Umplu 
primul pahar cu apă şi pe cel de-al doilea cu suc de portocale. 


După care începu să înghită cele 27 de pilule pe care le aliniase 
pe masă, bând din când în când apă şi suc de portocale, ca să le 
înghită mai uşor. Înghiţitul pastilelor - de două ori pe zi - era 
ritualul lui, şi îl detesta. Nu neapărat din cauza gustului - 
trecuse de mult peste asta de-a lungul celor trei ani. Ci pentru 
că acest ritual îi amintea încontinuu cât de dependent era de 
ajutorul acesta din afară. Pastilele erau ca o lesă. Nu putea să 
supravieţuiască prea mult fără ele. O mare parte din lumea lui 
era construită acum în jurul asigurării că le va avea tot timpul la 
îndemână. Îşi făcea planuri în legătură cu ele. Îşi făcea provizii 
din ele. Câteodată, chiar se visa luând pastile. 

Atunci când termină, McCaleb se duse în sufragerie, acolo 
unde Graciela citea o revistă. Nu îşi ridică privirea spre el, atunci 
când intră în încăpere, alt semn că era nefericită cu ceea ce 
simţea că se petrecea deodată în căminul ei. Rămase acolo în 
picioare câteva clipe şi atunci când văzu că femeia nu-l bagă în 
seamă ieşi pe hol şi se îndreptă spre camera bebeluşului. 

Cielo încă mai dormea în pătuţul ei. Lumina de deasupra era 
destul de slabă, dar o reglă suficient cât s-o vadă bine. McCaleb 
se îndreptă spre pătuţ şi se aplecă ca să o asculte cum respira, 
s-o vadă şi să-i adulmece parfumul de bebeluş. Cielo moştenea 
coloritul de la mama sa - pielea arămie şi părul negru cu 
excepţia ochilor, care erau de un albastru marin. Mânuţele le 
ţinea strânse în pumnişor de parcă ar fi vrut să arate cât de 
pregătită era să se lupte pentru viaţă. McCaleb simţea cum se 
îndrăgosteşte iremediabil de ea, mai ales atunci când o veghea 
în timp ce dormea. Se gândi la toate pregătirile pe care le 
făcuseră, la cărţile, cursurile şi sfaturile prietenelor Gracielei din 
spital, care erau asistente pediatre. Şi toate acestea ca să fie 
pregătiţi să aibă grijă de o viaţă fragilă atât de dependentă de 
ei. Nimic din ceea ce se spusese sau din ceea ce citise nu-l 
pregătise pentru reversul medaliei: lucrul de care şi-a dat seama 
din primul moment în care a ţinut-o în braţe era că acum viaţa 
lui era dependentă de ea. 

Se aplecă şi o atinse, învelind-o cu un pled. Fetiţa nu se 
mişcă. Putea să-i simtă inimioara bătând. Părea atât de agitată 
şi de disperată, ca o rugăciune spusă în şoaptă. Câteodată îşi 
trăgea balansoarul chiar lângă pătuţ şi o veghea până târziu în 
noapte. Dar în noaptea aceasta totul era diferit. Trebuia să 
plece. Avea treabă. O crimă de rezolvat. Nu era convins dacă 


era acolo pur şi simplu ca să-şi ia rămas-bun pentru noaptea 
aceea sau ca să capete într-un fel inspiraţia sau aprobarea şi din 
partea ei. În mintea lui, lucrurile astea nu prea aveau sens. Pur 
şi simplu ştia că trebuia s-o vadă şi s-o atingă înainte să se 
apuce de treabă. 


McCaleb ieşi pe promontoriu, după care cobori două trepte 
până la doc. Îşi găsi Zodiac-ul printre celelalte mici ambarcaţiuni 
şi urcă la bord, având grijă să pună caseta video şi dosarul la 
adăpostul prelatei gonflabile, ca să nu se ude. Trase de două ori 
de coarda motorului, înainte ca acesta să pornească, după care 
se îndreptă pe ruta de mijloc spre port. Nu existau docuri în 
portul Avalon. Vapoarele şi ambarcaţiunile erau legate de dane 
de acostare aşezate în linie, care urmau forma concavă a 
portului natural. Pentru că era iarnă, erau puţine ambarcaţiuni în 
port, dar McCaleb n-o luă printre danele de acostare. Merse 
înainte pe canal, de parcă ar fi condus o maşină pe străzile 
dintr-un cartier. Nu o iei pe peluzele oamenilor, rămâi înscris pe 
carosabil. ` 

Pe apă era frig, iar McCaleb îşi trase fermoarul de la geacă. In 
timp ce se apropia de The Following Sea, observă că televizorul 
era aprins în sufragerie. Acest lucru însemna că Buddy 
Lockridge nu terminase la timp, cât să prindă ultimul feribot, şi 
că rămânea peste noapte. 

McCaleb şi Lockridge lucrau împreună la afacerea cu 
transportul maritim. Graciela era proprietara ambarcaţiunii, cu 
numele, iar licenţa de transport maritim şi toate celelalte 
documente legate de afacerea lor erau pe numele lui Lockridge. 
Cei doi se întâlniseră în urmă cu peste trei ani, atunci când 
McCaleb îşi ancorase The Following Sea în portul de agrement 
Cabrillo din Los Angeles şi locuia la bordul ambarcaţiunii atunci 
când o repara. Buddy era un vecin al lui, care locuia pe o mică 
ambarcaţiune, în vecinătate. Deveniseră prieteni la cataramă, 
iar în cele din urmă, ajunseseră parteneri. 

În timpul sezoanelor aglomerate de primăvară şi de vară, 
Lockridge rămânea majoritatea nopţilor pe The Following Sea. 
Dar în timpul perioadelor mai puţin solicitante lua, de obicei, 
feribotul înapoi spre barca lui din Cabrillo. Se pare că avea 
succes mai mare la femei în barurile din oraş decât în puţinele 
localuri de pe insulă. McCaleb presupuse că urma să se întoarcă 


de dimineaţă, de vreme ce nu mai aveau nicio cursă în 
următoarele cinci zile. 

McCaleb lovi barca Zodiac în puntea de la pupa ambarcaţiunii. 
Opri motorul şi cobori cu caseta şi dosarul sub braţ. Legă barca 
de un stâlp şi se îndreptă spre barca prietenului său. Buddy îl 
aştepta în pragul uşii, probabil auzise barca sau simţise lovitura 
dată de aceasta. Deschise uşa, ţinând un roman cu copertă 
necartonată într-o mână. McCaleb se uită la televizor, dar nu-şi 
dădu seama ce se întâmpla. 

— S-a întâmplat ceva, Terror? întrebă Lockridge. 

— Nimic. Vreau să lucrez la ceva. O să stau un pic în cuşetă, 
bine? 

Intră în sufragerie. Era cald. Lockridge pornise centrala 
electrică. 

— Sigur, foarte bine. Pot să te ajut cu ceva? 

— Nu, nu e legat de afaceri. 

— Are legătură cu doamna care a venit aici? Ajutorul de şerif? 

McCaleb uitase că Winston venise în primul rând la barcă şi 
primise informaţiile de la Buddy. 

— Da. 

— Lucrezi la un caz, pentru ea? 

— Nu, răspunde McCaleb, sperând astfel să înfrâneze 
curiozitatea şi nivelul de implicare al lui Lockridge. Doar trebuie 
să mă uit pe nişte materiale şi s-o sun pe urmă. 

— Bună treabă, omule. 

— Nu tocmai. Este doar o favoare. La ce te uitai? 

— Ah, la nimic. O emisiune despre nişte forţe de elită care 
urmăresc nişte hackeri. De ce, ai văzut-o? 

— Nu, dar mă întrebam dacă aş putea lua puţin televizorul. 

McCaleb ridică caseta video. Ochii lui Lockridge începură să 
sticlească. 

— Poftim, dar te rog. Pune caseta aia că vreau să văd şi eu. 

— Aăh, nu se poate, Buddy. Este vorba de... detectivul 
Winston m-a rugat ca totul să rămână confidenţial. O să aduc 
televizorul înapoi de îndată ce termin. 

Pe faţa lui Lockridge se citea dezamăgirea, dar McCaleb nu 
era deloc îngrijorat de acest lucru. Se duse la bufetul care 
separa bucătăria de sufragerie şi puse acolo dosarul şi caseta. 
Apoi scoase din priză televizorul şi din rama în care era fixat, 
care îi asigura stabilitate, atunci când ambarcaţiunea se 


confrunta cu o mare agitată. Televizorul avea încorporat un 
video-player şi era destul de greu. McCaleb îl trase după el de-a 
lungul coridorului îngust şi-l duse în încăperea din faţă, care 
fusese parţial transformată în birou. Pe două laturi ale camerei 
fuseseră puse două paturi suprapuse, înguste. Tăblia patului de 
pe stânga fusese transformată în birou, iar cele două paturi de 
deasupra erau folosite de McCaleb pentru a-şi depozita dosarele 
cu vechile lui cazuri - Graciela nu voia să le ştie pe undeva prin 
casă, unde Raymond putea să dea peste ele. Singura problemă 
era că McCaleb era sigur că, din când în când, Buddy aruncase 
un ochi prin cutii şi se uitase prin dosare. Şi asta îl deranja. Era 
un fel de intruziune. McCaleb se gândise să încuie camera din 
faţă, dar ştia că acest lucru ar putea să fie o greşeală foarte 
mare. Singura deschizătură în tavan la puntea de jos era în 
camera din faţă, iar accesul aici nu trebuia blocat, în cazul în 
care ar fi fost necesară vreodată evacuarea de urgenţă prin 
acest loc. 

Puse televizorul pe birou şi îl băgă în priză. Se întoarse în 
salon ca să recupereze dosarul şi caseta, când îl văzu pe Buddy 
coborând pe scări, cu caseta în mână şi frunzărind dosarul. 

— Hei, Buddy... 

— Pare a fi un caz foarte ciudat, omule. 

McCaleb se întinse spre el şi închise dosarul, după care i-l luă. 

— Aruncam şi eu o privire... 

— Ţi-am spus deja, este confidenţial. 

— Da, dar noi lucrăm atât de bine împreună. Ca şi înainte. 

Era adevărat că, printr-o coincidenţă, Lockridge îi fusese de 
mare ajutor atunci când anchetase moartea surorii Gracielei. 
Dar aceea fusese o anchetă curentă, activă. Aici nu trebuia 
decât să vadă despre ce-i vorba. Nu avea nevoie de nicio 
persoană care să-l ajute, să se uite peste umărul lui. 

— Aici e vorba de altceva, Buddy. Este vorba doar de-o 
noapte. Nu fac altceva decât să arunc o privire pe materialele 
astea şi cu asta basta. Acum lasă-mă să mă apuc de treabă, ca 
să nu stau aici toată noaptea. 

Lockridge nu spuse nimic şi nici McCaleb nu mai aşteptă. 
Închise uşa camerei din faţă şi apoi se întoarse la birou. În timp 
ce se uita la dosarul crimei, simţi cum îl străbate un fior 
puternic, precum şi sentimentul crescând de frică şi de 
vinovăţie. 


McCaleb ştia că era timpul să se întoarcă în lumea întunecată, 
s-o exploreze şi s-o cunoască. Să-şi găsească calea prin lumea 
asta. Aprobă din cap, cu toate că era singur acum în încăpere. 
Era pentru a recunoaşte că aşteptase o groază de vreme acest 
moment. 

Caseta video se vedea bine şi imaginea era clară, 
luminozitatea bună. Tehnica utilizată pentru filmarea scenelor 
crimei se îmbunătăţise considerabil de pe vremea când McCaleb 
lucra la FBI. Doar conţinutul rămăsese acelaşi. Caseta pe care o 
urmări McCaleb arăta locul unei crime într-o lumină difuză. 
McCaleb îngheţă, dar opri cadrul şi îl studie, în cabină era linişte; 
se auzea numai clipocitul liniştitor al valurilor care se loveau 
uşor de ambarcaţiune, aceasta fiind, de altfel, singura intruziune 
din exterior. 

In centrul imaginii, se afla cadavrul nud a ceea ce părea să fie 
un bărbat, care fusese legat cu mâinile la spate cu nişte sârmă 
de ambalat, cu braţele şi picioarele legate strâns la spate, în aşa 
fel încât corpul părea să fie într-o poziţie fetală inversă. 
Cadavrul era cu faţa în jos pe un covor vechi şi murdar. 
Focalizarea era mult prea concentrată pe cadavru ca să mai poţi 
identifica în ce tip de locaţie fusese găsit. McCaleb trase 
concluzia că era vorba de un bărbat, orientându-se doar după 
masa corporală şi după musculatură, deoarece capul victimei nu 
se distingea. O găleată de plastic gri îi acoperea în întregime 
capul. McCaleb observă un fir de cablu care se întindea de la 
nivelul gleznelor victimei, în sus, spre spate şi între braţe, şi pe 
sub buza găleţii, unde era răsucită în jurul gâtului. La prima 
vedere, părea să fie vorba de o strangulare a ligaturilor, iar 
pârghia picioarelor a fost cea care a strâns puternic cablul în 
jurul gâtului victimei, provocând astfel asfixierea. De fapt, 
victima fusese legată în aşa fel încât, în cele din urmă, se 
sinucisese în momentul în care nu mai fusese în stare să-şi ţină 
picioarele îndoite la spate într-o astfel de poziţie extremă. 

McCaleb continuă să studieze scena. O cantitate mică de 
sânge se scursese pe covor, din găleată, indicând că, atunci 
când găleata ar fi fost dată la o parte, se va descoperi o rană la 
cap. 

McCaleb se lăsă pe spate în vechiul lui scaun de la birou şi 
reflectă asupra primelor impresii. Nu deschisese încă dosarul, 
preferind să urmărească mai întâi caseta cu scena crimei pe 
care voia s-o studieze, aşa cum o văzuseră anchetatorii. Era 
deja fascinat de ceea ce vedea. Simţea că era vorba de un ritual 
în acea scenă. Mai simţea, de asemenea, cum îi creşte din nou 


adrenalina. Apăsă butonul telecomenzii şi caseta continuă să 
prezinte evenimentele. 

Imaginea fixată pe detalii dispăru în momentul în care Jaye 
Winston intră în cadru. McCaleb începu să vadă ceva mai mult 
din cameră acum şi îşi dădu seama că lucrurile se desfăşuraseră 
într-un apartament mic, cu mobilă puţină. 

Ca o coincidenţă, Winston era îmbrăcată la fel cum fusese 
îmbrăcată atunci când venise la el acasă cu dosarul şi caseta 
video. Avea mănuşi de cauciuc pe care şi le trăsese peste 
mânecile sacoului. Avea la gât insigna de detectiv, care atârna 
de un şiret negru. Stătea în stânga cadavrului în timp ce 
partenerul ei, un detectiv pe care McCaleb nu-l cunoştea, stătea 
în partea dreaptă. Pentru prima dată, auzea şi voci pe casetă. 

— Victima a fost deja examinată de un medic legist şi este 
permisă investigarea scenei crimei, spuse Winston. A fost 
fotografiată în poziţia originală. Acum vom scoate găleata ca s-o 
examinăm mai îndeaproape. 

McCaleb ştia că îşi alegea cu grijă cuvintele şi 
comportamentul, cu gândul la viitor, un viitor care includea 
procesul unui criminal acuzat, în cadrul căruia caseta cu scena 
crimei va fi văzută de un juriu. Trebuie să pară profesionistă şi 
obiectivă, neimplicată emoţional sau impresionată de ceea ce 
vedea. Orice abatere de la un astfel de comportament îi 
permitea avocatului apărării să solicite scoaterea casetei video 
din lista de probe. 

Winston îşi dădu părul după urechi, după care îşi puse ambele 
mâini pe umerii victimei. Cu ajutorul partenerului, întoarse 
cadavrul pe o parte, cu spatele la cameră. 

Camera video apăru apoi peste umărul victimei şi luă un prim 
plan, în timp ce Winston trăgea uşor mânerul găleţii de sub 
bărbia bărbatului şi începea să ridice uşor găleata de pe capul 
victimei. 

— În regulă, spuse ea. 

Arătă interiorul găleţii spre cameră - sângele se coagulase 
deja - după care puse găleata într-o cutie de carton ca să poată 
fi înregistrată ca probă. Apoi se întoarse şi se uită la victimă. 

În jurul capului mortului fusese înfăşurat un cablu de culoare 
gri care forma un căluş strâns, pus peste gură. Avea ochii 
deschişi şi cu pupilele dilatate, care arătau groaza. Corneea de 
la ambii ochi era roşie din cauza hemoragiei. La fel şi pielea din 


jurul ochilor. 

— CP, spuse partenerul ei, arătând spre ochii victimei. 

— Kurt, spuse Winston. Suntem înregistraţi. 

— Îmi pare rău! 

Îi spunea partenerului ei să-şi ţină toate observaţiile pentru 
sine. Proteja din nou viitorul anchetei. McCaleb ştia că ceea ce 
indicase partenerul ei era hemoragia sau spargerea vaselor 
capilare, care însoțea tot timpul strangularea ligaturilor. Numai 
că această observaţie trebuia să fie făcută pentru juriu de către 
un medic examinator, şi nu de un detectiv criminalist. 

Sângele se coagulase în părul de lungime medie al 
decedatului şi cursese în găleată pe partea stângă a feţei 
acestuia. Winston începu să manevreze capul mortului şi să-şi 
plimbe degetele prin păr ca să vadă de unde cursese sângele. În 
cele din urmă găsi rana în vârful capului. Dădu la o parte părul 
cât putu mai bine ca să expună rana la cameră. 

— Barney, vino mai aproape să filmezi chestia asta, dacă poţi, 
îl rugă ea. 

Bărbatul cu camera se apropie. McCaleb observă o rană mică 
şi rotundă, care nu părea să fi penetrat craniul. De altfel, 
cantitatea de sânge care cursese nu era neapărat întotdeauna 
în concordanţă cu gravitatea rănii. Chiar şi rănile superficiale de 
la nivelul scalpului puteau să declanşeze mari pierderi de sânge. 
Putea să aibă o descriere formală completă a rănii din raportul 
de autopsie. 

— Barn, ia uite aici, spuse Winston, cu vocea puţin mai 
ridicată decât tonul monoton de dinainte. E ceva scris pe bandă, 
pe căluş. 

Observase acest lucru în timp ce se ocupa de capul victimei. 
Camera video se apropia. McCaleb descifra nişte litere foarte 
uşor scrijelite pe bandă, exact în dreptul gurii victimei. Părea că 
literele fuseseră scrise cu cerneală, dar mesajul era aproape 
şters din cauza sângelui. Putea să descifreze cam un cuvânt din 
întregul mesaj. 

— Peşteră, citi el cu voce tare. Peşteră? 

Apoi se gândi că era vorba doar de o parte dintr-un cuvânt, 
dar nu prea îşi putea imagina un cuvânt mai lung - poate doar 
cavernă (din engleză cave - cavernă) care să conţină literele 
respective în aceeaşi ordine. 

McCaleb opri din nou imaginea şi începu să se uite mai atent. 


Era captivat. Ceea ce vedea acolo îl făcea să se întoarcă în timp, 
în zilele în care era detectiv şi se ocupa de profiluri, când 
aproape orice caz care îi fusese încredinţat îi ridicase aceeaşi 
întrebare: Din ce minte chinuită şi bolnavă a apărut şi asta? 

Cuvintele lăsate de un ucigaş aveau întotdeauna o 
semnificaţie şi ofereau un plus de informaţie în cazul respectiv. 
Acest lucru însemna de cele mai multe ori că omuciderea era o 
declaraţie, un mesaj transmis de la ucigaş la victimă şi apoi la 
investigatorii care se ocupau de caz. 

McCaleb se ridică şi se duse până la patul de deasupra. 
Scoase una dintre cutiile cu vechile lui dosare şi o lăsă să cadă 
cu zgomot pe podea. Ridicând capacul, începu să caute cu 
înfrigurare printre dosare un caiet cu pagini nefolosite. Era 
ritualul lui pe vremea când lucra la FBI să înceapă fiecare caz 
care îi era încredinţat cu un caiet nou cu spirală. Dădu până la 
urmă peste un dosar doar cu un formular BAR (Cerere de 
asistenţă din partea FBl-ului) şi un caiet. Având atât de puţine 
documente în el, îşi dădu seama că fusese vorba despre un caz 
neînsemnat şi că acel caiet trebuia să aibă o grămadă de pagini 
goale. 

McCaleb frunzări caietul şi constată că era în mare parte 
nefolosit. Atunci scoase cererea de asistenţă din partea FBl-ului 
şi citi rapid prima pagină ca să vadă despre ce caz era vorba. Işi 
aminti imediat, deoarece era vorba de un caz pe care Îl 
rezolvase dând un singur telefon. Cererea de asistenţă venise 
de la un detectiv dintr-un orăşel, White Elk, Minnesota, în urmă 
cu aproape zece ani, atunci când McCaleb mai lucra încă la 
Quantico. Raportul detectivului spunea că doi bărbaţi 
începuseră un scandal la beţie în casa în care locuiau, se 
provocaseră unul pe celălalt la duel şi ajunseseră să se omoare 
prin Împuşcături simultane de la zece metri distanţă în curtea 
din spatele casei. Detectivul nu avea nevoie de ajutor în 
legătură cu dubla omucidere, pentru că totul era foarte clar. Dar 
era uluit de altceva. În cadrul percheziţiei din casa victimelor, 
investigatorii dăduseră peste ceva ciudat în frigiderul de la 
subsol. Într-un colţ al acestuia erau pungi de plastic cu o 
grămadă de tampoane folosite. Erau de mai multe tipuri şi 
mărci, iar testele preliminare prelevate de pe mai multe dintre 
ele identificaseră sânge provenind de la mai multe femei. 

Detectivul care lucra la caz nu ştia ce să facă cu aceste probe, 


dar îi era frică de ce era mai rău. Avea nevoie ca Unitatea de 
Ştiinţe Comportamentale a FBl-ului să-l ajute în legătură cu ce 
ar putea să însemne aceste tampoane şi ce ar trebui să facă cu 
ele. Mai exact, voia să ştie dacă tampoanele ar fi putut să fie 
nişte suveniruri păstrate de un criminal sau de mai mulţi 
criminali în serie, care nu fuseseră descoperiţi decât în 
momentul în care ajunseseră să se omoare între ei. 

McCaleb zâmbi amintindu-şi de caz. Mai dăduse peste 
tampoane în frigidere şi înainte. Îl sunase pe detectiv şi-i pusese 
trei întrebări. Cu ce se ocupau cei doi bărbaţi? In afară de 
armele folosite în timpul duelului, mai erau şi alte arme de 
calibru mare, puşti sau măcar permise de vânătoare în casă? Şi, 
în cele din urmă, când începuse sezonul de vânătoare a urşilor 
în pădurile din nordul Minnesotei? 

Răspunsurile detectivului  rezolvaseră rapid misterul 
tampoanelor. Amândoi bărbaţii lucrau la aeroportul din 
Minnesota pentru un antreprenor care furniza echipe de 
igienizare care pregăteau avioanele comerciale pentru zbor. Se 
găsiseră mai multe puşti de vânătoare în casă, dar nu şi permise 
de vânătoare. Şi, apoi, sezonul de vânătoare a urşilor începea 
peste trei săptămâni. 

McCaleb îi spusese detectivului că se părea că bărbaţii nu 
erau criminali în serie, ci că mai degrabă colectaseră 
tampoanele respective din toaletele avioanelor pe care le 
curăţau. Luau tampoanele acasă şi le îngheţau. Atunci când 
începea sezonul de vânătoare era foarte posibil să le dezgheţe 
şi să le folosească ca momeală pentru urşi, care simt mirosul de 
sânge de la mare distanţă. Majoritatea vânătorilor folosesc 
gunoiul pe post de momeală, dar nimic nu este mai eficient 
decât sângele. 

McCaleb îşi aminti că detectivul păruse, de fapt, dezamăgit că 
nu avea de-a face cu unul sau doi criminali în serie. Sau fusese 
dezamăgit că un agent FBI care stătea într-un birou din 
Quantico îi rezolvase atât de repede misterul, sau pur şi simplu 
îl supărase faptul că nu avea să beneficieze de popularizare prin 
intermediul televiziunii cu ocazia acestui caz. Inchisese brusc 
telefonul şi McCaleb nu mai ştiu nimic de el de atunci. 

McCaleb rupse cele câteva pagini cu descrierea cazului din 
caiet, le puse în dosar cu formularul BAR şi aşeză la loc dosarul 
în cutie. Apoi puse capacul şi aşeză din nou cutia la locul ei, pe 


patul de deasupra. Împinse cutia până ce se lovi cu putere de 
tăblia patului. 

Întorcându-se la birou, McCaleb se uită mai întâi la imaginea 
îngheţată de pe ecranul televizorului, apoi la pagina albă din 
caiet. Într-un târziu, scoase un stilou din buzunarul de la cămaşă 
şi tocmai voia să se apuce să scrie, când uşa camerei se 
deschise brusc şi apăru Buddy Lockridge. 

— Eşti bine? 

— Poftim? 

— Am auzit toate zgomotele astea. Toată barca s-a zguduit. 

— Sunt bine, Buddy, doar că... 

— Oh, fir-ar să fie, ce naiba-i asta? 

Se uita fix la ecranul televizorului. McCaleb luă imediat 
telecomanda şi imaginea dispăru. 

— Uite ce e, Buddy, ţi-am spus că este ceva confidenţial şi că 
nu pot... 

— Bine, am înţeles. Voiam doar să verific că nu ai căzut sau 
ceva de genul ăsta. 

— Bine, mulţumesc, dar sunt în regulă. 

— N-o să mă culc prea curând, aşa că, dacă ai nevoie de 
ceva... 

— N-o să am nevoie, dar oricum mulţumesc. 

— Ştii, consumi foarte mult curent. Va trebui să porneşti 
generatorul mâine, după ce plec eu. 

— Nicio problemă. Aşa o să fac. Vorbim mai încolo, Buddy. 

Buddy arătă cu degetul spre ecranul acum gol al televizorului. 

— E ceva foarte dubios acolo. 

— Pa, Buddy, spuse McCaleb nerăbdător. 

Se ridică şi închise uşa, în timp ce Lockridge se mai afla încă 
în prag. De data aceasta o încuie cu cheia. Se întoarse la birou şi 
la caiet. Începu să scrie şi în numai câteva secunde făcuse o 
listă. 


SCENA CRIMEI 


1.Strangularea ligaturilor 
2.Nuditate 

3.Rană la cap 
4.Bandă/Căluş - „Peşteră”? 
5.Găleată? 


Studie lista timp de câteva minute, aşteptând să-i vină o idee, 
dar nimic. Era prea devreme. Instinctiv, ştia că ceea ce era scris 
pe bandă reprezenta o cheie pe care nu va reuşi s-o descifreze 
până ce nu avea mesajul complet. Se luptă cu tentaţia 
copleşitoare de a deschide dosarul crimei şi de a ajunge la 
mesaj. În schimb, deschise din nou televizorul şi începu să vadă 
caseta din locul în care o oprise. Camera era acum focalizată pe 
gura victimei şi pe banda foarte întinsă care o acoperea. 

— Lăsăm asta pentru medicul legist, spuse Winston. Ai filmat 
tot ce trebuia, Barn? 

— Da, am prins tot, declară cameramanul invizibil. 

— În regulă, hai să mergem şi să vedem ce legătură este între 
toate astea. 

Camera video urmă toată lungimea cablului cu care fusese 
legată victima, de la gât până la picioare. Cablul era răsucit în 
jurul gâtului şi trecut printr-un nod alunecător. Apoi cobora de-a 
lungul şirei spinării până în locul în care fusese înfăşurată de 
mai multe ori în jurul gleznelor, care fuseseră îndoite atât de 
mult, încât călcâiele victimei ajunseseră pe fese. 

Încheieturile mâinilor fuseseră legate cu un cablu separat 
care fusese înfăşurat de şase ori în jurul lor, după care fusese 
strâns într-un nod. Legăturile provocaseră urme adânci pe 
pielea de la încheieturi şi glezne, indicând astfel faptul că 
victima se luptase un timp înainte de a muri... 

Atunci când videografia corpului se termină, Winston îi spuse 
cameramanului invizibil să facă un inventar video al fiecărei 
camere din apartament. 

Camera se îndepărtă de cadavru şi arătă restul spaţiului 
sufrageriei. Părea că apartamentul fusese mobilat dintr-un 
magazin second hand. Nu exista niciun fel de armonie, niciuna 
dintre piesele de mobilier nu se potrivea cu restul. Cele câteva 
tablouri de pe pereţi arătau de parcă ar fi apărut dintr-o cameră 
de acum zece ani de la hotelurile Howard Johnson - totul o 
acuarelă portocalie. În capătul camerei se afla un dulap înalt, 
special pentru porţelanuri, evident gol. Erau şi câteva cărţi pe 
unele rafturi, dar majoritatea erau goale. Deasupra dulapului era 
ceva care i se păru curios lui McCaleb. Era o bufniţă de 70 cm 
care părea să fi fost pictată manual. McCaleb mai văzuse 
destule şi înainte, mai ales în portul Avalon şi în cel din Cabrillo. 


Majoritatea erau făcute din plastic, goale pe dinăuntru, şi erau 
aşezate în vârful catargelor sau pe punţile bărcilor cu motor în 
încercarea, de regulă lipsită de succes, de a speria pescăruşii şi 
alte păsări să mai vină pe ambarcaţiune. Teoria era că bufnița 
era percepută de celelalte păsări ca o pasăre de pradă şi că 
acestea nu ar mai murdări bărcile cu găinaţul lor. 

McCaleb mai văzuse, de asemenea, bufniţe folosite şi pe 
fațadele clădirilor publice, acolo unde porumbeii erau o mare 
bătaie de cap. Dar ce îl interesa pe el legat de bufnița de plastic 
de aici era că nu mai văzuse niciodată şi nici nu mai auzise că 
vreo bufniţă să fie folosită în interiorul unei case pe post de 
ornament sau în alt scop. Ştia că oamenii colecţionau tot felul 
de chestii, inclusiv bufniţe, dar până atunci nu mai văzuse 
niciuna în vreun apartament în afară de cea aşezată pe dulap. 
Deschise repede dosarul şi găsi raportul de identificare a 
victimei. Acesta spunea că victima era zugrav. McCaleb închise 
dosarul şi se gândi câteva clipe că probabil victima luase bufnița 
de la vreun loc de muncă sau o scosese dintr-o structură pe care 
o pregătea pentru zugrăvire. 

Derulă un pic caseta şi urmări cum cameramanul trecea de la 
cadavru la imaginea dulapului pe care era cocoţată bufnița. Lui 
McCaleb i se păru că acesta făcuse o întoarcere de 180 de 
grade, acest lucru însemnând că bufnița era aşezată exact cu 
faţa spre victimă, uitându-se în jos spre scena crimei. 

Cu toate că existau şi alte posibilităţi, instinctul lui McCaleb îi 
dicta că bufnița de plastic făcea parte din scena crimei. Luă 
caietul şi notă la punctul şase de pe listă, bufnița. 

Restul casetei nu mai prezentă mare interes pentru McCaleb. 
Aceasta înfăţişa celelalte încăperi din apartamentul victimei - 
dormitorul, baia şi bucătăria. Nu mai văzu nicio bufniţă şi nu-şi 
mai notă nimic. Când ajunse la sfârşitul înregistrării, o derulă şi 
o mai urmări o dată. Nimic nou nu-i mai captă atenţia. Scoase 
caseta şi o puse în carcasa de carton. După care duse 
televizorul înapoi în sufragerie, unde îl fixă în rama de pe bufet. 

Buddy stătea întins pe canapea şi citea o carte. Nu spuse 
nimic şi McCaleb îşi dădu seama că se simţea jignit că îi trântise 
uşa în nas şi o încuiase. Se gândi să-şi ceară scuze, dar se hotărî 
s-o lase baltă. Buddy fusese tot timpul prea băgăcios în treburile 
lui, atât în trecut, cât şi acum. Poate că această respingere avea 
să-i dea de gândit. 


— Ce citeşti? întrebă el. 

— O carte, spuse Lockridge, fără să-şi ridice privirea. 

McCaleb zâmbi pentru sine. Acum era sigur că-l supărase pe 
Buddy. 

— Ei bine, uite televizorul, dacă vrei să te uiţi la ştiri sau la 
altceva. 

— S-au terminat ştirile. 

McCaleb se uită la ceas. Era miezul nopţii. Nu realizase cât de 
multă vreme trecuse. Asta i se întâmpla destul de des - când 
lucra la FBI era deja o rutină pentru el să lucreze şi în timpul 
prânzului sau până noaptea târziu, fără să-şi dea seama de 
acest lucru, atunci când începea să fie foarte implicat într-un 
caz. 

ÎI lăsă pe Buddy să fiarbă supărat şi se întoarse în birou, 
închise din nou uşa, cu zgomot, şi o încuie. 

McCaleb deschise caietul la o pagină nouă, apoi deschise 
dosarul crimei. Desfăcu inelele dosarului şi scoase toate 
documentele, aşezându-le în ordine pe birou. Era puţin cam 
ciudat, dar nu-i plăcuse niciodată să studieze cazurile frunzărind 
paginile dintr-un dosar. Îi plăcea să ţină fiecare raport în mână. 
li plăcea să cerceteze documentele din scoarță în scoarță. Lăsă 
la o parte dosarul şi începu să citească cu atenţie rezumatele 
investigaţiilor, în ordine cronologică. În scurt timp se cufundă 
total în studiu. 

Anunţarea crimei se făcuse de la un telefon oarecare dat la 
recepţia subsecţiei West Hollywood a Poliţiei Los Angeles, la ora 
12 ziua, în ziua de luni, 1 ianuarie. Persoana care telefonase 
anunţase că era un bărbat mort în apartamentul 2B în imobilul 
de locuinţe Grand Royale din zona Sweetzer, lângă Melrose. Cel 
care sunase închisese fără să-şi lase numele sau orice alt mesaj. 
Pentru că dăduse telefonul pe una dintre liniile obişnuite (nu de 
urgenţă) de la recepţie, nu fusese înregistrat şi nu exista nicio 
posibilitate de identificare a celui care telefonase. 

O patrulă de poliţie a fost trimisă la apartament ca să verifice, 
iar aceasta găsise uşa de la intrare întredeschisă. Pentru că nu 
răspundea nimeni, poliţiştii au intrat în apartament şi au 
descoperit repede că apelantul anonim dăduse o informaţie 
corectă. lnăuntru se afla un bărbat mort. După ce au alertat o 
echipă de criminalişti, poliţiştii au părăsit locul faptei. Cazul 
fusese încredinţat echipei Jaye Winston şi Kurt Mintz, cu Winston 
în calitate de detectiv-şef. 

Victima fusese identificată în raport ca fiind Edward Gunn, 
zugrav fără domiciliu fix, de 44 de ani. Trăia singur în 
apartamentul din Sweetzer Avenue de nouă ani. 

Căutarea pe calculator a unui cazier penal sau a unor 
activităţi penale scosese la iveală faptul că Gunn avea un trecut 
plin de condamnări pentru mici infracţiuni, pornind de la 
solicitarea serviciilor unor prostituate şi vagabondaj, până la 
arestări repetate pentru consum de alcool în spaţii publice şi la 
volan. Fusese arestat de două ori pentru şofat în stare de 
ebrietate în decursul a trei luni, cu puţin timp înainte de 
moartea sa, incluzând şi noaptea de 30 decembrie. Înaintase 
cauţiunea pe 31 decembrie şi fusese eliberat. La mai puţin de 


24 de ore era mort. Rapoartele mai indicau, de asemenea, o 
arestare pentru o infracţiune penală serioasă, dar fără o 
condamnare ulterioară. Cu şase ani în urmă, Gunn fusese luat în 
custodia poliţiei Los Angeles şi interogat în cazul unei crime. 
Apoi fusese eliberat şi nu fusese niciodată acuzat. 

Potrivit rapoartelor de Investigaţie întocmite de Winston şi de 
partenerul ei, nu se înregistrase niciun jaf asupra lui Gunn sau în 
apartamentul acestuia, astfel încât mobilul crimei era 
necunoscut. Alţi locatari din imobilul în care se petrecuse crima 
declaraseră că nu auziseră niciun fel de zgomote neobişnuite 
din apartamentul lui Gunn în noaptea de Anul Nou. Orice 
zgomot care ar fi putut fi auzit din apartament în timpul crimei 
fusese cu siguranţă înăbuşit de petrecerea care avusese loc în 
apartamentul vecinului care locuia chiar sub apartamentul lui 
Gunn. lar petrecerea se prelungise până în dimineaţa zilei de 1 
ianuarie. După spusele mai multor invitaţi, Gunn nu participase 
la petrecere sau nu fusese invitat. 

O examinare mai atentă a vecinătăţii, care începuse în mod 
special cu micile imobile care aveau apartamente asemănătoare 
clădirii Grand Royale, fusese lipsită de succes, nu se găsiseră 
martori care să-şi amintească să-l fi văzut pe Gunn în zilele 
premergătoare morţii sale. 

Toate indiciile conduceau spre concluzia că ucigaşul venise la 
Gunn. Lipsa oricăror urme de forţare a uşilor sau a geamurilor 
apartamentului indicau că nu existase nicio spargere şi că era 
foarte posibil ca Gunn să-l fi cunoscut pe criminal. În acest sens, 
Winston şi Mintz îi interogaseră pe toţi colegii şi pe asociaţii lui 
Gunn, precum şi pe toţi locatarii şi pe toate persoanele care 
participaseră la petrecerea din apartamentul de dedesubt, în 
încercarea lor de a găsi vreun suspect. Eforturile însă nu le 
fuseseră răsplătite. 

Verificaseră, de asemenea, extrasele de cont ale victimei în 
căutarea vreunui indiciu cu o posibilă motivaţie financiară, dar 
nu  descoperiseră nimic. Gunn nu avea venituri stabile. 
Majoritatea timpului şi-o petrecea între o lucrare şi un magazin 
de design de pe bulevardul Beverly, oferindu-şi serviciile 
potenţialilor clienţi, ca zilier. Işi ducea viaţa de pe o zi pe alta, 
câştigând doar banii care-i ajungeau să-şi plătească 
apartamentul şi o camionetă în care îşi căra echipamentul 
pentru zugrăvit. 


Gunn avea o singură rudă în viaţă, o soră care locuia în Long 
Beach, pe care n-o mai văzuse de mai mult de un an, dar pe 
care o sunase cu o noapte înainte de moartea sa, de la secţia de 
poliţie LAPD Hollywood. Era reţinut acolo pentru conducere în 
stare de ebrietate. Femeia declarase că-i spusese fratelui ei că 
nu-şi mai permitea să-i achite cauţiunea. Apoi închisese. Din 
păcate, nu le putea oferi anchetatorilor niciun fel de informaţie 
utilă în legătură cu uciderea sa. 

Incidentul pentru care fusese arestat Gunn în urmă cu şase 
ani fusese investigat şi examinat pe toate părţile. Gunn ucisese 
o prostituată într-o cameră de motel de pe bulevardul Sunset. O 
înjunghiase cu cuțitul acesteia, atunci când încercase să-l atace 
şi să-l jefuiască, potrivit declaraţiei lui din raportul înaintat 
secţiei de poliţie LAPD Hollywood. Existau nişte nepotriviri 
minore între declaraţia originală a lui Gunn dată ofiţerilor de 
patrulă şi probele fizice, dar nu suficiente pentru ca procuratura 
să-l acţioneze în justiţie şi să-l acuze de ceva. În cele din urmă, 
cazul a fost închis, sub verdictul de legitimă apărare. 

McCaleb observă că investigatorul principal în acest caz 
fusese detectivul Harry Bosch. Cu câţiva ani în urmă, McCaleb 
lucrase cu Bosch la un caz, o investigaţie la care încă se mai 
gândea destul de des. Bosch fusese destul de dur şi de secretos, 
dar era un poliţist bun, cu excelente abilităţi de investigator, 
intuiţie şi mult instinct. De fapt, chiar reuşiseră să stabilească o 
legătură între ei datorită tumultului emoţional pe care-l 
generase cazul asupra amândurora. McCaleb notă numele lui 
Bosch în carneţel ca să-şi amintească să-l sune pe detectiv şi să 
vadă dacă avea vreo idee legată de cazul Gunn. 

Apoi se întoarse să citească rezumatele. Gândindu-se la 
cazierul anterior al lui Gunn legat de solicitarea de servicii unor 
prostituate, următorul pas pe care l-au făcut Winston şi Mintz a 
fost să urmărească desfăşurătorul telefonic al victimei şi să 
verifice cumpărăturile făcute cu cartea de credit şi cu cecuri 
pentru ca să vadă dacă continuase să apeleze la serviciile 
prostituatelor. Nu găsiră nimic. Traversaseră şi cercetaseră 
bulevardul Sunset cu încă doi-trei poliţişti timp de trei nopţi la 
rând, oprind şi interogând prostituatele de pe stradă. Dar 
niciuna nu recunoscuse că îl ştia pe bărbatul din fotografiile pe 
care aceştia le împrumutaseră de la sora lui Gunn. 

Detectivii  cercetaseră toate anunţurile de la rubrica 


„matrimoniale” din diverse ziare locale, în căutarea vreunui text 
publicat de Gunn. Şi, ca şi până acum, eforturile lor au fost 
zadarnice. 

În cele din urmă, detectivii mai făcuseră o încercare, urmând 
pista familiei şi a cunoscuţilor prostituatei ucise în urmă cu şase 
ani. Cu toate că Gunn nu fusese niciodată condamnat pentru 
crimă, mai exista posibilitatea ca cineva să creadă că el nu 
acţionase atunci în legitimă apărare - cineva care acum ar fi 
încercat să se răzbune. 

Dar şi aceasta se dovedi o pistă falsă. Rudele femeii ucise 
erau din Philadelphia, iar aceştia pierduseră legătura cu ea cu 
mulţi ani în urmă. Niciun membru al familiei nu venise măcar să 
revendice cadavrul înainte ca acesta să fie incinerat pe 
cheltuiala contribuabililor. Nu avea niciun rost să caute să se 
răzbune pentru o crimă care avusese loc în urmă cu şase ani, 
când de altfel nici măcar nu-i interesase chestia asta. 

În acest caz nu făceau altceva decât să urmărească piste care 
nu duceau nicăieri. Un caz nerezolvat în primele patruzeci şi opt 
de ore avea şanse mai mici cu 50 să fie elucidat. Un caz 
nerezolvat după două săptămâni era exact ca un cadavru 
nerevendicat la morgă - urma să rămână la rece şi în întuneric 
pentru multă vreme. 

Şi acesta era şi motivul pentru care Winston venise, în cele 
din urmă, la McCaleb. El era ultima lor şansă într-un caz fără 
speranţă. 

Când termină cu rezumatele rapoartelor, McCaleb se hotări să 
facă o pauză. Se uită la ceas şi constată că era aproape două. 
Deschise uşa cabinei şi se duse în sufragerie. Lumina era stinsă. 
Se părea că Buddy se culcase în cabina principală, fără să facă 
niciun zgomot. McCaleb deschise frigiderul şi se uită înăuntru. 
Era acolo un bax de şase beri care rămăseseră după curse, dar 
nu asta căuta el. Mai era şi o cutie de suc de portocale şi una cu 
apă plată. Luă apa, ieşi din sufragerie şi merse spre cocpit. In 
general era răcoare pe apă, dar noaptea asta părea mai 
friguroasă decât de obicei, îşi puse mâinile la piept şi urmări 
linia portului, până sus pe deal, spre casa în care ştia că doarme 
familia lui. Era o singură lumină aprinsă, pe terasa din spatele 
casei. 

În acel moment simţi cum îl copleşeşte un puternic sentiment 
de vinovăţie. Ştia că, în ciuda dragostei puternice pe care le-o 


purta femeii şi celor doi copii care locuiau cu el, prefera să fie 
aici, pe barcă, cu dosarul crimei, decât acolo sus, în casa 
cufundată în linişte. Incercă să îndepărteze aceste gânduri şi 
întrebările care-i veneau în cap, dar nu putea să nu-şi dea sema 
că ceva nu era în regulă cu el, lipsea ceva anume. Era ceva care 
îl împiedica să se dedice în întregime familiei şi să accepte ceea 
ce toţi bărbaţii îşi doreau. 

Se întoarse înăuntru. Ştia că, dacă se cufunda în rapoartele 
cazului, urma să elimine sentimentul de vinovăţie care avea să 
dispară. 


Raportul autopsiei nu conţinea nicio surpriză. Cauza morţii era 
exact cea pe care McCaleb o ghicise de pe caseta video: hipoxie 
cerebrală din cauza presării arterelor carotide prin strangularea 
ligaturilor. Ora morţii fusese estimată între miezul nopţii şi ora 3 
A.M. în ziua de 1 ianuarie. 

Medicul legist care coordonase autopsia notase că rănile 
interioare de la nivelul gâtului fuseseră nesemnificative. Nici 
osul hioid şi nici cartilajul tiroidian nu fuseseră rupte. Acest 
aspect, împreună cu multiplele urme de pe piele la nivelul 
ligaturilor, îl făcuseră pe medicul legist să tragă concluzia că 
Gunn se sufocase foarte lent, în timp ce se chinuise cu disperare 
să-şi ţină picioarele la nivelul spatelui, astfel încât cablul din 
jurul gâtului să nu se strângă prea tare şi să-l sufoce. Concluzia 
autopsiei sugera că victima s-ar fi luptat în acea poziţie timp de 
aproximativ două ore. 

McCaleb se gândi la acest aspect şi se întrebă dacă ucigaşul 
rămăsese în apartament în tot acest timp, urmărindu-l pe 
muribund cum se lupta. Sau poate că îl legase şi plecase înainte 
ca victima să moară, ca să-şi pună probabil în aplicare un alibi, 
cum ar fi, de exemplu, să apară la o petrecere de revelion, 
astfel încât să existe mai mulţi martori care să declare că-l 
văzuseră la ora când victima murise. 

Apoi îşi aminti de găleată şi decise că ucigaşul rămăsese în 
apartament. Acoperirea feţei victimei era un obicei frecvent 
întâlnit în crimele cu motivaţie sexuală, când atacatorul 
acoperea faţa victimei fie ca s-o desfigureze, fie ca aceasta să 
nu-l vadă. McCaleb lucrase la foarte multe astfel de cazuri în 
care femeile fuseseră violate, apoi ucise prin sufocare cu 
diverse obiecte de îmbrăcăminte sau cu perne care le 


acopereau feţele, iar copiii aveau capetele înfăşurate în 
prosoape. Putea să facă o listă cu exemple care ar fi umplut un 
caiet întreg. In schimb, notă un rând pe pagină, sub numele lui 
Bosch. 


UNSUB (subiectul necunoscut) a fost acolo tot timpul. A 
urmărit. 

Subiectul necunoscut, se gândi McCaleb. Deci iată că ne 
întâlnim din nou. 


Înainte să meargă mai departe, McCaleb mai căută în raportul 
de autopsie încă două informaţii. Prima era legată de rana de la 
cap. Găsi o descriere a rănii în comentariile examinatorului. 
Rana provocată înainte de moartea victimei era circulară şi 
superficială. Nu produsese mari pierderi de sânge şi era posibil 
să fi fost o rană pe care victima şi-o făcuse în legitimă apărare, 
dar McCaleb elimină posibilitatea ca rana să fi fost defensivă. 
Singurele pete de sânge de pe covorul unde avusese loc crima 
erau cele care se vărsaseră din găleată, după ce aceasta fusese 
pusă pe capul victimei. În plus, sângele provenit din rana din 
vârful capului cursese şi peste faţa victimei. Acest lucru indica 
aplicarea înainte a capului. McCaleb puse cap la cap toate 
acestea şi ajunse la concluzia că Gunn era deja legat şi pe 
podea, atunci când i se dăduse lovitura la cap, apoi îi fusese 
acoperit capul cu găleata. Instinctul îi spunea că această 
lovitură era foarte posibil să fi fost dată cu scopul de a grăbi 
moartea victimei; un impact puternic la nivelul capului, care ar fi 
slăbit rezistenţa victimei şi ar fi scurtat lupta acesteia. 

Işi notă aceste idei în caiet, după care se întoarse la raportul 
de autopsie. Localiză faptele descoperite în urma examinării 
penisului şi a anusului. Swabs notase că nu avusese loc niciun 
contact sexual înainte de moartea victimei. McCaleb scrise în 
caiet Fără Sex. Mai jos notă cuvântul Furie şi îl încercui. 

McCaleb realiză că aproape toate, dacă nu toate, concluziile şi 
suspiciunile pe care le avea el acum erau cele la care probabil 
ajunsese şi Jaye Winston. Dar aşa proceda el de fiecare dată 
când se apuca să analizeze împrejurările în care avusese loc 
crima. Işi făcea mai întâi o idee proprie, apoi verifica dacă 
aceasta se potrivea cu concluziile trase de anchetatorul 
coordonator. 


După ce analiză raportul de autopsie, se duse la rapoartele de 
evidenţiere a probelor. Se uită mai întâi pe lista de probe 
recuperate şi observă că bufnița de plastic pe care o văzuse pe 
caseta video nu fusese băgată în pungă şi etichetată. Era 
convins că trebuia luată în considerare, aşa că îşi notă acest 
lucru. De asemenea, din lista lipsea orice fel de menţiune 
referitoare la recuperarea vreunei arme. După cum stăteau 
lucrurile, obiectul care fusese folosit pentru a provoca rana de la 
nivelul scalpului lui Gunn fusese luat de la locul crimei de către 
asasin. McCaleb îşi notă şi acest lucru pentru că era o altă 
informaţie care ar fi ajutat la întocmirea profilului criminalului, 
pe care-l vedea ca fiind o persoană organizată, atentă la detalii 
şi meticuloasă. 

Raportul analizei benzii folosite pe post de căluş era împăturit 
într-un plic separat pe care McCaleb îl găsi ataşat la dosar. In 
completarea unei foi printate şi a unei anexe, existau 
numeroase fotografii care prezentau în întregime banda, după 
ce aceasta fusese tăiată şi dezlipită de pe faţa şi capul victimei. 
Primul set de fotografii arăta banda, pe faţă şi pe verso, aşa 
cum fusese găsită, cu o cantitate destul de mare de sânge 
coagulat care acoperea mesajul înscris acolo. Următorul set de 
fotografii arăta banda, faţă-verso, după ce sângele fusese 
îndepărtat cu o soluţie pe bază de săpun lichid. McCaleb se 
holbă la mesaj câteva minute în şir, cu toate că era conştient că 
nu avea cum să-l descifreze de unul singur. 


Cave Cave Dus Videt 


În cele din urmă lăsă fotografiile la o parte şi luă rapoartele 
care erau ataşate. Se constatase că pe bandă nu existau 
amprente, dar erau multe fire de păr şi fibre microscopice, care 
fuseseră colectate de pe partea abrazivă a benzii. Se 
determinase că firele de păr aparţineau victimei. Fibrele 
microscopice erau puse pe lista de aşteptare pentru o analiză de 
laborator ulterioară. McCaleb ştia că acest lucru putea să 
însemne că existau nişte limitări de timp şi de buget. Fibrele nu 
erau analizate până în momentul în care cei care făceau 
investigația ajungeau să intre în posesia unor fibre care să 
aparţină vreunui suspect care trebuia să fie analizate la rândul 
lor şi apoi comparate. În caz contrar, analiza costisitoare a 


fibrelor colectate, care solicita şi prea mult timp, s-ar fi dovedit 
inutilă. McCaleb se mai lovise de acest gen de prioritate a 
investigaţiei. Era o rutină a efectivelor legale locale de a nu face 
paşi prea costisitori până când nu era dovedită necesitatea 
acestora. Dar rămase totuşi destul de surprins că lor nu li se 
păruse necesară analiza în acest caz. Trase concluzia că trecutul 
lui Gunn ca suspect într-un caz de crimă putea să-l fi clasat într- 
o categorie mai puţin privilegiată a victimelor, pentru care nu se 
fac paşi în plus. Poate că de aceea, se gândi McCaleb, venise 
Jaye Winston la el. Nu-i menţionase nimic referitor la o plată, dar 
nici el nu se gândise la vreo recompensă financiară. 

Continuă cu raportul-anexă pe care-l îndosariase Winston. 
Femeia trimisese o fotografie cu banda şi mesajul de pe ea unui 
profesor de lingvistică de la Universitatea UCLA, care 
identificase cuvintele ca fiind de provenienţă latină. Apoi i se 
recomandase să contacteze un preot catolic care locuia retras în 
parohia bisericii St. Catherine din Hollywood şi care predase 
limba latină la şcoala bisericii timp de două decenii, până când 
aceasta fusese scoasă din programa şcolară, la începutul anilor 
şaptezeci. Acesta îi tradusese cu uşurinţă mesajul lui Winston. 

In timp ce citea traducerea mesajului, McCaleb simţea cum îi 
creşte adrenalina, senzaţie localizată la nivelul coloanei 
vertebrale, care urca spre ceafă. Işi simţea tot corpul încordat, 
precum şi o uşoară senzaţie de ameţeală. 


Cave Cave Dus Videt 
Cave Cave D(omin)us Videt 
Fiți atenți Fiţi atenţi Dumnezeu vede. 


— Fir-ar să fie, exclamă încet McCaleb. 

Dar nu era o exclamaţie afirmaţia lui. Mai degrabă era vorba 
de fraza pe care el şi colegii lui de la FBI - toţi creatori de 
profiluri - obişnuiau s-o folosească pentru a clasifica în mod 
neoficial cazuri în care sugestiile religioase făceau parte din 
probe. Atunci când se descoperea că Dumnezeu făcea parte din 
motivaţia posibilă a unei crime, aceasta se transforma într-un 
caz „fir-ar să fie” în cadrul conversaţiilor pe care le aveau între 
ei. Şi acest lucru schimba în mod radical lucrurile, pentru că 
misiunea lui Dumnezeu nu se termina niciodată. Atunci când era 
în libertate un criminal care se folosea de numele lui Dumnezeu, 


acesta devenea un element distinctiv al crimei, iar acest lucru 
însemna de cele mai multe ori că o să mai existe şi alte crime. 
In birourile FBl-ului în care se întocmeau profilurile criminalilor, 
se spunea că ucigaşii care acționau în numele Domnului nu se 
opreau niciodată din proprie iniţiativă. Trebuia să fie opriţi. 
Acum înţelegea McCaleb de ce era neliniştită Jaye Winston 
pentru că se amâna atâta rezolvarea cazului. Dacă Edward 
Gunn era prima victimă cunoscută, atunci era foarte posibil ca 
altcineva să fie acum în vizorul criminalului. 

McCaleb îşi notă traducerea mesajului criminalului şi alte 
câteva idei. Scrise şi Găsirea victimei şi sublinie ideea de două 
ori. 

Se întoarse la raportul lui Winston şi observă că în josul 
paginii care conţinea traducerea mesajului era un paragraf 
marcat cu un asterisc. 


Părintele Ryan a afirmat că cuvântul „Dus”, după 
cum este scris pe bandă, este forma prescurtată a 
cuvintelor  „Deus” sau  „Dominus”, întâlnit cu 
preponderență în Bibliile din Evul Mediu, precum şi în 
multe inscripţii din biserici şi pe unele opere de artă. 


McCaleb se lăsă pe spate în scaun şi bău din sticla cu apă. 
Găsea că acest ultim paragraf era cel mai interesant din toate 
documentele dosarului. Informaţia conținută îi putea ajuta să-l 
prindă pe ucigaş, incluzându-l într-un grup destul de restrâns de 
suspecți. Iniţial, lista de potenţiali suspecți era imensă - din ea 
trebuia să facă parte orice persoană care ar fi putut să intre la 
Edward Gunn în noaptea de Revelion. Dar această informaţie de 
la Părintele Ryan limita semnificativ numărul de suspecți care 
aveau cunoştinţe de latină medievală, sau la cineva care 
întâlnise cuvântul Dus, poate chiar întregul mesaj, într-o 
anumită sursă pe care o descoperise cine ştie cum, foarte 
probabil într-o biserică. 

McCaleb era prea incitat de ceea ce citise şi văzuse ca să se 
mai gândească la dormit. Era patru şi jumătate şi ştia că o să 
facă o noapte albă la birou. Era probabil prea devreme în 
Quantico, Virginia, ca să găsească pe cineva la Departamentul 
de Ştiinţe Comportamentale, dar se hotărî să dea totuşi un 
telefon. Urcă în sufragerie, scoase telefonul mobil din priză şi 
formă numărul din memorie. Atunci când răspunse operatoarea, 
ceru să fie transferat la biroul agentului special Brasilia Doran. 
Erau mulţi oameni pe care ar fi putut să-i sune, dar se hotărâse 
la Doran pentru că ei colaboraseră foarte bine - şi chiar deseori 
de la distanţe mari - pe vremea când lucra la FBI. Şi, pe 
deasupra, specializarea lui Doran era în identificarea de imagini 
şi simboluri. 

Îi răspunse robotul telefonic, şi în timp ce asculta mesajul 
automat al lui Doran, McCaleb încercă să decidă rapid dacă să-i 
lase un mesaj sau, pur şi simplu, să revină cu un telefon. Iniţial, 
se gândi că ar fi mai bine să închidă şi să încerce s-o prindă pe 
Doran mai târziii, pentru că un telefon dat personal este mult 
mai greu de evitat decât un mesaj înregistrat. Apoi se hotărî să 
aibă încredere în prietenia care-i legase, chiar dacă nu mai lucra 
la FBI de aproape cinci ani. 

— Brass, sunt Terry McCaleb. A trecut ceva vreme de când nu 
ne-am mai văzut. Ă... fii atentă, te sun pentru că am nevoie de 
un serviciu. Poţi să-mi dai un telefon de îndată ce-ţi faci puţin 
timp? M-aş bucura foarte mult. 

Îşi lăsă numărul de telefon mobil, îi mulţumi şi închise. Ar fi 
putut să-şi ia telefonul cu el acasă şi să aştepte acolo telefonul 
ei, dar acest lucru însemna ca Graciela să audă conversaţia cu 
Doran şi nu voia să se întâmple aşa. Se întoarse în cabină şi 
începu să se uite din nou pe documentele din dosarul crimei. 
Verifică din nou fiecare pagină în căutarea unei informaţii care 
ar fi putut fi inclusă sau exclusă. Îşi mai notă câte ceva şi făcu o 
listă cu ceea ce îi mai rămânea de făcut înainte de a alcătui un 
profil. Dar aştepta telefonul lui Doran. Aceasta îl sună în cele din 
urmă pe la cinci şi jumătate. 

— Chiar că a trecut ceva timp, începu ea cu o formulă inedită 
de salut. 

— Prea mult. Cum îţi mai merge, Brass? 


— Nu mă plâng, pentru că oricum nimeni nu mă ascultă. 

— Am auzit că sunteţi depăşiţi numeric pe acolo. 

— Cam ai dreptate în privinţa asta. Suntem asaltaţi şi hăituiţi. 
Ştii că anul trecut am trimis jumătate din echipă în Kosovo ca 
să-i ajutăm pe anchetatorii crimelor de război. În ture de câte 
şase săptămâni. Şi asta ne-a stors. Suntem în continuare atât de 
în urmă cu proiectele, că o să ajungem curând în stare critică. 

McCaleb se întreba dacă ea nu-i spunea toate astea ca el să 
renunţe la a-i mai cere ceva. Se hotărî totuşi să apeleze la 
serviciile ei. 

— Ei bine, atunci nu cred c-o să-ţi placă ce o să auzi de la 
mine, spuse el. 

— Oh, Doamne, deja am început să tremur. De ce anume ai 
nevoie, Terry? 

— Îi fac un serviciu unui prieten de aici. Echipa de poliţie din 
L.A. Am aruncat o privire peste dosarul unei crime şi... 

— El a încercat să apeleze la serviciile noastre? 

— Este vorba de o femeie. Ei da, a încercat să apeleze la cutia 
VICAP, fără niciun rezultat însă. Asta-i tot. Şi a primit şi ea 
mesajul că sunteţi cam în urmă cu proiectele de profil şi a venit 
la mine, în schimb. Într-un fel sau altul îi sunt dator, aşa că am 
acceptat să arunc o privire pe dosar. 

— Şi acum vrei să te bagi în faţă, nu? 

McCaleb zâmbi şi speră că şi ea zâmbea la rândul ei la celălalt 
capăt. 

— Într-un fel. Dar am impresia că e vorba de ceva rapid. Nu 
vreau decât o singură chestie. 

— Atunci spune. Despre ce e vorba? 

— Am nevoie de un specialist în iconografie. Mă bazez pe o 
intuiţie aici. 

— În regulă. Nu pare foarte solicitant. Despre ce simbol este 
vorba? 

— O bufniţă. 

— O bufniţă? Doar o bufniţă? 

— Ca să fiu mai exact, o bufniţă de plastic. Dar oricum, o 
bufniţă. Vreau să ştiu dacă a mai apărut prin alte cazuri şi ce 
semnificaţie are. 

— Ei bine, îmi amintesc de bufnița de pe pungile de chipsuri. 
Care era marca? 

— Foarte tare! Da, îmi amintesc. Este vorba de marca East 


Coast. 

— Ei bine, iată! Bufnița este inteligentă. Este un simbol al 
înţelepciunii. 

— Brass, speram să-mi dai ceva mai... 

— Ştiu, ştiu. Uite cum facem, o să verific să vedem ce mai 
găsim. Nu trebuie totuşi să uiţi că simbolurile se mai schimbă. 
Semnificaţia pe care o are un lucru la un moment dat se poate 
schimba total într-un alt moment. Cauti semnificaţia pe care o 
ar avea-o în zilele noastre, precum şi nişte exemple? 

McCaleb se gândi câteva momente la mesajul de pe banda- 
căluş. 

— Ai putea să cauţi în perioada medievală? 

— Se pare că ai de-a face cu un caz ciudat - dar nu aşa sunt 
toate? Lasă-mă să ghicesc, un caz „fir-ar să fie”? 

— S-ar putea. Cum de ţi-ai dat seama? 

— Oh, cu toată inchiziţia medievală şi chestiile legate de 
biserică. Am mai văzut chestii de-astea. Am numărul tău. O să 
încerc să te sun astăzi. 

McCaleb se gândi s-o roage să facă o analiză a mesajului de 
pe banda-căluş, dar se hotărî să n-o încarce şi cu asta. In plus, 
mesajul fusese sigur inclus pe cererea de analiză făcută de Jaye 
Winston. Îi mulţumi şi era pe punctul să închidă când ea îl 
întrebă cum mai stă cu sănătatea, iar el îi răspunse că se simţea 
bine. 

— Mai locuieşti pe barca de care am auzit? 

— Nu. Acum locuiesc pe insulă. Dar încă mai am barca. M-am 
căsătorit şi am o fetiţă care abia s-a născut. 

— Uau! Să fie vorba de acelaşi Terry McCaleb care mănâncă 
în faţa televizorului pe care-l cunoşteam eu? 

— Acelaşi, presupun. 

— Ei bine, se pare că te-ai strâns de pe drumuri! 

— Cred că, în cele din urmă, mi s-a întâmplat şi mie minunea 
asta. 

— Atunci ai grijă. Pentru ce încerci să te implici din nou într-un 
caz? 

McCaleb ezită înainte să-i răspundă. 

— Nu sunt foarte sigur. 

— Hai, nu-mi vinde mie gogoşi. Amândoi ştim ce anume te 
mână să faci asta. Să-ţi spun ceva, lasă-mi timp să văd ce pot 
descoperi şi te sun după-aia. 


— Mulţumesc, Brass. Aştept telefonul tău. 

McCaleb intră în cabina principală şi îl scutură pe Buddy 
Lockridge ca să-l trezească. Prietenul lui se sperie şi începu să-şi 
agite braţele într-un mod destul de sălbatic. 

— Sunt eu, sunt eu! 

Înainte să se liniştească, Buddy îi trase una peste ceafă lui 
McCaleb cu cartea cu care adormise în mână. 

— Ce faci? îi strigă Buddy. 

— Încerc să te trezesc, omule. 

— De ce? Cât e ceasul? 

— Este aproape şase. Vreau să scot barca în larg. 

— Acum? 

— Da, acum. Aşa că trezeşte-te şi ajută-mă! Eu o să mă ocup 
de parâme. 

— Omule, acum? O să ne lovim de banc. De ce nu vrei să 
aşteptăm până când creşte nivelul apei? 

— Pentru că nu am timp. 

Buddy se întinse şi aprinse veioza pentru citit care era ataşată 
de peretele cabinei, chiar deasupra tăbliei patului. McCaleb 
observă că titlul cărţii pe care o citea era Wire în the blood 
(Adrenalină în sânge). 

— Ţi-ai turnat sigur ceva adrenalină în sânge, omule, spuse el 
în timp ce-şi freca urechea lovită de carte. 

— Îmi pare rău. Dar de ce eşti aşa de grăbit să traversăm? E 
vorba de cazul acela, nu? 

— Sunt sus. Hai să mergem! 

McCaleb ieşi din cabină. Buddy strigă după el, aşa cum se şi 
aştepta. 

— O să ai nevoie de un şofer? 

— Nu, Buddy. Ştii că conduc de câţiva ani deja. 

— Da, dar s-ar putea să ai nevoie de cineva în legătură cu 
cazul, omule. 

— O să mă descurc. Grăbeşte-te, Buddy, vreau să ajung cât 
mai repede acolo! 

McCaleb luă cheia din agăţătoarea de lângă uşa sufrageriei şi 
ieşi, urcând pe punte. Aerul era în continuare foarte rece şi 
începea să se întrevadă lumina zorilor prin ceața de dimineaţă. 
Aprinse radarul Raytheon şi porni motoarele. Acestea porniră 
imediat, deoarece Buddy îi făcuse o revizie generală în urmă cu 
o săptămână, în portul Marina del Rey. 


McCaleb lăsă motorul pornit, cobori din nou, merse la pupa 
navei, dezlegă frânghia, apoi dezlegă şi ambarcaţiunea, iar 
frânghia o lăsă la proră. Legă ambarcaţiunea de frânghia de la 
geamandură, după ce îi dădu acesteia drumul din tachetul de 
împănare din faţă. Acum barca era liberă. Se întoarse în cabina 
de la proră şi se uită spre punte chiar atunci când Buddy, cu 
părul ciufulit, se aşeză pe scaunul pilotului. McCaleb îi făcu 
semn că barca era gata de plecare. Buddy acţionă valvele de 
admisie şi The Following Sea se puse în mişcare. McCaleb luă 
harponul cu băț de 2 metri şi jumătate de pe punte şi se folosi 
de el ca să ţină baliza departe de proră, în momentul în care 
ambarcaţiunea făcea un viraj prin canalul de navigare şi se 
îndrepta încet spre port. 

McCaleb rămase în cabină, lăsându-se pe spate pe balustradă 
şi urmărind cum insula se pierdea în depărtare în spatele bărcii. 
Se mai uită încă o dată spre casa lui şi văzu aceeaşi singură 
lumină aprinsă. Era prea devreme pentru ca familia lui să se fi 
trezit. Se gândi la greşeala pe care tocmai o făcuse cu bună 
ştiinţă. Ar fi trebuit să se ducă acasă şi să-i spună Gracielei ce 
avea de gând să facă, să încerce să-i explice. Dar ştia că acest 
lucru l-ar fi costat o grămadă de timp şi că oricum nu ar fi fost în 
stare să-i explice astfel încât s-o şi mulţumească. Aşa că se 
hotărâse pur şi simplu să plece. Urma să-şi sune soţia după ce 
traversa şi avea să vadă după aceea cum se va descurca cu 
consecinţele deciziei luate. 

Aerul rece al zorilor cenuşii îi uscase pielea de pe braţe şi de 
pe gât. Se întoarse în cabina de la proră şi urmări pe linia 
golfului oraşul pe care-l ştia ascuns în spatele portului. Faptul că 
nu era în stare să vadă ceea ce ştia că se află acolo îi dădu o 
senzaţie înfricoşătoare, aşa că renunţă şi privi apa. Aceasta era 
liniştită şi de un albastru foarte închis, asemănătoare cu pielea 
unui merlin. McCaleb ştia că trebuia să se ducă pe punte să-l 
ajute pe Buddy. Unul dintre ei trebuia să conducă în timp ce 
celălalt trebuia să fie atent la ecranul radarului pentru a nu se 
expune vreunui pericol prin portul Los Angeles. Păcat, se gândi 
el, că nu urma să aibă un radar pentru el însuşi şi în momentul 
în care s-ar fi găsit din nou pe uscat să încerce să-şi croiască 
drumul prin acest caz care pusese deja stăpânire pe el. Acolo îl 
aştepta o altfel de ceaţă. Şi aceste gânduri legate de găsirea 
unui drum care să-l ajute să rezolve acest caz îl duse din nou cu 


gândul la el. 
Fiţi atenţi Fiţi atenţi Dumnezeu vede 


Cuvintele i se învârteau în cap ca o rugăciune nou 
descoperită. Era cineva acolo în negura aceea care scrisese 
cuvintele astea. Cineva care acţionase în numele lor cu o voinţă 
extremă cel puţin o dată şi care era foarte posibil să se mai 
folosească de această formulă pentru a ucide din nou. McCaleb 
avea de gând să-l găsească pe acel individ. Şi dacă făcea asta, 
se întrebă el, în numele cui acţiona el? Exista acel Dumnezeu 
care-l trimitea pe el în misiune? 

Simţi o atingere pe umăr, tresări şi se întoarse, aproape 
răsturnând harponul peste bord. Era Buddy. 

— Doamne, omule, nu mai face asta! 

— Te simţi bine? 

— Mă simţeam bine până când m-ai speriat rău de tot. Ce 
faci? Ar trebui să conduci. 

McCaleb aruncă o privire peste. umărul lui ca să se asigure că 
erau în traiectul semnelor portuare şi în plin golf. 

— Nu ştiu, spuse Buddy. Păreai a fi Ahab cum stăteai acolo cu 
harponul. M-am gândit că ceva nu este în regulă. Ce faci? 

— Mă gândeam. Te rog frumos, nu te mai furişă aşa pe lângă 
mine, omule. 

— Ei bine, presupun că acum suntem chit. 

— Mai bine du-te să conduci barca, Buddy. Vin şi eu într-un 
minut. Şi verifică generatorul, poate ar fi bine să-i încărcăm 
bateriile. 

În timp ce Buddy se îndepărta, McCaleb îşi simţi inima bătând 
nebuneşte. leşi din cabină şi puse harponul la loc pe punte. In 
momentul în care se aplecă, simţi barca cum se ridică şi 
coboară, cum trecea peste un obstacol de un metru. 

— Un metru şi jumătate. Se îndreptă şi se uită înjur, încercând 
să descopere de unde vine chestia aceasta, dar nu văzu nimic. 
Poate că fusese o fantomă care traversa suprafaţa liniştită a 
golfului. 

Harry Bosch îşi ridică servieta ca un scut şi se folosi de ea ca 
să-şi facă drum prin marea de reporteri şi de cameramani 
adunaţi în faţa tribunalului. 

— Lăsaţi-mă să trec, vă rog, lăsaţi-mă să trec! 

Cei mai mulţi nu se clintiră din loc decât în momentul în care 
se folosi de servietă ca să-i dea din drumul său. Se îngrămădeau 
cu disperare în jurul lui şi-şi îndreptau reportofoanele şi 
camerele spre locul unde era o grămadă de oameni, acolo unde 
avocatul apărării avea un proces. 

Bosch reuşi în cele din urmă să ajungă la ieşire, unde polițistul 
stătea lipit de uşă. Acesta îl recunoscu pe Bosch şi se dădu într- 
o parte, lăsându-l să treacă. 

— Ştii, i se adresă Bosch poliţistului, chestia asta o să se 
întâmple în fiecare zi. Se pare că tipul acesta are mai multe de 
spus în afara sălii de tribunal decât înăuntru. Poate că ar fi bine 
să te gândeşti la nişte reguli, astfel încât oamenii să poată intra 
sau ieşi. 

În timp ce Bosch intra pe uşă, îl auzi pe poliţist spunându-i să 
vorbească cu judecătorul despre problema asta. 

Bosch intră în holul principal, apoi pe uşa care ducea în sala 
de tribunal. Era primul care venise. Trase cel de-al treilea scaun 
şi se aşeză. Îşi deschise servieta, scoase de acolo dosarul mare, 
albastru şi îl puse într-o parte. Apoi închise servieta şi o aşeză 
pe podea, lângă scaunul său. 

Bosch era pregătit. Se rezemă de spătarul scaunului şi-şi puse 
mâinile pe dosar. Sala de tribunal era liniştită, aproape goală, cu 
excepţia secretarului judecătorului şi a unui reporter acreditat, 
care se pregăteau pentru şedinţă. Lui Bosch îi plăceau aceste 
momente. Liniştea dinaintea furtunii. Şi ştia fără urmă de 
îndoială că furtuna se apropia. Dădu din cap ca pentru sine. Era 
pregătit pentru dansul cu diavolul încă o dată. Işi dădu seama că 
misiunea lui în viaţă era legată de astfel de momente. Momente 
care trebuia savurate şi păstrate în memorie, dar care solicitau 
întotdeauna foarte mult curaj. 

Se auzi un zgomot metalic şi uşa de la celula de pe o laterală 
a sălii se deschise. Doi poliţişti aduceau un bărbat. Era tânăr şi 
încă bronzat, în ciuda faptului că se afla în arest de aproape trei 
luni. Purta un costum care costa mai mult decât salariile lunare 


ale bărbaţilor care stăteau lângă el. Cătuşele de la mâini, legate 
de un lanţ pe talie, păreau incompatibile cu costumul lui 
albastru, impecabil. Într-o mână ţinea strâns un bloc de schiţe. 
În cealaltă avea un marker, singurul instrument de scris 
acceptat în arest. 

Bărbatul fu condus spre masa apărării şi se opri în faţa 
scaunului din mijloc. Zâmbi şi se uită drept înainte, în timp ce îi 
erau scoase cătuşele şi lanţul. Un poliţist îi puse o mână pe 
umăr şi îl împinse jos pe scaun, după care poliţiştii se dădură 
înapoi şi se aşezară în spatele lui. 

Bărbatul se aplecă imediat în faţă, deschise blocul cu schiţe şi 
începu să lucreze cu markerul. Bosch îl urmări. Auzea vârful 
markerului scrijelind furios pe hârtie. 

— Nu-mi dau voie să am un cărbune, Bosch. Poţi să crezi aşa 
ceva? Cu ce îi poate ameninţa o bucată de cărbune? 

Nu se uitase spre Bosch când pusese întrebarea. Bosch nu-i 
răspunse. 

— Chestiile astea minore mă deranjează cel mai mult, spuse 
el. 

— Ar fi bine să te obişnuieşti cu ele, afirmă Bosch. 

Bărbatul râse, dar continuă să nu se uite la Bosch. 

— Ştii, într-un fel, ştiam că exact asta urmează să spui. 

Bosch păstră tăcerea. 

— Vezi tu, eşti atât de previzibil, Bosch. Cu toţii sunteţi! 

Uşa din spatele sălii se deschise şi Bosch îşi întoarse privirea 
dinspre acuzat. Acum intrau avocaţii. Se pregăteau să înceapă. 

În momentul la care McCaleb ajunse la Farmer's Market (Piaţa 
Fermierului) era deja în întârziere cu 30 de minute la întâlnirea 
cu Jaye Winston. El şi Buddy făcuseră traversarea într-o oră şi 
jumătate, iar McCaleb o sunase pe Winston imediat ce 
ancoraseră în portul Cabrillo. Aranjaseră să se întâlnească, dar 
apoi descoperise că bateria jeepului său Cherokee era moartă, 
pentru că maşina nu mai fusese folosită de două săptămâni. 
Trebuise să-l convingă pe Buddy să-l ducă cu maşina lui, un 
vechi Ford Taurus, şi aşa reuşise să mai recupereze din timp. 

Intră în Dupar's, restaurantul din piaţă, dar nu o văzu pe 
Winston la niciuna dintre mese sau la bar. Spera să nu fi venit şi 
să fi plecat deja. Alese un separeu care îi oferea cea mai bună 
intimitate şi se aşeză. Nici nu trebuia să se uite la meniu. 
Aleseseră ca punct de întâlnire Farmer's Market pentru că era 
aproape de apartamentul lui Edward Gunn şi pentru că McCaleb 
voia să ia micul dejun la Dupar's. li spusese lui Winston că, mai 
mult decât orice altceva în Los Angeles, îi era dor de clătitele de 
la Dupar's. Deseori, atunci când el, Graciela şi copiii făceau 
excursia lunară pe continent ca să cumpere mâncare, haine 
care nu se găseau pe Cătălină, luau masa la Dupar's. Nu conta 
dacă era vorba de micul dejun, prânz sau cină, McCaleb 
comanda tot timpul clătite. La fel şi Raymond, care le mânca 
umplute cu fructe de pădure, iar lui McCaleb îi plăceau cele 
tradiţionale, cu sirop de arțar. 

McCaleb îi spuse chelneriţei că aştepta pe cineva, dar 
comandă un pahar mare de suc de portocale şi un pahar de apă. 
După ce i se aduseră cele două pahare, îşi deschise geanta de 
piele şi îşi scoase de acolo medicamentele. Păstra pe barcă doza 
de pastile pentru o săptămână şi încă o doză care-i ajungea 
câteva zile, în maşină. Işi pregătise cutia după ce ancoraseră. 
Cu ajutorul înghiţiturilor alternative de suc de portocale şi de 
apă, reuşi să dea peste cap cele 27 de pastile, doza de 
dimineaţă. Le ştia numele după formă, culoare şi gust; Prilosec, 
Imuran, Dixogin. În timp ce înghiţea pastilele unele după altele, 
observă că o femeie din separeul vecin îl urmărea, cu 
sprâncenele arcuite a mirare. 

Nu va scăpa niciodată de pastile. Erau o certitudine pentru el, 
precum proverbialele impozite şi moartea. De-a lungul anilor, 


unele dintre ele se vor schimba, unele vor dispărea, se vor 
adăuga altele, dar era conştient de faptul că va înghiţi pastile 
tot restul vieţii şi că va încerca să le îndepărteze gustul oribil cu 
ajutorul sucului de portocale. 

— Văd că ai comandat în lipsa mea. 

Îşi ridică privirea, când mai avea doar trei pastile de 
Ciclosporin de luat, şi o văzu pe Jaye Winston, strecurându-se pe 
partea opusă a separeului. 

— Îmi pare rău că am întârziat. Traficul este dezastruos. 

— Nicio problemă. Şi eu am întârziat. Îmi murise bateria. 

— Câte pastile trebuie să iei acum? 

— 52 în fiecare zi. 

— Incredibil. 

— A trebuit să transform un dulap de pe hol în dulap de 
medicamente. Tot spaţiul acela. 

— Ei bine, măcar mai eşti în viaţă. 

Îi zâmbi şi McCaleb aprobă din cap. Chelneriţa veni la masă cu 
un meniu pentru Winston, dar aceasta îi spuse că preferau să 
comande direct. 

— Comand ce vrea şi domnul. 

McCaleb comandă o porţie mare de clătite cu unt topit 
deasupra. Îi spuse chelneriţei că vor să împartă şi o porţie de 
bacon bine prăjit. 

— Cafea? întrebă chelneriţa. Avea o privire de-ai fi spus că 
aceasta era comanda de clătite numărul un milion pe care o 
luase. 

— Da, vă rog, spuse Winston. Neagră. 

McCaleb se mulţumi cu sucul de portocale. 

Când rămaseră singuri, McCaleb se uită peste masă la 
Winston. 

— Deci, ai vorbit cu administratorul? 

— Ne întâlnim cu el la zece şi jumătate. Apartamentul este în 
continuare liber, dar s-a făcut curăţenie. După ce l-am eliberat 
de sub restricţionare, sora victimei a venit şi s-a uitat prin 
lucrurile lui; a luat ce-a vrut ea. 

— Da, mi-era teamă de aşa ceva. 

— Administratorul nu credea că era cine ştie ce de valoare - 
tipul nu prea avea multe. 

— Şi ce s-a întâmplat cu bufnița? 

— Nu-şi amintea de bufniţă. Sincer, nici eu nu-mi aminteam, 


până în momentul în care am vorbit azi-dimineaţă. 

— E doar o bănuială. Aş vrea numai s-o văd. 

— Ei, o să vedem dacă este acolo. Şi ce altceva mai vrei să 
faci? Sper că nu ai făcut atâta drum doar ca să te uiţi prin 
apartamentul tipului. 

— Mă gândeam s-o verific pe sora lui. Şi poate să-l văd pe 
Harry Bosch, de asemenea. 

Winston rămase tăcută, dar îşi dădu seama din atitudinea ei 
că aştepta explicaţii. 

— Pentru a putea crea profilul unui subiect necunoscut, este 
important să cunoşti victima. Tabieturile lui, personalitatea, 
totul despre el. Ştii procedura. Sora şi, într-o măsură mai mică, 
Bosch, mă pot ajuta în acest sens. 

— Nu te-am rugat decât să te uiţi la dosar şi la casetă, Terry. 
Începi să mă faci să mă simt vinovată. 

McCaleb tăcu în timp ce chelneriţa îi servi lui Winston cafeaua 
şi puse pe masă două recipiente mici de sticlă cu sirop de fructe 
de pădure şi de arțar. După ce aceasta plecă, continuă să 
vorbească. 

— Ştiai că o să mă prindă, Jaye. „Fiţi atenţi, fiţi atenţi, 
Dumnezeu vede”. Vreau să zic, hai fii serioasă. Vrei să-mi spui 
că te-ai gândit că o să arunc o privire şi că apoi o să-ţi dau un 
telefon? în plus, nu mă plâng. Sunt aici pentru că aşa vreau eu. 
Dacă te simţi vinovată, poţi să faci cinste cu clătitele. 

— Ce-a spus soţia ta despre asta? 

— Nimic. Ştie că este ceva ce trebuie să fac. Am sunat-o din 
port, după ce am traversat. Era cam târziu pentru ea să mai 
spună ceva, oricum. Pur şi simplu mi-a spus să cumpăr o cutie 
de turte de mălai de la El Cholo, înainte să mă întorc. Le vând 
congelate. 

Sosiră şi clătitele. Se opriră din mâncat şi McCaleb aşteptă 
politicos ca Winston să aleagă siropul mai întâi, dar aceasta 
manevra furculiţa ca să-şi aşeze mai bine clătitele în farfurie aşa 
că, în cele din urmă, nu mai rezistă. Îşi umplu porţia cu sirop de 
arțar şi începu să mănânce. Chelneriţa se întoarse şi le puse şi 
nota pe masă. Winston o înşfacă rapid. 

— O să plătească şeful. 

— Transmite-i mulţumiri din partea mea. 

— Ştii, nu prea îmi dau seama la ce anume te aştepţi din 
partea lui Harry Bosch. Mi-a spus că s-a întâlnit doar de câteva 


ori cu Gunn în cei şase ani care au urmat cazului cu prostituata. 

— Şi când s-a întâmplat asta, când a fost condamnat din 
cauza condusului în stare de ebrietate? 

Winston aprobă din cap, în timp ce-şi turna sirop de fructe de 
pădure peste clătite. 

— Asta înseamnă că l-a văzut cu o noapte înainte să fie ucis. 
Nu am remarcat nimic de genul ăsta consemnat în dosar. 

— N-am scris asta. Nu prea e mare lucru de spus. Sergentul 
de gardă l-a sunat şi i-a spus că Gunn era în arestul poliţiei 
deoarece condusese în stare de ebrietate. 

McCaleb aprobă din cap. 

— Şi? 

— Şi el s-a dus la secţie să-l vadă. Asta a fost tot. A spus că 
nici măcar nu au vorbit, pentru că era prea beat. 

— Ei bine... vreau totuşi să vorbesc cu Harry. Am lucrat odată 
la un caz cu el. Este un poliţist bun, intuitiv şi perspicace. S-ar 
putea să ştie ceva care să-mi fie de folos. 

— Asta în cazul în care reuşeşti să ajungi la el ca să vorbiti. 

— Ce vrei să spui cu asta? 

— Nu ştiai? Este procuror în cazul de omucidere David Storey. 
În Van Nuys. Nu urmăreşti ştirile? 

— Oh, la naiba, uitasem de asta. Mi-amintesc că i-am citit 
numele în ziare după ce l-au arestat pe Storey. Şi asta s-a 
întâmplat când, în octombrie? Au ajuns deja la proces? 

— Da. Fără amânări şi fără să fie nevoie de audieri 
preliminare pentru că au mers direct la marele juriu. Au început 
selecţia juriului imediat după prima înfăţişare. Din câte am auzit 
ultima oară, lista juraţilor este completă, aşa că primele audieri 
vor avea loc probabil săptămâna aceasta, poate chiar astăzi. 

— La naiba! 

— Da, îţi urez succes cu abordarea lui Bosch. Sunt convinsă 
că exact asta voia să mai audă. 

— Adică nu vrei să mă duc să vorbesc cu el? 

Winston ridică din umeri. 

— Nu, nu asta voiam să spun. Fă ce vrei. Pur şi simplu nu prea 
cred că o să ai sorţi de izbândă în această situaţie. Aş putea 
vorbi cu şeful meu, poate obţine o taxă de consultanţă pentru 
tine, dar... 

— Nu-ţi face griji în acest sens. Şeful face cinste cu clătitele. 
Este suficient! 


— Nu prea pare că aşa stau lucrurile. 

Nu-i spuse că era dispus să rezolve cazul fără niciun onorariu, 
numai ca să se întoarcă la viaţa asta pentru câteva zile. Şi nici 
nu-i spuse că oricum nu putea să ia niciun ban de la ea. Dacă 
câştiga vreun venit „oficial” şi-ar fi pierdut dreptul la asistenţă 
medicală din partea statului, care-i plătea pentru cele 54 de 
pastile pe care le înghiţea în fiecare zi. Pastilele erau atât de 
scumpe încât, dacă ar fi fost obligat să le plătească el, ar fi fost 
falimentat în aproximativ şase luni, aceasta doar dacă nu s-ar 
întâmpla să câştige vreun salariu gras cu şase cifre. Acesta era 
secretul cel urât din spatele miracolului medical care îl salvase. 
Obţinuse o a doua şansă la viaţă, doar atâta vreme cât nu se 
folosea de ea încercând să-şi câştige dreptul la existenţă 
muncind. Acesta era motivul pentru care afacerea cu transportul 
cu barca era pe numele lui Buddy Lockridge. În mod oficial, 
McCaleb era un ajutor neplătit. Buddy pur şi simplu închiria 
barca pentru curse de la Graciela, taxa de închiriere fiind de 60 
la sută din costurile cursei, după ce se plăteau taxele. 

— Cum sunt clătitele? o întrebă pe Winston. 

— Foarte bune. 

— Ai perfectă dreptate. 

Grand Royale era o clădire dărăpănată de două etaje, o cutie 
din stuc în curs de deteriorare, a cărei pretenţie de stil şi 
rafinament începea şi se termina cu design-ul stilat al literelor 
din care îi era alcătuit numele, spânzurate deasupra intrării în 
clădire. Străzile din West Hollywood şi chiar şi interiorul 
apartamentelor erau caracterizate de un design banal, cu 
imobile care aveau apartamente cu capacitate mare, care 
izolaseră clădirile gen bungalow cu curţi, în genul anilor cincizeci 
şi şaizeci. Înlocuiseră stilul autentic cu înflorituri ornamentale şi 
nume de duzină, care reflectau exact opusul a ceea ce erau cu 
adevărat. 

McCaleb şi Winston intrară în apartamentul de la etajul doi 
care fusese al lui Edward Gunn împreună cu administratorul 
clădirii, un bărbat pe care îl chema Rohrshak - „Ca şi testul, 
numai că scris diferit”. 

Dacă nu ar fi ştiut unde trebuia să se uite, lui McCaleb i-ar 
fi scăpat ceea ce rămăsese din petele de sânge de pe covorul 
pe care murise Gunn. Acesta nu fusese înlocuit. In schimb, 
fusese curăţat, păstrând în urma spălării doar o mică pată maro- 
deschis, care putea fi confundată uşor de către următorul chiriaş 
cu o pată de cafea sau de suc. 

Apartamentul fusese curăţat şi pregătit ca să fie închiriat. Dar 
mobilele erau aceleaşi. McCaleb le recunoscu de pe caseta 
video cu scena crimei. 

Căută cu privirea dulapul pentru vase, dar acesta era gol. Şi 
nu mai era nicio bufniţă de plastic cocoţată acolo. Se uită la 
Winston. 

— A dispărut. 

Winston se întoarse spre administrator. 

— Domnule Rohrshak, bufnița care era pe dulap credem că 
era importantă. Sunteţi sigur că nu ştiţi ce s-a întâmplat cu ea? 

Rohrshak îşi deschise larg braţele, după care le lăsă să cadă. 

— Nu, nu ştiu. M-aţi mai întrebat şi mai devreme şi m-am 
gândit: „Nu-mi amintesc nimic despre nicio bufniţă”. Dar dacă 
spuneţi dumneavoastră... 

Ridică din umeri şi-şi împinse bărbia în faţă, după care aprobă 
din cap, de parcă ar fi fost de acord, în ciuda voinţei sale, că 
într-adevăr existase o bufniţă pe dulapul de bucătărie. 


McCaleb îşi dădu seama, analizându-i gesturile şi felul în care 
vorbea, că are de-a face cu un mincinos. Să negi existenţa unui 
obiect pe care l-ai furat şi astfel să elimini ideea de furt. 
Presupuse că şi Winston se prinsese de acest lucru. 

— Jaye, ai un telefon? Poţi s-o suni pe sora lui, ca să verifici? 

— O să rezist fără telefon, până-mi cumpără statul unul. 

McCaleb ar fi vrut să nu sune de pe telefonul lui, ca să-l poată 
suna Brass Doran, dar îşi luă geanta de piele de pe o canapea 
supraîncărcată şi scoase de acolo telefonul, pe care i-l întinse lui 
Winston. 

Winston căută numărul de telefon al surorii victimei într-o 
agendă pe care o avea în geantă. În timp ce ea suna, McCaleb 
se plimba încet prin apartament, înregistrând totul şi încercând 
să se conecteze la vibraţiile locului. În zona sufrageriei, se opri 
în faţa unei mese rotunde din lemn cu patru scaune cu spătar 
aranjate în jurul mesei. Raportul de analiză al scenei crimei 
spunea că trei dintre scaune aveau numeroase pete de grăsime, 
numeroase amprente, parţiale sau complete - toate aparţinând 
victimei, Edward Gunn. Cel de-al patrulea scaun, cel care se afla 
în partea de nord a mesei, era complet curăţat de orice 
amprentă, de orice natură. Scaunul fusese curăţat şi frecat. Cel 
mai probabil ucigaşul făcuse acest lucru, după ce se folosise de 
scaun dintr-un anume motiv. 

McCaleb verifică coordonatele şi se îndreptă spre scaunul de 
pe partea de nord a mesei. Atent să nu îi atingă spătarul, îl trase 
de lângă masă până lângă dulapul de bibelouri, îl aşeză pe 
centru şi se urcă pe scaun. Işi ridică mâinile de parcă ar fi 
încercat să pună ceva pe dulap. Scaunul se balansă pe 
picioarele instabile şi instinctiv McCaleb întinse una dintre mâini 
spre vârful dulapului, ca să se echilibreze. Înainte să apuce să 
pună mâna, îşi dădu seama de ceva şi-şi înfrână gestul. Îşi 
sprijini în schimb antebraţul de rama uneia dintre uşiţele de 
sticlă ale dulapului. 

— Ai grijă, Terry! 

Se uită în jos. Winston stătea lângă el şi ţinea în mână 
telefonul lui. 

— Sunt bine. Deci, e la ea pasărea? 

— Nu, nici măcar nu ştia despre ce vorbesc. 

McCaleb se ridică în vârful picioarelor şi se uită pe dulap. 

— Ţi-a spus ce a luat? 


— Doar nişte haine şi câteva poze vechi de-ale lor, de când 
erau copii. N-a vrut nimic altceva. 

McCaleb aprobă din cap. Se tot uita în sus şi în jos, analizând 
dulapul. Acesta era acoperit de un strat gros de praf. 

— l-ai zis cumva că mă duc să vorbesc cu ea? 

— Am uitat. Pot s-o sun din nou. 

— Ai o lanternă, Jaye? 

Căută prin geantă şi îi întinse o lanternă mică de buzunar. 
McCaleb o aprinse şi o expuse într-un unghi ascuţit peste dulap. 
Lumina făcea să se vadă mai bine praful de pe dulap, iar acum 
putea vedea foarte clar o urmă de formă octogonală care fusese 
lăsată de un obiect care fusese pe dulap. Soclul bufniței. 

Apoi mişcă lanterna de-a lungul marginilor dulapului, după 
care o stinse şi se dădu jos de pe scaun. li întinse lui Jaye 
lanterna. 

— Mulţumesc. Poate că ar fi bine să trimiţi o echipă de 
specialişti, să culeagă amprente. 

— Cum aşa? Bufnița nu este acolo sus, nu? 

McCaleb se uită un moment la Rohrshak. 

— Nu, a dispărut. Dar oricine ar fi pus-o acolo, s-a folosit de 
scaunul ăla. Atunci când scaunul s-a mişcat, persoana 
respectivă s-a agăţat de dulap. 

A scos un stilou din buzunar şi a marcat cu el marginea de sus 
a dulapului, exact în locul în care văzuse urme de degete în 
praf. 

— Este destul de prăfuită suprafaţa, dar s-ar putea să 
găsească nişte amprente. 

— Şi dacă găsim persoana care a luat bufnița? 

McCaleb se uită direct la Rohrshak atunci când răspunse. 

— Acelaşi lucru. S-ar putea să găsim amprente. 

Rohrshak îi evită privirea. 

— Pot să mai dau un telefon? 

Winston ţinea telefonul lui în mână. 

— Te rog! 

În timp ce Winston suna ca să cheme echipa de specialişti, 
McCaleb trase scaunul în mijlocul sufrageriei, aşezându-l la mai 
puţin de un metru de pata de sânge. Apoi se aşeză şi se uită de 
jur împrejurul camerei. Din această poziţie, bufnița s-ar fi uitat 
direct la criminal, dar şi la victimă. Instinctul îi dicta lui McCaleb 
că aceasta fusese configuraţia dorită de criminal. Se uită în jos 


spre pata de sânge şi-şi imagină că se uita la Edward Gunn, 
luptându-se pentru viaţa lui şi pierzând încetul cu încetul 
bătălia. Găleata, se gândi el. Totul se potrivea, mai puţin 
găleata. Criminalul aranjase scena crimei, dar nu fusese în stare 
să asiste la spectacol. Avea nevoie de găleată ca să nu vadă 
faţa victimei. Pe McCaleb îl deranja faptul că nu se potrivea. 

Winston veni lângă el şi-i dădu telefonul. 

— Un echipaj tocmai termină de lucrat la un jaf în Kings. O să 
ajungă aici în cincisprezece minute. 

— Ce noroc! 

— Chiar aşa. Ce faci? 

— Mă gândeam. Cred că a stat aici şi a urmărit scena, dar n-a 
rezistat, n-a suportat. A lovit victima în cap, ca să-i grăbească, 
probabil, sfârşitul. După care a luat găleata şi i-a pus-o pe cap, 
ca să nu fie obligat să se uite. 

Winston aprobă din cap. 

— Dar de unde a apărut găleata? Nu era nimic în... 

— Credem că era sub chiuvetă, în bucătărie. Există un inel, un 
inel de apă pe raft care se potriveşte cu fundul găleţii. Se 
consemnează asta într-un raport suplimentar redactat de Kurt. 
Cred că a uitat să-l pună în dosar. 

McCaleb aprobă din cap şi se ridică. 

— O să aştepţi echipa de specialişti, da? 

— Da, trebuie să sosească. 

— Mă duc să fac o plimbare. 

Se îndreptă spre uşa deschisă. 

— Vin cu dumneavoastră, spuse Rohrshak. 

McCaleb se întoarse. 

— Nu, domnule Rohrshak, trebuie să staţi aici cu detectivul 
Winston. Avem nevoie de un martor independent, care să 
supravegheze ce se întâmplă în apartament. 

Se uită peste umărul lui Rohrshak la Winston. Femeia îi făcu 
cu ochiul, lăsându-l să înţeleagă că-i crezuse povestea 
caraghioasă şi întreaga minciună. 

— Da, domnule Rohrshak. Vă rog să staţi aici, dacă nu vă 
deranjează! 

Rohrshak dădu iarăşi din umeri şi-şi ridică mâinile. 

McCaleb cobori treptele spre curtea interioară în care se 
găsea centrul clădirii cu apartamente. Făcu un tur complet şi îşi 
plimbă privirea pe linia acoperişului plat. Nu văzu bufnița 


nicăieri, aşa că se întoarse şi ieşi prin holul de la intrarea 
principală. 

Traversând Sweetzer-ul, dădu în Braxton Arms, o clădire de 
trei etaje cu apartamente, în formă de L, cu pasarele şi scări 
exterioare. McCaleb traversă şi dădu peste un gard de protecţie 
înalt de doi metri şi o poartă la intrare. Era mai degrabă ca să-ţi 
ia ochii, decât un adevărat obstacol. Işi dădu jos geaca, o 
împături şi o împinse prin două dintre barele porţii. Apoi puse un 
picior pe clanţă, o testă cu propria lui greutate, după care se 
căţără pe poartă. Sări în cealaltă parte şi se uită în jur, să 
verifice dacă îl urmărea cineva. Nu era nimeni. Îşi luă geaca şi 
se îndreptă spre casa scărilor. 

Urcă până la etajul trei şi merse pe coridor până ce ajunse în 
partea din faţă a clădirii. Respira greu şi gâfâia din cauză că 
sărise peste poartă, după care urcase scările. Când ajunse în 
partea din faţă, îşi puse mâinile pe balustrada de protecţie şi se 
aplecă în faţă până ce îşi mai reveni puţin. Apoi se uită pe 
deasupra clădirii Sweetzer spre acoperişul plat al imobilului în 
care locuise Edward Gunn. Nici de data aceasta nu văzu nici 
urmă de bufniţă de plastic. 

McCaleb îşi sprijini braţele de balustradă şi continuă să facă 
exerciţii de respiraţie. Îşi ascultă cadenţa inimii, până ce aceasta 
se domoli. Simţea cum îi curge transpiraţia pe frunte. Ştia că nu 
inima îi era slăbită. Era vorba de corpul lui, slăbit după toate 
medicamentele pe care le luase ca să-şi menţină inima 
sănătoasă. Acest lucru îl cam frustra. Ştia că nu avea să mai fie 
niciodată puternic, că-şi va petrece tot restul vieţii ascultându-şi 
inima, aşa cum un hoţ de noapte ascultă scârţâitul podelei. 

Se uită în jos când auzi o maşină şi văzu o camionetă albă cu 
emblema poliţiei pe portiera şoferului, care frână şi se opri în 
faţa clădirii din faţă. Venise echipa de specialişti. 

McCaleb se mai uită o dată la acoperişul de peste drum, după 
care îşi lăsă capul în jos, înfrânt. Brusc, se opri. Văzu bufnița. 
Stătea pe compresorul unui sistem de aer condiţionat de pe 
acoperişul extensiei în formă de L a blocului în care se afla. 

Alergă pe scări şi se urcă pe acoperiş. Trebui să-şi croiască 
drum printre nişte piese de mobilier care erau îngrămădite şi 
depozitate pe acoperiş, dar găsi uşa deschisă şi se grăbi să urce 
pe acoperişul plat, de pietriş, până la aparatul de aer 
condiţionat. 


McCaleb studie puţin bufnița înainte s-o atingă. Corespundea 
imaginii pe care o avea în memorie cu bufnița de pe caseta cu 
scena crimei. Avea într-adevăr la bază un picior octogonal. Ştia 
că aceasta era bufnița care dispăruse. Scoase cablul care fusese 
înfăşurat în jurul piciorului şi apoi legat de grilajul compresorului 
de aer condiţionat. Observă că grilajul şi carcasa metalică a 
aparatului erau acoperite cu găinaţ vechi de pasăre. Presupuse 
că acestea erau o problemă de întreţinere, iar Rohrshak, care se 
părea că administra şi această clădire, ca şi pe cea din faţă, 
luase bufnița din apartamentul lui Gunn ca s-o folosească pe 
post de sperietoare de păsări. 

McCaleb luă cablul şi-l înfăşură în jurul gâtului bufniței, astfel 
încât s-o poată duce fără s-o atingă, cu toate că se îndoia că mai 
rămăsese vreo amprentă utilizabilă sau vreo probă de fibre. O 
ridică de pe aparat şi se îndreptă spre scări. 

Când McCaleb se întoarse în apartamentul lui Edward Gunn, 
observă doi experţi care-şi scoteau echipamentul dintr-o cutie 
de ustensile. In faţa dulapului cu bibelouri se afla o scară. 

— Poate că ar fi bine să începeţi cu asta, spuse el. 

Urmări cum ochii lui Rohrshak se făcură cât cepele, în 
momentul în care intră în cameră şi puse bufnița de plastic pe 
masă. 

— Dumneavoastră administraţi clădirea din faţă, nu-i aşa, 
domnule Rohrshak? 

— Aăh... 

— Nicio problemă. Ne este foarte uşor să aflăm asta. 

— Da, el o administrează, confirmă Winston, aplecându-se ca 
să se uite la bufniţă. Era acolo când l-am căutat în ziua crimei. 
Acolo locuieşte. 

— Aveţi cumva idee cum de a ajuns bufnița pe acoperiş? îl 
întrebă McCaleb. 

Rohrshak continua să tacă. 

— Să presupun că a zburat singură, nu? 

Rohrshak nu reuşea să-şi desprindă privirea de la bufniţă. 

— Ştiţi ceva, domnule Rohrshak, puteţi să plecaţi acum. Dar 
să nu vă depărtaţi prea mult de casă. Dacă reuşim să luăm vreo 
amprentă de pe pasăre sau de pe dulap, o să avem nevoie şi de 
un set de amprente de-ale dumneavoastră, ca să le putem 
compara. 

Acum Rohrshak se uită spre McCaleb şi căscă ochii şi mai 


mult. 

— Sunteţi liber, domnule Rohrshak! 

Administratorul clădirii se întoarse şi se îndreptă încet spre 
ieşire. 

— Şi închideţi uşa, vă rog, strigă McCaleb după el. 

După ce acesta plecă şi închise uşa, Winston aproape că 
izbucni în râs. 

— Terry, te-ai purtat foarte dur cu el. De fapt, nu a făcut nimic 
rău cu adevărat. Noi am eliberat apartamentul, el a lăsat-o pe 
sora victimei să ia tot ce voia şi apoi, ce voiai de fapt să facă, să 
închirieze apartamentul cu porcăria aceea de bufniţă pusă 
acolo? 

McCaleb dădu din cap a dezaprobare. 

— Ne-a minţit. Asta nu a fost în regulă. Aproape că m-am 
enervat încercând să mă caţăr pe clădirea din faţă. Putea pur şi 
simplu să ne spună că o pusese acolo, sus. 

— Ei bine, probabil că acum este speriat. Cred că şi-a primit 
lecţia. 

— Ce mai contează! 

Se dădu înapoi, lăsându-l astfel pe unul dintre experţi să se 
ocupe de bufniţă, în timp ce celălalt se sui pe scară ca să vadă 
ce era cu dulapul. 

McCaleb studie bibeloul în timp ce expertul îl dădea cu pudră 
neagră pentru amprente. Se părea că bufnița era pictată 
manual. Avea culoarea maro-închis pe aripi, în cap şi pe spate, 
pieptul era un maro mai deschis cu nişte pete galbene, iar ochii 
erau negri, strălucitori. 

— A fost cumva expusă afară? întrebă expertul. 

— Din nefericire, răspunse McCaleb, amintindu-şi de ploile 
care măturaseră tot continentul până spre portul Cătălina, cu o 
săptămână în urmă. 

— Ei bine, nu pot să obţin nimic. 

— Normal. 

McCaleb se uită la Winston, simțind cum îl apucă din nou furia 
împotriva lui Rohrshack. 

— Nici aici sus nu avem nimic, declară celălalt expert. Este 
prea mult praf. 

Procesul lui David Storey se desfăşura la tribunalul Van Nuys. 
Crima în jurul căreia se centra cazul nu era nici pe departe 
legată de Van Nuys sau de San Fernando Valley, dar tribunalul 
acesta fusese ales de aceia care întocmeau programul 
proceselor din biroul procurorului general, pentru că 
Departamentul N era disponibil şi era cea mai mare sală de 
tribunal din district - construită din două săli de tribunal în urmă 
cu câțiva ani, ca să încapă fără probleme două jurii, precum şi 
reprezentanții presei în cadrul cazului de crimă al fraților 
Menendez. Crima comisă de fraţii Menendez, care îşi uciseseră 
părinții, fusese unul dintre cele câteva cazuri ale tribunalului din 
Los Angeles, care avuseseră loc cu puţin timp în urmă şi care 
atrăsese atenţia presei şi, deci, şi a publicului. Atunci când s-a 
terminat, biroul procurorului general a lăsat sala aşa cum fusese 
amenajată în timpul acestui proces. Poate că cineva intuise 
faptul că în Los Angeles va exista tot timpul câte un caz care să 
umple Departamentul N. 

lar în acest moment era vorba de cazul David Storey. 

Regizorul de film în vârstă de 38 de ani, cunoscut pentru 
filmele de succes în care duce la extrem violenţa şi sexualitatea, 
era acuzat de uciderea unei tinere actriţe pe care o dusese la el 
acasă după premiera celui mai recent film al său. Cadavrul 
femeii de 23 de ani fusese găsit în dimineaţa următoare în micul 
bungalow Nichols Canyon pe care îl împărțea cu o altă starletă. 
Victima fusese strangulată, iar corpul ei gol fusese aranjat în pat 
într-o poziţie pe care anchetatorii o considerau ca parte a unui 
plan bine ticluit al criminalului, prin care acesta încerca să scape 
nepedepsit. 

Elementele cazului - putere, celebritate, sex şi bani - şi faptul 
că totul avea legătură cu Hollywood-ul erau criterii suficient de 
puternice ca să atragă atenţia presei. David Storey manevra 
într-un mod foarte dur camera de filmat, ceea ce făcuse din el o 
celebritate, dar numele lui era faimos şi pentru că reuşise să 
realizeze şapte filme de box office în tot atâţia ani. Presa era 
atrasă de procesul Storey cam în acelaşi fel în care tineretul era 
atras de visul hollywoodian. Marea atenţie pe care i-o acordase 
presa făcea din acest caz o parabolă a avariţiei şi a exceselor de 
tot felul de la Hollywood. 


Procesul se mai caracteriza şi printr-un grad înalt de 
secretomanie, nemaiîntâlnit în mod obişnuit în procesele penale. 
Procurorii cărora li se încredinţase cazul prezentaseră probele în 
faţa marelui juriu pentru a-l incrimina pe Storey. Această 
mişcare le permise să evite o audiere preliminară, în cadrul 
căreia majoritatea probelor acumulate împotriva acuzatului erau 
făcute publice. În lipsa unei surse de informaţii legate de caz, 
presa a trebuit să-şi extragă informaţiile atât din tabăra acuzării, 
cât şi din cea a apărării. Cu toate acestea, au existat şi scurgeri 
minore de informaţii către presă, în afară de lucrurile generale. 
Probele pe care avea de gând să le folosească acuzarea ca să-l 
implice pe Storey în crima respectivă rămâneau nedezvăluite, 
iar acest lucru nu făcea decât să stârnească şi mai mult 
interesul presei în legătură cu procesul. 

Nebunia era atât de mare, încât procurorul general se 
hotărâse să mute procesul în sala mare de tribunal de la 
Departamentul N din Van Nuys. A doua boxă de juraţi urma să 
fie folosită ca să poată primi mai mulţi membri ai presei în sala 
de tribunal, în timp ce sala de deliberări, care nu era folosită în 
acest scop, putea să fie transformată într-o sală în întregime 
dedicată presei, acolo unde imaginile video puteau să fie 
urmărite de jurnalişti de mâna a doua sau a treia. Această 
hotărâre care urma să ofere presei - începând cu National 
Enquirer şi terminând cu New York Times - un acces total la 
proces şi la cei implicaţi în acesta, garanta faptul că procedurile 
legale din cadrul procesului urmau să se transforme în primul 
circ mediatizat, plin de sânge, al noului secol. 

În centrul arenei, la masa acuzării, se afla detectivul Harry 
Bosch, anchetatorul principal al cazului. Toate analizele presei 
dinainte de proces au ajuns la aceeaşi concluzie: acuzaţiile 
împotriva lui David Storey o să susţină în întregime acţiunile lui 
Bosch. Toate probele în sprijinul acuzaţiei de crimă erau 
considerate circumstanţiale; baza cazului va veni din partea lui 
Bosch. Singura probă serioasă care reuşise să ajungă la urechile 
presei era aceea că Bosch va depune mărturie că, într-o discuţie 
particulară, fără niciun alt martor sau mijloace la îndemână 
pentru înregistrarea declarației, Storey recunoscuse cu 
ostentaţie că el comisese crima şi se lăudase că o să scape de 
închisoare. 

McCaleb era la curent cu toate acestea, în timp ce intra în 


sala de tribunal din Van Nuys, puţin timp după ora 12. Se aşeză 
la coadă ca să treacă prin detectorul de metale şi-şi aminti 
brusc de tot ceea ce se schimbase în viaţa lui. Pe vremea când 
fusese agent FBI, nu trebuia decât să arate insigna şi să treacă 
pe lângă coadă. Acum nu era altceva decât un simplu cetăţean. 
Trebuia să aştepte. 

Coridorul de la etajul patru era plin de lume care se învârtea 
încoace şi încolo. McCaleb observă grupuri compacte de 
jurnalişti de la diverse publicaţii mondene care pândeau 
starurile de cinema care trebuia să vină la proces - ca martori 
sau ca să-i asigure acuzatului suportul moral. Se îndreptă spre 
intrarea cu uşă dublă a Departamentului N; unul dintre cei doi 
poliţişti aşezaţi acolo îi spuse că sala este arhiplină. Polițistul îi 
indică o coadă lungă de persoane care stăteau în spatele unui 
cordon şi îi spuse că era coada de oameni care aşteptau să 
intre. De fiecare dată când o persoană părăsea sala, putea să 
intre o alta în locul ei. McCaleb dădu din cap şi plecă de lângă 
uşă. 

Observă că puţin mai departe pe acelaşi culoar era o uşă 
deschisă şi mulţi oameni care stăteau în faţa ei. Îl recunoscu pe 
unul dintre aceştia ca fiind reporter de televiziune la un post 
local de ştiri. Presupuse că era vorba de sala de presă şi se 
îndreptă într-acolo. 

Când ajunse în pragul uşii, observă două televizoare mari, 
aşezate sus în câte un colţ al camerei, în care se afla o grămadă 
de oameni strânşi în jurul unei mese mari de juriu. Reporteri. 
Aceştia scriau la laptopuri, luau notițe, îşi mâncau sendvişurile 
pe care le aveau la pachet. Centrul mesei era plin de pahare de 
plastic cu cafea şi suc. 

Se uită spre ecranul unui televizor şi observă că tribunalul 
încă mai lucra, deşi era trecut de ora amiezii. Camera oferea un 
prim-plan şi-l recunoscu pe Harry Bosch care stătea lângă un 
bărbat şi o femeie la masa acuzării. Nu prea părea că dă prea 
multă atenţie dezbaterilor. Un individ pe care McCaleb îi 
recunoscu stătea la pupitru între masa acuzării şi cea a apărării. 
Era J. Reason Fowkkes, avocatul principal al apărării. La masa 
din stânga lui stătea acuzatul, David Storey. 

McCaleb nu auzea ce se spune, dar îşi dădea seama că 
Fowkkes nu-şi rostea pledoaria de deschidere. Se uita spre 
judecător şi nu în direcţia juraţilor. Se dezbăteau, cel mai 


probabil, solicitările de ultim moment între avocaţi, înainte de 
începutul propriu-zis al procesului. Cele două ecrane de televizor 
dădură un prim-plan cu judecătorul, care începu să vorbească, 
pentru a stabili probabil regulile. McCaleb observă plăcuţa cu 
nume din faţa băncii judecătorului. Pe aceasta scria Judecătorul 
Curţii Supreme, John A. Houghton. 

— Agent McCaleb? 

Când McCaleb se întoarse, în faţa lui stătea un bărbat pe care 
îl recunoscu, dar nu prea ştia de unde să-l ia. 

— Doar McCaleb. Terry McCaleb. 

Bărbatul îşi dădu seama că McCaleb era într-o situaţie cam 
dificilă şi, prin urmare, îi întinse mâna. 

— Jack McEvoy. Ţi-am luat odată un interviu. A fost destul de 
scurt. Era vorba despre ancheta Poet. 

— Ah, da, îmi amintesc acum. A trecut ceva vreme de atunci. 

McCaleb îi întinse mâna. Îşi amintea de McEvoy. Devenise 
foarte legat de cazul Poet şi apoi chiar scrisese o carte despre 
el. McCaleb avusese o contribuţie mică la acest caz, şi anume, 
atunci când ancheta ajunsese la Los Angeles. Nu citise cartea lui 
McEvoy, dar era convins că nu inventase nimic, că descria 
realitatea aşa cum fusese şi mai ştia că pe el nici măcar nu-l 
menţionase. 

— Credeam că eşti din Colorado, îi spuse el, amintindu-şi că 
McEvoy lucrase pentru un ziar din Denver. Te-au trimis aici ca să 
te ocupi de proces? 

McEvoy aprobă din cap. 

— Ce memorie bună! Sunt de acolo, dar acum locuiesc aici. 
Sunt liber-profesionist. 

McCaleb dădu din cap, întrebându-se cam ce ar mai fi putut 
adăuga. 

— Pentru cine lucrezi? 

— Am scris un articol săptămânal despre caz pentru New 
Times. Citeşti ziarul ăsta? 

McCaleb dădu afirmativ din cap. Ştia ziarul. Era un tabloid 
săptămânal care avea o atitudine împotriva autorităţilor, foarte 
analitică. Părea că trăieşte datorită reclamelor de la spectacole, 
filmelor şi chiar serviciilor de escortă, având paginile pline cu 
acestea. Era gratuit şi Buddy lăsa tot timpul câteva numere pe 
barcă. McCaleb îl mai răsfoia din când în când, dar nu observase 
până atunci numele lui McEvoy. 


— Mă mai ocup şi de o prezentare generală a cazului pentru 
Vanity Fair, spuse McEvoy. Ştii, un articol care încearcă să 
surprindă o latură mai întunecată şi mai misterioasă a 
Hollywoodului. Mă gândeam şi să mai scriu o carte. Ce cauţi pe 
aici? Eşti... cumva implicat în chestia asta? 

— Eu, nu. Eram prin zonă şi am un prieten implicat. Speram 
să am şansa să-l salut. 

În timp ce spunea minciuna, McCaleb îşi întoarse privirea din 
nou spre uşă şi ecranele televizoarelor. Acum se vedea pe 
monitoare o imagine de ansamblu a sălii. Părea că Bosch începe 
să-şi strângă lucrurile şi să le pună în servietă. 

— Harry Bosch? 

McCaleb îşi întoarse privirea spre el. 

— Da, Harry. Am lucrat la un caz împreună înainte şi... ăh, de 
fapt, ce se întâmplă acolo? 

— Sunt ultimele dezbateri înainte de începerea procesului. Au 
început cu o şedinţă cu uşile închise şi acum îşi pregăteau 
bucătăria înainte de proces. Nu are rost să pierzi vremea pe aici. 
Toată lumea crede că judecătorul va termina şedinţa înainte de 
prânz şi că apoi le va lăsa la dispoziţie avocaţilor tot restul zilei 
ca să lucreze la pledoariile de deschidere. O să înceapă mâine la 
ora zece. Crezi că acum e multă lume aici? Aşteaptă numai până 
mâine să vezi! 

McCaleb aprobă din cap. E 

— Ei bine, atunci aşa rămâne. Ah, mi-a părut bine să te revăd, 
Jack. Şi baftă cu articolul. Şi cu cartea, dacă se va ajunge la ea. 

— Ştii, mi-ar fi plăcut să scriu povestea ta. Cu transplantul de 
inimă şi tot restul... 

McCaleb aprobă din cap. 

— Ei bine, îi eram dator Keishei Russell şi ea s-a achitat de 
sarcină minunat. 

McCaleb observă că lumea începea să-şi facă loc ca să iasă 
din sala presei. În spatele lor, pe ecranele televizoarelor se 
vedea că judecătorul se ridicase. Prin urmare, şedinţa de 
tribunal se încheiase. 

— Poate ar fi bine să mă duc pe hol, să văd dacă-l pot prinde 
pe Harry. Mi-a părut bine că te-am întâlnit, Jack! 

McCaleb îi întinse mâna şi McEvoy i-o strânse cu căldură. Apoi 
se îndreptă, ca şi ceilalţi reporteri, spre uşile sălii de tribunal. 

Uşile de la Departamentul N au fost deschise de cei doi 


poliţişti însărcinaţi cu paza şi din sală ieşiră o mulţime de 
cetăţeni care avuseseră norocul să asiste la şedinţa care fusese 
mai degrabă îngrozitor de plictisitoare. Cei care nu reuşiseră să 
intre se împingeau acum ca să vadă şi ei măcar o vedetă, dar 
erau cu toţii dezamăgiţi. Vedetele nu începeau să se arate decât 
din ziua următoare. Declaraţiile de la începutul procesului 
semănau cu premiera unui film. Şi atunci voiau să fie văzute. 

După valul de oameni urmau judecătorii şi personalul. Storey 
fusese dus înapoi în arest, dar avocatul lui merse spre cercul de 
reporteri şi începu să le relateze ceea ce se întâmplase înăuntru, 
din punctul lui de vedere. Un bărbat înalt cu părul negru, cu ten 
măsliniu şi cu nişte ochi verzi extrem de vioi se aşeză chiar în 
spatele avocatului, ca să-l protejeze oarecum pe acesta. leşea în 
evidenţă, iar lui McCaleb i se păru că-l cunoaşte de undeva, dar 
nu-şi dădea seama exact de unde. Părea genul de actor pe care 
îl distribuia Storey în filmele lui. 

Avocaţii acuzării ieşiră şi au fost şi ei luaţi cu asalt de către 
reporteri, cu care fiecare trebuia să se descurce cum putea. 
Răspunsurile lor erau mai scurte decât cele ale avocatului 
apărării. De multe ori refuzaseră să comenteze când li s-au 
adresat întrebări referitoare la probele pe care urmau să le 
prezinte. 

McCaleb îl urmări pe Bosch şi-l văzu, în sfârşit, ieşind ultimul. 
Bosch evită mulţimea mergând aproape lipit de perete, 
îndreptându-se spre lifturi. O reporteră se apropie de el, dar 
ridică mâna şi-i făcu semn să se îndepărteze. Ea se opri şi făcu 
stânga-mprejur spre mulţimea strânsă în jurul lui J. Reason 
Fowkkes. 

McCaleb îl urmări pe coridor pe Bosch şi îl prinse din urmă 
când acesta se opri să aştepte un lift. 

— Bună, Harry Bosch! 

Bosch se întoarse, având deja expresia de „fără comentarii” 
pe faţă, atunci când îşi dădu seama că-l avea în faţă pe 
McCaleb. 

— Bună... McCaleb. 

Zâmbi. Işi dădură mâna. 

— Pare să fie cel mai dur caz din lumea vedetelor, spuse 
McCaleb. 

— Mie-mi spui... Ce cauţi aici? Să nu-mi spui că scrii o carte 
despre asta. 


— Ce? 

— Toţi tipii care au lucrat la FBI s-au apucat acum să scrie 
cărţi. 

— Nu, nu e de mine chestia asta. De fapt, dacă e s-o luăm 
aşa, speram să-ţi fac cinste cu masa. Aş vrea să discut ceva cu 
tine. 

Bosch se uită la ceas şi se hotărî în câteva clipe. 

— Edward Gunn. 

Bosch se uită la el. 

— Jaye Winston? 

McCaleb aprobă. 

— M-a rugat să arunc o privire. 

Veni şi liftul, iar ei intrară împreună cu mulţimea de oameni 
care fusese în sala de tribunal. Toţi păreau că se uită la Bosch, 
încercând în acelaşi timp să ascundă acest lucru. McCaleb se 
hotărî să nu continue discuţia până ce nu părăseau clădirea. 

Când ajunseră la parter, se îndreptară spre ieşire. 

— l-am spus că o să fac profilul criminalului. Unul rapid. Ca să- 
| pot face, trebuie să ştiu cât mai multe despre Gunn. M-am 
gândit că ai putea să-mi spui câte ceva despre cazul de acum 
şase ani şi, de asemenea, câte ceva despre el. 

— Era un vagabond. Uite ce e, am maximum 45 de minute la 
dispoziţie. Trebuie să mă mişc repede. Sunt cu nervii la limită 
astăzi, trebuie să mă asigur că toată lumea este pregătită după 
pledoariile de deschidere de mâine. 

— Accept cele 45 de minute, dacă mi le poţi acorda. Este un 
bistro Cupid's mai sus, spre Victory. 

— Voi poliţiştii, întotdeauna mâncaţi în condiţii de lux. 

— Păi de asta ne-am şi făcut poliţişti. 

Îşi comandară porţii de hot-dog stând la o masă, pe o terasă 
fără umbreluţe. Cu toate că era o zi destul de călduţă de iarnă, 
McCaleb începu să transpire. De obicei, în Valley erau tot timpul 
cu 15 până la 20 de grade mai cald decât în Cătălină, iar el nu 
se obişnuise cu schimbarea. Sistemul lui de încălzire-răcire nu 
mai revenise la normal de când cu transplantul şi din această 
cauză mai tot timpul îl lua când cu cald, când cu frig. 

Incepură cu o conversaţie de rutină despre cazul curent al lui 
Bosch. 

— Şi, eşti pregătit să devii Harry Hollywood, cu această 
ocazie? 

— Nu, mulţumesc, spuse Bosch între două înghiţituri de ceea 
ce purta numele de hotdog Chicago. Mai degrabă aş lucra în 
schimbul de noapte în poliţie. 

— Crezi că ai o viziune clară şi coerentă asupra cazului? L-ai 
prins? 

— Nu poţi fi sigur niciodată de asta. Biroul procurorului 
general nu a mai primit un caz mare de ani de zile. Nu ştiu cum 
vor evolua lucrurile. Toţi avocaţii spun că totul depinde de juriu. 
Intotdeauna am fost de părere că probele sunt importante, dar 
nu sunt decât un detectiv bătut în cap. John Reason a adus un 
consultant din partea juriului şi se pare că sunt foarte încântați 
de cei doisprezece care fac parte din juriu. La naiba, John 
Reason! Vezi, chiar îi spun pe numele cu care i se adresează 
reporterii. Asta arată cât de priceput este el să controleze totul, 
să aranjeze situaţiile. 

Scutură din cap şi mai luă o muşcătură din hotdog. 

— Cine este tipul cu care l-am văzut? îl întrebă McCaleb. Tipul 
care stătea în spatele lui, ca Lurch. 

— Rudy Valentino, anchetatorul lui. 

— Aşa îl cheamă? 

— Nu, numele lui este Rudy Tafero. Este un fost poliţist. A 
lucrat la poliţia Hollywood până acum câţiva ani. Oamenii din 
birou îi spuneau Valentino datorită înfăţişării sale. A ieşit din 
poliţie. Şi s-a făcut detectiv. Are licenţă pentru cazuri de 
răscumpărări. Nu mă întreba cum, dar a început să lucreze la 
contracte de securitate cu o grămadă de vedete de la 
Hollywood. Şi a apărut în acest caz imediat după ce l-am arestat 


pe Storey. De fapt, Rudy a fost cel care l-a dus pe Storey la 
Fowkkes. Probabil că a luat un comision gras pentru asta. 

— Şi cum e cu judecătorul? Cum crezi c-o să se poarte? 

Bosch aprobă din cap, de parcă tocmai ar fi descoperit ceva 
folositor în această conversaţie. 

— Shootin' Houghton. Nu prea este genul de om care să 
acorde o a doua şansă. Nu se încurcă cu prostii! O să-l 
desființeze pe Fowkkes, dacă este cazul. Cel puţin avem chestia 
asta de partea noastră. 

— Shootin' Houghton? 

— Pe sub roba neagră poartă, de obicei, un pistol sau cel 
puţin aşa cred cei mai mulţi oameni. Acum aproape cinci ani, 
prezida într-un caz de-al mafiei mexicane, iar când juriul l-a 
găsit vinovat, câţiva dintre prietenii şi rudele acuzatului care se 
aflau în sală s-au enervat atât de tare, încât au început aproape 
o revoluţie în sala de tribunal. Houghton şi-a scos pistolul Glock 
şi a făcut o gaură în tavan. Aşa a liniştit lucrurile destul de 
repede. Şi de atunci a fost reales de cei mai mulţi dintre 
judecătorii oficiali din ţară. Du-te în sala lui de tribunal să vezi că 
gaura din tavan mai e încă acolo. Nu vrea să lase pe nimeni să o 
repare. 

Bosch mai luă o îmbucătură şi se uită la ceas. Schimbă 
subiectul, vorbind cu gura plină: 

— Nu am nimic personal cu el, dar am impresia că au dat de 
greu cu Gunn, dacă deja caută ajutor din exterior. 

McCaleb aprobă. 

— Cam aşa ceva. 

Se uită la hotdogul cu chili din faţa lui şi-şi dori să fi avut un 
cuţit şi o furculiţă. 

— Ce s-a întâmplat? Nu trebuia să venim aici. 

— Nu-i nimic. Doar mă gândeam. După clătitele de la Dupar's 
din dimineaţa asta şi hotdogul de acum, s-ar putea să am 
nevoie de altă inimă la cină. 

— Dacă vrei să-ţi provoci un atac de cord, data viitoare când 
te duci la Dupar's, plusează cu o oprire la Bob's Donuts. Chiar 
acolo în Farmer Market. Gogoşi cu diverse glazuri. Câteva 
gogoşi şi o să simţi cum ţi se îngroaşă arterele şi cum plesnesc 
ca ţurţurii de gheaţă care atârnă de pe casă. N-au aflat cine-i 
suspectul principal, nu? 

— Corect. N-au găsit nimic. 


— Şi de ce eşti tu aşa de interesat? 

— Şi eu, ca şi Jaye. E ceva în neregulă cu cazul ăsta. Noi 
credem că asasinul e doar la început şi că urmează un şir de 
crime. 

Bosch aprobă din cap. Avea gura plină. 

_ McCaleb îl studie. Avea părul mai scurt decât îşi amintea el. 
incepuse să devină mai grizonat, dar era de aşteptat. Încă mai 
purta mustață şi avea aceeaşi privire. Îi amintea de ochii 
Gracielei, atât de întunecaţi, încât părea să nu existe vreo 
demarcaţie între iris şi pupilă. Dar ochii lui Bosch erau obosiţi şi 
uşor alungiţi de ridurile de la colţuri. Cu toate acestea, extrem 
de vigilenţi, de atenţi. Stătea uşor aplecat în faţă, de parcă ar fi 
fost pe picior de plecare. McCaleb îşi aminti că întotdeauna 
percepuse ca pe o senzaţie de resort, de mişcare agitată din 
partea lui Bosch. Simţea că, în orice moment, din orice motiv, 
Bosch ar fi putut să pună punctul pei. 

Bosch căută prin palton şi scoase o pereche de ochelari de 
soare pe care şi-i puse la ochi. McCaleb se întrebă dacă aceasta 
era reacţia la faptul că până atunci îl studiase. Se aplecă, luă 
hotdogul cu chili şi, în cele din urmă, muşcă din el. Avea un gust 
delicios, dar îngrozitor de periculos, în acelaşi timp. Strânse 
toată mizeria pe care o făcuse pe farfuria de hârtie şi-şi şterse 
mâinile cu un şerveţel. 

— Hai, mai spune-mi despre Gunn. Ai zis că era un vagabond. 
Altceva? 

— Altceva? Cam asta este tot. Era un animal de pradă. Se 
folosea de femei, cumpăra femei. El a ucis-o pe fata aceea din 
camera de motel, nu am niciun dubiu în privinţa asta. 

— Dar procurorul general a respins cazul. 

— Da. Gunn a invocat autoapărarea. A spus nişte chestii care 
nu prea se potriveau, dar nu erau destule încât să se adauge la 
acuzaţii. A invocat autoapărarea şi nu aveam suficiente dovezi 
împotriva lui, cât să ajungem la tribunal. Aşa că l-au lăsat şi aşa 
s-a sfârşit cu cazul şi s-a trecut la următorul. 

— A ştiut vreodată că nu l-ai crezut? 

— A, da, bineînţeles. Ştia foarte bine asta! 

— Ai încercat să smulgi ceva mai multe informaţii de la el? 

Bosch îi aruncă o privire lui McCaleb pe care acesta o simţi 
chiar şi prin ochelarii de soare. Ultima întrebare leza 
credibilitatea de anchetator a lui Bosch. 


— Vreau să spun, adăugă repede McCaleb, ce s-a întâmplat 
când ai încercat să smulgi mai multe informaţii de la el? 

— De fapt, adevărul este că nu am avut niciodată ocazia asta. 
Era o problemă. Vezi tu, am aranjat totul. L-am adus la sediul 
poliţiei şi l-am introdus într-una dintre camere. Partenerul meu 
şi cu mine plănuisem să-l lăsăm puţin acolo, să-l lăsăm să fiarbă 
un pic şi să se gândească la toate astea. Noi urma să 
completăm toată hârţogăraia, să punem totul la dosar, după 
care să ne ducem la el şi să încercăm să-i aflăm adevărata 
poveste. Nu am avut ocazia. Vreau să zic, s-o facem ca la carte. 

— Ce s-a întâmplat? 

— Eu şi Edgar - ăsta este partenerul meu, Jerry Edgar - ne-am 
dus pe coridor să ne luăm câte o ceaşcă de cafea şi să discutăm 
cum urma să regizăm toată scena. În timp ce noi eram acolo, la 
cafea, vine locotenentul, îl vede pe Gunn stând în camera de 
interogatorii şi nu ştie ce naiba căuta el acolo. Aşa că ce se 
gândeşte el: intră în cameră şi se asigură că tipul este bine 
informat în legătură cu drepturile lui. 

McCaleb observă cum Bosch începe să se înfurie, chiar şi la 
şase ani după incident. 

— Vezi tu, Gunn venise acolo în calitate de martor şi, de ochii 
lumii, victimă a unei infracţiuni. El afirma că femeia se repezise 
la el cu cuțitul şi că el îl răsucise înspre ea. Aşa că nu aveam de 
ce să-i citim drepturile. Planul era să intrăm acolo, să-i facem 
praf povestea şi să-l facem să greşească. Şi de îndată ce 
obţineam asta, îi citeam apoi şi drepturile. Dar locotenentul ăsta 
nenorocit nu ştia nimic din planul nostru, aşa că pur şi simplu a 
intrat şi i-a vorbit despre drepturile pe care le avea. După toată 
chestia asta, nu mai aveam nimic pregătit. Ştia că suntem pe 
urmele lui. A cerut un avocat de îndată ce am intrat în cameră. 

Bosch dădu din cap dezaprobator şi se uită spre stradă. 
McCaleb îi urmări privirea. Peste bulevardul Victoria era un lot 
de maşini uzate, cu steguleţe roşii, albe şi albastre care fluturau 
în vânt. Pentru McCaleb, Van Nuys fusese întotdeauna sinonim 
cu loturile de maşini. Erau de peste tot, noi şi vechi. 

— Şi ce i-ai spus locotenentului? se interesă el. 

— Ce să-i spun? Nu i-am spus nimic. L-am aruncat pur şi 
simplu prin fereastra de la birou. Am primit suspendare pentru 
asta - concediu pentru stres necontrolat. In cele din urmă, Jerry 
Edgar a prezentat cazul procuraturii generale, aceştia au studiat 


puţin cazul, după care l-au respins. 

Bosch aprobă din cap. Privirea i se opri pe farfuria de carton 
goală. 

— Am cam făcut-o de oaie atunci, spuse el. Da, am făcut-o de 
oaie! 

McCaleb aşteptă un moment, înainte să spună ceva. O pală 
de vânt suflă farfuria lui Bosch de pe masă şi detectivul o urmări 
cum rătăceşte în zona meselor. Nu schiţă nicio mişcare ca s-o 
prindă. 

— Incă mai lucrezi sub comanda acelui locotenent? 

— Nu. A murit. La puţină vreme după incident, a ieşit într-o 
seară şi nu s-a mai întors acasă. L-au găsit în maşină în tunelul 
din Parcul Griffith, lângă Observator. 

— S-a sinucis? 

— Nu. L-a omorât cineva. Teoretic vorbind este încă un caz 
deschis. 

Bosch îşi întoarse privirea spre el. McCaleb îşi lăsă ochii în jos 
şi observă că acul de cravată al lui Bosch avea forma unor 
cătuşe din argint. 

— Ce altceva ţi-aş mai putea spune? continuă Bosch. Nimic 
din toate astea nu are de-a face cu Gunn. El nu a fost decât o 
muscă din borcanul cu miere, acesta fiind aici porcăria căreia i 
se spune sistemul de justiţie. 

— Nu prea pare că ai avut timp să-ţi faci o părere serioasă 
despre el. 

— Cam niciuna, de fapt. Tot ce ţi-am relatat aici s-a întâmplat 
în decursul a opt sau nouă ore. Apoi, după cele întâmplate, mi-a 
fost luat cazul, şi tipul a ieşit liniştit pe uşă. 

— Dar tu n-ai renunţat. Jaye mi-a spus că l-ai vizitat în celula 
lui de beţiv cu o noapte înainte să fie ucis. 

— Da, fusese arestat în timp ce urmărea prostituate pe 
bulevardul Sunset. Era în arest şi eu am primit un telefon. M-am 
dus acolo să arunc o privire, poate ca să-l zgândăr un pic, să 
văd dacă era pregătit să vorbească. Dar tipul era mort de beat, 
zăcea pe podea într-o baltă de vomă. Aşa că am renunţat la idee 
şi am încheiat socotelile. Poţi spune că nu prea am comunicat. 

Bosch se uită la hotdogul cu chili neterminat al lui McCaleb, 
apoi la ceas. 

— Imi pare rău, dar nu mai am alte informaţii. Ai de gând să-l 
termini sau putem pleca? 


— Doar câteva înghiţituri şi câteva întrebări. Nu vrei să fumezi 
o ţigară? 

— M-am lăsat acum câţiva ani. Nu fumez decât în ocazii 
speciale. 

— Nu mai spune, e vorba de reclama de la Marlboro de pe 
bulevardul Sunset, despre un bărbat care ajunge impotent? 

— Nu, soţia mea a vrut să ne lăsăm amândoi. Şi aşa am şi 
făcut. 

— Soţia ta? Harry, eşti plin de surprize. 

— Nu te ambala prea tare! Aşa cum a venit, aşa a şi plecat. 
Dar măcar m-am lăsat de fumat. Nu ştiu ce face ea. 

McCaleb doar dădu din cap, simțind că pătrunsese prea mult 
în intimitatea celuilalt. Aşa că se întoarse la caz. 

— Deci, ai vreo teorie în legătură cu ucigaşul? 

McCaleb mai luă o înghiţitură, în timp ce asculta răspunsul lui 
Bosch. 

— Presupun că a întâlnit un tip cam de teapa lui. Altă 
persoană care încălcase cumva nişte reguli, ca şi el. Nu mă 
înţelege greşit, sper ca tu şi Jaye să-l prindeţi. Dar până una 
alta, oricine ar fi fost asasinul sau asasina, n-a făcut nimic care 
să mă fi supărat prea tare. Inţelegi ce vreau să spun? 

— E ciudat că ai spus „asasina”. Chiar crezi că ar putea fi 
vorba de o femeie? 

— Nu prea ştiu multe amănunte despre caz. Dar, cum 
spuneam, el vâna femei. Poate că una dintre aceste femei i-a 
pus capăt zilelor. 

McCaleb aprobă din cap. Nu-i mai venea în minte nicio altă 
întrebare. Bosch fusese doar o încercare pentru el. Poate că ştia, 
de fapt, că asta cam era tot ce putea obţine şi nu-şi dorea decât 
să ia din nou legătura cu Bosch, dar din alte motive. 
Neridicându-şi privirea din farfuria de carton, îl mai întrebă ceva: 

— Te mai gândeşti la fata de pe deal, Harry? 

Nu voia să spună cu voce tare numele pe care i-l dăduse 
Bosch. 

Bosch dădu din cap. 

— Din când în când. Mi-a rămas în minte. Cred că toate 
cazurile îţi rămân. 

McCaleb aprobă din cap. 

— Da. Deci nimic... A mai întrebat cineva de ea? 

— Nu. Şi am mai încercat pentru o ultimă dată să scot ceva 


de la Seguin şi m-am dus să-l văd la Q anul trecut, cam cu o 
săptămână înainte să fie executat pe scaunul electric. Am mai 
încercat o dată să scot ceva de la el, dar el mi-a zâmbit pur şi 
simplu. Parcă ar fi ştiut că era ultimul lucru cu care mă putea 
avea la mână sau ceva de genul ăsta. Oricum, îl făcea să se 
simtă foarte bine, mi-am dat eu seama. Aşa că m-am ridicat să 
plec şi i-am urat distracţie plăcută în iad şi ştii ce replică mi-a 
dat? „Am auzit că e cam uscată căldura acolo.” 

Bosch dădu din cap. 

— Nenorocitul. Am condus până acolo şi înapoi în ziua mea 
liberă. Douăsprezece ore în maşină, şi cu aparatul de aer 
condiţionat defect. 

Se uită fix la McCaleb şi, chiar şi prin ochelarii de soare, 
McCaleb simţi ce anume îl leagă de atâta vreme de omul acesta. 

Înainte să apuce să spună ceva, îi sună telefonul din 
buzunarul de la jacheta care era împăturită pe bancă, lângă el. 
Se luptă puţin cu jacheta ca să-şi găsească buzunarul şi reuşi să 
răspundă la telefon la timp. Era Brass Doran. 

— Am ceva pentru tine. Nu prea mult, dar ar putea constitui o 
bază de plecare. 

— Eşti într-un loc în care te pot suna eu peste câteva minute? 

— De fapt, sunt în sala principală de conferinţe. Trebuie să 
intrăm într-o şedinţă în legătură cu un caz şi eu conduc şedinţa. 
S-ar putea să treacă câteva ore până să mă eliberez. Ai putea să 
mă suni diseară acasă, dacă vrei... 

— Nu, stai puţin. 

Lăsă telefonul jos şi se uită la Bosch. 

— Ar fi bine să răspund la telefonul ăsta. Vorbim noi mai 
târziu, dacă apare ceva, e bine? 

— Sigur. 

Bosch se ridică. Avea de gând să-şi ia Coca-Cola cu el. 

— Mulţumesc, spuse McCaleb, întinzându-i mâna. Baftă la 
proces! 

Bosch îi strânse mâna. 

— Mulţumesc. S-ar putea să avem nevoie de baftă. 

McCaleb îl urmări cum dispare din zona terasei, pe trotuarul 
care ducea spre tribunal. După care puse telefonul la ureche. 

— Brass? 

— Aici sunt. Vorbeai despre bufniţe în general, nu? Nu ştii 
rasa, nu? 


— Aşa e. Este vorba despre o bufniţă generică, cred. 

— Ce culoare?...... 

— Ah, preponderent maro. Cel puţin pe spate şi pe aripi. 

In timp ce vorbea, îşi scoase câteva pagini îndoite din caiet şi 
un stilou din buzunar, îşi băgă în gură jumătatea rămasă de 
hotdog cu chilii şi se pregăti să ia notițe. 

— In regulă, să te aştepţi la o simbolistică modernă. Bufnița 
este simbolul înțelepciunii şi al adevărului, înseamnă 
cunoaştere, aşa, în mare, spre deosebire de nenumăratele 
semnificaţii care s-ar putea desprinde din aceasta. Bufnița vede 
noaptea. Cu alte cuvinte, dacă vezi prin întuneric, vezi adevărul. 
Este vorba despre aflarea adevărului, deci, cunoaşterea. ŞI 
cunoaşterea generează înţelepciune. Corect? 

McCaleb nu trebuia să noteze nimic. Ceea ce îi spunea Doran 
era evident. Dar ca să nu uite ideea, îşi notă un rând. 


Vederea în întuneric = înţelepciune. 


După care sublinie ultimul cuvânt. 

— În regulă. Altceva? 

— Cam asta am ca material, în ceea ce priveşte interpretările 
contemporane. Dar dacă e să mă întorc în timp, devine foarte 
interesant. Prietena noastră bufnița avea o cu totul altă 
conotaţie. Era un personaj negativ. 

— la spune-mi, Brass. 

— Scoate creionul. Bufnița apare în mod repetat în 
simbolistica religioasă şi artistică încă din perioada medievală 
timpurie şi până târziu în Renaştere. De foarte multe ori o 
întâlnim în diverse ipostaze alegorice de natură religioasă - 
picturi, fresce în biserici şi reprezentări ale crucii. Bufnița era... 

— Am înţeles, Brass, dar ce semnificaţie avea? 

— Ajung şi aici. Semnificaţia ei poate fi diferită de la o apariţie 
la alta şi în funcţie de ce specie era. În mod esenţial însă, 
apariţia ei era simbolul diavolului. 

McCaleb îşi notă cuvântul. 

— Diavolul. În regulă! 

— Credeam că o să fii mai încântat. 

— Nu mă poţi vedea. Stau în mâini de fericire. Ce altceva mai 
ai? 

— Lasă-mă să verific lista pe care o am. Textele critice 


referitoare la arta din acea perioadă le am în diverse extrase. 
Referinţe ale bufniţelor văzute ca - citez - simbolul apariţiei 
blestemului, inamicul inocenţei, Diavolul însuşi, erezie, nebunie, 
moarte şi nenorocire, pasărea întunericului şi, în cele din urmă, 
chinul sufletului omenesc de-a lungul inevitabilei lui călătorii 
spre damnarea eternă. Drăguţ, nu? Îmi place ultima chestie. 
Cred că nu se prea vindeau multe pungi cu chipsuri cu bufnița 
pe ele, cam pe la 1400? 

McCaleb nu-i răspunse. Era ocupat să noteze diversele 
înfăţişări pe care le avea bufnița în Evul Mediu. 

— Mai citeşte-mi o dată ultima descriere. 

Ea repetă şi el o scrise cuvânt cu cuvânt. 

— Acum, mai avem şi altceva, spuse Doran. Mai există şi alte 
interpretări ale bufniței ca fiind simbolul furiei răzbunătoare şi a 
pedepsei diavolului. Aşa că, în mod evident, a fost ceva care a 
avut diverse semnificaţii de-a lungul timpului, pentru diferite 
popoare. 

— Pedeapsa diavolului, spuse McCaleb în timp ce scria. 

Se uită la listă. 

— Altceva? 

— Nu e suficient? 

— Probabil. Ai cumva şi ceva legat de cărţi care arătau în 
fotografii acest simbol sau nume de artişti sau de scriitori care 
au folosit această aşa-numită „pasăre a întunericului” în operele 
lor? 

McCaleb auzi foşnet de pagini la celălalt telefon, iar Doran 
rămase tăcută câteva momente. 

— Nu prea am cine ştie ce pe aici. Nu există cărţi, dar pot să- 
ţi dau numele a câtorva artişti menţionaţi şi ai putea să cauţi şi 
tu pe Internet sau la biblioteca de la UCLA. 

— În regulă. 

— Trebuie să mă grăbesc. Mai avem puţin şi începem. 

— Spune. 

— In regulă, am un artist, Bruegel, care a pictat o faţă imensă 
ca pe o poartă spre iad. O bufniţă maro îşi avea cuibul într-una 
dintre nări. 

Femeia începu să râdă. 

— Nu mă întreba de ce, spuse ea. Nu fac altceva decât să-ți 
comunic ce am găsit. 

— In regulă, spuse McCaleb, notându-şi descrierea. Continuă. 


— Bine, mai sunt doi indivizi citați pentru că au folosit bufnița 
ca simbol al diavolului, Van Oostanen şi Durer. Nu am 
denumirea sau descrierea tablourilor. y 

Auzi cum ea mai dădea repede nişte pagini. li ceru să-i spună 
pe litere numele pictorilor şi şi-i notă. 

— Aha, uite aici. Opera acestui tip se pare că este plină de 
bufniţe. Nu-i pot pronunţa numele mic. Este scris H-l-E-R-O-N-Y- 
M-U-S. Este olandez şi a făcut parte din curentul nordic al 
Renaşterii. Presupun că bufniţele erau importante pe acolo. 

McCaleb se uită la hârtia din faţa lui. Numele pe care tocmai i- 
| dictase îi suna familiar. 

— Ai uitat numele de familie. Care este numele de familie? 

— Oh, îmi cer scuze. Este Bosch. Ca la bujii. 

McCaleb îngheţă. Nu se mişca, nici nu mai respira. Se uita la 
numele de pe pagină, nefiind în stare să mai scrie ultima parte 
pe care tocmai i-o spusese Doran. În cele din urmă, îşi întoarse 
capul şi se uită spre locul de pe trotuar unde îl văzuse ultima 
dată pe Harry Bosch, în timp ce acesta se îndepărta. 

— Terry, mai eşti acolo? 

Îşi reveni. 

— Da. 

— Asta e cam tot ce am. Trebuie să plec pentru că începem. 

— Altceva despre Bosch? 

— Nu prea. Şi nu mai am timp la dispoziţie. 

— Bine, Brass. Mulţumesc mult. iți rămân dator pentru asta. 

— Şi o să-mi amintesc într-o zi. Să mă ţii la curent cu evoluţia 
lucrurilor, da? 

— Aşa o să fac. 

— Şi trimite-mi o poză cu cea mică. 

— Bine, o să-şi trimit... 

Ea închise şi McCaleb închise şi el încet telefonul. Îşi notă în 
josul paginii să nu uite să-i trimită lui Brass o poză cu fiica lui. 
Era pur şi simplu un exerciţiu, ca să evite numele pictorului pe 
care tocmai îl scrisese. 

— La naiba, şopti el. 

Rămase acolo cufundat în gânduri o bună bucată de vreme. 
Coincidenţa aceasta, cu primirea acestei informaţii misterioase 
la câteva minute după ce luase masa cu Harry Bosch îi dădea 
fiori. Mai studie notițele câteva momente, dar ştia că nu 
conţineau informaţia directă de care avea el nevoie. Deschise 


din nou telefonul şi formă numărul de la informaţii, 213. Un 
minut mai târziu, sună la biroul de personal al Departamentului 
de Poliţie din Los Angeles. li răspunse o femeie, după ce lăsă să 
sune de nouă ori. 

— Alo, sun din partea Departamentului de Poliţie şi doresc să 
contactez un ofiţer de poliţie. Doar că nu ştiu în ce departament 
lucrează. Nu am decât numele lui. 

Spera că femeia nu-l va întreba ce însemna din partea. Urmă 
o tăcere destul de lungă, după care auzi un sunet de tastatură. 

— Numele de familie? 

— Ăh, Bosch. 

li spuse numele pe litere, după care se uită la notițele pe care 
şi le luase, pregătit să-i spună şi numele mic. 

— Şi numele mic - ah, nu contează, nu avem decât unul. Hie- 
rony-mus. Nu-l pot pronunţa, cred. 

— Hieronymus. Da, exact. 

li spuse şi numele mic pe litere şi o întrebă dacă se potrivea. 
Se potrivea. 

— Ei bine, este detectiv de gradul trei şi lucrează în 
Departamentul Hollywood. Aveţi nevoie de numărul lui de 
telefon? 

McCaleb nu-i răspunse. 

— Domnule, aveţi nevoie... 

— Nu, îl am. Mulţumesc foarte mult. 

Inchise telefonul, se uită la ceas, după care îl deschise din 
nou. O sună pe Jaye Winston pe numărul direct şi ea îi răspunse 
imediat. O întrebă dacă primise vreun rezultat de la laborator, în 
urma examinării bufniței de plastic. 

— Nu încă. N-au trecut decât câteva ore şi unul dintre băieţii 
din echipă este în pauza de masă. O să aştept până mâine şi 
abia după aia încep să le bat pe la uşă. 

— Ai timp să dai câteva telefoane şi să-mi faci un serviciu? 

— Ce fel de telefoane? 

li spuse despre studiul iconografic pe care îl făcuse Brass 
Doran, dar nu menţionă nimic legat de Hieronymus Bosch. Îi 
spuse că voia să vorbească cu un expert în pictura renascentistă 
nordică, dar se gândea că se puteau face aranjamentele mult 
mai repede, cooperarea va fi mai bună dacă cererea venea din 
partea unui detectiv criminalist în exerciţiu. 

— O s-o fac, îi spuse Winston. De unde să încep? 


— Eu aş încerca la Getty. Mă aflu acum în Van Nuys. Dacă 
cineva acceptă să mă vadă, aş putea ajunge acolo în jumătate 
de oră. 

— O să văd ce pot face. Ai vorbit cu Harry Bosch? 

— Da. 

— Ceva nou? 

— Nu tocmai. 

— Nici nu credeam. Ţine-te bine! Te sun imediat. 

McCaleb aruncă ceea ce mai rămăsese din prânzul său la 
gunoi şi se îndreptă apoi spre tribunal, acolo unde îşi lăsase 
jeepul parcat pe o stradă lăturalnică, lângă birourile ofiţerilor de 
supraveghere din poliţie. In timp ce mergea, se gândi la felul în 
care o minţise pe Winston prin omisiune. Ştia că ar fi trebuit să-i 
spună despre conexiunea sau coincidenţa de nume a lui Bosch, 
oricum ai fi privit-o. Incercă să înţeleagă ce anume îl făcuse să 
fie reţinut, dar nu-şi dădu seama. 

Telefonul îi sună din nou exact când ajunse la maşină. Era 
Winston. 

— Ai întâlnire la Getty, la ora două. Întreabă de Leigh Alasdair 
Scott. Este custode asociat al expoziţiei de tablouri. 

McCaleb îşi scoase carneţelul şi-şi notă numele, folosindu-se 
de portiera din faţă a jeepului, după ce o rugă pe Winston să i-l 
spună pe litere. 

— Te-ai mişcat repede, Jaye. Mulţumesc. 

— Suntem aici la dispoziţia dumneavoastră. Am vorbit direct 
cu Scott şi a spus că, dacă nu reuşeşte el să te ajute, va găsi pe 
altcineva. 

— l-ai spus de bufniţă. 

— Nu, tu o să-i vorbeşti despre asta. 

— OK. 

McCaleb ştia că mai poate încă să-i spună despre Hieronymus 
Bosch. Dar, din nou, n-o făcu. 

— Te sun mai târziu, bine? 

— Pa. 

Închise telefonul şi deschise portiera. Se uită la acoperişul 
biroului ofiţerilor de supraveghere şi văzu un banner mare cu 
litere albastre care atârna peste faţadă, deasupra intrării în 
clădire. 


BINE Al VENIT, THELMA! 


Se urcă în maşină, întrebându-se dacă Thelma era 
întâmpinată în calitate de condamnată sau de angajată. Porni 
spre bulevardul Victoria. Urma să se înscrie pe 405, după care 
să se îndrepte direct spre sud. 

Când autostrada începu să urce spre Munţii Santa Monica, 
spre Trecătoarea Sepulveda, muzeul Getty apăru în faţa lui 
McCaleb, în vârful dealului. Configuraţia muzeului în sine era la 
fel de impresionantă ca oricare dintre operele de artă găzduite 
în interior. Arăta ca un castel medieval aşa cum stătea cocoţat 
în vârful dealului. Văzu unul dintre tramvaiele duble cum îşi 
croia drum în sus pe o parte a dealului, ducând un nou grup de 
turişti spre altarul istoriei şi al artei. 

In momentul în care parcă la baza dealului şi prinse tramvaiul 
care tocmai pleca, McCaleb era deja în întârziere cu 
cincisprezece minute la întâlnirea cu Leigh Alasdair Scott. După 
ce primi indicaţii de la gardianul muzeului, McCaleb grăbi pasul, 
traversând scuarul de piatră de travertin spre intrarea de 
siguranţă. După ce semnă la ghişeu, aşteptă pe o bancă până 
când veni Scott să-l ia. 

Scott avea înjur de 50 de ani şi vorbea cu un accent pe care 
McCaleb îl situă undeva prin Australia sau Noua Zeelandă. Era 
prietenos şi încântat că poate să ajute Poliţia din Los Angeles. 

— Am mai avut ocazia să ne oferim ajutorul şi expertiza în 
sprijinul detectivilor. De obicei, legat de autenticitatea operelor 
de artă sau pentru a oferi un scurt istoric al unor anumite 
obiecte de artă, spuse el în timp ce mergeau pe un coridor lung 
spre biroul lui. Detectivul Winston mi-a spus că situaţia o să fie 
diferită de data aceasta. Aveţi nevoie de informaţii generale 
legate de curentul renascentist din nord? 

Deschise uşa şi îl invită pe McCaleb prin mai multe birouri. 
Intrară în primul birou, imediat ce trecură de cordonul de 
siguranţă. Era un birou mic, un geam imens cu vedere spre 
Trecătoarea Sepulveda, până la casele de pe deal din Bel-Air. 
Incăperea dădea impresia de aglomerată din cauza rafturilor de 
cărţi care acopereau doi pereţi şi a biroului încărcat. Nu era loc 
decât pentru două scaune. Scott îi arătă lui McCaleb unul dintre 
ele, iar el se îndreptă spre celălalt. 

— De fapt, s-au mai schimbat puţin lucrurile de când aţi vorbit 
cu detectivul Winston, îi spuse McCaleb. Acum aş putea să vă 
spun mai exact ceea ce doresc. Am reuşit să-mi mai îngustez 
aria de întrebări la un pictor anume al acelei perioade. Dacă aţi 
putea să-mi spuneţi câte ceva despre el şi dacă aţi putea să-mi 


arătaţi unele dintre operele lui, mi-aţi fi de mare ajutor. 

— Despre cine anume este vorba? 

— Vă spun imediat. 

McCaleb îşi scoase notițele din buzunar şi i le arătă. Scott citi 
numele cu voce tare, cu o evidentă familiaritate în voce. li 
pronunţă numele mic Her-ron-i-mus. 

— Mi s-a părut că aşa aţi spus. 

— Rimează cu anonim (joc de cuvinte în engleză: Heron-i-mus 
/ A-no-ni-mus). Opera lui este, de altfel, destul de celebră. Nu o 
cunoaşteţi? 

— Nu. Nu prea m-a preocupat studiul artei. Aveţi cumva în 
muzeu vreuna dintre picturile lui? 

— Niciuna dintre operele sale nu se află în colecţia Getty, dar 
există o lucrare a unui urmaş al său în laboratorul de 
conservare. Acum trece printr-o serioasă lucrare de restaurare. 
Majoritatea operelor sale autentice se află în Europa, cele mai 
semnificative reprezentări fiind găzduite la Prado. Altele sunt 
rătăcite prin Europa. Totuşi, nu cred că ar trebui să discutaţi cu 
mine despre asta. 

McCaleb îşi ridică sprâncenele întrebător. 

— De vreme ce v-aţi îngustat aria de întrebări, ajungând la 
Bosch, există aici o persoană cu care ar fi mai bine să vorbiţi şi 
care v-ar furniza informaţiile cele mai bune. Este asistenta 
custodelui. Şi chiar coincidenţa face că lucrează la un catalog de 
clasificare sistematică a operelor lui Bosch - un proiect pe 
termen lung pentru ea. O lucrare făcută din pasiune, probabil. 

— Este aici? Aş putea vorbi cu ea? 

Scott se întinse spre telefon şi apăsă pe butonul de speaker. 
După care consultă o listă cu interioare de telefoane care era 
lipită pe masa de lângă telefon şi butonă trei taste. O femeie 
răspunse după trei apeluri. 

— Lola Walter, cu ce vă pot ajuta? 

— Lola, sunt domnul Scott. Penelope este pe acolo? 

— Lucrează la lad, dimineaţa aceasta. 

— Aha, am înţeles. Atunci o să mergem acolo. 

Scott apăsă pe butonul de speaker, întrerupând conversaţia, 
şi se îndreptă spre uşă. 

— Ai noroc, spuse el. 

— lad? întrebă McCaleb. 

— Este vorba de tabloul urmaşului. 


Scott îl conduse la lift şi coborâră un etaj. Pe drum, îi explică 
că muzeul avea una dintre cele mai bine utilate laboratoare de 
restaurare din lume. În consecinţă, unele opere de artă din alte 
muzee sau din colecţii particulare erau transportate la Getty ca 
să fie reparate şi restaurate. În acest moment, o pictură despre 
care se credea că era a unui elev al lui Bosch sau a unui pictor 
din atelierul lui era în curs de restaurare pentru un colecţionar 
particular. lar tabloul se numea /ad. 

Laboratorul de restaurare era o sală imensă împărţită în două 
mari sectoare. Un sector era reprezentat de atelier, acolo unde 
erau restaurate ramele. Celălalt sector era dedicat restaurării 
picturilor şi era împărţit în mai multe compartimente de lucru 
care erau dispuse de-a lungul unui perete de sticlă care avea o 
panoramă identică celei din biroul lui Scott. 

McCaleb fu condus în cel de-al doilea compartiment de lucru, 
unde se afla o femeie care stătea în spatele unui bărbat aşezat 
în faţa unui tablou fixat pe un şevalet uriaş. Bărbatul avea un 
şorţ peste cămaşă şi cravată, şi purta o pereche de ochelari de 
bijutier, care măreau imaginea. Se apleca înspre pictură şi se 
folosea de o pensulă cu un pămătuf foarte mic pentru a aplica 
pe suprafaţă ceva ce părea vopsea argintie. 

Nici bărbatul şi nici femeia nu se uitară spre McCaleb şi Scott. 
Scott îşi ridică mâinile într-un gest gen „Ascultaţi-mă”, în timp 
ce bărbatul care stătea jos continua să-şi vadă mai departe de 
treabă. McCaleb se uită la tablou. Avea o înălţime de 
aproximativ un metru şi douăzeci de centimetri şi o lăţime de un 
metru optzeci de centimetri. Reprezenta un peisaj întunecat, 
compus dintr-un sat care ardea până-n temelii pe timp de 
noapte, în timp ce locuitorii lui erau torturați şi executaţi de 
nişte creaturi care nu aparţineau acestei lumi. Părţile de sus ale 
tabloului, care la bază aveau un cer de noapte înnegurat, erau 
pătate, având mici urme de vopsea lipsă sau de distrugere. 
Privirea lui McCaleb se îndreptă spre o scenă din partea de jos a 
picturii, care reprezenta un bărbat dezbrăcat, legat la ochi, care 
era forţat de nişte creaturi nepământene, asemănătoare 
păsărilor, având nişte sulițe, să se urce pe o scară care ducea la 
o spânzurătoare. 

Bărbatul care mânuia cu dexteritate pensula îşi termină 
treaba şi şi-o puse pe placa de sticlă a mesei de lucru din stânga 
sa. Apoi se aplecă spre tablou să vadă dacă a făcut treabă bună. 


Scott îşi drese glasul. Doar femeia se întoarse. 

— Penelope Fitzgerald, domnul este detectivul McCaleb. Este 
implicat într-o anchetă şi ar vrea să-ţi pună nişte întrebări 
despre Hieronymus Bosch. 

Arătă spre tablou. 

— l-am spus că tu ai fi cea mai potrivită dintre noi toţi cu care 
să vorbească. 

McCaleb îi observă expresia de pe faţă care trecea, de la 
uimire la îngrijorare, o reacţie normală la o prezentare aşa 
bruscă a unui poliţist. Bărbatul de pe scaun nici măcar nu se 
întoarse. Aceasta nu era o reacţie normală. În schimb, îşi luă 
pensula şi se întoarse să lucreze la tablou. McCaleb îi întinse 
mâna femeii. 

— De fapt, nu mai sunt în mod oficial detectiv. Am fost 
solicitat de către Departamentul de Poliţie să-i ajut în cadrul 
unei investigaţii. 

Îşi dădură mâna. 

— Nu înţeleg, spuse ea. A fost furat cumva un tablou al lui 
Bosch? 

— Nu, nimic de genul ăsta. Este cumva acesta un Bosch? 

McCaleb făcu semn spre tablou. g 

— Nu tocmai. S-ar putea să fie o copie a unui tablou al lui. In 
cazul acesta, originalul s-a pierdut şi ne-am ales doar cu ăsta. 
Dar stilul şi tehnica desenului sunt ale lui. A fost acceptat 
unanim că este opera unui elev din atelierul maestrului. Probabil 
că a fost pictat după moartea lui Bosch. 

Privirea nu i se dezlipea de pe tablou în timp ce vorba. Avea o 
privire prietenoasă şi ageră, care trăda destul de uşor pasiunea 
pentru Bosch. Presupuse că avea cam 60 de ani şi probabil că-şi 
dedicase întreaga viaţă studiului şi dragostei pentru artă. Il 
surprinsese. După descrierea scurtă a lui Scott, ca asistentă 
care lucra la un catalog despre opera lui Bosch, McCaleb se 
gândise că trebuia să fie o tânără studentă la arte plastice. Se 
certă în sinea lui că făcuse o astfel de presupunere. 

Bărbatul care stătea pe scaun îşi lăsă din nou pensula jos şi 
luă o cârpă uscată de pe masa de lucru, ca să-şi curețe mâinile. 
Se roti în scaun şi se uită în sus, moment în care îi observă pe 
McCaleb şi pe Scott. Abia atunci îşi dădu seama McCaleb că 
făcuse o a doua presupunere greşită. Bărbatul nu-i ignorase. Pur 
şi simplu nu-i auzise. 


Bărbatul îşi ridică ochelarii de mărit pe vârful capului, în timp 
ce căuta pe sub şorţ, în dreptul pieptului, un aparat pentru auz. 

— Imi cer scuze, spuse el. Nu ştiam că avem vizitatori. 

Vorbea cu un puternic accent german. 

— Doctor Derek Vosskuhler, dumnealui este domnul McCaleb, 
spuse Scott. Este anchetator şi vreo s-o răpească puţin pe 
doamna Fitzgerald de lângă dumneavoastră. 

— Am înţeles. În regulă. 

— Doctorul Vosskuhler este unul dintre experţii noştri în 
restaurare, se grăbi să explice Scott. 

Vosskuhler aprobă din cap şi se uită spre McCaleb, studiindu-l 
în acelaşi fel în care studiezi un tablou. Nu schiţă niciun gest ca 
să-i întindă mâna. 

— Anchetator? În legătură cu Hieronymus Bosch, nu? 

— Nu este ceva foarte important. Pur şi simplu aş vrea să aflu 
cât mai multe despre el. Mi s-a spus că doamna Fitzgerald este 
experta aici. 

McCaleb zâmbi. 

— Nimeni nu este expert în materie de Bosch, spuse 
Vosskuhler, serios. Suflet chinuit, geniu torturat... cum să aflăm 
ce este cu adevărat în sufletul unui om? 

McCaleb se mulţumi să dea aprobator din cap. Vosskuhler se 
întoarse şi evaluă tabloul. 

— Ce vedeţi, domnule McCaleb? 

McCaleb se uită la tablou şi nu răspunse câteva momente. 

— Multă durere. 

Vosskuhler aprobă din cap. După care se ridică şi se uită şi 
mai de aproape la tablou, punându-şi ochelarii de mărit pe nas 
şi aplecându-se spre partea de sus a şevaletului, cu lentilele la 
doar câţiva milimetri de cerul nopţii de peste satul în flăcări. 

— Bosch ştia totul despre toţi demonii, spuse el, fără să-şi 
întoarcă privirea de la tablou. Întunericul... 

Urmă un lung moment de tăcere. 

— Un întuneric mai de nepătruns decât noaptea. 

Urmă un alt lung moment de tăcere, până ce Scott îl curmă 
brusc, anunțând că el trebuie să se întoarcă în birou. Îi lăsă 
acolo. După alte câteva clipe, Vosskuhler se întoarse dinspre 
tablou. Nu se mai sinchisi să-şi ridice ochelarii de mărit atunci 
când se uita la McCaleb. Işi duse încet mâna sub şorţ şi închise 
sunetul care îl ajuta să audă. 


— Şi eu trebuie să mă întorc la lucru. Baftă cu ancheta, 
domnule McCaleb. 

McCaleb dădu din cap, în timp ce Vosskuhler se aşeză în 
scaunul lui rotativ şi-şi văzu de treabă. 

— Putem merge în biroul meu, îi spuse Fitzgerald. Acolo am 
toate albumele de artă din biblioteca noastră. Pot să vă arăt 
opera lui Bosch. 

— Ar fi ideal. Mulţumesc. 

Ea se îndreptă spre uşă. McCaleb rămase un pic în urmă şi se 
mai uită o dată la tablou. Privirea îi era atrasă de partea 
superioară a picturii, de întunecimea învolburată de deasupra 
flăcărilor. 


Biroul lui Penelope Fitzgerald era un fel de cotlon de doi pe 
doi într-o sală pe care o împărțeau mai mulţi asistenţi ai 
custodelui. Trase un scaun în spaţiul îngust de la un birou 
alăturat la care nu lucra nimeni, şi-l invită pe McCaleb să se 
aşeze. Biroul ei era în formă de L, cu un laptop aşezat în partea 
stângă şi plin de hârtii în partea dreaptă. Erau acolo mai multe 
cărţi puse una peste alta. McCaleb observă că în spatele unei 
stive de cărţi era o reproducere color a unui tablou foarte 
asemănător ca stil cu tabloul pe care îl restaura Vosskuhler. 
Impinse puţin cărţile într-o parte, se aplecă şi se uită la 
reproducere. Era şi aceasta formată din trei secţiuni, cea mai 
mare fiind bucata centrală. Din nou era vorba de o harababură. 
Zeci şi zeci de oameni împrăştiaţi pe tot tabloul. Scene de 
promiscuitate şi tortură. 

— Recunoaşteţi tabloul? îl întrebă Fitzgerald. 

— Nu prea cred. Dar este un Bosch, nu? 

— Este opera lui cea mai reprezentativă. Tripticul intitulat 
Grădina plăcerilor. Se află expus la Prado, în Madrid. Am stat o 
dată în faţa acestui tablou timp de câteva ore şi tot n-a fost 
suficient ca să mă satur să admir acest tablou, ca să nu mai 
vorbim de starea pe care mi-o provoca... Aţi dori nişte cafea sau 
nişte apă, domnule McCaleb? 

— Nu, e în regulă. Mulţumesc. Puteţi să-mi spuneţi Terry, 
dacă doriţi. 

— Şi dumneavoastră puteţi să-mi spuneţi Nep. 

McCaleb nu-şi ascunse mirarea. 

— Poreclă din copilărie. 


El aprobă din cap. 

— Aşa, spuse ea. În aceste albume îţi pot arăta toate operele 
de artă autentice ale lui Bosch. Este vorba despre o anchetă 
importantă? 

McCaleb dădu aprobator din cap. 

— Cred că da. Este vorba de un caz de crimă. 

— Şi tu eşti un fel de consultant? 

— Am lucrat la FBI, aici în Los Angeles. Detectivul de poliţie 
care se ocupa de acest caz m-a rugat să mă uit puţin pe dosar şi 
să-mi spun părerea. Şi asta m-a adus aici. La Bosch. Imi pare 
rău, dar nu pot să-ţi dau mai multe amănunte referitoare la caz 
şi ştiu că asta s-ar putea să fie frustrant pentru tine. Vreau să-ţi 
pun întrebări, dar nu prea pot să-ţi răspund la rândul meu la 
întrebări. 

— La naiba! Zâmbi. Pare într-adevăr interesant. 

— Fii atentă, dacă ating vreun punct în care să-mi fie cu 
putinţă să-ţi spun ceva, aşa o să fac. 

— Mi se pare corect. 

McCaleb dădu din cap. 

— Din câte a spus doctor Vosskuhler, am înţeles că nu prea se 
ştiu multe despre bărbatul din spatele tablourilor. 

Fitzgerald aprobă. 

— Hieronymus Bosch este într-adevăr considerat o enigmă şi 
aşa va rămâne, probabil pentru totdeauna. 

McCaleb îşi desfăcu hârtiile pe care le pusese pe birou şi 
începu să ia notițe, în timp ce ea vorbea. 

— A dat dovadă de una dintre cele mai neconvenţionale 
imaginaţii din epoca lui. Sau din orice epocă, dacă vrei. Opera 
lui este extraordinară şi încă mai este, şi acum, după cinci 
secole, subiect de restudiere şi reinterpretare. In orice caz, o să 
vezi că majoritatea analizelor critice susţin că a fost un 
prezicător de nenorociri. Opera lui este plină de semne ale 
damnării şi ale focurilor iadului, de avertizări ale valurilor de 
păcate. Ca să mai simplific puţin, tablourile lui sunt variaţiuni pe 
aceeaşi temă: răutatea şi neghiobia oamenilor ne vor duce în 
iad, ca destinaţie finală. _ 

McCaleb nota repede, încercând să ţină pasul cu ea. Işi dorea 
să-şi fi luat cu el un reportofon. 

— Drăguţ băiatul, nu? 

— Cam aşa ceva. Arătă cu capul spre reproducerea tripticului. 


Trebuie să fi fost mare distracţie sâmbătă seara. 

Ea zâmbi. 

— Exact la chestia asta m-am gândit şi eu când mă aflam în 
faţa tabloului la Prado. 

— Şi vreo calitate care să compenseze toate astea? Avea grijă 
de orfani, se purta frumos cu câinii, repara pana de maşină în 
locul femeilor în vârstă, ceva de genul ăsta? 

— Trebuie să nu uiţi epoca şi locul în care a trăit, ca să-i poţi 
înţelege cu adevărat felul în care se exprima el artistic. In timp 
ce opera lui este plină de scene violente şi descrieri de torturi şi 
chinuri, să ne amintim că în epocă aceste lucruri nu erau 
neobişnuite. A trăit vremuri violente, iar opera reflectă cu 
siguranţă acest lucru. Picturile lui mai reflectă şi credinţa 
medievală în existenţa peste tot a diavolilor. Diavolul se 
strecoară în toate tablourile sale. 

— Bufnița? 

Se uită fix la el, timp de câteva secunde. 

— Da, bufnița este unul dintre simbolurile folosite de el. Mi s-a 
părut că ai spus că nu ți-e cunoscută opera lui. 

— Chiar nu-mi este cunoscută. O bufniţă m-a adus aici. Dar n- 
ar trebui să intru în detalii şi nu ar fi trebuit să te întrerup. 
Continuă, te rog. 

— Tocmai voiam să spun că este interesantă perspectiva 
asta, şi anume că Bosch a fost contemporan cu Leonardo, 
Michelangelo şi Rafael. Şi totuşi, dacă studiezi operele lor, una 
lângă cealaltă, ai fi tentat să crezi că Bosch - cu toată 
simbolistica medievală şi teama damnării - ar fi creat în urmă cu 
un secol. 

— Dar nu aşa stau lucrurile. 

Ea scutură din cap de parcă ar fi regretat că Bosch nu crease 
cu un secol înaintea celorlalţi. 

— El şi Leonardo da Vinci s-au născut la un an sau doi 
diferenţă unul de celălalt. La sfârşitul secolului al 
cincisprezecelea, da Vinci crea opere de artă pline de speranţă 
şi ce celebrare a valorilor şi spiritualităţii umane, în timp ce la 
Bosch totul era întunecat şi damnat. 

— Şi asta te întristează, nu? 

Ea îşi puse mâinile pe cartea din vârful maldărului, dar nu o 
deschise. Pe cotor scria simplu BOSCH, iar coperta din piele 
neagră nu avea nicio ilustrație. 


— Nu pot să nu mă gândesc cum ar fi stat lucrurile dacă 
Bosch ar fi lucrat cot la cot cu da Vinci sau Michelangelo, ce s-ar 
fi întâmplat dacă şi-ar fi folosit talentul şi imaginaţia pentru 
celebrarea vieţii mai degrabă decât pentru damnarea întregii 
lumi. 

Se uită spre carte şi apoi la el. 

— Dar în asta constă frumuseţea artei şi motivul pentru care o 
studiem şi o apreciem. Fiecare tablou este o fereastră spre 
sufletul şi imaginaţia artistului. Oricât de întunecat şi de 
tensionat, viziunea este cea care îl separă de ceilalţi, îl 
transformă şi îi face picturile unicate. Ce se întâmplă cu mine 
când mă uit la tablourile lui Bosch este că picturile lui mă ajută 
să ajung la sufletul artistului şi pot să-i simt chinul, durerea. 

El aprobă din cap, iar ea deschise albumul pe care îşi sprijinea 
mâna. 


Lumea lui Hieronymus Bosch era pentru McCaleb pe cât de 
şocantă, pe atât de răscolitoare. Zugrăvirile acelea ale durerii şi 
chinului care apăreau pe măsură ce Penelope Fitzgerald mai 
dădea o pagină nu erau cu mult diferite de cele mai oribile 
scene ale crimei la care fusese martor, numai că în aceste scene 
pictate, protagoniştii mai erau încă în viaţă, chinuiţi de durere. 
Scrâşnetul dinţilor şi sfâşierea cărnii erau reale, active. Pânzele 
lui erau pline de fiinţe umane damnate, torturate pentru 
păcatele lor de către demoni vizibili şi creaturi cărora le 
insuflase viaţă o imaginaţie bolnavă. 

La început, studie reproducerile tablourilor în tăcere, 
abordând totul, ca şi cum ar fi analizat fotografia unei scene a 
crimei. Apoi dădu pagina şi văzu un tablou care înfăţişa trei 
oameni strânşi în jurul unui bărbat care stătea jos. Unul dintre 
cei trei care stăteau în picioare folosea un instrument care 
semăna cu un scalpel primitiv ca să examineze o rană din 
creştetul capului bărbatului care stătea jos. Imaginea era 
reprezentată în cerc. Mai erau şi nişte cuvinte scrise deasupra şi 
sub cerc. 

— Asta cum se numeşte? întrebă el. 

— Operația pietrei, spuse Fizgerald. In acea vreme era o 
credinţă populară care spunea că prostia şi înşelăciunea puteau 
să fie vindecate prin scoaterea unei pietre din capul celui care 
suferea de această boală. 


McCaleb se aplecă peste umărul ei şi se uită mai atent la 
tablou, mai ales la locul în care se făcuse operaţia. Rana de pe 
capul lui Edward Gunn semăna foarte mult cu cea din tablou. 

— In regulă, poţi să continui. 

Peste tot erau bufniţe. De cele mai multe ori Fitzgerald nici nu 
mai trebuia să i le arate, deoarece se vedeau foarte bine. Îi 
explică câte ceva despre ele. De obicei, în tablouri, atunci când 
bufnița era reprezentată într-un copac, craca pe care stătea 
acest simbol al diavolului avea culoarea gri şi nu avea frunze, 
adică era moartă. 

Dădu pagina şi văzu un tablou triptic. 

— Acesta se numeşte Judecata de Apoi cu tripticul din stânga 
subintitulat Căderea în dizgrație a omenirii şi cel din dreapta 
denumit simplu /adul. 

— li plăcea să picteze iadul. 

Dar Nep Fitzgerald nu zâmbea. Ochii ei studiau cartea. 

Partea din stânga al tabloului era o scenă a Grădinii Raiului, 
cu Adam şi Eva în centru care luau mărul de la şarpele care se 
afla în copac. Pe o creangă uscată dintr-un copac alăturat, o 
bufniţă urmărea ceea ce se întâmpla. În partea opusă ladul era 
reprezentat ca un loc întunecat, unde nişte creaturi înaripate le 
smulgeau mâinile şi picioarele unor condamnaţi, le tăiau 
trupurile şi le puneau în tigăi ca să fie arse în cuptoare de foc. 

— Şi toate astea veneau din capul tipului, spuse McCaleb. 
Nu... 

Nu termină, pentru că nu era sigur de ceea ce voia să spună. 

— Un suflet chinuit, spuse Fitzgerald şi dădu pagina. 

Următorul tablou era o altă imagine circulară cu şapte scene 
separate pictate pe margine, având în centru un portret al lui 
Dumnezeu. Intr-un cerc de aur care înconjura portretul lui 
Dumnezeu şi-l separa de celelalte scene, erau scrise patru 
cuvinte în limba latină, pe care McCaleb le recunoscu imediat. 

— Fiţi atenţi, fiţi atenţi, Dumnezeu vede. 

Fitzgerald se uită la el. 

— Cu siguranţă ai mai văzut tabloul înainte. Sau pur şi simplu, 
din întâmplare, cunoşti latina secolului al cincisprezecelea. Cred 
că trebuie să fie foarte bizar cazul la care lucrezi. 

— Cred că asta e turnura pe care o ia. Dar cunosc numai 
mesajul, nu şi tabloul. Ce este? 

— De fapt, este un blat de masă, făcut, probabil, pentru 


parohia vreunei biserici sau pentru casa vreunei feţe bisericeşti. 
Reprezintă ochiul Domnului. El se află în centru şi ceea ce vede 
când se uită în jos sunt imaginile astea, cele şapte păcate 
capitale. 

McCaleb aprobă din cap. Studiind cele şapte scene distincte, 
reuşi să observe câteva dintre cele mai evidente păcate: 
lăcomie, dorinţă carnală şi mândrie. 

— Şi acum capodopera, îi spuse ghidul, în timp ce dădea 
pagina. 

Ajunse la acelaşi triptic pe care îl avea şi pe peretele din 
birou. Grădina Plăcerilor. McCaleb îl studie de data aceasta 
îndeaproape. Partea din stânga reprezenta o scenă bucolică cu 
Adam şi Eva imaginaţi de pictor într-o grădină. Era şi un pom cu 
mere undeva prin apropiere. În partea din centru, cea mai mare, 
apăreau mai multe perechi nude, care dansau într-un ritm 
frenetic, făceau dragoste, călăreau cai, mai apăreau nişte păsări 
minunate, apoi diferite creaturi fantastice care ieşeau dintr-un 
lac din prim plan. Urma ultima parte, cea mai întunecată, care 
reprezenta deznodământul. ladul, un loc al chinului şi al durerii, 
dirijat de păsări monstruoase şi alte creaturi oribile. Tabloul era 
atât de minuţios pictat şi atât de captivant, încât McCaleb 
înţelese cum putea cineva să stea în faţa lui - respectiv a 
originalului - timp de patru ore şi să nu reuşească să vadă şi să 
înţeleagă totul. 

— Ţi-ai dat seama care sunt ideile care predomină în temele 
lui Bosch, care apar destul de frecvent, de altfel, spuse 
Fitzgerald. Dar aceasta este considerată una dintre cele mai 
coerente dintre lucrările sale, precum şi cea în care imaginaţia 
este copleşitoare, iar tehnica aproape perfectă. 

McCaleb aprobă din cap şi arătă spre cele trei părţi în timp ce 
îi vorbea. 

— Aici îi ai pe Adam şi Eva, viaţa minunată până când ei 
mănâncă mărul. După care, în centru, ţi se arată ce se întâmplă 
după pierderea stării de graţie: viaţa fără reguli. Libertatea de a 
alege care duce la dorinţa carnală şi la păcat. Şi unde duc toate 
acestea? In iad. 

— Foarte bine. Şi poate mă laşi să-ţi punctez câteva detalii 
specifice, care s-ar putea să ţi se pară interesante. 

— Te rog! 

Incepu cu prima parte. 


— Paradisul terestru. Ai dreptate când spui că-i înfăţişează pe 
Adam şi Eva înainte de pierderea stării de graţie. Acest heleşteu 
şi fântâna din centru reprezintă promisiunea vieţii eterne. Dar ai 
observat copacul din centru stânga. 

Degetul ei se mişcă spre structura fântânii, un turn care părea 
construit din petale de flori din care curgea apă prin patru locuri 
diferite, apă care se vărsa în heleşteul de mai jos. După care o 
văzu. Degetul ei se opri sub un mic intrând întunecat aflat în 
centrul structurii fântânii. Faţa unei bufniţe veghea din întuneric. 

— Ai menţionat mai devreme bufnița. Imaginea ei este aici. 
După cum observi, nu stă totul prea bine în acest paradis. 
Diavolul se furişează şi, aşa ştim, va avea în cele din urmă 
câştig de cauză. Asta după părerea lui Bosch. Apoi, îndreptându- 
ne spre partea următoare, vedem aceeaşi reprezentare 
simbolistică, iar şi iar. 

li arătă două reprezentări distincte ale unei bufniţe şi alte 
două creaturi asemănătoare cu bufnița. Privirea lui McCaleb se 
opri mai mult pe una dintre imagini. In aceasta, apărea o bufniţă 
mare maro cu nişte ochi negri strălucitori, pe care o îmbrăţişa 
un bărbat gol. Coloritul şi ochii bufniței se potriveau perfect cu 
cele ale păsării de plastic, găsită în apartamentul lui Edward 
Gunn. 

— Vezi ceva, Terry? 

Îi arătă bufnița. 

— Aceasta. Nu pot să intru în amănunte acum, dar bufnița 
asta se potriveşte perfect cu motivul care m-a adus aici. 

— In partea aceasta ai o grămadă de simboluri. Acesta este 
unul dintre cele mai evidente. După pierderea stării de graţie, 
libertatea de alegere a omului îl împinge pe acesta spre orgii, 
lăcomie, prostie şi avariţie, cel mai grav dintre păcatele din 
lumea lui Bosch fiind dorinţa carnală. Bărbatul îşi întinde braţele 
să îmbrăţişeze bufnița, strângându-l astfel în braţe pe diavolul 
însuşi. 

McCaleb dădu din cap. 

— După care trebuie să plătească pentru asta. 

— Da, după care trebuie să plătească. După cum poţi observa 
în ultima parte, aceasta este o reprezentare a iadului, fără 
flăcări. Mai degrabă este locul infinitelor chinuri şi al durerii 
nesfârşite. Al întunecimii. 

McCaleb rămase cu privirea fixă mult timp, plimbându-şi 


numai ochii pe întreaga suprafaţă a tabloului. Îşi aminti ceea ce 
spusese mai devreme doctorul Vosskuhler. 
Un întuneric mai adânc decât noaptea. 

Bosch îşi făcu mâinile căuş şi le lipi de geamul de lângă uşa 
principală a apartamentului. Se uita direct în bucătărie. Totul 
părea neatins. Niciun fel de deranj, nicio cafetieră, nici măcar un 
prăjitor de pâine. Începu să aibă o presimţire neagră. Se 
îndreptă spre uşă şi mai bătu o dată. Apoi măsură cu paşi lungi 
coridorul, aşteptând. Uitându-se în jos, observă urma lăsată de 
covoraşul din faţa uşii de la intrare. 

— La naiba, spuse el. i 

Căută în buzunar şi scoase un mic săculeţ de piele. li trase 
fermoarul şi scoase două instrumente mici cu vârful ascuţit, din 
oţel, pe care le confecţionase din pânză de bomfaier. Se uită în 
jurul lui şi nu observă pe nimeni. Era în firida protectoare a unui 
mare complex de apartamente din Westwood. Majoritatea 
locatarilor era probabil la muncă. Se îndreptă spre uşă şi începu 
să lucreze cu micile instrumente la yală. Nouăzeci de secunde 
mai târziu uşa era deschisă, aşa că intră. 

Îşi dădu seama că apartamentul era liber de îndată ce intră, 
dar verifică totuşi fiecare cameră. Toate camerele erau goale. 
Sperând să găsească măcar un tub de medicamente date pe 
reţetă, căută chiar şi în dulăpiorul special amenajat din baie. 
Găsi doar o lamă de ras roz, uzată, pe un raft, şi nimic altceva. 

Se întoarse în sufragerie şi-şi scoase telefonul mobil. 

Îşi pusese cu o zi înainte numărul lui Janis Langwiser pe 
apelare rapidă. Era unul dintre procurorii cazului şi lucraseră 
împreună la mărturia lui Bosch în weekend. Telefonul lui o găsi 
tot în biroul provizoriu al echipei care se ocupă de procesul de la 
tribunalul din Van Nuys. 

— Ascultă, n-aş vrea să-ţi stric ziua, dar Annabelle Crowe a 
dispărut. 

— Ce vrei să spui, cum adică a dispărut? 

— Pus şi simplu a dispărut, pa şi pusi. Sunt în fostul ei 
apartament, care este gol. 

— La naiba! Chiar avem nevoie de ea, Harry. Când s-a mutat? 

— Nu ştiu. Tocmai am descoperit că a dispărut. 

— Ai vorbit cu administratorul? 

— Nu încă. Dar nu cred că ştie prea multe, în afară de ziua în 
care şi-a luat tălpăşiţa. Dacă fuge de proces, nu cred că avea 
vreun motiv să lase la administrator vreo adresă la care să fie 


contactată. 

— Ei bine, când ai vorbit cu ea ultima oară? 

— Joi. Am sunat-o aici. Dar astăzi linia este decuplată. Nu 
există niciun alt număr de redirecţionare. 

— La naiba! 

— Ştiu. Ai mai spus-o! 

— A primit citaţia, nu? 

— Da, a primit-o joi. De-asta am şi sunat-o. Ca să mă asigur. 

— În regulă, poate că o să se prezinte totuşi mâine aici. 

Bosch mai aruncă o privire prin apartamentul gol. 

— Nu prea m-aş baza pe chestia asta. 

Se uită la ceas. Era trecut de ora cinci. Pentru că fusese atât 
de sigur pe Annabelle Crowe, ea fusese ultimul martor pe care 
îşi plănuise să-l verifice. Nu avusese niciun semn că ar fi avut de 
gând să spele putina. Acum ştia că urma să-şi petreacă întreaga 
noapte încercând să-i dea de urmă. 

— Cu ce te pot ajuta? îl întrebă Langwiser. 

— Am nişte informaţii despre ea pe care le putem verifica. 
Trebuie să fie pe undeva prin oraş. Este actriţă, unde altundeva 
să se ducă? 

— New York? 

— Acolo se duc doar adevărații actori. Ea nu are altceva în 
afară de chip. O să rămână aici. 

— Găseşte-o, Harry! O s-avem nevoie de ea în curând. 

— O să fac tot posibilul. 

Urmă un moment de tăcere, timp în care amândoi cântăreau 
informaţiile. 

— Crezi că a ajuns Storey la ea? întrebă în cele din urmă 
Langwiser. 

— Asta mă întrebam şi eu. Ar fi putut să-i ofere ceea ce-şi 
dorea ea - o slujbă, un rol, un salariu. Când o s-o găsesc, o s-o 
întreb. 

— Bine, Harry. Baftă! Dacă o găseşti în seara asta, anunță- 
mă! Ne vedem mâine-dimineaţă. 

— Bine. _ 

Bosch închise telefonul şi îl puse pe dulapul din bucătărie. Işi 
scoase din buzunarul sacoului o legătură subţire cu bucăţi de 
carton. Pe fiecare carton era numele unuia dintre martorii de 
care el era responsabil, în ceea ce privea examinarea şi 
pregătirea pentru proces. Adresele de acasă şi de la locurile de 


muncă, precum şi numerele de telefon şi de pager erau toate 
notate pe cartonaşele respective. Verifică cartonaşul pe care 
scria Annabelle Crowe, după care formă numărul ei de pager. Un 
mesaj înregistrat îl informă că pagerul respectiv era deconectat. 

Închise telefonul şi se uită din nou la cartonaş. Numele şi 
numărul de telefon al agentului lui Annabelle Crowe erau scrise 
în josul paginii. Hotărî că agentul ar fi putut să fie singura 
legătură pe care ea n-o rupsese. 

Puse telefonul şi cartonaşele din nou în buzunar. Aceasta era 
o verificare pe care avea de gând s-o facă personal. 

McCaleb făcu traversarea singur, şi ajunse cu The Following 
Sea în portul Avalon odată cu căderea întunericului. Buddy 
Lockridge rămăsese în portul Cabrillo, pentru că nu venise 
niciun feribot pe insulă şi nici nu era nevoie de el până sâmbătă. 
Când ajunse în dreptul insulei, McCaleb îi transmise prin radio 
căpitanului portului prin canalul 16 şi primi aprobare ca să 
ancoreze barca. 

Greutatea celor două cărţi imense pe care le găsise în 
secţiunea de cărţi „second-hand” din librăria Dutton din 
Brentwood, plus micuța ladă frigorifică plină de turte de mălai 
făcură ca urcuşul pe deal până la casa lui să fie istovitor. Trebui 
să se oprească de două ori pe marginea drumului ca să se 
odihnească. De fiecare dată se aşeza pe răcitor şi lua una dintre 
cărţi din sacoşa de piele ca să mai studieze încă o dată opera 
întunecată a lui Hieronymus Bosch - chiar şi aşa, în întunericul 
serii. 

De când cu vizita la Getty, imaginile din tablourile lui Bosch îi 
stăruiau necontenit în minte. Nep Fitzgerald îi spusese ceva la 
sfârşitul întrevederii din biroul ei. Chiar înainte să închidă 
albumul, după ce studiaseră Grădina Plăcerilor, se uitase la el cu 
un zâmbet reţinut, de parcă ar fi avut ceva să-i spună, dar ezita. 

— Ce este? o întrebase el. 

— Nimic special, doar o observaţie. 

— Haide, spune-o! Vreau, s-o aud. 

— Tocmai voiam să menţionez că foarte mulţi critici şi oameni 
de artă care văd opera lui Bosch observă similitudinea cu 
timpurile noastre moderne. Şi acest lucru este marca unui geniu 
- dacă opera lui reuşeşte să treacă testul timpului. Dacă are 
puterea să creeze o legătură cu oamenii... şi, eventual, să-i 
influenţeze. 

McCaleb dădu aprobator din cap. Ştia că femeia voia să aducă 
vorba astfel despre cazul la care lucra. 

— Înţeleg ce vrei să spui. Îmi pare rău, dar în acest moment 
nu pot să-ţi spun nimic despre caz. Poate că într-o zi am s-o fac 
sau poate că într-o zi o să afli singură despre ce a fost vorba. 
Dar îţi mulţumesc. M-ai ajutat foarte mult, cred. Incă nu ştiu cu 
siguranţă. 

Stând acum pe lada frigorifică, McCaleb îşi amintea 


conversaţia. Legături cu timpurile noastre, se gândi el. Şi cu 
crimele. Deschise cartea cea mai mare dintre cele două 
cumpărate la o reproducere color a celei mai importante opere 
a lui Bosch. Studie bufnița cu ochi negri şi toate instinctele îi 
spuneau că prinsese ceva cu adevărat semnificativ. Ceva foarte 
întunecat şi periculos. 


Când ajunse acasă, Graciela îi luă lada frigorifică din mână şi 
deschise dulapul de la bucătărie. Scoase trei dintre turtele de 
mălai îngheţate şi le puse pe o farfurie ca să le decongeleze la 
cuptorul cu microunde. 

— O să fac şi relenos cu chili, spuse ea. E bine că m-ai sunat 
de pe barcă, pentru că altfel am fi început să mâncăm fără tine. 

McCaleb o lăsă să vorbească. Ştia că era supărată pentru ce 
făcea el. Se îndreptă spre masă, unde stătea Cielo într-un scaun 
de copil. Se uita la ventilatorul din tavan, jucându-se cu 
mânuţele, încercând să se obişnuiască cu ele. McCaleb se 
aplecă şi îi sărută mânuţele, apoi fruntea. 

— Unde este Raymond? 

— In camera lui. La calculator. De ce ai luat doar 10? 

Se uită la ea, lăsându-se să cadă pe un scaun, lângă Cielo. 
Graciela punea celelalte turtiţe într-un recipient de plastic 
Tupperware, special făcut pentru congelare. 

— Le-am dat lada frigorifică şi le-am spus să o umple. Probabil 
că doar atâtea încap. 

Ea dădu din cap, enervată. 

— O să avem una în plus. 

— Atunci arunc-o sau invită-l pe un prieten al lui Raymond la 
masă, data viitoare. Cui îi pasă, Graciela? Este doar o turtiţă. 

Graciela se întoarse şi-i aruncă o privire întunecată, supărată, 
dar care se îmblânzi imediat. 

— Eşti transpirat. 

— Am urcat dealul. Maşina nu mai mergea acum noaptea. 

Deschise un dulap de sus şi scoase o cutie de plastic cu un 
termometru în ea. Exista câte un termometru în fiecare cameră 
din casă. Il scoase din cutie şi începu să-l agite, venind spre el. 

— Deschide gura. 

— Hai să-l folosim pe cel electronic. 

— Nu, n-am încredere în ele. 

li puse un capăt al termometrului sub limbă, după care îi 


atinse uşor maxilarul şi-i închise gura. Foarte profesional. Fusese 
asistentă la camera de gardă atunci când se cunoscuseră şi 
acum era asistenta medicală şi funcţiona la şcoala primară 
Cătălina. Tocmai se întorsese de la lucru, după vacanţa de 
Crăciun. McCaleb ştia că ea voia să se ocupe doar de copii, să 
nu lucreze, dar nu-şi puteau permite aşa ceva şi, prin urmare, 
nu deschisese niciodată discuţia despre aşa ceva. El spera că, în 
câţiva ani, afacerea pe care o aveau să devină mai stabilă şi mai 
profitabilă, astfel încât să poată alege atunci. Câteodată îşi 
dorea să fi luat o parte din banii obţinuţi cu cartea şi cu filmul, 
dar mai ştia şi că decizia lor fusese de a respecta şi a aduce un 
omagiu surorii Gracielei, hotărând să nu scoată bani din ceea ce 
se întâmplase. Donaseră jumătate din bani Fundaţiei Make a 
Wish (Pune-ţi o dorinţă!) şi puseseră cealaltă jumătate a sumei 
într-un fond pentru Raymond. Cu banii aceştia puteau să-i 
plătească facultatea, dacă ar fi vrut să meargă la vreuna. 

Graciela îi apucă încheietura mâinii şi-i verifică pulsul, în timp 
ce el stătea liniştit urmărind-o. 

— Ai pulsul ridicat, spuse ea. Deschide gura. 

Deschise gura, iar ea îi luă termometrul să-l citească. 

Se duse la chiuvetă şi-l spălă, după care îl puse la loc în cutie 
şi înapoi în dulap. Nu spuse nimic şi McCaleb ştiu că acest lucru 
însemna că temperatura lui era normală. 

— Ţi-ai fi dorit să am febră, nu? 

— Ai înnebunit? 

— Da, asta voiai. Ca să-mi ceri să mă opresc din ce fac. 

— Ce vrei să spui cu asta, să-ţi cer să te opreşti? Aseară mi-ai 
spus că toată chestia asta nu va dura decât o noapte. După care 
azi-dimineaţă mi-ai spus că n-o să dureze decât azi. Ce vrei să- 
mi mai spui acum, Terry? 

El se uită spre Cielo şi-i întinse un deget, ca să i-l apuce. 

— Nu s-a terminat. Acum îşi întoarse privirea spre Graciela. 
Au apărut nişte elemente noi astăzi. 

— Elemente noi? Oricare ar fi ele, predă-i-le detectivului 
Winston. Este slujba ei! Nu este treaba ta să te ocupi de aşa 
ceva. 

— Nu pot. Nu încă. Nu până în momentul în care sunt sigur. 

Graciela se întoarse şi se îndreptă spre dulap. Puse farfuria cu 
turtiţe în cuptorul cu microunde şi îl setă pe dezgheţat. 

— O iei tu s-o schimbi? A trecut ceva vreme de când am 


schimbat-o. Şi o să aibă nevoie şi de un biberon, în timp ce eu 
pregătesc cina. 

McCaleb îşi ridică cu grijă fiica din scaun şi o aşeză pe umăr. 
Fetiţa scânci puţin, dar o bătu uşor pe spate, ca să se 
liniştească. Se duse în spatele Gracielei, o luă de mijloc şi o 
trase cu faţa spre el. O sărută în vârful capului şi îşi ascunse faţa 
în părul ei. 

— O să se termine curând şi o să revenim la normal. 

— Sper... 

Ea îi atinse braţul, cu care o ţinea strâns de mijloc. Atingerea 
degetelor ei era încuviințarea pe care o aştepta. Asta îi spunea 
că treceau printr-un moment mai dificil, dar că totul era în 
regulă. O strânse şi mai tare în braţe, îi sărută ceafa, apoi o lăsă 
să-şi vadă de treabă. 

Cielo urmărea jucăria care atârna deasupra mesei de 
schimbat, în timp ce îi punea un scutec nou. Era formată din 
steluțe şi semilune din carton, care atârnau de nişte sfori. 
Raymond o făcuse împreună cu Graciela şi era ca un cadou de 
Crăciun. Un curent de aer care venea de undeva din casă o puse 
uşor în mişcare, şi ochii de un albastru intens ai lui Cielo se 
concentrară asupra jucăriei. McCaleb se aplecă şi o sărută pe 
frunte. 

După ce o înveli cu două cuverturi mici, o luă afară pe 
verandă şi-i dădu biberonul, mişcându-se încet în balansoar. 
Uitându-se spre port, observă că lăsase luminile aprinse pe 
puntea lui The Following Sea. Ştia că ar fi putut să sune la 
căpitănia portului şi cineva care lucra de noapte putea să se 
repeadă până acolo şi să le stingă. Dar, oricum, ştia că o să se 
întoarcă pe barcă, după-masă. Şi că se va ocupa el de lumini. 

Se uită la Cielo. Ţinea ochii închişi, dar ştia că era trează. 
Sugea cu putere din biberon. Graciela încetase s-o mai alăpteze, 
în momentul în care se întorsese la lucru. Hrănitul cu biberonul 
era ceva nou, iar lui i se părea că erau momentele cele mai 
plăcute din această nouă ocupaţie a lui, şi anume aceea de tată. 
Deseori îi vorbea în şoaptă fiicei lui, când îi dădea biberonul. li 
făcea mai ales promisiuni. Promisiuni c-o s-o iubească veşnic şi 
c-o să fie lângă ea. li şoptea că nu trebuie să-i fie niciodată frică 
sau să se simtă singură. Câteodată, când ea îşi deschidea brusc 
ochii şi se uita la el, simţea că şi ea îi comunica acelaşi lucru. Și 
simţea o dragoste pe care n-o mai simţise pentru nimeni până 


atunci. 

— Terry. 

Se uită spre Graciela care îi spuse în şoaptă: 

— Masa este gata. 

Verifică biberonul şi observă că era aproape gol. 

— Vin imediat, îi răspunse el, tot în şoaptă. 

După ce Graciela plecă, se uită din nou la fiica sa. Schimbul 
de şoapte o făcuse să-şi deschidă ochii. O sărută pe frunte şi 
apoi se uită fix în ochii ei. 

— Trebuie să fac asta, iubito, îi şopti el. 


Pe barcă era frig. McCaleb aprinse luminile din sufragerie, 
aşeză caloriferul electric în centrul camerei şi-i dădu drumul, dar 
pe o temperatură nu foarte ridicată. Voia să se încălzească, dar 
nu prea mult, deoarece căldura l-ar fi moleşit. Încă mai era 
obosit după eforturile din timpul zilei. 

Era jos, în cabina din faţă, uitându-se prin vechile lui fişiere, 
când auzi telefonul mobil începând să sune din geanta de piele, 
lăsată în sufragerie. Inchise dosarul pe care îl studia şi îl luă cu 
el, repezindu-se pe scări ca să răspundă la telefon. Era Jaye 
Winston. 

— Deci, cum a mers la Getty? Mă gândeam c-o să mă suni. 

— A... s-a făcut târziu şi voiam să traversez cu barca înainte 
să se întunece. Am uitat să te sun. 

— Te-ai întors pe insulă? 

Avea o voce dezamăgită. 

— Da, i-am spus Gracielei azi-dimineaţă că mă întorc. Dar nu 
te îngrijora, mai am câteva chestii la care lucrez. 

— Ce s-a întâmplat la Getty? 

— Nu prea multe, minţi el. Am vorbit cu câteva persoane şi m- 
am uitat la nişte tablouri. 

— Ai văzut vreo bufniţă care semăna cu bufnița noastră? 

Ea începu să râdă. 

— Câteva foarte asemănătoare. Am luat nişte cărţi pe care 
vreau să le studiez în seara asta. Aveam de gând să te sun, să 
văd dacă ne putem întâlni mâine. 

— Când? Am o întâlnire dimineaţă la ora zece, şi alta la 
unsprezece. 

— Mă gândeam să ne vedem oricum după-amiază. Trebuie să 
fac şi eu ceva dimineaţa. 


Nu-i spuse că voia să urmărească pledoariile de deschidere în 
procesul Storey. Ştia că urmau să fie transmise în direct pe 
Court TV (Tribunal TV), pe care îl prindea acasă cu antena 
parabolică. 

— Ei, păi, aş putea aranja să mă aducă cineva pe insulă, dar 
va trebui mai întâi să văd vremea. 

— Nu, o să vin eu. 

— Vii tu? Minunat! Vrei să vii la sediu? 

— Nu, mă gândeam la un loc mai liniştit şi mai retras. 

— Cum aşa? 

— Îţi spun mâine. 

— Faci pe misteriosul cu mine. Nu cumva ţi-ai pus în cap să-l 
faci pe căpitan să mai plătească nişte clătite? 

Râseră amândoi. 

— Nu, nu mi-am pus asta în cap. Ai putea să vii până la 
Cabrillo, la barca mea? 

— Sigur că vin. La ce oră? 

Aranjară întâlnirea la ora trei, McCaleb gândindu-se că va 
avea suficient timp la dispoziţie ca să pregătească un profil şi 
să-şi facă o schemă în minte a tot ce urma să-i spună. îi lăsa, de 
asemenea, suficient timp la dispoziţie să facă şi ceea ce spera 
că o să-i permită chiar ea să facă în noaptea următoare. 

— Ceva legat de bufniţă? întrebă el după ce aranjaseră 
întâlnirea. 

— Prea puţin, nimic bun. Înăuntrul figurinei sunt semnele 
lăsate de fabricant. Mulajul de plastic a fost făcut în China. 
Compania le transportă la doi distribuitori din America, unul în 
Ohio şi celălalt în Tennessee. lar de acolo probabil că se 
comercializează peste tot. Este o pistă mult prea complicată şi 
necesită prea mult efort. 

— Aşa că o să renunţaţi la pista asta. 

— Nu, n-am spus asta. Pur şi simplu nu este o prioritate. Este 
pe lista partenerului meu. El este cel care dă telefoane. Să 
vedem ce obţine de la distribuitori, evaluăm şi decidem apoi 
cum să mergem mai departe. 

McCaleb aprobă din cap. Prioritatea pistelor de anchetă, şi 
chiar a anchetelor în sine era un rău necesar. Dar asta nu 
însemna că nu-l deranja. Era convins că bufnița era un element- 
cheie şi că, dacă aflau totul despre ea, cu siguranţă s-ar fi 
dovedit folositor. 


— În regulă! Deci am stabilit, da? întrebă ea. 

— În legătură cu ziua de mâine? Da, rămâne cum am stabilit. 

— Atunci noi venim la trei. 

— Noi? 

— Kurt şi cu mine. Partenerul meu. Încă nu l-ai cunoscut. 

— A... uite ce e, am putea să fim mâine doar noi doi? Nu am 
nimic cu partenerul tău, dar aş vrea să vorbim doar noi doi 
mâine. 

Înainte să răspundă urmară câteva momente de tăcere. 

— Terry, ce se întâmplă cu tine? 

— Pur şi simplu vreau să discutăm despre asta. Tu m-ai 
implicat în caz, vreau să-ţi ofer ţie tot ce am obţinut. Dacă vrei 
după-aia să-ţi aduci şi partenerul, n-am nimic împotrivă. 

Urmă o altă pauză. 

— Am o senzaţie că e ceva în neregulă, Terry. 

— Îmi pare rău, dar astea-s regulile mele. Presupun că nu-ți 
rămâne decât să le accepţi sau nu. 

Ultimatumul pe care i-l dădu o făcu să tacă şi mai mult timp 
înainte să răspundă, dar el aşteptă. 

— În regulă, omule, spuse ea în cele din urmă. Sunt condiţiile 
tale. Le accept. 

— Mulţumesc, Jaye. Ne vedem mâine. 

Închiseră amândoi. Se uită la dosarul cu un caz vechi, pe care- 
| scosese şi încă îl mai ţinea în mâini. Puse telefonul pe măsuţa 
de cafea, se instală comod pe canapea şi deschise dosarul. 

La început îi spuseseră cazului Fetiţa Pierdută, deoarece 
victima nu avea un nume. Se estima că avea vreo 14-15 ani; 
hispanică - probabil mexicană - şi cadavrul ei fusese găsit în 
nişte tufişuri, pe pietrişul unuia dintre dealurile pe care le urca 
Şoseaua Mulholland. De caz se ocupau Bosch şi partenerul lui de 
atunci, Frankie Sheehan. Se întâmpla acest lucru înainte ca 
Bosch să lucreze la Departamentul de Criminalistică, de la 
Hollywood. El şi cu Sheehan lucrau în echipa Furturi- 
Criminalistică şi Bosch fusese cel care îl contactase pe McCaleb 
la FBI. McCaleb tocmai se întorsese la Los Angeles, din Quantico. 
Tocmai încerca să înfiinţeze un birou pentru Departamentul de 
Ştiinţe Comportamentale şi Programul de Analiză a Criminalităţii 
Violente. Cazul Fetiţei Pierdute fusese unul dintre primele care-i 
fuseseră încredințate. 

Bosch venise la el, aducând dosarul şi fotografiile făcute la 
locul crimei în birouaşul al lui McCaleb de la etajul treisprezece 
al clădirii federale din Westwood. Venise singur, pentru că 
partenerii nu căzuseră de acord asupra solicitării ajutorului din 
partea FBl-ului la acest caz. Rivalităţi la locul de muncă între 
agenţi. Dar lui Bosch nu-i păsa de asta. Îi păsa doar de caz. Avea 
nişte ochi chinuiţi. Era evident că acest caz îl epuiza. 

Cadavrul fusese găsit gol şi violat în mai multe feluri. Fata 
fusese strangulată cu mâinile înmănuşate ale criminalului. Nu se 
găsiseră haine sau vreo urmă de bagaj pe deal. Amprentele 
degetelor nu se potriveau cu nimic existent în arhiva din 
calculator. Fata nu corespundea nici unei descrieri de persoană 
dată dispărută, de nicăieri din zona Los Angeles sau din 
sistemele computerizate care înregistrau acţiunile criminale la 
nivel naţional. Reconstituirea feţei făcută de un desenator 
fusese expusă la televizor şi în ziare, dar nu se primise niciun 
telefon din partea vreunor rude. Schiţele trimise prin fax spre 
500 de departamente de poliţie din toată regiunea de sud-vest, 
până la Poliţia Judiciară Statală din Mexic nu avuseseră nicio 
reacţie, rămăseseră fără răspuns. Victima a rămas 
nerevendicată şi neidentificată, iar cadavrul se odihnea în lada 
frigorifică din clădirea Institutului de Medicină Legală, în timp ce 
Bosch şi partenerul lui lucrau la caz. 

Pe cadavru nu exista nicio probă fizică. În afară de faptul că 


fata fusese lăsată dezbrăcată şi fără niciun fel de obiect de 
identificare, se pare că victima fusese spălată cu o substanţă de 
curăţare foarte concentrată, înainte să fie abandonată noaptea 
târziu pe şoseaua Mulholland. 

Nu exista decât un indiciu legat de cadavru. O urmă lăsată pe 
piele, pe coapsa stângă. Lividitatea post-mortem arăta că 
sângele se oprise pe partea stângă, aceasta însemnând că 
trupul fusese aşezat pe stânga, în timpul care trecuse între 
oprirea inimii şi aruncarea cadavrului pe deal, căzând cu faţa în 
jos pe o grămadă de cutii goale de bere şi sticle de tequila. 
Aceasta indica faptul că, în timp ce sângele se oprea din curs, 
moarta fusese întinsă pe ceva care lăsase o urmă pe coapsă. 

Semnul reprezenta numărul 1, litera J şi o parte dintr-o a treia 
literă care putea să fie partea superioară a literei H, Ksau L. Era 
semnul parţial al unei plăcuţe de înmatriculare auto. 

Bosch dezvoltase teoria că, oricine ar fi fost criminalul fetei 
fără nume, ascunsese cadavrul în portbagajul unei maşini până 
când se debarasase de el. După ce curăţase cu grijă corpul, 
criminalul îl pusese în portbagajul maşinii, aşezându-l din 
greşeală peste plăcuţa de înmatriculare, care fusese şi aceasta 
scoasă de la locul obişnuit şi aruncată în portbagaj. Teoria lui 
Bosch era că plăcuţa de înmatriculare fusese foarte probabil 
înlocuită cu o plăcuţă furată, ca măsură de precauţie 
suplimentară care l-ar fi ajutat pe criminal să nu fie prins, asta în 
cazul în care maşina lui ar fi fost observată de nişte trecători 
suspicioşi din zona Mulholland. 

Cu toate că semnul de pe piele nu dădea vreo indicație 
exactă despre statul în care fusese emisă plăcuţa de 
înmatriculare, Bosch porni pe principiul procentajului. Obţinu de 
la Departamentul de Stat pentru Vehicule Motorizate o listă cu 
toate maşinile înregistrate în Los Angeles care aveau o plăcuţă 
care începea cu 1JH, 1JK sau 1JL. Lista conţinea peste 3000 de 
nume de posesori de maşini. El şi partenerul lui tăiaseră 
patruzeci la sută din listă, eliminându-i pe posesorii de sex 
feminin. Numele rămase au fost introduse în computerul cu 
indexul naţional criminalistic, iar detectivii s-au ales cu o listă de 
46 de bărbaţi cu cazier, de la cazuri minore până la extreme. 

În acest moment al anchetei, Bosch venise la McCaleb. Voia 
un profil al criminalului. Voia să ştie dacă el şi Sheehan se aflau 
pe o pistă bună când presupuneau că asasinul avea un trecut cu 


infracţiuni înregistrate şi voia să ştie cum să-i abordeze şi să 
evalueze pe cei 46 de bărbaţi de pe listă. 

McCaleb analiză cazul aproximativ o săptămână. Se uita la 
fiecare set de poze luate de la locul crimei, de două ori pe zi - 
prima dată când începea ziua, şi a doua oară când se sfârşea, şi 
studia cu mare atenţie rapoartele. In cele din urmă îi spuse lui 
Bosch că era aproape sigur că erau pe drumul cel bun. 
Folosindu-se de datele strânse de la sute de crime similare şi 
analizate în cadrul programului VICAP al FBI, le-a pus la 
dispoziţie un profil al bărbatului, care avea înjur de treizeci de 
ani, un trecut în care comisese infracţiuni extreme, foarte posibil 
să fi fost incluse aici şi infracţiuni de natură sexuală. Locul 
crimei sugera opera unui exhibiţionist - un asasin care îşi dorea 
ca fapta lui să fie făcută publică şi să insufle groaza şi frica în 
populaţie. De aici şi expunerea cadavrului într-un loc în care 
erau aruncate gunoaie, alegere făcută tot din aceste 
considerente, în opoziţie cu raţiuni care să fi fost dictate de 
comoditate. 

Comparând profilul obţinut cu lista alcătuită din 46 de nume, 
Bosch limită posibilităţile la doi suspecți: un paznic al unui 
imobil de birouri din Woodland Hills, care avea un cazier într-un 
caz de incendiu şi de expunere publică, şi un constructor de 
scene care lucra pentru un studio din Burbank, care fusese 
arestat pentru tentativă de viol asupra unei vecine, pe vremea 
când era adolescent. Amândoi bărbaţii se apropiau de treizeci 
de ani. 

Bosch şi Sheehan înclinau să creadă că paznicul ar fi fost 
vinovatul din cauza accesului pe care îl avea la substanţa 
industrială de curăţat, asemănătoare celei folosite pentru 
spălarea cadavrului victimei. Cu toate acestea, McCaleb credea 
că asasinul era constructorul, fiindcă tentativa de viol asupra 
unei vecine din tinereţe indica o acţiune impulsivă care se 
potrivea mai degrabă cu profilul victimei din acest caz. 

Bosch şi Sheehan se hotărâră să-i chestioneze neoficial pe 
amândoi bărbaţii şi îl invitară şi pe McCaleb. Agentul FBI insistă 
asupra faptului că cei doi trebuia să fie chestionaţi la domiciliu, 
astfel încât să aibă ocazia nu numai să-i studieze în mediul lor 
familial, cât şi să caute unele indicii printre lucrurile personale. 

Primul a fost constructorul. Numele lui era Victor Seguin. Păru 
destul de şocat când îi văzu pe cei trei bărbaţi la uşa lui, precum 


şi de explicaţia lui Bosch referitoare la motivul vizitei. În ciuda 
acestui fapt, îi invită în casă. În timp ce Bosch şi Sheehan îi 
puneau pe un ton calm întrebări, McCaleb stătea pe canapea şi 
studia mobila din apartament, care strălucea de curăţenie. In 
cinci minute îşi dădu seama că puseseră mâna pe omul potrivit 
şi-i făcu semn lui Bosch, un semnal stabilit dinainte. 

Îi citiră drepturile lui Victor Seguin şi îl arestară imediat. ÎI 
conduseră la maşina cu care veniseră ei, iar casa acestuia de 
lângă pista de aterizare a aeroportului Burbank fu sigilată până 
ce aveau să obţină un mandat de percheziţie. Două ore mai 
târziu, când intrară din nou în casă, de data aceasta cu 
mandatul de percheziţie, găsiră o fată de 16 ani legată şi cu 
căluş la gură, dar în viaţă, într-un spaţiu îngust în formă de 
sicriu, izolat fonic, construit de Victor Seguin însuşi, situat sub o 
uşă cu chepeng ascunsă sub patul lui. 

Doar după ce agitația şi valul crescut de adrenalină care au 
urmat rezolvării cazului şi a faptului că salvaseră o viaţă au 
început să se mai domolească, Bosch l-a întrebat în cele din 
urmă pe McCaleb cum de şi-a dat seama că acela era vinovatul. 
McCaleb îl duse pe detectiv spre biblioteca din sufragerie, iar 
acolo îi indică un volum ponosit, citit din scoarță în scoarță, 
numit Col/ecționarul, un roman despre un bărbat care răpise o 
grămadă de femei. 

Seguin a fost acuzat de uciderea fetei necunoscute şi de 
răpirea şi violarea tinerei femei pe care o salvaseră anchetatorii. 
El negă orice acuzaţie privitoare la crimă şi solicită o înţelegere 
prin care pleda vinovat pentru răpirea şi violarea celei care 
scăpase cu viaţă. Numai că Biroul Procuraturii Generale nu fu de 
acord cu înţelegerea şi procesul se deschise cu toate probele şi 
informaţiile pe care le aveau - mărturia supravieţuitoarei şi 
semnul lăsat de plăcuţa de înmatriculare pe coapsa fetei 
moarte. 

Juriul îl găsi vinovat pentru toate capetele de acuzare în mai 
puţin de patru ore după deliberare. Biroul Procuraturii Generale 
îi propuse o înţelegere lui Seguin: promisiunea că nu se va 
ajunge la pedeapsa cu moartea în cea de-a doua fază a 
procesului, dacă ucigaşul ar fi fost de acord să le spună 
anchetatorilor cine fusese prima lui victimă şi de unde o răpise. 
Ca să accepte înţelegerea, Seguin trebuia să-şi recunoască 
vinovăția. Aşa că refuză înţelegerea. Procuratura merse atunci 


pe varianta cu pedeapsa cu moartea şi avu câştig de cauză. 
Bosch nu află niciodată cine era fata moartă şi McCaleb ştia că 
acest lucru încă îl preocupa, că era enervat că nimeni nu era 
destul de interesat încât să vină şi s-o identifice pe victimă. 

Acest lucru îl preocupa şi pe McCaleb. În ziua în care venise la 
procesul în care trebuia dat verdictul, ca să depună mărturie, 
luase masa cu Bosch şi observase că cineva scrisese un nume 
pe etichetele dosarelor referitoare la caz. 

— Ce-i cu asta? întrebase el agitat. Ai reuşit să o identifici? 

Bosch se uitase în jos, văzuse numele de pe etichete, dar 
întoarse dosarele. 

— Nu, n-am identificat-o încă. 

— Bine, şi atunci ce-i cu asta? 

— Doar un nume. Pur şi simplu am botezat-o, aş spune. 

Bosch părea destul de stânjenit. McCaleb se întinse şi 
întorsese dosarele, ca să citească numele. 

— Cielo Azul? 

— Da, era hispanică, i-am dat un nume spaniol. 

— Inseamnă cer albastru, nu? 

— Da, cer albastru. Eu, ăă... 

McCaleb aşteptă. Nimic. 

— Ce este? 

— Ei bine... eu nu sunt o persoană foarte religioasă, ştii ce 
vreau să spun? 

— Da. 

— Dar m-am gândit că, dacă nimeni de aici de pe pământ n-o 
vrea, atunci, cu puţină speranţă, o s-o vrea poate cineva de 
sus... 

Bosch ridicase din umeri şi-şi întorsese privirea. McCaleb 
observă cum se înroşeşte la faţă. 

— Este greu să găseşti ajutor din partea Domnului în munca 
noastră. În ceea ce vedem. 

Bosch dădu aprobator din cap şi nu mai aduseseră niciodată 
acel nume în discuţie. 


McCaleb ridică ultima pagină a dosarului etichetat cu numele 
de Cielo Azul şi se uită în interiorul plicului de hârtie maro. 
Devenise o obişnuinţă pentru el în timpul petrecut la FBI să-şi 
facă notițele pe verso, acolo unde nu puteau fi descoperite din 
cauza paginilor de dosar ataşate. Erau notițe pe care le făcea în 


legătură cu anchetatorii care trimiteau cazurile cu cererea de 
profil. McCaleb ajunsese să-şi dea seama că informaţiile 
referitoare la anchetatori erau câteodată la fel de importante ca 
şi informaţiile din dosarele de caz, fiindcă McCaleb vedea pentru 
prima dată multe dintre aspectele crimei prin ochii 
anchetatorului. 

Cazul său cu Bosch apăruse în urmă cu peste zece ani, înainte 
ca el să înceapă să elaboreze profiluri mai amănunțite ale 
anchetatorilor, pe lângă cele legate de cazuri. Pe dosarul acesta 
scrisese numele lui Bosch şi doar patru cuvinte sub el: 


Profund - Inteligent - M.M. - A. A. 


Acum se uită la ultimele două însemnări. Făcea parte din 
rutina lui să se folosească de abrevieri şi prescurtări atunci când 
făcea notițe care trebuia să rămână confidenţiale. Ultimele două 
se refereau la ceea ce îl motiva pe Bosch. Ajunsese la concluzia 
că detectivii de la Criminalistică, o specie aparte de poliţişti, 
aveau nevoie de emoţii şi motivații foarte profunde pentru a 
accepta şi a duce la îndeplinire sarcinile dificile pe care le 
presupunea slujba lor. Existau, de regulă, două clase de 
detectivi, cei care îşi percepeau meseria ca pe o artă şi cei care 
o percepeau ca pe o misiune. Cu zece ani în urmă îl plasase pe 
Bosch în cea de-a doua categorie. Era un bărbat care avea o 
misiune. 

Acest aspect al motivaţiei la detectivi putea să fie analizat 
mai departe, ajungându-se la ceea ce le inducea acest 
sentiment de misiune. Pentru unii, meseria era percepută ca un 
joc; aveau un anumit deficit interior, care îi făcea să simtă 
nevoia să demonstreze că erau mai buni, mai deştepţi şi mai 
vicleni decât prada lor. Vieţile lor reprezentau un ciclu constant 
de autoevaluare şi  autovalidare prin însăşi invalidarea 
criminalilor pe urmele cărora se aflau prin prinderea şi 
trimiterea lor după gratii. Alţii, cu un nivel de deficit interior 
asemănător, mai aveau ceva în plus, şi anume se erijau într-un 
fel de purtători de cuvânt ai morţilor. Exista o legătură sacră 
între victimă şi poliţist, formată la locul crimei, care nu putea fi 
desfăcută nicicum. Aceasta era motivaţia supremă care-l 
împingea la vânătoare şi-i ajuta să treacă peste toate 
obstacolele pe care le întâlnea. McCaleb îi clasificase pe aceşti 


poliţişti drept îngeri răzbunători. Din experienţă ştia că acest tip 
de poliţist era cel mai bun anchetator cu care lucrase vreodată. 
Ajunsese, de asemenea, la concluzia că aceştia trăiau cel mai 
aproape de marginea aceea nevăzută în spatele căreia se află 
abisul. 

Cu zece ani în urmă, îl clasificase pe Harry Bosch în categoria 
înger răzbunător. Acum trebuia să reflecteze dacă nu cumva 
detectivul se găsea prea aproape de prăpastie. Trebuia să 
reflecteze dacă nu cumva Bosch trecuse de partea cealaltă. 

Închise dosarul şi scoase cele două albume de artă din 
geantă. Amândouă erau intitulate simplu Bosch. Cel mai mare 
dintre ele, cu reproduceri color ale tablourilor, îi avea ca autori 
pe R.H. Marijnissen şi P. Ruyffelaere. Cea de-a doua carte, care 
părea să cuprindă mai multe analize ale tablourilor decât prima, 
era scrisă de Erik Larsen. 

McCaleb luă cartea mai mică şi începu să citească paginile de 
critică. Află rapid, după cum îi spusese şi Penelope Fitzgerald, că 
existau multe puncte de vedere, unele contradictorii, despre 
Hieronymus Bosch. Cartea lui Larsen cita pe unii critici care îl 
numiseră pe Bosch umanist, iar alţii care îl considerau ca făcând 
parte dintr-un grup de eretici, care credeau că pământul era cu 
adevărat iadul condus de Satana. Existau dispute între critici cu 
privire la semnificaţiile pe care le dăduse el unor tablouri, cu 
privire la faptul că unele dintre ele n-ar fi trebuit să-i fie atribuite 
lui Bosch, cu privire la veridicitatea călătoriei lui prin Italia şi a 
faptului că văzuse lucrările contemporanilor săi renascentişti. 

În cele din urmă, McCaleb închise cartea când realiză că, cel 
puţin pentru scopul urmărit de el, tot ce citise despre 
Hieronymus Bosch s-ar putea să nu prezinte nicio relevanţă. 
Dacă opera pictorului era subiectul a nenumărate interpretări, 
atunci singura care conta era cea a persoanei care îl ucisese pe 
Edward Gunn. Ce era relevant era ce anume văzuse şi preluase 
persoana respectivă din tablourile lui Hieronymus Bosch. 

Deschise cartea mai voluminoasă şi începu să studieze cu 
atenţie reproducerile. Se uitase peste reproducerile de la 
muzeul Getty, doar era stânjenit de faptul că nu fusese singur. 

Îşi aşeză caietul pe braţul fotoliului cu gândul să ţină o 
socoteală a numărului de bufniţe pe care le vedea în tablouri, 
precum şi descrierea fiecărei păsări. Işi dădu seama imediat că 
reproducerile făcute la scară mai mică prezentau detalii atât de 


minuţioase, încât era foarte posibil să-i scape lucruri 
semnificative. Se duse în cabina din faţă ca să-şi ia lupa pe care 
o ţinea tot timpul în birou pentru când examina fotografiile de la 
locul crimei. 

În timp ce stătea aplecat peste o cutie cu diverse accesorii de 
birou, pe care le luase de la biroul pe care îl eliberase în urmă 
cu cinci ani, McCaleb simţi o uşoară lovitură a bărcii şi se 
îndreptă brusc. Legase barca Zodiac, aşa că nu putea să fie 
barca lui. Se gândea la asta când simţi brusc mişcarea sus-jos 
de neconfundat a bărcii, care îi spunea clar că cineva tocmai 
urcase pe punte. Mintea lui se concentră asupra uşii de la 
sufragerie. Era sigur că o lăsase deschisă. 

Se uită la cutia prin care tocmai cotrobăise şi înşfăcă cuțitul 
pentru deschis scrisori. 

În timp ce urca scările, spre galerie, McCaleb cercetă 
sufrageria, dar nu văzu pe nimeni şi nici nu i se păru că 
dispăruse ceva. Era foarte greu să vadă ceva prin geamul de la 
uşa glisantă, dar afară, în cockpit, cu silueta profilându-se în 
lumina becurilor de pe Strada Crescent, se vedea un bărbat. 
Stătea cu spatele la sufragerie, de parcă ar fi admirat luminile 
oraşului care creştea pe deal. 

McCaleb se îndreptă iute spre uşa glisantă şi o deschise. 
Ţinea cuţitaşul într-o parte, dar cu lama în sus. Bărbatul care 
stătea în cockpit se întoarse. 

McCaleb lăsă arma jos când văzu că bărbatul se uita la ea cu 
ochii cât cepele. 

— Domnule McCaleb, eu... 

— Totul este în regulă, Charlie, pur şi simplu nu ştiam cine e. 

Charlie era paznicul de noapte din căpitănia portului. McCaleb 
nu-i ştia numele de familie, dar ştia că-l vizita des pe Buddy 
Lockridge în nopţile în care acesta rămânea pe barcă. McCaleb 
presupuse că Buddy se relaxa bând o bere din când în când, în 
nopţile lungi. Probabil că de aceea venise Charlie cu barca 
dinspre doc. 

— Am văzut luminile şi m-am gândit că poate o fi Buddy pe 
aici, spuse el. Îi făceam doar o vizită. 

— Nu, Buddy este în oraş în noaptea asta. Probabil că n-o să 
se întoarcă până vineri. 

— Bine. O să plec. Totul e în regulă aici? Nu dormiţi pe barcă 
din cauza doamnei, nu? 


— Nu, Charlie, totul este în regulă. Aveam doar ceva de lucru. 

Ridică cuțitul de deschis scrisorile, de parcă acesta ar fi 
explicat toată activitatea lui. 

— Atunci e OK, plec. 

— Noapte bună, Charlie. Îţi mulţumesc c-ai venit să verifici 
despre ce-i vorba. 

Se întoarse şi se îndreptă spre birou. Găsi lupa, cu un beculeţ 
ataşat, pe fundul cutiei cu rechizite de birou. 

În următoarele două ore studie tablourile. Peisajele 
înfricoşătoare cu demoni fantastici care înconjurau prada umană 
îl captivară din nou. În timp ce studia fiecare operă, marcă unele 
descoperiri, cum ar fi bufniţele, cu post-it-uri galbene, ca să se 
poată întoarce cu uşurinţă la ele. 

McCaleb adună o listă de şaisprezece reprezentări directe ale 
bufniţelor în tablouri şi aproximativ o duzină de descrieri ale 
unor creaturi asemănătoare acestora. Bufniţele erau pictate în 
culori întunecate şi se furişau în toate tablourile, precum nişte 
santinele ale judecății şi ale damnării. Se uită la ele şi nu putu 
să nu observe cât de mult semăna bufnița cu un detectiv. 
Amândouă erau creaturi ale nopţii, amândouă urmăritori şi 
vânători - observatori de prim-plan ai răului şi durerii umane şi 
animale, pe care şi-o provocau aceştia unii altora. 

Singura descoperire însă cu adevărat semnificativă pe care o 
făcuse McCaleb când studiase tablourile nu a fost o bufniţă. Mai 
degrabă o formă umană. Făcu această descoperire în timp ce se 
folosea de lupa dotată cu lumină ca să examineze partea 
centrală al tabloului care se numea Ultima Judecată. In afară de 
descrierea cuptorului iadului, unde erau aruncaţi păcătoşii, mai 
erau şi o mulţime de victime legate care aşteptau să fie 
dezmembrate şi arse. În acest grup de persoane, McCaleb 
descoperi imaginea unui bărbat gol, care era legat cu mâinile şi 
picioarele la spate. Extremităţile păcătosului fuseseră întinse 
într-o chinuitoare poziţie inversă poziţiei fetale. Imaginea 
reflecta detaliat ceea ce văzuse în prim-plan pe caseta cu scena 
crimei şi în pozele cu Edward Gunn. 

McCaleb marcă descoperirea cu un post-it şi închise albumul. 
Atunci când telefonul mobil de pe canapeaua de lângă el începu 
să sune, tresări speriat. Se uită la ceas înainte să răspundă şi 
văzu că era exact miezul nopţii. 

Era Graciela. 


— Credeam că te întorci acasă în seara asta. 

— Aşa şi este. Tocmai am terminat şi mă îndrept spre casă. 

— Ai luat cu tine maşinuţa, nu? 

— Da. Aşa că o să mă descurc. 

— Bine, ne vedem curând atunci. 

— OK. 

McCaleb se hotărî să lase totul pe barcă, gândindu-se că 
oricum trebuia să-şi limpezească gândurile până a doua zi. Dacă 
îşi căra cu el dosarele şi cărţile acelea grele, nu făcea decât să- 
şi amintească toate problemele pe care le avea. Incuie barca şi 
porni cu Zodiacul spre ponton. La capătul pontonului se urcă în 
maşinuţa de golf. Trecu prin cartierul de afaceri, pustiu la ora 
aceasta, şi începu să suie dealul spre casă. In ciuda eforturilor 
sale de a-şi alunga gândurile negre, acestea îi veneau 
încontinuu în minte, îl făceau să se gândească la abis. Abisul, un 
loc în care creaturile cu ciocuri ascuţite, gheare şi cuțite îi 
chinuiau pe cei căzuţi pentru totdeauna. Era acum foarte sigur 
de ceva, şi anume de faptul că pictorul Bosch ar fi fost un 
excelent detectiv creator de profiluri. Se pricepea foarte bine. 
Se pricepea de minune la coşmarurile care bântuie mintea 
majorităţii oamenilor, precum şi a celor care reuşeau să 
evadeze din minte şi să se. transforme în realitate. 

Pledoariile de deschidere ale procesului lui David Storey au 
fost întârziate, deoarece avocaţii se certau pe baza moţiunilor 
finale, în spatele uşilor închise, împreună cu judecătorul. Bosch 
stătea la masa acuzării şi aştepta. Incerca să-şi alunge din minte 
toate diversele gânduri neimportante, incluzând aici chiar şi 
căutarea fără succes a lui Annabelle Crowe din noaptea 
precedentă. 

În cele din urmă, la 10:45, avocaţii intrară în sala de tribunal 
şi merseră fiecare la masa lui. După care acuzatul, care purta 
astăzi un costum care părea că făcea cât salariul a trei poliţişti, 
a fost adus şi el în sala de judecată şi, ultimul, intră judecătorul 
Houghton, care se aşeză la locul lui. 

Era momentul să înceapă, iar Bosch simţi că tensiunea din 
sală crescuse considerabil. Los Angeles ridicase sau poate 
adusese procesul pentru crimă la nivelul unui spectacol de 
divertisment naţional, dar niciunul dintre „jucătorii” prezenţi în 
sală nu-l percepea astfel. jucau pe o miză foarte serioasă şi, în 
cadrul acestui proces, poate mai mult decât oricare altul, era 
foarte vizibilă ura dintre cele două tabere opuse. 

Judecătorul îi dădu instrucţiuni poliţistului, care era pe post de 
aprod, să aducă juriul. Bosch se ridică în picioare şi urmări 
împreună cu ceilalţi cum intrau în tăcere juraţii şi se aşezau 
fiecare la rând pe locurile lor. Pe chipul unora se vedea chiar 
emoție. Aşteptau deja de două săptămâni, timp în care fusese 
ales juriul şi se stabiliseră moţiunile, ca să poată începe 
procesul. Privirea lui Bosch se ridică peste ei, la cele două 
camere montate pe perete, peste loja juraţilor. Aceste camere 
ofereau o viziune de ansamblu asupra sălii de judecată, mai 
puţin asupra juraţilor. 

După ce se aşeză toată lumea, Houghton îşi drese glasul şi se 
aplecă în faţă spre microfon, uitându-se spre jurati. 

— Doamnelor şi domnilor, cum vă simţiţi în dimineaţa 
aceasta? 

Urmă un răspuns murmurat şi Houghton dădu din cap. 

— Îmi cer scuze pentru întârziere. Vă rog să vă amintiţi că 
sistemul judiciar este în esenţă condus de avocaţi. In 
consecinţă, merge foarte încet. 

Se auziră râsete politicoase în sală. Bosch observă că avocaţii 


- atât cei ai apărării, cât şi cei ai acuzării - se alăturară şi ei 
valului de râsete, câţiva dintre ei chiar exagerând. Din 
experienţă ştia că, atunci când se afla într-un tribunal, era 
imposibil ca un judecător să spună un banc la care avocaţii să 
nu râdă. 

Bosch se uită în stânga lui, peste masa apărării, şi văzu că 
celălalt loc destinat juraţilor era plin de membri ai presei. Îi 
recunoscu pe mulţi dintre reporterii de la emisiunile de ştiri şi de 
la conferințele de presă din trecut. 

Se uită prin sală şi observă că băncile rezervate publicului 
erau înţesate de lume, mai puţin rândul din spatele mesei 
apărării. Acolo, mai multe persoane care stăteau la distanţă 
unele de altele, arătau ca şi cum îşi petrecuseră întreaga 
dimineaţă într-o rulotă la machiaj. Bosch presupuse că erau 
nişte vedete, dar cum nu era un domeniu cu care era obişnuit, 
nu reuşi să le identifice. Se gândi să se aplece spre Janis 
Langwiser şi s-o întrebe, dar până la urmă se răzgândi. 

— A trebuit să clarificăm nişte amănunte de ultim, moment în 
biroul meu, continuă judecătorul să se adreseze juriului. Dar 
acum suntem pregătiţi. O să începem prin audierea declaraţiilor 
de deschidere şi trebuie să vă previn că acestea nu sunt 
declaraţii bazate pe fapte, ci, mai degrabă, pledoarii referitoare 
la punctul de vedere al fiecăreia dintre părţi asupra faptelor 
petrecute şi ceea ce vor încerca ei să demonstreze pe parcursul 
procesului. Nu trebuie să consideraţi că aceste declaraţii conţin 
probe. Toate acestea vor apărea mai târziu. Aşa că, ascultați cu 
atenţie, dar cu obiectivitate, pentru că mai sunt multe de spus 
în cadrul procesului. O să începem cu acuzarea şi, ca de obicei, 
o să-i dăm acuzatului ultimul cuvânt. Domnule Kretzler, puteţi 
începe. 

Procurorul principal se ridică şi se îndreptă spre pupitrul 
aşezat între avocaţii celor două tabere. Le făcu un semn cu 
capul juraţilor şi se prezentă ca fiind Roger Kretzler, procuror din 
partea departamentului de infracţionalităţi speciale. Era un 
individ înalt şi slab, cu o bărbiţă roşcată, păr închis la culoare şi 
ochelari fără rame. Avea cel puţin 45 de ani. Bosch îl considera 
o persoană cam antipatică, dar, în ciuda acestui fapt, foarte 
capabil şi profesionist în ceea ce făcea. Şi faptul că încă mai era 
pe baricade ca procuror, când alţii de vârsta lui părăsiseră acest 
post pentru unele mai bine plătite în companii importante sau 


ca avocaţi ai apărării, îl făcea cu atât mai demn de respect. 
Bosch îl suspecta că nu avea niciun fel de viaţă personală. În 
nopţile de dinaintea procesului, atunci când apărea vreo 
problemă legată de anchetă şi Bosch primea un bip pe pager, 
întotdeauna numărul de pe care era apelat era cel al biroului lui 
Kretzler - indiferent de ora la care se întâmpla să fie apelul. 

Kretzler o prezentă pe Janis Langwiser ca fiind coprocurorul 
acestui caz, făcând şi ea parte din departamentul de 
infracţionalităţi speciale, şi pe Harry Bosch ca fiind anchetatorul 
principal al cazului, detectiv gradul trei al Poliţiei din Los 
Angeles. 

— O să încerc să fiu cât mai concis şi cât mai conciliant, ca să 
putem trece mai repede la fapte, după cum a subliniat foarte 
bine judecătorul Houghton. Doamnelor şi domnilor, cazul pe 
care îl veţi audia şi analiza în această sală de judecată este cu 
siguranţă legat de ideea de celebritate. Chiar este etichetat sută 
la sută cu numele de eveniment. Da, acuzatul, David N. Storey, 
este un bărbat puternic şi cu o poziţie în comunitate, în această 
epocă în care totul se raportează la celebritate. Dar, dacă daţi la 
o parte învelişul de putere şi de strălucire care acoperă faptele - 
aşa cum vă promit că vom face noi în următoarele câteva zile -, 
nu ne rămâne decât ceva foarte obişnuit pentru societatea 
noastră. Un simplu caz de crimă. 

Kretzler făcu o pauză, ca să vadă efectul. Bosch se uită la 
juriu. Toţi aveau privirile concentrate asupra procurorului. 

— Bărbatul pe care îl vedeţi stând la masa apărării, David N. 
Storey, a plecat cu o tânără de 23 de ani pe care o chema Jody 
Krementz, în seara de 12 octombrie, anul curent. Şi, după o 
seară care a inclus premiera celui mai recent film al său şi o 
recepţie în cinstea acestui eveniment, a dus-o acasă la el, în 
Hollywood Hills, unde au făcut sex. Nu cred că apărarea va avea 
ceva de comentat în contra acestor afirmaţii. Nu de asta ne 
aflăm aici. Ceea ce s-a întâmplat în timpul sau după partida de 
sex ne-a adus astăzi aici. In dimineaţa zilei de 13 octombrie, 
cadavrul lui Jody Krementz a fost găsit strangulat în patul ei, în 
casa pe care o împărțea cu o altă actriţă. 

Kretzler dădu pagina dosarului legal pe care îl avea pe 
pupitrul din faţa sa, cu toate că era evident pentru Bosch şi 
poate pentru toată lumea că îşi învățase pledoaria şi o şi 
repetase. 


— În decursul acestui proces Statul California va dovedi, fără 
cea mai mică urmă de îndoială, că David Storey a fost cel care a 
omorât-o pe Jody Krementz într-un moment de furie sexuală 
oarbă. După care a mutat sau a aranjat să fie mutat cadavrul 
din casa lui în casa victimei. A aranjat cadavrul în aşa fel încât 
moartea să pară accidentală. Şi după asta, s-a folosit de puterea 
şi de poziţia sa ca să împiedice investigarea crimei de către 
Departamentul de Poliţie din Los Angeles. Domnul Storey, care, 
după cum veţi afla, are un trecut plin de comportamente 
abuzive faţă de femei, era atât de convins că va ieşi nevinovat 
din această situaţie, încât într-un moment de... 

Kretzler alese acest moment ca să se întoarcă de la pupitru şi 
să se uite spre acuzatul care stătea pe scaun cu o privire 
dispreţuitoare. Storey se uita drept în faţă, fără să clipească şi, 
în cele din urmă, procurorul se întoarse spre juriu. 

— ... să spunem de candoare, chiar s-a lăudat investigatorului 
principal al cazului, detectivul Bosch, că aşa va fi, va scăpa 
nepedepsit după proces. 

Kretzler îşi drese vocea, semn că era pregătit pentru un final 
apoteotic. 

— Suntem aici, doamnelor şi domnilor juraţi, ca să facem 
dreptate pentru Jody Krementz. Ca să ne facem treaba, iar 
ucigaşul ei să nu scape nepedepsit. Statul California vă cere, şi 
eu personal v-o cer, să ascultați cu atenţie pe parcursul 
procesului şi să cântăriţi obiectiv probele. Dacă o să procedaţi 
aşa, putem fi siguri că se va face dreptate. Pentru Jody 
Krementz. Pentru noi toţi. 

Işi luă dosarul de pe pupitru şi se întoarse ca să meargă la 
locul lui. Se opri însă, de parcă îi venise ceva brusc în cap. Bosch 
îşi dădu seama că era vorba de o mişcare regizată. Se gândi că 
şi juraţii se prinseseră de acest lucru. 

— Mă gândeam că ştim cu toţii foarte bine că în ultima 
perioadă aici, în Los Angeles, a devenit o obişnuinţă să vedem 
cum Departamentul de Poliţie ajută, în sălile de tribunal, în 
cazurile mai speciale. Dacă nu vă place mesajul, atunci 
împuşcaţi-l pe cel care vi-l livrează. Şi aceasta este una dintre 
mişcările preferate ale apărării. Aş vrea să vă promiteţi că o să 
fiţi vigilenţi şi o să vă concentrați asupra mizei acestui proces, 
care nu este altceva decât adevăr şi dreptate. Nu vă lăsaţi 
păcăliţi! Nu vă lăsaţi influenţaţi şi conduşi pe piste greşite. 


Mergeţi pe mâna adevărului şi o să găsiţi drumul cel bun. 

Se îndreptă spre scaunul lui şi se aşeză. Bosch o văzu pe 
Langwiser cum se întinde şi îl apucă de braţ pe Kretzler, ca să-l 
felicite. Şi asta făcea parte din mişcările regizate. 

Judecătorul îi anunţă pe juraţi că procesul va continua cu 
pledoaria apărării, fără pauză ca să nu se piardă timpul. Dar 
pauza veni destul de repede, după ce Fowkkes, la pupitru, 
petrecu mai puţină vreme decât Kretzler, adresându-se juriului: 

— Ştiţi, doamnelor şi domnilor, toată povestea asta cu 
uciderea mesagerului, nu împuşcaţi mesagerul, ei, hai să vă 
spun şi eu ceva acum. Toate cuvintele astea minunate pe care 
le-aţi auzit la sfârşit din partea domnului Kretzler, ei bine, ştiţi că 
fiecare procuror din clădirea asta le rosteşte la începutul fiecărui 
proces care are loc aici. Vreau să spun că am impresia că le au 
tipărite pe nişte cartonaşe pe care le poartă prin portofel. 

Kretzler se ridică şi obiectă la ceea ce el numi „exagerare 
extremă”, iar Houghton îl avertiză pe Fowkkes, ca apoi să-l 
sfătuiască pe procuror să-şi folosească mai bine obiecțiile. 
Fowkkes trecu rapid mai departe. 

— Îmi pare rău dacă am exagerat. Ştiu că este un subiect 
delicat pentru procurori şi poliţişti. Dar ce vreau să spun, 
oameni buni, este că acolo unde există fum, cu siguranţă este şi 
foc. Şi, în decursul acestui proces, vom încerca să ne facem 
drum şi să ieşim din fumul acesta. S-ar putea sau nu să dăm 
peste foc, dar un lucru ştiu cu siguranţă, că vom ajunge la 
concluzia că acest om... 

Se întoarse şi arătă înspre clientul său. 

— ... acest om, David N. Storey, este fără urmă de îndoială 
nevinovat în privinţa crimei de care este acuzat. Da, este un om 
cu putere şi are o anumită poziţie, dar amintiţi-vă că nu este o 
crimă să fii aşa. Da, cunoaşte câteva vedete, dar, ultima dată 
când am citit People, încă nu era o crimă acest lucru. Acum sunt 
convins că o să găsiţi unele chestii în viaţa personală a lui 
Storey şi unele gusturi puţin cam dezgustătoare, cam 
îndoielnice. Eu, cel puţin, aşa le consider. Dar amintiţi-vă că 
acestea nu sunt nişte crime de care să se facă vinovat în cursul 
acestui proces. Crima despre care se vorbeşte aici este 
asasinatul. Nici mai mult, nici mai puţin. Şi este vorba de o 
crimă de care David Storey nu se face vinovat. Şi orice v-ar 
spune domnul Kretzler, doamna Langwiser şi detectivul Bosch, 


precum şi martorii acestora, nu există absolut nicio probă de 
vinovăţie în acest caz. 

După ce Fowkkes se aplecă în faţa juriului şi se aşeză, 
judecătorul Houghton anunţă că procesul se suspendă pentru o 
pauză de prânz, înainte de audierea mărturiilor de dupăamiază. 

Bosch urmări juriul cum iese pe uşa de lângă locul în care 
stăteau. Câţiva dintre ei întorceau capul să se uite în sala de 
tribunal. Ultimul jurat din rând, o negresă care avea înjur de 50 
de ani, se uită direct la Bosch. El îşi cobori privirea şi-şi dori 
imediat să nu fi făcut aşa ceva. Când se uită înapoi spre ea, 
aceasta dispăruse. 

McCaleb închise televizorul atunci când începu pauza. Nu voia 
să audă toate analizele capetelor luminate. 

Se gândi că apărarea marcase cel mai bine. Fowkkes făcuse o 
mişcare foarte inteligentă atunci când spusese juriului că nici lui 
nu-i plăcea stilul de viaţă şi obiceiurile clientului său. Le spunea 
de fapt că, dacă el le putea suporta, atunci şi ei puteau s-o facă, 
cu siguranţă. Le amintea că, de fapt, cazul se centra pe 
asasinarea cuiva, luarea unei vieţi şi nu pe felul în care cineva 
îşi trăia viaţa. 

Se întoarse la pregătirea întâlnirii de după-amiază cu Jaye 
Winston. Se întorsese pe barcă în cursul dimineţii şi-şi strânsese 
dosarele şi cărţile. Acum, cu nişte foarfece şi nişte scotch, 
începuse să asambleze o prezentare care, spera el, nu numai că 
o va impresiona pe Winston, dar o va şi convinge de ceva care şi 
lui McCaleb îi venea cu greu să creadă. Intr-un fel, întocmirea 
acestei prezentări era ca o repetiţie pentru pregătirea unui caz. 
În acest sens, McCaleb găsi că timpul pe care îl petrecuse 
muncind la această prezentare pe care urma să i-o arate lui 
Winston era foarte folositor. Acest lucru îi permitea să vadă 
absenţa legăturilor logice şi să-şi pregătească răspunsurile 
pentru întrebările pe care ştia că le va formula Winston. 

În timp ce se gândea ce anume să-i spună lui Winston, 
aceasta îl sună pe telefonul mobil. 

— S-ar putea să avem o pistă în privinţa bufniței. Poate da 
sau poate nu. 

— Despre ce e vorba? 

— Distribuitorul din Middleton, Ohio, crede că ştie de unde 
provine aceasta. Este un loc chiar aici în Carson, care se 
numeşte Bird Barrier. 

— Şi de ce crede asta? 

— Deoarece Kurt a trimis prin fax poze cu pasărea noastră şi 
omul nostru din Ohio a observat că baza mulajului este 
deschisă. 

— În regulă. Şi ce înseamnă asta? 

— Ei bine, se pare că aceste bufniţe sunt transportate aşa ca 
să poată fi umplute cu nisip, astfel încât păsările să poată sta în 
picioare pe timp de vânt, ploaie şi altele. 

— Înţeleg. 


— Ei bine, au un sub-distribuitor care le comandă cu fundul 
structurii găurit. Bird Barrier. Le cumpără aşa pentru că pun 
bufniţele în vârful unui dispozitiv mecanic care scoate un sunet 
strident. 

— Cum adică scoate un sunet strident? 

— Ştii, ca o bufniţă adevărată. Cred că asta ajută într-adevăr 
la alungarea păsărilor. Ştii care este sloganul celor de la Bird 
Barrier? „Numărul unu când păsările trebuie să treacă pe locul 
doi.” Drăguţ, nu? Aşa se răspunde la telefon acolo. 

Mintea lui McCaleb lucra prea repede ca să mai înregistreze şi 
nuanţa de umor. Aşa că nu râse. 

— Şi locul ăsta este în Carson? 

— Da, nu departe de portul tău. Trebuie să plec acum la o 
întâlnire, dar aveam de gând să trec pe acolo înainte să ne 
întâlnim. Vrei să ne vedem acolo, mai degrabă? Poţi să ajungi 
acolo la timp? 

— E foarte bine. Ajung cu siguranţă. 

Îi dădu adresa, care se afla la vreo cincisprezece minute de 
portul Cabrillo, şi stabiliră să se întâlnească acolo la ora două. li 
spuse că preşedintele companiei, un tip pe nume Cameron 
Riddell, fusese de acord să se întâlnească cu ei. 

— Aduci şi bufnița cu tine? o întrebă McCaleb. 

— la ghici, Terry? În curând o să fac 12 ani de când sunt 
detectiv. Şi să ştii că am început să gândesc cu mult timp 
înainte de asta. 

— Îmi cer scuze. 

— Ne vedem la două. 

După ce închise telefonul, McCaleb luă o turtită din lada 
frigorifică, o puse în cuptorul cu microunde, după care o înveli 
într-o folie şi o puse în geantă ca s-o mănânce în timpul 
traversării golfului. Se duse să vadă ce face fiica lui, care era în 
camera ei, dormind în braţele doicii, doamna Perez. O atinse pe 
obraz şi plecă. 


Bird Barrier se afla într-un cartier de depozite comerciale, 
dintre cele mai luxoase, situat în partea de est a autostrăzii 405, 
chiar sub terenul de aterizare unde era instalat un dirijabil 
Goodyear. Dirijabilul era la locul lui şi McCaleb observă cablurile 
care îl ţineau bine în bătaia vântului de dupăamiază, care venea 
dinspre mare. Atunci când parcă în locurile rezervate companiei 


Bird Barrier, observă un LTD cu numele comercial înscris pe 
butucul roţilor, care, cu siguranţă, trebuia să fie maşina lui Jaye 
Winston. Nu se înşelase. Femeia stătea într-o mică sală de 
aşteptare atunci când McCaleb intră pe uşa de sticlă. Jos, lângă 
scaunul ei, se aflau o servietă şi o cutie de carton sigilată cu o 
bandă roşie, pe care scria PROBA. Se ridică imediat şi se duse la 
fereastra de la recepţie prin care McCaleb văzu un tânăr care 
purta o cască telefonică. 

— Puteţi să-l anunţaţi pe domnul Riddell că suntem amândoi 
aici? 

Tânărul, care părea că tocmai vorbeşte la telefon, aprobă din 
cap. 

Câteva minute mai târziu, fură poftiţi în biroul lui Cameron 
Riddell. McCaleb ducea cutia. Winston făcu prezentările, 
numindu-l pe McCaleb colegul ei. Era adevărul, dar prin acest 
lucru îi ascundea statutul de nepurtător de insignă. 

Riddell era un bărbat plăcut, la vreo 35 de ani, care părea 
nerăbdător să ajute la investigaţie. Winston îşi puse o pereche 
de mănuşi de cauciuc, pe care le scoase din geantă, după care 
trecu o cheie peste banda roşie de pe cutie şi o deschise. 
Scoase bufnița şi o aşeză pe biroul lui Riddell. 

— Ce ne puteţi spune despre asta, domnule Riddell? 

Riddell rămase în picioare în spatele biroului şi se aplecă să se 
uite la bufniţă. 

— N-am voie s-o ating? 

— Ce-ar fi să vă puneţi mănuşile astea? 

Winston îşi deschise servieta şi-i întinse lui Riddell o pereche 
de mănuşi. McCaleb urmărea pur şi simplu, fiind hotărât să nu 
intervină decât în cazul în care Winston i-o cerea sau dacă făcea 
vreo omisiune evidentă de-a lungul discuţiei. Riddell se chinui 
un pic cu mănuşile, punându-şi-le încet. 

— Îmi cer scuze, spuse Winston. Sunt măsura mijlocie. Mi se 
pare că v-ar trebui o măsură mare. 

După ce-şi puse mănuşile, Riddell luă bufnița cu amândouă 
mâinile şi studie partea de dedesubt a bazei. Se uită în mulajul 
de plastic găurit, după care ridică pasărea până la nivelul feţei 
lui, părând să-i studieze cu grijă ochii pictaţi. Apoi o puse pe 
colţul biroului şi se întoarse la scaunul său. Se aşeză şi apăsă pe 
butonul telefonului interior. 

— Monique, sunt Cameron. Pot să te duci în spate, să iei una 


dintre bufniţele alea cu țipăt ascuţit de pe linie şi s-o aduci la 
mine? A, apropo, am nevoie de ea acum. 

— Imediat. 

Riddell îşi scoase mănuşile şi-şi întinse degetele. Apoi se uită 
la Winston, gândindu-se că ea era cea mai importantă dintre cei 
doi oaspeţi ai lui. Arătă înspre bufniţă. 

— Da, este de la noi, dara fost... Nu ştiu ce cuvânt să folosesc 
aici. A fost schimbată, modificată. Nu le vindem aşa. 

— Cum aşa? 

— Ei bine, Monique aduce una ca s-o vedeţi, dar asta a fost 
pictată un pic peste cum era, iar dispozitivul pentru ţipete a fost 
scos. De asemenea, avem o etichetă de producător pe care o 
lipim pe spatele produsului, iar aceasta a fost scoasă. 

Arătă spre marginea din spate a bazei. 

— Hai să începem cu pictatul, spuse Winston. Ce anume a 
fost schimbat? 

Înainte ca Riddell să apuce să răspundă la întrebare, se auzi o 
bătaie în uşă şi intră o femeie cu o bufniţă ambalată în plastic. 
Riddell îi spuse s-o pună pe birou şi să-i scoată ambalajul. 
McCaleb observă că femeia făcu o grimasă când văzu ochii 
pictaţi ai bufniței aduse de Winston. Riddell îi mulţumi, iar ea 
părăsi biroul. 

McCaleb studie cele două bufniţe. Bufnița probă fusese 
pictată cu o culoare mai închisă. Bufnița Bird Barrier avea cinci 
culori pe penaj, incluzând albul şi albastrul-deschis, iar ochii de 
plastic aveau pupilele pictate într-o nuanţă chihlimbarie 
reflectorizantă. De asemenea, bufnița cea nouă se sprijinea pe o 
bază de plastic neagră. 

— După cum observați, bufnița pe care aţi adus-o a fost 
repictată, comentă Riddell. În special ochii. Atunci când îi pictezi 
aşa, peste cum era, se pierde mult din efect. Aceşti ochi se 
numesc ochi cu reflecţii metalizate. Stratul de foiţă de metal 
care se găseşte în ambalaj preia lumina şi dă ochilor impresia că 
se mişcă. 

— Astfel încât pasărea crede că bufnița este adevărată. 

— Exact. Dar efectul se pierde dacă pictezi ochii aşa. 

— Nu credem că persoana care i-a pictat era preocupată de 
păsări. Şi ce altceva mai este diferit? 

Riddell dădu dezaprobator din cap. 

— Penajul a fost pictat cu nişte culori puţin mai închise. Asta 


este evident. 

— Da. Spuneaţi că dispozitivul mecanic a fost scos. Ce 
dispozitiv? 

— Le luăm din Ohio, după care le pictăm şi le ataşăm un 
dispozitiv sau două. Ce vedeţi aici este modelul standard. 

Riddell ridică bufnița şi le arătă partea din spate. Baza de 
plastic negru se învârti când el o întoarse. Scoase un țipăt 
puternic. 

— Auziţi ţipătul? 

— Da, este suficient, domnule Riddell. 

— Îmi cer scuze! Dar vedeţi dumneavoastră, bufnița stă pe 
baza ei şi reacţionează la vânt. Atunci când se învârte, scoate 
acest sunet şi zici că este o pasăre de pradă. Merge bine, atâta 
vreme cât bate vântul. Mai avem şi un model de lux, cu un 
dispozitiv electronic introdus în bază. Acesta conţine un speaker 
care emite sunete înregistrate de păsări de pradă, cum ar fi 
uliul. Nu are legătură cu vântul. 

— Se poate achiziţiona una fără să aibă vreunul dintre 
mecanisme? 

— Da, poţi să iei un înlocuitor care să se potrivească cu una 
dintre bazele noastre care are un astfel de mecanism, în cazul în 
care se strică sau se pierde bufnița. Din cauza expunerii, în 
special în zonele marine, vopseaua ţine 2-3 ani, după care este 
foarte posibil ca bufnița să-şi mai piardă din efect. Trebuie să o 
acoperi cu un strat nou de vopsea sau, pur şi simplu, să-ţi iei 
una nouă. În realitate, baza este cea mai puţin costisitoare 
componentă a ansamblului. 

Winston se uită la McCaleb. Nu avea nimic de adăugat sau de 
întrebat, ca o continuare la întrebările ei. Aprobă pur şi simplu 
din cap, iar ea se întoarse spre Riddell. 

— În regulă, atunci, aş vrea să vedem dacă există o metodă 
prin care să se depisteze drumul parcurs de bufniţă, din acest 
depozit şi până la proprietar. 

Riddell se uită la bufniţă un timp mai îndelungat, de parcă 
aceasta ar fi fost în stare să răspundă chiar ea la întrebare. 

— Ei bine, acest lucru s-ar putea să fie cam dificil. Este vorba 
de un produs de larg consum. Vindem câteva mii pe an. Le 
livrăm magazinelor sau le vindem prin comandă poştală, prin 
cataloage sau direct de pe site-ul nostru web. 

Işi trosni degetele. 


— Dar există totuşi ceva care ar putea să restrângă căutarea. 

— Ce anume? 

— Au schimbat mulajul anul trecut. În China. Au făcut nişte 
cercetări şi au hotărât că bufnița cu creastă este considerată o 
ameninţare mai mare decât cea normală, pentru păsări. Au 
schimbat-o în bufniţă cu creastă. 

— Nu prea reuşesc să vă urmăresc, domnule Riddell. 

Acesta ridică un deget, de parcă i-ar fi spus să aştepte un 
moment. După care deschise un sertar al biroului şi căută ceva 
printre hârtii. Scoase un catalog şi începu să răsfoiască la 
repezeală paginile. McCaleb observă că afacerea de bază a lui 
Bird Barrier nu erau bufniţele de plastic, ci sistemele de 
intimidare a păsărilor pe scară mare, care includeau şi prinderea 
în plase, laţuri şi ţepuşe. Riddell găsi pagina cu bufniţele de 
plastic şi întoarse catalogul astfel încât să vadă şi Winston şi 
McCaleb. 

— Acesta este catalogul de anul trecut, spuse el. După cum 
vedeţi, bufnița are capul rotund. Producătorul a schimbat 
chestia asta în iunie anul trecut, acum vreo şapte luni. Acum le 
avem pe acestea. 

Arătă spre cele două bufniţe de pe birou. 

— Penajul se ridică în două puncte, sau în dreptul urechilor, 
sau pe creştetul capului. Specialiştii în vânzări au spus că se 
numesc bufniţe cu creastă şi că acest tip de bufniţe mai este 
cunoscut şi sub numele de bufniţe-diavol. 

Winston se uită la McCaleb, care-şi ridică sprâncenele. 

— Deci vreţi să spuneţi că bufnița aceasta a fost comandată 
sau cumpărată după iunie anul trecut, spuse Winston. 

— Mai degrabă după august sau septembrie. Le-au schimbat 
în iunie, dar noi probabil că am început să primim noul mulaj 
abia la sfârşitul lui iulie. Probabil că am continuat să vindem mai 
întâi stocurile existente de bufniţe normale. 

Winston îl întrebă apoi pe Riddell despre cifrele de vânzări şi 
astfel află că vânzările făcute prin poştă şi achiziţiile de pe 
Internet erau ţinute la zi în dosarele companiei pe calculator. 
Dar vânzările din transporturi, depozite mari sau case şi 
magazine de produse marine, acestea, cu siguranţă, nu erau 
înregistrate. Se întoarse la calculatorul de pe birou şi tastă 
câteva comenzi. După care le arătă monitorul, cu toate că 
Winston şi McCaleb nu se aflau într-un unghi potrivit, din care să 


poată vedea ceva. 

— În regulă, am întrebat la vânzări despre toate tipurile din 
august încoace, spuse el. 

— Toate tipurile? 

— Da, pentru modelele standard şi de lux, precum şi mulajele 
de înlocuire. După cum se vede, am vândut în total 414 bucăţi şi 
am mai expediat încă 600 la diverse magazine. 

— Vreţi să ne spuneţi că noi putem depista, cel puţin prin 
dumneavoastră, numai cele 414 bucăţi. 

— Exact. 

— Aveţi numele cumpărătorilor şi adresele la care au fost 
transportate bufniţele? 

— Da, le avem. 

— Şi sunteţi dispus să ne oferiţi aceste informaţii fără să fie 
nevoie de vreo solicitare din partea tribunalului? 

Riddell se încruntă, de parcă întrebarea i se părea absurdă. 

— Spuneaţi că lucraţi la un caz de crimă, da? 

— Da. 

— Nu avem nevoie de o solicitare judecătorească. Dacă 
putem fi de ajutor, atunci suntem dispuşi s-o facem. 

— Asta este reconfortant, domnule Riddell. 


Rămaseră în maşina lui Winston şi analizară printurile pe care 
le luaseră de la Riddell. Cutia în care era bufnița stătea chiar 
între ei, pe scaun. Erau trei foi tipărite, împărţite în comenzi 
pentru modelul de lux, modelul standard şi mulajul de înlocuire. 
McCaleb ceru să verifice lista cu mulajele de înlocuire, pentru că 
instinctul îi spunea că bufnița din apartamentul lui Edward Gunn 
fusese cumpărată cu scopul expres de a face parte din scena 
crimei şi atunci nu îi era necesar niciun fel de dispozitiv anexă. 
În plus, mulajul de înlocuire era cel mai ieftin. 

— Ar fi bine să găsim ceva aici, spuse Winston, în timp ce 
verifica lista cu achiziţii de bufniţe standard. Pentru că 
urmărirea cumpărătorilor prin depozite şi alte magazine o să 
necesite solicitare judecătorească şi avocaţi şi - hei, ia uite, 
apare şi muzeul Getty. Au comandat patru bufniţe. 

McCaleb se uită la ea, gândindu-se. In cele din urmă, ridică 
din umeri şi se întoarse la lista lui. Winston continuă şi ea, 
analizând şi lista de probleme pe care urmau să le aibă dacă 
erau nevoiţi să se ducă la magazinele care vindeau cu de- 


amănuntul, acolo unde se vindea bufnița cu creastă. Se opri din 
lucru în momentul în care se uită la McCaleb, care ajunsese la 
antepenultimul nume de pe lista lui. Acesta puse degetul pe un 
nume pe care-l recunoscu de-a lungul liniei cu detalii privind 
adresa la care fusese livrată bufnița, tipul de plată, originea 
comenzii de achiziţie şi numele persoanei care o recepţionase, 
în cazul în care diferea de cel care o comandase. Probabil că i se 
oprise respiraţia, pentru că Winston îşi dăduse seama că se 
întâmpla ceva. 

— Ce este? 

— Am ceva aici. 

Îi întinse foaia tipărită şi îi indică linia. 

— Acest cumpărător. Jerome Van Aiken. | s-a livrat o bufniţă 
cu o zi înainte de Crăciun la adresa şi numărul de apartament al 
lui Gunn. Comanda a fost onorată prin ordin de plată. 

Ea îi luă foaia tipărită din mână şi începu să citească ce scria 
acolo. 

— Transportată la adresa din Sweetzer, dar pentru Lubbert 
Das, în grija lui Edward Gunn. Lubbert Das. Nu a apărut niciun 
Lubbert Das în cursul anchetei. Nu-mi amintesc ca numele 
acesta să figureze pe lista locatarilor din clădire. 

O să-l sun pe Rohrshak să văd dacă Gunn avea un coleg de 
apartament cu numele ăsta. 

— Nu te obosi. Lubbert Das nu a locuit niciodată acolo. Ridică 
privirea din hârtii şi se uită la el. 

— Ştii cine este Lubbert Das? 

— Într-un fel. 

Ea se încruntă. 

— Într-un fel. Într-un fel? Şi ştii şi cine este Jerome Van Aiken? 

— El aprobă din cap. Winston lăsă să cadă hârtiile pe cutia 
dintre ei. Îl privi cu o faţă care exprima atât curiozitatea, cât şi 
enervarea. 

— Ei bine, Terry, cred c-ar fi timpul să-mi spui ce ştii. 

McCaleb aprobă din nou din cap şi-şi puse mâna pe portieră. 

— Hai să mergem pe barcă. Putem să vorbim acolo. 

— Şi de ce să nu vorbim chiar aici şi chiar acum? 

McCaleb încercă să-i adreseze un zâmbet. 

— Pentru că este vorba de ceea ce ai numi o demonstraţie 
audiovizuală. 

Deschise uşa şi ieşi din maşină, după care se întoarse şi o 


privi. 

— Ne vedem acolo, da? 

Ea dădu din cap în semn că este de acord. 

— Ar fi extraordinar să-mi fi pregătit un profil al criminalului. 

De data aceasta el fu acela care dădu aprobator din cap. 

— Nu am un profil pregătit pentru tine încă, Jaye. 

— Atunci ce anume avem? 

— Un suspect. 

Închise portiera şi auzi înjurăturile mormăite de ea, în timp ce 
se îndrepta spre maşină. Pe când traversa parcarea, îl învălui o 
umbră, acoperind totul în jurul lui. Se uită în sus şi văzu cum 
dirijabilul Goodyear trecea deasupra lui, eclipsând total soarele. 

Se reîntâlniră peste 15 minute la bordul lui The Following Sun. 
McCaleb scoase nişte Coca-Cola şi-i spuse lui Winston să se 
aşeze pe scaunul tapiţat de la capătul măsuţei de cafea din 
sufragerie. În parcare îi spusese să aducă şi bufnița de plastic pe 
barcă. Acum se folosi de două prosoape de hârtie ca s-o scoată 
din cutie şi o puse pe masă, în faţa ei. Winston îl urmărea, cu 
buzele strânse a supărare. McCaleb îi spuse că-i înţelegea 
supărarea, pentru că fusese manipulată în cadrul propriului ei 
caz, dar adăugă că o să fie din nou şefa, de îndată ce îi va 
prezenta ce descoperise. 

— Tot ce-ţi pot spune, Terry, este că sper să fie al naibii de 
bună informaţia ta! 

Îşi aminti că notase odată în interiorul plicului unui dosar, la 
primul caz la care lucrase împreună cu ea, că era înclinată să 
folosească un limbaj mai deocheat când era stresată. Mai 
notase, de asemenea, că era inteligentă şi intuitivă. Acum spera 
că aceste două caracteristici nu se alteraseră. 

Se îndreptă spre dulap, acolo unde îl aştepta dosarul de 
prezentare. Îl deschise, luă prima pagină şi o puse pe măsuţa de 
cafea lângă bufnița de plastic, împingând într-o parte foaia 
printată de la Bird Barrier. 

— Ce crezi tu, asta este pasărea noastră? 

Winston se aplecă să studieze imaginea color pe care o 
pusese el pe masă. Era un detaliu mărit din tabloul lui Bosch, 
Grădina Plăcerilor, care înfăţişa un bărbat gol care îmbrăţişa o 
bufniţă întunecată, cu ochi negri strălucitori. O decupase, pe 
aceasta şi alte detalii, din cartea lui Marijnissen. Urmări cum 
ochii lui Winston se mişcau înainte şi înapoi, între bufnița de 
plastic şi detaliul din tablou. 

— Aş zice că se potrivesc, rosti ea în cele din urmă. De unde 
ai asta, de la Getty? Ar fi trebuit să-mi spui de ieri despre 
chestia asta, Terry. Ce naiba se întâmplă? 

McCaleb îşi ridică mâinile într-un gest care îndeamnă la calm. 

— O să-ţi explic totul. Acum, lasă-mă, te rog, să-ţi arăt toate 
astea în felul ales de mine. Apoi o să-ţi răspund la orice 
întrebare. 

Ea ridică o mână, semn că putea să continue. El se duse la 
dulap şi luă o a doua foaie, pe care o şi puse pe masă, în faţa ei. 


— Acelaşi pictor, un tablou diferit. 

Ea o privi cu atenţie. Era un detaliu din Ultima Judecată, care 
înfăţişa un păcătos aşezat într-o poziţie inversă poziţiei fetale, 
aşteptând să fie aruncat în iad. 

— Nu-mi face aşa ceva. Cine a pictat tablourile astea? 

— O să-ţi spun imediat. 

Se întoarse la bufet şi la dosar. 

— Tipul ăsta mai este în viaţă? strigă ea după el. 

Se întoarse cu a treia hârtie şi o puse pe masă, lângă celelalte 
două. 

— A murit acum vreo 500 de ani. 

— Doamne! 

Winston luă cea de-a treia hârtie şi se uită cu atenţie. Era 
copia integrală a tripticului Ce/e Șapte Păcate Capitale. 

— Acesta este Dumnezeu care vede toate păcatele lumii, îi 
explică McCaleb. Recunoşti cuvintele din centru, care sunt scrise 
în jurul curcubeului? 

— Fiţi atenţi, fiţi atenţi... şopti cuvintele traduse în engleză. 
Oh, Doamne, chiar avem de-a face cu un nebun aici. Cine este? 

— Încă una. Aceasta chiar că pune punctul pe i acum. 

Se întoarse la dosar pentru a patra oară şi luă o altă 
reproducere a unei picturi din albumul de artă Bosch. l-o 
înmână. 

— Se numeşte Operatia pietrei. În Evul Mediu, unii credeau că 
o operaţie prin care ţi se scotea o piatră din creier putea să fie 
leacul împotriva prostiei şi a înşelăciunii. Te rog să observi locul 
în care este făcută incizia. 

— Am observat, am observat. Ca la tipul nostru. Şi ce-i cu 
toate chestiile astea din jur? _ 

Ea trasă cu degetul exteriorul tabloului circular. In marginea 
neagră exterioară erau cuvinte care fuseseră iniţial pictate 
ornamental cu aur, dar care se deterioraseră în timp şi erau 
aproape indescifrabile. 

— Traducerea este „Stăpâne, scoate piatra! Numele meu este 
Lubbert Das.” Critica literară spune despre pictorul care a făcut 
acest tablou că, pe vremea lui, numele de Lubbert era un nume 
ridicol, care se dădea celor consideraţi proşti sau pervertiţi. 

Winston puse jos hârtia, peste celelalte două şi-şi ridică 
mâinile, cu palmele în sus. 

— În regulă, Terry, suficient. Cine a fost acest pictor şi cine 


este suspectul pe care zici că-l ai? 

McCaleb dădu din cap. Sosise momentul. 

— Numele pictorului este Jerome Van Aiken. Este olandez, 
considerat unul dintre cei mai mari artişti ai Renaşterii nordice. 
Operele lui erau însă întunecate, pline de monştri şi de demoni 
fantasmatici. Şi de bufniţe. Multe bufniţe. Critica şi literatura de 
specialitate sugerează că bufniţele întâlnite în picturile lui pot să 
simbolizeze aproape orice, pornind de la diavol la damnare, 
până la căderea din starea de graţie a omenirii. 

Umblă prin foile împrăştiate pe măsuţa de cafea şi scoase 
detaliul cu bărbatul care îmbrăţişa bufnița. 

— Aceasta spune totul despre el. Omul care îmbrăţişează 
diavolul - bufniţa-diavol, ca să ne folosim de descrierea 
domnului Riddell - care duce la destinul inevitabil, şi anume 
iadul. Şi aici ai pictura întreagă. 

Se întoarse la dosar şi îi aduse o copie întreagă a Grădinii 
Plăcerilor. Îi urmări privirea, în timp ce ea studia imaginile. Văzu 
repulsie, dar şi fascinaţie. li arătă cele patru bufniţe pe care le 
găsise în tablou, incluzând detaliul pe care i-l arătase deja. 

Ea lăsă brusc hârtia deoparte şi se uită ia el. 

— la stai puţin. Ştiu că am mai văzut ăsta. Într-un album sau 
poate la cursul de artă pe care l-am făcut la CSUN. Dar n-am 
mai auzit niciodată de Van Aiken, nu cred. El a pictat asta? 

McCaleb aprobă. 

— Grădina Plăcerilor. Van Aiken a pictat-o, dar nu ai mai auzit 
niciodată de el pentru că nu este cunoscut după numele lui real. 
A folosit versiunea latină a numelui său Jerome şi a preluat 
numele oraşului natal pentru numele propriu. A fost cunoscut 
drept Hieronymus Bosch. 

Ea rămase acolo uitându-se la el multă vreme, în timp ce 
făceau toate legăturile, imaginile pe care i le arătase el, numele 
de pe foaia tipărită, informaţiile pe care le avea legate de cazul 
Edward Gunn. 

— Bosch, rosti ea, de parcă şi-ar fi dat ultima suflare. Este 
Hieronymus...? 

Nu termină. McCaleb aprobă. 

— Da, acesta este numele real al lui Harry. 


Acum, amândoi străbăteau cu paşi mari sufrageria, cu capul 
în jos, dar atenţi să nu se ciocnească. Vorbind în reprize, simțind 


cum le creşte adrenalina. 

— Dar este exagerat totul, McCaleb. Îţi dai seama ce spui? 

— Ştiu exact ce spun. Şi nu cumva să crezi că nu m-am gândit 
mult şi serios la asta, înainte s-o spun. Îl consider un prieten, 
Jaye. A fost... Nu ştiu, la un moment dat am crezut că semănăm 
foarte mult. Uită-te la chestiile astea, fii atentă la toate 
conexiunile, la paralele. Se potriveşte. Totul se potriveşte. 

Se opri şi se uită la ea. Ea continua să se plimbe prin 
sufragerie. 

— Este poliţist! La naiba, este un detectiv criminalist. 

— Şi ce, vrei să-mi spui că este în afara oricărei bănuieli 
numai pentru că este poliţist? Suntem în Los Angeles - Grădina 
Plăcerilor, în variantă modernă. Cu aceleaşi tentaţii şi aceiaşi 
demoni. Nici măcar nu este cazul să treci de graniţele oraşului 
ca să dai peste exemple de poliţişti care încalcă regulile - care 
fac trafic de droguri, jefuiesc bănci şi chiar comit crime. 

— Ştiu, ştiu. Doar că este... 

Nu termină. 

— Dacă e să aruncăm o privire superficială, se potriveşte 
suficient de bine încât să ne dăm seama că trebuie să analizăm 
totul în profunzime. 

Ea se opri şi se uită la el. 

— Noi? Uită de asta, Terry! Te-am rugat să arunci o privire pe 
dosar, nu să te apuci să faci pe detectivul. După asta, nu mai 
lucrezi la caz. 

— Uite ce este, dacă nu descopeream câteva dintre 
informaţiile astea, nu aveai nimic. Bufnița asta ar mai sta şi 
acum în vârful celeilalte clădiri a lui Rohrshak. 

— Aici îţi dau dreptate. Şi îţi mulţumesc foarte mult. Dar eşti 
civil. N-ai ce căuta aici. 

— Nu plec aşa, Jaye. Dacă e să-l aduc pe Bosch în vizorul 
poliţiei, atunci să ştii că nu plec aşa. 

Winston se trânti pe un scaun. 

— Bine, putem să discutăm despre asta atunci când se va 
întâmpla, şi dacă se va mai întâmpla? Încă nu sunt foarte 
convinsă de povestea asta. 

— Foarte bine. Nici eu. 

— Ei bine, te-ai descurcat foarte bine cu prezentarea 
tablourilor şi cu construirea cazului. 

— Nu spun altceva decât că Harry Bosch are legătură cu toată 


treaba este. Şi ne oferă două piste. Prima, el este criminalul. A 
doua, i s-a înscenat totul. Este poliţist de foarte multă vreme. 

— Douăzeci şi cinci, treizeci de ani. Lista oamenilor pe care i-a 
băgat la închisoare trebuie să fie kilometrică. Şi poate că lista 
celor care au fost închişi şi acum sunt în libertate se ridică la 
jumătate din prima. Ne va lua cam un nenorocit de an să-i 
verificăm pe toţi. 

McCaleb fu de acord. 

— Şi să nu crezi că el nu ştie asta. 

Ea îi aruncă o privire dură. McCaleb începu din nou să 
măsoare încăperea cu paşii, cu capul în jos. După o tăcere 
îndelungată, se uită la ea şi-i surprinse privirea aţintită asupra 
lui. 

— Ce este? 

— Chiar îţi place Bosch ca suspect pentru treaba asta, nu? Mai 
ştii şi altceva. 

— Nu, nu ştiu. Încerc să fiu cât mai deschis. Trebuie cercetate 
toate pistele. 

— Îmi vinzi gogoşi, tu urmăreşti deja o pistă. 

McCaleb nu-i răspunse. Se simţea şi aşa destul de vinovat, ca 
să mai aibă nevoie şi de învinuirea ei. 

— Bine, spuse ea. Atunci de ce nu-mi spui şi mie despre ce e 
vorba? Şi nu te îngrijora, n-o să-ţi scot ochii atunci când se va 
dovedi că ai greşit. 

Se opri şi o privi. 

— Haide, spune-mi şi mie! 

McCaleb scutură din cap. 

— Nu m-am încadrat încă total pe o pistă. Tot ce ştiu este că 
ce avem noi aici este departe, foarte departe de domeniul 
simplei coincidenţe. Aşa că trebuie să existe o explicaţie. 

— Păi, atunci, spune-mi explicaţia care-l implică pe Bosch. Te 
cunosc. Te-ai gândit la asta. 

— Bine, dar reţine, nu este decât o teorie, în acest moment. 

— O să rețin. Spune. 

— În primul rând, să începem cu Detectivul Hieronymus Bosch 
care crede - nu, care se face că ştie - că acest tip, Edward Gunn 
a scăpat nepedepsit după ce a comis o crimă, în regulă, după 
care îl avem pe Gunn ucis prin strangulare şi care arată exact ca 
un personaj dintr-unul din tablourile pictorului Hieronymus 
Bosch. Mai pui şi bufnița de plastic şi cel puţin alte şase puncte 


de legătură între cei doi Bosch, lăsând la o parte numele, şi asta 
este. 

— Asta este ce? Aceste conexiuni nu semnifică faptul că 
Bosch este criminalul. Chiar tu ai spus-o, cineva ar fi putut să-i 
însceneze asta, pentru ca noi să facem conexiunile şi să dăm 
vina pe Bosch. 

— Nu ştiu ce este. Probabil doar instinctul meu, presupun. E 
ceva în legătură cu Bosch - ceva mai ieşit din comun. 

Îşi aminti cum descrisese Vosskuhler tablourile lui Bosch. 

— Un întuneric mai adânc decât noaptea. 

— Ce vrei să spui cu asta? 

McCaleb făcu un semn cu mâna, nedând atenţie întrebării. Se 
întinse şi luă imaginea detaliată a bufniței care era îmbrăţişată 
de un bărbat. l-o puse în faţă. 

— Uită-te la întunecimea de aici. Din privire. E ceva la Harry 
exact la fel. 

— Acum începi să devii de-a dreptul ciudat, Terry. Ce vrei să 
insinuezi, că într-o viaţă anterioară Harry Bosch a fost pictor? 
Vreau să zic, ascultă-te puţin vorbind. 

McCaleb puse foaia din nou pe masă şi se îndepărtă de 
Winston, dând din cap a negare. 

— Nu ştiu cum să mă exprim mai bine, spuse el. E ceva ciudat 
acolo. O conexiune de un anumit tip, trecând peste coincidenţa 
de nume. 

Făcu un gest cu mâna, în semn bă voia să alunge acest gând. 

— Bine, hai să mergem mai departe, spuse Winston. Dar de 
ce acum, Terry? Dacă chiar e Bosch, de ce acum? Şi de ce 
Gunn? A scăpat de el acum şase ani. 

— E interesantă formularea ta, că a scăpat de el şi nu de 
justiţie. 

— Nu am vrut să aduc nicio semnificaţie nouă. Chiar vrei să 
iei... 

— De ce acum? Cine ştie? Dar a mai fost şi reîntâlnirea cu o 
seară înainte, când Gunn a fost arestat pentru că a condus în 
stare de ebrietate, şi înainte de asta s-a mai întâmplat şi în 
octombrie, şi mergem tot aşa înapoi în timp. De fiecare dată 
când individul ăsta ajunge la zdup, apare şi Bosch. 

— Dar în ultima noapte, Gunn era prea beat ca să mai 
vorbească. 

— Cine a spus asta? 


Ea aprobă din cap. Nu aveau decât relatarea lui Bosch în ceea 
ce priveşte întâlnirea din celulă. 

— In regulă, aşa să fie. Dar de ce Gunn? Vreau să zic, nu 
intenţionez să emit judecăţi de valoare în privinţa unui criminal 
sau a victimelor sale, dar, hai să fim serioşi, tipul a înjunghiat o 
prostituată într-un hotel mizerabil din Hollywood. Cu toţii ştim că 
unii contează mai mult decât alţii, şi tipa asta chiar nu conta 
prea mult. Dacă ai citit dosarul, atunci ai văzut - nici măcar 
familiei ei nu i-a păsat de ea. 

— Atunci înseamnă că lipseşte ceva, e ceva ce noi nu ştim. 
Pentru că lui Harry i-a păsat. Nu cred că este genul de persoană 
pentru care să conteze mai mult un caz, o persoană decât 
altele, oricum. Dar e ceva legat de Gunn care ne este 
deocamdată necunoscut. Trebuie să fie ceva - acum şase ani a 
fost suficient pentru Harry cât să-şi arunce locotenentul printr- 
un geam şi să fie suspendat pentru gestul lui. A fost suficient 
pentru el cât să-l viziteze pe Gunn de fiecare dată când a fost 
prins şi băgat într-o celulă. 

McCaleb dădu din cap pentru sine. 

— Trebuie să găsim resortul. Agentul care a declanşat totul. 
Chestia care a declanşat acţiunea acum, şi nu acum un an, doi 
ani sau oricând altcânava. 

Winston se ridică brusc în picioare. 

— Vrei să încetezi să mai spui „noi”? Şi, ştii ceva, e ceva ce 
omiţi tu aici într-un fel care-ţi e convenabil. De ce oare acest 
bărbat, acest poliţist veteran şi detectiv criminalist, ar ucide pe 
cineva şi ar lăsa toate semnele astea care ar duce exact la el? 
Nu are niciun sens - nu în cazul lui Harry Bosch. E prea 
inteligent ca să facă aşa ceva. 

— Doar din acest punct de vedere al problemei. Chestiile 
astea pot părea evidente doar acum, că le-am descoperit. Şi uiţi 
faptul că asasinatul în sine este dovada unui mod de gândire 
aberant, a unei personalităţi camuflate. Dacă Harry Bosch a 
luat-o pe căi lăturalnice şi a căzut în abis, atunci putem să 
presupunem absolut orice despre modul lui de gândire sau 
despre plănuirea crimei. Lăsarea acestor urme ar putea fi ceva 
simptomatic. 

Ea făcu un gest cu mâna, refuzând explicaţia. 

— Da, aici recunosc dansul celor de la Quantico. Prea multă 
vorbărie. 


Winston luă copia Grădinii Plăcerilor de pe masă şi se apucă 
să o studieze. 

— Am vorbit cu Harry despre caz acum două săptămâni, 
spuse ea. Tu ai vorbit cu el ieri. Nu părea că mai are puţin şi se 
suie pe pereţi sau că face spume la gură. Şi ia uite procesul la 
care lucrează şi el acum. Este atât de bine, atât de calm şi la 
locul lui. Ştii cum îi spun tipii din birou, cei care îl cunosc? Tipul 
Marlboro. 

— Da, în fine, s-a lăsat de fumat. Şi poate că exact acest caz 
Storey a fost trăgaciul, declanşatorul. Foarte multă presiune. 
Trebuia să se refuleze cumva. 

McCaleb îşi dădu seama că că nu-l mai asculta. Privirea îi 
fusese atrasă de ceva din tablou. Lăsă hârtia şi o luă pe cea cu 
detaliul bufniței întunecate, îmbrăţişate de bărbatul gol. 

— Vreau să te întreb ceva, i se adresă ea. Dacă tipul a trimis 
bufnița direct de la depozit la victima noastră, atunci cum naiba 
a ajuns să fie atât de frumos pictată manual? 

McCaleb aprobă. 

— Bună întrebare! Cred că a pictat-o exact acolo, în 
apartament. Probabil, în timp ce îl urmărea pe Gunn cum se 
chinuie să supravieţuiască. 

— Nu s-a găsit nici urmă de vopsea în apartament. Şi am 
verificat şi în gunoiul imobilului. Nici urmă de vopsea. 

— A luat-o cu el, a scăpat de ea în altă parte. 

— Sau poate că plănuieşte s-o folosească din nou, la 
următoarea victimă. 

Se opri şi se gândi câteva momente. McCaleb aşteptă. 

— Deci, ce facem? întrebă ea în cele din urmă. 

— Ce-i cu acest „noi” acum? 

— Pentru moment. M-am răzgândit. Nu pot să comunic în 
departament aşa ceva. Este prea periculos. Dacă este ceva 
greşit, pot să-mi iau la revedere de la toate. 

McCaleb o aprobă. 

— Mai aveţi, tu şi partenerul tău, şi alte cazuri pe rol? 

— Avem trei dosare deschise, incluzându-l şi pe acesta. 

— E bine, pune-l pe el responsabil pe unul dintre ele, şi tu 
lucrează cu mine la ăsta. Lucrăm la varianta Bosch până ce 
avem ceva serios - o pistă sau alta -, după care poţi să te duci 
cu el şi să-l declari oficial. 

— Şi cum să fac, îl sun pe Harry Bosch şi-i spun că trebuie să 


vorbesc cu el pentru că este suspect într-o crimă? 

— O să vorbesc eu cu Bosch, mai întâi. Va fi mai puţin evident 
dacă fac eu primul demers. Lasă-mă pe mine să testez terenul 
şi, cine ştie, poate că instinctul meu din acest moment este 
greşit. Sau poate că o să descopăr declanşatorul. 

— Uşor de zis, greu de făcut. O să fim nevoiţi să ne mişcăm 
prea aproape de el şi o să-şi dea seama. Nu vreau să se întoarcă 
totul împotriva noastră - împotriva mea, mai bine spus. 

— Păi, aici eu pot fi un avantaj. 

— Da? Cum aşa? 

— Nu sunt poliţist. Imi va fi uşor să mă apropii de el. Trebuie 
să intru în casa lui, să-i analizez stilul de viaţă. Între timp, tu... 

— la stai puţin. Sper că nu vorbeşti de intrat cu forţa în casa 
lui. Nu mă pot asocia cu astfel de comportamente. 

— Nu, nimic ilegal. 

— Păi atunci cum o să intri în casa lui? 

— O să bat la uşă. _ 

— Baftă! Şi ce-o să-i spui? Intre timp, eu ce fac? 

— Tu lucrezi la pista evidentă, chestiile evidente. Vezi dacă 
dai de urma banilor plătiţi pentru bufniţă prin ordin de plată. 
Află mai multe despre Gunn şi despre crima de acum şase ani. 
Află despre incidentul dintre Harry şi fostul lui locotenent - şi 
află mai multe despre locotenent. Harry a spus că tipul a ieşit 
într-o noapte şi a sfârşit prin a fi omorât într-un tunel. 

— La naiba, îmi amintesc de asta. Chestia asta avea legătură 
cu Gunn? 

— Nu ştiu. Dar Bosch a făcut o referire legată de asta ieri. 

— Pot să scot nişte informaţii legate de asta şi pot să pun 
nişte întrebări legate de celelalte chestii. Dar oricare dintre 
aceste mişcări poate să ajungă la urechile lui Bosch. 

McCaleb aprobă. Se gândise că era un risc pe care trebuia să 
şi-l asume. 

— Ştii pe cineva care îl cunoaşte? întrebă el. 

Ea dădu din cap, enervată. _ 

— Uite ce e, sau ai uitat? Poliţiştii sunt persoane paranoice. In 
momentul în care pun o întrebare despre Harry Bosch, oamenii 
o să-şi dea seama ce anume facem noi aici. 

— Nu neapărat. Foloseşte-te de cazul Storey. Este pe buzele 
tuturor acum. Poate că l-ai urmărit pe tip la televizor şi nu ţi se 
pare că arată prea bine. „Se simte bine? Ce se întâmplă cu el?” 


Ceva de genul ăsta. Fă în aşa fel încât să pară o bârfă. 

Winston nu părea deloc liniştită. Se îndreptă spre uşa glisantă 
şi se uită spre port. Işi rezemă fruntea de geam. 

— II cunosc pe fostul lui partener, spuse ea. Suntem un grup 
de femei care ne întâlnim o dată pe lună neoficial. Toate lucrăm 
în criminalistică, la diverse departamente locale. Aproximativ 
douăsprezece persoane. Fosta parteneră a lui Harry, Kiz Rider, 
tocmai a fost mutată de la Hollywood la Furturi-Crime. Marea 
mutare. Dar cred că erau apropiaţi. Era pentru ea un mentor. Mă 
gândesc să încerc s-o abordez şi poate o să mă descurc. Asta 
dacă o să fiu suficient de delicată. 

McCaleb o aprobă şi căzu puţin pe gânduri. 

— Harry mi-a spus că a divorţat. Nu ştiu acum câtă vreme, 
dar ai putea s-o întrebi de el, ca şi cum ai fi interesată de ce mai 
face, cum mai arată, cum e ca persoană, chestii de genul ăsta. 
Dacă o iei aşa, s-ar putea să ai succes. 

Winston îşi întoarse privirea dinspre uşa glisantă, din nou spre 
McCaleb. 

— Da, chestia asta o să ne transforme în bune prietene atunci 
când o să descopere că a fost totul o înscenare şi că nu făceam 
altceva decât să-l aranjez pe fostul ei partener - mentorul ei. 

— Dacă este un poliţist bun, o să înţeleagă. Aveai de ales: ori 
îl lăsai să plece, ori îl arestai, şi în oricare dintre cazuri, ai vrut s- 
o faci cât mai discret posibil. 

Winston îşi întoarse privirea spre uşă. 

— O să am nevoie de posibilitatea de a ieşi din cazul acesta. 

— Adică? 

— Adică, dacă facem treaba asta şi totul sare în aer, trebuie 
să pot să ies din chestia asta. 

McCaleb aprobă. Işi dori ca ea să nu fi spus aşa ceva, dar ştia 
că avea nevoie să ştie că se poate proteja singură. 

— Ţi-o spun verde în faţă, Terry. Dacă totul se duce naibii o să 
fac în aşa fel încât să pară că tu ai supralicitat, că eu te-am 
rugat doar să arunci o privire pe dosar şi că tu ai mers mai 
departe pe cont propriu. Îmi pare rău, dar trebuie să mă 
protejez cumva, în cazul ăsta. 

— Inţeleg, Jaye. Pot să trăiesc cu ideea asta. O să-mi asum 
riscurile şi o să-mi joc cartea. 


18 


Winston rămase tăcută multă vreme, în timp ce fixa cu 
privirea uşa de la sufragerie. McCaleb simţi că ea construia ceva 
în minte, aşa că aşteptă. 

— O să-ţi spun o poveste despre Harry Bosch, spuse ea în 
cele din urmă. Prima dată când l-am întâlnit a fost acum vreo 
patru ani. Era un caz comun. Două răpiri urmate de crimă. Cel 
din Hollywood era al lui, cel din West Hollywood, al meu. Nişte 
femei tinere, de fapt, nişte fete. Probele fizice legau cele două 
cazuri. De fapt, lucram separat la cazuri, dar ne întâlneam la 
masă în fiecare miercuri ca să ne comparăm informaţiile. 

— Şi aţi solicitat un profil? 

— Da. Era pe vremea când Maggie Griffin mai era încă aici, la 
FBI. Ne-a făcut un profil. Cel obişnuit. Oricum, treaba s-a încins 
în momentul în care a dispărut şi a treia fată. O fată de 17 ani, 
de data asta. Probele găsite la cele două indicau că făptaşul le 
ţinea în viaţă patru sau cinci zile, până când se plictisea de ele 
şi apoi le ucidea. Aşa că aveam timpul de partea noastră. Am 
cerut întăriri şi am început să căutăm trăsăturile şi indiciile 
comune. 

McCaleb aprobă. Părea că acţionaseră cum scrie la carte 
pentru a depista un criminal în serie. 

— Şi am dat şi peste marea descoperire, continuă ea. Toate 
cele trei victime foloseau aceeaşi curăţătorie de pe Santa 
Monica, lângă La Cienega. Ultima - fata - avusese o slujbă 
sezonieră la Universal şi-şi dusese uniformele la curăţat. 
Oricum, înainte de a merge la conducere, am mers în parcarea 
angajaţilor şi am luat la verificat numerele de înmatriculare, 
pentru cazul în care găseam ceva, asta înainte de a intra acolo 
să ne facem anunţată prezenţa. Şi am dat peste marele pot. 
Chiar directorul. Fusese arestat în urmă cu 10 ani pentru 
expunere indecentă în public. Am încercat să aflăm mai multe şi 
ne-am dat seama că fusese vorba de un caz de expunere care 
nu prea a fost remarcat. Oprise maşina lângă o staţie de 
autobuz şi deschisese portiera, astfel încât femeia de pe bancă 
să vadă ce „bijuterii” avea. S-a dovedit că ea era un agent sub 
acoperire - se ştia că în cartier era un pervers, aşa că puseseră 
mai multe momeli. Oricum, a ieşit prin eliberare condiţionată şi 
a făcut şedinţe la psiholog. A minţit în legătură cu asta când s-a 


angajat şi cu timpul a reuşit să avanseze, ajungând chiar 
director de magazin. 

— Slujbă mai solicitantă, stres mai mare, mai multe 
resentimente. 

— Aşa ne-am gândit şi noi. Dar nu aveam nicio probă. Aşa că 
Bosch a avut o idee. Ne-a zis ca toţi - eu, el, partenerii noştri - 
să mergem să-l vedem pe tip, pe care-l cheamă Hagen, la el 
acasă. A zis că un agent FBI îi spusese lui odată că trebuie să 
urmăreşti un suspect la domiciliul său dacă ai această şansă, 
pentru că, uneori, pot să obţii mai multe informaţii din mediul 
său, decât din gura sa. 

McCaleb îşi reţinu zâmbetul. Aceasta fusese o lecţie pe care 
Bosch o învățase din cazul Cielo Azul. 

— Aşa că l-am urmărit pe Hagen acasă. Locuia în Los Feliz, 
într-o veche casă dărăpănată pe strada Franklin. Era a patra zi 
de când dispăruse cea de-a treia femeie, aşa că ştiam că trebuie 
să ne grăbim. Am bătut la uşa lui şi planul era să ne comportăm, 
ca şi cum n-am fi ştiut nimic de cazierul lui şi că eram acolo doar 
ca să-i cerem ajutorul pentru verificarea angajaţilor din 
magazin. Ştii, să vedem cum reacţionează sau dacă avea vreo 
scăpare. 

— Corect. 

— Ei bine, eram în sufrageria tipului şi eu mă ocupam cel mai 
mult de conversaţie, pentru că Bosch voia să vadă cum 
reacţionează tipul. Ştii, femeia, în control. Şi nu eram acolo de 
mai mult de cinci minute când Bosch se ridică brusc şi spuse: 
„El este. Ea e pe aici, pe undeva”. Şi când a spus asta, Hagen se 
ridică şi se îndreptă glonţ spre uşă. Dar nu ajunse prea departe. 

— A fost un bluff sau o parte din plan? 

— Niciuna, nici alta. Pur şi simplu Bosch ştia. Pe o măsuţă 
mică de lângă canapea era o chestie gen monitor pentru 
bebeluşi, le ştii, nu? Bosch l-a văzut şi pur şi simplu şi-a dat 
seama ce se întâmplă. Dar era aparatul greşit. Era partea de 
transmitere. Asta însemna că receptorul era în altă parte. Dacă 
ai un copil, chestia trebuie să fie exact invers. Tu asculţi în 
sufragerie zgomotele din camera bebeluşului. Dar acesta era 
exact invers. Profilul făcut de Griffin spunea că tipul ăsta era un 
dominator, că era foarte posibil să folosească un limbaj dur cu 
victimele lui. Bosch văzuse transmiţătorul şi se declanşase ceva 
în capul lui; tipul o avea ascunsă pe undeva şi se excita 


vorbindu-i. 

— A avut dreptate? 

— Sută la sută. Am găsit-o în garaj, într-un frigider scos din 
priză cu trei găuri pentru aer forate în el. Parcă era un sicriu. 
Partea de recepţie a monitorului era înăuntru, lângă ea. Mai 
târziu ne-a spus că Hagen vorbea cu ea non-stop, când era 
acasă. li şi cânta. In special cântece din anii patruzeci. 
Schimbase cuvintele şi-i povestea cum o s-o violeze şi o s-o 
omoare. A 

McCaleb aprobă. Işi dorea să fi lucrat şi el la acel caz, pentru 
că ştia ce simţise Bosch, în acel moment brusc de inspiraţie şi 
de uniune perfectă, când toţi atomii se adună şi declanşează 
ceva. Atunci când pur şi simplu ştiai. Un moment zguduitor, dar 
şi înfricoşător totodată, momentul pentru care fiecare detectiv 
criminalist trăieşte. 

— Motivul pentru care îţi spun toată povestea asta este ca să- 
ţi relatez ce a făcut şi a spus apoi Bosch. De îndată ce l-am 
pus pe Hagen pe bancheta din spate a uneia dintre maşini şi am 
început să căutăm prin casă, Bosch a rămas în sufragerie cu 
monitorul acela. L-a deschis şi a început să vorbească cu fata. 
Nu s-a oprit niciun moment, până când am găsit-o. l-a spus: 
„Jennifer, suntem aici. Totul este în regulă, Jennifer, venim. 
Acum eşti în siguranţă şi venim să te salvăm. Nimeni n-o să-ți 
mai facă vreun rău.” l-a vorbit fetei în continuare, liniştind-o în 
felul ăsta. 

Se opri apoi ceva mai mult timp din vorbit, iar McCaleb văzu 
că privirea, gândurile, totul era transportat în trecut. 

— După ce am găsit-o ne-am simţit cu toţii atât de bine! Este 
cea mai mare satisfacţie pe care o ai în munca asta. Şi acela a 
fost momentul suprem. M-am dus la Bosch şi i-am spus: 
„Trebuie să ai copii. l-ai vorbit de parcă ar fi fost copilul tău”. El 
a scuturat pur şi simplu din cap şi mi-a spus, nu. A spus numai 
atât:” Ştiu pur şi simplu ce înseamnă să fii singur şi în întuneric”. 
Apoi a plecat. 

Se uită din pragul uşii la McCaleb. 

— Afirmația ta legată de întuneric mi-a amintit de povestea 
asta. 

El aprobă din cap. 

— Ce ne facem dacă ajungem în punctul în care ne dăm 
seama sută la sută că el este vinovatul? întrebă ea, cu faţa din 


nou înspre geam. 

McCaleb îi răspunse precipitat, ca să evite să se gândească la 
o astfel de întrebare. 

— Nu ştiu, spuse el. 


După ce Winston puse bufnița de plastic la loc în cutia de 
probe, strânse toate hârtiile pe care i le arătase prietenul ei şi 
plecă. McCaleb rămase în dreptul uşii glisante şi o urmări cum 
se îndepărtează. Se uită la ceas şi observă că mai avea timp 
berechet până să fie momentul să se pregătească pentru seara 
aceea. Se hotări să se mai uite un pic la proces pe canalul 
Tribunal TV. 

Se uită din nou pe geam şi o văzu pe Winston cum pune cutia 
cu probe în portbagajul maşinii. In spatele lui, cineva îşi drese 
glasul. McCaleb se întoarse brusc şi-l văzu pe Buddy Lockridge 
care stătea în pragul scărilor şi se uita la el dinspre puntea de 
mai jos. Avea un maldăr de haine la subraţ. 

— Buddy, ce naiba cauţi aici? 

— Omule, da' chiar că e ciudat cazul la care lucrezi. 

— Am spus ce naiba cauţi aici? 

— Voiam să-mi spăl hainele şi am venit aici pentru că 
jumătate din hainele mele sunt jos în cabină. După care aţi 
apărut voi doi şi când aţi început să vorbiţi, mi-am dat seama că 
nu pot să urc. 

Ţinea grămada de haine cu ambele braţe, de parcă ar fi vrut 
să-şi probeze povestea. 

— Aşa că am rămas acolo pe pat şi am aşteptat. 

— Şi ai ascultat tot ce am discutat noi. 

— Este un caz foarte ciudat, omule. Ce naiba aveţi de gând să 
faceţi? L-am văzut pe tipul ăsta, pe Bosch, pe Tribunal TV. Pare 
a fi genul puţin cam prea încordat. 

— Ştiu ce nu o să fac. Nu o să discut despre asta cu tine. 

li arătă uşa... 

— Pleacă, Buddy, şi nu sufla un cuvânt despre asta. M-ai 
înţeles? 

— Sigur, am înţeles. Voiam doar să... 

— Pleci. 

— Îmi pare rău! 

— Şi mie. 

McCaleb deschise uşa glisantă şi Lockridge ieşi ca un un câine 


cu coada între picioare. Trebui să se abţină să nu-i tragă un şut 
în fund. În schimb, trânti supărat uşa şi aceasta se lovi puternic 
de cadru. Rămase acolo, uitându-se pe geam până ce Lockridge 
făcu tot drumul pe rampă şi se îndreptă spre clădirea cu diverse 
servicii, unde era şi o spălătorie. 

Trasul lui cu urechea compromisese întreaga investigaţie. 
McCaleb ştia că ar fi trebuit să-i dea un bip pe pager imediat lui 
Winston, să-i spună, să vadă cum ar fi vrut ca să trateze chestia 
asta, dar n-o făcu. Adevărul era că nu voia să facă niciun fel de 
mişcare care să-l elimine din investigaţie. 

După ce puse mâna pe Biblie şi jură să spună adevărul, Harry 
Bosch luă loc pe scaunul martorilor şi se uită spre camera 
montată pe perete, deasupra băncii juraţilor. Ochii lumii erau 
acum aţintiţi asupra lui, ştia asta. Procesul era transmis în direct 
pe Tribunal TV şi local pe canalul 9. Încercă să-şi ascundă orice 
urmă de emoție. Dar adevărul era că nu numai juraţii aveau să-l 
studieze şi să-i judece comportamentul şi personalitatea. Era 
prima dată după mulţi ani când depunea mărturie în procese 
legate de crimă şi nu se simţea tocmai în largul său. Să fii de 
partea adevărului nu era atât de relaxant, atunci când ştia că 
adevărul trebuia să treacă peste un obstacol perfid, în persoana 
unui acuzat bogat, cu multe relaţii, şi în persoana avocatului 
său, la fel de bogat şi de influent. 

Puse dosarul albastru - dosarul crimei - pe pupitrul din faţa lui 
şi-şi trase microfonul spre el, acesta scoțând un sunet ascuţit şi 
puternic care deranjă urechile tuturor persoanelor din sală. 

— Detectiv Bosch, vă rog nu atingeţi microfonul, i se adresă 
judecătorul Houghton. 

— |mi cer scuze, domnule judecător. 

Un poliţist care avea rolul de aprod veni spre boxa martorilor, 
închise microfonul şi-l aranjă mai bine. Când Bosch fu de acord 
cu noua sa poziţie, aprodul îl deschise din nou. Grefierul 
judecătorului îi ceru apoi lui Bosch să-şi spună numele întreg, 
formal şi să-l dicteze pe litere, pentru a fi consemnat. 

— Foarte bine, spuse judecătorul după ce Bosch termină. 
Doamnă Langwiser? 

Ajutorul de procuror districtual, Janis Langwiser, se ridică de la 
masa acuzării şi se îndreptă spre pupitrul judecătorilor. Ducea 
cu ea un blocnotes galben în care avea scrise întrebările. Era 
cea de-a doua persoană ca importanţă la masa acuzării, dar 
lucrase cu investigatorii încă de când începuse cazul. Şi se 
hotărâse că ea urma să se ocupe de mărturia lui Bosch. 

Langwiser era o tânără avocată ambițioasă din biroul 
procurorului districtual. In numai câţiva ani ajunsese de la 
poziţia de înregistrare a cazurilor pentru avocaţii din birou la 
susţinerea acestor cazuri în sala de tribunal. Bosch mai lucrase 
cu ea înainte la un caz foarte delicat şi perfid, în domeniul 
politicii, cunoscut şi sub numele de crimele Zborului îngerilor. 


Experienţa acumulată aici a dus la faptul că el a recomandat-o 
ca secund a lui Kretzler. De când reîncepuse să lucreze cu ea, 
Bosch descoperise că primele lui impresii erau întemeiate. Era 
foarte calculată şi bine organizată, în toate amănuntele şi 
elementele cazului. In timp ce marea majoritate a avocaţilor 
căutau prin rapoartele cu probe în vederea găsirii unei 
informaţii, ea avea deja memorată informaţia şi ştia exact unde 
era aceasta în rapoarte. Abilităţile ei nu se limitau numai la 
amănunte legate de caz. Nu uita niciodată perspectiva de 
ansamblu - faptul că toate eforturile lor erau concentrate pe 
încarcerarea pe viaţă a lui David Storey. 

— Bună ziua, detectiv Bosch, începu ea. Aţi putea să le 
spuneţi câte ceva juraţilor despre cariera dumneavoastră de 
poliţist? 

Bosch îşi drese glasul. 

— Da. Lucrez în Departamentul de Poliţie Los Angeles de 28 
de ani. Mi-am petrecut mai mult de jumătate din acest timp 
anchetând cazuri de crimă. Sunt detectiv trei, în echipa de 
criminalistică din departamentul Hollywood. 

— Ce înseamnă „detectiv trei”? 

— Inseamnă detectiv de gradul trei. Este cel mai înalt grad 
pentru un detectiv, echivalent cu gradul de sergent, dar nu 
există detectivi-sergenţi în Poliţia din Los Angeles. De la detectiv 
trei, următorul grad ar fi locotenent detectiv. 

— Cam câte crime aproximaţi că aţi anchetat în cariera 
dumneavoastră? 

— Nu ţin socoteala. Aş spune că cel puţin câteva sute în 15 
ani. 

— Câteva sute! 

Langwiser se uită spre juriu, pronunţând apăsat aceste ultime 
cuvinte. 

— Mai mult sau mai puţin... 

— Şi ca detectiv trei, sunteţi în prezent şeful echipei de 
criminalistică. 

— Am anumite obligaţii de supervizare. Sunt şi şeful unei 
echipe de trei persoane care se ocupă cu anchetele 
criminalistice. 

— În această calitate, aţi fost responsabilul echipei care a fost 
chemată la locul crimei pe data de 13 octombrie, anul trecut, 
nu? 


— Da. 

Bosch se uită spre masa apărării. David Storey stătea cu 
capul în jos şi se folosea de marker ca să deseneze ceva pe 
blocul pe care îl avea în faţă. Numai asta făcuse de când 
începuse alegerea juriului. Privirea lui Bosch se plimbă de-a 
lungul mesei apărării şi se confruntă cu cea a lui J. Reason 
Fowkkes. Bosch îi înfruntă privirea până când Langwiser formulă 
următoarea întrebare. 

— Era vorba despre uciderea Donatellei Speers? 

Bosch îşi întoarse privirea spre Langwiser. 

— Da. Acesta era numele pe care îl folosea. 

— Nu era numele ei real? 

— Era numele ei de scenă, cam aşa cred că-i putem spune. 
Era actriţă. Îşi schimbase numele. Numele ei adevărat era Jody 
Krementz. 

Judecătorul interveni şi-l rugă pe Bosch să spună pe litere 
numele, pentru consemnare, după care Langwiser continuă. 

— Spuneţi-ne circumstanţele acelei zile. Faceţi un rezumat, 
detectiv Bosch. Unde vă aflaţi, ce făceaţi, cum de a devenit 
cazul dumneavoastră? 

Bosch îşi drese glasul şi se întinse ca să tragă microfonul mai 
aproape, când îşi aminti ce se întâmplase mai devreme. Lăsă 
microfonul la locul lui şi se aplecă spre el. 

— Cei doi parteneri ai mei şi cu mine luam masa la 
restaurantul Musso şi Frank de pe bulevardul Hollywood. Era 
vineri şi aveam obiceiul să luăm masa acolo, asta dacă aveam 
timp. La 11:48 a început să sune pagerul meu. Am recunoscut 
numărul ca fiind cel al şefului meu, locotenent Grace Billets. In 
timp ce încercam s-o sun, pagerele colegilor mei, Jerry Edgar şi 
Kizmin Rider, începură şi ele să sune. In acel moment, ştiam că 
trebuia să fie vorba de un caz. Am dat peste locotenentul Billets 
şi ea ne-a spus să mergem în strada Nichols Canyon 1001, acolo 
unde ofiţerii de patrulă sosiseră deja cu echipa de salvare în 
urma primirii unui apel de urgenţă de la adresa respectivă. 
Aceştia raportaseră că o tânără femeie fusese găsită moartă în 
patul ei în circumstanţe ciudate. 

— Şi atunci v-aţi dus la acea adresă? 

— Nu. Eu condusesem maşina până la restaurant. Aşa că m- 
am întors la sediul poliţiei, care se află la câteva străzi distanţă 
şi i-am lăsat pe partenerii mei pentru ca aceştia să-şi ia 


maşinile lor. După care am plecat toţi trei separat spre adresa 
respectivă. Nu ştii niciodată care este destinaţia următoare, 
după ce ajungi la scena crimei. Este o procedură bună ca fiecare 
detectiv să meargă cu maşina lui. 

— În acest moment ştiaţi cine era victima sau care fuseseră 
acele circumstanţe ciudate ale morţii ei? 

— Nu, nu ştiam. 

— Şi ce aţi găsit atunci când aţi ajuns acolo? 

— Era o casă mică, cu două dormitoare, care dădeau spre 
canion. Două maşini de poliţie se aflau deja la faţa locului. 
Salvarea plecase deja, de îndată ce se stabilise că victima era 
moartă. În casă erau doi ofiţeri de patrulă şi un sergent. În 
sufragerie era o tânără care stătea pe canapea. Plângea. Mi-a 
fost prezentată ca fiind Jane Gilley. Locuia în aceeaşi casă cu 
domnişoara Krementz. 

Bosch se opri şi aşteptă o întrebare. Langwiser se aplecase 
spre masa acuzării, şoptindu-i ceva coprocurorului, Roger 
Kretzler. 

— Doamnă Langwiser, aţi terminat chestionarea detectivului 
Bosch? întrebă judecătorul Houghton. 

Langwiser sări ca arsă, neobservând că detectivul Bosch se 
oprise. 

— Nu, domnule judecător. 

Se întoarse la pupitru. 

— Continuaţi, detectiv Bosch, spuneţi-ne ce s-a întâmplat 
după ce aţi intrat în casă. 

— Am vorbit cu sergentul Kim şi acesta m-a informat că era o 
femeie tânără decedată în patul ei, în dormitorul din fundul 
casei, pe dreapta. Mi-a prezentat-o pe femeia de pe canapea şi 
mi-a spus că oamenii lui părăsiseră dormitorul fără să atingă 
nimic, de îndată ce oamenii de la salvare au constatat decesul 
victimei. Apoi m-am îndreptat pe un hol mic spre dormitor şi am 
intrat. 

— Şi ce aţi descoperit acolo? 

— Am văzut victima pe pat. Era o femeie albă, mignonă, 
blondă. Identificarea ei ulterioară a confirmat că este vorba de 
Jody Krementz, de 23 de ani. 

Langwiser a cerut permisiunea să-i arate un set de fotografii 
lui Bosch. Houghton a permis acest lucru, iar Bosch a identificat 
fotografiile de probă ale poliţiei ca fiind cele ale victimei la locul 


crimei, aşa cum fusese găsit cadavrul de poliţie. Aceasta era cu 
faţa în sus. Aşternuturile erau trase într-o parte, lăsând să se 
vadă corpul gol cu picioarele uşor depărtate de la genunchi. 
Sânii generoşi îşi păstrau poziţia, în ciuda poziţiei orizontale a 
corpului, lucru care indica implanturi mamare. Braţul stâng era 
aşezat peste burtă. Palma mâinii stângi acoperea zona 
pubisului, iar două degete ale mâinii stângi penetrau vaginul. 

Ochii victimei erau închişi şi capul îi odihnea pe o pernă, dar 
formând un unghi ascuţit cu gâtul. O eşarfa galbenă era 
înfăşurată strâns în jurul gâtului, cu un capăt legat pe bara de 
sus a tăbliei patului. Capătul eşarfei venea peste bară şi se 
întindea până la mâna dreaptă a victimei, pe pernă, deasupra 
capului. Şi acesta era înfăşurat de mai multe ori în jurul mâinii. 

Fotografiile erau color. Se putea observa o vânătaie purpurie- 
albastră pe gâtul victimei, acolo unde eşarfa fusese foarte 
strânsă pe piele. Se observa şi o decolorare roşiatică în jurul 
ochilor şi pe pleoape. Mai era şi o nuanţă albăstruie, vizibilă pe 
toată partea stângă a corpului, inclusiv braţul şi piciorul stâng. 

După ce Bosch identifică pozele ca fiind cele ale lui Jody 
Krementz, Langwiser ceru să le arate şi juriului. J. Reason 
Fowkkes obiectă, afirmând că pozele vor provoca reacţii 
emotive şi-i vor influenţa negativ pe juraţi. Judecătorul respinse 
obiecţia, dar îi spuse lui Langwiser să aleagă fotografia pe care 
o considera cea mai reprezentativă. Langwiser alese fotografia 
care fusese făcută cel mai aproape de victimă şi aceasta fu 
înmânată bărbatului care stătea în primul scaun de jurat. In timp 
ce fotografia era pasată încet de la un jurat la altul, Bosch le 
urmări acestora feţele, care se încordau de şoc şi de groază. Se 
lăsă pe speteaza scaunului şi bău apă dintr-un pahar de carton. 
După ce îl goli, îl căută cu privirea pe aprod şi-i mai ceru un 
pahar. După care se aşeză din nou lângă microfon. 

După ce fotografia fu văzută de toţi juraţii, fu trimisă înapoi 
grefierului. Aceasta urma să fie înapoiată juraţilor, împreună cu 
alte probe prezentate de-a lungul procesului, în momentul 
deliberării. 

Bosch o urmări pe Langwiser cum se întoarce la pupitru ca să- 
şi continue chestionarea. Ştia că era emoţionată. Luaseră masa 
împreună în cafeneaua de la subsolul celeilalte clădiri a 
tribunalului şi îi spusese ce îngrijorată era. Chiar dacă era mâna 
dreaptă a lui Kretzler, era vorba de un proces foarte important, 


în urma căruia amândoi puteau să promoveze, dar şi să le fie 
distruse carierele în cazul unei achitări a acuzatului! 

Îşi verifică mai întâi blocnotesul, apoi continuă: 

— Detectiv Bosch, a fost vreun moment, după ce aţi examinat 
cadavrul, în care aţi declarat că moartea aceasta ar putea fi 
subiectul unei investigaţii criminalistice? 

— Imediat după ce l-am examinat, chiar înainte ca partenerii 
mei să ajungă la faţa locului. 

— Şi de ce aţi hotărât astfel? Nu părea să fie o moarte 
accidentală? 

— Nu, era... 

— Doamnă Langwiser, îi întrerupse judecătorul Houghton. O 
singură întrebare, vă rog! 

— Mă scuzaţi, domnule judecător. Detectiv, nu vi s-a părut că 
femeia murise accidental? 

— Nu, absolut deloc. Dar mi-am dat seama din primul 
moment că cineva încercase să facă lucrurile să pară astfel. 

Langwiser îşi consultă blocnotesul ceva mai mult timp, până 
să continue seria de întrebări. Bosch era foarte convins că pauza 
fusese planificată, acum că fotografia şi mărturia lui captaseră 
întreaga atenţie a juriului. 

— Domnule detectiv, vă este cunoscut termenul autoasfixiere 
erotică? 

— Da, îmi este cunoscut. 

— Puteţi, vă rog, să-l explicaţi juriului? 

Fowkkes se ridică şi obiectă: 

— Domnule judecător, s-ar putea ca detectivul Bosch să fie 
priceput la o grămadă de chestii, dar nu s-a făcut nicio 
informare a curţii, cum că ar fi expert în sexualitatea umană. 

În sală se auzi un murmur de râsete înfundate. Bosch observă 
cum câţiva dintre juraţi făceau eforturi să rămână serioşi. 
Houghton bătu cu ciocănelul o dată în masă şi se uită la 
Langwiser. 

— Cum comentaţi chestia asta, doamnă Langwiser? 

— Domnule judecător, pot să informez acum despre chestia 
asta. 

— Vă rog continuaţi! 

— Detectiv Bosch, aţi spus că aţi lucrat la sute de cazuri de 
crimă. Aţi investigat cumva şi cazuri de crimă care s-au dovedit 
ulterior că nu fuseseră de fapt crime? 


— Da, probabil că am investigat câteva sute şi de astfel de 
cazuri. Morți accidentale, sinucideri, chiar şi decese din cauze 
naturale. Este o rutină pentru un detectiv criminalist să fie 
chemat la locul unde a fost găsit mort cineva de către ofiţerii de 
patrulă pentru a ajuta la determinarea naturii cazului şi a 
situaţiei în care acea moarte trebuie sau nu să fie investigată 
drept crimă. Şi aşa s-a întâmplat şi în acest caz. Ofițerii de 
patrulă şi sergentul lor nu erau siguri de ceea ce aveau. Au 
sunat şi au menţionat cauze suspecte, iar echipa mea a trebuit 
să meargă la faţa locului. 

— Aţi fost solicitat să investigaţi o moarte care a fost 
catalogată, de dumneavoastră sau de medicul legist, drept 
moarte accidentală prin autoasfixiere erotică? 

— Da. 

Fowkkes se ridică din nou. 

— Aceeaşi obiecţie, domnule judecător. Această afirmaţie ne 
duce spre o zonă în care detectivul Bosch nu este expert. 

— Domnule judecător, spuse Langwiser. S-a stabilit foarte clar 
că detectivul Bosch este expert în investigarea cazurilor de 
moarte, intrând aici toate tipurile de moarte. A mai văzut aşa 
ceva până acum. Poate să depună mărturie în acest sens. 

În vocea ei se simţea exasperarea. Bosch se gândi că folosea 
acest ton mai ales pentru juraţi, nu pentru Houghton. Era o 
modalitate subliminală de a le comunica celor douăsprezece că 
voia să obţină adevărul, în timp ce ceilalţi voiau să-i blocheze 
drumul. 

— Tind să aprob cele spuse de doamna, domnule Fowkkes, 
spuse Houghton după o scurtă pauză. Aşadar, obiecţia este 
respinsă. Continuaţi, doamnă Langwiser. 

— Mulţumesc, domnule judecător. Domnule Bosch, vă sunt 
cunoscute cazurile de autoasfixiere erotică? 

— Da, am lucrat la trei sau patru cazuri. Am studiat şi 
documentaţia de specialitate pe această temă. Este analizată în 
cărţile care tratează tehnicile de investigare criminalistică. Am 
mai citit şi rapoartele studiilor aprofundate făcute de FBI şi de 
alţii. 

— Asta s-a întâmplat înainte să apară acest caz? 

— Da, înainte. 

— Şi a fost într-adevăr vorba de autoasfixiere erotică? Cum se 
întâmplă asta? 


— Doamnă Langwiser, începu judecătorul. 

— Mă  scuzaţi, domnule judecător. Reformulez. Ce este 
autoasfixierea, detectiv Bosch? 

Bosch luă o gură de apă, folosindu-se de acest răstimp ca să- 
şi adune gândurile. Repetaseră aceste întrebări în timpul mesei. 

— Este o moarte accidentală. Se întâmplă atunci când victima 
încearcă să-şi intensifice trăirile sexuale în timpul masturbării 
prin întreruperea sau scăderea scurgerii sângelui prin artere, 
spre creier. Aceasta se realizează de obicei printr-o formă de 
ligatură în jurul gâtului. Strângerea acestei ligaturi duce la 
hipoxie - scăderea oxigenării creierului. Oamenii care practică 
hipoxia cred că aceasta - cu consecinţa directă de pierdere 
uşoară a cunoştinţei - intensifică senzațiile oferite de 
masturbare. Oricum, poate duce la moarte accidentală dacă 
victima exagerează, mergând până acolo încât el să aibă 
probleme la nivelul arterelor carotide sau să leşine cu ligatura 
strânsă încă puternic, asfixiindu-se astfel. 

— Aţi folosit masculinul în exprimare, domnule detectiv. Dar 
în acest caz este vorba de o femeie. 

— Cazul acesta nu are legătură cu autoasfixierea erotică. 
Cazurile pe care le-am întâlnit şi pe care le-am investigat, care 
indicau acest tip de moarte erau toate legate de bărbaţi. 

— Vreţi să spuneţi că în acest caz moartea a fost regizată, 
astfel încât să pară un caz de autoasfixiere erotică? 

— Da, aceasta a fost concluzia mea imediată. Şi a rămas 
aceeaşi până astăzi. i 

Langwiser dădu din cap şi se opri. In timp ce ducea paharul la 
gură, Bosch se uită spre juriu. Toată lumea de pe scaunele 
juraţilor părea să fie foarte atentă. 

— Să continuăm, domnule detectiv. Ce anume v-a determinat 
să ajungeţi la concluzia asta? 

— Pot să apelez la rapoartele mele? 

— Vă rog! 

Bosch deschise dosarul pe care îl avea în faţă. Primele patru 
pagini erau OIC - raportul iniţial de constatare. Dădu la pagina 
patru, care includea şi rezumatul făcut de polițistul şef. Raportul 
fusese bătut la maşină de Kiz Rider, chiar dacă Bosch era 
polițistul supervizor în acest caz. Trecu rapid în revistă 
rezumatul ca să-şi împrospăteze memoria, după care se uită la 
juraţi. 


— Erau mai multe lucruri care veneau în contradicţie cu ideea 
că ar fi vorba de o moarte accidentală provocată de o 
autoasfixiere erotică. M-am gândit imediat la asta pentru că, din 
punct de vedere statistic, este foarte rară incidenţa unui astfel 
de caz la victime de sex feminin. Nu se poate afirma că 
victimele sunt sută la sută bărbaţi, dar aproape. Această 
informaţie m-a făcut să acord o atenţie deosebită cadavrului şi 
locului crimei. 

— Ar fi corect să spuneţi că aţi devenit brusc foarte sceptic în 
legătură cu locul crimei? 

— Da, ar fi corect. 

— Bine, continuaţi. Ce altceva v-a mai atras atenţia? 

— Ligatura. In majoritatea cazurilor care implicau această 
situaţie şi în care am fost şi eu direct implicat, sau din toată 
documentaţia pe marginea acestui subiect, victimele se folosesc 
de un fel de manşon pe care-l pun în jurul gâtului, pentru a evita 
vânătăile sau sfâşierea pielii. Cel mai adesea se foloseşte o 
bucată de material mai gros, cum ar fi un pulover sau un 
prosop, care se înfăşoară în jurul gâtului, pentru a nu lăsa urme 
pe gât. Dar nu şi în cazul acesta. 

— Şi asta ce v-a spus? 

— Ei bine, nu avea niciun sens dacă priveai lucrurile din 
punctul de vedere al victimei. Vreau să spun, dacă ar fi fost să 
presupun că ar fi făcut aşa ceva din proprie iniţiativă, atunci 
scena nu avea nicio logică. Asta ar fi însemnat că fata nu 
folosise niciun fel de, să-i spunem manşon, pentru că nu ar fi 
deranjat-o să-şi facă vânătăi pe gât. Pentru mine, acest lucru 
era o contradicţie între ce elemente aveam şi bunul-simţ. Dacă 
mai adăugăm şi faptul că era actriţă - chestie de care mi-am dat 
seama imediat, pentru că avea o grămadă de portrete pe birou 
- contradicţia devenea flagrantă. Pentru victimă era importantă 
imaginea şi atuurile fizice ca să-şi găsească de lucru. Faptul că 
ar fi acceptat să facă aşa ceva, de natură sexuală sau de orice 
altă natură, care să-i lase urme vizibile pe gât - ei bine, mi-era 
greu să cred aşa ceva. Chestia asta şi alte câteva m-au condus 
la concluzia că scena fusese aranjată. 

Bosch se uită spre masa apărării. Storey stătea în continuare 
cu ochii în jos, desenând liniştit în blocnotesul său, de parcă s-ar 
fi aflat undeva într-un parc, pe o bancă. Bosch observă că 
Fowkkes îşi nota ceva în carnet. Harry se întrebă dacă spusese 


ceva în ultimele fraze care s-ar fi putut întoarce împotriva lui. 
Ştia că Fowkkes era un expert în preluarea anumitor fraze din 
mărturii şi în a le da o nouă semnificaţie, atunci când erau 
scoase din context. 

— Ce alte lucruri v-au determinat să ajungeţi la această 
concluzie? îl mai întrebă Langwiser. 

Bosch se uită din nou pe hârtia din faţa lui. 

— Cel mai important indiciu a fost că, din cauza lividităţii 
post-mortem, corpul fusese mutat. 

— In termeni mai puţin profesionali, domnule detectiv, ce 
înseamnă lividitate post-mortem? 

— Atunci când inima încetează să mai pompeze sânge, acesta 
se strânge în partea de jos a corpului, depinzând de poziţia 
acestuia. În timp, efectul este de învineţire a pielii. Dacă corpul 
este mişcat, învineţirea rămâne în poziţia iniţială pentru că 
sângele s-a coagulat. Apoi această învineţire devine din ce în ce 
mai evidentă. 

— Şi ce s-a întâmplat în acest caz? 

— In acest caz s-a văzut clar că sângele s-a oprit în partea 
stângă a corpului, acest lucru însemnând că victima se afla 
întinsă pe partea stângă în momentul sau la puţin timp după 
deces. 

— Şi nu aşa a fost găsit cadavrul, nu? 

— Corect. Cadavrul a fost găsit în poziţia culcat pe spate. 

— Şi ce concluzie aţi tras de aici? 

— Că acesta a fost mutat după deces. Că femeia fusese 
aşezată pe spate, acest lucru făcând parte din regia scenei ca 
să inducă ideea că moartea i-a fost provocată de o autoasfixiere 
erotică. 

— Şi care aţi crezut că este cauza morţii? 

— In acel moment nu eram sigur. Pur şi simplu nu credeam că 
este ceea ce pare. Vânătaia de la nivelul gâtului, de sub 
ligatură, m-a condus la concluzia că aveam de-a face cu o 
strangulare - dar nu cu propriile mâini. 

— Cam în ce moment au ajuns partenerii dumneavoastră la 
locul crimei? 

— In timp ce eu făceam primele observaţii referitoare la 
cadavru şi la locul crimei. 

— Au ajuns şi ei la aceleaşi concluzii? 

Fowkkes obiectă, afirmând că întrebarea cerea un răspuns 


care ar fi fost o informaţie neverificată. Judecătorul susţinu 
obiecţia. Bosch ştia că este un punct nesemnificativ. Dacă 
Langwiser chiar ar fi avut nevoie de concluziile lui Edgar şi Rider 
din dosar, putea pur şi simplu să le ceară să depună mărturie. 

— Aţi luat parte la autopsia lui Jody Krementz? 

— Da, am fost de faţă. Căută prin dosar până ce ajunse la 
raportul medicului legist 17 octombrie. Fusese întocmit de 
doctoriţa Teresa Corazón, şefa Institutului de Medicină Legală. 

— Cauza morţii a fost constatată de doctorita Corazón în urma 
autopsiei? 

— Da, cauza morţii a fost stabilită ca fiind asfixierea. A fost 
strangulată. 

— Prin ligatură? 

— Da. 

— Dar acest lucru nu vine în contradicţie cu teoria 
dumneavoastră care susţine că moartea nu a fost cauzată de 
autoasfixiere erotică? 

— Nu, o confirmă. Postura de autoasfixiere erotică a fost 
folosită ca să acopere crima prin strangulare a victimei. Rănile 
interioare la nivelul arterelor carotide, la nivelul țesutului 
muscular al gâtului şi al osului hioid, care a fost rupt, au condus- 
o pe doctoriţa Corazón la confirmarea faptului că moartea a fost 
provocată de altcineva. Rănile erau mult prea serioase, ca să şi 
le fi putut cauza singură. 

Bosch îşi dădu seama că îşi ţinea o mână la gât, în timp ce 
explica asta juraţilor. Îşi puse din nou mâna pe genunchi. 

— A găsit medicul examinator şi alte probe independente de 
natură criminală? 

Bosch dădu aprobator din cap. 

— Da, examinarea gurii victimei a scos la iveală o rană foarte 
adâncă provocată de muşcarea limbii. O astfel de rană este 
comună în cazurile de strangulare. 

Langwiser dădu pagina de la blocnotesul ei. 

— Bine, detectiv Bosch, să ne întoarcem la scena crimei. 
Partenerii dumneavoastră sau dumneavoastră aţi chestionat-o 
pe Jane Gilley? 

— Da, eu am chestionat-o. Împreună cu detectivul Rider. 

— Din discuţie, aţi reuşit să determinaţi cu exactitate unde-şi 
petrecuse victima ultimele 24 de ore? 

— Da, mai întâi am constatat că-l cunoscuse pe acuzat în 


urmă cu câteva zile într-o cafenea. Acesta o invitase la premiera 
unui film, ca parteneră a lui, în noaptea de 12 octombrie, la 
teatrul chinezesc din Hollywood. Venise şi o luase între şapte şi 
şapte şi jumătate în seara aceea. Domnişoara Gilley îi urmărise 
de la una dintre ferestrele casei şi l-a identificat pe acuzat. 

— Ştia  domnişoara Gilley când s-a întors domnişoara 
Krementz în noaptea aceea? 

— Nu. leşise şi ea din casă la puţin timp după ce domnişoara 
Krementz plecase, şi şi-a petrecut noaptea în altă parte. Prin 
urmare, nu ştia când se întorsese acasă colega ei de 
apartament. Când domnişoara Gilley s-a întors acasă, la ora 11 
A.M., pe 13 octombrie, a descoperit cadavrul domnişoarei 
Krementz. 

— Cum se numea filmul la a cărui premieră fusese cu o 
noapte înainte? 

— Dead Point. 

— Şi cine era regizorul? 

— David Storey. 

Langwiser mai făcu o pauză lungă, după care se uită la ceas şi 
apoi spre judecător. 

— Domnule judecător, spuse ea, acum o să trec la un alt 
registru de întrebări pentru detectivul Bosch. Dacă consideraţi 
că este potrivit, poate ar fi momentul ideal să încheiem aici 
pentru ziua de azi. 

Houghton îşi dădu la o parte mâneca largă şi neagră a robei şi 
se uită la ceas. Se uită şi Bosch la ceas. Era patru fără un sfert. 

— În regulă, doamnă Langwiser, suspendăm şedinţa până 
mâine-dimineaţă la ora nouă. 

Houghton îi spuse lui Bosch că putea să plece din banca 
martorilor. După care îi avertiză pe juraţi să nu citească 
relatările din ziare sau să se uite la reportajele de la televizor 
referitoare la proces. Toată lumea se ridică în picioare când 
ieşiră juraţii. Bosch, care stătea acum lângă Langwiser la masa 
acuzării, se uită înspre tabăra apărării. David Storey se uita 
înspre el. Faţa nu-i trăda niciun fel de emoție. Dar lui Bosch i se 
păru că citeşte ceva în privirea lui albastră. Nu era convins, dari 
se păru că citeşte veselia în ei. 

Bosch fu primul care întrerupse contactul vizual. 

După ce sala de tribunal se goli, Bosch discută împreună cu 
Langwiser şi cu Kretzler despre martorul lor dispărut. 

— Ai ceva? întrebă Kretzler. O să avem nevoie de ea mâine 
după-amiază sau poimâine-dimineaţă, asta depinzând de cât de 
mult ţine discuţia cu tine mâine. 

— Nimic deocamdată, spuse Bosch. Dar am ceva în cap acum. 
De fapt, ar fi mai bine să plec imediat. 

— Nu-mi place deloc chestia asta, spuse Kretzler. Ar putea să 
sară totul în aer. Dacă nu vine, înseamnă că există un motiv. 
Oricum, nu am fost niciun moment sută la sută sigur de ce 
afirmă ea. 

— Se poate ca Storey să fi ajuns la ea, şi să fi aranjat ceva, îşi 
dădu cu părerea Bosch. 

— Avem nevoie de ea, spuse Langwiser. Asta demonstrează 
că avem un caz bine structurat. Trebuie s-o găseşti. 

— De asta mă şi ocup. 

Se ridică de la masă cu intenţia de a pleca. 

— Baftă, Harry, îi spuse Langwiser. Şi, apropo, până acum te 
descurci de minune. 

Bosch aprobă din cap. 

— Liniştea dinaintea furtunii. 

Pe coridor, în drum spre lift, Bosch fu abordat de unul dintre 
reporteri. Nu-l ştia după nume, dar îl văzuse în locul rezervat 
presei în sala de tribunal. 

— Detectiv Bosch? 

Bosch continuă să meargă. 

— Uite ce e, le-am spus tuturor, nu comentez nimic până la 
finalul procesului. Îmi pare rău! Vă trebui să... 

— Nu, am înţeles, e OK. Voiam doar să ştiu dacă te-ai văzut 
ieri cu Terry McCaleb? 

Bosch se opri şi se uită la reporter. 

— Ce vrei să spui cu asta? 

— leri. Te căuta pe aici. 

— A, da, ne-am întâlnit. Îl cunoşti pe Terry? 

— Da, am scris acum câţiva ani o carte despre FBI. Atunci l- 
am cunoscut. Înainte de transplant. 

Bosch dădu din cap şi tocmai era pe punctul să plece mai 
departe, când reporterul îi întinse mâna. 


— Jack McEvoy. _ 

Bosch îi întinse mâna cam neplăcut surprins. Işi amintea 
numele lui. Cu cinci ani în urmă, FBl-ul dăduse de urma unui 
criminal în serie în Los Angeles, acolo unde se credea că o să 
dea următoarea lovitură, victima fiind un detectiv criminalist de 
la Hollywood pe care îl chema Ed Thomas. Biroul se folosise de 
informaţii de la McEvoy, pe atunci reporter la Rocky Mountain 
News, la Denver, ca să-l depisteze pe aşa-numitul Poet şi 
Thomas scăpase cu viaţă. Acum se pensionase şi avea o librărie 
în Orange County. 

— Hei, îmi amintesc de tine, spuse Bosch. Ed Thomas mi-e 
prieten. 

Cei doi se studiară reciproc. 

— Acum te ocupi de relatarea acestui proces? întrebă Bosch, 
o întrebare destul de evidentă de altfel. 

— Da. Pentru New Times şi Vanity Fair. Mă gândeam să scriu 
şi o carte. Aşa că atunci când se termină procesul, poate stăm 
de vorbă. 

— Da, poate. 

— Astă dacă nu cumva te ocupi deja de acest lucru împreună 
cu Terry. 

— Cu Terry? Nu, am avut altceva de discutat ieri. Nu era 
vorba de vreo carte. 

— În regulă, atunci poate nu mă uiţi cu asta. 

McEvoy îşi căută prin haină portofelul din care scoase o carte 
de vizită. 

— Lucrez majoritatea timpului acasă în Laurel Canyon. Te rog, 
nu ezita să mă suni, dacă ai chef. 

Bosch luă cartea de vizită. 

— Bine. Trebuie să plec. Ne mai vedem pe aici, presupun. 

— Da. 

Bosch îşi continuă drumul şi apăsă butonul ascensorului. Se 
uită din nou la cartea de vizită şi se gândi la Ed Thomas. Apoi 
puse cartea de vizită în buzunarul de la sacou; în timp ce 
aştepta liftul, se uită pe coridor şi-l văzu pe McEvoy, care stătea 
în continuare pe hol, vorbind acum cu Ruy Tafero, investigatorul 
apărării. Tafero era un tip impunător şi se apleca înainte, spre 
McEvoy, de parcă ar fi avut o întâlnire conspirativă. McEvoy îşi 
nota ceva în carneţel. 

Liftul se deschise şi Bosch intră. Îi urmări până ce se închiseră 


uşile. 


Bosch o luă pe bulevardul Laurel Canyon peste deal, după 
care ajunse la Hollywood, chiar înaintea traficului de seară. Pe 
Sunset viră la dreapta şi luă o curbă câţiva metri mai încolo, 
spre West Hollywood. Puse nişte fise în contor şi se îndreptă 
spre clădirea alb-gălbui şi mică de birouri de peste bulevardul 
Sunset, vizavi de un bar de striptease. Clădirea cu două etaje 
era sediul mai multor mici companii producătoare de filme. Erau 
birouri mici şi deci şi costuri mici. Companiile trăiau de la un film 
la altul. Pentru asemenea tip de afacere, nu era nevoie de 
birouri şi de spaţii opulente. 

Bosch se uită la ceas şi văzu că ajunsese exact la timp. Era 
cinci fără un sfert şi audiţia era fixată pentru ora cinci. Urcă pe 
scări până la etajul doi şi intră pe o uşă pe care scria NUFF SAID 
PRODUCTIONS. Era un birou cu trei camere, unul dintre cele mai 
mari din clădire. Bosch mai fusese acolo şi ştia cum era dispus: 
o sală de aşteptare cu biroul secretarei, biroul prietenului lui 
Bosch, Albert „Nuff” Said, apoi sala de întâlniri. O femeie care 
stătea la biroul secretarei ridică capul spre el, atunci când intră. 

— Am o întâlnire cu domnul Said. Numele meu este Harry 
Bosch. 

Ea dădu din cap, luă telefonul şi formă numărul. Bosch îl 
auzea sunând în cealaltă cameră şi recunoscu vocea lui Said, 
atunci când acesta răspunse. 

— Harry Bosch este aici, spuse secretara. 

Bosch îl auzi pe Said spunându-i să-l trimită înăuntru. Se 
îndreptă spre birou înainte ca ea să închidă. 

— Intraţi, strigă ea după Bosch. 

Bosch intră într-o încăpere care era simplu mobilată cu un 
birou, două scaune, o canapea de piele şi o consolă cu televizor 
şi video. Pereţii erau tapetaţi cu postere înrămate cu filmele lui 
Said şi alte amintiri, cum ar fi plăcuţele de pe spatele scaunelor 
de producător cu numele filmelor scrise pe ele. Bosch îl 
cunoştea pe Said de cel puţin 15 ani, încă de când bătrânul îi 
angajase drept consilier tehnic la un film care se inspirase puţin 
dintr-un caz al lui Bosch. De atunci păstraseră legătura şi, de 
obicei, Said îl suna pe Bosch când avea vreo nelămurire tehnică 
despre vreo procedură poliţienească pe care o folosea în vreun 
film. Majoritatea producţiilor lui Said n-a apărut niciodată pe 


marele ecran. Erau producţii de televiziune şi de cablu. 

Albert Said îl aştepta în picioare la birou. Bosch îşi întinse 
mâna. 

— Hei, Nuff, cum mai merge? 

— Merge bine, prietene! 

Îi arătă spre televizor. 

— Ţi-am urmărit reprezentaţia pe Tribunal TV astăzi. Bravo! 

Aplaudă politicos. Bosch făcu un gest cu mâna, ca să 
oprească demonstraţia, şi se uită din nou la ceas. 

— Mulţumesc. Aici e totul aranjat? 

— Eu aşa cred. Marjorie o va pune să mă aştepte în sala de 
întâlniri. De acolo, te ocupi tu. 

— Mulţumesc mult, Nuff. Să-mi spui cum să mă revanşez. 

— Poţi să joci în următorul meu film. Chiar eşti carismatic, 
prietene. Am urmărit toată demonstraţia de astăzi. Am şi 
înregistrat-o, dacă vrei să te vezi şi tu. 

— Nu, nu prea cred. Oricum, nu aveam nici timp acum. Şi ce 
mai faci zilele astea, cu ce te ocupi? 

— Eh, ştii şi tu, aştept să mi se dea startul. Am un proiect care 
cred c-o să se lase cu finanţare externă. Este vorba de un 
poliţist care este trimis la închisoare, iar trauma prin care trece 
când i se ia insigna şi-şi pierde respectul celorlalţi îi provoacă o 
amnezie. Aşa că stă acolo în închisoare şi nu-şi mai aminteşte 
pe care dintre tipi i-a băgat el la zdup şi pe care nu. Luptă în 
continuu pentru supravieţuire. Singurul condamnat care se 
comportă prietenos cu el este, de fapt, un criminal în serie pe 
care îl trimisese ăsta la închisoare. Este un thriller, Harry. Ce 
zici? Steven Segal citeşte scenariul. 

Sprâncenele negre şi stufoase ale lui Said se arcuiră formând 
unghiuri ascuţite pe fruntea lui. Era cu adevărat încântat de 
premisele acestui film. 

— Nu ştiu ce să zic, Nuff, spuse Bosch. Cred că s-a mai făcut 
şi înainte aşa ceva... 

— Totul s-a mai făcut până acum. Dar tu ce crezi? 

Bosch fu salvat. În liniştea care urmă întrebării lui Said, o 
auziră amândoi pe secretară cum vorbea cu cineva în cealaltă 
cameră. După care telefonul cu speaker de pe biroul lui Said 
începu să bipăie şi secretara spuse: 

— Domnişoara Crowe a ajuns. O să vă aştepte în sala de 
întâlniri. 


Bosch aprobă din cap. 

— Mulţumesc, Nuff, şopti el. Preiau eu de aici. 

— Eşti sigur? 

— O să-ţi dau de ştire dacă am nevoie de ajutor. 

Îl răsuci spre uşă, după care se întoarse din nou spre birou şi 
ridică o mână. 

— S-ar putea să fiu nevoit să plec destul de repede după aia. 
Aşa că, la revedere! Baftă cu proiectul. Pare că se conturează un 
nou câştigător. 

Îşi strânseră mâinile. 

— Da, rămâne de văzut, spuse Said. 

Bosch ieşi din birou şi traversă holişorul care ducea la sala de 
întâlniri. În centru era o masă pătrată, cu o placă de sticlă 
deasupra şi cu câte un scaun dispus pe fiecare latură. Annabelle 
Crowe stătea pe scaunul care se afla pe partea opusă uşii. Işi 
studia o fotografie alb-negru, în momentul în care intră Bosch. 
Se uită la el cu un zâmbet strălucitor, afişând o dantură 
perfectă. Zâmbetul îi rămase pe chip puţin mai mult de o 
secundă, după care îi căzu faţa precum nisipurile mişcătoare din 
Malibu. 

— Ce... ce cauţi aici? 

— Bună, Annabelle, ce mai faci? 

— Au o audiție. Nu poţi să... 

— Ai dreptate, ai o audiție. Eu te audiez acum pentru rolul de 
martor într-un proces de crimă. 

Femeia se ridică. Pagina de deasupra alunecă, iar CV-ul căzu 
pe podea. 

— Nu poţi să... Ce se întâmplă aici? 

— Ştii bine ce se întâmplă. Te-ai mutat şi n-ai lăsat nicio 
adresă. Nici părinţii tăi nu ne-au fost de ajutor. Nici agentul tău 
n-a vrut să mă ajute. Singura modalitate de a ajunge la tine era 
să înscenez o audiție. Acum, stai jos şi hai să vorbim despre ce 
ai făcut, unde ai fost şi de ce încerci să scapi de proces. 

— Deci nu există niciun rol? 

Bosch mai avea puţin şi izbucnea în râs. Pur şi simplu nu 
înţelesese încă. 

— Nu, nu e vorba de niciun rol. 

— Şi nu se face un remake al filmului Chinatown! 

De data aceasta chiar izbucni în râs, dar îşi reveni repede. 

— Într-una dintre zilele astea o să se ajungă şi acolo. Dar tu 


eşti prea tânără pentru rol, şi eu nu sunt Jake Gittes. Stai jos, te 
rog. 

Bosch îşi trase scaunul din faţa ei. Dar femeia refuza să se 
aşeze. Părea foarte agitată. Era o tânără femeie foarte 
frumoasă, cu o faţă cu care de cele mai multe ori obținea ce-şi 
dorea. Dar nu şi de data aceasta. 

— Ţi-am spus să stai jos, spuse Bosch pe un ton dur. Trebuie 
să înţelegi ceva, domnişoară Crowe. Ai încălcat legea când nu 
te-ai prezentat azi la tribunal, în urma citaţiei pe care ai primit- 
o. Asta înseamnă că, dacă vreau, pot să te arestez şi putem 
discuta despre asta în arest. Sau alternativa ar fi să stăm jos aici 
pentru că ne lasă să folosim această cameră drăguță şi să 
vorbim despre chestia asta într-un mod civilizat. Alegerea este a 
ta, Annabelle. 

Ea se aşeză din nou pe scaun. Avea buzele strânse într-o linie 
subţire. Rujul pe care şi-l pusese cu grijă pentru o şedinţă de 
casting începea să se întindă. Bosch o studie câteva clipe, 
înainte să înceapă. 

— Cine a ajuns la tine, Annabelle? 

Ea îi aruncă o privire dură. 

— Uite ce este, spuse ea, eram speriată, da? Şi sunt speriată 
în continuare. David Storey este un om puternic. Şi are nişte 
oameni înfricoşători în spatele lui. 

Bosch se aplecă peste masă. 

— Vrei să spui că te-a ameninţat? Că ei te-au ameninţat? 

— Nu, nu spun asta. Nici nu era nevoie s-o facă. Ştiu cum stau 
lucrurile. 

Bosch se dădu înapoi, mai departe de ea, şi o studie în linişte. 
Privirea ei rătăcea peste tot prin cameră, mai puţin asupra lui. 
Zgomotul traficului de pe Sunset era filtrat prin singurul geam al 
camerei, iar acesta era închis. Undeva, în clădire, se auzi apa 
trasă la baie. În cele din urmă, se uită la Bosch. 

— Ce? Ce vrei? 

— Vreau să depui mărturie. Vreau să iei atitudine în faţa 
acestui individ. Să te ridici împotriva lui. Pentru ce a încercat să- 
ţi facă. Pentru Jody Krementz. Şi pentru Alicia Lopez. 

— Cine este Alicia Lopez? 

— O altă fată pe care am găsit-o noi. N-a avut norocul tău. 

Bosch citi confuzia de pe chipul ei. În mod evident, pentru ea 
să depună mărturie era ceva periculos. 


— Dacă vin să depun mărturie, n-o să mai lucrez niciodată. ŞI 
poate mai rău de-atât. 

— Cine ţi-a spus asta? 

Fata nu răspunse. 

— Haide, spune-mi, cine? i-au spus ei, agentul sau cine 
altcineva? 

Ea ezită, după care scutură din cap, de parcă nu-i venea să 
creadă că vorbeşte cu el. 

— Eram la sala de fitness, la Crunch, lucram la aparatul 
Stairmaster, iar tipul ăsta vine şi se aşază lângă mine. Citea un 
ziar, care era împăturit exact la articolul pe care-l citea. Eu îmi 
vedeam de treaba mea, când el începu să vorbească deodată. 
Nu se uita niciun moment la mine. Pur şi simplu îmi spuse că 
articolul pe care îl citea era despre procesul lui David Storey şi 
că nu i-ar plăcea deloc să fie martor împotriva lui. Mi-a spus că 
acea persoană care ar depune mărturie împotriva lui n-ar mai 
lucra niciodată în acest oraş. 

Se opri, dar Bosch aşteptă. O studia. Chinul ei părea natural în 
timp ce povestea. Mai avea puţin şi izbucnea în plâns. 

— lar eu... m-am panicat atât de tare în faţa lui, că pur şi 
simplu m-am dat jos de pe aparat şi am alergat în vestiar. Am 
stat acolo vreo oră şi chiar şi după am fost foarte speriată că s- 
ar putea să mai fie încă acolo, aşteptându-mă. Urmărindu-mă. 

Începu să plângă. Bosch ieşi din cameră şi se duse în baia de 
pe hol. Acolo era o cutie de şerveţele. O luă în sala de întâlniri şi 
i-o întinse lui Annabelle Crowe. După care se aşeză din nou. 

— Unde este Crunch? 

— Chiar vizavi. Pe Sunset colţ cu Crescent Heights. 

Bosch aprobă din cap. Acum identifică locul. Mall-ul în care îl 
întâlnise Jody Krementz pe David Storey, într-un bar. Se întrebă 
dacă era vreo legătură între cele două întâmplări. Poate că 
Storey era proprietarul mall-ului. Poate că avea un prieten cu 
care mergea la antrenamente, dispus s-o amenințe pe 
Annabelle Crowe. 

— Ai apucat să te uiţi la tipul ăsta? 

— Da, dar nu contează. Nu ştiu cine era. Nu-l mai văzusem 
până atunci şi nu l-am văzut nici după aceea. 

Bosch se gândi la Rudy Tafero. 

— Îl cunoşti pe detectivul apărării? Un tip pe care-l cheamă 
Rudy Tafero? Este înalt, brunet şi foarte bronzat. Un tip bine! 


— Nu ştiu despre cine vorbeşti, dar sigur nu e tipul din sală. 
Tipul ăsta era scund şi chel. Purta ochelari. 

Descrierea nu-i sună familiar lui Bosch. Se hotărî s-o lase 
baltă cu asta pe moment. Trebuia să-i înştiinţeze pe Langwiser 
şi pe Kretzler în legătură cu ameninţarea. Poate că aceştia voiau 
să-i aducă la cunoştinţă acest aspect şi judecătorului Houghton. 
Poate că voiau ca Bosch să se ducă la Crunch şi să pună nişte 
întrebări, să vadă dacă putea să verifice ceva. 

— Ce-ai de gând să faci? întrebă că. Ai de gând să mă obligi 
să depun mărturie? 

— Asta nu ţine de mine. Procurorii vor decide după ce le voi 
spune povestea ta. 

— Dar tu mă crezi? 

Bosch ezită, după care dădu din cap. 

— În orice caz, tot trebuie să te prezinţi. Ai primit citaţie. Să fii 
acolo între 12 şi unu, mâine, şi o să-ţi spună ei ce trebuie să 
faci. 

Bosch ştia că-i vor cere să depună mărturie. Nu le păsa dacă 
ameninţarea era sau nu reală. Ei trebuia să se preocupe de 
bunul mers al lucrurilor. Annabelle Crowe trebuia sacrificată ca 
să-l prindă pe David Storey. O pradă mică contra unui peşte 
mare, cam ăsta ar fi numele jocului. 

Bosch o făcu să-şi golească geanta. Se uită prin lucrurile ei şi 
găsi o adresă şi un număr de telefon pe un bileţel. Era un 
apartament temporar în Burbank. Ea recunoscu că-şi dusese 
lucrurile acolo şi că locuia provizoriu în apartament, aşteptând 
să se termine procesul. 

— O să te las să pleci, Annabelle, n-o să te ţin în arest în seara 
asta. Dar te-am găsit de data aceasta şi te pot găsi din nou. 
Dacă nu te înfăţişezi mâine, o să te caut. Şi o să ajungi exact la 
puşcărie la Sybil Brand, mă înţelegi? 

Ea dădu din cap în semn că a înţeles. 

— O să fii acolo? 

Dădu din nou din cap. 

— N-ar fi trebuit să vin deloc la voi. 

Acum Bosch fu cel care dădu aprobator din cap. Fata avea 
dreptate. 

— E prea târziu acum pentru asta, spuse el. Ai făcut ce 
trebuia să faci. Acum va trebui să suporţi consecinţele acţiunii 
tale. Cam asta e partea amuzantă cu tribunalele. Te hotărăşti să 


fii curajos, te bagi în horă, iar ei nu te mai lasă să pleci. 

În cameră cânta Art Pepper, iar Bosch vorbea la telefon cu 
Janis Langwiser, când se auzi o bătaie în uşa-paravan. Bosch ieşi 
pe hol, din bucătărie, şi văzu că cineva se uita prin plasa de la 
uşă. Enervat că cineva venea pe neaşteptate la el, se duse la 
uşă şi era pe punctul de a închide uşa principală, pur şi simplu, 
fără niciun cuvânt, când îl recunoscu pe vizitator în persoana lui 
Terry McCaleb. Cu telefonul la ureche, ascultând-o pe Langwiser 
cum se agita în legătură cu posibila ameninţare dură a 
martorilor, aprinse lumina de afară, deschise uşa-paravan şi-l 
invită pe McCaleb înăuntru. 

McCaleb îi făcu semn să-şi vadă de conversaţia telefonică. 
Bosch îl urmări cum se plimbă prin living şi iese apoi pe veranda 
din spate ca să se uite la becurile care luminau trecătoarea 
Cahuenga. Încercă să se concentreze la ce-i spunea Langwiser, 
dar era prea curios să ştie motivul care-l făcuse pe McCaleb să 
conducă până sus pe deal ca să-l vadă. 

— Harry, mă asculţi? 

— Da. Ce-ai spus acum, ultima oară? 

— Te întrebam ce crezi, Houghton o să mai amâne procesul 
dacă începem acum o investigaţie? 

Bosch nu trebuia să se gândească prea mult ca să-i dea un 
răspuns. 

— În niciun caz. Spectacolul continuă. 

— Da, aşa mă gândeam şi eu. O să-l sun pe Roger, să văd ce 
zice şi el să facem. Oricum, asta e cea mai mică preocupare 
pentru noi acum. De îndată ce o să menţionezi mâine numele 
Alicia Lopez, o să mare agitaţie. 

— Am crezut că avem deja câştig de cauză. Houghton a fost... 

— Asta nu înseamnă că Fowkkes n-o să încerce un nou atac. 
Încă nu s-a rezolvat totul. 

Urmă o pauză. Nu se simţea prea multă încredere în vocea ei. 

— Păi atunci ne vedem mâine, Harry! 

— Bine, Janis. Ne vedem mâine. 

Bosch închise telefonul şi îl puse la locul lui, în bucătărie. 
Când se întoarse, McCaleb era în living, uitându-se la rafturile de 
deasupra combinei, la poza înrămată a nevestei lui Bosch. 

— Terry, ce s-a întâmplat? 

— Hei, Harry, îmi pare rău c-am dat buzna neanunţat, în 


primul rând, nu aveam numărul tău de acasă. 

— Dar cum te-ai descurcat până aici? Vrei o bere, ceva? 

Bosch arătă spre pieptul lui. 

— Poţi să bei bere? 

— Acum pot. De fapt, tocmai am primit permisiunea. Pot să 
beau din nou. Cu moderație, desigur. Şi aş vrea o bere. 

Bosch se duse din nou în bucătărie. McCaleb continuă să-i 
vorbească din living. 

— Am mai fost aici. Îţi aminteşti? A 

Bosch veni cu două sticle de Anchor Steam. li întinse una lui 
McCaleb. 

— Vrei pahar? Când ai mai fost aici? 

McCaleb luă sticla. 

— Cielo Azul. 

Luă o gură zdravănă din bere, răspunzându-i astfel lui Bosch 
la întrebarea referitoare la pahar. 

Cielo Azul, se gândi Bosch, după care-şi aminti. Se îmbătaseră 
cândva pe veranda din spate, amândoi trăgând de un caz, care 
era prea complicat ca să poţi gândi profund cu mintea trează. Işi 
aminti cât de stânjenit se simţise a doua zi, cum îşi pierduse 
controlul şi se întreba tot retoric, cu tonul molcom îmbibat de 
alcool: „Unde este Dumnezeu aici? Unde este?” 

— Ah, da, spuse Bosch. Unul dintre cele mai emoţionante 
momente existenţiale din viaţa mea. 

— Da. Simpla deosebire este că locul arată altfel acum. Casa 
cea veche a plecat la vale, la cutremur? 

— Era pe punctul să plece. Am reconstruit-o, pe toată. Am 
început de la fundaţie. 

— Da, n-am recunoscut-o. Am venit până aici, căutând casa 
cea veche. Dar apoi am văzut maşina şi m-am gândit că nu mai 
e niciun alt poliţist prin zonă. 

Bosch se gândi la maşina lui alb cu negru parcată în garaj. 
Nici nu se mai obosise să se ducă până la poliţie ca s-o schimbe 
cu maşina lui personală. Asta îi permitea să economisească 
puţin timp a doua zi dimineaţa, dându-i posibilitatea să se ducă 
direct la tribunal. Maşina era mare, alb cu negru, şi nu avea 
sirena de urgenţe montată pe capotă. Detectivii din diverse 
departamente le foloseau ca să facă să pară că sunt mai mulţi 
poliţişti pe stradă decât erau cu adevărat. 

McCaleb se întinse spre Bosch şi ciocniră sticlele. 


— Pentru Cielo Azul, spuse el. 

— Da, spuse Bosch. 

Bău din sticlă. Berea era rece ca gheaţa şi foarte bună. Prima 
lui bere, de când începuse procesul. Se hotărî să se limiteze la 
una, chiar dacă McCaleb ar mai fi vrut. 

— Ea este fosta ta soţie? întrebă McCaleb, arătând spre 
fotografia de pe raft. 

— Soţia mea. Nu fosta, încă - cel puţin din câte ştiu eu. Dar se 
pare că spre asta ne îndreptăm. 

Bosch se holbă la fotografia Eleanorei Wish. Era singura poză 
cu ei pe care o avea. 

— Mare păcat, omule! 

— Da. ŞI, care-i treaba, Terry? Am ceva de lucru pentru... 

— Ştiu, pentru proces. Îmi pare tău că te deranjez! Îmi dau 
seama că-ţi răpeşte tot timpul. Şi mai aveam câteva chestii 
legate de cazul Gunn pe care voiam să le elucidez. Dar mai era 
şi ceva ce voiam să-ţi spun. Vreau să zic, să-ţi şi arăt. 

Işi scoase portofelul din buzunarul de la spate, îl deschise şi 
scoase de acolo o fotografie. l-o întinse lui Bosch. Fotografia 
luase forma portofelului. În ea era un bebeluş cu părul închis la 
culoare în braţele unei femei brunete. 

— Aceasta este fiica mea, Harry. Şi soţia mea. 

Bosch dădu din cap şi studie fotografia. Atât mama, cât şi 
fetiţa aveau părul negru şi tenul măsliniu şi amândouă erau 
frumoase. Ştia că erau cu mult mai frumoase în ochii lui 
McCaleb. 

— Frumos, spuse el. Copilul pare să fie nou-născut. E aşa de 
Mic... 

— Are aproape patru luni acum. Poza a fost făcută acum o 
lună. Oricum, am uitat să-ţi spun ieri la masă. Am botezat-o 
Cielo Azul. 

Privirea lui Bosch se ridică brusc din fotografie, direct la 
McCaleb. Se priviră câteva momente, după care Bosch dădu din 
cap. 

— Frumos. 

— Da, i-am spus Gracielei că asta era dorinţa mea, şi i-am 
explicat şi de ce. A fost de acord şi ea că este o idee bună. 

Bosch îi întinse poza înapoi. 

— Sper ca şi copilul să gândească la fel, într-o bună zi. 

— Şi eu sper. li spunem Cici mai tot timpul. Oricum, îţi 


aminteşti de noaptea aia pe verandă, când puneai încontinuu 
întrebarea aia cu Dumnezeu şi cum nu mai reuşeai să-l 
regăseşti în nimic? Asta mi s-a întâmplat şi mie. Am cam luat-o 
razna. Cu genul ăsta de muncă... e greu să n-o iei razna. Apoi... 

Ridică fotografia. 

— Este chiar aici. Mi-am revenit. L-am regăsit. Îl văd în 
privirea ei. 

Bosch se uită la el multă vreme, după care dădu iar din cap. 

— Mă bucur pentru tine, Terry! 

— Vrea să zic, nu încerc să mă dau mare... Nu încerc să te 
convertesc sau să te conving de ceva. Pur şi simplu vreau să-ţi 
spun că am găsit ce anume îmi lipsea. Şi nu ştiu dacă tu îl mai 
cauţi... voiam pur şi simplu să-ţi spun că este undeva, acolo. Nu 
renunţa! 

Bosch îşi întoarse privirea dinspre McCaleb şi se uită pe geam 
afară, în întuneric. 

— Pentru unii oameni, sunt convins că aşa este. 

Goli sticla şi se duse în bucătărie ca să-şi încalce promisiunea 
pe care şi-o făcuse de a bea doar o singură sticlă. Îl strigă pe 
McCaleb să-l întrebe dacă mai voia şi el o bere, dar acesta 
refuză. In timp ce se aplecă spre frigiderul deschis, se opri şi 
închise ochii, lăsând aerul rece să-i mângâie faţa. Se gândi la 
ceea ce tocmai îi spusese McCaleb. 

— Şi tu nu crezi că eşti unul dintre aceştia? 

Bosch tresări când auzi vocea lui McCaleb. Acesta stătea în 
pragul uşii de la bucătărie. 

— Poftim? 

— Spuneai că numai unii oameni au norocul să-l găsească. Tu 
nu crezi că eşti unul dintre ei? 

Bosch luă berea din frigider şi o strecură în deschizătorul de 
sticle de pe perete. Desfăcu sticla şi luă o gură zdravănă, înainte 
să dea un răspuns. 

— Ce-i cu întrebările astea fundamentale, Terry? Te-ai hotărât 
să te faci preot? 

McCaleb zâmbi şi dădu negativ din cap. 

— Scuză-mă, Harry! Sunt proaspăt tătic, ai uitat? Cred  c-aş 
vrea să le spun tuturor cum e, asta-i tot. 

— Foarte frumos. Vrei să vorbim acum despre Gunn? 

— Sigur. 

— Hai să ieşim să vedem peisajul noaptea. 


Se îndreptară spre veranda din spate şi admirară împreună 
priveliştea. Autostrada 101 era obişnuita panglică luminoasă, o 
arteră strălucitoare şerpuind printre munţi. Cerul era senin, 
ceața fusese înlăturată de ploaia de săptămâna trecută. Bosch 
vedea cum luminile din fundul văii păreau să se multiplică la 
nesfârşit. De jur împrejurul casei domnea întunericul, un 
întuneric care venea din tufişurile de pe dealul de sub ei. Se 
simţea mirosul de eucalipt de jos; întotdeauna era mai puternic 
după ploaie. 

McCaleb vorbi primul. 

— Ai o casă foarte frumoasă, Harry. Şi este o locaţie 
frumoasă. Cred că îţi displace ideea că trebuie să te afunzi în 
mizeria aia în fiecare dimineaţă. 

Bosch se uită la el. 

— Nu, atâta vreme cât am şansa să prind câte un neisprăvit 
din când în când. Câte unul ca David Storey, de exemplu. Nu mă 
deranjează! 

— Şi ce spui de cei care scapă? Cum ar fi Gunn. 

— Nimeni nu scapă, Terry! Dacă credeam că scapă, atunci cu 
siguranţă n-aş mai fi făcut meseria asta. E posibil să nu-i 
prindem chiar pe toţi, dar eu cred în acest circuit. Marea roată. 
După faptă şi răsplată. In cele din urmă. Poate că n-am parte 
să văd în fiecare zi dreptatea lui Dumnezeu, aşa ca tine, dar 
cred în ea. 

Bosch îşi puse sticla pe balustradă. Era goală şi mai voia una, 
dar ştia că trebuie să se oprească. Avea nevoie de fiecare 
neuron a doua zi, la tribunal. Se gândi la o ţigară şi ştia că era 
un pachet nedesfăcut Intr-un dulap din bucătărie. Dar hotărâse 
să se lase de fumat. 

— Atunci presupun că ceea ce s-a întâmplat cu Gunn trebuie 
să fie o confirmare a credinţei tale în teoria cu roata care se 
învârte. 

Bosch nu mai rosti niciun cuvânt ceva vreme. Rămase aşa, 
uitându-se la valea plină de lumini. 

— Da, spuse el în cele din urmă. Cred că aşa stau lucrurile. 

Se smulse din contemplare şi se întoarse cu spatele la peisaj. 
Se sprijini de balustradă şi se uită din nou la McCaleb. 

— Şi, ce mai vrei să ştii despre Gunn? Am crezut că ţi-am spus 
tot ce era de spus ieri. Ai dosarul, nu? 

McCaleb dădu din cap în semn că da. 


— Probabil că l-ai avut şi tu, iar acum îl am eu. Dar mă 
întrebam dacă a mai apărut ceva. Ştii, mă gândeam dacă 
conversaţia noastră nu te-a făcut să te gândeşti la acest caz. 

Bosch izbucni în râs şi luă sticla, înainte să-şi amintească 
faptul că era goală. 

— Haide, Terry, sunt în mijlocul unui proces. Trebuie să depun 
mărturie, am tot urmărit un martor care n-a vrut să se prezinte 
la proces. Vreau să spun că am încetat să mă mai gândesc la 
investigația ta din momentul în care m-am ridicat de la masă, La 
Cupid's. Ce anume vrei de la mine? 

— Nimic, Harry. Nu vreau nimic de la tine din ce nu-mi poţi 
oferi. Doar că m-am gândit că merita să încerc, asta-i tot. Lucrez 
la chestia asta şi cotrobăiesc peste tot, în căutare de orice. M- 
am gândit că... nu-ţi face griji! 

— Eşti un tip ciudat, McCaleb. Acum îmi amintesc asta. Felul 
în care te holbai la fotografiile de la locul crimei. Mai vrei o bere? 

— Da, de ce nu? 

Bosch se împinse în balustradă, după care se întinse după 
sticla lui şi cea a lui McCaleb. Mai avea cel puţin o treime în ea. 
O puse din nou jos. 

— Ei bine, termin-o întâi pe aia! 

Se duse în casă şi mai aduse două beri din frigider. De data 
aceasta, McCaleb era în living atunci când se întoarse din 
bucătărie. Îi întinse sticla goală lui Bosch şi acesta se întrebă pe 
moment dacă o terminase de băut sau o vărsase peste verandă. 
Duse sticla goală în bucătărie şi când se întoarse, McCaleb 
stătea în dreptul combinei şi studia o carcasă de CD. 

— Asta ascultăm acum? întrebă el. Art Pepper şi Rhythm 
Section? 

Bosch se duse spre el. 

— Da. Art Pepper şi formaţia lui Miles. Red Garland la pian, 
Paul Chambers la bas, Philly Joe Jones la tobe. A fost înregistrat 
în Los Angeles în ianuarie 1957. Într-o zi. Buşonul de la gâtul 
saxofonului lui Pepper era fisurat, dar n-a contat. Avea o mare 
ocazie cu tipii ăştia, aşa că a profitat la maximum. O zi, o ocazie, 
un clasic. Aşa se fac lucrurile. 

— Tipii ăştia chiar au fost în trupa lui Miles Davis? 

— La momentul respectiv. 

McCaleb aprobă din cap. Bosch se aplecă să vadă mai bine 
carcasa din mâna lui McCaleb. 


— Da, Art Pepper, spuse el. Atunci când eram mic, n-am ştiut 
niciodată cine era tatăl meu. Mama avea o grămadă de discuri 
de-ale tipului ăstuia. leşea des într-un club de jazz unde cânta 
el. Un diavol chipeş, asta era Art. Pentru un drogat. Doar uită-te 
la poză! Prea bine dispus, nu păcălea. Am inventat o poveste că 
el era, de fapt, tatăl meu şi nu prea era lângă mine pentru că 
era tot timpul pe drumuri şi înregistra discuri. Ajunsesem 
aproape să cred şi eu în povestea asta. Mai târziu - vreau să zic 
peste câţiva ani - am citit o carte despre el. Se spunea acolo că 
era varză în momentul în care se făcuse poza aia. A vomitat 
imediat după ce a fost fotografiat şi s-a întors să zacă. 

McCaleb studie poza de pe carcasă. Un tip bine care se 
sprijinea de un copac, cu saxofonul în mâna dreaptă. 

— Da, chiar ştia să cânte, spuse McCaleb. 

— Da, asta aşa e, aprobă Bosch. Un geniu cu acul de seringă 
în braţ. 

Bosch se apropie de combină şi dădu sunetul puţin mai tare. 
Era piesa „Straight Life”, piesa de rezistenţă a lui Pepper. 

— Crezi asta? întrebă McCaleb. 

— Ce, că a fost un geniu? Da, cu saxofonul. 

— Nu, vreau să zic că fiecare geniu - muzician, artist, chiar şi 
un detectiv - are un astfel de viciu fatal? Cum ar fi acul de 
seringă? 

— Cred că toată lumea are o slăbiciune fatală, indiferent de 
faptul că e sau nu geniu. 

Bosch dădu şi mai tare. McCaleb puse berea pe una dintre 
boxe. Bosch o ridică şi i-o dădu înapoi. După care şterse cu 
mâna cercul lăsat pe suprafaţa de lemn. McCaleb dădu muzica 
mai încet. 

— Haide, Harry, spune-mi şi mie ceva! 

— Despre ce vorbeşti? 

— Am venit până aici. Spune-mi ceva despre Gunn. Ştiu că 
nu-ţi pasă de el - s-a întors roata şi el n-a avut nicio scăpare. 
Dar nu-mi place deloc cum arată crima asta. Tipul ăsta, oricine 
ar fi, este în libertate. Şi o s-o mai facă o dată. De data asta poţi 
să fii sigur. 

Bosch ridică din umeri, ca şi cum nu-i păsa. 

— Bine, fie, uite o chestie. Este ceva slăbuţ, dar poate merită 
încercat. Atunci când era în celulă, cu o noapte înainte să fie 
ucis şi eu am fost să-l văd, am vorbit şi cu tipii care l-au adus 


sub acuzaţie de conducere în stare de ebrietate. Mi-au spus că |- 
au întrebat unde băuse şi el a răspuns că ieşise dintr-un bar, 
Nat's. Este pe bulevard, la o azvârlitură de băț de Musso's, şi 
spre sud. 

— În regulă, o să-l găsesc, spuse McCaleb, cu un ton care ar fi 
vrut să spună „şi ce-i cu asta”. Care-i legătura aici? 

— Ei bine, uite cum stă treaba, tot în Nat's băuse şi în 
noaptea aceea de acum şase ani, atunci când l-am cunoscut eu. 
Acolo a agăţat-o pe femeie, cea pe care a ucis-o. 

— Deci era un client fidel. 

— Aşa se pare. 

— Mulţumesc, Harry. O să verific chestia asta. De ce nu i-ai 
spus asta lui Jaye Winston? 

Bosch ridică din umeri. 

— Cred că nu m-am gândit la asta şi nici ea nu m-a întrebat. 

McCaleb mai avea puţin şi punea berea pe o boxă, din nou, 
dar în ultimul moment i-o întinse lui Bosch. 

— Poate mă duc pe acolo chiar în seara asta. 

— Nu uita. 

— Ce anume? 

— Dacă-l prinzi pe tipul care a făcut-o, te rog strânge-i mâna 
din partea mea. 

McCaleb nu răspunse. Se uită în jur, de parcă tocmai intrase. 

— Pot să merg la baie? 

— Drept înainte pe hol, la stânga. 

McCaleb urmă indicaţiile, iar Bosch duse sticlele în bucătărie 
şi le puse la gunoi, pe toate. Deschise frigiderul şi observă că 
mai rămăsese o singură sticlă din cutia de şase pe care le 
cumpărase în drum spre casă, după ce o descoperise pe 
Annabelle Crowe. Tocmai închise frigiderul când McCaleb intră 
în bucătărie. 

— Ai un tablou cam cretin pe peretele din hol, spuse el. 

— Ce? Ah, da. Îmi place tabloul ăla. 

— Ce vrea să însemne? 

— Nu ştiu. Cred că poate să însemne că roata se întoarce. 
Nimeni nu scapă. 

McCaleb fu de acord. 

— Presupun că aşa stau lucrurile. 

— Te duci acum la Nat's? 

— Aşa mă gândeam. Vrei să vii? 


Bosch se gândi să meargă, chiar dacă ştia că era un gest 
prostesc. Trebuia să se uite pe jumătate din dosarul crimei, ca 
să se pregătească pentru continuarea de a doua zi dimineaţă. 

— Nu, ar trebui să mai lucrez. Să mă pregătesc pentru mâine. 

— În regulă. Şi, cum a mers astăzi? 

— Până acum, toate bune. Dar acum suntem în partea mai 
liniştită a jocului - în direct. Mâine mingea o să fie în terenul lui 
John Reason, şi el are nişte aruncări foarte periculoase. 

— O să mă uit la ştiri. 

McCaleb se apropie de Bosch şi întinse mâna. Bosch dădu 
mâna cu el. 

— Ai grijă! 

— Şi tu, Harry, Mulţumesc pentru bere. 

— Oricând, cu plăcere! 

Îl conduse pe McCaleb la uşă şi-l urmări cum se urcă în jeepul 
lui negru, Cherokee, parcat pe stradă. Acesta porni imediat şi 
ieşi de pe alee, lăsându-l pe Bosch în pragul luminat al uşii. 

Bosch închise uşa şi stinse luminile din sufragerie. Lăsă 
combina să meargă. Se închidea automat când se termina CD-ul 
cu Art Pepper. Era devreme, dar Bosch era obosit după 
tensiunea din timpul zilei şi din cauza alcoolului din sânge. Se 
hotărî să se culce şi să se trezească devreme mâine-dimineaţă 
ca să-şi pregătească mărturia. Se duse în bucătărie şi scoase 
ultima sticlă de bere din frigider. 

În drum spre dormitor, se opri şi se uită la tabloul la care se 
referise McCaleb. Era o copie a tabloului lui Hieronymus Bosch, 
Grădina Plăcerilor. Îl avea de multă vreme, încă de când era 
copil. Suprafaţa îi era îndoită şi zgâriată. Era într-o stare destul 
de proastă. Eleanor îl mutase din sufragerie pe hol. Nu-i plăcea 
să-l vadă în locul în care stăteau în fiecare seară. Bosch nu 
înţelesese niciodată dacă asta era din cauza a ceea ce exprima 
tabloul sau pentru că acesta era atât de vechi şi de deteriorat. 

În timp ce se uita la acest peisaj al orgiei şi chinului omenesc, 
Bosch se gândi că ar trebui să-l mute la locul lui, în living. 


În vis, Bosch se mişca printr-o apă mocirloasă şi era un 
întuneric de nu-şi vedea nici măcar mâinile în faţa lui. Se auzi un 
ţârâit şi tresări în bezna din vis. 

Se trezi. Lumina era aprinsă, dar casa era scufundată în 
tăcere. Combina se oprise. Tocmai voia să se uite la ceas, când 


telefonul începu să sune. Îl apucă de pe noptiera patului. 

— Da. 

— Bună, Harry, sunt Kiz. 

Vechea lui parteneră. 

— Kiz, ce mai faci? 

— Eşti bine? Pari cam de pe altă lume. 

— Da, sunt bine. Doar că dormeam. 

Se uită la ceas. Era puţin trecut de 10. 

— Îmi pare rău, Harry! Credeam că te prind în focuri, 
pregătindu-te pentru mâine! 

— O să mă trezesc devreme ca să mă pregătesc. 

— Nu-ţi face griji! Te-ai descurcat bine azi. Am avut televizorul 
deschis azi la secţie. Toată lumea îţi ţinea pumnii. 

— Sunt convins. Cum merge treaba pe acolo? 

— Merge. Într-un fel, parcă o iau de la capăt. Trebuie să fac 
dovadă de ceea ce pot. 

— Nu-ţi face griji! N-o să-ţi fie prea greu să-i întreci pe colegii 
tăi. Aşa ai făcut şi cu mine, nu ştii. 

— Harry... tu eşti cel mai bun. Am învăţat atât de multe de la 
tine, nici nu-ţi poţi închipui. 

Bosch ezită. Chiar se simţi atins de ceea ce tocmai auzise. 

— Drăguţ din partea ta, Kiz. Ar trebui să mă suni mai des. 

Ea râse. 

— Ei bine, nu acesta este motivul pentru care te-am sunat. l- 
am spus unei prietene c-am să te sun. Mi-aminteşte de anii de 
liceu, dar uite cum stau lucrurile. Cineva este interesat de tine. 
l-am zis c-o să verific să văd care este situaţia ta, dacă mă 
înţelegi! 

Bosch nici măcar nu trebui să se gândească înainte să-i dea 
un răspuns. 

— Nu, Kiz, nu sunt interesat. Încă nu vreau să renunţ la 
Eleanor. Încă sper c-o să mă sune sau c-o să apară şi poate 
reuşim să ne împăcăm. Ştii cum el. 

— Ştiu. Şi e foarte tare, Harry. l-am zis doar c-o să te întreb... 
Dar dacă te răzgândeşti, să ştii că este o tipă de calitate. 

— O cunosc? 

— Da, o cunoşti. Jaye Winston, ajutor de căpitan de poliţie. 
Suntem împreună în grupul de polițiste. Am ajuns să vorbim 
despre tine în seara asta. 

Bosch nu spuse nimic. Începu să simtă o senzaţie neplăcută. 


Nu credea în coincidente. 

— Harry, mai eşti acolo? 

— Da, mai sunt. Mă gândeam doar la ceva. 

— Ei bine, hai că te las în pace! Şi ascultă, Jaye m-a rugat să 
nu-ţi zic numele ei. Ştii, voia pur şi simplu să afle câte ceva 
despre tine, dar rămânând anonimă, pentru ca atunci când v-aţi 
mai întâlni, dacă lucraţi împreună, să nu fie cazul să vă simţiţi 
stânjeniţi. Aşa că nu ştii nimic de la mine, da? 

— Da. Ţi-a pus mai multe întrebări despre mine? 

— Câteva. Nimic important. Sper că nu te superi. l-am spus că 
a făcut o alegere bună. l-am spus că dacă nu eram aşa cum 
sunt şi eu aş fi interesată în ceea ce te priveşte. 

— Mulţumesc Kiz, spuse Bosch, dar mintea lui era deja 
departe. 

— Bine, hai că te las. Ne vedem. Ea-i praf mâine, da? 

— O să încerc. 

Femeia închise şi Bosch puse încet receptorul în furcă, începu 
să se simtă şi mai încordat. Incepu să se gândească la vizita lui 
McCaleb şi ce anume îl întrebase şi la răspunsurile pe care i le 
dăduse. Acum Winston punea întrebări despre el. 

Nu credea că era vorba de o coincidenţă. Era clar pentru 
Bosch că bănuiau ceva în legătură cu el. II chestionau în privinţa 
uciderii lui Edward Gunn. Şi ştia că, probabil, îi dăduse lui 
McCaleb destule dovezi de comportament şi analiză psihologică 
cât să creadă că era pe pista cea bună. 

Bosch goli sticla de bere de pe noptieră. Ultima gură fu la 
temperatura camerei şi era amară. Ştia că nu mai erau alte 
sticle în frigider. În schimb, se ridică şi se duse să-şi ia o ţigară. 

Carul Nat's avea dimensiunile unui vagon, ca de altfel multe 
dintre cârciumile din Hollywood - preferate în timpul zilei de 
băutorii adevăraţi, seara devreme de prostituate şi clienţii 
acestora, iar noaptea târziu de rockeri şi tatuaţi. Era genul de 
loc în care o persoană ar deveni brusc ţintă, dacă ar încerca să 
plătească consumaţia cu cârdul de credit gol. 

McCaleb se opri la Musso ca să cineze - organismul îşi cerea 
drepturile înainte de a-şi continua investigația -, aşa că nu 
ajunse la Nat's înainte de ora 10. În timp ce-şi mânca plăcinta 
de pui se întreba dacă avea vreun sens să se ducă la bar şi să 
pună întrebări despre Gunn. Pontul i-l vânduse un suspect. Să-i 
fi indicat suspectul dinadins investigatorului o pistă corectă? Se 
părea că nu, dar McCaleb luă în considerare faptul că Bosch 
băuse şi că nu era conştient de adevărata misiune a lui McCaleb 
în timpul vizitei acestuia la casa de pe deal. Pontul putea la fel 
de bine să fie bun, aşa că McCaleb hotări că nicio pistă a 
investigaţiei nu trebuia trecută cu vederea. 

Când intră, avu nevoie de câteva secunde ca să se 
obişnuiască cu lumina roşiatică, difuză. Atunci când începu să 
zărească mai bine prin încăpere, observă că aceasta era pe 
jumătate goală. Era acea perioadă care făcea trecerea de la 
grupul de persoane de seară la grupul de păsări de noapte. 
Două femei - o negresă şi o albă - stăteau la un capăt al barului 
care se întindea pe partea stângă a încăperii şi-l cântăriră din 
priviri, dar McCaleb observă că ele îşi dăduseră seama că era 
poliţist, li se citea în priviri, în acelaşi moment în care el îşi 
dăduse seama că acestea erau prostituate. Faptul îl încântă 
foarte mult, şi anume că încă mai avea aerul de poliţist. Trecu 
pe lângă ele, mai departe spre salon. Separeurile care erau 
aliniate în partea dreaptă a încăperii erau pline. Nicio persoană 
de acolo nu-i aruncă vreo privire. 

Se aşeză la bar, între două scaune goale, şi îi făcu semn unuia 
dintre barmani. 

Un cântec vechi de-al lui Bob Seger, „Night Moves”, se auzea 
dintr-un tonomat aşezat în spate. Barmaniţa se aplecă peste 
tejghea ca să-i ia comanda lui McCaleb. Aceasta purta o vestă 
neagră cu nasturi, fără cămaşă pe dedesubt. Avea părul negru 
şi drept şi o tortiţă mică de aur care îi străpungea sprinceana 


stângă. 

— Cu ce vă servesc? 

— Nişte informaţii. 

McCaleb îi strecură peste tejghea o fotografie de pe permisul 
de conducere a lui Edward Gunn. Era o fotografie normală de 
legitimaţie, care se afla în dosarele pe care i le încredinţase 
Winston. Barmaniţa se uită la poză un moment, apoi se uită din 
nou la McCaleb. 

— Ce-i cu el? E mort. 

— De unde ştii asta? 

Ea ridică din umeri. 

— Nu ştiu. Circulă zvonurile, presupun. Eşti poliţist? 

McCaleb aprobă din cap, îşi cobori vocea, astfel încât muzica 
să i-o acopere şi spuse: 

— Ceva de genul ăsta. 

Barmaniţa se aplecă şi mai mult peste tejghea ca să-l audă. 
Această poziție îi deschise decolteul vestei, expunându-i 
aproape total sânii mici şi rotunzi. Avea un tatuaj cu o inimă 
înfăşurată în sârmă ghimpată pe sânul stâng. Părea ca o rană pe 
piele, nu era prea apetisant. McCaleb îşi întoarse privirea. 

— Edward Gunn, spuse el. Era un client fidel, nu? 

— Venea des pe aici. 

McCaleb aprobă din cap. Recunoaşterea ei confirma pontul lui 
Bosch. 

— Ai lucrat în noaptea de Revelion? 

Ea dădu din cap în semn că da. 

— Ştii dacă a fost pe aici în noaptea aceea? 

Ea scutură din cap. 

— Nu-mi amintesc. Au fost o grămadă de oameni aici de 
Revelion. Am avut petrecere. Nu ştiu dacă a fost sau nu aici. Dar 
nu m-ar surprinde să fi fost. Oamenii veneau şi plecau... 

McCaleb arătă spre celălalt barman. Era un hispanic, care 
purta şi el o vestă neagră, fără cămaşă pe dedesubt. 

— Şi el? Crezi că şi-ar aminti? 

— Nu, pentru că a început abia săptămâna trecută. Acum îl 
instruiesc. 

Un zâmbet timid flutură pe faţa ei. Dar McCaleb îl ignoră. 
începu piesa „Twisting the Night Away”. Versiunea lui Rod 
Stewart. 

— Cât de bine îl cunoşteai pe Gunn? 


Ea izbucni în râs. 

— Dragă, acesta este genul de local în care oamenii nu vor 
neapărat să lase să se vadă cine sunt sau cu ce se ocupă. Cât 
de bine îl ştiam? Îl ştiam, da? Cum spuneam, venea pe aici. Dar 
nici măcar nu-i ştiam numele până ce nu a murit şi oamenii au 
început să vorbească despre el. Cineva a spus că Eddie Gunn a 
fost ucis, iar eu am întrebat „Cine naiba este Eddie Gunn?” lar ei 
a trebuit să mi-l descrie. Tipul care comanda whisky cu gheaţă şi 
avea tot timpul vopsea în păr. Şi atunci mi-am amintit cine era 
Eddie Gunn. 

McCaleb aprobă din cap. Căută în buzunarul hainei şi scoase o 
bucată îndoită de ziar. O strecură pe tejghea. Ea se aplecă să se 
uite, expunându-şi încă o dată sânii. McCaleb se gândi că o 
făcuse intenţionat. 

— Asta e polițistul care apare la proces, nu? 

McCaleb nu-i răspunse la întrebare. Ziarul fusese îndoit la o 
poză de-a lui Harry Bosch din Los Angeles Times, ediţia din acea 
dimineaţă, ca un preambul la mărturia care urma să înceapă în 
procesul Storey. Era un instantaneu cu Bosch care stătea în faţa 
uşii sălii de tribunal. Probabil că nici nu ştia când îi fusese făcută 
poza. 

— L-ai văzut pe aici? 

— Da, mai vine pe aici. De ce îmi pui întrebări despre el? 

McCaleb simţi cum începe să-i crească adrenalina. 

— Când vine pe aici? 

— Nu ştiu, din când în când. N-aş zice că este un client fidel. 
Dar vine pe aici. Şi nu stă mult. Este un tip de un pahar. 

— Bea ceva şi pleacă. Este... 

Ea îşi ridică un deget şi-şi lăsă capul într-o parte, în timp ce 
încerca să-şi amintească ceva. După care îşi lăsă degetul în jos, 
de parcă ar fi notat ceva. 

— Mi-am amintit. Bere la sticlă. Întotdeauna cere Anchor 
Steam, pentru că uită de fiecare dată că noi n-avem aşa ceva - 
prea scumpă, n-am vinde-o niciodată. După care se mulţumeşte 
cu o bere de-a noastră, 33. 

McCaleb tocmai voia s-o întrebe despre ce bere era vorba, 
când ea îi răspunse în avans la întrebare. 

— Rolling Rock. 

El dădu din cap în semn că nu-şi aminteşte. 

— A fost aici în noaptea de Revelion? 


Ea scutură din cap. 

— Acelaşi răspuns. Nu-mi amintesc. Prea mulţi oameni, prea 
multă băutură, şi au trecut prea multe zile de atunci. 

McCaleb făcu semn că nu, în sens că înţelesese, luă ziarul de 
pe tejghea şi-l puse înapoi în buzunar. 

— Are probleme, polițistul ăsta? 

McCaleb scutură din cap. Una dintre femeile de la capătul 
barului lovi cu paharul gol de tejghea şi o strigă pe barmaniţă. 

— Hei, Miranda, ai aici clienţi care plătesc. 

Barmaniţa se uită înjur după colegul ei. Nu era acolo, probabil 
că era în depozit sau la baie. 

— Trebuie să mă întorc la muncă, spuse ea. 

McCaleb o urmări cum se duce la capătul barului ca să 
prepare două pahare de votcă cu gheaţă pentru prostituate, în 
timpul unei pauze între piese, o auzi pe una dintre ele cum îi 
spunea să nu mai vorbească cu polițistul, ca acesta să plece. 
Când Miranda se întoarse la McCaleb, una dintre prostituate 
strigă după ea: 

— Şi nu te mai oferi aşa pe gratis, că n-o să mai plece. 

McCaleb se purtă de parcă nu auzise nimic. Miranda oftă, ca şi 
când ar fi fost foarte obosită, atunci când ajunse din nou în 
dreptul lui. 

— Nu ştiu unde s-a dus Javier. Nu pot să stau aici şi să 
vorbesc cu tine toată noaptea. A 

— Doar o întrebare îţi mai pun, spuse el. iți aminteşti cumva 
dacă polițistul a fost vreodată cu Eddie Gunn în acelaşi timp aici 
- împreună sau separat? 

Ea se gândi puţin, după care se aplecă confidenţial spre el. 

— Se poate să se fi întâmplat, dar nu-mi amintesc. 

McCaleb aprobă din cap. Era foarte convins că asta era tot ce 
putea să scoată de la ea. Se întrebă dacă era cazul să-i lase 
nişte bani pe tejghea. Nu prea se pricepea la astfel de chestii, 
pe vremea când era agent. Nu ştia când era cazul sau când ar fi 
fost jignitor. 

— Pot să te întreb ceva? întrebă Miranda. 

— Ce anume? 

— ţi place ce vezi? 

Simţi cum se înroşeşte imediat de jenă. 

— Vreau să zic, te-ai uitat suficient. M-am gândit să te întreb. 

Se uită spre prostituate şi făcură schimb de zâmbete. Erau 


toate încântate de stinghereala lui McCaleb. 

— Arată foarte bine, spuse el, în timp ce se îndepărta de bar, 
lăsând o bancnotă de 20 de dolari pentru ea. Sunt convins că 
acesta este motivul pentru care se întorc oamenii. Probabil, de- 
asta se întorcea şi Eddie Gunn mereu. 

Se îndreptă spre uşă, fata strigă după el, iar cuvintele ei îl 
loviră direct în ceafă în drumul spre uşă. 

— Atunci poate că ar trebui să te întorci şi să îi încerci odată, 
Polițistule! 

Când ieşea pe uşă, le auzi pe prostituate strigând încântate şi 
bătând din palme. 


McCaleb stătea în maşina lui parcată în faţa barului şi încerca 
să scape de sentimentul acela de stinghereală. Se concentră pe 
informaţia obţinută de la barmaniţă. Gunn era un client regulat 
şi se poate să fi fost sau nu, în ultima noapte a vieţii lui, în bar. 
In al doilea rând, îl cunoştea pe Bosch, ca client. Şi el se poate 
să fi fost sau nu, în ultima noapte a vieţii lui Gunn, în bar. Faptul 
că această informaţie venise în mod indirect din partea lui 
Bosch îl deconcerta. Din nou, se întrebă de ce Bosch - dacă era 
ucigaşul lui Gunn - îi dăduse un pont valid de care să se 
folosească. Era vorba de aroganță, de credinţa că niciodată nu 
va fi considerat suspect şi de aici, că numele lui nu va fi pomenit 
în întrebările puse de McCaleb la bar? Sau poate că exista o 
motivaţie psihologică mai profundă? McCaleb ştia că mulţi 
criminali fac greşeli care duc la prinderea lor, pentru că, în 
subconştientul lor, nu vor să scape de vinovăţie. Poate că Bosch, 
în mod subconştient, se asigura că roata se va întoarce şi pentru 
el. 

Deschise telefonul şi verifică semnalul. Era bun. Apelă 
numărul lui Jaye Winston de acasă. Se uită la ceas în timp ce 
suna şi se gândi că nu era prea târziu pentru un telefon. După 
ce lăsă să sune de cinci ori, ea răspunse în cele din urmă. 

— Eu sunt. Am ceva nou. 

— Şi eu la fel. Dar mai vorbesc cu cineva la telefonul fix. Pot 
să te sun când termin? 

— Da, sunt aici. 

Închise şi rămase în maşină, aşteptând şi gândindu-se la 
diverse. Se uită prin parbriz şi văzu cum prostituata albă de la 
bar ieşea pe uşă cu un tip cu o şapcă de baseball. Amândoi îşi 


aprinseră ţigările şi se îndreptară pe trotuar spre un motel numit 
Skylark. 

li sună telefonul. Era Winston. 

— Incep să se adune, Terry. Te cred. 

— Ce informaţii ai obţinut? 

— Mai întâi tu. Ai spus că ai nişte informaţii. 

— Nu, tu. Ce am eu este destul de nesemnificativ. Dar se pare 
că tu ai ceva foarte important. 

— Bine, ascultă aici. Mama lui Harry Bosch era prostituată. În 
Hollywood. A fost ucisă atunci când el era mic. Şi criminalul a 
scăpat nepedepsit. Ce zici de asta ca bază a unui profil 
psihologic, domnule FBI? 

McCaleb nu răspunse. Această informaţie era incredibilă şi îi 
oferea multe dintre piesele lipsă din teoria lui în construcţie. Îi 
urmări pe prostituată şi pe clientul acesteia pe geamul de la 
recepţia motelului. Tipul plăti cu bani gheaţă şi primi cheia. 
După care intrară pe uşa de sticlă a motelului. 

— Gunn ucide o prostituată şi scapă, spuse Winston, atunci 
când văzu că el nu comentă nimic. Cam aşa cum s-a întâmplat 
şi cu mama lui. 

— Cum ai aflat chestia asta? întrebă McCaleb în cele din 
urmă. 

— Am dat telefonul acela despre care îţi spuneam. Prietenei 
mele, Kiz. M-am purtat ca şi cum aş fi fost interesată de Bosch şi 
am întrebat-o dacă ştia ceva despre el, dacă este, ştii tu, liber, 
dacă a trecut de faza cu divorţul. Mi-a spus ce ştia despre el. 
Chestiile astea despre maică-sa au ieşit la iveală acum câţiva 
ani într-un proces civil, atunci când Bosch a fost acuzat pentru 
ucidere din culpă - cazul Dollmaker, îţi aminteşti? 

— Da, LAPD a refuzat să ne ceară ajutorul în cazul acesta. 
Acolo era vorba tot de un tip care ucidea prostituate. Bosch l-a 
ucis. Tipul nu era înarmat. 

— E o chestie psihologică ce se întâmplă aici. Un afurisit de 
tipar. 

— Ce s-a întâmplat cu Bosch după moartea mamei lui? 

— Kiz nu prea ştia. Îi zicea bărbatul orfan. S-a întâmplat când 
avea 10 sau 11 ani. Apoi a crescut în cămine de tineret şi în 
orfelinate. A ajuns la Secţia de Poliţie, iar mai târziu în 
Departament. Ideea este că exact informaţia asta ne lipsea. 
Chestia care a transformat un caz aparent lipsit de importanţă 


în ceva la care Bosch nu putea renunţa. 

McCaleb aprobă pentru sine. 

— Şi mai e ceva, continuă Winston. Am parcurs încă o dată 
toate dosarele strânse - chestii pe care nu le trecusem în 
dosarul crimei. M-am uitat la autopsia femeii ucise de Gunn 
acum şase ani. Numele ei era Frances Weldon, apropo. Şi e ceva 
acolo care acum ni se pare foarte important, în lumina noilor 
informaţii despre Bosch. Examinarea uterului şi a coapselor a 
scos la iveală că femeia născuse, la un moment dat, un copil. 

McCaleb scutură din cap. 

— Bosch nu avea de unde să ştie asta. Şi-a aruncat 
locotenentul prin geam şi a fost suspendat înainte ca autopsia 
să aibă loc. 

— Adevărat. Dar poate, şi în mod sigur, s-a uitat pe dosarul 
cazului atunci când s-a întors. Şi atunci a aflat că Gunn i-a făcut 
unui copil ceea ce i se întâmplase şi lui. Vezi tu, totul capătă 
sens acum. Acum opt ore mă gândeam că te agăţi de o prostie. 
Şi acum mi se pare că ai perfectă dreptate. 

Dar lui nu i se părea totul atât de bine, încât era normal să 
aibă perfectă dreptate. Dar înţelegea agitația lui Winston. Atunci 
când cazurile începeau să se contureze mai bine, agitația te 
putea face să nu mai percepi la fel de bine realitatea unei crime. 

— Şi ce s-a întâmplat cu copilul ei? întrebă el. 

— N-am nici cea mai vagă idee. Probabil că l-a dat după 
naştere. Asta nu contează. Contează doar ce semnificaţie a avut 
această informaţie pentru Bosch. 

Ea avea dreptate. Dar lui McCaleb nu-i plăcea acest amănunt 
nerezolvat. 

— Să ne întoarcem la telefonul dat fostei partenere a lui 
Bosch. O să-l sune şi o să-i spună că ai întrebat de el? 

— A făcut-o deja. 

— In seara asta? 

— Da, acum câteva minute. Cu ea vorbeam la telefon când m- 
ai sunat tu. A refuzat. l-a spus că încă mai spera ca soţia lui să 
se întoarcă. 

— l-a spus că tu eşti persoana interesată? 

— Nu trebuia să-i spună. 

— Dar probabil că a făcut-o. Asta înseamnă că ştie că suntem 
pe urmele lui. 

— Dar e imposibil. Cum aşa? 


— Tocmai am fost acolo în seara asta. Acasă la el. Şi în 
aceeaşi seară primeşte telefonul ăsta despre tine. Un tip ca 
Harry Bosch nu crede în coincidente, Jaye. 

— Ei bine, şi când ai fost acolo, cum te-ai descurcat? întrebă 
în cele din urmă Winston. 

— Am făcut exact aşa cum am stabilit. Voiam mai multe 
informaţii despre Bosch, dar deviam discuţia de la Bosch. De 
asta te-am şi sunat. Am câteva informaţii interesante. Nimic nu 
se compară cu informaţia ta, dar sunt alte chestii care se 
potrivesc. Dar dacă i s-a spus că despre tine e vorba exact după 
ce am fost eu pe acolo... nu ştiu ie să spun. 

— Hai, spune-mi ce-ai aflat. 

— Toate chestii minore. Are poza soţiei lui plecate expusă 
foarte la vedere în living. Am stat acolo mai puţin de o oră şi 
tipul a băut trei beri. Deci e vorba şi de sindromul alcoolismului. 
Simptomatic pentru presiunea interioară. Mi-a vorbit şi despre 
teoria lui căreia îi spune „marea roată”. Face parte din sistemul 
lui de convingeri. Nu vede în toate lucrurile mâna lui Dumnezeu 
sau dreptatea lui Dumnezeu. El vede Marea Roată. După faptă şi 
răsplată. A afirmat că tipii de genul lui Gunn nu reuşesc să 
scape nepedepsiţi. Întotdeauna i se întâmplă ceva. Roata. Am 
folosit nişte fraze specifice ca să văd dacă reuşesc să-i provoc o 
reacţie prin care să-şi exprime dezacordul. Am numit lumea de 
după uşa lui o uriaşă plagă. Nu m-a contrazis. Mi-a spus că se 
descurcă cu această plagă, atâta vreme cât reuşea să-şi facă 
meseria. Totul este foarte subtil, Jaye, dar se adaugă la profilul 
lui. Are o reproducere de-a lui Bosch pe peretele din hol. 
Grădina Plăcerilor. Are şi bufnița noastră în pictură. 

— Şi, a fost botezat după tipul ăsta. Dacă m-ar chema 
Picasso, desigur că aş avea pe perete o reproducere după 
Picasso. 

— M-am purtat de parcă nu mai văzusem niciodată tabloul şi 
l-am întrebat ce semnificaţie are. Mi-a zis doar că e vorba de 
marea roată care se întoarce. Asta înseamnă pentru el. 

— Mici informaţii care întregesc tabloul. 

— Dar mai e de lucru. 

— Ei bine, continui? Sau dai înapoi! 

— Pentru moment rămân implicat. Rămân în noaptea asta. 
Dar am o cursă duminică. Trebuie să mă întorc pentru cursă. 

Ea nu spuse nimic. 


— Mai ai ceva? întrebă el în cele din urmă. 

— Da, era să uit. 

— Ce anume? 

— Bufnița de la Bird Barrier. A fost plătită cu ordin de plată de 
la o Poştă. Am primit numărul de la Cameron Riddell şi l-am 
verificat. A fost efectuată pe 22 decembrie la Oficiul Poştal de 
pe Wilcox, din Hollywood. Se află la patru blocuri de sediul 
poliţiei unde lucrează Bosch. 

El dădu din cap. 

— Legile fizicii. 

— Ce vrei să spui cu asta? 

— Pentru orice mişcare există o reacţie egală ca forţă şi opusă 
acesteia. Atunci când cercetezi abisul, şi acesta te cercetează 
pe tine. Ştii, toate clişeele astea. Sunt clişee pentru că sunt 
adevărate. Nu ai cum să pătrunzi întunecimea, fără ca aceasta 
să te pătrundă pe tine şi să-şi ia tributul. Poate că Bosch a făcut- 
o de prea multe ori. Poate că a rătăcit drumul drept. 

Rămaseră tăcuţi câteva momente, apoi îşi făcură planuri 
pentru ziua următoare. Când închise telefonul, o văzu pe 
prostituată cum părăseşte motelul singură şi cum se îndrepta 
spre bar. Purta o geacă din denim pe care o strânsese bine pe 
ea în aerul răcoros al nopţii. Îşi aranjă peruca în timp ce intra în 
bar, unde urma să caute un alt client. 

Urmărind-o şi gândindu-se la Bosch, McCaleb îşi aminti de tot 
ce avea el şi de cât de norocos fusese în viaţă, îşi aminti că 
norocul poate fi iluzoriu. Trebuia să fie câştigat, apoi păzit prin 
toate mijloacele de care dispuneai. Şi ştia că nu prea făcea asta 
acum. Lăsa totul neprotejat, în timp ce se afunda şi el în 
întuneric. 

Procesul reîncepu cu douăzeci de minute după ora 
programată - ora 9 - din cauza încercării nereuşite a acuzării de 
a solicita sancţionarea apărării pentru intimidarea martorului şi 
obţinerea unei amânări, în timp ce declaraţiile lui Annabelle 
Crowe urmau să fie investigate cu de-amănuntul. 
Stând la biroul său de lemn de cireş, judecătorul Houghton a 
încurajat investigarea, dar a hotărât că procesul nu va fi amânat 
pentru facilitarea investigaţiei şi că nu va acorda nicio sancţiune 
sau alte pedepse decât în cazul în care probele coroborate cu 
declaraţiile martorului puteau fi găsite. Îi preveni pe procurori şi 
pe Bosch, care participase la această întâlnire privată şi relatase 
discuţia avută cu Crowe, să nu sufle niciun cuvânt presei despre 
acuzaţiile martorului. 

Cinci minute mai târziu erau toţi reuniți în sala de tribunal şi 
juraţii fură aduşi să-şi ocupe cele două rânduri de scaune 
rezervate lor. Bosch se întoarse la boxa martorilor şi judecătorul 
îi reaminti că se afla sub jurământ. Janis Langwiser se întoarse la 
pupitru cu blocnotesul ei. 

— Detectiv Bosch, am terminat ziua de ieri cu concluzia 
dumneavoastră legată de moartea lui Jody Krementz, ca fiind 
consecinţa unei crime. Corect? 

— Da. 

— Şi această concluzie nu s-a bazat doar pe investigația 
dumneavoastră, ci şi pe investigația şi autopsia făcută de cei de 
la Institutul de Medicină Legală, corect? 

— Da. 

— Aţi putea să relataţi juriului cum s-a desfăşurat investigația, 
odată ce aţi stabilit cauza morţii ca fiind crima? 

Bosch se întoarse în scaunul lui, astfel încât se uita direct spre 
juriu în timp ce vorbea. Mişcarea i se păru extrem de obositoare. 
Avea o durere atât de ascuţită în partea stângă a capului, încât 
se întreba dacă oamenii îi vedeau cumva tâmpla zvăcnind. 

— Ei bine, cei doi parteneri ai mei - Jerry Edgar şi Kizmin Rider 
- şi cu mine, am început să stăm - vreau să spun - să examinăm 
cu atenţie probele pe care le strânsesem. De asemenea, am 
început să-i anchetăm pe cei care cunoşteau victima şi despre 
care se ştia că îşi petrecuseră ceva timp cu aceasta în ultimele 
24 de ore din viaţa ei. 


— Aţi menţionat probe fizice. Vă rog să explicaţi juriului ce fel 
de probe fizice aţi strâns. 

— De fapt, nu erau prea multe probe strânse. Era vorba 
despre amprentele din toată casa pe care trebuia să le 
verificâăm. Şi era vorba de o cantitate de fibre şi fire de păr pe 
care le strânsesem de pe şi de lângă cadavrul victimei. 

J. Reason Fowkkes obiectă rapid, înainte ca Bosch să poată 
continua cu răspunsul. 

— Obiecţie la fraza „de pe şi de lângă” ca fiind vagă şi 
amăgitoare. 

— Domnule judecător, contracară Langwiser, cred că dacă 
domnul Fowkkes i-ar oferi ocazia detectivului Bosch să-şi 
termine răspunsul la întrebare, atunci acesta cu siguranţă nu ar 
mai fi vag şi amăgitor. Dar întreruperea unui martor în mijlocul 
răspunsului ca să susţii că răspunsul respectiv este vag sau că 
induce în eroare nu este adecvată. 

— Se respinge obiecţia, spuse judecătorul Houghton, înainte 
ca Fowkkes să mai poată spune ceva. Lăsaţi martorul să-şi 
termine răspunsul şi mai vedem după aia dacă este vag. 
Continuaţi, domnule detectiv Bosch. 

Bosch îşi drese glasul. 

— Aveam de gând să spun că mai multe mostre de păr pubian 
nu... 
— Ce înseamnă „mai multe”, domnule judecător, spuse 
Fowkkes. Obiecţia mea, care continuă, face referire la lipsa de 
precizie pe care o oferă acest martor juraţilor. 

Bosch se uită spre Langwiser şi observă cât de furioasă 
devenise aceasta. 

— Domnule judecător, spuse ea, aţi putea să ne precizaţi, vă 
rog, momentele în care se pot pronunţa obiecțiile? Avocatul 
apărării încearcă în mod constant să întrerupă martorul, pentru 
că ştie că ne mişcăm într-o zonă care este, în mod special, 
periculoasă pentru... 

— Doamnă Langwiser, nu este timpul acum pentru pledoariile 
de final, spuse judecătorul, întrerupând-o. Domnule Fowkkes, în 
afară de cazul în care observati o eroare judiciară flagrantă, 
vreau să pronunţaţi obiecțiile ori înainte să înceapă un martor să 
vorbească, ori după ce şi-a terminat măcar o propoziţie. 

— Domnule judecător, consecinţele sunt distrugătoare aici. 
Statul încearcă să-i ia viaţa clientului meu, doar pe motivul că 


viziunile lui morale... 

— Domnule  Fowkkes!  tună judecătorul. Şi pentru 
dumneavoastră este valabil, de asemenea, ce-am spus despre 
pledoariile finale. Să continuăm cu audierea martorului, da? 

Se întoarse spre Bosch. 

— Domnule detectiv, continuaţi şi încercaţi să fiţi mai precis 
în răspunsuri. 

Bosch se uită spre Langwiser şi o văzu cum îşi închide ochii 
pentru câteva secunde. Indicaţia improvizată a judecătorului era 
exact ceea ce îşi dorise Fowkkes. O aluzie făcută juriului că 
putea exista o idee de neclaritate, poate chiar confuzie în cazul 
acuzării. Fowkkes reuşise cu succes să-l facă pe judecător să 
pară că este de acord cu obiecțiile lui. 

Bosch se uită spre Fowkkes şi-l văzu cum stătea cu braţele la 
piept, satisfăcut, dacă nu chiar încântat. Bosch se uită din nou la 
dosarul crimei din faţa lui. 

— Pot să-mi consult notițele? întrebă el. 

| se răspunse afirmativ. Deschise dosarul şi se uită în 
rapoartele referitoare la probe. Privind raportul care conţinea 
probele constatate de medicul legist, începu din nou: 

— Înainte de autopsie s-a făcut o periere de colectare a 
probelor de pe părul pubian al victimei. Peria a colectat opt 
mostre de păr pubian care s-au dovedit, în urma testelor de 
laborator care au urmat, că aparţin unei alte persoane, nu 
victimei. 

Se uită spre Langwiser. 

— Aceste fire de păr pubian proveneau de la opt persoane 
diferite? 

— Nu, testele de laborator au indicat că veneau de la aceeaşi 
persoană necunoscută. 

— Şi ce v-a indicat acest lucru? 

— Că victima avusese raporturi sexuale cu cineva între ultima 
baie şi moarte. 

Langwiser se uită în notițele ei. 

— A mai existat vreo probă luată de pe corpul victimei sau de 
la locul crimei, domnule detectiv? 

Bosch dădu o pagină din dosarul crimei. 

— Da, un singur fir de păr, care măsura 6,25 cm, care a fost 
găsit prins în încuietoarea unui medalion de aur pe care-l purta 
victima la gât. Încuietoarea se afla pe ceafa victimei. Şi acesta a 


fost identificat, după analiza de laborator, ca fiind de 
provenienţă străină. 

— Să ne întoarcem la părul pubian. Mai existau şi alte indicaţii 
sau probe colectate de pe cadavru sau de la locul crimei care să 
indice că victima avusese raporturi sexuale în perioada dintre 
ultima baie şi moartea sa? 

— Nu, nu s-a mai găsit altceva. Nu s-a colectat spermă din 
vaginul victimei. 

— Există cumva vreo contradicţie între chestia asta şi găsirea 
părului pubian? 

— Nu, nu există. Este doar o simplă indicație a faptului că s-a 
folosit un prezervativ în timpul actului sexual. 

— În regulă, să mergem mai departe, domnule detectiv 
Bosch. Amprentele. Aţi menţionat că s-au găsit amprente în 
casă. Vă rog să ne vorbiţi despre acest lucru. 

Bosch dădu pagina, ajungând la raportul referitor la 
amprente. 

— S-a recoltat un total de 68 de amprente în casa în care a 
fost găsită victima. Cincizeci şi două dintre acestea îi aparţineau 
victimei şi colegei ei de apartament. S-a determinat că restul de 
16 amprente au fost lăsate de şapte persoane. 

— Şi cine sunt aceste persoane? 

Bosch citi lista de nume din dosar. Chestionat de Langwiser, 
el explică cine era fiecare dintre persoanele numite şi cum au 
descoperit detectivii când şi motivul pentru care veniseră în 
casă. Erau prieteni ai celor două, precum şi membri ai familiei, 
un fost prieten şi un tip cu care se întâlnise una dintre ele. 
Echipa acuzării ştia că apărarea urma să se folosească de 
amprente la maximum, utilizându-le ca diversiune pentru a 
momi juriul şi a-l face să nu ia în considerare adevăratele 
aspecte ale cazului. Aşa că mărturia merse încet, pas cu pas, în 
timp ce Bosch explică cu lux de amănunte locaţia şi originea 
fiecărei amprente găsite şi identificate în casă. Incheie cu 
mărturia unui set întreg de amprente, recoltat de pe tăblia 
patului în care fusese găsită victima. El şi Langwiser ştiau că 
acestea erau amprentele de care Fowkkes intenţiona să se 
folosească cel mai mult, aşa că Langwiser încercă să 
minimalizeze potenţialul pericol, descoperindu-le pe acestea în 
timpul examinării martorului. 

— Cât de departe de cadavrul victimei au fost descoperite 


amprentele? 

Bosch se uită la raportul din dosar. 

— La 70 cm distanţă. 

— Şi unde anume pe tăblia patului? 

— Pe latura din exterior, între tăblie şi perete. 

— Exista mult spaţiu acolo? 

— Aproximativ cinci centimetri. 

— Şi cum putea să-şi lase cineva amprentele acolo? 

Fowkkes obiectă, spunând că era în afară ariei de expertiză a 
lui Bosch să determine cum putea un set de amprente să se afle 
într-un loc, dar judecătorul permise întrebarea. 

— Sunt doar două modalităţi la care mă pot gândi, răspunse 
Bosch. Au ajuns acolo în momentul în care patul nu era atât de 
aproape de perete. Sau persoana care a lăsat amprentele şi-a 
băgat degetele prin deschizătura şipcilor tăbliei şi le lăsase 
atunci când se prinsese de acea placă. 

Langwiser prezentă o fotografie luată de un tehnician 
specializat în amprente, ca probă, şi aceasta fu arătată juriului. 

— Ca să desăvârşim explicaţia dată pentru al doilea caz, 
persoana trebuia să fie întinsă pe pat, nu? 

— Cam aşa ar trebui. 

— Cu faţa în jos? 

— Da. 

Fowkkes se ridică să obiecteze, dar judecătorul o acceptă 
înainte ca avocatul să rostească vreun cuvânt. 

— Vă aventuraţi cam prea mult cu supoziţiile, doamnă 
Langwiser. Continuati. 

— Da, domnule judecător. 

Se uită un moment în blocnotes. 

— Această amprentă de pe patul victimei nu v-a făcut să vă 
gândiţi că persoana care a lăsat-o ar trebui să fie considerat 
suspectul principal? 

— La început, nu. Este imposibil de determinat de câtă vreme 
se află o amprentă într-un loc. În plus, mai exista un element 
suplimentar, ştiam că victima nu fusese ucisă în patul ei, ci, mai 
degrabă, adusă în pat, după ce fusese ucisă în alt loc. Am 
considerat că locaţia acestei amprente nu era locul pe care l-ar 
fi atins ucigaşul atunci când pusese cadavrul pe pat. 

— Cui îi aparţine amprenta? 

— Unui bărbat pe care îl cheamă Allan Wiess, care se întâlnise 


cu domnişoara Krementz de trei ori, ultima data cu trei 
săptămâni înainte de moartea acesteia. 

— Aţi discutat cu domnul Allan Wiess? 

— Da, am discutat. Împreună cu detectivul Edgar. 

— A recunoscut că a fost vreodată în patul victimei? 

— Da, a recunoscut. A spus că s-a culcat cu ea ultima dată 
când s-au văzut, cu trei săptămâni înainte de moartea acesteia. 

— A spus că a atins tăblia patului în locul pe care ni l-aţi 
indicat, unde s-a găsit amprenta? 

— A spus că era foarte posibil s-o fi făcut, dar nu-şi amintea în 
mod special de acest lucru. 

— Aţi cercetat ce a făcut Allan Wiess în noaptea în care a 
murit Jody Krementz? 

— Da, am cercetat. Avea un alibi solid. 

— Şi anume? 

— Ne-a spus că era în Hawaii la un seminar despre activităţile 
imobiliare. Am verificat înregistrările de la liniile aeriene şi de la 
hotel, şi am vorbit şi cu organizatorii seminarului. Ni s-a 
confirmat prezenţa lui acolo. 

Langwiser se uită spre judecătorul Houghton şi spuse că era 
un moment potrivit să se ia pauza de dimineaţă. Judecătorul îi 
spuse că era puţin cam devreme, dar fu de acord cu cererea şi 
le spuse juraţilor să se întoarcă în 15 minute. 

Bosch ştia că voia să se ia pauza acum pentru că era pe 
punctul de a se trece la întrebările despre David Storey voia ca 
acestea să fie perfect separate de restul mărturiei. În timp ce 
Bosch cobori din boxa martorilor şi se îndreptă spre masa 
acuzării, Langwiser se uita prin nişte dosare. | se adresă fără să 
se uite la el: 

— Ce s-a întâmplat, Harry? 

— Ce vrei să spui? 

— Nu eşti spontan. Nu eşti ca ieri. Te enervează ceva? 

— Nu. Pe tine? 

— Da, toată chestia asta. Mai avem mult de tras cu asta. 

— O să încerc să fiu mai proaspăt şi mai spontan. 

— Vorbesc serios, Harry. 

— Şi eu, Janis. 

Apoi se îndepărtă de masa acuzării şi ieşi din sala de tribunal. 

Se hotări să meargă să-şi ia o cafea de la cafeneaua de la 
etajul doi. Inainte însă intră în baia de lângă lifturi şi se duse la 


chiuvetă să-şi dea cu apă rece pe faţă. Se aplecă tot peste 
chiuvetă, atent să nu se ude pe costum. Auzi cum cineva trăgea 
apa şi atunci când se îndreptă şi se uită în oglindă, îl văzu pe 
Rudy Tafero cum trece pe lângă el şi se duce la cea mai 
îndepărtată chiuvetă. Bosch se mai aplecă o dată şi-şi dădu cu şi 
mai multă apă pe faţă. Răcoarea ei îi făcea foarte bine la ochi şi- 
i mai calma puţin durerea de cap. 

— Cum e, Rudy? întrebă el fără să se uite la celălalt bărbat. 

— Cum e ce, Harry? 

— Ştii tu, să faci treburile astea murdare. Reuşeşti să dormi 
noaptea? 

Bosch se duse la automatul de prosoape de hârtie şi smulse 
câteva bucăţi ca să-şi şteargă faţa şi mâinile. Tafero veni lângă 
el, luă un prosop şi începu să-şi şteargă şi el mâinile. 

— Ciudată chestie, spuse Tafero. Singurele dăţi în viaţa mea 
când am avut probleme cu somnul au fost pe vremea când 
eram poliţist. Şi acum mă întreb de ce am avut. 

Strânse ghemotoc prosopul în mâini şi-l aruncă la coş. Îi 
zâmbi lui Bosch şi ieşi din baie. Bosch îl urmări plecând, 
continuând să-şi şteargă mâinile. 

Bosch simţea cafeaua intrându-i în sânge. Al doilea val se 
apropia. Îi mai trecuse puţin durerea de cap. Era pregătit. Acum 
lucrurile urmau să se petreacă aşa cum le plănuiseră, aşa cum 
le puseseră ei în scenă. Se aplecă spre microfon şi aşteptă 
întrebarea. 

— Domnule detectiv Bosch, spuse Langwiser de la pupitru, a 
fost vreun moment când numele lui David Storey s-a rostit în 
cursul investigaţiei? 

— Da, aproape imediat. Am primit informaţia de la Jane Gilley, 
care era colega de apartament a lui Jody Krementz, că, în ultima 
ei noapte, Jody a avut întâlnire cu David Storey. 

— L-aţi interogat pe domnul Storey în legătură cu noaptea 
aceea? 

— Da. Sumar. 

— De ce sumar, domnule detectiv? Era vorba de o crimă. 

— Aceasta a fost alegerea domnului Storey. Am încercat în 
repetate rânduri să discutăm cu el în vinerea în care a fost 
descoperit cadavrul, precum şi în ziua următoare. In cele din 
urmă, prin intermediul avocatului său, a fost de acord să fie 
interogat a doua zi, într-o duminică, cu condiţia să mergem noi 
la el şi discuţia să aibă loc în biroul său de la Studiourile 
Archway. Am fost de acord, contrar voinţei noastre, cu această 
modalitate, dar am făcut-o în spiritul cooperării şi pentru că 
trebuia să vorbim cu el. În acel moment, trecuseră două zile de 
când începuse cazul şi noi nu reuşisem încă să discutăm cu 
persoana despre care se ştia că o văzuse ultimul în viaţă. Când 
am ajuns la birou, avocatul personal al domnului Storey, Jason 
Fleer, era acolo. Am început discuţia cu domnul Storey, dar în 
mai puţin de cinci minute avocatul lui a pus capăt discuţiei. 

— Discuţia a fost înregistrată? 

— Da, a fost. 

Langwiser a cerut să fie audiată înregistrarea şi judecătorul 
Houghton a aprobat, în ciuda obiecţiei lui Fowkkes. Acesta îl 
rugase pe judecător să le permită pur şi simplu juraţilor să 
citească transcrierile deja pregătite ale acestei scurte discuţii. 
Dar Langwiser obiectă, afirmând că nu avusese timp să verifice 
transcrierea, din punctul de vedere al acurateţei, şi că era 
important pentru juraţi să audă tonul şi comportamentul lui 


David Storey. Cu înţelepciunea unui Solomon, judecătorul dictă 
ca înregistrarea să fie audiată şi ca transcrierile acesteia să fie 
oricum înmânate juriului, pentru a facilita înţelegerea. Îl încurajă 
pe Bosch şi pe toată acuzarea să citească şi ei, astfel încât să se 
verifice şi acurateţea transcrierii. 


BOSCH: Numele meu este Hieronymus Bosch şi lucrez 
la Departamentul de Poliţie din Los Angeles. Sunt însoţit 
de partenerii mei, detectivii Jerry Edgar şi Kiztnin Rider. 
Suntem în data de 15 octombrie 2000. Il intervievăm pe 
David Storey, în birourile sale din Studiourile Archway, cu 
privire la cazul numărul 00897. Domnul Storey este 
însoţit de avocatul său, Jason Fleer. Domnule Storey, 
domnule Fleer? Vreo întrebare înainte să începem? 

FLEER: Nicio întrebare. 

BOSCH: Ah, şi, evident, înregistrăm această declaraţie. 
Domnule Storey, cunoaşteţi o femeie cu numele de Jody 
Krementz? Cunoscută, de asemenea, şi sub numele de 
Donatella Speers. 

STOREY: Ştiţi răspunsul la această întrebare. 

FLEER: David... 

STOREY: Da, o cunoşteam. Am fost cu ea joia trecută, 
seara. Asta nu înseamnă că am ucis-o eu. 

FLEER: David, te rog. Răspunde doar la întrebările pe 
care ţi le adresează. 

STOREY: Cum spui tu. 

BOSCH: Pot continua? 

FLEER: Bineînţeles. Vă rog! 

STOREY: Da. Bineînţeles. Vă rog! 

BOSCH: Aţi menţionat că aţi fost cu ea în seara de joi. 
A fost o întâlnire? 

STOREY: De ce puneţi întrebări la care ştiţi deja 
răspunsul? Da, a fost o întâlnire, dacă vreţi să-i spuneţi 
aşa. 

BOSCH: Şi dumneavoastră cum vreţi să-i spuneţi? 

STOREY: Nu contează. 

(pauză) 

BOSCH: Puteţi să ne expuneţi nişte repere orare ale 
timpului petrecut cu ea? 

STOREY: Am luat-o de acasă la 7:30, am lăsat-o acasă 


la miezul nopţii. 

BOSCH: Aţi intrat la ea în casă, atunci când aţi venit s- 
o luaţi? 

STOREY: N-am intrat, ca să zic aşa. Eram în mare 
întârziere şi am sunat-o pe telefonul mobil să iasă din 
casă pentru că nu aveam timp să intru. Cred că voia să 
mi-o prezinte pe colega ei de apartament - o altă actriţă, 
cu siguranţă - dar nu aveam timp pentru asta. 

BOSCH: Aşa că atunci când aţi ajuns în faţa casei, ea 
era afară. 

STOREY: Asta am spus. 

BOSCH: De la 7:30 până la miezul nopţii. E vorba de 
patru ore şi jumătate. 

STOREY: Eşti bun la matematică. Îmi place asta la un 
detectiv. 

FLEER: David, hai să încercăm să terminăm cu discuţia 
asta. 

STOREY: Asta şi fac. 

BOSCH: Puteţi să ne spuneţi ce aţi făcut în acest 
interval de timp cât aţi fost cu Jody Krementz? 

STOREY: Ne-am îndeletnicit cu vreo trei chestii: film, 
mâncare şi regulat. 

BOSCH: Poftim? 

STOREY: Am fost la premiera filmului meu, după care 
ne-am dus la recepţie şi am mâncat ceva, după care am 
dus-o la mine acasă şi am făcut sex. Sex consimţit, 
detectiv. Credeţi sau nu, oamenii o fac tot timpul la 
întâlniri. Şi nu numai oamenii de la Hollywood. Se 
întâmplă în toată această ţară minunată. Asta o şi face 
minunată. 

BOSCH: Înţeleg. Ai dus-o acasă, după ce aţi terminat? 

STOREY: Cum face întotdeauna un gentleman, am dus- 
o acasă. 

BOSCH: Ai intrat în casă, de data aceasta? 

STOREY: Nu. Eram în halat. Am condus pe alee, s-a 
dat jos din maşină şi a intrat. După care eu am condus 
înapoi acasă. Orice s-a întâmplat după aceea, nu ştiu. Nu 
sunt în niciun fel implicat în chestia asta. Voi sunteţi... 

FLEER: David, te rog! 

STOREY:... sunteţi nişte căcăcioşi dacă şi pentru un 


nenorocit de moment credeţi că... 

FLEER: David, încetează! 

(pauză) 

FLEER: Detectiv Bosch, cred că ar trebui să ne oprim 
aici. 

BOSCH: Suntem în mijlocul discuţiei aici şi... 

FLEER: David, unde te duci? 

STOREY: La naiba cu oamenii ăştia. Mă duc să fumez o 
ţigară. 

BOSCH: Domnul Storey tocmai a părăsit biroul. 

FLEER: Cred că în acest moment îşi exercită drepturile 
enunțate în al cincilea amendament. 

Acest interviu s-a încheiat. 


De aici încolo, caseta era goală şi Langwiser o întrerupse. 
Bosch se uită spre juriu. Mulţi dintre ei se uitau la Storey. 
Aroganţa lui se dovedise evidentă pe înregistrare. Era important 
acest lucru pentru că, în curând, urmau să le ceară juraţilor să 
creadă că Storey se lăudase în particular în faţa lui Bosch în 
legătură cu crima şi cum va ieşi el basma curată din proces. 
Doar un om arogant ar face aşa ceva. Acuzarea trebuia să 
demonstreze că Storey nu era numai un criminal, dar şi unul 
arogant pe deasupra. 

— In regulă atunci, spuse Langwiser. S-a întors domnul Storey 
să continue discuţia? 

— Nu, nu s-a întors, răspunse Bosch. Şi ni s-a cerut să plecăm. 

— Negarea domnului Storey în ceea ce priveşte implicare lui 
în uciderea lui Jody Krementz v-a determinat să-l excludeţi de pe 
lista suspecţilor? 

— Nu, în niciun caz. Aveam obligaţia să investigăm cazul în 
profunzime şi asta însemna că trebuia să-l includem sau să-l 
excludem de pe lista de suspecți. 

— Pe parcursul acestui scurt interviu comportamentul lui v-a 
trezi vreo suspiciune? 

— Vă referiţi la aroganţa lui? Nu, el... 

Fowkkes a sărit în sus cu o obiecţie. 

— Domnule judecător, aroganţa unui om este echivalentă cu 
încrederea altuia în nevinovăția sa. Nu există... 

— Ai dreptate, domnule Fowkkes, spuse judecătorul. 

Susţinu obiecţia, anulă răspunsul lui Bosch şi le ceru juraţilor 


să ignore remarca lui. 

— Comportamentul lui din timpul interviului nu a trezit nicio 
suspiciune, începu din nou Bosch. Faptul că era ultima persoană 
cunoscută care a fost în apropierea victimei a fost cauza atenţiei 
şi a concentrării noastre rapide. Lipsa lui de cooperare ne-a 
trezit bănuieli, dar în acel moment eram deschişi la orice 
posibilitate. Partenerii mei şi cu mine avem împreună o 
experienţă de mai mult de 25 de ani de investigare a crimelor. 
Ştim că chestiile astea nu sunt întotdeauna ceea ce par. 

— Şi cum a continuat investigația? 

— Am continuat toate pistele investigaţiei. Una dintre pistele 
evidente era domnul Storey. Bazându-se pe declaraţia lui, care 
spunea că el şi cu victima fuseseră la domiciliul lui în seara 
aceea, partenerii mei au înaintat o cerere de mandat de 
percheziţie la Curtea Municipală şi au primit aprobarea să 
percheziţioneze casa lui David Storey. 

Langwiser aduse mandatul de  percheziţie în fața 
judecătorului, iar acesta fu acceptat ca probă. Il luă apoi cu ea la 
pupitru. Bosch continuă declarând că percheziţia la casa de pe 
aleea Mulholland a avut loc la 6 dimineaţa, la două zile după 
prima discuţie cu Storey. 

— Mandatul de percheziţie vă autoriza să luaţi ca probă orice 
dovadă legată de uciderea lui Jody Krementz, orice obiect ar fi 
dovedit prezenţa ei în locaţia respectivă, corect? 

— Da. 

— Cine a condus percheziţia? 

— Eu, partenerii mei şi o echipă de doi specialişti legali. 
Aveam cu noi şi un fotograf, pentru filmări şi fotografii. Eram în 
total şase. 

— Cât a durat percheziţia? 

— Aproximativ şase ore. 

— Acuzatul a fost prezent în timpul percheziţiei? 

— În majoritatea timpului. A trebuit să plece la un moment 
dat la o întâlnire cu un actor de film, pe care spunea că n-are 
cum s-o amâne. A fost plecat aproximativ două ore. In tot acest 
timp, avocatul lui personal, domnul Fleer, a rămas acasă şi a 
supravegheat percheziţia. Nu am fost lăsaţi singuri niciun 
moment în casă, dacă asta întrebaţi. 

Langwiser frunzări până la sfârşit paginile mandatului de 
percheziţie. 


— Acum, domnule detectiv, atunci când iei nişte obiecte în 
timpul unei percheziţii autorizate de tribunal, ţi se cere prin lege 
să ţii un inventar pe mandatul de percheziţie, nu? 

— Da. 

— Acest mandat este apoi înaintat tribunalului, da? 

— Da. 

— Atunci, poţi să ne spui de ce nu este completat acest 
mandat? 

— N-am luat niciun obiect din casă în timpul percheziţiei. 

— N-aţi găsit nimic care să indice că Jody Krementz fusese în 
casa domnului Storey, aşa cum vă spusese el că se întâmplase? 

— Nimic. 

— La câteva zile după ce domnul Storey v-a declarat că o 
dusese pe domnişoara Krementz la el acasă şi că avusese 
raporturi sexuale cu ea, a avut loc percheziţia? 

— La cinci zile după noaptea crimei, la două zile după interviul 
nostru cu domnul Storey. 

— Şi n-aţi găsit nimic care să susţină declaraţia domnului 
Storey. 

— Nimic. Locul era curăţat. 

Bosch ştia că ea voia să transforme ceva negativ în ceva 
pozitiv, încercând să sugereze într-un fel că percheziţia soldată 
cu un insucces era o indicație a vinovăţiei lui Storey. 

— Şi aţi putea numi această percheziţie un insucces? 

— Nu. Nu este vorba de succes aici. Căutam doar probe care 
să întărească declaraţia lui, precum şi dovezi ale unor posibile 
acte de violenţă legate de domnişoara Krementz. N-am găsit 
nimic în casă care să indice aşa ceva. Dar câteodată nu 
contează ceea ce găseşti, ci ceea ce nu găseşti. 

— Puteţi explica asta juraţilor? 

— Ei bine, este adevărat că nu am luat nicio probă din casă. 
Dar am descoperit că lipsea ceva, ceva care a devenit foarte 
important pentru noi mai târziu. 

— Şi despre ce anume este vorba? 

— O carte. O carte care dispăruse. 

— Cum de ştiaţi că dispăruse, dacă nu era acolo? 

— În living era o bibliotecă mare, construită în perete. Fiecare 
raft era plin de cărţi. Pe un raft era un spaţiu gol, unde fusese 
iniţial o carte, dar nu mai era acolo momentan. Nu am 
descoperit despre ce carte era vorba. Nu era nicio carte pusă 


altundeva prin casă. Atunci ni s-a părut un amănunt minor. 
Cineva luase, în mod evident, cartea de pe raft şi n-o mai 
pusese la loc. Era doar puţin ciudat pentru noi că nu ne dădeam 
seama unde era sau despre ce carte era vorba. 

Langwiser mai prezentă ca probe două fotografii ale 
bibliotecii, făcute în timpul percheziţiei. Houghton le acceptă, 
după o obiecţie de rutină de-a lui Fowkkes. Fotografiile arătau 
toată biblioteca şi un prim-plan al celui de-al doilea raft, cu 
spaţiul gol dintre o carte numită A/ cincilea orizont şi biografia 
regizorului John Ford, intitulată Print the Legena. 

— Acum, domnule detectiv, spuse Langwiser, aţi declarat că 
atunci nu ştiaţi dacă acea cartea care lipsea avea vreo 
importanţă sau vreun impact asupra cazului, da? 

— Aşa este. 

— În cele din urmă, aţi descoperit despre ce carte era vorba, 
ce carte fusese luată de pe raft? 

— Da, am descoperit. 

Langwiser se opri. Bosch ştia ce avea de gând să facă. Toată 
scena fusese deja regizată. Se gândi că femeia este un bun 
povestitor. Ştia când să tensioneze situaţia, să-i ţină pe oameni 
captivaţi, să-i ducă până la marginea prăpastiei şi apoi să-i tragă 
înapoi. 

— Ei bine, hai să luăm lucrurile în ordine, spuse ea. O să ne 
întoarcem şi la carte. Spuneţi-mi, aţi avut ocazia să vorbiţi cu 
domnul Storey în ziua percheziţiei? 

— Majoritatea timpului a fost tăcut sau a vorbit foarte mult la 
telefon. Dar am vorbit atunci când am bătut la uşă şi am 
anunţat percheziţia. Şi apoi, la sfârşitul zilei, atunci când l-am 
anunţat că plecăm şi că nu luăm nimic cu noi. 

— L-aţi trezit din somn, atunci când aţi sosit la şase 
dimineaţa? 

— Da, l-am trezit. 

— Era singur acasă? 

— Da. 

— V-a invitat înăuntru? 

— Nu imediat. A comentat când a auzit de percheziţie. l- 
am spus... 

— Mă scuzaţi, domnule detectiv, dar poate ar fi mai simplu 
dacă am arăta ce s-a întâmplat. Aţi spus că aveaţi şi un 
cameraman cu voi. Când aţi bătut la uşă la ora şase, el filma 


deja? 

— Da, filma. 

Langwiser se ocupă de procedurile standard pentru 
acceptarea casetei video. Aceasta a fost acceptată, după 
obiecţia apărării. În sala de tribunal, a fost adus un televizor 
mare pe o masă cu role şi a fost pus în centru, în faţa juraţilor. 
Lui Bosch i s-a cerut să identifice caseta. Luminile din sala de 
tribunal au fost micşorate şi a început vizionarea. 

Caseta începea cu un prim-plan al lui Bosch şi cei care erau 
afară, în faţa uşii de culoare roşie a casei. Bosch se prezentă şi 
spuse adresa unde se aflau şi numărul cazului. Vorbea încet. 
După care se întoarse şi bătu tare la uşă. Anunţă că era poliţia şi 
bătu din nou tare în uşă. Aşteptară. Bosch bătu la uşă la 
intervale de 15 secunde, până ce uşa se deschise la aproximativ 
două minute de la prima bătaie. David Storey se uită la ei prin 
deschizătura uşii, cu părul ciufulit şi ochii foarte obosiţi. 

— Ce e? întrebă el buimăcit. 

— Avem un mandat de percheziţie, domnule Storey, spuse 
Bosch. Acesta ne permite să vă percheziţionăm casa. 

— Cred că glumiţi, nu? 

— Nu, nu glumim, domnule! Ne lăsaţi să intrăm, vă rog? Cu 
cât intrăm mai repede, cu atât scăpaţi mai devreme de noi... 

— Îmi sun avocatul. 

Storey închise şi încuie uşa. Bosch se ridică pe vârfuri rapid şi- 
şi lipi faţa de glaf. Strigă cât de tare putu: 

— Domnule Storey, aveţi la dispoziţie zece minute. Dacă uşa 
aceasta nu este deschisă până la 6:15, o s-o dărâmăm. Avem 
mandat de percheziţie emis de tribunal şi o să ne exercităm 
acest drept. 

Se întoarse spre cameră şi-i indică cameramanului să se 
oprească. 

Caseta arăta un alt prim-plan al uşii. Ora înregistrată în colţul 
de jos arăta că era 6:13. Uşa se deschise şi Storey se dădu 
înapoi, făcând semn echipei să intre. Părea că se pieptănase cu 
mâinile. Purta jeanşi negri şi un tricou negru. Era desculţ. 

— Faceţi ce trebuie să faceţi şi plecaţi de aici. Vine avocatul 
meu şi o să vă supravegheze. Dacă spargeţi sau stricaţi ceva din 
casă, o să vă dau în judecată de-o să vă sară fulgii. Aceasta este 
o casă David Serrurier. Doar să zgâriaţi puţin un perete şi vă 
costă slujba. Pe toţi. 


— O să avem grijă, domnule Storey, spuse Bosch în timp ce 
intra. 

Cameramanul intră ultimul. Storey se uită la obiectiv de parcă 
acum vedea pentru prima dată camera. 

— Şi luaţi asta din faţa mea. 

Făcu o mişcare şi unghiul camerei se mişcă brusc spre tavan. 
Rămase aşa în timp ce vocile cameramanului şi a lui Storey 
continuară să se audă pe fundal. 

— Hei! Nu atinge camera! 

— Atunci ia-o naibii din faţa mea! 

— Bine. Dar nu mai atinge camera. 

Ecranul se făcu negru, iar în sală s-au aprins luminile. 
Langwiser îşi continuă întrebările: 

— Detectiv Bosch, dumneavoastră sau vreun membru al 
echipei a mai avut vreo discuţie cu domnul Storey după aceea? 

— Nu în timpul percheziţiei. De îndată ce i-a sosit avocatul, 
domnul Storey a stat numai în biroul lui. Atunci când i-am 
percheziţionat biroul, s-a mutat în dormitor. Atunci când a plecat 
la întâlnire i-am pus câteva întrebări scurte despre plecare, apoi 
a dispărut. Cam asta a fost toată conversaţia pe care am avut-o 
cu el, în timpul cât am fost în casă. 

— Şi ce s-a întâmplat la sfârşitul zilei - şapte ore mai târziu - 
atunci când s-a încheiat percheziţia, aţi vorbit din nou cu 
acuzatul? 

— Da, am vorbit puţin cu el la uşa de la intrare. Eram toţi 
acolo, strânsesem totul şi eram pregătiţi să plecăm. Avocatul 
plecase. Eram în maşină cu partenerii mei. Tocmai voiam să 
plecăm, când mi-am dat seama că uitasem să-i dau domnului 
Storey o copie a mandatului de percheziţie. Este obligatoriu. Aşa 
că m-am întors la uşă şi am bătut. 

— A răspuns chiar domnul Storey? 

— Da, a răspuns după patru bătăi serioase în uşă. l-am dat 
hârtia şi i-am spus că astea erau procedurile. 

— V-a spus ceva atunci? 

Fowkkes se ridică şi obiectă, spunând că se discutase deja 
despre acest lucru în moţiunile şi în regulamentele din perioada 
premergătoare procesului. Judecătorul ceru să se consemneze 
obiecţia şi o respinse. Langwiser repetă întrebarea. 

— Pot să mă uit pe notițele mele? 

— Vă rog! 


Bosch se uită la notele pe care le scrisese în maşină, imediat 
după conversaţie. 

— Mai întâi, a spus: „N-aţi găsit nimic, nu?”. Eu i-am spus că 
aşa era, că nu luasem nimic cu noi. Apoi el a spus: „Pentru că nu 
era nimic de luat”. Am dat aprobativ din cap şi tocmai mă 
întorceam să plec când mi s-a adresat din nou. 

A spus: „Hei, Bosch”. Eu m-am întors şi el s-a aplecat spre 
mine, „N-o să găseşti niciodată ceea ce cauţi”. Eu am spus: 
„Chiar aşa, şi ce anume caut eu?”. Nu mi-a răspuns. Pur şi 
simplu s-a uitat la mine şi a zâmbit. 

După o pauză, Langwiser l-a întrebat: 

— Şi acesta a fost sfârşitul conversaţiei? 

— Nu. Mi-am dat seama în acel moment că l-aş putea face să 
spună mai multe. Aşa că i-am spus: „Tu ai făcut-o, nu?” Ela 
continuat să zâmbească, după care a dat uşor din cap. Şi a spus 
„Şi o să scap de pedeapsă...” A zis „Eu sunt” 

— Rahat! Eşti un mincinos nenorocit! 

Era Storey. Se ridicase şi arăta spre Bosch. Fowkkes pusese 
mâna pe el şi încerca să-l împingă din nou pe scaun. Un poliţist, 
care fusese aşezat la un birou la capătul mesei apărării se 
ridicase şi se îndreptă spre Storey, din spate. 

— Acuzatul să stea JOS! tună judecătorul în momentul în care 
lovi cu ciocănelul în masă. 

— Este un nenorocit de mincinos! 

— Poliţist, fă-l imediat să stea jos! 

Polițistul ajunse la el, îşi puse mâinile pe umerii lui Storey din 
spate şi îl împinse cu putere pe scaunul lui. Judecătorul indică 
juriul unui alt poliţist. 

— Scoateţi juriul. 

In timp ce juraţii erau conduşi spre sala de deliberări, Storey 
continua să se împotrivească poliţistului şi lui Fowkkes. De 
îndată ce juraţii fură scoşi din sală, păru că se mai relaxează şi 
apoi că se calmă. Bosch se uită spre reporteri, încercând să 
vadă dacă vreunul dintre ei îşi notase că demonstraţia lui Storey 
încetase exact în momentul în care juraţii ieşiseră din sală. 

— Domnule Storey! ţipă judecătorul din picioare. Acest gen de 
comportament şi limbajul folosit nu sunt acceptate în această 
sală de tribunal. Domnule Fowkkes, dacă nu reuşiţi să vă 
controlaţi clientul, atunci o vor face oamenii mei. Încă o 
izbucnire de genul acesta şi o să dispun să i se astupe gura cu 


ceva şi să fie legat cu lanţuri de scaun. S-a înţeles? 

— Desigur, domnule judecător. Imi cer sc... 

— Este o regulă cu toleranţă zero. Incă o ieşire de-acum 
înainte şi-o să fie pus în cătuşe. Nu-mi pasă cine este sau cine 
sunt prietenii lui. ` 

— Da, domnule judecător. Ințelegem. 

— O să iau cinci minute pauză, după care reîncepem. 

Judecătorul îşi părăsi locul cu demnitate, iar paşii lui răsunară 
foarte puternic în sală, în momentul în care cobori cele trei 
trepte. Dispăru pe o uşă care ducea la un coridor din spate, spre 
biroul său. 

Bosch se uită la Langwiser, iar privirea ei era foarte încântată 
de cele ce tocmai se întâmplaseră. Pentru Bosch era ca un 
premiu. Pe de o parte, juraţii îl văzuseră pe acuzat cum se 
poartă şi cum îşi pierde controlul - posibil cu aceeaşi furie care-l 
împinsese cu nervozitate la crimă, iar pe de altă parte, îşi 
exprima dezacordul cu ceea ce i se întâmpla în sala de tribunal. 
lar această chestie putea provoca o reacţie categorică din 
partea juraţilor. Storey nu trebuia să-l impresioneze decât pe 
unul dintre ei, ca să scape nevinovat. 

Inainte de proces, Langwiser spusese că vor încerca să-l 
determine pe Storey să aibă o astfel de ieşire. Bosch crezuse că 
se înşală. El se gândise că Storey era prea calm şi prea calculat. 
Asta, bineînţeles, dacă nu cumva şi izbucnirea aceasta era o 
mişcare calculată. Storey era un om care regiza scene 
dramatice şi contura personaje dramatice, asta era meseria lui. 
Bosch ştia că o să vină o ocazie în care va fi folosit indiferent 
dacă el va vrea sau nu ca actor în rol secundar într-una dintre 
scenele lui. 

Judecătorul se întoarse la pupitrul său după doar două 
minute, iar Bosch se întrebă dacă acesta se retrăsese în birou 
doar ca să-şi pună centura cu pistol pe sub robă. De îndată ce 
se aşeză, Houghton se uită la masa apărării. Storey, sobru, se 
uita în jos, la blocnotesul din faţa lui. 

— Suntem pregătiţi? întrebă judecătorul. 

Cele două tabere murmurară că erau pregătite. Judecătorul 
ceru să fie adus juriul, iar aceştia, când au intrat în sală se uitau 
aproape toţi la Storey. 

— In regulă, oameni buni, o să mai facem o încercare, spuse 
judecătorul. Ar fi bine să treceţi cu vederea ceea ce aţi auzit 
acum câteva minute din partea acuzatului. Nu constituie nicio 
probă, nu reprezintă nimic. Dacă domnul Storey vrea să nege 
personal acuzaţiile sau orice s-a spus despre el în timpul 
mărturiei, va avea această ocazie. 

Bosch urmări cum îi străluceau ochii lui Langwiser. 
Comentariile judecătorului erau felul în care acesta ataca 
apărarea. Avansa astfel ideea că Storey va depune mărturie 
atunci când va lua cuvântul apărarea. Dacă n-o făcea, atunci ar 
fi putut să fie o dezamăgire pentru juraţi. 

Judecătorul îi dădu din nou cuvântul lui Langwiser, care 
continuă întrebările adresate lui Bosch. 

— Înainte să fim  întrerupţi, ne  relataţi conversatia 
dumneavoastră cu acuzatul la uşa casei lui. 

— Da. 

— Şi l-aţi citat pe acuzat care a spus „Şi o să scap nevinovat”, 
corect? 

— Da. 

— Şi aţi presupus că acest comentariu se referă la uciderea 
lui Jody Krementz, nu? 

— Păi despre asta discutam, da. 

— A mai adăugat ceva, după asta? 

— Da. 

Bosch se opri, întrebându-se dacă Storey o să mai aibă vreo 
ieşire. Dar nu se întâmplă aşa. 

— A spus „Sunt un zeu în acest oraş, domnule detectiv Bosch. 
Şi cu zeii nu te pui”. 

Se scurseseră aproape zece secunde de tăcere, până când 


judecătorul îi atrase atenţia lui Langwiser să continue. 

— Şi ce aţi făcut după ce acuzatul v-a făcut această 
declaraţie? 

— Ei bine, am fost cam surprins. Am fost surprins că mi-a 
spus mie aşa ceva. 

— Nu aţi înregistrat conversaţia, nu? 

— N-am înregistrat. A fost doar o conversaţie în pragul uşii, 
după ce am bătut la uşă. 

— Ce s-a întâmplat, apoi? 

— M-am dus la maşină şi mi-am notat repede toată 
conversaţia ca să o am cuvânt cu cuvânt, atunci când o aveam 
proaspătă în minte. Le-am spus partenerilor mei ce aflasem şi 
am hotărât să sunăm la Biroul Procuraturii ca să ne sfătuiască 
dacă cumva recunoaşterea formulată de el în faţa mea ne 
oferea un temei suficient de puternic ca să-l arestăm pe domnul 
Storey. Ah, problema a fost că niciunul dintre noi nu avea 
semnal la telefon pentru că eram sus, pe deal. Am părăsit casa 
şi am mers până la sediul pompierilor din Mulholland, la est de 
bulevardul Laurel Canyon. Am cerut permisiunea să folosim 
telefonul şi eu am telefonat la procuratură. 

— Şi cu cine aţi vorbit? 

— Cu dumneavoastră. Am relatat cazul, ce anume tocmai 
ieşise la iveală în timpul percheziţiei şi ceea ce îmi spusese 
domnul Storey în pragul uşii. În acel moment s-a hotărât 
continuarea anchetei şi nu arestarea. 

— Şi aţi fost de acord cu decizia respectivă? 

— Atunci nu. Voiam să-l arestez. 

— Confirmarea domnului Storey a schimbat cursul 
investigaţiei? 

— A schimbat foarte mult direcţia pe care ne concentram. 
Omul acesta recunoscuse crima în faţa mea. Am început să-l 
analizăm doar pe el. 

— Aţi luat în considerare faptul că această recunoaştere 
putea să fie doar o simplă bravadă, că în acelaşi timp în care îl 
momeaţi pe acuzat şi acesta vă momea pe dumneavoastră? 

— Da, am luat şi asta în considerare. Dar, în cele din urmă, 
am ajuns la convingerea că făcuse aceste afirmaţii pentru că 
erau adevărate şi pentru că el chiar credea că are o poziţie 
invincibilă în acel moment. 

Se auzi un sunet ascuţit în momentul în care Storey rupse 


prima pagină a blocnotesului său. Făcu ghemotoc hârtia şi o 
aruncă pe masă. Aceasta lovi un monitor şi ricoşă de pe masă 
pe podea. 

— Mulţumesc, domnule detectiv, spuse Langwiser. Acum, aţi 
spus că decizia pe care aţi luat-o a fost continuarea anchetei. 
Puteţi să spuneţi juriului ce presupunea acest lucru? 

Bosch  relată cum el şi partenerii săi  intervievaseră 
nenumărați martori care îl văzuseră pe acuzat cu victima la 
premiera filmului sau la recepţia care urmase, într-un cort de 
circ ridicat într-o parcare din apropiere. Au mai chestionat şi alte 
nenumărate persoane care îl cunoşteau pe Storey sau care 
lucraseră cu el. Bosch recunoscu că niciunul dintre aceste 
interviuri nu adusese informaţii importante pentru anchetă. 

— Aţi menţionat mai devreme că în timpul percheziţiei la 
domiciliul acuzatului, v-a intrigat lipsa unei cărţi, corect? 

— Da. 

Fowkkes obiectă. 

— Nu există niciun fel de evidenţă a unei cărţi care s-a 
pierdut. Era un spaţiu gol pe raft. Asta nu înseamnă că înainte 
era o carte acolo. 

Langwiser promise că o să lege cap la cap toate informaţiile în 
scurt timp, aşa că judecătorul respinse obiecţia. 

— Da, în procesul de strângere a informaţiilor referitoare la 
domnul Storey, partenera mea, Kizmin Rider, care era la curent 
cu munca şi cu reputaţia profesională a acestuia, îşi aminti că 
citise un articol despre el într-o revistă numită Architectural 
Digest. A căutat pe Internet şi a observat că numărul revistei de 
care îşi amintea era din februarie anul trecut. Apoi comandă un 
număr al acelei reviste de la editură. Ce-şi amintea ea era că în 
revistă erau fotografii făcute în casa domnului Storey. Ea îşi 
amintise de rafturile lui cu cărţi pentru că era o cititoare 
pasionată şi era curioasă cam ce fel de cărţi putea să aibă acest 
regizor de film. 

Langwiser făcu cerere să introducă revista ca următoare 
probă. Judecătorul acceptă şi Langwiser i-o înmână lui Bosch. 

— Aceasta este revista pe care a primit-o partenera ta? 

— Da. 

— Poţi să dai la pagina cu articolul despre acuzat şi să descrii 
fotografia de pe prima pagină a articolului? 

Bosch dădu la pagina însemnată din revistă. 


— Este o fotografie care îl reprezintă pe David Storey stând 
pe canapea în livingul casei sale. La stânga sunt rafturile cu 
cărţi. 

— Se pot citi titlurile cărţilor? 

— Unele dintre ele. Nu se văd toate foarte clar. 

— Atunci când aţi primit revista, ce aţi făcut cu ea? 

— Am observat că nu toate titlurile cărţilor se vedeau cu 
claritate. Am contactat din nou editura şi am încercat să 
împrumutăm negativul acestei poze. Am discutat cu redactorul- 
şef, care nu permitea ca negativele să fie scoase din birou. 
Chiar a invocat legea presei şi constrângerile libertăţii presei. 

— Şi apoi, ce s-a întâmplat? 

— Redactorul a spus că se va împotrivi chiar şi unui ordin 
judecătoresc. Un avocat din procuratura oraşului a fost solicitat 
şi a început să negocieze cu avocatul revistei. Rezultatul a fost 
că am zburat la New York şi mi s-a permis accesul la negativul 
pozei în laboratorul din birourile lui Architectural Digest. 

— Pentru consemnare, la ce dată s-a întâmplat asta? 

— Am luat un zbor de noapte pe 29 octombrie. Am ajuns la 
sediul revistei a doua zi dimineaţa. Era luni, 30 octombrie. 

— Şi ce ai făcut acolo? 

— Directorul laboratorului foto al revistei mi-a făcut nişte 
instantanee mărite ale fotografiei în care se vedeau rafturile de 
cărţi. 

Langwiser prezentă două fotografii mărite pe un suport dur, 
ca următoarea probă. După ce au fost acceptate, după obiecţia 
neluată în considerare a apărării, le puse pe nişte panouri care 
se aflau aşezate în faţa juriului. Una dintre ele prezenta toată 
biblioteca, iar cealaltă era detalierea unui raft. Imaginea nu era 
prea clară, dar se puteau desluşi, titlurile cărţilor de pe cotoare. 

— Domnule detectiv, aţi comparat aceste fotografii cu cele 
făcute în timpul percheziţiei la domiciliul acuzatului? 

— Da. 

Langwiser ceru permisiunea să instaleze alte două panouri pe 
care puse fotografiile făcute în timpul percheziţiei, identice, cu 
toată biblioteca, apoi cu raftul în care era spaţiul cu cartea lipsă. 
Judecătorul fu de acord. Apoi ea îi ceru lui Bosch să coboare din 
boxa martorilor şi, folosindu-se de un indicator, să explice ce 
anume descoperise în timpul studiului comparativ. Era evident 
pentru toată lumea care avea în faţă fotografiile ce anume se 


descoperise, dar Langwiser respecta cu mare atenţie toate 
procedurile, astfel încât niciun jurat să nu fie confuz. 

Bosch puse indicatorul pe o fotografie, arătând spaţiul gol de 
pe raftul de cărţi. După care puse vârful băţului pe o carte care 
era poziționată în acelaşi loc. 

— Atunci când am făcut percheziţia, pe 17 octombrie, nu am 
găsit în casă nicio carte aşezată între A/ Cincilea Orizont şi Prinţ 
the Legend. Aici, în fotografia făcută în urmă cu zece luni, există 
o carte între acestea două. 

— Şi cum se numeşte această carte? 

— Victimele Nopții. 

— In regulă, şi v-aţi uitat la pozele pe care le aveaţi de la 
percheziţie, care arătau toată biblioteca, să vedeţi dacă această 
carte, Victimele Nopţii, nu a fost pusă pe alt raft? 

Bosch indică poza mărită făcută pe 17 octombrie, 
reprezentând întreaga bibliotecă. 

— Ne-am uitat. Nu este acolo. 

— Aţi găsit această carte pe undeva prin casă? 

— Nu, n-am găsit-o. 

— Mulţumesc, domnule detectiv. Puteţi să vă întoarceţi în 
boxa martorilor acum. 

Langwiser arată apoi un exemplar din această carte şi i-l 
întinse lui Bosch. 

— Puteţi să spuneţi juriului ce este asta, domnule detectiv? 

— Un exemplar din Victimele Nopții. 

— Este cumva cartea care se afla pe raftul acuzatului atunci 
când s-a făcut fotografia pentru revista Architectural Digest, în 
ianuarie anul trecut? 

— Nu, nu este. Este un exemplar al aceleiaşi cărţi, pe care l- 
am cumpărat eu. 

— De unde? 

— De la o librărie din Westwood, Mystery. 

— Şi de ce aţi cumpărat-o de acolo? 

— M-am interesat de unde pot s-o cumpăr şi acolo a fost 
singurul loc unde mai era în stoc. 

— Dar de ce este aşa de greu de găsit? 

— Tipul de la librărie mi-a spus că a fost scoasă de o editură 
mică, într-un tiraj mic. 

— Aţi citit cartea? 

— Doar câteva capitole. În mare parte are fotografii făcute la 


locul unei crime mai puţin obişnuite şi fotografii ale unor 
accidente, chestii de genul ăsta. 

— Există ceva în cartea aceasta care vi s-a părut ciudat sau 
care v-a determinat să faceţi vreo legătură cu uciderea lui Jody 
Krementz? 

— Da, este o fotografie a unei crime la pagina 73, care mi-a 
atras imediat atenţia. 

— Arătaţi-ne, vă rog! 

Bosch deschise cartea la semnul pe care-l avea. În timp ce se 
uita la fotografia care acoperea toată pagina din dreapta a 
cărţii, începea să-i facă o descriere cât mai exactă. 

— Infăţişează o femeie în pat. Este moartă. Are o eşarfă 
legată de gât şi aruncată peste una dintre barele tăbliei patului. 
Este goală de la talie în jos. Mâna ei stângă este între picioare şi 
are două degete care penetrează vaginul. 

— Puteţi să citiţi comentariul de sub fotografie, vă rog? 

— Da, spune: „Sinucidere Erotică: Această femeie a fost 
găsită în patul ei din New Orleans victimă a autoasfixierii 
erotice. S-a estimat că în toată lumea mor anual peste 500 de 
persoane din această cauză”. 

Langwiser ceru permisiunea de a mai expune încă două 
fotografii mărite pe panou, ca probe. Le puse chiar lângă două 
fotografii care înfăţişau raftul de cărţi. Fotografiile cadavrului lui 
Jody Krementz şi cel al femeii din Victimele Nopţii erau una 
lângă alta. 

— Domnule detectiv, aţi făcut o comparaţie între fotografiile 
victimei acestui caz, Jody Krementz, şi fotografiile din carte? 

— Da, am făcut. Am descoperit că sunt foarte asemănătoare. 

— Cadavrul domnişoarei Krementz ar fi putut să fi fost aranjat 
după modelul fotografiei din carte? 

— Da. 

— Aţi avut ocazia să-l întrebaţi pe acuzat ce s-a întâmplat cu 
exemplarul său din Victimele Nopții? 

— Nu, din ziua în care a fost făcută percheziţia la domiciliul 
său, domnul Storey şi avocaţii săi au refuzat în repetate rânduri 
cererile noastre de redeschidere a discuţiilor. 

Langwiser aprobă din cap şi se uită la judecător. 

— Domnule judecător, pot lua aceste probe şi să le dau 
aprodului? 

— Da, vă rog, răspunse judecătorul. 


Langwiser făcu un adevărat spectacol din strângerea 
fotografiilor, iar atunci când le strânse pe cele cu femeile 
moarte, le îndoi una spre cealaltă, sugerând că erau ca două 
fațete ale unei oglinzi care se închideau. Era un amănunt, dar 
Bosch îi văzu pe juraţi cum o urmăreau. 

— Bine, domnule detectiv Bosch, spuse Langwiser atunci când 
fotografiile şi panourile fuseseră strânse. Aţi făcut vreo 
cercetare aprofundată sau aţi înaintat cu ancheta în zona 
sinuciderilor erotice? 

— Da. Ştiam că dacă acest caz urma să ajungă la proces, 
atunci catalogarea morţii ca ucidere regizată părea o moarte 
accidentală. Eram, de asemenea, curios să ştiu ce vrea să spună 
acel comentariu din carte. Sincer, am fost surprins de cifra 
aceea de 500 de morţi pe an. Am făcut nişte verificări la FBI şi 
am descoperit că cifra respectivă este foarte pertinentă, dacă 
nu chiar prea mică. 

— Şi chestia asta v-a determinat să faceţi cercetări mai 
aprofundate? 

— Da, la nivel local. 

Cu ajutorul lui Langwiser, Bosch susţinu că verificase dosarele 
de la biroul de medicină legală pentru cazurile cu morţi 
provocate de autoasfixiere erotică. Şi căutarea lui se extinsese 
pe cinci ani. 

— Şi ce aţi descoperit? 

— În aceşti cinci ani, 16 cazuri de deces din zona Los Angeles 
care au fost catalogate drept morţi accidentale fuseseră puse pe 
seama autoasfixierii erotice. 

— Şi câte dintre aceste cazuri aveau ca victimă o femeie? 

— Doar unul. 

— Aţi examinat acest caz? 

Fowkkes se ridică să obiecteze, iar de data aceasta ceru chiar 
să se apropie de banca judecătorului. Judecătorul îi permise şi 
avocaţii veniră lângă banca judecătorului. Bosch nu avea cum 
să audă conversaţia în şoaptă, dar ştia că Fowkkes încerca să 
devieze direcţia pe care o luase acum procesul. Langwiser şi 
Kretzler anticipaseră că va mai încerca încă o dată să blocheze 
menţionarea numelui Aliciei Lopez în faţa juraţilor. Aceasta 
urma să fie o decizie crucială a procesului pentru ambele 
tabere. 

După cinci minute de discuţii purtate în şoaptă, judecătorul îi 


trimise la loc pe avocaţi şi le comunică juraţilor că problema 
expusă în faţa curţii va necesita mai mult timp decât anticipase. 
Aşa că întrerupse procesul pentru o pauză de 15 minute. Bosch 
se întoarse la masa acuzării. 

— Ceva nou? o întrebă Bosch pe Langwiser. 

— Nu, acelaşi vechi argument. Dintr-un motiv sau altul, 
judecătorul vrea să mai audă o dată discuţia şi argumentele. 
Urează-ne baftă! 

Avocaţii şi judecătorul se retraseră în birouri ca să dezbată pe 
marginea acestui punct. Bosch rămase la masa acuzării. Işi 
scoase telefonul mobil ca să-şi verifice mesajele de acasă şi de 
la serviciu. Avea un mesaj de la muncă. Era din partea lui Terry 
McCaleb. Îi mulțumea lui Bosch pentru pontul din seara trecută. 
Îi spuse că obținuse nişte informaţii preţioase la bar şi că o să-l 
mai contacteze. Bosch şterse mesajul şi închise telefonul, 
întrebându-se peste ce dăduse McCaleb. 

Când avocaţii se întoarseră prin uşa din spate a sălii de 
tribunal, Bosch citi decizia judecătorului pe feţele lor. Fowkkes 
părea mohorât, cu privirea tristă. Kretzler şi Langwiser se 
întoarseră zâmbind. 

După ce fură aduşi înapoi juraţii şi procesul continuă, 


Langwiser trecu direct la subiectul fierbinte. Îl rugă pe 
stenodactilograf să recitească întrebarea dinainte de ultima 
obiecţie. 


— Aţi examinat acest caz? citi stenodactilograful. 

— Hai să vorbim despre asta, spuse Langwiser. Hai să nu 
confundăm problemele. Domnule detectiv, singurul caz cu o 
victimă feminină din cele 16 găsite de dumneavoastră în 
rapoartele de medicină legală. Cum se numea decedata din 
acest caz? 

— Alicia Lopez. 

— Puteţi să ne spuneţi câte ceva despre ea? 

— Avea 24 de ani şi locuia în Culver City. Lucra ca asistent 
administrativ al vicepreşedintelui Departamentului de Producţie 
de la Sony Pictures, în Culver City. A fost găsită moartă în patul 
ei pe 20 mai 1998. 

— Locuia singură? 

— Da. 

— Care au fost circumstanţele morţii? 

— A fost găsită în pat de un coleg de serviciu, care a observat 


că femeia a lipsit două zile de la serviciu, după weekend, fără să 
anunţe. Medicul legist a estimat că era moartă de 3-4 zile în 
momentul în care a fost găsită. Procesul de descompunere a 
cadavrului era destul de avansat. 

— Doamnă Langwiser? întrerupse judecătorul Houghton. Am 
căzut de acord că o să stabiliţi legătura dintre cazuri foarte 
repede. 

— Am ajuns chiar acolo, domnule judecător. Vă mulţumesc. 
Domnule detectiv, a mai fost ceva la cazul acesta care v-a 
alertat sau v-a atras cumva atenţia? 

— Mai multe chestii. M-am uitat la pozele făcute la locul 
crimei şi, chiar dacă descompunerea era destul de avansată, am 
reuşit să-mi dau seama că victima de aici avea cam aceeaşi 
poziţie cu victima din cazul nostru. Am observat, de asemenea, 
că ligatura din cazul Lopez s-a folosit tot aşa, fără un tampon, la 
fel ca în cazul de faţă. Mai ştiam din informaţiile referitoare la 
investigarea domnului Storey că în momentul morții 
domnişoarei Lopez, acesta regiza un film pentru o companie 
numită Cold House Films, companie finanțată şi de Sony 
Pictures. 

In momentul care urmă răspunsului său, Bosch observă că în 
sală se lăsase o tăcere de moarte şi nimeni nu mişca. Nimeni nu 
şoptea sau îşi dregea glasul. Era de parcă toată lumea - juraţii, 
avocaţii, spectatorii şi presa - se hotărâră să-şi ţină respiraţia în 
acelaşi timp. Bosch se uită la juraţi şi observă că majoritatea se 
uita spre masa apărării. Bosch se uită şi el spre masa apărării şi- 
| văzu pe Storey, uitându-se în continuare în jos, clocotind în 
tăcere. In cele din urmă, Langwiser sparse tăcerea. 

— Domnule detectiv, aţi făcut cercetări suplimentare în cazul 
Lopez? 

— Da, am vorbit cu detectivul care se ocupase de caz de la 
Departamentul de Poliţie din Culver. 

— M-am interesat şi de profilul postului domnişoarei Lopez de 
la Sony. 

— Şi ce aţi aflat despre ea, care ar putea avea vreo legătură 
cu cazul nostru? 

— Am aflat că în acel timp avea rolul de persoană de legătură 
între studio şi producţia filmului care îl avea ca regizor pe David 
Storey. 

— Vă amintiţi titlul filmului? 


— Al Cincilea Orizont. 

— Unde s-a filmat? 

— În Los Angeles. Cel mai mult în Veneţia. 

— Şi în calitate de persoană de legătură, domnişoara Lopez 
avea vreun contact direct cu domnul Storey? 

— Da. Vorbea cu el la telefon sau personal în fiecare zi de 
filmare. 

Din nou, acea linişte copleşitoare. Langwiser o prelungi cât 
putu, după care reîncepu seria întrebărilor. 

— Hai să vedem dacă am înţeles bine, domnule detectiv. 
Conform mărturiei dumneavoastră, în ultimii cinci ani nu a 
existat decât o victimă feminină în zona Los Angeles care să fi 
fost catalogată drept autoasfixiere erotică, iar cazul de faţă, 
care implică moartea lui Jody Krementz, a fost regizat astfel 
încât să pară o autoasfixiere erotică? 

— Obiecţie, întrerupse Fowkkes. Întrebare şi răspuns deja 
formulate. 

— Se respinge, spuse Houghton, fără să aştepte vreo 
explicaţie din partea lui Langwiser. Martorul poate să răspundă. 

— Da, spuse Bosch. Este corect. 

— Şi amândouă femeile îl cunoşteau pe acuzat, pe David 
Storey? 

— Corect. 

— Şi ambele morţi prezintă similarități cu o fotografie a unei 
sinucideri erotice dintr-o carte despre care se ştia că se aflase la 
un moment dat în colecţia de cărţi a acuzatului? 

— Corect. 

Bosch se uită la Storey când rosti cuvântul, sperând că acesta 
se uita şi el în sus, şi-şi vor confrunta din nou privirile. 

— Ce a avut de spus despre asta Departamentul de Poliţie din 
Culver, domnule detectiv Bosch? 

— Bazându-se pe solicitările mele, au redeschis cazul. Dar n- 
au prea multe şanse. 

— De ce asta? 

— Cazul este vechi. Deoarece a fost considerat iniţial moarte 
accidentală, nu toate rapoartele s-au păstrat în arhivă. Deoarece 
descompunerea era avansată în momentul descoperirii 
cadavrului, este greu să faci observaţii definitive şi să tragi 
concluzii. lar cadavrul nu poate fi exhumat, deoarece a fost 
incinerat. 


— A fost? De către cine? 

Fowkkes se ridică şi obiectă, dar judecătorul îi spuse că 
argumentul său fusese deja expus şi respins. Langwiser îl 
abordă pe Bosch chiar înainte ca Fowkkes să se aşeze: 

— De către cine, domnule detectiv Bosch? 

— De familia fetei. Dar a fost plătită... incinerarea, slujba, 
totul a fost plătit de către David Storey, ca dar în amintirea 
Aliciei Lopez. 

Langwiser dădu cu zgomot o pagină din blocnotes. Era pe val 
şi toată lumea ştia asta. Era în etapa pe care poliţiştii şi avocaţii 
o numeau să fii pe val. Era un termen în surfing. Asta însemna 
că ajunseseră în zona în care totul merge încet, dar foarte bine 
şi deveneau tot mai stăpâni pe situaţie. 

— Domnule detectiv, în urma acestei părţi a investigaţiei, a 
venit la dumneavoastră o femeie al cărei nume este Annabelle 
Crowe? 

— Da. Apăruse un articol în Los Angeles Times despre 
anchetă în care se menţiona că David Storey se afla în centrul 
acesteia. Ea a citit articolul şi a venit să mă caute. 

— Cine este această femeie? 

— O actriţă. Locuieşte în West Hollywood. 

— Ce legătură are cu cele două cazuri? 

— Mi-a spus că s-a întâlnit cu David Storey o dată anul trecut 
şi că a strâns-o de gât în timp ce făceau sex. 

Fowkkes formulă o nouă obiecţie, de data aceasta fără să mai 
aibă forţa celorlalte proteste. Dar şi aceasta fu respinsă, aşa 
cum fusese mărturisirea apărată anterior de judecător. 

— Unde a spus domnişoara Crowe că s-a întâmplat lucrul 
acesta? 

— In casa domnului Storey de pe Aleea Mulholland. Am rugat- 
o să-mi descrie locul şi a făcut-o cu multă precizie. Fusese într- 
adevăr acolo. 

— Nu se putea să fi văzut şi ea numărul revistei Architectural 
Digest, în care erau publicate fotografii de la reşedinţa 
acuzatului? 

— A reuşit să descrie părţi ale dormitorului principal şi ale băii 
care nu erau expuse în revistă. 

— Ce s-a întâmplat cu ea atunci când a strâns-o de gât 
acuzatul? 

— Mi-a spus că a leşinat. Când s-a trezit, domnul Storey nu 


mai era în cameră. Era la duş. Ea şi-a luat repede hainele şi a 
fugit din casă. 

Langwiser sublinie afirmaţia printr-o tăcere îndelungată. Apoi 
mai dădu nişte pagini din blocnotes, se uită spre masa apărării 
şi apoi la judecătorul Houghton. 

— Domnule judecător, acestea au fost toate întrebările pe 
care am vrut să i le adresez detectivului Bosch, în acest 
moment. 

McCaleb ajunse la El Cochinito la 12 fără un sfert. Nu mai 
intrase în restaurantul respectiv de cinci ani, dar îşi aminti că 
localul avea doar vreo 12 mese şi acestea se ocupau, de regulă, 
foarte repede la ora prânzului. De cele mai multe ori erau 
ocupate de poliţişti. Nu pentru că era vreo atracţie în numele 
restaurantului - Purceluşul -, ci pentru că mâncarea era foarte 
bună şi destul de ieftină. Din experienţă, McCaleb ştia că 
poliţiştii se pricepeau foarte bine să găsească astfel de localuri 
printre numeroasele restaurante din oraş. Atunci când călătorise 
în interes de serviciu, întotdeauna îi ruga pe poliţiştii locali să-i 
recomande un astfel de loc unde să mănânce. Rareori fusese 
dezamăgit. 

În timp ce o aştepta pe Winston, studie cu atenţie meniul şi 
decisese deja ce avea să comande. În ultimul an, simţul gustului 
se întorcea în forţă. În primele 18 luni după operaţie nu prea mai 
avusese simţul gustului. Nu-i păsase ce anume mânca, pentru 
că toate aveau acelaşi gust - niciunul. Chiar şi sosul habanera 
pus pe orice, de la sandviciuri la spaghete, nu avea decât un 
efect slab asupra papilelor lui gustative. Dar apoi, încet, simţul 
gustului începu să-i revină şi fu ca o a doua naştere pentru el, 
după transplant. Acum îi plăcea la nebunie tot ce gătea 
Graciela. Îi plăcea chiar şi orice gătea el - şi acest lucru în ciuda 
nepriceperii sale la altceva în afară de grătare. Mânca totul cu o 
plăcere nemaiîntâlnită până atunci, chiar şi înainte de 
transplant. Untul de arahide şi sandviciurile cu gelatină de la 
miezul nopţii erau nişte chestii pe care le savura la fel de mult 
ca pe o ieşire în oraş cu Graciela la un restaurant de lux, la Jozu, 
în Melrose. Prin urmare, începuse să se rotunjească, recâştigând 
cele douăsprezece kilograme jumătate pe care le pierduse când 
inima lui începuse să dea semne de cedare şi era în aşteptarea 
alteia. Ajunsese la greutatea dinainte, de 82 de kg, şi trebuia să- 
şi supravegheze, pentru prima dată după patru ani, alimentaţia. 
La ultimul control cardiologie, medicul observase acest lucru şi-l 
prevenise. Îi spusese că trebuia să mai reducă consumul de 
calorii şi de grăsimi. 

Dar nu şi la masa de prânz. Aşteptase o grămadă de vreme 
să-i apară ocazia de a mânca aici. Cu ani în urmă, petrecuse 
destul de multă vreme în Florida cu ocazia unui caz de crimă în 


serie şi singurul lucru bun cu care se alesese fusese pasiunea 
pentru mâncarea cubaneză. Când se transferase mai târziu la 
Los Angeles, îi fusese greu să găsească un restaurant cubanez 
care să se compare cu locurile în care mâncase în oraşul Ybor, 
în afara Tampei. Odată, pe când se ocupa de un caz în Los 
Angeles, întâlnise un ofiţer de patrulă de origine cubaneză. 
McCaleb îl întrebase unde se ducea să mănânce dacă voia 
mâncare gătită ca acasă. Răspunsul poliţistului fusese EI 
Cochinito. Şi McCaleb devenise în scurt timp un client fidel. 

McCaleb se hotărî că studierea meniului era o pierdere de 
vreme, pentru că ştia deja ce voia. Lechon asada cu fasole 
neagră şi orez, banane prăjite şi yucca, ca să nu-şi piardă 
nimeni vremea să anunţe doctorul. Nu-şi dorea decât ca 
Winston să se grăbească şi să ajungă mai repede, ca să 
comande şi ea. 

Puse meniul deoparte şi se gândi la Harry Bosch. McCaleb îşi 
petrecuse majoritatea dimineţii pe barcă, urmărind procesul la 
televizor. Se gândi că prestaţia lui Bosch în boxa martorilor 
fusese remarcabilă. Revelația că Storey mai era implicat şi într- 
un alt caz de deces fusese un şoc pentru McCaleb şi se părea că 
şi pentru presă, în general. În timpul pauzelor, jurnaliştii de la 
diverse posturi erau într-o agitaţie nebună numai la gândul că ar 
mai fi vorba de încă o crimă pe care o comisese Storey. La un 
moment dat arătaseră coridorul din afara sălii de tribunal unde 
J. Reason Fowkkes era bombardat cu întrebări despre aceste noi 
perspective ale cazului. Fowkkes, poate pentru prima dată în 
viaţa lui, nu comentă. Jurnaliştii speculară în voie această nouă 
informaţie şi comentară abordarea metodică, poate prea 
aprofundată, a cazului acuzării. 

Totuşi, urmărirea procesului îi provoca o stare de nelinişte lui 
McCaleb. Îi venea foarte greu să accepte că omul pe care-l 
urmărise, descriind atât de bine aspectele şi paşii acestei 
anchete dificile era unul şi acelaşi cu omul pe care-l investiga el, 
omul despre care instinctul îi spunea că era implicat în acelaşi 
gen de crimă cu cea în care era acum în tabăra acuzării. 

La prânz, la ora pe care o stabiliseră pentru întâlnire, McCaleb 
îşi alungă aceste gânduri când o văzu pe Jaye Winston intrând 
pe uşa principală a restaurantului. Era urmată de doi bărbaţi. 
Unul era negru, iar celălalt alb, iar aceasta era cea mai bună 
modalitate de a-i diferenţia, pentru că altfel purtau acelaşi tip de 


costum gri şi cravată roşu închis. Înainte chiar să ajungă la 
masă, McCaleb îşi dădu seama că erau nişte tipi de la FBI. 

Winston avea o expresie resemnată pe chip. 

— Terry, spuse ea înainte de a se aşeza, vreau să ti-i prezint 
pe dânşii. 

Arătă mai întâi spre bărbatul de culoare. 

— El este Don Twilley şi acesta este Marcus Friedman. 
Lucrează amândoi la FBI. 

Toţi trei îşi traseră scaunele şi se aşezară. Friedman se aşeză 
lângă McCaleb, iar Twilley în faţa lor. Nu-şi dădură mâna. 

— Nu am mai mâncat mâncare cubaneză până acum, spuse 
Twilley şi luă un meniu pe care începu să-l răsfoiască. Se 
mănâncă bine aici? 

McCaleb îl privi. 

— Nu. De asta îmi place să mănânc aici. 

Twilley ridică privirea din meniu şi zâmbi. 

— Ştiu, o întrebare prostească. Se uită la meniu, după care 
din nou la McCaleb. Ştii că am auzit de tine, Terry! Eşti o 
legendă vie la FBI. Nu inima te-a făcut celebru, ci cazurile pe 
care le-ai rezolvat. Mă bucur că am apucat să te cunosc, în cele 
din urmă. 

McCaleb se uită la Winston cu o privire întrebătoare de genul 
„ce naiba se întâmplă? 

— Terry, Marc şi Don sunt de la Departamentul de Drepturi 
Cetăţeneşti. 

— Da? Asta-i minunat. Şi aţi făcut tot drumul de la birou 
încoace ca să cunoaşteţi legenda şi să mâncaţi mâncare 
cubaneză, sau mai e şi altceva? 

— A... începu Twilley. 

— Terry, e groasă rău de tot, spuse Winston. Un reporter l-a 
sunat de dimineaţă pe căpitanul meu să-l întrebe dacă îl 
investigăm pe Harry Bosch ca suspect în cazul Gunn. 

McCaleb se rezemă de spătarul scaunului, şocat de veste. Era 
pe punctul de a răspunde, când veni chelnerul la masa lor. 

— Mai lasă-ne câteva minute, spuse Twilley cu un ton dur, 
expediindu-l cu mâna, chestie care-l enervă pe McCaleb. 

Winston continuă: 

— Terry, înainte să continuăm discuţia, trebuie să ştiu ceva. 
Ai divulgat tu această informaţie? 

McCaleb dădu din cap dezgustat. 


— Glumeşti? Pe mine mă întrebi asta? 

— Uite, tot ce ştiu este că nu de la mine a transpirat 
informaţia asta. Şi nu am spus nimănui, nici căpitanului Hitchens 
şi nici măcar partenerului meu, ca să nu mai zic vreunui 
reporter. 

— Ei bine, n-am fost eu. Mulţumesc de întrebare. 

Twilley şi din nou la Winston. Îl enerva să aibă discuţia asta cu 
Jaye de faţă cu ei. 

— Ce caută tipii ăştia aici? întrebă el. După care, uitându-se 
din nou la Twilley, adăugă: Ce urmăresc? 

— Preiau ei cazul, Terry, spuse Winston. Tu eşti exclus. 

McCaleb se uită din nou la Winston. Rămase un pic cu gura 
deschisă, dar dându-şi seama că arăta groaznic, o închise la loc. 

— Despre ce anume vorbeşti? Cum adică sunt exclus? Dar eu 
sunt singurul implicat, Am lucrat la caz ca... 

— Ştiu, Terry. Dar acum lucrurile s-au schimbat. După ce 
reporterul l-a sunat pe Hitchens, a trebuit să-i spun ce se 
întâmplă, ce am făcut noi. A făcut o criză şi când s-a liniştit a 
hotărât că cea mai bună modalitate de a rezolva problema era 
să se adreseze FBl-ului. 

— Departamentului de Drepturi Cetăţeneşti, Terry, spuse 
Twilley. Investigarea poliţiştilor este pâinea noastră. Vom... 

— Du-te naibii, Twilley! Nu încerca gogoşile astea de FBI cu 
mine. Am făcut şi eu parte din horă, ţi-aminteşti? Ştiu cum merg 
lucrurile. O să interveniţi voi, o să mergeţi pe pista mea şi o să 
valsaţi cu Bosch în faţa aparatelor de fotografiat până la zdup. 

— Despre asta e vorba de fapt? întrebă Friedman. Cine îşi 
asumă meritele? 

— Nu-ţi face griji în acest sens, Terry, spuse Twilley. Te putem 
pune pe tine în faţa aparatelor, dacă asta vrei. 

— Nu asta vreau. Şi nu-mi mai spune Terry. Nici măcar nu mă 
cunoşti. 

Se uită în jos, spre masă, scuturând din cap. 

— La naiba, aşteptam să mă întorc aici de atâta vreme, iar 
acum nici măcar nu îmi mai e foame. 

— Terry... spuse Winston, nefiind în stare de nimic altceva. 

— Ce, o să-mi spui că aşa e corect? 

— Nu. Nu e vorba dacă e corect sau nu. Aşa stau lucrurile. 
Acum ancheta este oficială. Tu nu mai lucrezi oficial. Ştiai că se 
poate întâmplă aşa ceva, încă de la început. 


El dădu din cap în silă. Îşi puse coatele pe masă şi-şi cuprinse 
faţa în mâini. 

— Cine era reporterul? 

Când Winston nu-i răspunse, îşi lăsă mâinile în jos şi se uită 
dur la ea. 

— Cine? 

— Un tip, Jack McEvoy. Lucrează pentru New Times, un 
săptămânal de scandal, care nu face decât să agite lucrurile. 

— Am auzit despre revista asta. 

— Îl cunoşti pe McEvoy? întrebă Twilley. 

Telefonul mobil al lui McCaleb începu să sune. Era în 
buzunarul de la sacoul pe care îl pusese pe scaun. In timp ce 
încerca să-l scoată i se agăţă de căptuşeala de la buzunar. Se 
luptă disperat cu telefonul, pentru că presupuse că era Graciela. 
În afară de Winston şi de Buddy Lockridge, nu mai dăduse 
numărul de telefon decât lui Brass Doran din Quantico, dar cu 
aceasta nu mai avea treabă. 

În cele din urmă răspunse, la cel de-al cincilea apel. 

— Salut, agent McCaleb, sunt Jack McEvoy de la New Times. 
Ai puţin timp la dispoziţie să vorbim? 

McCaleb se uită peste masă la Twilley, întrebându-se dacă 
putea să audă vocea din telefon. 

— De fapt, nu am. Sunt destul de prins acum. Cum ai făcut 
rost de numărul meu? 

— Informaţiile din Cătălina. Am sunat la numărul respectiv şi 
a răspuns soţia ta. Ea mi-a dat numărul tău de mobil. Este vreo 
problemă? 

— Nu, nicio problemă. Dar nu pot vorbi acum. 

— Şi când am putea vorbi? A apărut ceva şi chiar aş vrea să 
discutăm... 

— Sună-mă mai târziu! Peste o oră. 

McCaleb închise telefonul şi-l puse pe masă. Se uită la el, 
parcă aşteptându-se ca McEvoy să-l sune imediat. Cam aşa erau 
reporterii. 

— Terry, e totul în regulă? 

Se uită la Winston. 

— Da, totul e bine. E vorba de cursa mea de mâine. Voia să 
ştie cum e vremea. 

Se uită la Twilley. 

— Care era întrebarea ta? 


— Îl cunoşti pe Jack McEvoy? Reporterul care l-a sunat pe 
căpitanul Hitchens? 

McCaleb se opri, uitându-se la Winston şi, din nou, la Twilley. 

— Da, îl cunosc. Ştii că îl cunosc. 

— Corect, cazul Poet. Ai avut o contribuţie mare la acest caz. 

— O contribuţie minoră. 

— Când ai vorbit ultima dată cu McEvoy? 

— Ei bine, asta s-a întâmplat, ia să vedem... asta s-a 
întâmplat acum câteva zile. 

Winston se încordă. McCaleb se uită la ea. 

— Relaxează-te, te rog, Jaye! Am dat peste McEvoy la 
procesul Storey. Mă dusesem acolo să vorbesc cu Bosch. 
McEvoy relatează informaţii de la proces pentru New Times şi 
m-a salutat - nu mai vorbisem cu el de cinci ani. Şi nu i-am spus 
ce făceam sau la ce lucram. De fapt, în momentul în care l-am 
întâlnit, Bosch nici nu era suspect. 

— Ei, te-a văzut cu Bosch? 

— Sunt convins că m-a văzut. Toată lumea m-a văzut. E la fel 
de multă presă cum a fost şi în procesul lui O.J. A menţionat în 
mod clar numele meu când a vorbit cu căpitanul? 

— Dacă a făcut-o, atunci Hitchens nu mi-a spus nimic. 

— În regulă, atunci, dacă n-ai fost tu şi n-am fost eu, de unde 
s-a scurs informaţia? _ 

— Asta te întrebăm noi pe tine, spuse Twilley. Inainte de a 
intra în cazul ăsta, vrem să ştim în ce ape ne scăldăm şi cine cu 
cine vorbeşte. 

McCaleb nu răspunse. Începea să fie claustrofob. Cu Twilley 
care stătea în faţa lui, cu toţi oamenii ăştia care se înghesuiau în 
micul restaurant aşteptând să se elibereze mesele el începea să 
simtă că nu mai poate respira. 

— Şi cum rămâne cu barul în care ai fost aseară? întrebă 
Friedman. 

McCaleb se aplecă şi se uită spre el. 

— Ce anume? 

— Jaye ne-a spus ce i-ai spus tu. Ai întrebat clar acolo despre 
Bosch şi Gunn, corect? 

— Da, corect. Şi ce? Crezi că barmaniţa a sărit rapid şi a sunat 
la New Times şi a cerut cu Jack McEvoy? Toate pentru că i-am 
arătat o poză cu Bosch? la mai lăsaţi-mă în pace! 

— Hei, este un oraş în care presa are o mare putere. Oamenii 


sunt toţi la curent. Oamenii vând poveşti, informaţii, date tot 
timpul. 

McCaleb scutură din cap, refuzând să accepte posibilitatea ca 
barmaniţa să fi fost atât de inteligentă, încât să pună cap la cap 
ceea ce făcea el şi apoi să mai şi sune un reporter. 

Deodată, realiză cine era persoana care avea şi inteligenţa şi 
informaţia ca s-o facă. Buddy Lockridge. Şi dacă el fusese, 
atunci se putea spune clar că de la McCaleb se scursese 
informaţia. Simţi cum începe să-i curgă sudoare pe pielea 
capului, gândindu-se la Lockridge care se furişase acolo pe 
puntea de jos, în timp ce el îi prezenta cazul lui Winston. 

— Ai băut ceva cât ai stat în bar? Am auzit că iei o grămadă 
de medicamente în fiecare zi. Dacă le combini cu alcool... ştii, 
gura slobodă... 

Twilley formulase întrebarea, dar McCaleb se uita dur la 
Winston. Era invadat de un sentiment de trădare din cauza 
întregii scene şi de rapiditatea cu care se schimbaseră lucrurile. 
Dar înainte să spună ceva, observă scuzele din privirile ei şi ştiu 
că ea îşi dorea ca lucrurile să fi stat altfel. In cele din urmă, se 
uită din nou la Twilley. 

— Te gândeşti că poate am combinat prea multe băuturi cu 
medicamentele, Twilley? Asta e? Crezi c-am început să am gura 
slobodă prin bar? 

— Nu cred aşa ceva. Pur şi simplu întreb, da? Nu ai de ce să ai 
o atitudine defensivă. Pur şi simplu încerc să-mi dau seama cum 
a ajuns reporterul ăsta la concluzia asta. 

— Ei bine, descurcă-te fără mine! 

McCaleb îşi împinse scaunul în spate, ca să se ridice. 

— Încercaţi /lechon asada, spuse el. Este cel mai bun din tot 
oraşul. 

În timp ce se pregătea să se ridice, Twilley îşi întoarse mâna 
peste masă şi-l prinse de braţ. 

— Haide, Terry, hai să vorbim despre asta, spuse Twilley. 

— Terry, te rog, spuse Winston. 

McCaleb îşi trase mâna din strânsoarea lui Twilley şi se ridică. 
Se uită la Winston. 

— Baftă cu tipii ăştia, Jaye. Probabil o să ai nevoie. 

După care se uită la Friedman, apoi la Twilley. 

— Şi la naiba cu voi, băieţi! 

Îşi croi drum prin mulţimea de oameni care aşteptau şi ieşi. 


Nu-l urmă nimeni. 


Rămase în jeepul parcat pe bulevardul Sunset şi se uita spre 
restaurant, în timp ce lăsa furia să-i iasă din corp, încetişor. Pe 
de o parte, McCaleb ştia că mişcarea pe care o făceau Winston 
şi căpitanul era ceea ce trebuia. Dar, pe de altă parte, nu-i 
plăcea să i se ia cazul la care lucra. Un caz era ca o maşină. 
Puteai să mergi în ea în faţă sau în spate. Sau puteai să fii lăsat 
pe o margine a şoselei, în timp ce maşina mergea mai departe. 
McCaleb tocmai trecuse de la etapa în care avea mâinile pe 
volan la cea în care privea maşina de pe marginea drumului. Și 
era dureros. 

Incepu să se gândească la Buddy Lockridge şi cum să se 
descurce cu el. Dacă reuşea să demonstreze că Buddy vorbise 
cu McEvoy, după ce trăsese cu urechea la prezentarea pe care 
McCaleb i-o făcuse lui Winston pe barcă, atunci trebuia să rupă 
toate legăturile pe care le avea cu el. Partener sau nu, nu va 
mai fi în stare să lucreze în continuare cu Buddy. 

Realiză că Buddy avea numărul lui de mobil şi ar fi putut să i-l 
dea chiar el lui McEvoy. Scoase telefonul şi sună acasă. 
Răspunse Graciela pentru că vinerea avea doar jumătate de 
normă la şcoală. 

— Graciela, i-ai dat tu cumva numărul meu de mobil cuiva în 
ultima vreme? 

— Da, unui reporter care spunea că te cunoaşte şi că trebuia 
să vorbească urgent cu tine. Un tip Jack. De ce, s-a întâmplat 
ceva? 

— Nu, nu s-a întâmplat nimic. Pur şi simplu verificam. 

— Eşti sigur? 

McCaleb avea un apel în aşteptare. Se uită la ceas. Era unu 
fără zece. McEvoy ar fi trebuit să-l sune abia după unu. 

— Da, sunt sigur, îi răspunse el Gracielei. lată, că mai am un 
alt apel. O să ajung acasă înainte să se întunece. Ne vedem 
atunci. 

Răspunse la celălalt apel. Era McEvoy, care îi explică că era la 
tribunal şi trebuia să se întoarcă în sală sau altfel îşi pierdea 
locul cel preţios. Nu putea să aştepte o oră întreagă ca să-l 
sune. 

— Poţi să vorbeşti acum? întrebă el. 

— Ce vrei? 


— Trebuie să vorbesc cu tine. 

— Ai mai spus asta. Despre ce? 

— Harry Bosch. Lucrez la un articol despre... 

— Nu ştiu nimic referitor la cazul Storey. Doar ce apare la 
televizor. 

— Nu este legat de asta. Este legat de cazul Edward Gunn. 

McCaleb nu răspunse. Ştia că nu e bine. Dacă făcea speculaţii 
cu un reporter legat de aşa ceva, putea să intre în mari 
necazuri. McEvoy sparse tăcerea. 

— De asta voiai să-l vezi pe Harry Bosch zilele trecute, când 
te-am văzut pe aici? Lucrezi la cazul Gunn? 

— Ascultă-mă! Îţi declar pe cuvânt de onoare că nu lucrez la 
cazul Edward Gunn. În regulă? 

Foarte bine, se gândi McCaleb. Până acum nu minţise. 

— Ai lucrat la acest caz? Pentru poliţie? 

— Pot să te întreb ceva? Cine ţi-a spus toate astea? Cine ţi-a 
spus că lucrez la caz? 

— Nu pot să-ţi răspund. Trebuie să-mi protejez sursele. Dacă 
vrei să-mi dai vreo informaţie, o să-ţi protejez şi ţie identitatea. 
Dar dacă deconspir o sursă, sunt terminat în branşa asta. 

— Ei bine, hai să-ţi spun ceva, Jack. Nu vorbesc cu tine, dacă 
tu nu vorbeşti cu mine, înţelegi? Este o stradă cu două sensuri. 
Îmi spui cine anume spune toate porcăriile astea despre mine şi 
o să vorbesc cu tine. În caz contrar, nu avem ce să ne spunem 
eu... 

Aşteptă. McEvoy nu spuse nimic. 

— Aşa m-am gândit. Ai grijă de tine, Jack! 

Închise telefonul. Dacă Jack McEvoy îi menţionase numele 
când vorbise cu căpitanul Hitchens, era clar că McEvoy avea 
acces la o sursă credibilă de informaţii. Şi din nou McCaleb 
ajunse să-şi îngusteze aria de căutări la o singură persoană, în 
afară de el şi de Jaye Winston. 

— La naiba! strigă el în maşină. 

Câteva minute mai târziu, o urmări pe Jaye Winston ieşind din 
El Cochinito. McCaleb spera să aibă şansa să vorbească doar cu 
ea, poate ca să-i spună despre Lockridge. Dar Twilley şi 
Friedman ieşiră după ea şi se urcară toţi în aceeaşi maşină. O 
maşină de-a FBl-ului. 

McCaleb îi urmări cum intră în trafic şi se îndreaptă spre 
centru. leşi din maşină şi se întoarse în restaurant. Era mort de 


foame. Nu erau mese libere, aşa că trebuia să comande la 
pachet. Urma să mănânce în maşină. 

Bătrâna care îi luă comanda se uită la el cu nişte ochi căprui, 
trişti. Îi spuse cu părere de rău că fusese o săptămână foarte 
grea şi că tocmai rămăseseră fără /echon asada la bucătărie. 


27 


John Reason îi surprinse pe spectatori, pe jurati şi, probabil, 
pe majoritatea oamenilor din presă, când îşi rezervă 
interogatoriul lui Bosch după ce începea cazul apărării, dar 
mişcarea fusese anticipată de echipa acuzării. Dacă strategia 
apărării era să împuşte mesagerul, atunci acest mesager era 
Bosch şi poziţia ideală de tragere era în timpul prezentării 
apărării. In acest fel, atacul lui Fowkkes asupra lui Bosch putea fi 
parte a unui atac orchestrat asupra întregului caz. 

După pauza de masă în care Bosch şi procurorii au fost 
hărţuiţi neîncetat de reporteri cu întrebări despre mărturia lui 
Bosch, acuzarea începu să se mişte repede, acum cu forţa 
câştigată în sesiunea de dimineaţă. Kretzler şi Langwiser 
examinară pe rând o serie de martori care stătură puţin în boxa 
martorilor. 

Primul martor a fost Teresa Corazón, şefa biroului de 
medicină legală. Sub interogatoriul lui Kretzler, ea mărturisi 
descoperirile făcute în timpul autopsiei şi estimă ora morţii 
undeva între miezul nopţii şi două dimineaţa, în ziua de vineri, 
13 octombrie. De asemenea, mărturisi şi despre raritatea 
cazurilor de sinucidere erotică la persoanele de sex feminin. 

Incă o dată, Fowkkes îşi rezervă dreptul să interogheze 
martorul în faza apărării din cadrul procesului. Corazón fu lăsată 
să plece, după ce stătuse în boxa martorilor jumătate de oră. 

Acum că îşi terminase mărturia - cel puţin din punctul de 
vedere al acuzării -, nu mai era absolut necesar ca Bosch să 
stea în sala de tribunal tot timpul procesului. În timp ce 
Langwiser îl chema pe următorul martor - un tehnician de 
laborator care urma să identifice mostrele de păr strânse de pe 
corpul victimei ca fiind ale lui Storey, Bosch o conduse pe 
Corazón la maşina ei. Fuseseră amanti în urmă cu mulţi ani, în 
ceea ce cultura modernă ar numi acum o relaţie normală. Dar 
chiar dacă nu se pusese problema de dragoste, pentru Bosch 
relaţia nu fusese nici pe departe normală. Din punctul lui de 
vedere era vorba de doi oameni care înfruntau moartea în 
fiecare zi şi o îndepărtau de ei prin cel mai puternic act de 
afirmare a vieţii. 

Corazón rupsese relaţia după ce fusese numită şef la biroul de 
medicină legală. De atunci, relaţia lor fusese de natură strict 


profesională, cu toate că noua poziţie a lui Corazón îi reducea 
acesteia timpul petrecut în sălile de autopsie, iar Bosch o vedea 
acum mai rar. Dar cazul Jody Krementz a fost diferit. Corazón 
simţise instinctiv că acesta putea fi un caz care să atragă 
atenţia presei şi preluase ea efectuarea autopsiei. Şi iată că 
efortul ei dădea roade. Mărturia ei avea să fie văzută de toată 
națiunea şi poate pe tot mapamondul. Era atrăgătoare, 
inteligentă, competentă şi profundă. Acea jumătate de oră în 
boxa martorilor era exact ca o reclamă de jumătate de oră 
pentru posibile colaborări ca examinator sau comentator 
independent. Bosch ştia acest lucru de pe vremea când erau 
împreună: Teresa Corazón ştia întotdeauna care avea să fie 
pasul următor. 

Parcase în garajul de lângă biroul ofiţerilor de supraveghere în 
partea din spate a complexului justiţiar. Vorbiră fleacuri - 
vreme, încercările lui Harry de a se lăsa de fumat - până ce 
Corazón aduse vorba despre caz. 

— Se pare că merge bine. 

— Până acum. 

— Ar fi drăguţ să câştigăm şi noi o dată un caz d-ăsta mare, 
ca variaţie. 

— Da, ar fi. 

— Te-am urmărit azi-dimineaţă. Aveam televizorul deschis în 
birou. Te-ai descurcat foarte bine, Harry. 

Îi cunoştea tonul. Urmărea ceva. 

— Dar? _ 

— Dar pari obosit. Şi ştii bine c-o să vină după tine. In genul 
ăsta de cazuri, dacă distrug polițistul, distrug şi cazul. 

— O.J. — dinte pentru dinte. 

— Exact. Deci, eşti pregătit pentru ei? 

— Cred că da. 

— Foarte bine. Atunci odihneşte-te! 

— Uşor de zis, greu de făcut. 

În timp ce se apropiau de garaj, Bosch se uită la biroul de 
supraveghere şi văzu că personalul se strânsese în faţa clădirii 
pentru ceva care semăna cu o prezentare. Grupul stătea sub un 
banner care spânzura de acoperiş pe care scria: BINE Al VENIT, 
THELMA! Un tip în costum îi prezenta o placă unei negrese bine 
clădite care se sprijinea într-o cârjă. 

— Oh... este agenta aia de supraveghere, remarcă Corazón. 


Cea care a fost împuşcată anul trecut. De ucigaşul ăla din 
Vegas? 

— Da, da, spuse Bosch, amintindu-şi povestea. S-a întors. 

Observă că nu era niciun fel de cameră TV care să 
înregistreze prezentarea. O femeie fusese împuşcată la datorie 
şi apoi reuşise, prin luptă, să se întoarcă la muncă. Se pare că 
nu merita să se strice atâta bandă video pe ea. 

— Bun venit înapoi, spuse el. 

Maşina lui Corazón era la etajul al doilea. Era o maşină cu 
două locuri, un Mercedes negru strălucitor. 

— Văd că munca ta este recompensată foarte bine, spuse 
Bosch. 

Corazón aprobă din cap. 

— În ultimul meu contract am primit patru săptămâni de 
concediu. lau ce e mai bun din situaţia asta. Procese, 
televiziune, chestii de genul ăsta. Am prezentat un caz la 
emisiunea aceea despre autopsii, la HBO. Apare luna viitoare. 

— Teresa, o să devii faimoasă pe plan internaţional înainte s-o 
ştim noi. 

Ea zâmbi şi se apropie de el, aranjându-i cravata. 

— Ştiu ce crezi despre asta, Harry. E în regulă! 

— Nu contează ce cred eu despre asta. Eşti fericită? 

Ea aprobă din cap. 

— Foarte. 

— Atunci sunt şi eu fericit pentru tine. Ar fi mai bine să mă 
întorc. Ne mai vedem, Teresa. 

Ea se ridică brusc pe vârfuri şi-l sărută pe obraz. Trecuse 
multă vreme de când nu i se mai întâmplase aşa ceva. 

— Sper să mergi bine până la capăt, Harry! 

— Da, şi eu la fel. 

Bosch cobori din lift şi se îndreptă spre sala de tribunal a 
departamentului N. Văzu o coadă de oameni care stăteau în 
spatele uşii: oameni care aşteptau să se elibereze, printr-o 
minune, nişte scaune, ca să poată intra şi ei în sală. Câţiva 
reporteri se fâţâiau în jurul uşii deschise a sălii de presă, iar toţi 
ceilalţi erau pe baricade, urmărind procesul. 

— Domnule detectiv Bosch? 

Bosch se întoarse. Într-o nişă cu cabină telefonică stătea Jack 
McEvoy, reporterul pe care-l întâlnise ieri. Se opri. 

— Te-am văzut când ai ieşit şi am sperat c-o să dau de tine. 


— Trebuie să mă întorc acolo. 

— Ştiu. Voiam doar să-ţi spun că este foarte important să 
discutăm despre ceva. Cu cât mai repede, cu atât mai bine. 

— Despre ce anume vorbeşti? Ce este aşa de important? 

— Ei bine, este vorba de tine. 

McEvoy părăsi nişa, ca să se apropie de Bosch şi să nu fie 
nevoit să vorbească tare. 

— Ce este în legătură cu mine? 

— Ştii că eşti subiectul unei anchete poliţieneşti? 

Bosch se uită pe coridor spre uşa sălii de tribunal şi înapoi la 
McEvoy. Reporterul îşi pregătea încet un carneţel şi un stilou. 
Era pregătit să ia notițe. 

— la stai puţin. Bosch îi înhăţă aproape carneţelul. Despre ce 
anume vorbeşti? Ce anchetă? 

— Edward Gunn, îţi aminteşti? Este mort şi tu eşti suspect. 

Bosch se uită pur şi simplu la el, cu gura deschizându-i-se 
încet. 

— Mă întrebam dacă vrei să comentezi asta. Ştii, să te aperi! 
O să scriu un articol pentru ediţia din săptămâna următoare şi 
voiam să îţi acord şansa să... 

— Nu, nu comentez. Trebuie să mă întorc. 

Bosch se întoarse şi făcu câţiva paşi spre uşa sălii de tribunal, 
după care se opri. Se îndreptă spre McEvoy, care scria ceva în 
carneţel. 

— Ce scrii acolo? N-am spus nimic. 

— Ştiu. Asta scriu... 

McEvoy îşi ridică privirea din carneţel spre el. 

— Ai spus săptămâna viitoare, zise Bosch. Când apare 
revista? 

— New Times apare în fiecare joi dimineaţă. 

— Deci până când am timp, asta dacă mă hotărăsc să vorbesc 
cu tine? 

— Până pe miercuri la prânz. Dar asta va fi deja cam prea 
târziu. Nu voi fi în stare să fac mare lucru atunci, poate doar să 
inserez nişte citate. Acum este momentul să vorbeşti. 

— Cine ţi-a spus asta? Cine este sursa ta? 

McEvoy scutură din cap. 

— Nu pot să discut despre surse cu tine. Vreau să vorbesc 
doar despre aceste acuzări. L-ai omorât pe Edward Gunn? Eşti 
cumva un înger răzbunător? Ei asta cred despre tine. 


Bosch îl studie pe reporter câteva momente, înainte să 
vorbească în cele urmă: 

— Nu mă cita acum cu ce spun, dar ia mai du-te naibii. Ştii ce 
vreau să spun? Nu ştiu dacă asta este o cacialma ordinară sau 
nu, dar hai să-ţi dau un sfat. Ar fi bine să te asiguri că ai înţeles 
bine şi că ai o informaţie bună, înainte de a publica ceva în 
ziarul ăsta. Un anchetator bun cunoaşte tot timpul motivaţia 
surselor sale - se numeşte barometrul minciunilor. Ar fi bine să 
ai grijă ca şi al tău să funcţioneze bine. 

Se întoarse şi se îndreptă în grabă spre uşa sălii de tribunal. 


Langwiser tocmai terminase cu specialistul în fire de păr când 
intră Bosch în sală. Incă o dată, Fowkkes se ridică şi-şi rezervă 
dreptul de a chema martorul când va avea loc pledoaria 
apărării. 

In timp ce martorul ieşea pe portiţa din spatele pupitrului 
avocatului, Bosch se strecură pe lângă el şi se duse la locul lui 
de la masa acuzării. Nu le spuse nimic lui Langwiser sau lui 
Kretzler, nici măcar nu se uită la ei. Îşi puse mâinile în sân şi se 
uită la carneţelul pe care îl lăsase pe masă. Îşi dădu seama că 
adoptase aceeaşi poziţie şi atitudine pe care o văzuse la David 
Storey, la masa apărării. Postura unui om vinovat. Bosch îşi 
puse rapid mâinile pe genunchi şi-şi ridică privirea care i se opri 
pe sigiliul Statului California care atârna pe perete, deasupra 
locului judecătorului. 

Langwiser se ridică şi chemă următorul martor, un tehnician 
specializat în amprente. Mărturia acestuia nu ţinu mult şi se 
coroboră cu mărturia lui Bosch. Fowkkes nu ridică nicio obiecţie. 
Tehnicianul fu urmat în banca martorilor de ofiţerul de patrulă 
care răspunsese primului telefon dat de colega lui Krementz şi 
apoi de sergentul acestuia, care ajunsese următorul. 

Bosch abia dacă asculta mărturia. Nu era nimic nou aici şi 
mintea lui galopa în altă direcţie. Se gândea la McEvoy şi la 
articolul la care acesta lucra. Ştia că trebuia să-i informeze pe 
Langwiser şi pe Kretzler, dar avea nevoie de timp să se 
gândească la asta. Se hotări să nu spună nimic până după 
weekend. 

Colega victimei, Jane Gilley, fu primul martor care nu făcea 
parte din poliţie. Plânsese şi era sinceră în mărturia ei, 
confirmând detalii ale investigaţiei deja reliefate de Bosch, dar 


aducând şi nişte informaţii mai personale. Mărturisi cât de 
emoţionată era Jody Krementz la gândul că se va întâlni cu un 
tip aşa de important de la Hollywood şi cum îşi petrecuseră 
amândouă ziua dinaintea întâlnirii ei la manichiură, pedichiură şi 
coafor. 

— Ea a plătit şi pentru mine, a spus Gilley. A fost aşa de 
drăguţ din partea ei! 

Mărturia ei aduse în faţa juraţilor şi a publicului o latură mult 
mai umană asupra a ceea ce fusese până acum o analiză la 
rece, făcută de profesioniştii din poliţie, a unei crime. 

Atunci când Langwiser încheie interogarea lui Gilley, Fowkkes 
renunţă să nu se bage şi anunţă că avea câteva întrebări pentru 
martor. Se duse la pupitru fără nicio notiţă, îşi prinse mâinile la 
spate şi se aplecă uşor spre microfon. 

— Acum, domnişoara Gilley, colega ta era o tânără femeie 
atrăgătoare, nu-i aşa? 

— Da, era frumoasă. 

— Era şi populară? Cu alte cuvinte, se întâlnea cu mulţi tipi? 

Gilley aprobă ezitant din cap. 

— leşea des. 

— Mult, puţin, cât de des? 

— Ar fi greu de spus. Nu eram secretara ei şi am şi eu 
prietenul meu. 

— Inţeleg. Atunci hai să luăm, să zicem, cele zece săptămâni 
dinaintea morţii sale. Câte săptămâni din acestea zece au trecut 
şi Jody nu a ieşit la vreo întâlnire? 

Langwiser se ridică şi obiectă. 

— Domnule judecător, este ridicol! Asta nu are nimic de-a 
face cu seara de 12 spre 13 octombrie. 

— Oh, domnule judecător, eu cred că are, replică Fowkkes. Și 
cred că doamna Langwiser ştie că are legătură. Dacă îmi 
acordaţi puţin timp, o să fac rapid toate conexiunile. 

Houghton respinse obiecţia şi îi spuse lui Fowkkes să 
reformuleze întrebarea. 

— În decursul celor zece săptămâni dinaintea morţii sale, câte 
săptămâni au trecut fără ca Jody Krementz să aibă o întâlnire cu 
un bărbat? 

— Nu ştiu. Poate una. Poate niciuna. 

— Poate niciuna, repetă Fowkkes. Şi, domnişoară Gilley, în 
câte dintre săptămânile acestea aţi spune că colega 


dumneavoastră a avut cel puţin câte două întâlniri? 

Langwiser obiectă din nou, dar se respinse din nou. 

— Nu ştiu răspunsul, spuse Gilley. In multe dintre ele. 

— În multe dintre ele, repetă Fowkkes. 

Langwiser se ridică şi îl rugă pe judecător să-i spună lui 
Fowkkes să nu mai repete răspunsul martorului decât sub forma 
unei întrebări. Judecătorul se conformă şi Fowkkes continuă de 
parcă nu ar fi fost corectat. 

— Aceste întâlniri erau cu acelaşi tip? 

— Nu. De regulă, cu tipi diferiţi. Câţiva se repetau. 

— Deci îi plăcea să sondeze terenul, corect? 

— Aşa cred. 

— Este un da sau un nu, domnişoară Gilley? 

— Este un da. 

— Mulţumesc. În cele zece săptămâni înainte de moartea sa, 
săptămâni în care aţi spus că avea cel puţin câte două întâlniri 
pe săptămână, cu câţi tipi diferiţi s-a întâlnit? 

Gilley scutură exasperată din cap. ` 

— Nu am nici cea mai vagă idee. Nu i-am numărat. In plus, ce 
legătură are asta cu... 

— Mulţumesc, domnişoară Gilley. Aş aprecia dacă aţi 
răspunde pur şi simplu la întrebările formulate de mine. 

Aşteptă. Ea nu spuse nimic. 

— Acum, a avut probleme când a încetat să se mai vadă cu 
un tip? Când a trecut la un alt partener? 

— Nu înţeleg ce vreţi să spuneţi. 

— Vreau să zic, erau bărbaţii ăştia mulţumiţi că ea nu se 
implica la rândul ei? 

— Câteodată se enervau dacă ea nu mai voia să iasă cu ei. 
Nimic serios. 

— Fără ameninţări violente? Nu îi era frică de nimeni? 

— Mie nu mi-a spus aşa ceva. 

— Vă povestea despre toţi bărbaţii cu care se întâlnea? 

— Nu. 

— Acum, la întâlniri, îi aducea des pe bărbaţi în casa pe care o 
împărţeaţi? 

— Câteodată. 

— Şi rămâneau peste noapte? 

— Câteodată, nu ştiu. 

— De cele mai multe ori nu eraţi acolo, corect? 


— Da, de cele mai mute ori mergeam la prietenul meu. 

— Şi de ce făceaţi asta? 

Ea izbucni uşor în râs. 

— Pentru că îl iubesc. 

— Ei bine, aţi stat vreodată peste noapte acasă la 
dumneavoastră? 

— Nu-mi amintesc că el să fi rămas la mine. 

— Şi de ce nu? 

— Bănuiesc că pentru că stă singur. Este mai intim aşa. 

— Este adevărat, domnişoară Gilley, că rămâneţi peste 
noapte, de multe ori pe săptămână, la prietenul dumneavoastră 
acasă? 

— Câteodată. Şi ce-i cu asta? 

— Şi asta pentru că vă deranja lungul şir de musafiri care 
stăteau peste noapte la colega dumneavoastră. 

Langwiser se ridică. 

— Domnule judecător, asta nici măcar nu este o întrebare. 
Obiectez la adresa formei şi a conţinutului. Nu dezbatem aici 
stilul de viaţă al lui Jody Krementz. David Storey este acuzat 
pentru uciderea ei şi nu este cinstit ca apărarea să fie lăsată să 
urmărească pe cineva care... 

— ln regulă, doamnă Langwiser, este suficient, spuse 
judecătorul Houghton. Se uită apoi la Fowkkes. Domnule 
Fowkkes, cam acesta este spaţiul pe care vi-l permit în această 
direcţie. Doamna Langwiser are dreptate. Vreau să mergeţi mai 
departe în chestionarea martorului. 

Fowkkes aprobă din cap. Bosch îl studie. Era un actor perfect. 
Comportamentul lui comunica frustrarea unui bărbat care era 
ţinut la distanţă de adevărul ascuns. Se întrebă dacă juriul îşi 
dădea seama că era vorba de un rol jucat. 

— Foarte bine, domnule judecător, spuse  Fowkkes, 
accentuând în voce nota de frustrare. Nu mai am niciun fel de 
întrebare pentru martor, în acest moment. 

Judecătorul întrerupse procesul pentru pauza de după-amiază, 
timp de 15 minute. Bosch o conduse pe Gilley printre reporteri, 
până la lift şi apoi la maşina ei. li spuse că se descurcase foarte 
bine şi că făcuse faţă foarte bine întrebărilor lui Fowkkes. După 
care li se alătură lui Kretzler şi Langwiser în biroul procuraturii 
de la etajul doi, acolo unde echipa acuzării avea un birou 
temporar în timpul procesului. In birou era o cafetieră pe 


jumătate plină cu cafea făcută în pauza de dimineaţă. Nu aveau 
suficient timp să facă o cafea proaspătă, aşa că băură toţi 
cafeaua care era, în timp ce Kretzler şi Langwiser treceau în 
revistă evenimentele din ziua respectivă. 

— Cred că strategia apărării cu ea-este-o-târfă nu o să aibă 
efectul scontat, spuse Langwiser. Trebuie să aibă ceva mai mult 
pregătit. 

— Vrea doar să demonstreze că au existat mai mulţi bărbaţi, 
spuse Kretzler. Şi putea să fie imul dintre ei. Apărarea cu puşca. 
Tragi mai multe alice, iar una trebuie să atingă ţinta. 

— Chestia asta n-o să ţină! 

— Să-ţi spun ceva, cu John Reason adoptând aceste strategii, 
ne mişcăm chiar foarte repede. Dacă continuă aşa, terminăm 
cazul marţi sau miercuri. 

— Foarte bine. De-abia aştept să văd ce au pregătit. 

— Eu mai pot aştepta, spuse Bosch. 

Langwiser îl privi. 

— Oh, Harry! Ai mai trecut prin aşa ceva şi înainte. 

— Da, dar de data aceasta am o presimţire sumbră. 

— Nu-ţi face griji, îi spuse Kretzler. O să-i desfiinţăm în sala de 
tribunal. Suntem pe val, omule, şi aşa o să rămânem. 

Ciocniră cele trei ceşti Styrofoam de parcă sărbătoreau ceva. 

Partenerul actual al lui Bosch, Jerry Edgar, şi fosta parteneră, 
Kizmin Rider, au depus mărturie în cursul după-amiezii. Avocaţii 
le cerură amândurora să-şi amintească momentele de după 
percheziţia de la casa lui David Storey, în momentul în care 
Bosch intrase în maşină şi le raportase că Storey tocmai se 
lăudase că el comisese crima. Mărturia lor era identică cu 
mărturia lui Bosch şi urma să consolideze cazul împotriva 
atacurilor apărării la adresa caracterului lui Bosch. Bosch mai 
ştia şi că procurorii încercau să obţină mai multă credibilitate 
din partea juriului, pentru că, atât Edgar, cât şi Rider, erau negri. 
Cinci membri ai juriului şi cei doi înlocuitori erau negri. Într-o 
epocă în care sinceritatea unui poliţist alb din Los Angeles eră 
pusă la îndoială de nişte juraţi negri, faptul că îi aveau pe Edgar 
şi Rider solidari cu Bosch era un câştig. 

Rider fu prima care depuse mărturie şi Fowkkes amină 
examinarea martorului. Mărturia lui Edgar se potrivi perfect cu a 
ei, dar lui i s-au pus întrebări suplimentare, pentru că el adusese 
cel de-al doilea mandat de percheziţie necesar în timpul cazului. 


Acesta era un mandat emis de tribunal pentru mostre de păr şi 
de sânge prelevate de la David Storey. Fusese aprobat şi 
semnat de un judecător, când Bosch se afla la New York, 
urmând pista cu Architectural Digest şi Rider se afla în vacanţa 
din Hawaii, în care plecase înainte de crimă. Însoţit de un ofiţer 
de patrulă, Edgar venise încă o dată la casa lui Storey la ora 
şase dimineaţa, cu mandatul. Declară că Storey îi lăsase să 
aştepte afară, până când îşi contactă avocatul, care devenise 
între timp procurorul apărării J}. Reason Fowkkes. 

De îndată ce Fowkkes fusese înştiinţat despre această 
situaţie, îl sfătui pe Storey să coopereze, iar suspectul fusese 
dus la Parker Center, unde i se prelevaseră mostre de păr 
pubian, de păr de pe cap şi de sânge de către o asistentă 
laborantă. 

— L-aţi întrebat ceva în legătură cu crima pe acuzat, câtă 
vreme aţi mers împreună şi în timpul procesului de colectare a 
probelor? întrebă Kretzler. _ 

— Nu, n-am făcut-o, răspunse Edgar. Inainte de a pleca de la 
reşedinţa sa, mi-a dat telefonul lui şi am vorbit cu domnul 
Fowkkes. Mi-a spus că dorinţa clientului său era să nu fie 
chestionat sau hărțuit, cum s-a exprimat el, în niciun fel. Aşa că, 
practic, am mers în linişte - cel puţin din partea mea. Şi nici la 
Parker Center nu am discutat. Atunci când am terminat, domnul 
Fowkkes era şi el acolo şi l-a condus pe domnul Storey acasă. 

— A făcut domnul Storey vreun comentariu cât aţi fost 
împreună? 

— Doar unul. 

— Şi când a fost asta? 

— În maşină, când ne îndreptam spre Parker Center. 

— Ce a spus? 

— Se uita pe geam şi a spus doar „Voi sunteţi scrântiţi dacă 
credeţi că mă duc la fund pentru asta”. 

— A fost această frază înregistrată? 

— Da, a fost. 

— De ce anume? 

— Pentru că mai făcuse o afirmaţie asemănătoare în faţa 
detectivului Bosch şi ne-am gândit că aveam toate şansele să 
continue şi să mai facă astfel de declaraţii. În ziua în care m-am 
dus cu mandatul pentru probele de păr şi sânge, am folosit o 
maşină împrumutată de la echipa antidrog. Este o maşină pe 


care o folosesc pentru intervenţii pe stradă. Este echipată cu 
microfoane. 

— Aţi adus caseta din ziua aceea cu dumneavoastră, domnule 
detectiv? 

— Da. 

Kretzler prezentă caseta ca probă. Fowkkes obiectă, spunând 
că Edgar deja depusese mărturie în ceea ce priveşte conţinutul 
şi că nu era necesară audierea. Dar judecătorul respinse din nou 
obiecţia şi caseta fu audiată. Kretzler porni caseta înainte de 
declaraţia lui Storey, pentru ca juraţii să audă uruitul motorului 
şi zgomotul din trafic şi să se ştie că Edgar nu încălcase 
drepturile acuzatului încercând să-l interogheze cu scopul de a 
scoate cu forţa declaraţia. 

Atunci când se ajunse la comentariul lui Storey, tonul acela 
plin de aroganță şi de ură la adresa anchetatorilor ieşi din nou la 
suprafaţă, foarte clar şi foarte evident: 

Kretzler termină audierea lut Edgar, cu intenţia ca vocea şi 
cuvintele lui Storey să rămână în mintea juraţilor pe timpul 
weekendului. 

— Fowkkes, intuind probabil manevra, spuse că avea să-l 
examineze scurt. Îi puse nişte întrebări destul de inocente lui 
Edgar, care aduseră un plus în favoarea apărării şi în defavoarea 
acuzării. La orele 16:30 fix, îşi termină interogatoriul, iar 
judecătorul Houghton opri procesul pentru că începea 
weekendul. 

În timp ce sala de tribunal se golea, toată lumea îmbulzindu- 
se pe hol, Bosch se uită după McEvoy, dar nu-l văzu. Edgar şi 
Rider, care rămăseseră acolo după ce depuseseră mărturie, 
veniră la el. 

— Harry, ce-ar fi să mergem să bem ceva? propuse Rider. 

— Ce-ar fi să mergem să ne îmbătăm? replică Bosch. 

Aşteptară până la 10:30 sâmbătă dimineaţa să apară clienţii 
cu cursa, dar nu se arătă nimeni. McCaleb stătea tăcut pe 
puntea din spate a bărcii şi făcea o lentă recapitulare a tot ce se 
întâmplase. Cursa care nu mai avea clienţi, eliminarea lui din 
caz, cel mai recent telefon din partea lui Jaye Winston, totul. 
Inainte să plece de acasă, Winston îl sunase să-şi ceară scuze 
pentru felul în care se desfăşurase totul cu o zi în urmă. El 
simulase indiferența şi-i spusese să uite de asta. Şi tot nu-i 
spuse de Buddy Lockridge care îi auzise pe barcă cu două zile în 
urmă. Când Jaye spusese că Twilley şi Friedman hotărâseră că 
era mai bine ca el să returneze toate copiile documentelor 
legate de caz, îi spusese să-i trimită la el. li spusese că avea o 
cursă şi că trebuia să plece. Işi mai spuseră pe fugă la revedere 
şi închiseseră. 

Raymond era aplecat peste bord, pescuind cu o undiţă mică 
pe care i-o luase McCaleb după ce se mutaseră pe insulă. Se 
uita prin apa limpede la peştii de culoare portocalie, garibaldi, 
cam la şase metri sub apă. Buddy Lockridge stătea în scaunul 
de pescuit, citind rubrica Metro din ziarul Los Angeles Times. 
Părea la fel de relaxat ca o briză de vară. McCaleb nu-i spusese 
că bănuia că de la el se scursese informaţia. Aştepta momentul 
potrivit. 

— Hei, Terror, ai văzut articolul ăsta? întrebă Lockridge. 
Despre Bosch care a depus mărturie ieri la tribunalul Van Nuys? 

— Nu. 

— Omule, ce vor ei să demonstreze este că regizorul este un 
criminal în serie. Seamănă cu unul dintre vechile tale cazuri. Şi 
aici tipul care stă în boxa martorilor şi îndreaptă degetul spre el 
este... 

— Buddy, ţi-am mai spus, nu mai vorbi despre asta. Sau ai 
uitat ce ţi-am spus? 

— Bine, îmi pare rău! Doar spuneam că, dacă asta nu este o 
ironie, atunci nu ştiu ce este, atâta tot. 

— Bine. Hai s-o lăsăm aşa! 

McCaleb se uită din nou la ceas. Clienţii ar fi trebuit să 
sosească la ora zece. Se ridică şi se îndreptă spre uşa de la 
sufragerie. 

— Mă duc să dau nişte telefoane, spuse el. Doar nu vrei să 


stau să aştept aici toată ziua. 

Deschise sertarul de la măsuţa de comandă şi scoase tabla de 
care erau ataşate rezervările de cursă. Nu avea decât două 
pagini ataşate. Cursa din ziua curentă şi rezervarea pentru 
sâmbăta următoare. Lunile de iarnă erau slabe ca activitate. Se 
uită la informaţia scrisă în susul paginii. Nu o ştia, pentru că 
Buddy făcuse rezervarea respectivă. Cursa era pentru patru 
bărbaţi din Long Beach. Trebuia să vină vineri seara şt să stea la 
Zâne Grey. O cursă de patru ore - de la 10 la 2, sâmbătă - după 
care urmau să ia după-amiază un feribot spre oraş. Buddy luase 
numărul de acasă al organizatorului şi numele hotelului, precum 
şi o garanţie de jumătate din valoarea cursei. 

Se uită la lista de hoteluri şi la numerele ataşate grilei de 
curse şi sună la Zâne Grey mai întâi. Află rapid că nimeni cu 
numele organizatorului cursei - de fapt, singurul dintre cele 
patru nume pe care îl avea McCaleb - nu stătea la hotel. După 
care sună la numărul de acasă al individului şi o prinse pe soţia 
acestuia, care îi spuse că soţul ei nu era acasă. 

— Ei bine, îl cam aşteptăm aici pe o barcă, în Cătălină. Ştiţi 
cumva dacă el şi prietenii lui se îndreaptă spre noi? 

Urmă o tăcere îndelungată. 

— Doamnă, mai sunteţi la telefon? 

— A, da, da. Doar că nu mai merg la pescuit azi. Mi-au spus că 
au anulat excursia. Acum s-au dus la golf. Pot să vă dau 
numărul de mobil al soţului meu, dacă vreţi. Aţi putea vorbi... 

— Nu este nevoie, doamnă. O zi bună! 

McCaleb închise telefonul. Ştia exact ce se întâmplase. Nici el 
şi nici Buddy nu verificaseră serviciul de răspuns care gestiona 
telefoanele date la numărul pe care îl plasaseră pe reclamele la 
curse în diferite cărţi de telefoane şi publicaţii despre pescuit. 
Sună acum la numărul respectiv, formă codul şi, desigur, era un 
mesaj în aşteptare încă de miercuri. Grupul anulase cursa. 
Urmau s-o reprogrameze mai târziu. 

— Da, sigur, spuse McCaleb. 

Şterse mesajul şi închise telefonul. Simţea nevoia să-l arunce 
prin uşa glisantă exact în capul lui Buddy, dar încercă să se 
calmeze. Se duse în chicineta bărcii şi luă o cutie de suc de 
portocale din frigider, apoi ieşi pe punte. 

— Nu avem nicio cursă azi, spuse el, înainte să ia o gură mare 
de suc. 


— Cum aşa? întrebă Raymond, vizibil dezamăgit. 

McCaleb îşi şterse gura cu mâneca de la tricou. 

— Au anulat-o. 

Lockridge îşi ridică ochii din ziar, iar McCaleb îi aruncă o 
privire de gheaţă. 

— Ei bine, dar păstrăm garanţia, nu? întrebă Buddy. Am luat 
un avans de 200 de dolari pe cârdul Visa. 

— Nu, nu păstrăm depozitul pentru că au anulat-o de 
miercuri. Am fost amândoi prea ocupați ca să verificăm telefonul 
pentru curse, aşa cum trebuia. 

— Ah, la naiba! E vina mea! 

— Buddy, nu de faţă cu băiatul. De câte ori trebuie să-ţi spun 
asta? 

— Îmi pare rău! 

McCaleb continua să-l fixeze cu privirea. Nu avusese de gând 
să vorbească despre informaţia scursă la McEvoy decât după 
cursă, pentru că avea nevoie de ajutorul lui Buddy ca să-l ajute 
la organizarea grupului de patru pescari. Acum nu mai conta. 
Acum era momentul. 

— Raymond, spuse el în timp ce îl fixa pe Lockridge. Mai vrei 
să-ţi câştigi bănuţii? 

— Dea. 

— Vrei să spui „da”, nu-i aşa? 

— Dea. Vreau să spun, da. Da. 

— În regulă, atunci strânge-ţi undiţa, pune-o la loc şi încearcă 
să aduni toate undiţele de pe aici şi pune-le la loc. Poţi să faci 
asta? 

— Sigur că da. 

Băiatul îşi strânse rapid undiţa, scoase momeala şi o aruncă în 
apă. Îşi agăţă cârligul de una dintre găurile undiţei, după care o 
sprijini într-un colţ de pe punte ca s-o ia acasă când avea să 
plece. Îi plăcea să exerseze tehnica de aruncare pe terasa din 
spate a casei, aruncând o greutate de plastic ca exerciţiu pe 
acoperişurile din spate. 

Raymond se apucă să strângă undiţele de apă adâncă din 
mânerele în care le pusese Buddy când pregătise cursa. Le duse 
două câte două în sufragerie şi le puse în dulapurile de sus. 
Trebui să se cocoaţe pe canapea ca s-o facă, dar oricum era o 
canapea veche care avea neapărat nevoie de o husă nouă şi lui 
McCaleb nu-i păsa de ea. 


— S-a întâmplat ceva, Tenor? încercă Buddy. E vorba de o 
cursă, omule. Ştiam oricum c-o să meargă mai prost luna asta. 

— Nu e vorba de cursă, Buddy. 

— Atunci despre ce e vorba? Despre caz? 

McCaleb luă o înghiţitură mică de suc şi puse cutia jos pe 
punte. 

— Te referi la cazul în care nu mai sunt implicat? 

— Presupun. Nu ştiu. Cum de nu mai eşti implicat? Şi când s-a 
înt... 

— Nu, Buddy, nu mai sunt. Şi aş vrea să discut ceva cu tine. 

Aşteptă ca Raymond să mai coboare cu două undiţe în 
sufragerie. 

— Ai citit vreodată New Times, Buddy? 

— Te referi la săptămânalul acela gratuit? 

— Da, săptămânalul acela gratuit. New Times, Buddy. Apare 
în fiecare joi. Există întotdeauna un vraf în sala de spălat rufe 
din port. De fapt, de ce te întreb eu asta? Ştiu că citeşti Mew 
Times. 

Privirea lui Lockridge cobori brusc în podea. Părea copleşit de 
vină. Îşi ridică o mână şi se frecă pe faţă. Şi-o ţinu peste ochi în 
timp ce vorbi. 

— Terry, îmi pare rău! Nu credeam că o să se întoarcă 
împotriva ta. Ce s-a întâmplat? 

— Ce s-a întâmplat, unchiule Buddy? 

Era Raymond, în uşa salonului. 

— Raymond, vrei să te duci înăuntru şi să stai acolo aşa 
câteva minute? îl rugă McCaleb. Poţi să deschizi televizorul. 
Trebuie să vorbesc cu Buddy, între patru ochi. 

Băiatul ezită, uitându-se în tot acest timp la Buddy care avea 
faţa acoperită. 

— Raymond, te rog! Şi du asta înapoi în frigider. 

În cele din urmă, băiatul ieşi şi luă cutia cu suc de portocale. 
Se întoarse în sufragerie şi închise uşa după el. McCaleb se uită 
din nou la Buddy. 

— Cum de nu te-ai gândit că o să se întoarcă împotriva mea? 

— Nu ştiu. Credeam că nimeni n-o să ştie. 

— Ei bine, te-ai înşelat. Şi asta mi-a adus o grămadă de 
necazuri. Dar înainte de toate, Buddy, este o trădare împuţită. 
Nu pot să cred că ai făcut aşa ceva. 

McCaleb se uită la uşa de sticlă ca să se asigure că băiatul nu 


trăgea cu urechea. Raymond nu se vedea. Probabil că se dusese 
jos, într-una dintre camere. McCaleb realiză că începuse să 
gâfâie. Era atât de nervos, încât avea palpitaţii. Trebuia să 
înceteze cu chestia asta şi să se calmeze. 

— Trebuie să afle şi Graciela chestia asta? întrebă Buddy, pe 
un ton rugător. 

— Nu ştiu. Nu contează ce ştie ea. Ce contează este că aveam 
încredere în tine, iar tu faci aşa ceva pe la spatele meu. 

Lockridge încă-şi mai ţinea privirea ascunsă după mână. 

— Nu credeam că înseamnă atât de mult pentru tine, chiar 
dacă descopereai. Nu era mare lucru. Eu... 

— Nu încerca să minimalizezi problema sau să-mi spui mie ce 
fel de problemă este, da? Nici măcar nu mi te mai adresa pe 
tonul ăsta rugător, plângăcios. Taci din gură. 

McCaleb se îndepărtă de Buddy, întorcându-i spatele. Privea 
acum dealul de deasupra părţii comerciale a orăşelului, îşi 
vedea casa. Graciela era pe terasă cu bebeluşul. li făcu cu mâna 
şi apoi ridică şi mânuţa lui Cielo, ca să-i facă semn. McCaleb le 
făcu şi el un semn cu mâna. 

— Şi ce vrei să fac acum? întrebă Buddy în spatele lui. Acum 
vocea îi era mai controlată. Ce vrei să spun? Că n-o să mai fac. 
În regulă, n-o să mai fac. 

McCaleb nu se întoarse. Continuă să se uite spre soţia şi fiica 
lui. 

— Nu contează ce n-o să măi faci. Răul a fost făcut. Trebuie 
să mă gândesc la asta. Suntem şi parteneri, şi prieteni. Sau cel 
puţin eram. Acum nu vreau altceva decât să pleci. Mă duc 
înăuntru la Raymond. la barca cu motor şi întoarce-te pe mal. la 
feribotul înapoi diseară. Pur şi simplu nu vreau să te mai ştiu 
prin preajmă. Nu acum. 

— Şi cum o să ajungeţi voi la debarcader? 

Era o întrebare disperată cu un răspuns evident. 

— O să chem un taxi nautic. 

— Avem o cursă sâmbăta următoare. Este de cinci persoane 
şi... 

— O să-mi fac griji pentru ziua de sâmbătă la momentul 
potrivit. Pot s-o anulez dacă e cazul sau să i-o trimit lui Jim Hall. 

— Terry, eşti sigur că asta vrei? Nu am făcut altceva decât... 

— Sunt sigur. Pleacă, Buddy. Nu mai am nimic să-ţi spun. 

McCaleb abandonă peisajul, trecu pe lângă Lockridge şi 


ajunse la uşa de la sufragerie. O deschise şi intră, după care 
închise uşa după el. Nu se uită niciun moment înapoi la Buddy. 
Se duse la masa de comandă şi scoase un plic din sertar. Scoase 
din buzunar o bancnotă de cinci dolari, o puse în plic, îl lipi şi 
scrise numele lui Raymond pe el. 

— Hei, Raymond, unde eşti? strigă el. 

La masa de seară mâncară sandviciuri calde cu brânză şi chili. 
Chili era de la Busy Bee. McCaleb îl luase pe drumul spre casă, 
împreună cu Raymond. 

McCaleb stătea la masă, faţă în faţă cu soţia sa, Raymond la 
stânga lui, iar bebeluşul la dreapta, într-un scaun de copii tras 
lângă masă. Mâncau în casă, pentru că ceața de seară învăluise 
insula într-un strat răcoros. Pe toată durata mesei, McCaleb fu 
foarte tăcut şi destul de trist, pentru că trecuse prin multe în 
ziua aceea. Când se întorseseră acasă, mai devreme, Graciela 
se hotărâse să-i respecte decizia. Il luă pe Raymond la o 
plimbare în grădina botanică Wrigley, în canionul Avalon. 
McCaleb rămase cu bebeluşul, care fusese agitat cam toată 
ziua. Cu toate acestea, nu-l deranja. Chestia asta îi distrăgea 
atenţia. 

In cele din urmă, la cină, nu mai aveau cum să se evite. 
McCaleb făcuse sandviciurile, aşa că se aşeză ultimul la masă. 
Abia începuse să mănânce, când Graciela îl întrebă de ce era 
supărat. 

— N-am nimic, spuse el. Sunt bine. 

— Raymond mi-a spus că te-ai certat cu Buddy. 

— Poate că ar fi mai bine ca Raymond să-şi vadă de treburile 
lui. 

Se uită la băiat când spuse asta, iar Raymond îşi lăsă privirea 
în farfurie. 

— Nu e cinstit, Terry, spuse Graciela. 

Avea dreptate. McCaleb ştia asta. Se întinse şi-l ciufuli pe 
băiat. Avea un păr atât de moale. li plăcea să facă asta. Spera 
ca gestul lui să fie acceptat ca scuză. 

— Nu mai lucrez la caz, pentru că Buddy a spus ceva 
reporterilor. 

— Ce anume? 

— Noi am descoperit - eu am descoperit - un suspect. Un 
poliţist. Buddy m-a auzit când îi povesteam lui Jaye Winston 
chestia asta. S-a dus şi i-a spus unui reporter. Reporterul a 


început să dea telefoane. Jaye şi căpitanul ei cred că eu sunt 
sursa. 

— Chestia asta n-are sens. De ce ar face Buddy una ca asta? 

— Nu ştiu. Nu mi-a spus motivul. De fapt, mil-a spus. Mi-a zis 
că nu s-a gândit c-o să-mi pese sau c-o să conteze. Chestii de 
genul ăsta. Asta s-a întâmplat azi pe barcă. 

Arătă spre Raymond, în sensul că aceasta fusese conversaţia 
tensionată în care băiatul fusese prins la mijloc şi despre care îi 
spusese Gracielei. 

— Ei bine, ai sunat-o pe Jaye să-i spui că n-ai fost tu? 

— Nu, nu contează. Tot prin mine s-a întâmplat. Am fost un 
prost să-l las pe barcă. Putem vorbi despre altceva? Am obosit 
să mă tot gândesc şi să vorbesc despre asta. 

— În regulă, Terry, despre ce altceva vrei să vorbim? Rămase 
tăcut. La fel şi ea. După câteva momente, el începu să râdă. 

— Nu mă pot gândi la nimic în acest moment. 

Graciela termină de mestecat o bucată de sandvici. 

McCaleb se uită la Cielo, care urmărea o minge alb cu 
albastru care era suspendată deasupra capului ei de un fir legat 
de una dintre laturile scaunului ei. Încerca să ajungă la ea cu 
mânuţele, dar nu prea se descurca. McCaleb vedea că începe să 
devină frustrată, şi o înţelegea. 

— Raymond, spune-i tatălui tău ce ai văzut azi la grădina 
botanică, spuse Graciela. 

Începuse de puţină vreme să se refere la McCaleb ca la tatăl 
lui Raymond. Îl adoptaseră, dar McCaleb nu voise să-l forţeze pe 
băiat să se gândească măcar sau să-i spună tată. Raymond 
obişnuia să-i spună Terry. 

— Am văzut o vulpe din Channel Islands, spuse el. Vâna prin 
canion. 

— Ştiam că vulpile vânează noaptea, iar ziua dorm. 

— Ei bine, poate că cineva a trezit-o, pentru că am văzut-o 
noi. Era mare. 

Graciela aprobă din cap, confirmând cele spuse de Raymond. 

— Foarte tare, spuse McCaleb. Păcat că nu i-aţi făcut o poză. 

Mâncară în tăcere timp de câteva minute. Graciela se folosi 
de şerveţelul ei ca să şteargă saliva de pe bărbia bebeluşului. 

— Oricum, spuse McCaleb, sunt convins că eşti fericită că nu 
mai lucrez la caz şi că lucrurile reintră în normal. 

Graciela se uită la el. 


— Vreau să te ştiu în siguranţă. Vreau ca toată familia să fie 
împreună şi în siguranţă. Asta mă face fericită, Terry. 

El aprobă din cap şi-şi termină de mâncat sandviciul. Ea 
continuă: 

— Vreau să te ştiu fericit, dar dacă asta înseamnă să lucrezi la 
cazurile astea, atunci venim în contradicţie cu condiţia sănătăţii 
tale şi siguranţa şi fericirea acestei familii. 

— Ei bine, nu trebuie să te mai îngrijoreze acest aspect. Nu 
cred c-o să mă mai solicite cineva după chestia asta. 

Se ridică să strângă masa. Dar înainte să strângă farfuriile, se 
aplecă peste scaunul copilului şi trase puţin aţa, astfel încât ea 
să poată ajunge la mingea alb-albastră. 

— Nu aşa trebuie să fie, spuse Graciela. 

McCaleb se uită la ea. 

— Ba da, aşa trebuie. 

McCaleb rămase treaz până în zori să aibă grijă de bebeluş. 
Făcea cu schimbul cu Graciela, astfel încât măcar unul dintre ei 
să se poată odihni bine noaptea. Cielo părea să aibă nevoie la 
fiecare oră de mâncare. De fiecare dată când se trezea, o 
simţea şi o plimba prin casă. O bătea uşor pe spate până râgâia, 
după care o punea din nou jos. Şi peste o oră, o luau de la 
capăt. 

După acest ritual, McCaleb se plimba prin casă şi verifica 
uşile. Era un tic nervos, rutina lui. Casa, din cauza faptului că 
era sus pe deal, era înconjurată de ceaţă. Uitându-se prin 
geamurile din spate, nici măcar nu era în stare să vadă luminile 
de la docul care se afla sub ei. Se întreba dacă ceața se 
întinsese peste golf până în oraş. Casa lui Harry Bosch era 
undeva sus. Se întrebă dacă şi el stătea la fereastră, uitându-se 
în golul ceţos din faţa lui. 

Dimineaţă, Graciela luă bebeluşul, şi McCaleb, extenuat după 
o noapte întreagă şi restul celor întâmplate, dormi până la 11. 
Când se trezi, casa era cufundată în tăcere, în tricou şi şort, ieşi 
pe hol şi descoperi că bucătăria şi livingul erau goale. Graciela 
lăsase un bilet pe masa din bucătărie în care îi comunica că 
luase copiii la biserica St. Catherine pentru slujba de la ora zece 
şi apoi treceau prin piaţă. In bilet menţiona că se vor întoarce pe 
la 12. A 

McCaleb deschise frigiderul şi scoase sucul de portocale. Işi 
turnă un pahar mare, după care luă cheile de pe dulap şi se 
duse pe coridor, la dulapul încuiat. Il deschise şi scoase de-acolo 
o pungă de plastic cu doza de dimineaţă a terapiei 
medicamentoase care-l ţinea în viaţă. Pe data de întâi a fiecărei 
luni, el şi Graciela aranjau cu grijă dozele şi le puneau în pungi 
de plastic marcate cu data şi cu specificaţia dacă erau de luat 
dimineaţa sau seara. Aşa era mai uşor decât să deschidă zeci de 
cutii de medicamente de două ori pe zi. 

Se întoarse cu punga în bucătărie şi începu să ia câte două 
sau trei pastile deodată, cu înghiţituri de suc. În timp ce-şi 
practica exerciţiul, se uită pe geamul de la bucătărie la portul de 
sub ei. Ceaţa dispăruse. Se menținea în continuare o uşoară 
pâclă, dar era suficient de senin cât să vadă The Following Sea 
şi barca cu motor legată în spatele ei. 


Trase un sertar de la bucătărie şi scoase de acolo un binoclu 
pe care îl folosea Graciela atunci când îl urmărea când pleca sau 
intra în port în timpul unei curse organizate. Se duse pe terasă, 
până la balustradă. Se uită cu binoclul. Nu era nimeni în cockpit 
sau pe punte. Nu putea să vadă prin pelicula reflectorizantă a 
uşii glisante de la sufragerie. Se uită apoi spre barca cu motor. 
Era legată cu un cablu verde de o altă barcă cu motor mai mică. 
O recunoscu ca fiind o barcă de închiriat de la debarcader. 

McCaleb se întoarse în bucătărie şi lăsă binoclul pe dulap, în 
timp ce-şi înghiţea pastilele rămase din mână. Le luă împreună 
cu sucul în dormitor. Înghiţi rapid ultimele pastile în timp ce se 
îmbrăca. Ştia că Buddy Lockridge nu ar fi închiriat o barcă ca să 
ajungă la The Following Sea. Buddy ştia că Zodiacul era al lui 
McCaleb şi l-ar fi împrumutat pur şi simplu. 

Era altcineva pe barcă. 


Îi luă douăzeci de minute ca să ajungă la debarcader, pentru 
că Graciela luase maşinuţa de golf. Se duse la ghişeul de 
închiriat bărci ca să întrebe cine închiriase barca, dar geamul 
era închis şi avea o pancartă care reprezenta un ceas care 
spunea că operatorul se va întoarce la 12:30. McCaleb se uită la 
ceas. Era 12:10. Nu mai putea aştepta. Se duse pe ponton până 
la bărci, se sui în Zodiac şi porni motorul. 

În timp ce McCaleb se îndrepta pe canalul are ducea la The 
Following Sea, studie geamurile dintr-o parte ale sufrageriei, dar 
nu observă nicio mişcare sau vreo indicație a faptului că se afla 
cineva pe barcă. Opri motorul Zodiacului în momentul în care se 
afla cam la douăzeci şi trei de metri de barcă, iar banca 
gonflabilă pluti în linişte tot restul drumului. Îşi desfăcu 
buzunarul de la geacă şi scoase de acolo pistolul Glock 17, arma 
de serviciu de pe vremea când mai era la FBI. 

Zodiacul se lovi uşor de coada bărcii, lângă barca închiriată. 
McCaleb se uită mai întâi în barcă, dar nu văzu decât o vestă de 
salvare şi o pernă gonflabilă, nimic care să-i indice ceva despre 
persoana care închiriase barca. Urcă pe barcă şi, în timp ce se 
strecura în spatele pupei, înfăşură coarda Zodiacului de unul 
dintre tacheţi. Se uită spre oglinda de la pupă şi nu văzu altceva 
decât propria-i reflecţie. Ştia că trebuia să încerce uşa, neştiind 
dacă era cineva de cealaltă parte care-l urmărea cum intră. 

Se lăsă în jos din nou şi se uită înjur. Se întreba dacă era cazul 


să se retragă şi să se întoarcă cu barca de patrulă a portului. 
După câteva momente se hotări să n-o facă. Se uită spre deal, 
la casa lui, după care se ridică şi sări peste bara transversală. 
Cu pistolul ascuns după şold se îndreptă spre uşă şi se uită spre 
yală. Nu părea stricată şi nu era niciun semn că fusese forţată. 
Apăsă clanţa şi uşa se deschise. McCaleb era sigur c-o închisese 
cu o zi înainte, când plecase cu Raymond. 

Intră. Sufrageria era goală, nici urmă de intruziune sau de 
furt. Închise uşa după el şi ascultă. Pe barcă era linişte. Se auzea 
numai sunetul valurilor care se loveau de barcă şi nimic altceva. 
Privirea i se îndreptă spre scările care duceau spre camerele de 
la puntea de jos şi la camera de comandă. Se îndreptă într- 
acolo, de data aceasta ridicând în faţă pistolul. 

În momentul în care făcu cel de-al patrulea pas, McCaleb lovi 
o scândură îndoită care gemu sub greutatea lui. Ingheţă şi se 
opri, aşteptând o reacţie. Nu-i răspunse decât liniştea şi sunetul 
valurilor care se loveau încontinuu de barcă. La capătul scărilor 
era un coridor scurt cu trei uşi. Exact în faţă era sufrageria, care 
fusese transformată în birou şi cameră de depozitare. La 
dreapta era camera cea mare. La stânga era camera de 
comandă. 

Uşa de la camera cea mare era închisă, dar McCaleb nu-şi 
amintea dacă fusese aşa atunci când părăsise barca, în urmă cu 
24 de ore. Uşa de la camera de comandă era larg deschisă şi 
prinsă de peretele interior, astfel încât să nu se mişte şi să se 
trântească atunci când se mişca barca. Uşa de la birou era 
întredeschisă şi se mişca uşor, odată cu mişcarea valurilor. 
Lumina era aprinsă în cameră, iar McCaleb îşi dădu seama că 
era lumina de la birou, care era încastrată în cuşeta de jos a 
unui set de paturi suprapuse de la stânga uşii. McCaleb se hotărî 
să verifice mai întâi camera de comandă, după care biroul şi, în 
cele din urmă, sufrageria. În timp ce se apropia de camera de 
comandă îşi dădu seama că mirosea a fum de ţigară. 

Camera de comandă era goală, dar oricum era prea mică să 
fie folosită ca ascunzătoare. În timp ce se întoarse spre uşa de 
la birou şi-şi ridică arma, se auzi o voce dinăuntru. 

— Intră, Terry. 

Recunoscu imediat vocea. Înaintă cu grijă şi se folosi de mâna 
liberă ca să împingă uşa. Ţinu în continuare pistolul sus. 

Uşa se deschise şi-l văzu pe Harry Bosch stând la birou, într-o 


poziţie relaxată, rezemat de spătarul scaunului şi uitându-se fix 
spre uşă. Avea ambele mâini la vedere. Erau goale, cu excepţia 
unei ţigări neaprinse dintre două degete de la mâna dreaptă. 
McCaleb înaintă cu prudenţă prin camera mică, ţinând în 
continuare pistolul îndreptat spre Bosch. 

— Ai de gând să mă împuşti? Vrei să fii şi acuzatorul şi călăul 
meu? 

— E vorba de intrare prin efracţie. 

— Atunci presupun că suntem chit. 

— Despre ce anume vorbeşti? 

— Micul balet de la mine de acasă de acum două seri, cum să- 
| numim altfel? „Harry, mai am nişte întrebări referitoare la caz.” 
Doar că nu mi-ai pus nicio întrebare cu adevărat, nu-i aşa? In 
schimb, te-ai uitat la poza soţiei mele şi ai pus întrebări despre 
ea, m-ai întrebat despre tabloul de pe hol şi mi-ai băut berea şi, 
da, mi-ai spus despre marea descoperire a lui Dumnezeu în 
privirea albastră din ochii fiicei tale. Cum numeşti tu toate 
astea, Terry? 

Bosch întoarse relaxat scaunul şi se uită peste umăr la birou. 
McCaleb se uită peste el şi văzu că laptopul său era deschis şi 
pornit. Pe ecran putea să observe că Bosch deschisese fişierul în 
care se găseau notițele lui pentru profilul pe care avea de gând 
să-l compună, până ce totul se schimbase radical cu o zi în 
urmă. Îşi dorea să-l fi protejat cu o parolă. 

— Mi se pare că e vorba despre intrare prin efracţie, spuse 
Bosch, cu ochii la ecran. Poate chiar mai rău decât atât. 

În noua poziţie în care stătea, se vedea teaca de piele pe care 
o purta, iar McCaleb observă pistolul pus în teacă pe şold. El 
continuă să-şi ţină arma la îndemână. 

Bosch îl privi din nou. 

— Nu am avut încă timp să mă uit pe tot. Se pare că ai strâns 
o grămadă de notițe şi de analize. Probabil toate marfa de cea 
mai bună calitate, după cum te ştiu. Dar, într-un fel, nu ştiu 
cum, ai înţeles şi ai interpretat totul greşit. Nu eu sunt făptaşul. 

McCaleb se strecură încet în cuşeta de jos a patului suprapus 
din partea opusă. Acum ţinea pistolul îndreptat în sus cu mai 
puţină precizie. Sesizase că nu era vorba de un pericol iminent 
din partea lui Bosch. Dacă acesta şi-ar fi dorit aşa ceva, l-ar fi 
putut prinde şi ataca când intrase. 

— N-ar trebui să fii aici, Harry. N-ar trebui să vorbeşti cu mine. 


— Ştiu, tot ce spun se poate folosi împotriva mea în sala de 
tribunal. Dar cu cine altcineva să vorbesc? Tu ai atras atenţia 
asupra mea. Şi vreau să faci ceva în acest sens. 

— Ei bine, ai venit la mine prea târziu. Nu mă mai ocup de 
caz. Şi n-ai vrea să ştii cine l-a preluat. 

Bosch continuă să se uite fix la el şi să aştepte. 

— Departamentul de Drepturi Cetăţeneşti de la FBI. Crezi că 
Afacerile Interne au fost o bătaie de cap pentru voi? Oamenii 
ăştia trăiesc şi respiră doar pentru asta, să adune scalpuri. ŞI 
scalpul unui poliţist LAPD este mult mai valoros decât al unuia 
din Boardwalk şi Park Place, luate împreună. 

— Şi cum s-a întâmplat, din cauza reporterului? 

McCaleb aprobă. 

— Să înţeleg că a vorbit şi cu tine? 

Bosch aprobă. 

— A încercat. leri. 

Bosch se uită în jurul lui, observă ţigara din mână şi o puse în 
gură. 

— Te deranjează dacă fumez? 

— Deja ai fumat. 

Bosch scoase o brichetă din buzunarul hainei şi-şi aprinse 
ţigara. Trase coşul de gunoi de sub birou lângă scaunul lui, pe 
post de scrumieră. 

— Văd că nu reuşesc să mă las de astea. 

— Personalitate dependentă. O caracteristică atât pozitivă, 
cât şi negativă pentru un detectiv. 

— Da, în fine... 

Trase un fum. 

— Ne cunoaştem de cât, 10-12 ani? 

— Mai mult sau mai puţin. 

— Am lucrat împreună la multe cazuri şi nu lucrezi împreună 
cu cineva fără să ai un punct de referinţă despre el. Înţelegi ce 
vreau să spun? 

McCaleb nu-i răspunse. Bosch scutură scrumul în coş. 

— Ştii ce anume mă deranjează, poate mai mult decât 
acuzaţia în sine? Faptul că a venit din partea ta. Este vorba de 
felul în care ai făcut-o şi de motivul care te-a determinat s-o 
faci. Ştii care este punctul tău de referinţă în ceea ce mă 
priveşte, care ţi-a permis să tragi o astfel de concluzie? 

McCaleb ridică ambele mâini, de parcă ar fi vrut să exprime 


că era evident. 

— Oamenii se schimbă. Dacă am învăţat ceva despre oameni 
de-a lungul meseriei mele, am învăţat că oricare dintre noi este 
capabil de orice, în anumite circumstanţe, sub anumite presiuni, 
cu o motivaţie concretă şi potrivită, la momentul potrivit. 

— Chestia asta este o porcărie de analiză. Nu se... 

Bosch se opri în mijlocul propoziției şi nu se sinchisi s-o 
termine. Se uită înapoi la calculator şi la hârtiile răspândite pe 
birou. Arătă cu ţigara spre ecranul laptopului. 

— Vorbeşti despre întuneric... un întuneric mai adânc decât 
noaptea. 

— Şi ce-i cu asta? 

— Atunci când eram pe front... trase adânc din ţigară şi suflă 
fumul, lăsându-şi capul pe spate şi aruncând fumul spre tavan... 
am fost dus în nişte pasaje subterane şi hai să-ţi spun ceva, ştii 
ce este întunericul? - acela era întuneric. Acolo jos. Câteodată 
nici măcar nu-ți puteai vedea mâna la zece centimetri în faţa ta. 
Era atât de întuneric, încât te dureau ochii încercând să vezi 
ceva. Orice, numai să vezi! 

Mai trase un fum lung din ţigară. McCaleb îi studie privirea lui 
Bosch. Se uita în gol, sondând în memorie. După care se 
întoarse brusc. Se întinse şi stinse la jumătate ţigara de 
marginea interioară a coşului de gunoi, după care o aruncă. 

— Aşa mă gândesc eu să mă las de fumat. Fumez porcăriile 
astea mentolate şi niciodată mar mult de jumătate de ţigară. 
Acum am redus la aproximativ un pachet pe săptămână. 

— N-o să ţină figura! 

— Ştiu. 

Se uită la McCaleb şi zâmbi pe jumătate, într-o manieră 
oarecum apologetică. După care privirea i se schimbă şi se 
întoarse la povestea lui. 

— Câteodată nu mai era chiar aşa de întuneric acolo jos. În 
tunele. Intr-un fel, era suficientă lumină cât să-ţi poţi croi drum. 
Şi problema este că nu ştiam niciodată de unde vine lumina. Era 
ca şi cum fusese prinsă acolo jos, cu noi oamenii. Prietenii mei şi 
cu mine îi spuneam lumina pierdută. Era pierdută, dar noi o 
descoperisem. 

McCaleb aşteptă, dar asta era tot ce avea de spus Bosch. 

— Ce vrei să-mi spui cu asta, Harry? 

— Că ai omis ceva. Nu ştiu ce anume, dar ai omis ceva. 


Îl fixă cu privirea lui întunecată pe McCaleb. Se întoarse spre 
birou şi luă vraful de documente de la Jaye Winston. Le aruncă 
prin camera mică la picioarele lui McCaleb. McCaleb nu schiţă 
nicio mişcare ca să le prindă şi ele se răspândiră în dezordine pe 
jos. 

— Mai studiază o dată. Ai omis ceva, şi ce anume ai văzut s-a 
adăugat la profilul meu. Intoarce-te şi găseşte piesa lipsă din 
acest puzzle. Chestia asta va schimba ceea ce ai adăugat. 

— Ţi-am spus, omule, nu mai lucrez la caz. 

— Îţi dau eu dreptul să lucrezi din nou. 

O spuse pe un ton foarte ferm şi hotărât, de parcă McCaleb nu 
avea de ales. 

— Ai timp până miercuri. Atunci este data limită oferită de 
jurnalist. Trebuie să opreşti publicarea articolului, prin găsirea 
adevărului. Dacă n-o faci, ştii bine cum o să se folosească J. 
Reason Fowkkes de articol. 

Rămaseră tăcuţi câteva momente, măsurându-se din priviri. 
McCaleb se întâlnise şi vorbise cu zeci de asasini pe vremea 
când lucra la FBI şi făcea profiluri. Puţini dintre ei erau dispuşi să 
recunoască crimele comise. Aşa că nici Bosch nu era diferit prin 
asta. Dar intensitatea cu care se uita la el fără să clipească era 
ceva ce McCaleb nu mai întâlnise niciodată la vreo persoană, 
vinovată sau nevinovată. 

— Storey a omorât două femei, şi astea sunt doar cele despre 
care ştim noi. El este monstrul după care ţi-ai pierdut toată viaţa 
gonind, McCaleb. Şi acum... şi acum îi pui pe tavă cheia care 
deschide portiţa coliviei. Dacă iese, o s-o facă din nou. Cunoşti 
foarte bine genul. Ştii c-o să facă. 

McCaleb nu putea să facă faţă privirii lui Bosch. Privi în jos la 
pistolul pe care-l ţinea în mână. 

— Ce anume te-a făcut să crezi că o să te asculte, că o să 
accept s-o fac? întrebă el. 

— După cum spuneam, ai un punct de referinţă despre 
persoana respectivă. Eu îl am pe al tău, McCaleb. O s-o faci. Sau 
monstrul pe care-l vei elibera o să te bântuie tot restul vieţii. 
Dacă într-adevăr îl regăseşti pe Dumnezeu în privirea fiicei tale, 
atunci cum vei fi în stare s-o mai priveşti în ochi? 

McCaleb dădu fără să vrea din cap şi se întrebă imediat ce 
naiba făcea. 

— Mi-amintesc ce mi-ai spus cândva, spuse Bosch. Ai spus că 


dacă pe Dumnezeu îl regăseşti în detalii, la fel se întâmplă şi cu 
diavolul. Asta înseamnă că persoana pe care o cauţi este chiar 
aici, în faţa noastră, ascunzându-se în detalii. Tot timpul îmi 
amintesc ce mi-ai spus. lar acest lucru încă mă ajută. 

McCaleb dădu din nou aprobator din cap. Se uită în jos, la 
hârtiile aruncate pe podea. 

— Ascultă, Harry, ar fi bine să ştii ceva. Eram convins de acest 
lucru în momentul în care i-am prezentat varianta lui Jaye. Nu 
sunt atât de sigur că mă poţi face să mă răzgândesc. Dacă ai 
nevoie de ajutor, poate că nu sunt cea mai inspirată alegere. 

Bosch dădu din cap şi zâmbi. 

— Tocmai din aceste considerente eşti persoana potrivită. 
Dacă tu poţi să fii convins să te răzgândeşti, atunci întreaga 
lume poate fi convinsă. 

— Da, unde ai fost în seara de Revelion? De ce n-am începe 
chiar cu asta? 

Bosch ridică din umeri. 

— Acasă. 

— Singur? 

Bosch ridică din nou din umeri şi nu răspunse. Se ridică să 
plece. Îşi băgă mâinile în buzunarele hainei. Se strecură prin uşa 
îngustă, după care începu să urce treptele spre sufragerie. 
McCaleb îl urmă, acum cu pistolul într-o parte. 

Bosch deschise uşa glisantă cu umărul. Când ieşi în cockpit se 
uită mai întâi la catedrala de pe deal, apoi la McCaleb. 

— Aşadar, toată discuţia aia despre găsirea dreptăţii lui 
Dumnezeu de la mine de acasă a fost o simplă vorbărie, nu? 
Tehnica interviului, ceva de genul ăsta? O afirmaţie destinată să 
suscite o reacţie care s-ar potrivi cu profilul? 

McCaleb dădu din cap în semn că nu. 

— Nu, n-a fost o simplă vorbărie. 

— Foarte bine. Speram ca lucrurile să nu stea aşa. 

Bosch sări peste bara transversală, îndreptându-se spre pupa. 
Îşi dezlegă barca închiriată, urcă în ea şi se aşeză pe banca din 
spate. Înainte să pornească motorul, se uită încă o dată la 
McCaleb şi arătă spre spatele bărcii. 

— The Following Sea. Ce semnificaţie are? 

— Tatăl meu a botezat barca. A fost mai întâi a lui. Marea 
următoare este valul care vine din spatele tău şi care te loveşte 
înainte să-l vezi. Ştii, trebuie să-ţi păzeşti tot timpul spatele! 


Bosch aprobă din cap. 

— Când eram în război, obişnuiam să ne spunem „inamic la 
ora şase”. 

Acum, McCaleb fu cel care aprobă din cap. 

— Acelaşi lucru. 

Nimeni nu mai spuse nimic. Bosch îşi puse mâna pe 
dispozitivul de acţionare al motorului, dar nu-l porni încă. 

— Ştii istoria acestui loc, Terry? Vorbesc de istoria dinainte de 
venirea misionarilor. 

— Nu, tu o ştii? 

— Puțin. Am citit o grămadă de cărţi de istorie. Când eram 
copil. Tot ce se găsea la bibliotecă. Îmi place istoria naţională. În 
special, istoria Los Angelesului şi a Californiei. Pur şi simplu, îmi 
place s-o citesc. Am făcut o excursie cu organizaţia de tineret 
aici. Aşa că m-am documentat. 

McCaleb aprobă. 

— Indienii care trăiau aici - Gabrielinos - venerau soarele, 
începu Bosch. Misionarii au venit şi au schimbat totul - de fapt, 
ei au fost cei care i-au botezat pe indieni Gabrielinos. Ei îşi 
spuneau altfel, dar nu-mi amintesc cum. Dar înainte să se 
întâmple asta, ei trăiau aici şi venerau soarele. Era atât de 
important pentru viaţa de pe insulă, încât mă gândesc că şi-au 
închipuit că este un zeu. 

McCaleb urmări privirea lui Bosch cum cerceta portul. 

— Şi indienii de pe continent credeau despre cei de aici că 
erau nişte vrăjitori fioroşi şi nemiloşi, care puteau controla 
vremea şi valurile prin venerarea şi sacrificiile aduse zeului lor. 
Vreau să spun că era necesar să fie duri şi puternici ca să fie în 
stare să traverseze golful, ca să-şi dea la schimb oalele de lut şi 
pieile de focă pe continent. 

McCaleb îl studie pe Bosch, încercând să descifreze mesajul 
pe care era convins că vrea să i-l transmită detectivul. 

— Ce vrei să-mi spui, Harry? 

Bosch ridică din umeri. 

— Nu ştiu. Cred că vreau să spun că oamenii îl găsesc pe 
Dumnezeu acolo unde îşi doresc să-l găsească. În soare, în 
privirea unui nou-născut... într-o inimă nouă. 

Se uită la McCaleb, cu privirea la fel de întunecată şi de 
nedescifrat ca şi ochii bufniței. 

— lar unii oameni, începu McCaleb, îşi găsesc salvarea în 


adevăr, în dreptate, în tot ceea ce este corect. 

Acum veni rândul lui Bosch să aprobe şi-i zâmbi din nou. 

— Sună bine! 

Se întoarse şi porni motorul din prima încercare. După care îl 
salută pe McCaleb şi se îndepărtă, ghidând barca închiriată spre 
debarcader. Neştiind care erau obiceiurile prin port, tăie calea 
de navigare printre balize nefolosite. Nu aruncă nicio privire 
înapoi. McCaleb îl urmări până ajunse pe uscat. Un bărbat singur 
pe apă, într-o barcă veche de lemn. Şi cu acest gând i se 
contură o întrebare. Oare ce credea Bosch despre el însuşi? 

Pe drumul de înapoiere făcut cu feribotul, Bosch îşi cumpără o 
Coca-Cola de la un stand de băuturi, sperând că o să-i mai 
liniştească stomacul şi o să prevină răul de mare. Il întrebă pe 
unul dintre însoțitori care era punctul cel mai stabil al feribotului 
şi i se indică locul dintre scaunele din mijloc. Se aşeză şi bău 
nişte Coca-Cola, după care scoase din buzunar paginile îndoite 
pe care le printase în biroul lui McCaleb. 

Scosese la imprimantă două fişiere înainte de a-l vedea pe 
McCaleb cum se apropia cu Zodiacul. Unul era intitulat Profilul 
scenei, iar celălalt Profilul subiectului. Le împăturise şi le pusese 
în buzunarul din interiorul hainei, apoi se grăbise să 
deconecteze imprimanta portabilă de la laptop înainte ca 
McCaleb să urce pe barcă. Nu avusese timp decât să arunce o 
privire pe ele şi acum încerca să le aprofundeze. 

Citi mai întâi profilul scenei. Era doar o pagină. Era incomplet 
şi nu părea să fie decât o listă făcută de McCaleb cu impresii 
după caseta care înfăţişa scena crimei. 

Cu toate acestea, îi oferea o perspectivă a felului în care lucra 
McCaleb. li demonstra felul în care observaţiile făcute asupra 
unei scene se transformau în observaţii făcute în legătură cu un 
suspect. 


SCENA 
1. Ligatură 
2. Nud 
3. Rană la cap 
4. Bandă/căluş - „peşteră”? 
5. Găleată? 
6. Bufniţă - supraveghind? 


foarte organizat 

atent la detalii 

declaraţie - scena este declaraţia lui 
a fost acolo - a urmărit (bufnița?) 


expunere = umilirea victimei 
= ura purtată victimei, disprețul 


găleata - remuşcare? 


ucigaşul - cunoaşterea dinainte a victimei 
cunoaştere personală - interacţiune anterioară 


ură personală 
ucigaş din interior 


care este declaraţia lui? 


Bosch reciti pagina, după care căzu pe gânduri. Chiar dacă nu 
îi era pe deplin cunoscută scena crimei la care făceau referire 
notițele lui McCaleb, rămase impresionat de legăturile logice pe 
care le făcuse McCaleb destul de repede. Ajunsese foarte 
precaut şi atent, pas cu pas, la concluzia că ucigaşul lui Gunn 
era o persoană pe care acesta o cunoştea, că era o persoană 
care se afla în cercul de cunoştinţe al lui Gunn. Aceasta era, în 
orice caz, o distincţie foarte importantă care trebuia făcută. 
Priorităţile investigației se  concentrau pe determinarea 
răspunsului la întrebarea dacă suspectul căutat se intersectase 
cu victima doar în momentul crimei sau şi anterior acestui 
moment. Interpretările lui McCaleb în ceea ce priveşte detaliile 
scenei erau că ucigaşul era o persoană cunoscută de Gunn, că 
existase un preludiu la această ultimă încleştare fatală dintre 
ucigaş şi victimă. 

Pagina a doua continua listarea notiţelor prescurtate pe care 
Bosch presupunea că McCaleb plănuise să le transforme într-un 
profil. În timp ce citea, îşi dădu seama că anumite sintagme sau 
fraze notate de McCaleb se refereau la el. 


SUSPECT 
Bosch: 
orfelinat - organizaţia de tineret, Vietnam, LAPD 
străin - înstrăinare 
personalitate obsesiv-compulsivă 
privire - pierdută, pierdere 
omul cu o misiune în viaţă - înger răzbunător 
roata se întoarce tot timpul - nimeni nu scapă 
după faptă, şi răsplată 


alcool 


divorţ - soţie? Motivul? 
înstrăinare/obsesie 

mama 

cazuri sistemul judiciar - „o porcărie” 
purtătorii năpastei 

sentiment de vină? 


harry = Hieronymus 

bufnița = rău 

rău = Gunn 

moartea răului = eliberarea de factorii stresanţi 


tablouri - demoni-diavoli-rău 
întuneric şi lumină - graniţa pedeapsă 
mama - justiţie - Gunn 

mâna lui Dumnezeu - poliţia - Bosch 
pedeapsa = opera lui Dumnezeu 


Un întuneric mai adânc decât noaptea - Bosch 


Bosch nu prea ştia cum să interpreteze toate însemnările 
astea. Privirea îi era atrasă mai ales de ultima linie şi o citi de 
mai multe ori, nefiind sigur ce anume voise McCaleb să spună 
despre el. 

Într-un târziu, împături cu grijă pagina şi rămase liniştit o 
vreme. | se părea oarecum suprarealist să stea acolo în barcă, 
după ce tocmai încercase să interpreteze notițele şi 
raţionamentele unei persoane, referitoare la motivul pentru care 
el ar trebui considerat suspect. Simţi că-l ia ameţeala şi-şi dădu 
seama că avea rău de mare. Bău restul de Coca-Cola şi se 
ridică, punând înapoi paginile în buzunarul de la haină. 

Bosch se îndreptă spre partea din faţă a bărcii şi împinse uşa 
cea grea care dădea spre proră. Aerul răcoros îl învioră rapid. 
Putea să vadă conturul pământului în faţă. Işi fixă privirea pe 
linia orizontului şi inspiră adânc. În câteva minute, începu să se 
simtă mai bine. 

McCaleb se aşeză pe canapeaua veche din sufragerie şi se 
gândi la întâlnirea cu Bosch mult timp. Era pentru prima dată în 
toată experienţa lui de investigator că un suspect de crimă 
venea la el să-i ceară ajutorul. Trebuia să se decidă dacă fusese 
un act de disperare sau un act de sinceritate. Sau, poate, 
altceva. Ce se întâmpla dacă McCaleb nu observa barca 
închiriată şi nu venea pe vaporaş, Bosch l-ar fi aşteptat? 

Se duse jos, în camera din faţă şi se uită la hârtiile împrăştiate 
pe podea. Se întreba dacă Bosch le aruncase în mod intenţionat 
ca să se împrăştie, în dezordine. Să fi luat ceva de acolo? 

Se duse la birou şi examină laptopul. Nu era conectat la 
imprimantă, dar ştia că asta nu însemna nimic. Inchise fişierul 
de pe ecran şi deschise fereastra de prinţ manager. Apăsă pe 
folderul cu operaţiuni şi observă că două fişiere fuseseră 
printate în cursul acelei zile - profilele scenei şi al suspectului. 
Bosch le luase. 

McCaleb şi-l imagină pe Bosch pe feribotul Express care-l 
ducea înapoi pe continent, citind ce scrisese McCaleb despre el. 
Chestia asta îl făcea să se simtă nu tocmai în largul lui. Nu 
credea că vreun suspect căruia îi făcuse vreodată un profil citise 
raportul pe care îl făcuse McCaleb despre el. 

Îşi scoase chestia asta din minte şi se hotărî să se gândească 
la altceva. Trase scaunul la nivelul genunchilor şi începu să 
adune documentele care alcătuiau dosarul crimei, punându-le 
într-un teanc fără să se mai preocupe să le şi pună în ordine. 

De îndată ce făcu curăţenie, se aşeză la birou, cu teancul de 
hârtii în braţe. McCaleb luă o foaie goală de hârtie A4 dintr-un 
sertar şi scrise pe ea cu un marker gros, negru, pe care-l folosea 
ca să pună etichete de carton pe cutiile în care-şi depozita 
dosarele: 


ŢI-A SCĂPAT CEVA 


Luă o bucată de scotch de pe o rolă care se afla pe birou şi 
lipi pagina pe peretele din spatele biroului. Se uită la ea vreme 
îndelungată. Tot ceea ce-i spusese Bosch se reducea la această 
propoziţie. Trebuia să decidă acum dacă era adevărat, dacă era 
posibil. Sau dacă era o ultimă încercare de manipulare a unui 


om disperat. 

li sună telefonul mobil. Era în buzunarul de la haină, pe care o 
lăsase pe canapea în sufragerie. Urcă scările în grabă şi înşfăcă 
geaca. Atunci când băgă mâna în buzunar, dădu peste pistol. 
Căută în celălalt buzunar şi găsi telefonul. Era Graciela. 

— Am ajuns acasă, spuse ea. Credeam că te găsesc aici. Mă 
gândeam că poate mergeam cu toţii să mâncau la El Encanto. 

— Aăăh... 

McCaleb nu voia să părăsească biroul sau să se gândească la 
altceva decât la Bosch. Dar ultima săptămână cam tensionase 
relaţiile dintre el şi Graciela. Trebuia să vorbească cu ea despre 
asta, despre cum observase că se schimbaseră lucrurile. 

— Uite cum facem, spuse el în cele din urmă. Tocmai termin 
de făcut ceva pe aici. De ce nu pleci tu cu copiii şi ne vedem 
acolo? 

Se uită la ceas. Era unu fără un sfert. 

— Unu şi jumătate e prea târziu? 

— E bine, spuse ea brusc. Ce ai de făcut? 

— A, doar... M-am apucat să strâng toate hârtiile de pe aici 
pentru Jaye. 

— Da' parcă îmi spusei că nu mai lucrezi la caz. 

— Aşa e, dar am aici toate rapoartele şi voiam să scriu 
concluziile... ştii, să închei totul pur şi simplu. 

— Să nu întârzii, Terry! 

— N-o să întârzii. Ne vedem acolo. 

Închise telefonul şi se întoarse în birou. Se uită din nou la 
ceas. Avea la dispoziţie aproximativ jumătate de oră înainte să 
se urce în barca cu motor şi să se întoarcă la debarcader. El 
Encanto se afla la vreo cinci minute de mers pe jos de acolo. Era 
unul dintre puţinele restaurante care rămâneau deschise şi în 
timpul lunilor de iarnă. 

Se aşeză şi începu să facă ordine în teancul de hârtii legate 
de anchetă. Nu era o sarcină prea dificilă. Fiecare pagină avea o 
ştampilă cu data pe colţul din dreapta sus. Dar McCaleb se opri 
aproape imediat după ce începu. Se uită în sus la mesajul pe 
care îl lipise pe punte. Se hotări că, dacă avea de gând să caute 
ceva ce nu observase până atunci, ceva care-i scăpase, trebuia 
să abordeze toate informaţiile din alt unghi. Aşa că se hotărî să 
nu mai pună documentele în ordinea lor corectă. In schimb, 
avea să le citească în ordinea aceasta întâmplătoare în care se 


găseau acum. În acest fel, evita să se gândească la drumul 
specific al unei investigaţii şi la ordinea regulamentară a paşilor. 
Pur şi simplu urma să considere fiecare raport drept o piesă 
unică a unui puzzle. Era un simplu truc, dar mai făcuse acest 
lucru pe vremea când lucra la FBI. Câteodată reuşea să scoată 
ceva nou la iveală, ceva care-i scăpase anterior. 

Se uită din nou la ceas şi începu cu prima pagină din vraf. Era 
un protocol de la autopsie. 

McCaleb se îndreptă rapid spre treptele restaurantului El 
Encanto. Văzu maşinuţa de golf parcată pe trotuar. Majoritatea 
maşinuţelor de pe insulă arată la fel, dar el o identifica pe a lui 
datorită scaunului de bebeluş care avea o pernă roz cu alb. 
Familia lui mai era acolo. 

Urcă treptele şi recepţionera, recunoscându-l, îi indică masa 
unde era aşteptat. Se îndreptă în grabă spre ei şi-şi trase un 
scaun lângă Graciela. Aproape că terminaseră de mâncat. 
Observă că pe masă chelneriţa lăsase deja nota. 

— Îmi pare rău că am întârziat. 

Luă un cartof din coşuleţul din mijlocul mesei şi îl trecu prin 
sosul de salsa şi de guacamole înainte să-l bage în gură. 
Graciela se uită la ceas după care îl ţintui cu privirea ei 
întunecată. O înfruntă cu curaj şi se pregăti pentru următoarea, 
care simţea că se pregătea. 

— Nu pot să stau. 

Ea îşi lăsă furculita cu zgomot pe farfurie. Terminase. 

— Terry... 

— Ştiu, ştiu. Dar a apărut ceva. Trebuie să plec în oraş în 
seara asta. 

— Ce putea să intervină? Nu mai lucrezi la caz. Este duminică. 
Oamenii se uită la fotbal, nu aleargă ca nebunii, încercând să 
rezolve omucideri când nici măcar nu li se cere asta. 

Ea îi arătă un televizor aşezat sus într-un colţ al salonului. Trei 
„capete luminate” cu cefe serioase stăteau la masă cu un teren 
de fotbal în spatele lor. McCaleb ştia că meciul zilei urma să 
decidă finalistele de la Super Bowl. Dar nici că-i păsa, cu toate 
că îşi aminti brusc că-i promisese lui Raymond c-o să 
urmărească împreună cel puţin unul dintre meciuri. 

— Mi s-a cerut, Graciela. 

— Despre ce tot vorbeşti? Parcă mi-ai spus că ţi-au luat cazul. 

li povesti cum îl descoperise pe Bosch în barcă în dimineaţa 
respectivă şi ce anume îl rugase acesta să facă. 

— Şi ăsta e tipul despre care i-ai spus lui Jaye că e un posibil 
suspect? 

McCaleb aprobă. 

— De unde ştia unde locuieşti? 

— Nu ştia. Ştia de barcă, nu şi unde locuim. Nu ai de ce să te 


îngrijorezi în acest sens. 

— Ba cred că am motive s-o fac. Terry, ai mers prea departe 
cu chestia asta şi începi să fii orb în faţa pericolelor la care te 
expui, pe tine şi familia ta. Cred că... 

— Da? Eu cred... 

Se opri, băgă mâna în buzunar şi scoase de acolo două 
monede de 25 de cenți. Se întoarse spre Raymond. 

— Raymond, ai terminat de mâncat? 


— Dea. 

— Vrei să spui da? 

— Da. 

— În regulă, ia astea. Du-te şi joacă-te la maşina aceea de 
lângă bar. 


Băiatul luă fisele. 

— Poţi să te ridici de la masă. 

Raymond se ridică oarecum cu frică, după care intră în 
încăperea din faţă în care erau jocuri video la care se mai jucase 
până atunci. Alese un joc, Pac-Man, şi se aşeză. Nu ieşise din 
raza de vedere a lui McCaleb. 

McCaleb îşi întoarse privirea spre Graciela, care scotea bani 
din geantă ca să achite nota de plată. 

— Graciela, lasă asta. Uită-te la mine! A 

Ea puse banii şi băgă portofelul la loc în geantă. II privi. 

— Trebuie să plecăm. Cici trebuie să doarmă. 

Fetiţa era în scaunul ei special de masă, cu o mână ţinând 
puternic mingea albastru cu alb de pe sârma atârnată. 

— Este bine. Poate să doarmă şi aici. Doar ascultă-mă câteva 
momente. 

El aşteptă şi ea afişă o expresie de încuviinţare. 

— În regulă. Spune ce ai de spus, după care trebuie să plec. 

McCaleb se întoarse şi veni foarte aproape de Graciela, astfel 
încât numai ea să audă ce spune. Îi observă marginea unei 
urechi ieşind drăgălaş din păr. 

— Urmează să ne confruntăm cu o mare problemă, nu? 

Graciela aprobă din cap şi imediat începură să-i curgă lacrimi 
pe obraji. Era ca şi cum faptul că el rostise cuvintele acestea cu 
voce tare reuşise să dărâme sensibilul mecanism de apărare pe 
care îl construise ea, ca să se protejeze şi să-şi protejeze 
căsătoria. McCaleb scoase şerveţelul nefolosit de sub tacâmurile 
lui şi i-l întinse. După care îşi puse mâna pe ceafa ei, o trase 


spre el şi o sărută pe obraz. Peste creştetul capului ei îl văzu pe 
Raymond care îi urmărea cu o privire speriată. 

— Am vorbit despre asta, Graci, începu el. Ţi-ai băgat tu în 
minte că noi nu putem avea un cămin şi o familie şi tot restul, 
dacă eu continui să fac asta. Problema este cu acest „dacă”. Aici 
este greşeala. Pentru că nu există niciun „dacă” aici. Nu se pune 
problema „dacă asta este ceea ce fac eu”. Asta este ceea ce fac 
eu. Şi a trecut prea multă vreme în care am vrut să nu gândesc 
aşa, încercând să mă conving de contrariul. 

Ea începu să plângă şi mai tare şi îşi acoperi faţa cu batista. 
Plânse în tăcere, dar McCaleb era convins că oamenii din 
restaurant observaseră şi se uitau la ei în loc să se uite la 
televizorul de deasupra. Se uită spre Raymond şi constată că 
băiatul se întorsese la jocul lui video. 

— Ştiu, reuşi să articuleze Graciela. 

El era surprins de capitularea ei aşa de rapidă. O luă ca pe un 
semn bun. 

— Şi atunci ce facem? Nu mă refer doar la momentul de faţă 
şi la acest caz. Vreau să zic, acum şi pentru totdeauna. Ce ne 
facem? Graci, m-am săturat să fiu ceea ce nu sunt de fapt şi să 
ignor persoana mea interioară, ceea ce vrea ea cu adevărat. A 
fost nevoie de acest caz ca să realizez, în cele din urmă, şi s-o 
recunosc faţă de mine. 

Femeia nu spuse nimic. El nu se aştepta la asta. 

— Ştii că te iubesc, pe tine şi pe copii. Nu asta este problema. 
Eu cred că le pot avea pe amândouă, iar tu nu crezi asta. Ai 
adoptat această atitudine, ori una, ori alta, şi nu cred că este 
corect. Sau cinstit. 

Ştia că o loveau cuvintele lui. El trasa o linie acum. Unul 
dintre ei trebuia să cedeze. lar el afirma că n-avea de gând s-o 
facă. 

— Uite ce, hai să ne gândim la asta. Nu este locul potrivit să 
discutăm acum. Eu am de gând să-mi termin treaba la cazul 
ăsta şi apoi o să ne aşezăm şi o să vorbim despre viitorul nostru. 
Este bine aşa? 

Ea dădu încet din cap, dar nu se uită la el. 

— Fă ceea ce trebuie să faci, spuse ea pe un ton despre care 
McCaleb ştia că-l va face să se simtă vinovat pe vecie. Sper că o 
să fii atent! 

Se apropie de ea şi o sărută din nou. 


— Am ceva prea valoros aici, pe voi, ca să nu fiu atent. 

El se ridică şi înconjură masa, spre fetiţă. O sărută în creștetul 
capului şi apoi desprinse centura de siguranţă a scaunului şi o 
ridică cu totul. 

— O duc eu la maşină, spuse el. De ce nu te-ai duce tu să-l iei 
pe Raymond? 

Duse copilul la maşină şi o instală bine, prinzând centura, în 
scaunul ei special de maşină. Îi puse landoul în portbagajul din 
spatele maşinuţei. Veni şi Graciela cu Raymond peste câteva 
minute. Avea ochii umflaţi din cauza plânsului. McCaleb îşi puse 
mâna pe umărul lui Raymond şi-l conduse spre scaunul 
pasagerului din dreapta. 

— Raymond, va trebui să te uiţi fără mine la cel de-al doilea 
meci. Am o treabă de rezolvat. 

— Pot să merg cu tine. Pot să te ajut. 

— Nu, nu este o cursă. 

— Ştiu, dar tot pot să te ajut. 

McCaleb ştia că Graciela se uita la el şi îşi simţea vina ca pe 
nişte raze de soare care-i ard spatele. 

De îndată ce băiatul urcă, McCaleb se îndepărtă puţin de 
maşină. Se uită la Graciela, dar ea nu-l mai privea. 

— În regulă, spuse el. Mă întorc cât de repede pot. O să am 
telefonul la mine, dacă vrei să mă suni. 

Graciela nu-l aprobă. Cobori cu maşinuţa de pe trotuar şi se 
îndreptă spre Marilla Avenue. Îi urmări până ce dispărură în 
zare. 

Pe drumul înapoi spre debarcader, sună telefonul mobil. Era 
Jaye Winston care-i returna apelul. Vorbea foarte repede şi-i 
spuse că-l suna de la mama ei de acasă. McCaleb de-abia o 
auzea, aşa că se aşeză pe o bancă de pe promenada din faţa 
cazinoului. Se aplecă în faţă, cu coatele pe genunchi, cu o mână 
ţinând strâns telefonul la ureche, iar cu cealaltă mână îşi astupa 
urechea liberă. 

— Ne-a scăpat ceva, spuse el. Mie mi-a scăpat ceva. 

— Terry, despre ce vorbeşti? 

— În dosarul crimei. În raportul de arestare al lui Gunn. El a 
fost... 

— Terry, ce faci? Nu mai lucrezi la caz. 

— Cine spune asta, FBl-ul? Nu mai lucrez pentru ei, Jaye. 

— Atunci eu spun asta. Nu vreau să mergi mai departe... 

— Nici pentru tine nu mai lucrez, Jaye. Ai uitat? 

Urmă o tăcere îndelungată la capătul celălalt. 

— Terry, nu prea înţeleg ce faci tu acolo, dar trebuie să te 
opreşti. Nu ai autoritatea, nu mai ai niciun fel de rol în acest caz. 
Dacă tipii ăştia, Twilley şi Friedman, află că încă te mai bagi în 
cazul acesta, te pot aresta pentru intruziune. Şi ştii bine că 
exact ei sunt genul care ar face-o. 

— Dacă vrei autoritate, îţi dau eu autoritate. 

— Ce? Eu mi-am retras autorizaţia asupra ta ieri. Nu te mai 
poţi folosi de mine. 

McCaleb ezită şi se hotărî să-i spună, în cele din urmă: 

— Am autorizaţie. Presupun că pot spune că lucrez pentru 
acuzat. _ 

Acum tăcerea lui Winston se prelungi şi mai mult. In cele din 
urmă vorbi, pronunţând foarte încet cuvintele: 

— Vrei să-mi spui că te-ai dus la Bosch cu chestia asta? 

— Nu. El a venit la mine. L-am găsit pe barca mea în 
dimineaţa asta. Şi aveam dreptate în legătură cu acum două 
nopţi. Coincidenţa; eu apar la uşa lui, după care telefonul de la 
partenera lui în legătură cu tine. El le-a pus cap la cap. 
Reporterul de la New Times l-a sunat şi pe el. Şi-a dat seama ce 
se întâmplă, fără să fie cazul să-i spun eu ceva. Problema este, 
Jaye, că nu asta contează. Ce contează este că eu cred că m-am 
grăbit în cazul lui Bosch. Mi-a scăpat ceva şi acum nu sunt sigur. 


Este foarte posibil ca toate astea să fie rodul unei înscenări. 

— Te-a convins. 

— Nu, m-am convins singur. 

Se auziră voci pe fundal şi Winston îi spuse lui McCaleb să 
aştepte. Apoi el auzi voci estompate de mâna de pe receptor. 
Părea că e o ceartă. McCaleb se ridică şi-şi continuă drumul spre 
debarcader. Winston reveni în câteva secunde. 

— Scuză-mă, spuse ea. Nu e im moment potrivit. Sunt prinsă 
într-o chestie aici. 

— Ne-am putea întâlni mâine? 

— Ce naiba tot spui acolo? întrebă Winston, aproape ţipând. 
Tocmai m-ai informat că urmăreşti o ţintă. Nu am de gând să 
mă întâlnesc cu tine. Cum naiba mai vine şi asta? Stai puţin... 

Îi auzi vocea estompată cum se scuza pentru limbajul folosit. 
După care reveni. 

— Chiar trebuie să te las. 

— Uite ce e, nu mă interesează cum vine asta. Nu mă 
interesează decât adevărul şi credeam că la fel stau lucrurile şi 
cu tine. Dacă nu vrei să ne întâlnim, foarte bine, nu ne întâlnim. 
Şi eu trebuie să plec. 

— Terry, stai puţin. _ 

Ascultă. Jaye nu spuse nimic. Işi dădu seama că îi distrăgea 
ceva atenţia. 

— Ce este, Jaye? 

— Care-i chestia care zici că ne-a scăpat? 

— Era în raportul de la ultima arestare a lui Gunn. Cred că 
după ce Bosch ţi-a spus că a vorbit cu el în celulă, ai renunţat la 
toate dosarele. Acum tocmai am văzut raportul pentru prima 
dată de când mă uit pe dosarul de acuzare. 

— Eu am renunţat la dosare, spuse ea pe un ton defensiv. Şi-a 
petrecut noaptea de 30 decembrie în arest la sediul poliţiei din 
Hollywood. Acolo l-a văzut Bosch. 

— Şi a ieşit pe cauţiune a doua zi dimineaţa. La 7:30. 

— Da. Şi? Nu înţeleg. 

— Uită-te să vezi cine i-a plătit cauţiunea. 

— Terry, sunt acasă la părinţi. N-am... 

— In regulă, îmi cer scuze! Cauţiunea a fost plătită de Rudy 
Tafero. 

Tăcu. McCaleb mergea acum spre pasajul care ducea la 
debarcader şi se aplecă pe balustradă. Işi făcu din nou căuş 


mâna liberă peste ureche. 

— În regulă, cauţiunea i-a fost plătită de Rudy Tafero, spuse 
Winston. Presupun că e un detectiv care se ocupă de 
răscumpărări şi cauţiuni. Şi ce înseamnă asta? 

— Nu prea te-ai mai uitat la televizor. Ai dreptate, Tafero are 
autorizaţie pentru răscumpărări şi cauţiuni - cel puţin a pus 
numărul autorizaţiei pe formularul de cauţiune. Dar mai este şi 
detectiv particular şi consultant pe probleme de securitate. Şi - 
pregăteşte-te - lucrează pentru David Storey. 

Winston nu spuse nimic, dar McCaleb o auzea cum respiră în 
receptor. 

— Terry, cred că ar fi mai bine să te linişteşti. Te-ai implicat şi 
faci deja prea multe presupuneri. 

— Nu există coincidenţe, Jaye. 

— Ce coincidenţe? Tipul asta face, plăteşte cauţiuni. El scoate 
oamenii din închisoare. Pun pariu cu tine pe o cutie de gogoşi că 
are biroul chiar vizavi de secţia de poliţie Hollywood, ca şi 
ceilalţi. Probabil că-i scoate pe cauţiune pe fiecare al treilea 
betiv şi pe fiecare a patra prostituată de acolo din arest. 

— Nici tu nu crezi că este chiar atât de simplu. 

— Nu-mi spune mie ce cred eu. 

— Chestia asta s-a întâmplat când erau în toiul pregătirilor cu 
procesul Storey. De ce ar fi venit Tafero personal să completeze 
un formular de cauţiune? 

— Poate pentru că lucrează singur şi poate, după cum 
spuneam, pentru că nu trebuia decât să traverseze strada ca s-o 
facă. 

— Nu te cred. Şi mai e ceva. Pe foaia lui de arest scrie că 
Gunn şi-a exercitat dreptul la un telefon la ora trei dimineaţa, pe 
31 decembrie. Numărul este pe foaie - a sunat-o pe sora lui în 
Long Beach. 

— În regulă, şi? Ştiam asta. 

— Am sunat-o azi s-o întreb dacă a contactat vreun specialist 
în răscumpărări şi cauţiuni pentru el. Mi-a spus că nu. Mi-a spus 
că se săturase să primească telefoane la miezul nopţii şi să-i 
plătească tot timpul cauţiunea. li spusese că trebuia să se 
descurce singur de data aceasta. 

— Aşa că a apelat la Tafero. Şi ce dacă? 

— Cum l-a contactat? Se folosise de singurul apel pe care-l 
avea la dispoziţie. 


Winston nu avu răspuns la întrebarea asta. Nu mai spuse 
niciunul nimic câteva minute. McCaleb se uită de-a lungul 
portului. Taxiul-barcă de culoare galbenă se mişca încet pe unul 
dintre canale, gol, exceptându-l pe cel care-l conducea. Oameni 
singuri în bărcile lor, se gândi McCaleb. 

— Ce ai de gând să faci? îl întrebă Winston în cele din urmă. 
Unde vrei să ajungi cu asta? 

— O să traversez în seara asta. Putem să ne întâlnim mâine- 
dimineaţă? 

— Unde? Când? 

Tonul vocii denota că era iritată de perspectiva unei întâlniri. 

— La 7:30, în faţa secţiei de poliţie Hollywood. 

Urmă o pauză, după care Winston spuse: 

— Aşteaptă un moment. Nu pot să fac asta. Dacă aude 
Hitchens ceva despre asta, s-a terminat cu mine. Mă trimite la 
Palmdale. O să-mi petrec tot restul carierei dezgropând oase din 
nisipul deşertului. 

McCaleb era pregătit pentru un protest. 

— Spuneai că tipii de la FBI vor înapoi dosarul crimei, corect? 
Ne întâlnim, şi o să-l am la mine. Ce poate să zică Hitchens 
despre asta? 

Urmă câteva secunde de tăcere, timp în care Winston se 
gândea ce să răspundă. 

— În regulă, aşa facem. O să vin. 

Când Bosch ajunse acasă în seara aceea, descoperi luminiţa 
de la robotul de la telefon licărind. Apăsă pe buton şi ascultă 
două mesaje, câte unul din partea fiecărui procuror al cazului 
Storey. Se hotărî s-o sune mai întâi pe Langwiser. In timp ce 
forma numărul, se întrebă despre ce fel de urgenţă putea fi 
vorba, de-l sunaseră amândoi procurorii. Se gândi că poate 
fuseseră contactaţi de agenţii FBI de care-i spusese McCaleb. 
Sau poate de reporter. 

— Ce s-a întâmplat? întrebă el când răspunse Langwiser. 
Dacă mă sunati amândoi, ştiu că trebuie să fie ceva nasol, grav. 

— Harry? Ce faci? 

— Pe aici. Ce puneţi acolo la cale? 

— Interesant că ai adus vorba de asta. Roger vine încoace şi 
eu vreau să gătesc ceva în seara asta. Vrem să mai trecem o 
dată peste mărturia lui Annabelle în faţa marelui juriu. Vrei să vii 
şi tu?... 

Ştia că locuia în Agua Dulce, la o oră distanţă cu maşina. 

— A... ştii ceva, am condus toată ziua. Până la Long Beach şi 
înapoi. Chiar crezi că aveţi nevoie de mine acolo? 

— Este la latitudinea ta. Pur şi simplu nu voiam să te simţi dat 
la o parte. Dar nu ăsta este motivul pentru care te-am sunat 
amândoi. 

— Şi care este motivul? 

Era în bucătărie, scoțând un pachet de şase beri Anchor 
Steam de pe un raft din frigider. Scoase o sticlă şi închise uşa de 
la frigider. 

— Roger şi cu mine am discutat tot weekendul despre asta. 
Ne-am consultat şi cu Alice Short în această privinţă. 

Alice Short era şefa Camerei Legislative care se ocupa de 
procesele importante. Şefa lor. Părea că o contactaseră în 
legătură cu cazul Gunn. 

— Ce înseamnă asta „v-aţi consultat în această privinţă”? 
întrebă Bosch. 

Băgă sticla în deschizător şi trase în jos, făcând să sară 
capacul. 

— Ei bine, noi credem că acest caz este pe deplin construit. 
Că toate piesele sunt închegate. De fapt, este imposibil de 
clintit, Harry, şi credem că ar fi bine să apăsăm mâine pe 


trăgaci. 

Bosch rămase tăcut câteva momente, încercând să descifreze 
mesajul codificat legat de trăgaci. 

— Vrei să spui că aveţi de gând să terminaţi mâine? 

— Aşa credem. Probabil că o să mai vorbim despre asta 
diseară, dar avem încuviințarea lui Alice, iar Roger chiar crede 
că este mişcarea cea mai corectă. Ce am face mâine ar fi să 
audiem câţiva martori de dimineaţă şi apoi s-o aducem după 
prânz pe Annabelle Crowe. Şi am încheia cu ea - o poveste 
umanitară. Ea va fi partitura de final în ceea ce ne priveşte. 

Bosch rămăsese fără cuvinte. Probabil că era mişcarea cea 
mai inteligentă din punctul de vedere al procurorilor. Numai că 
acest lucru îi oferea controlul lui J}. Reason Fowkkes începând de 
marţi. 

— Harry, ce zici? 

Luă o duşcă generoasă din sticlă. Berea nu era foarte rece. 
Stătuse ceva vreme în maşină. 

— Cred că nu aveţi la dispoziţie decât un foc, spuse el, 
continuând cu limbajul ei codificat. Poate că ar fi mai bine să vă 
gândiţi mai mult şi mai bine în timp ce faceţi spaghetele. Nu veţi 
avea o a doua şansă să construiți cazul. _ 

— Ştim, Harry. Cum de ai ghicit că fac spaghete? li simţea 
zâmbetul din voce. 

— Am ghicit. 

— Ei bine, nu-ţi face griji, o să ne gândim foarte bine. Asta am 
făcut şi până acum. 

Ea făcu o pauză, permițându-i să răspundă, dar el rămase 
tăcut. 

— În cazul în care ne înscriem pe acest drum, care mai este 
situaţia cu Crowe? 

— Fata aşteaptă în culise. Este pregătită de atac. 

— Poţi să dai de ea în seara asta? 

— Sigur că da. O să-i spun să fie acolo mâine pe la 12. 

— Mulţumesc, Harry. Ne vedem mâine dimineaţă, închiseră. 
Bosch se gândi la toate acestea. Se întrebă dacă era cazul să-l 
sune pe McCaleb şi să-i spună ce se întâmplă. Se hotărî să 
aştepte. Merse în living şi deschise combina. Tot CD-ul cu Art 
Pepper era înăuntru. Curând muzica invadă camera. 

McCaleb stătea sprijinit de jeepul său Cherokee parcat în faţa 
secţiei de poliţie Hollywood, când o văzu pe Winston în maşina 
ei BMW Z3, pe care o parcă foarte bine aproape de a lui. Când 
cobori, observă că McCaleb îi studia maşina. 

— Întârziam. N-am mai avut timp să iau o maşină de serviciu. 

— Îmi place maşina ta. Ştii ce se spune în Los Angeles, eşti 
ceea ce conduci. 

— Nu începe să-mi faci un profil, Terry. Este mult prea de 
dimineaţă. Unde este dosarul cu caseta? 

Constată limbajul ei vulgar, dar îşi păstră observaţiile pentru 
sine. Se îndreptă şi se duse spre locul pasagerului din dreapta. 
Deschise portiera şi scoase de acolo dosarul crimei şi caseta cu 
scena crimei. | le dădu şi ea le duse în maşină. McCaleb închise 
maşina, uitându-se pe geam la picioarele banchetei din spate, 
acolo unde acoperise cutia Kinko cu un ziar de dimineaţă. 
Înainte să ajungă la întâlnire, se dusese la magazinul deschis 
non-stop de pe bulevardul Sunset ca să tragă la xerox tot 
dosarul crimei. Cu caseta erau probleme; nu ştia unde ar fi putut 
s-o copieze aşa de repede. Aşa că cumpărase pur şi simplu o 
casetă video de la Rite-Aid, lângă port, pe care o strecurase în 
carcasa casetei pe care i-o dăduse Winston. Presupunea că ea 
n-o să verifice ca să se asigure că-i returnase caseta bună. 

Când se întoarse de la maşină, el îi indică cu bărbia partea de 
vizavi a străzii. 

— Cred că-ţi sunt dator cu o cutie de gogoşi. 

Ea se uită într-acolo. Pe bulevardul Wilcox, vizavi de secţia de 
poliţie, era o clădire de două etaje, ponosită, cu mai multe firme 
de servicii de răscumpărare şi cauţiune cu numerele de telefon 
afişate pe fiecare geam cu neon ieftin, poate pentru a-i ajuta pe 
potenţialii clienţi să le memoreze mai repede numerele de pe 
banchetele maşinilor de patrulă ale poliţiei care treceau pe 
lângă clădire. Firma din mijloc avea o siglă desenată deasupra 
geamului: Valentino Bonds. 

— Care? întrebă Winston. 

— Valentino. După Rudy Valentino Tafero. Aşa îl porecliseră 
pe vremea când lucra de partea aceasta a străzii. 

McCaleb evaluă din nou firma şi dădu dezaprobator din cap. 

— Tot nu pot să înţeleg cum de au reuşit să intre în cârdăşie 


un recuperator cu firmă de neon şi David Storey. 

— Hollywoodul este doar scursură umană cu bani. Deci ce 
facem aici? Nu prea am timp la dispoziţie. 

— Ai insigna la tine? 

Ea îi aruncă o privire de genul nu-mi arde de joacă, dar el îi 
explică ce voia să facă. Urcară treptele şi intrară în secţia de 
poliţie. La recepţie, Winston îşi arătă insigna şi întrebă de 
sergentul de supraveghere de dimineaţă. Un bărbat cu numele 
Zucker înscris pe ecuson şi trese de sergent pe mânecile 
uniformei ieşi dintr-un birou mic. Winston îşi arătă din nou 
insigna, se prezentă, după care îl prezentă şi pe McCaleb ca 
asociat al ei. Zucker îşi încruntă sprâncenele foarte stufoase, dar 
nu întrebă care era semnificaţia acestui asociat. 

— Lucrăm la un caz de crimă care a avut loc de Revelion. 
Victima şi-a petrecut noaptea dinainte aici în arest. Noi... 

— Edward Gunn. 

— Corect. L-aţi cunoscut? 

— A fost aici de câteva ori. Şi bineînţeles că am aflat că n-o să 
mai vină niciodată. 

— Trebuie să vorbim cu persoana care se ocupă de 
supravegherea persoanelor din arest în tura de dimineaţă. 

— Ei bine, păi atunci este vorba de mine. Nu există o 
persoană care să se ocupe special de chestia asta. Aici fiecare 
preia ce sarcină îi pică. Ce-aţi vrea să ştiţi? 

McCaleb scoase un set de fotocopii din buzunar, din dosarul 
crimei, şi le întinse pe tejghea. Observă privirea lui Winston, dar 
o ignoră. 

— Ne interesează cum de a ieşit pe cauţiune, spuse el. 

Zucker întoarse foile spre el, ca să poată citi. Işi puse degetul 
pe semnătura lui Rudy Tafero. 

— Spune chiar aici. Rudy Tafero. Are un birou chiar vizavi. A 
venit şi l-a scos pe cauţiune. 

— L-a sunai cineva? 

— Da, l-a sunat tipul. Gunn. 

McCaleb indică cu degetul pe copia raportului de arest. 

— Aici spune că atunci când a primit dreptul să dea un 
telefon, a sunat la numărul acesta, care este al surorii lui. 

— Atunci poate că aceasta l-a sunat pe Rudy din partea lui. 

— Deci nimeni nu are dreptul la două apeluri. 

— Nu, pe aici suntem în general atât de ocupați încât sunt 


norocoşi dacă pot da chiar şi un telefon. 

McCaleb dădu din cap în semn că înţelege. Îndoi fotocopiile şi 
tocmai era pe punctul să le pună în buzunar, când Winston i le 
luă din mână. 

— Le ţin eu, spuse ea. 

Işi puse hârtiile îndoite în buzunarul de la spate al blugilor. 

— Sergent Zucker, spuse ea. Se întâmplă cumva să fiţi genul 
de băiat bun care l-ar suna pe Tafero, având în vedere că este 
un fost poliţist, şi să-i vindeţi pontul că are un potenţial client 
aici în arest, sau nu? 

Zucker se holbă un moment la ea, cu faţa îngheţată. 

— Este foarte important, sergent. Dacă nu ne spuneţi, s-ar 
putea să se întoarcă împotriva dumneavoastră. 

Faţa îngheţată se sparse într-un zâmbet negru. 

— Nu, nu sunt genul de tip drăguţ şi amabil, spuse Zucker. ŞI 
nici nu lucrează pe aici tipi amabili, în tura de dimineaţă. Şi, 
apropo, tocmai am ieşit din tură şi nu sunt obligat să mai stau 
de vorbă cu voi. O zi bună! 

Deja începuse să se îndepărteze de recepţie. 

— Incă ceva, adăugă Winston repede. 

Zucker se întoarse spre ea. 

— Dumneavoastră l-aţi sunat pe Harry Bosch să-i spuneţi că 
Gunn este în arest? 

Zucker aprobă. 

— Aveam o cerere specială din partea lui. Şi de fiecare dată 
când Gunn era adus aici, Bosch voia să fie înștiințat. Venea aici 
şi vorbea cu tipul, încerca să afle ceva despre vechiul caz. Bosch 
nu voia în ruptul capului să renunţe la chestia asta. 

— Aici scrie că Gunn a fost arestat la 2:30 dimineaţa, spuse 
McCaleb. L-aţi sunat pe Bosch în toiul nopţii? 

— Asta făcea parte din înţelegere. Lui Bosch nu-i păsa cât era 
ceasul. Şi, de fapt, procedura era să-i dau un bip pe pager şi 
apoi suna el aici. 

— Şi aşa s-a întâmplat şi în acea ultimă noapte? 

— Da, i-am dat un bip pe pager şi Bosch a sunat aici. l-am 
spus că l-am arestat pe Gunn din nou şi a venit aici, vrând să 
vorbească cu el. Eu am încercat să-i spun să aştepte până 
dimineaţă, pentru că tipul era mort de beat - Gunn, adică - dar 
Harry a venit aici oricum. Dar de ce mă tot întrebaţi de Harry 
Bosch? 


Winston nu răspunse, dar McCaleb sări la el. 

— Nu întrebăm de el. Noi întrebăm despre Gunn. 

— Ei bine, asta e tot ce ştiu. Pot să plec acasă acum? A fost o 
tură lungă. 

— Nu sunt toate aşa, spuse Winston. Mulţumim, sergent. 

Plecară de la recepţie şi se îndreptară spre scările de la 
intrare. 

— Ce spui de toate astea? întrebă Winston. 

— Mi s-a părut cinstit. Dar ştii ce, hai să ne uităm puţin prin 
parcarea angajaţilor. 

— De ce? 

— Fă-mi pe plac. Hai să vedem cu ce maşină se duce acasă 
sergentul. 

— Mă faci să-mi pierd timpul, Terry. 

Se urcară oricum în jeepul lui McCaleb şi merseră cu maşina 
în jurul clădirii până ce ajunseră la intrare-ieşire din parcarea 
pentru angajaţi a secţiei de poliţie Hollywood. 

McCaleb conduse aproximativ 50 de metri mai încolo şi parcă 
în faţa unui hidrant. Işi aranjă oglinda retrovizoare astfel încât să 
vadă orice maşină care ieşea din parcare. Rămaseră acolo şi 
aşteptară în linişte câteva minute, până ce Winston îi adresă o 
întrebare: 

— Atunci, dacă suntem ceea ce conducem, tu ce eşti? 

McCaleb zâmbi. 

— Nu m-am gândit niciodată ta asta. Un Cherokee...cred că 
asta mă face ultimul om de pe pământ sau ceva de genul ăsta. 

Se uită la ea, după care din nou în oglinda retrovizoare. 

— Da, şi atunci cum rămâne cu pelicula asta de praf de pe 
orice, asta ce înseamnă... 

— la uite. Cred că el este. 

McCaleb urmări o maşină care ieşea din parcare şi o lua la 
stânga în direcţia lor. 

— Vine încoace. 

Niciunul dintre ei nu se mişcă. Maşina veni şi se opri chiar 
lângă ei. McCaleb se uită ca din întâmplare şi privirea i-o întâlni 
pe cea a lui Zucker. Polițistul lăsă în jos geamul din dreptul 
scaunului din dreapta. McCaleb nu avea de ales. Îl lăsă şi el în 
jos. 

— Eşti parcat în faţa unui hidrant, domnule detectiv. Vezi să 
nu iei amendă. 


McCaleb aprobă din cap. Zucker salută cu două degete şi apoi 
plecă. McCaleb observă că conducea un Crown Victoria cu bare 
de protecţie şi roţi ieftine. Era o maşină de patrulă de poliţie la 
mâna a doua, genul pe care o cumperi la o licitaţie cu 400 de 
dolari şi mai dai vreo 90 de dolari ca să fie vopsită. 

— Nu-i aşa că arătăm ca doi proşti? întrebă Winston. 

— Da. 

— Deci care era teoria legată de maşina aceea? 

— Ori este un om cinstit, ori conduce această maşină ponosită 
când vine şi pleacă de la muncă, pentru că nu vrea ca oamenii 
să-i vadă Porsche-ul. 

Se opri. 

— Sau Z3-ul. 

Se întoarse spre ea şi zâmbi. 

— Foarte haios, Terry! Şi acum ce facem? În cele din urmă, va 
trebui să mă apuc să muncesc serios azi. Şi trebuie să mă 
întâlnesc şi cu băieţii tăi de la FBI în dimineaţa aceasta. 

— Rămâi cu mine - şi vezi, ăia nu-s prietenii mei. 

Porni motorul şi cobori de pe trotuar. 

— Chiar crezi că e murdară maşina? întrebă el. 

Poşta din Wilcox era o clădire imensă construită în timpul 
celui de-al Doilea Război Mondial, cu tavane înalte de şapte 
metri şi jumătate şi picturi murale care descriau scene bucolice 
de vitejie şi acte de eroism care acopereau pereţii superiori. 
Când intrară, McCaleb se uită la picturile de pe perete, dar nu 
pentru meritul lor filosofic sau artistic. Numără trei camere mici 
de luat vederi instalate în zonele publice ale biroului. | le indică 
lui Winston. Aveau o şansă. 

Aşteptară la coadă şi, când le veni rândul, Winston îşi arătă 
legitimaţia şi ceru să vorbească cu ofiţerul de pază care se afla 
acolo. Li se indică o uşă de lângă un rând cu aparate automate 
şi aşteptară acolo aproape cinci minute, până când aceasta se 
deschise şi un omuleţ de culoare cu părul grizonat se uită înjur. 

— Domnul Lucas? întrebă Winston. 

— Eu sunt, răspunse el zâmbind. 

Winston se mai legitimă o dată şi îl prezentă pe McCaleb 
simplu, pe nume. McCaleb îi spusese pe drumul spre poştă că 
nu mergea să-l numească asociat. 

— Lucrăm la anchetarea unei crime, domnule Lucas, şi o 
probă foarte importantă este un ordin de plată care a fost plătit 
aici şi, probabil, expediat de aici pe data de 22 decembrie. 

— 22 decembrie? Chiar în perioada aia de nebunie de dinainte 
de Crăciun. 

— Aşa este, domnule. 

Winston se uită la McCaleb. 

— Am remarcat camerele de supraveghere de pe pereţi, 
domnule Lucas, spuse ea. Am fi interesaţi să ştim dacă aveţi 
vreo înregistrare de pe 22. 

— Înregistrare video, spuse Lucas, de parcă cuvântul îi era 
străin. 

— Sunteţi ofiţerul de pază de aici, nu? întrebă nerăbdătoare 
Winston. 

— Da, sunt omul care asigură paza aici. Eu mă ocup de 
camerele de supraveghere. 

— Puteţi să ne duceţi în spate şi să ne arătaţi sistemul de 
supraveghere, domnule Lucas? i se adresă McCaleb pe un ton 
calm. 

— Da, sigur că pot. De îndată ce obţineţi autorizaţia, vă duc în 


spate. 

— Cum şi de unde obţinem autorizaţia? se întrebă Winston. 

— De la direcţia regională Los Angeles. Din centru. 

— Există acolo o persoană anume cu care trebuie să vorbim? 
Suntem în mijlocul unei anchete legate de o crimă, domnule 
Lucas. Timpul este foarte preţios. 

— Ar trebui să vorbiţi cu domnul Preechnar - el este 
inspectorul poştal. Da. 

— Vă deranjează dacă mergem cu dumneavoastră în birou şi 
îl sunăm împreună pe domnul Preechnar? întrebă McCaleb. Asta 
ne-ar ajuta să economisim foarte mult timp, ca să nu mai 
vorbim de faptul că domnul Preechnar ar putea să vorbească 
direct cu dumneavoastră. 

Lucas se gândi o clipă la asta şi hotărî că era o idee bună. 
Aprobă din cap. 

— Hai să vedem ce putem face. 

Lucas deschise uşa şi îi conduse printr-o zonă ticsită cu saci 
mari de poştă până într-o încăpere mică, cu două birouri 
înghesuite unul în celălalt. Pe unul dintre birouri era un monitor 
video cu ecranul despărţit în patru ecrane mici de 
supraveghere, aferente camerelor de supraveghere din zona 
publică a oficiului poştal. McCaleb îşi dădu seama că îi scăpase 
una dintre camere, atunci când cercetase mai devreme pereţii. 

Lucas căută cu degetul prin lista cu numere de telefon lipită 
deasupra biroului şi formă un număr. De îndată ce dădu peste 
şeful lui, îi explică acestuia situaţia şi apoi îi întinse telefonul lui 
Winston, care dădu din nou aceeaşi explicaţie, apoi îi dădu 
înapoi telefonul lui Lucas. Îi făcu semn aprobativ din cap lui 
McCaleb. Obţinuseră aprobarea. 

— În regulă atunci, spuse Lucas după ce închise. Hai să 
vedem ce avem pe aici. 

Îşi duse mâna la şold şi scoase un inel de chei de pe un breloc 
pe care-l avea ataşat la centură. Se duse în partea cealaltă a 
biroului şi descuie o uşă de la un dulap pe care, când o 
deschise, descoperi o etajeră cu aparate video cu înregistrare şi 
patru rafturi mai sus pline cu casete video marcate cu cifre, de 
la 1 la 31, pe fiecare raft. Jos erau două cutii care conţineau 
casete noi. 

McCaleb văzu toate acestea şi realiză brusc că era 22 
ianuarie, exact o lună după ce fusese achitat ordinul de plată. 


— Domnule Lucas, opriţi maşinile, spuse el. 

— Nu pot face asta. Maşinile trebuie să meargă tot timpul. 
Dacă oficiul poştal este deschis, atunci casetele trebuie să 
meargă înainte. 

— Nu înţelegeţi. 22 decembrie este ziua care ne interesează 
pe noi. Acum se înregistrează peste ziua pe care vrem s-o 
urmărim. 

— Liniştiţi-vă, domnule detectiv McCallan. Trebuie să vă explic 
cum stau lucrurile. 

McCaleb nu se mai sinchisi să-şi corecteze numele. Nu aveau 
timp la dispoziţie. 

— Atunci grăbiţi-vă, vă rog! 

McCaleb se uită la ceas. Era 8:48. Oficiul poştal se deschisese 
în urmă cu 48 de minute. Asta însemna 48 de minute de pe 
banda din 22 decembrie şterse, în favoarea a 48 de minute din 
ziua curentă de înregistrare. 

Lucas începu să explice procedura de înregistrare. Câte un 
aparat video pentru fiecare cameră. O casetă în fiecare aparat 
la începutul fiecărei zile. Camerele erau setate la 30 de 
secvenţe pe minut, permiţând astfel unei casete să acopere o 
înregistrare de o zi întreagă. Caseta pentru o zi era ţinută timp 
de o lună şi apoi refolosită, dacă nu era cerută pentru vreo 
anchetă de serviciul inspectorilor poştali. 

— Avem de-a face cu o grămadă de artişti escroci şi foarte 
mulţi ciudaţi. Ştiţi cum e la Hollywood. Aşa că ajungem să avem 
o grămadă de casete rezervate. Inspectorii vin şi le iau. Sau le 
trimitem noi. 

— Inţelegem, domnule Lucas, spuse Winston, cu un ton 
presant în voce, pe măsură ce părea că ajunsese la aceeaşi 
concluzie cu McCaleb. Puteţi să opriţi aparatele sau să înlocuiţi 
casetele din ele. Acum se înregistrează peste ceva ce ar putea 
constitui o probă valoroasă. 

— Imediat, spuse Lucas. 

Bărbatul se îndreptă spre cutia cu casete noi şi scoase de 
acolo patru. Apoi dezlipi nişte etichete de pe un dispozitiv şi le 
aplică pe casete. Scoase un stilou pe care-l avea după ureche şi 
începu să scrie pe ele data şi un fel de cod. Intr-un târziu, începu 
să scoată casetele din aparatele video şi le înlocui cu casetele 
noi. 

— Ce vreţi să facem acum? Casetele acestea sunt 


proprietatea oficiului poştal. Nu pot părăsi incinta. Pot să vă 
aranjez aici un birou. Am un televizor portabil cu un video 
încorporat, dacă vreţi să-l folosiţi. 

— Sunteţi sigur că nu putem împrumuta casetele doar pentru 
o zi? întrebă Winston. Pot să vi le returnez... 

— ... nu fără un mandat. Aşa mi-a spus domnul Preechnar. Și 
asta am de gând să fac. 

— Atunci presupun că nu avem de ales, spuse Winston, 
uitându-se spre McCaleb, dând nervoasă din cap. 

Când Lucas se duse să aducă televizorul, McCaleb şi Winston 
hotărâră să rămână numai McCaleb şi să se uite la înregistrare, 
iar Winston să meargă la serviciu pentru întâlnirea de la ora 11 
cu oamenii de la FBI, Twilley şi Friedman. li spuse că nu avea de 
gând să sufle o vorbă despre noua anchetă a lui McCaleb sau 
despre faptul că Bosch nu trebuie considerat suspect. Urma să 
returneze copia dosarului crimei şi caseta cu scena crimei. 

— Ştiu că nu crezi în coincidenţe, dar asta este tot ce ai în 
acest moment, Terry. Dacă vii cu ceva de pe înregistrarea asta, 
o să-l informez pe căpitan şi o să-i îndepărtăm pe Twilley şi 
Friedman. Dar până atunci... sunt în continuare în dizgrație şi 
am nevoie de ceva mai mult decât o coincidenţă ca să cercetez 
pe altcineva în afară de Bosch. 

— Şi ce zici de apelul pentru Tafero? 

— Ce apel? 

— Intr-un fel sau altul acesta ştia că Gunn este în arest şi a 
venit să-l scoată pe cauţiune, ca să-l poată ucide în noaptea 
aceea şi să-i însceneze crima lui Bosch. 

— Nu ştiu nimic despre apel - dacă nu a fost Zucker, probabil 
că a fost altcineva de la secţie care are o înţelegere cu el. Și 
restul celor spuse de tine nu sunt altceva decât speculaţii, fără 
nicio probă reală. 

— Cred că este... 

— Opreşte-te, Terry! Nu vreau să mai aud nimic până când nu 
ai ceva care să-ţi sprijine afirmaţiile. Mă duc la lucru. 

De parcă ar fi stat la coadă, Lucas intră cu un cărucior în care 
avea un televizor micuţ. 

— O să vi-l aranjez, spuse el. 

— Domnule Lucas, eu trebuie să plec la o întâlnire, spuse 
Winston. Colegul meu se va uita la casete. Vă mulţumesc pentru 
cooperare. 


— Mă bucur să vă fiu de folos, doamnă. 

Winston se uită la McCaleb. 

— Sună-mă! 

— Vrei să te conduc înapoi până la maşină? 

— Este doar la câteva clădiri distanţă. Merg pe jos. 

El aprobă din cap. 

— Succes la vânătoare, spuse ea. 

McCaleb aprobă. li mai spusese asta o dată, mai demult, la un 
caz care nu avusese un sfârşit prea plăcut pentru el. 

Langwiser şi Kretzler îi spuseră lui Bosch că mergeau înainte 
cu planul de a încheia prezentarea cazului până la sfârşitul zilei. 

— L-am prins, spuse Kretzler, zâmbind şi bucurându-se de 
valul de adrenalină care venea împreună cu decizia de a apăsa 
pe trăgaci. În momentul în care vom termina vom fi siguri că 
până duminică va fi arestat pentru mult timp. Astăzi îi avem pe 
Hendricks şi Crowe. Avem tot ce ne trebuie. 

— Cu excepţia mobilului, spuse Bosch. 

— Mobilul nu va fi important, când avem de-a face cu o crimă 
care este în mod evident opera unui psihopat, spuse Langwiser. 
Juraţii aceia n-or să se întoarcă în cămăruţa lor la sfârşitul zilei 
spunând „Da, dar care a fost mobilul crimei?” O să spună doar 
că este un dement şi... 

Vocea îi deveni şoptită în momentul în care intră judecătorul 
în sala de tribunal, pe uşa din spatele locului în care sta. 

— ... O să-l prindem şi o să-l închidem. 

Judecătorul ceru să fie adus juriul şi, după câteva minute, 
procurorii îşi chemau ultimii martori din proces. 

Primii trei martori erau oameni din industria cinematografică, 
care luaseră parte la petrecerea de după premiera filmului, în 
noaptea în care murise Jody Krementz. Fiecare declară că îl 
văzuse pe David Storey la premiera filmului şi la petrecerea care 
a urmat în compania unei femei care a fost identificată din 
fotografiile - probă ca fiind Jody Krementz. Al patrulea martor, 
un scenarist pe nume Brent Wiggan, declară că plecase de la 
petrecere puţin înainte de miezul nopţii şi că aşteptase să-i fie 
adusă maşina împreună cu David Storey şi o femeie pe care o 
identifică şi el ca fiind Jody Krementz. 

— De ce sunteţi atât de sigur că era doar cu câteva minute 
înainte de miezul nopţii, domnule Wiggan? întrebă Kretzler. 
Până la urmă, era o petrecere. Vă uitaţi la ceas? 

— Câte o singură întrebare, domnule Kretzler, se înfurie 
judecătorul. 

— Mă scuzaţi, domnule judecător. De ce sunteţi atât de sigur 
că era doar cu câteva minute înainte de miezul nopţii, domnule 
Wiggan? 

— Pentru că, de fapt, chiar mă uitam la ceas, spuse Wiggan. 
La ceasul meu. Eu obişnuiesc să scriu noaptea. Ating maximul 


de creativitate şi productivitate între miezul nopţii şi ora şase 
dimineaţa. Aşa că urmăream să văd cât e ceasul, ştiind că 
trebuia să mă întorc acasă la miezul nopţii sau altfel aş rămâne 
în urmă cu munca. 

— Asta mai înseamnă şi că nu aţi consumat băuturi alcoolice 
la petrecere? 

— Aşa este. N-am băut, pentru că nu voiam să obosesc sau să 
îmi diminuez creativitatea. Oamenii nu beau de obicei înainte să 
se ducă la muncă la o bancă sau ca pilot de avion. 

— Ei bine, presupun că cei mai mulţi dintre ei nu beau. 

Se opri până ce chicotelile se potoliră. Judecătorul părea iritat, 
dar nu spuse nimic. Wiggan părea că se bucură de momentul 
acesta de atenţie. Bosch începu să se simtă neconfortabil. 

— Nu beau înainte să mă apuc să lucrez, continuă Wiggan în 
cele din urmă. Scrisul este o artă, dar mai este şi o slujbă, şi aşa 
o şi tratez... 

— Aşa că vă amintiţi foarte bine şi identificaţi persoana cu 
care era David Storey cu câteva minute înainte de miezul nopţii. 

— Bineînţeles. 

— Pe David Storey îl cunoşteaţi deja personal, nu? 

— Da, este adevărat. De mulţi ani. 

— Aţi lucrat vreodată pentru David Storey la un proiect de 
film? 

— Nu, n-am lucrat. Dar nu pentru că nu am încercat. 

Wiggan zâmbi cu un uşor regret. Această parte a mărturiei, 
exact până la acest comentariu plin de păreri de rău, fusese 
foarte atent plănuită de Kretzler ceva mai devreme. Trebuia să 
limiteze potenţialul pericol în mărturia lui Wiggan, trecând cu el 
în revistă toate punctele slabe. 

— Ce vreţi să spuneţi cu asta, domnule Wiggan? 

— Oh, aş spune că în ultimii cinci ani sau ceva de genul ăsta i- 
am propus proiecte de filme direct lui David sau oamenilor din 
compania lui de producţie de şase sau de şapte ori. Nu a 
cumpărat niciunul. 

Îşi încovoie umerii într-un gest umil. 

— Vreţi să spuneţi că acest aspect a generat o anumită 
animozitate între voi doi? 

— Nu, absolut deloc - cel puţin nu din partea mea. Cam astea 
sunt regulile jocului la Hollywood. Tot continui să propui şi să 
arunci, până când până la urmă, cineva pune botul. Cred că ţi-e 


de mare ajutor să fii mai nesimtit. 

Zâmbi şi dădu din cap aprobator, uitându-se spre juriu, îl 
făcea pe Bosch să tremure de nervi. Bosch îşi dorea ca Kretzler 
să termine înainte să piardă atenţia juriului. 

— Mulţumesc, asta este tot, domnule Wiggan, spuse Kretzler, 
părând să fi simţit acelaşi lucru ca şi Bosch. 

Lui Wiggan parcă îi căzu faţa în momentul în care realiză că 
se terminase momentul său. 

Dar în acel moment Fowkkes, care până atunci refuzase să 
pună vreo întrebare primilor trei martori ai zilei, se ridică şi se 
duse la pupitru. 

— Bună dimineaţa, domnule Wiggan. 

— Bună dimineaţa. 

Wiggan îşi ridică sprâncenele într-o expresie gen „oare ce se 
întâmplă aici?”. 

— Doar câteva întrebări. Aţi putea să menţionaţi pentru juriu 
numele filmelor pe care le-aţi scris şi care au fost produse? 

— Ei bine... până acum nu s-a produs nimic. Am câteva 
opţiuni şi cred că în câteva... 

— Înţeleg. Aţi fi surprins să aflaţi că în ultimii patru ani  i-aţi 
propus domnului Storey scenarii sau l-aţi abordat pe tema 
acestui subiect, adică scenarii de filme, în 29 de ocazii, şi de 
fiecare dată au fost refuzate? 

Wiggan se înroşi la faţă de ruşine. 

— Ei bine, eu... presupun că poate fi adevărat. Eu... nu prea 
ştiu. Nu ţin scorul refuzurilor, aşa cum se pare c-o face domnul 
Storey. 

Rosti această ultimă replică într-un fel atât de acid, de 
enervant încât Bosch aproape că tresări. Nu era nimic mai rău 
decât un martor care depune mărturie şi este prins cu minciuna, 
după care devine defensiv. Bosch se uită spre juriu. Mulţi dintre 
ei nu se uitau la martor, semn că se simțeau la fel de prost ca şi 
Bosch. 

Fowkkes merse mai departe, şi mai agresiv. 

— Aţi fost refuzat de acuzat de 29 de ori şi totuşi afirmaţi în 
faţa juriului că nu îi purtaţi pică, nu-i aşa? 

— Cam aşa stau lucrurile la Hollywood. Intrebaţi pe oricine. 

— Ei bine, domnule Wiggan, eu vă întreb pe dumneavoastră. 
Vreţi să spuneţi acestui juriu că nu îi purtaţi deloc pică acestui 
om atunci când ştiţi că este aceeaşi persoană care v-a repetat în 


mod constant că munca dumneavoastră nu este suficient de 
bună? 

Wiggan aproape că bâlbâi un răspuns în microfon. 

— Da, aşa este. 

— Ei bine, înseamnă că sunteţi un om mai bun decât mine, 
domnule  Wiggan, spuse  Fowkkes. Mulţumesc, domnule 
judecător. Nu mai am nicio întrebare acum. 

Bosch simţea cum se mai dezumflă balonul bine umflat al 
acuzării. Cu doar patru întrebări şi în mai puţin de două minute, 
Fowkkes pusese la îndoială întreaga credibilitate a lui Wiggan. 
Şi, ceea ce era absolut perfect la ingenioasa intervenţie făcută 
de avocatul apărării era că lui Kretzler nu-i mai rămânea mare 
lucru de făcut ca să-l resusciteze pe Wiggan. Procurorul ştia 
foarte bine că nu avea rost să încerce şi poate să nu facă 
altceva decât să caşte şi mai rău hăul. Aşa că îl lăsă pe martor 
să plece, iar judecătorul ceru pauza de dimineaţă de 15 minute. 

După ce juriul părăsi sala şi oamenii începură să iasă şi ei în 
pauză, Kretzler se aplecă peste Langwiser, ca să-i şoptească lui 
Bosch. 

— Trebuia să ştim că tipul ăsta o să-şi piardă controlul, spuse 
el supărat. 

Bosch se uită în jurul lui ca să se asigure că nu mai era niciun 
reporter prin apropiere. Se aplecă spre Kretzler. 

— Probabil că ai dreptate, spuse el. Dar acum şase 
săptămâni, tu ai fost cel care a spus că o să-l examinezi atent 
pe Wiggan. Era responsabilitatea ta, nu a mea. Mă duc să-mi iau 
o cafea. 

Bosch se ridică şi-i lăsă acolo pe cei doi procurori. 


După pauză, procurorii deciseră că trebuia să revină în forţă 
imediat după dezastruoasa examinare a lui Wiggan din partea 
apărării. Abandonară planurile de a mai chema un martor care 
să depună mărturie că-l văzuse pe Storey cu victima împreună 
la petrecerea dată cu ocazia premierei, dar Langwiser îl chemă 
pe un tehnician care se ocupa cu securitatea aparatelor 
electrocasnice pe care îl cheama Jamal Hendricks. 

Bosch îl aduse pe Hendricks de pe hol. Era un bărbat negru 
care purta nişte pantaloni albaştri şi o bluză de salopetă de un 
albastru-deschis, cu numele mic înscris pe un buzunar al hainei 
şi emblema Lighthouse Security pe celălalt buzunar. Trebuia să 


meargă la lucru după ce îşi termina mărturia. 

În timp ce treceau de primele uşi care duceau spre sala de 
tribunal, Bosch îl întrebă în şoaptă dacă era emoţionat. 

— Nu, omule, o nimica toată, îi răspunse Hendricks. 

Aflat pe banca martorilor, Langwiser trecu în revistă cu 
Hendricks experienţa acestuia ca tehnician pentru compania de 
securitate. După care intră în detalii specifice referitoare la 
munca la sistemul de securitate al casei lui David Storey. 
Hendricks declară că în urmă cu opt luni instalase un sistem de 
lux Millennium 21 în casa de pe Mulholland. 

— Puteţi să ne spuneţi câteva caracteristici ale sistemului de 
lux Millennium 21? 

— Ei bine, este cel mai bun. Are de toate. Control de la 
distanţă şi operaţionabilitate, program de comandă prin 
recunoaşterea vocii, recepţionarea şi înregistrarea automată a 
senzorilor, un program de gestionare intern... spuneţi ce vreţi, şi 
domnul Storey dispune de caracteristica respectivă. 

— Ce este acest program de gestionare intern? 

— În principal, este un program de înregistrare a 
operaţiunilor. Acesta îţi permite să ştii ce geamuri şi uşi au fost 
deschise şi când, când a fost deschis sau închis sistemul, ce 
coduri personale au fost folosite şi multe altele. Acesta ţine 
evidenţa întregului sistem. Este folosit aproape exclusiv în 
aplicaţiile comercial-industriale, dar domnul Storey a vrut un 
sistem comercial, şi atunci programul acesta a fost inclus. 

— Deci nu a solicitat în mod special acest program de 
gestionare? 

— Nu ştiu acest lucru. Nu eu i-am vândut sistemul. Eu doar l- 
am instalat. 

— Dar putea să deţină acest program fără să aibă cunoştinţă 
de acest lucru. 

— Totul este posibil, presupun. 

— Acum, s-a întâmplat ca detectivul Bosch să sune la 
Lighthouse Security şi să solicite un tehnician cu care să se 
întâlnească la domiciliul domnului Storey? 

— Da, a sunat şi mi-a fost dat mie la telefon, pentru că eu 
instalasem sistemul. Ne-am întâlnit la faţa locului. Asta s-a 
întâmplat după ce domnul Storey a fost arestat şi era în 
detenţie. Avocatul domnul Storey era şi el prezent. 

— Când s-a întâmplat asta mai exact? 


— Pe 11 noiembrie. 

— Ce v-a solicitat detectivul Bosch? 

— Ei bine, în primul rând, mi-a arătat un mandat de 
percheziţie. Acesta îi permitea să extragă date din memoria 
sistemului. 

— Şi l-aţi ajutat în acest sens? 

— Da. Am descărcat fişierul de date al programului de 
gestionare şi l-am tipărit pentru el. 

Langwiser prezentă, în primul rând, mandatul de percheziţie - 
cel de-al treilea emis în timpul anchetei - ca probă, după care 
prezentă şi foaia tipărită despre care tocmai vorbise Hendricks. 

— Detectivul Bosch era interesat de înregistrările pe care le 
făcuse programul de gestionare în seara de 12 octombrie, până 
spre dimineaţa de 13 octombrie, nu domnule Hendricks? 

— Da. 

— Aţi putea să vă uitaţi pe foaia tipărită şi să citiţi rândurile 
înregistrate în cursul acestei perioade? 

Hendricks studie câteva clipe foaia, după care vorbi. 

— Aţi putea să vă uitaţi pe foaia tipărită şi să citiţi rândurile 
înregistrate în cursul acestei perioade? 

Hendricks studie câteva clipe foaia, după care vorbi. 

— Ei bine, aici spune că uşa interioară care duce la garaj a 
fost deschisă şi sistemul de alarmă pornit prin comandă vocală 
de domnul Storey la ora 7:09 în seara de 12. După care nu s-a 
mai întâmplat nimic până a doua zi, pe 13. La ora 12 A.M, 
sistemul de alarmă a fost deblocat tot de vocea domnului Storey 
şi uşa interioară a garajului a fost deschisă din nou. După care a 
pornit din nou alarma - de îndată ce a intrat în casă. 

Hendricks studie foaia înainte să continue. 

— Sistemul a rămas în acelaşi status până la 03:19, când 
alarma a fost închisă. Uşa interioară a garajului a fost apoi 
deschisă, iar sistemul de alarmă a fost pornit încă o dată prin 
comandă vocală de domnul Storey. Apoi, după patruzeci de 
minute, la ora 4:01 A.M., alarma a fost deblocată tot de vocea 
domnului Storey, uşa garajului a fost deschisă, iar sistemul de 
alarmă a fost din nou pornit. Nu s-a mai înregistrat niciun fel de 
activitate până la 11:00 A.M., atunci când alarma a fost 
deblocată prin comandă vocală de vocea Betildei Lockett. 

— Ştiţi cine este Betilda Lockett? 

— Da, atunci când am instalat sistemul am setat şi comanda 


ei vocală în programul de acceptare vocală. Este asistenta 
domnului Storey. 

Langwiser ceru permisiunea să aducă o tablă care înfăţişă 
timpii şi activităţile pe care tocmai le descrisese Hendricks. A 
fost aprobat, trecându-se peste obiecţia lui Fowkkes, şi Bosch a 
ajutat-o pe Langwiser să aranjeze tabla. Aceasta avea două 
coloane care înfăţişau înregistrarea acţionării alarmei casei şi 
folosirea uşii dintre casă şi garaj. 


ALARMĂ UŞA INTERIOARĂ 
A GARAJULUI 


10/12 7:09 PM. - pornită de D. Storey deschisă/închisă 
10/13 12:12 A.M. - oprită de D. Storey deschisă/închisă 
10/13 12:12 A.M. - pornită de D. Storey 
10/13 3:19 A.M. - oprită de D. Storey deschisă/închisă 
10/13 3:19 A.M. - pornită de D. Storey 
10/13 4:01 A.M. - oprită de D. Storey deschisă/închisă 
10/13 4:01 A.M. - pornită de D. Storey 


Langwiser continuă să-i pună întrebări lui Hendricks. 

— Această schemă ilustrează cu acuratețe mărturia 
dumneavoastră în legătură cu sistemul de alarmă din casa 
domnului David Storey din seara de 12 spre 13 octombrie? 

Tehnicianul se uită la tablă cu mare atenţie după care aprobă. 

— Este un răspuns afirmativ? 

— Da. 

— Mulţumesc. Acum, pentru că aceste activităţi au fost 
generate prin intermediul sistemului de recunoaştere şi 
aprobare a amprentei vocale a lui David Storey, vreţi să spuneţi 
juriului că aceasta este înregistrarea intrărilor şi ieşirilor lui 
David Storey în intervalul de timp în chestiune? 

Fowkkes obiectă, spunând că întrebarea presupunea fapte 
care nu erau probate. Houghton fu de acord şi îi spuse lui 
Langwiser să-şi reformuleze întrebarea sau să pună o altă 
întrebare. De vreme ce lăsase să se înţeleagă ideea în faţa 
juriului, aceasta continuă: 

— Domnule Hendricks, dacă aş avea o înregistrare pe casetă 
a vocii lui David Storey, aş putea s-o introduc în microfonul 
sistemului Millennium 21 şi să obţin permisiunea să pornesc şi 
să opresc alarma? 


— Nu. Există două mecanisme imbatabile. Trebuie să foloseşti 
o parolă recunoscută de computer şi trebuie să spui data. Aşa 
că ai nevoie de voce, parolă, data corectă sau altfel sistemul nu 
acceptă comanda. 

— Care este parola domnului David Storey? 

— Nu ştiu. Este personală. Sistemul este astfel alcătuit, încât 
să-şi poată schimba parola de câte ori vrea. 

Langwiser se uită la tablă din faţa ei. Se duse şi luă un 
indicator şi se folosi de el pentru a sublinia intrările de la 3:19 şi 
4:01 dimineaţa. 

— Îmi puteţi spune, conform acestor înregistrări, dacă cineva 
cu vocea domnului Storey a părăsit casa la 3:19 şi s-a întors 
acasă la 4:01 sau dacă s-a întâmplat exact invers; cineva a 
intrat la ora 3:19 şi a plecat la 4:01? 

— Da, vă pot spune. 

— Cum aşa? 

— Sistemul mai înregistrează şi staţiile de transmitere folosite 
pentru a activa şi dezactiva sistemul. In această casă, aceste 
staţii sunt montate pe fiecare parte a celor trei uşi - ştiţi, pe 
partea dinăuntru şi pe partea din afară a uşii. Cele trei uşi sunt 
uşa principală, uşa care dă spre garaj şi una dintre uşile care dă 
spre terasa din spate. Transmiţătorii sunt pe interiorul şi 
exteriorul fiecărei uşi. Oricare dintre ele ar fi folosită, se 
înregistrează în programul de gestionare intern. 

— Puteţi să vă uitaţi la pagina tipărită de la sistemul domnului 
Storey, la care v-aţi uitat şi mai devreme, şi să ne spuneţi care 
dintre transmiţători au fost folosiţi la înregistrările de la 3:19 şi 
4:01? 

Hendricks studie hârtia înainte să răspundă. 

— Ăh, da. La 3:19 a fost folosit transmiţătorul exterior. Asta 
înseamnă că cineva era în garaj în momentul în care a pornit 
alarma în casă. Apoi, la ora 4:01 acelaşi transmiţător exterior a 
fost folosit pentru a opri alarma. După care uşa a fost deschisă 
şi închisă, iar alarma a fost din nou pornită din interior. 

— Adică cineva a venit acasă la ora 4:01, asta vreţi să 
spuneţi? 

— Da. Corect. 

— Şi sistemul a înregistrat persoana respectivă ca fiind David 
Storey, corect? 

— l-a identificat vocea, da. 


— Şi această persoană ar fi trebuit să se folosească de parola 
domnului Storey şi de data corectă? 

— Da, aşa este. 

Langwiser anunţă că nu mai avea întrebări. Fowkkes îi spuse 
judecătorului că voia să-l interogheze şi el rapid pe martor. Se 
duse la pupitru şi se uită la Hendricks. 

— Domnule Hendricks, de cită vreme lucraţi lă Lighthouse? 

— Se fac trei ani luna următoare. 

— Deci eraţi angajat la Lighthouse pe 1 ianuarie anul trecut, 
când s-a făcut aşa-numita schimbare Y2K? 

— Da, spuse Hendricks ezitant. 

— Puteţi să ne spuneţi ce li s-a întâmplat multor clienţi de-ai 
lui Lighthouse în acea zi? 

— A, am avut nişte probleme. 

— Nişte probleme, domnule Hendricks? 

— Am avut căderi de sisteme. 

— Ce sisteme, în mod special? 

— Sistemele Millennium 2 au avut o eroare de program. Dar a 
fost minoră. Am reuşit să... 

— Câţi clienţi care aveau Millennium 2 au fost afectaţi în zona 
Los Angeles? 

— Toţi clienţii. Dar am descoperit eroarea şi... 

— Asta este totul, domnule. Mulţumesc. 

— Am rezolvat-o. 

— Domnule Hendricks, se răsti judecătorul. Suficient. Juriul nu 
va lua în considerare ultima afirmaţie. 

Se uită la Langwiser. 

— Mai doriţi să formulaţi nişte întrebări? 

Langswiser spuse că avea câteva întrebări rapide. Bosch 
descoperise problemele legate de Y2K şi le  raportase 
procurorilor. Speranţa lor fusese ca apărarea să nu afle de ele 
sau măcar să nu le amintească în proces. 

— Domnule Hendricks, Lighthouse a rezolvat defecţiunea care 
a afectat sistemele după Y2K? 

— Da, am făcut-o. A fost rezolvată imediat. 

— Această eroare putea să afecteze informaţiile stricate din 
sistemul acuzatului la zece luni după Y2K? 

— În niciun caz. Problema a fost rezolvată. Sistemul a fost 
reparat. 

Langwiser spuse că acestea erau toate întrebările pe care 


avusese să i le pună martorului. Fowkkes se ridică atunci pentru 
o reexaminare. 

— Eroarea care a fost rezolvată, domnule Hendricks, era 
eroarea despre care se ştia, nu? 

Hendricks îi aruncă o privire confuză. 

— Da, a fost cea care a creat problema. 

— Deci, ce spuneţi dumneavoastră este că aflaţi despre 
aceste „erori” atunci când ele creează o problemă. 

— A, de obicei. 

— Aşadar, ar putea exista o eroare de program în sistemul de 
securitate al domnului Storey şi nu aţi avea cum să ştiţi de ea 
decât în momentul în care ar apărea o problemă, nu? 

Hendricks ridică din umeri. 

— Tot ce se poate. 

Fowkkes se aşeză şi judecătorul o întrebă pe Langwiser dacă 
mai avea ceva de adăugat. Procuroarea ezită un moment, după 
care spuse că nu mai avea nicio întrebare. Houghton îl lăsă pe 
Hendricks să plece, iar apoi sugeră o pauză mai devreme de 
masă. 

— Următorul nostru martor va fi foarte concis, domnule 
judecător. Aş vrea să-l audiez înainte de pauză. Plănuim să ne 
concentrăm asupra unui singur martor după pauză. 

— Foarte bine, continuaţi. 

— Vrem să-l chemăm din nou pe domnul detectiv Bosch. 

Bosch se ridică şi se duse spre banca martorilor, ducând cu el 
dosarul crimei. De data aceasta, nu mai atinse microfonul. Se 
aşeză, apoi judecătorul îi aminti că se află încă sub jurământ. 

— Domnule detectiv Bosch, începu Langwiser. La un moment 
dat, în timpul anchetei asasinării lui Jody Krementz aţi fost 
direcționat să conduceţi de la casa acuzatului până la casa 
victimei şi înapoi? 

— Da, aşa a fost. Dumneavoastră m-aţi direcționat. 

— Şi aţi urmat această indicație? 

— Da. 

— Când? 

— Pe 16 noiembrie la orele 3:19 A.M. 

— V-aţi cronometrat cursa? 

— Da. În ambele sensuri. 

— Şi ne puteţi spune timpii dumneavoastră? 

Bosch deschise dosarul la o pagină pe care îşi făcuse câteva 


notițe. Îşi aruncă o privire peste ele, cu toate că le ştia pe 
dinafară. 

— De la casa domnului Storey până la casa lui Jody Krementz 
am făcut 11 minute şi 22 de secunde, conducând la limita 
maximă a vitezei legale. Când m-am întors am făcut 11 minute 
şi 48 de secunde. Intregul tur a durat 23 de minute şi 10 
secunde. 

— Mulţumesc, domnule detectiv. 

Asta a fost tot. Fowkkes a amânat din nou reexaminarea, 
rezervându-şi dreptul de a-l chema pe Bosch să depună 
mărturie în timpul alocat apărării. Judecătorul Houghton opri 
procesul pentru pauza de masă, iar sala de tribunal arhiplină 
începu să se golească, aglomerându-se holul de data asta. 

Bosch se împingea şi se mişca prin marea de avocaţi, 
spectatori şi reporteri din hol şi se uita după Annabelle Crowe, 
când o mână îl înşfăcă cu putere de braţ, din spate. Se întoarse 
şi se uită la un bărbat negru pe care nu-l recunoscu. Un alt tip, 
de data aceasta alb, veni spre ei. Cei doi bărbaţi purtau costume 
gri aproape identice. Bosch ştia că erau de la FBI, chiar înainte 
ca primul să rostească vreun cuvânt. 

— Domnule detectiv Bosch, sunt agentul special Twilley de la 
FBI. El este agentul special Friedman. Am putea să stăm puţin 
de vorbă într-un loc mai retras? 

Lui McCaleb îi luă trei ore să se uite foarte atent pe 
înregistrări. Când termină, McCaleb nu avea nimic de arătat ca 
să-şi justifice timpul pierdut, cu excepţia unui bilet de parcare. 
Tafero nu apăruse nicăieri pe înregistrarea de la oficiul poştal 
din ziua în care fusese întocmit ordinul de plată. Nici Bosch nu 
apăruse, dacă acest lucru conta. Cele 48 de minute care lipseau 
din înregistrare, peste care se înregistrase înainte ca McCaleb şi 
Winston să ajungă acolo, îl nelinişteau. Dacă s-ar fi dus înainte 
la oficiul poştal şi apoi la secţia de poliţie Hollywood, poate că l- 
ar fi avut pe ucigaş pe înregistrare. Poate că cele 48 de minute 
ar fi fost decisive pentru acel caz, elementul care l-ar fi absolvit 
de vină sau l-ar fi condamnat pe Bosch. 

McCaleb îşi făcea tot felul de scenarii ipotetice în cap, până 
ajunse la maşină şi găsi biletul cu amenda de parcare sub 
ştergător. Înjură, îl trase şi se uită la el. Fusese atât de absorbit 
în urmărirea casetelor, încât uitase că parcase într-o zonă cu 
parcare limitată la 15 minute, în faţa oficiului poştal. Amenda Îl 
costa 40 de dolari şi nu prea-i convenea. Cu puţinele curse de 
pescuit în timpul lunilor de iarnă, familia lui trăise mai mult din 
micul salariu al Gracielei şi din pensia lui lunară de la FBI. Nu 
prea aveau mulţi bani în plus ca să-i cheltuiască pentru cei mici. 
Amenda asta, cumulată cu cursa anulată de sâmbătă, era o 
problemă. 

Strecură din nou amenda pe parbriz şi o luă pe jos, 
hotărându-se să meargă la Valentino Bonds, chiar dacă ştia că 
Rudy Tafero era probabil în Van Nuys, la proces. Făcea parte din 
practica lui de a analiza subiectul-ţintă în mediul lui. Poate că 
ţinta nu era acolo de data aceasta, dar mediul în care se simţea 
în siguranţă tot acolo era. 

În timp ce se îndrepta spre Valentino Bonds, îşi scoase 
telefonul şi o sună pe Jaye Winston, dar îi răspunse robotul, 
închise fără să lase vreun mesaj şi-i dădu un bip pe pager. Patru 
blocuri mai încolo, când aproape că ajunsese, îl sună ea. 

— Nu am nimic, raportă el. 

— Nimic? 

— Nici Tafero şi nici Bosch. 

— La naiba! 

— Trebuie să fi fost ceva pe cele 48 de minute care lipsesc 


din înregistrare. 

— Ar fi trebuit... 

— Să mergem la poştă. Ştiu. Greşeala mea. Tot ce am obţinut 
a fost o amendă de parcare. 

— Îmi pare rău, Terry! 

— Dar chestia asta măcar mi-a mai dat o idee. Era chiar 
înainte de Crăciun şi plin de lume. Dacă se afla într-o zonă cu 
parcare limitată la 15 minute se poate să fi depăşit timpul, cât a 
stat la coadă. lar tâmpiţii de la poliţie, care supraveghează 
parcările din acest oraş parc-ar fi nişte nazişti, aşteaptă în 
umbră. Există oricum şansa să se fi emis o amendă. Chestia 
asta ar trebui să fie verificată. 

— Fiul lui Sam? 

— Corect. 

Ea făcea referire la un criminal în serie din New York care a 
fost depistat în anii 1970 cu ajutorul unei amenzi de parcare. 

— O să încerc şi asta. Să văd ce pot face. Ce ai de gând să 
faci acum? 

— Tocmai mă duc să dau o raită pe la Valentino Bonds. 

— El este acolo? 

— Probabil că este în sala de tribunal. O să mă duc şi acolo 
după-aia, să văd dacă pot vorbi cu Bosch despre toate astea. 

— Ai face bine să fii atent. Colegii tăi de la FBI au spus că se 
duc să se întâlnească cu el în pauza de masă. S-ar putea să mai 
fie pe acolo când ajungi tu. 

— Dar ce, se aşteaptă ca Bosch să fie atât de impresionat de 
costumele lor, încât să se apuce să spună tot sau ceva de genul 
ăsta? 

— Nu ştiu. Ceva de genul ăsta. Aveau de gând să vorbească 
cu el. Să obţină ceva material înregistrat, oficial, şi apoi să se 
ducă să analizeze contradicţiile, dacă le găsesc. Ştii, procesul de 
rutină de depistare a erorilor. 

— Cu Harry Bosch nu poţi aplica procedura de rutină, îşi pierd 
timpul! 

— Ştiu. Le-am spus. Dar nu-i poţi spune nimic unui agent FBI, 
şi tu ştii asta. 

El zâmbi. 

— Hei, dacă chestia asta se întoarce cu 180 de grade şi-l 
prindem pe Tafero, vreau ca şeriful să-mi plătească amenda. 

— Hei, tu nu lucrezi pentru mine. Tu lucrezi pentru Bosch, ai 


uitat? El plăteşte amenzile de parcare. Şeriful nu achită decât 
clătitele. 

— In regulă. Hai că plec! 

— Să mă suni! 

Puse telefonul în buzunarul de la geacă şi deschise uşa de 
sticlă de la Valentino Bonas. 


Era o cameră albă, mică, cu o canapea şi o recepţie. Îi 
amintea lui McCaleb de recepţia unui motel. Era şi un calendar 
pe perete care înfăţişa o scenă cu o plajă din Puerta Vallarta. În 
spatele recepţiei era un bărbat care stătea cu capul în jos, 
rezolvând un careu de cuvinte încrucişate. În spatele lui era o 
uşă închisă care ducea, probabil, spre un birou. McCaleb afişă 
un zâmbet şi păşi cu hotărâre pe lângă recepţie, înainte ca 
bărbatul să-i arunce măcar o privire. 

— Rudy? Hei, Rudy, ia vino aici! 

Bărbatul se uită la el, în timp ce McCaleb trecu pe lângă el şi 
deschise uşa. Intră într-un birou care era de două ori mai mare 
decât camera din faţă. 

— Rudy? 

Bărbatul de la recepţie veni în spatele lui. 

— Hei, omule, ce faci?... 

McCaleb se întoarse, scanând încăperea. 

— İl caut pe Rudy. Unde este? 

— Nu este aici. Acum, dacă ai fi drăguţ să... 

— Mi-a spus c-o să fie aici, că nu trebuie să meargă la tribunal 
decât mai târziu. 

Examinând cu grijă biroul, observă că peretele din spate era 
acoperit cu fotografii înrămate. Se apropie puţin de perete, în 
majoritatea fotografiilor erau Tafero şi celebrităţi pe care ori le 
eliberase pe cauţiune, ori lucrase pentru ele în calitate de 
consultant în probleme de securitate. Unele dintre fotografii 
erau în mod evident din zilele când lucrase pe partea de vizavi a 
străzii, la secţia de poliţie. 

— Scuză-mă, dar cine eşti? 

McCaleb se uită spre bărbat de parcă tocmai îl jignise. Arăta 
de parcă ar fi fost fratele mai mic al lui Tafero. Avea acelaşi păr 
negru şi privirea la fel de pătrunzătoare. 

— Sunt un prieten. Terry. Am lucrat împreună când era vizavi, 
la poliţie. 


McCaleb îi indică un grup de poze de pe perete. Acestea 
arătau mai mulţi oameni îmbrăcaţi în costume şi câteva femei 
care stăteau în faţa unei faţade de cărămidă a Secţiei de Poliţie 
Hollywood. Echipa de detectivi. McCaleb îi depistă pe Harry 
Bosch şi Rudy Tafero în rândul din spate. Faţa lui Bosch era 
întoarsă uşor dinspre aparat. Avea o ţigară în gură şi fumul care 
se ridica de la aceasta îi acoperea parţial faţa. 

Bărbatul se întoarse şi începu să se uite la fotografie. 

Privirea lui McCaleb mai examină o dată biroul. Camera era 
frumos aranjată, cu un birou în partea stângă şi o zonă în partea 
dreaptă, cu două canapele mici şi un covoraş cu motive 
orientale. Se apropie de birou ca să se uite la un dosar care se 
afla în centru, pe un registru, dar dosarul, deşi era destul de 
voluminos, nu avea scris nimic pe etichetă. 

— Ce naiba, nu apari în poză! 

— Ba da, apar, spuse McCaleb fără să se întoarcă de la birou. 
Fumam. Nu-mi poţi vedea faţa. 

Era şi o tăviţă pentru documente în dreapta registrului, care 
era plină cu dosare. McCaleb îşi aplecă capul într-un unghi 
potrivit ca să verifice etichetele de pe dosare. Văzu o colecţie de 
nume, unele dintre ele cunoscute ca fiind comici sau actori, dar 
niciunul nu avea vreo legătură cu ancheta lui. 

— La naiba, omule, nu eşti tu acela. Este Harry Bosch. 

— Da? Îl cunoşti pe Harry? 

Bărbatul nu-i răspunse. McCaleb se întoarse. Bărbatul se uita 
la el cu o privire supărată şi suspicioasă. Abia acum, McCaleb 
observă că ţinea un bulan vechi într-o parte, în mână. 

— la să văd. 

Se duse spre el şi se uită la fotografia înrămată. 

— Ştii ceva, ai dreptate, ăsta este Harry. Probabil că apar în 
poza pe care o făcuseră cu un an înainte. Lucram sub acoperire 
atunci când au făcut-o pe asta şi nu puteam să apar în poză. 

McCaleb făcu un pas nonşalant spre uşă. In sinea lui, credea 
că o să fie lovit cu bulanul. 

— Spune-i că am trecut pe aici, da? Spune-i că a trecut Terry 
pe aici. 

Ajunse la uşă, dar o ultimă fotografie înrămată îi atrase 
privirea. În ea apăreau Tafero şi un alt bărbat, unul lângă 
celălalt, ţinând împreună o plachetă lăcuită de lemn în mâini. 
Fotografia era veche, Tafero părea cu zece ani mai tânăr. Avea 


privirea mai strălucitoare, iar zâmbetul chiar părea autentic. 
Chiar şi placheta respectivă era atârnată pe perete, lângă 
fotografie. McCaleb se aplecă puţin şi citi inscripţia în alamă 
ataşată la baza ramei. 

Se uită din nou la fotografie şi apoi trecu în spre camera de la 
intrare. 

— Terry şi mai cum? îl întrebă bărbatul în timpul acesta. 

McCaleb era deja la uşa de la intrare, dar se întoarse spre el, 
adăugând: 

— Spune-i doar că a trecut Terry, tipul sub acoperire. 

Părăsi biroul şi o luă pe stradă în sus, fără să se uite înapoi. 

McCaleb stătea în maşină în faţa oficiului poştal. Se simţea 
agitat, aşa cum se simţea tot timpul când ştia că răspunsul îi era 
foarte aproape, dar nu era în stare încă să-l perceapă. Instinctul 
îi dicta că era pe pista cea bună. Tafero, detectivul particular 
care îşi ascundea marea ascensiune cu clientelă de la Hollywood 
în spatele unei bombe pe post de birou, care se ocupa de 
eliberări pe cauţiune, era cheia. Cu toate acestea, McCaleb 
totuşi nu reuşea să găsească uşa. 

Îşi dădu seama că îi era foarte foame. Porni maşina şi se 
gândi la un loc unde să mănânce. Era la câteva străzi de Musso, 
dar mâncase acolo acum foarte puţină vreme. Se întreba dacă 
serveau şi mâncare la Nat's, dar îşi imagină că dacă serveau, 
atunci cu siguranţă îşi punea stomacul în pericol. În schimb, 
conduse până la In'Out-ul de pe Sunset şi comandă mâncarea la 
pachet. 

În timp ce-şi mânca hamburgerul în maşină, sună telefonul. 
Puse burgerul în cutie, se şterse pe mâini pe un şerveţel şi 
deschise telefonul. 

— Eşti un geniu. 

Era Jaye Winston. 

— Ce? 

— Tafero a primit o amendă cu Mercedes-ul său. Un CLK 
negru. Era în zona cu parcare limitată la 15 minute în faţa 
poştei. Amenda a fost emisă la 8:19 A. M. pe data de 22. Nu a 


plătit-o încă. Trebuie s-o plătească până azi la cinci, după care 
devine scadentă. 

McCaleb rămase tăcut, gândindu-se la chestia asta. 

Simţea cum îl furnica ceva pe şira spinării. Amenda asta era 
un indiciu extraordinar. Nu demonstra absolut nimic, dar îi 
spunea lui că urma pista corectă. Şi câteodată faptul că eşti 
conştient că te afli pe pista corectă e mai bun decât dacă ai la 
dispoziţie dovada. 

Gândurile îi zburară la vizita făcută la biroul lui Tafero şi la 
fotografiile pe care le văzuse. 

— Hei, Jaye, ai avut cumva timp să cauţi ceva referitor la 
cazul fostului locotenent al lui Bosch? 

— Nici măcar n-a fost cazul să caut. Twilley şi Friedman aveau 
deja un dosar cu ei astăzi. Locotenentul Harvey Pounds. Cineva 
l-a bătut până l-a omorât cam la patru săptămâni după ce cei 
doi avuseseră altercaţia aceea în legătură cu Gunn. Din cauza 
ostilităţii dintre cei doi, Bosch a fost suspectul principal. Dar se 
pare că a fost absolvit - cel puţin LAPD l-a absolvit. Cazul mai 
este deschis, dar inactiv. FBl-ul l-a urmărit într-un fel de la 
distanţă şi a ţinut şi un dosar deschis. Twilley mi-a spus astăzi 
că există nişte persoane în LAPD care cred că Bosch a fost 
absolvit prea repede de vină. 

— Oh, şi pun pariu că lui Twilley îi place chestia asta la 
nebunie! 

— Aşa e. Deja îl suspectează pe Bosch în sensul ăsta. El crede 
că Gunn este doar bomboana de pe tort când vine vorba de 
Harry. 

McCaleb dădu dezaprobator din cap, dar trecu repede mai 
departe. Nu avea timp să se gândească la slăbiciunile şi 
motivațiile altor persoane. Avea prea multe chestii la care să se 
gândească şi să le plănuiască în cadrul anchetei. 

— Apropo, ai cumva o copie a amenzii de parcare? întrebă el. 

— Nu încă. Am rezolvat totul la telefon. Dar mi-o trimit ei prin 
fax. Problema este că ştim amândoi ce semnificaţie are, dar e 
cale lungă până să se transforme în dovada care să sprijine 
ceva. 

— Ştiu. Dar o să ne fie de mare ajutor atunci când o să vină 
momentul. 

— Când o să vină momentul să ce? 

— Să ne punem în aplicare planul. O să ne folosim de Tafero 


ca să ajungem la Storey. Ştii doar că acolo duce pista. 

— Noi? Tu ai plănuit totul, Terry, nu-i aşa? 

— Nu încă, dar la asta lucrez. 

Nu voia să se certe acum cu ea în legătură cu rolul lui în 
anchetă. 

— Uite ce e, mi se răceşte mâncarea, spuse el. 

— Ei, scuză-mă! Te las să mănânci. 

— Sună-mă mai târziu. Mă duc să-l văd pe Bosch mai încolo. 
Ai mai auzit ceva de la Twilley şi Friedman? 

— Cred că încă mai sunt acolo cu el. 

— În regulă. Vorbim mai târziu. 

Închise telefonul, se dădu jos din maşină şi duse cutia cu 
mâncare la gunoi. Apoi sări în maşină şi porni motorul. Pe 
drumul înapoi spre oficiul poştal de pe Wilcox deschise toate 
geamurile ca să aerisească şi să iasă mirosul de mâncare grasă 
care rămăsese în maşină. 

Annabelle Crowe păşi spre boxa martorilor, atrăgând toate 
privirile în sala de tribunal. Era incredibil de atrăgătoare, dar era 
ceva aproape ciudat cu felul în care se mişca. Această 
combinaţie o făcea să pară bătrână şi tânără în acelaşi timp şi 
chiar şi mai atrăgătoare. Langwiser urma să se ocupe de 
interogarea martorului. Aşteptă până când fata se aşeză şi apoi 
se îndreptă spre pupitru, în murmurul general al sălii. 

Bosch abia observă intrarea ultimului martor al acuzării. 
Stătea la masa acuzării cu privirea în jos, gândindu-se la vizita 
celor doi agenţi FBI. li simţise imediat. Aceştia simţiseră sângele 
din apă şi ştiau că, dacă îl arestau pe Bosch în cazul Gunn 
urmau să fie pe prima pagină în toată presa. Se aştepta ca 
aceştia să o facă în orice moment. 

Langwiser îi adresă rapid o serie de întrebări generale lui 
Crowe, stabilind că era o actriţă începătoare ce avea în CV 
câteva roluri şi reclame, precum şi o replică într-un film care 
urma să se lanseze. Povestea ei părea să confirme dificultăţile 
de a te afirma la Hollywood - o frumuseţe răpitoare de una 
singură într-un oraş plin de frumuseți. Încă mai trăia din banii 
trimişi de părinţii ei din Albuquerque. 

Langwiser se îndreptă spre partea care o interesa din cadrul 
mărturiei, axându-se pe noaptea de 14 aprilie a anului trecut, 
când Annabelle Crowe ieşise într-o seară cu David Storey. După 
o scurtă descriere a localului, mesei şi a băuturilor de la Dan 
Tana's, în West Hollywood, Langwiser trecu la cea de-a doua 
jumătate a serii, când Annabelle îl însoţise pe Storey la casa 
acestuia de pe aleea Mulholland Crowe declară că ea şi Storey 
băuseră împreună o sticlă întreagă de marguerita pe terasa din 
spate a casei, înainte să meargă în dormitor. 

— V-aţi dus de bună voie, domnişoară Crowe? 

— Da. 

— Aţi avut relaţii sexuale cu acuzatul? 

— Da, am avut. 

— Au fost relaţii sexuale de bună voie? 

— Da. 

— S-a întâmplat ceva mai neobişnuit de îndată ce aţi acceptat 
să întreţineţi relaţii sexuale cu acuzatul? 

— Da, a început să mă sugrume. 


— A început să vă sugrume. Cum s-a întâmplat asta? 

— Ei bine, cred că la un moment dat am închis ochii şi am 
simţit că-şi schimbă poziţia sau că se mişcă. Era peste mine şi 
am simţit cum îşi strecoară mâna după ceafa mea şi mi-a ridicat 
capul de pe pernă. După care am simţit cum îmi strecoară 
ceva... 

Se opri şi-şi puse mâna la gură, de parcă s-ar fi forţat să-şi 
păstreze calmul. 

— Vă rog, nu vă grăbiţi, domnişoară Crowe. 

Martorul părea că într-adevăr se forţa să nu izbucnească în 
lacrimi. În cele din urmă îşi lăsă mâna în jos şi luă paharul cu 
apă. Bău puţin, apoi se uită la Langwiser, cu o privire hotărâtă. 

— L-am simţit cum îmi strecoară ceva peste cap, în jurul 
gâtului. Mi-am deschis ochii şi am văzut că îmi strângea o eşarfa 
în jurul gâtului... 

Se opri şi mai bău puţină apă. 

— Puteţi să descrieţi eşarfa? 

— Avea un motiv. Nişte diamante albastre pe un câmp de 
purpură. Imi amintesc exact cum arăta. 

— Ce s-a întâmplat când acuzatul a înfăşurat strâns eşarfa în 
jurul gâtului dumneavoastră? 

— Simţeam că mă sufoc! răspunse Crowe pe un ton ascuţit, 
de parcă întrebarea ar fi fost prostească şi răspunsul evident. 
Mă sufoca. Şi continua să... se împingă în mine... iar eu am 
încercat să mă opun, dar mi-am dat seama că era prea puternic 
pentru mine. 

— A spus ceva în tot acest timp? 

— Repeta încontinuu „Trebuie să fac asta, trebuie să fac 
asta”, gâfâia foarte zgomotos şi continua să mă penetreze, îşi 
ţinea dinţii foarte strânşi în timp ce spunea asta, iar eu... 

Se opri din nou şi de data aceasta îi curse câte o lacrimă pe 
fiecare obraz, una după cealaltă. Langwiser se îndreptă spre 
masa acuzării şi luă o cutie de şerveţele de acolo. Le ridică şi 
întrebă: 

— Domnule judecător, se poate? 

Judecătorul îi permise să se apropie de martor cu şerveţelele. 
Langwiser o lăsă pe fată să ia un şerveţel, după care se întoarse 
la pupitru. Sala de tribunal era cufundată în tăcere, se auzea 
numai plânsul încet al martorului. Langwiser interveni: 

— Domnişoară Crowe, vreţi să vă liniştiţi câteva minute? 


— Nu, sunt bine. Mulţumesc. 

— Aţi leşinat atunci când v-a sugrumat acuzatul? 

— Da. 

— Ce vă amintiţi după asta? 

— M-am trezit în patul lui. 

— El era acolo? i 

— Nu, dar auzeam duşul curgând. In baia de lângă dormitor. 

— Şi ce ați făcut? 

— M-am ridicat şi m-am îmbrăcat. Voiam să plec înainte să 
iasă de la duş. 

— Aveaţi hainele acolo unde le lăsaseţi? 

— Nu. Le-am găsit într-o pungă - o pungă de alimente - lângă 
uşa dormitorului. Mi-am pus lenjeria pe mine. 

— Aveaţi o geantă la dumneavoastră? 

— Da. Şi asta era în pungă. Dar era deschisă. M-am uitat în 
geantă şi am descoperit că-mi luase cheile. Eu... 

Fowkkes obiectă, spunând că răspunsul era de circumstanţă, 
nefiind bazat pe fapte reale, iar judecătorul aprobă. 

— L-aţi văzut pe acuzat luându-vă cheile din geantă? întrebă 
Langwiser. 

— Ei bine, nu. Dar fuseseră în geantă. Eu nu le-am scos. 

— În regulă, atunci cineva - o persoană pe care n-aţi văzut-o, 
pentru că zăceaţi inconştientă pe pat v-a scos cheile din geantă, 
nu? 

— Da. 

— În regulă, unde aţi găsit cheile după ce aţi constatat că nu 
erau în geantă? 

— Erau pe birou, lângă cheile lui. 

— Aţi apucat să vă îmbrăcaţi şi să plecaţi? 

— De fapt, eram aşa de speriată că mi-am înşfăcat hainele, 
cheile şi geanta şi am fugit de acolo. Am terminat cu îmbrăcatul 
când am ajuns afară din casă. Apoi am fugit pe stradă. 

— Cum aţi ajuns acasă? 

— Am tot alergat până am obosit, apoi am continuat să merg 
pe şoseaua Mulholland mult timp până când am ajuns la o staţie 
de pompieri cu o cabină telefonică în faţă. Am sunat de acolo şi 
am comandat un taxi şi apoi am ajuns acasă. 

— Aţi sunat la poliţie când aţi ajuns acasă? 

— A, nu am sunat. 

— De ce nu, domnişoară Crowe? 


— Ei bine, din două motive. Când am ajuns acasă, David îmi 
lăsase un mesaj pe robotul telefonic şi l-am ascultat. Işi cerea 
scuze şi recunoscuse că se lăsase dus de val. Mi-a spus că s-a 
gândit că sugrumatul ăla cu eşarfa avea să-mi accentueze 
satisfacția în timp ce făceam sex. 

— Şi l-aţi crezut? 

— Nu ştiu. Eram confuză. 

— L-aţi întrebat de ce vă pusese hainele în pungă? 

— Da. Mi-a spus că s-a gândit că va trebui să mă ducă la 
spital dacă nu mă trezeam până când ieşea el de sub duş. 

— L-aţi întrebat de ce a crezut că trebuie să facă un duş 
înainte să ducă femeia aflată în stare de inconştienţă din patul 
lui la spital? 

— Nu l-am întrebat asta. 

— L-aţi întrebat de ce nu a sunat la ambulanţă? 

— Nu, nu m-am gândit la asta. 

— Şi care era celălalt motiv pentru care nu aţi sunat la poliţie? 

Martorul se uită în jos la mâinile pe care şi le ţinea încleştate 
în poală. 

— Ei bine, eram stânjenită. După ce m-a sunat nu mai eram 
atât de sigură de ceea ce se întâmplase. Ştiţi, dacă încercase să 
mă ucidă sau... încerca să-mi ofere o plăcere mai mare. Nu ştiu. 
Tot timpul auzi despre oamenii de la Hollywood şi practici 
sexuale neobişnuite. M-am gândit că poate eu eram... nu ştiu, 
poate că eram prea severă şi limitată din acest punct de vedere. 

Îşi ţinea privirea în jos şi alte două lacrimi îi căzură pe obraji. 
Bosch văzu cum una dintre ele îi atinge gulerul bluzei de şifon, 
lăsând o pată udă. Langwiser continuă pe un ton foarte blând: 

— Când aţi contactat poliţia în legătură cu ce se întâmplase în 
acea noapte între dumneavoastră şi acuzat? 

Annabelle Crowe răspunse pe un ton mai moale: 

— Când am citit că fusese arestat pentru uciderea lui Jody 
Krementz, pe care au găsit-o în acelaşi fel cum mă trezisem eu. 

— Apoi aţi vorbit cu detectivul Bosch? 

Ea aprobă din cap. 

— Da. Şi ştiam că dacă... dacă sunam la poliţie în noaptea 
aceea ea ar mai fi putut să fie... 

Nu termină. Luă nişte şerveţele din cutie şi izbucni în plâns. 
Langwiser îi spuse judecătorului că terminase interogarea 
martorului. Fowkkes spuse că voia s-o interogheze şi el, dar 


sugeră s-o facă după o pauză în care martora să se poată linişti. 
Judecătorul Houghton spuse că este o idee bună şi declară 
pauză timp de 15 minute. 

Bosch rămase în sala de tribunal, urmărind-o pe Annabelle 
Crowe cum încerca să se liniştească, ştergându-şi lacrimile cu 
şerveţelele din cutie. Când termină, faţa ei nu mai era la fel de 
frumoasă. Era umflată şi roşie, iar ochii erau umflaţi ca nişte 
pungi cu apă. Bosch se gândi că fusese convingătoare, dar ştia 
că încă nu-l înfruntase pe Fowkkes. Felul în care se va descurca 
în timpul interogatoriului apărării urma să determine dacă juriul 
crezuse ceea ce spusese ea în mărturie. 

Când Langwiser se întoarse, îi spuse lui Bosch că la uşa sălii 
de tribunal e cineva care vrea să-i vorbească. 

— Cine este? 

— Nu am întrebat. L-am auzit că vorbea cu poliţiştii când am 
intrat. Nu voiau să-l lase să intre. 

— Era îmbrăcat în costum? Un negru? 

— Nu, în haine de stradă. Intr-o geacă de vânt. 

— Supravegheaz-o pe Annabelle. Şi ai face bine să mai 
găseşti o cutie de şerveţele. 

Se ridică şi se îndreptă spre una dintre uşile sălii de tribunal, 
făcându-şi loc prin marea de oameni care se întorceau, acum că 
pauza se sfârşea. La un moment dat ajunse faţă în faţă cu Rudy 
Tafero. Bosch se mişcă spre dreapta lui ca să-l ocolească, dar 
Tafero se mişcă spre stânga. Executară aceste mişcări de 
câteva ori, iar Tafero zâmbi larg până la urmă. Într-un sfârşit, 
Bosch se opri şi nu se mişcă până ce Tafero nu trecu de el. 

Pe coridor se uită în jurul lui, dar nu văzu nicio persoană 
cunoscută. Apoi apăru Terry McCaleb din toaleta bărbaţilor şi îşi 
făcură semn cu capul. Bosch se îndreptă spre balustrada din 
faţa unui geam înalt, din podea până-n tavan, care dădea spre 
scuarul de dedesubt. McCaleb îl urmă. 

— Am aproximativ două minute libere, după care trebuie să 
mă întorc. 

— Vreau doar să ştiu dacă putem vorbi după proces azi. Se 
întâmplă nişte chestii ciudate şi trebuie să vorbesc cu tine. 

— Ştiu că se întâmplă. Doi agenţi au apărut azi aici. 

— Şi ce le-ai spus? 

— Să se care naibii. Chestia asta i-a enervat. 

— Agenţii federali nu suportă genul acesta de limbaj, Bosch, 


iar tu ar trebui s-o ştii. 

— Da, în fine, învăţ mai greu. 

— Şi după proces? 

— O să fiu prin preajmă. Asta dacă nu cumva Fowkkes ne 
distruge martorul ăsta. Atunci, nu ştiu, probabil că va trebui să 
mă retrag cu echipa pe undeva să ne lingem rănile. 

— In regulă, atunci o să stau pe aproape şi o să urmăresc asta 
la televizor. 

— Ne vedem mai târziu. 

Bosch intră în sala de tribunal, întrebându-se ce descoperise 
McCaleb atât de repede. Juriul fusese adus înapoi, iar 
judecătorul îi dădu dreptul la cuvânt lui Fowkkes. Avocatul 
apărării aşteptă politicos, în timp ce Bosch trecu pe lângă el, ca 
să ajungă la masa acuzării. Apoi începu. 

— Acum, domnişoară Crowe, actoria este singura 
dumneavoastră ocupaţie? 

— Da. 

— Astăzi aţi jucat teatru? 

Langwiser obiectă rapid, acuzându-l supărată pe Fowkkes că 
hărţuieşte martorul. Lui Bosch i se păru un pic cam extremă 
reacţia ei, dar ştia că astfel îi trimitea un mesaj lui Fowkkes că 
urma să-şi apere martorul până-n pânzele albe. Judecătorul 
respinse obiecţia, spunând că Fowkkes se încadra în limitele 
interogării unui martor ostil clientului său. 

— Nu, nu joc teatru, răspunse Crowe hotărâtă. 

Fowkkes aprobă din cap. 

— Aţi declarat că sunteţi la Hollywood de trei ani. 

— Da. 

— Am numărat cinci slujbe plătite despre care aţi vorbit. 
Altceva? 

— Nu încă. 

Fowkkes aprobă din cap. 

— Este bine să fii optimist. Este foarte dificil să-ţi faci intrarea, 
nu? 

— Da, foarte dificil, foarte descurajant. 

— Dar acum sunteţi la televizor, nu? 

Fata a ezitat un moment, citindu-se pe faţa ei că-şi dăduse 
seama că fusese prinsă în capcană. 

— Şi dumneavoastră la fel, spuse ea. 

Bosch aproape că zâmbi. Era cel mai bun răspuns pe care-l 


putea da. 

— Hai să vorbim despre acest... pretins eveniment care a 
avut loc între dumneavoastră şi domnul Storey, spuse Fowkkes. 
Acest eveniment, de fapt, este ceva ce aţi inventat 
dumneavoastră pe baza articolelor de ziar care au urmat 
arestării domnului Storey, aşa este? 

— Nu, nu este aşa. A încercat să mă omoare. 

— Aşa spuneţi dumneavoastră. 

Langwiser se ridică să obiecteze, dar înainte să apuce s-o 
facă, judecătorul îl avertiză pe Fowkkes să ţină pentru el astfel 
de comentarii editoriale. Avocatul apărării trecu mai departe. 

— Atunci, după ce domnul Storey v-ar fi sugrumat până ce aţi 
căzut în stare de inconştienţă, v-au apărut vânătăi pe gât? 

— Da, am avut o vânătaie aproximativ o săptămână. A trebuit 
să stau în casă. Nu am putut să merg la niciun casting sau ceva 
de genul ăsta. 

— Şi aţi făcut poze cu vânătaia ca să puteţi proba existenţa 
acesteia, aşa este? 

— Nu. 

— Dar ați arătat  vânătaia agentului şi prietenilor 
dumneavoastră, nu-i aşa? 

— Nu. 

— Şi de ce mă rog? 

— Pentru că nu credeam că se va ajunge aici, să trebuiască 
să demonstrez ceea ce a făcut el. Voiam pur şi simplu să 
dispară şi să nu ştie nimeni nimic despre asta. 

— Deci nu ne putem baza decât pe cuvântul dumneavoastră 
în privinţa vânătăii, nu-i aşa? 

— Da. 

—Aşa cum nu ne putem baza decât pe cuvântul 
dumneavoastră pentru tot acest presupus incident, corect? 

— A încercat să mă omoare. 

— Şi aţi depus mărturie că în seara aceea, când aţi ajuns 
acasă, David Storey tocmai vă lăsa un mesaj în acel moment pe 
robotul telefonic, corect? 

— Da. 

— Şi aţi preluat apelul - un apel de la o persoană despre care 
spuneţi că încercase să vă ucidă. Este corect ce am spus? i 

Fowkkes făcu un gest de parcă ar fi ridicat un receptor. Işi 
tinu mâna sus, până când ea răspunse. 


— Da. 

— Şi aţi salvat acel mesaj ca să probaţi existenţa lui şi ceea 
ce vi s-a întâmplat, corect? 

— Nu, am înregistrat peste el. Din greşeală. 

— Din greşeală. Vreţi să spuneţi că l-aţi lăsat în robotul 
telefonic şi în cele din urmă s-a înregistrat peste acest mesaj 
altceva? 

— Da. Nu asta am intenţionat, dar am uitat şi în cele din urmă 
s-a înregistrat altceva peste. 

— Vreţi să spuneţi că aţi uitat că cineva a încercat să vă 
omoare şi aţi înregistrat peste mesajul persoanei respective? 

— Nu, nu am uitat că el a încercat să mă omoare. N-o să uit 
asta niciodată. 

— Deci, în privinţa înregistrării, nu ne putem baza decât pe 
cuvântul dumneavoastră, corect? 

— Aşa este. 

Ea avea o notă de ostilitate în voce. Dar într-un fel i se părea 
că inspiră compasiunea. Era ca şi cum ar fi urlat „Du-te naibii” 
într-un motor cu reacţie. El simţi că fata era pe punctul de a fi 
aruncată în acel motor cu reacţie şi făcută bucăţi. 

— Acum aţi declarat că vă întreţin părinţii şi că aţi câştigat 
ceva bănişori ca actriţă. Există şi vreo altă sursă de venit de 
care nu ne-aţi spus? 

— Ei bine... nu tocmai. Bunica mea îmi mai trimite nişte bani. 
Dar nu prea des. 

— Altă sursă? 

— Niciuna care să-mi vină în minte. 

— Acceptaţi bani din partea bărbaţilor din când în când, 
domnişoară Crowe? 

Langwiser obiectă, iar judecătorul îi chemă mai aproape pe 
cei doi avocaţi. Bosch o urmări pe Annabelle Crowe tot timpul în 
care avocaţii şoptiră ceva. Îi studie faţa. Mai avea pe faţă încă o 
uşoară ostilitate, dar aceasta începea să fie înlocuită de frică. 
Ştia că i se pregătea ceva. Bosch îşi dădu seama că Fowkkes 
avea ceva - o pistă pe care o urmărea. Era ceva care urma s-o 
distrugă pe ea, prejudiciind astfel cazul. 

Când reuniunea de lângă judecător se sfârşi, atât Kretzler, cât 
şi Langwiser se întoarseră la locurile lor de la masa acuzării. 
Kretzler se aplecă spre Bosch. 

— Suntem terminaţi, şopti el. Are la dispoziţie patru tipi care 


vor depune mărturie că au plătit-o ca să întreţină raporturi 
sexuale cu ei. Noi de ce n-am ştiut nimic despre asta? 

Bosch nu răspunse. Îi fusese lui încredinţată pentru o 
examinare cât mai detaliată. O chestionase cât se poate de 
amănunţit în legătură cu viaţa ei personală şi o cercetase, în 
funcţie de amprente, ca să verifice dacă avea cazier. Atât 
răspunsurile ei, cât şi verificarea unei posibile arestări nu 
generaseră nicio problemă. Dacă nu fusese niciodată arestată 
pentru prostituție şi negase orice activitate infracţională în faţa 
lui Bosch, nu prea îi mai rămânea altceva de făcut. 

Înapoi la pupitru, Fowkkes îşi reformulă întrebarea: 

— Domnişoară Crowe, aţi acceptat vreodată bani de la bărbaţi 
în schimbul favorurilor sexuale? 

— Nu, în niciun caz. Este o minciună. 

— Cunoaşteţi un bărbat pe care îl cheamă Andre Snow? 

— Da, îl cunosc. 

— Dacă ar fi să vină să depună mărturie sub jurământ că v-a 
plătit ca să întreţină relaţii sexuale cu dumneavoastră, ar minţi? 

— Da, ar minţi. 

Fowkkes numi alţi trei bărbaţi şi trecură prin acelaşi ciclu în 
care Crowe recunoştea că-i cunoaşte, dar nega faptul că 
întreţinuse raporturi sexuale cu ei în schimbul unei sume de 
bani. 

— Deci aţi luat vreodată bani de la aceşti bărbaţi, dar nu în 
schimbul relaţiilor sexuale? întrebă Fowkkes pe un fals ton de 
exasperare. 

— Da, ocazional. Dar nu avea nimic de-a face cu faptul că 
făceam sau nu sex. 

— Dar atunci cu ce anume avea legătură? 

— Cu faptul că ei voiau să mă ajute. Eu îi consideram prieteni. 

— Aţi întreţinut relaţii sexuale cu ei? 

Annabelle Crowe se uită în jos la mâini şi scutură din cap. 

— Vreţi să spuneţi că nu? 

— Vreau să spun că nu am făcut sex cu ei de fiecare dată 
când mi-au dat bani. Nu-mi dădeau bani de fiecare dată când 
făceam sex. Nu aveau legătură una cu cealaltă. Incercaţi să 
faceţi ca totul să pară altfel decât în realitate. 

— Pur şi simplu pun nişte întrebări, domnişoară Crowe. 
Aceasta este datoria mea. Aşa cum datoria dumneavoastră este 
să spuneţi juriului adevărul. 


După o pauză lungă, Fowkkes spuse că nu mai avea nicio 
întrebare. 

Bosch îşi dădu seama că se încleştase cu atâta forţă de 
braţele scaunului, încât încheieturile îi erau albe şi amorţite, îşi 
frecă mâinile una de cealaltă şi încercă să se relaxeze, dar îi fu 
peste putinţă. Ştia că Fowkkes era un artist desăvârşit, care 
lovea şi o ştergea. Fusese foarte concis şi precis în momentul 
respectiv, la fel de incisiv ca un cuţit. Bosch îşi dădu seama că 
starea lui de nelinişte nu se datora doar poziţiei neajutorate şi a 
umilinţei publice a lui Annabelle Crowe, ci şi propriei sale poziţii. 
Ştia că pumnalul se va îndrepta în curând spre el. 

După ce îşi luaseră sticlele de bere Rolling Rock de la 
barmaniţa cu tatuajul cu inima înfăşurată în sârmă ghimpată, se 
aşezară într-un separeu la Nat's. In timp ce aceasta scoase 
sticlele din lada frigorifică şi le desfăcu, nu spuse nimic despre 
venirea lui McCaleb aici cu două nopţi înainte, când pusese 
întrebări despre bărbatul care-l însoțea astăzi. Era devreme şi 
localul era gol, cu excepţia grupurilor de băutori inveteraţi de la 
bar şi înghesuiți în separeu până la capătul barului. Se auzea 
Bruce Springsteen la tonomat cântând „Este întuneric la 
marginea oraşului”. 

McCaleb îl studie pe Bosch. Îi lăsa impresia că era preocupat 
de ceva, probabil de proces. Ultimul martor fusese pe zero, în 
cel mai fericit caz. Fusese foarte bun atunci când fusese audiat 
de acuzare şi foarte slab când fusese audiat de apărare. Genul 
de martor de care nu te foloseşti - asta dacă ai această opţiune. 

— Se pare că v-aţi cam împotmolit acolo cu martorul vostru. 

Bosch aprobă din cap. 

— Greşeala mea! Trebuia să-mi imaginez ce-o să se întâmple. 
M-am uitat la ea şi m-am gândit că este aşa de frumoasă că n-ar 
putea să... Pur şi simplu am crezut-o. 

— Inţeleg ce vrei să spui. 

— Ultima oară când mă mai încred în faţa unui om. 

— Voi totuşi păreţi în continuare într-o poziţie bună. Ce mai 
aveţi pregătit? 

Bosch zâmbi strâmb. 

— Asta-i tot. Voiau să termine astăzi, dar s-au hotărât să 
aştepte până mâine, astfel ca Fowkkes să nu aibă o noapte la 
dispoziţie ca să se pregătească. Dar ne-am folosit de toată 
muniţia. Începând de mâine o să vedem ce au pregătit ei. 

McCaleb îl urmări pe Bosch cum dă jumătate de bere pe gât 
dintr-o singură înghiţitură. Se hotărî să ajungă la întrebările 
serioase acum, cât îl mai avea pe Bosch atent şi în priză. 

— Aşa, spune-mi, te rog, despre Rudy Tafero. 

Bosch ridică din umeri într-un gest de nepăsare. 

— Ce anume despre el? 

— Nu ştiu. Cât de bine îl cunoşti? Cât de bine l-ai cunoscut? 

— Ei bine, l-am cunoscut atunci când era în echipa noastră. A 
lucrat timp de cinci ani la echipa de detectivi ai Poliţiei 


Hollywood, în timp ce eu eram acolo. După care a renunţat la 
insignă, a obţinut pensia după cei 20 de ani de muncă şi s-a 
mutat peste drum. A început să lucreze prin a-i scoate afară pe 
oamenii pe care-i băgăm noi la răcoare. 

— Când eraţi în aceeaşi echipă, amândoi la Hollywood, eraţi 
apropiaţi? 

— Nu ştiu ce înseamnă apropiaţi. Nu eram prieteni, nu eram 
prieteni de-un pahar, el lucra la jafuri şi eu lucram la omucideri. 
Dar ce-mi pui atâtea întrebări despre el? Ce legătură are el cu... 

Se opri şi se uită la McCaleb, deja cu rotiţele puse în mişcare 
în cap... Rod Stewart cânta acum „Twisting the Night Away”. 

— Îţi baţi joc de mine? întrebă în cele din urmă Bosch. Te uiţi 
la... 

— Lasă-mă să-ţi pun nişte întrebări, interveni McCaleb. După 
care le pui tu pe ale tale. 

Bosch îşi goli sticla şi o ţinu în sus până ce-l văzu barmaniţa. 

— Nu servim la masă, băieţi, strigă ea. Îmi pare rău! 

— La naiba, exclamă Bosch. 

leşi din separeu şi se duse la bar. Se întoarse cu încă patru 
sticle, cu toate că McCaleb abia şi-o începuse pe prima. 

— Începe cu întrebările, spuse Bosch. 

— De ce nu eraţi apropiaţi? 

Bosch îşi puse coatele pe masă şi apucă o sticlă nouă cu 
amândouă mâinile. Se uită în afara separeului, după care la 
McCaleb. 

— Acum cinci-zece ani erau două grupări în FBI. Şi, păstrând 
proporţiile, aşa stăteau lucrurile şi în poliţie. Erau parcă două 
grupări de sfinţi şi de păcătoşi - două grupuri distincte. 

— Cei renăscuţi şi cei rebeli? 

— Cam aşa ceva. 

McCaleb îşi aminti. Devenise cunoscut în cercurile locale de 
poliţie în urmă cu zece ani că un grup din LAPD numit „cei 
renăscuţi” avea membri în poziţii-cheie şi avea prioritate când 
venea vorba de promovări şi de misiuni la alegere. Numărul 
grupului - câteva sute de ofiţeri de mai multe ranguri - erau 
membri ai unei biserici din San Francesco Valley, acolo unde 
comandantul locţiitor al departamentului care se ocupa de 
operaţiuni era predicator laic. Ofițerii ambiţioşi deveneau în 
masă membri ai bisericii, în speranţa că-l vor impresiona pe 
comandantul locţiitor şi că astfel îşi vor îmbunătăţi perspectivele 


în ceea ce privea cariera. Este problematic aici aportul de 
spiritualitate al acestei mişcări. Dar atunci când comandantul 
locţiitor îşi ţinea predica în fiecare duminică la orele 11, biserica 
era plină ochi de poliţiştii în afara serviciului, care-şi aruncau 
fervent privirile spre amvon. McCaleb auzise o dată o poveste 
despre o alarmă de maşină care se declanşase afară în parcare, 
în timpul slujbei de la 11. Nefericitul de drogat care căuta prin 
torpedoul maşinii se trezise înconjurat de o sută de pistoale ale 
poliţiştilor în afara serviciului. 

— Să înţeleg că erai în tabăra păcătoşilor, Harry. 

Bosch zâmbi şi aprobă. 

— Bineînţeles. 

— Şi Tafero era în cea a sfinţilor. 

— Da. Şi la fel era şi locotenentul nostru atunci. Un plimbător 
de hârtii pe nume Harvey Pounds. El şi Tafero aveau în comun 
mersul la biserică, drept pentru care erau foarte apropiaţi. Cred 
că orice persoană care era apropiată de Pounds, pe 
considerente legate de biserică sau nu, nu era persoana în jurul 
căreia să gravitez eu, dacă înţelegi ce vreau să spun. Şi nici ei 
nu aveau de gând să graviteze în jurul meu. 

McCaleb aprobă. Ştia mai multe decât spunea aici. 

— Pounds a fost tipul care a stricat cazul Gunn, spuse el. 

— Cel pe care l-ai împins prin geam. 

— Chiar el. 

— Tafero era pe acolo în ziua aceea? 

— Tafero? Nu ştiu, probabil. 

— Ei bine, nu a fost cumva o anchetă a Afacerilor Interne cu 
mărturii din partea martorilor? 

— Da, dar nu am urmărit evenimentele. Adică, l-am împins pe 
tip prin geam în faţa întregii echipe. Nu aveam de gând să neg 
chestia asta. 

— Şi, mai târziu, la o lună aproximativ, Pounds moare într-un 
tunel pe dealuri. 

— În parcul Griffith, da. 

— Şi cazul este în continuare deschis... 

Bosch aprobă. 

— Tehnic vorbind. 

— Ai mai spus asta. Ce înseamnă asta? 

— Înseamnă că este deschis, dar nimeni nu lucrează la el. 
LAPD are o metodă specială de clasificare pentru astfel de 


cazuri, cazuri de care nu vor să se atingă. Este ceea ce se 
numeşte un caz închis prin alte circumstanţe decât un arest. 

— Şi cunoşti aceste circumstanţe? 

Bosch termină cea de-a doua sticlă, o puse într-o parte şi 
trase o sticlă nouă în faţa lui. 

— Nu bei, spuse el. 

— Bei tu suficient pentru amândoi. Cunoşti cumva aceste 
circumstanţe? 

Bosch se aplecă înainte. 

— Uite ce, o să-ţi spun o chestie pe care puţini oameni o mai 
ştiu, da? 

McCaleb aprobă. Ştia prea bine că nu trebuia să întrebe nimic 
acum. Aşa că îl lăsă pe Bosch să-i spună. 

— Din cauza fazei cu geamul am fost suspendat. Când m- 
am săturat să mă plimb prin casă şi să mă uit fix la pereţi, am 
început să investighez un caz mai vechi. Un caz la rece. Un caz 
de omucidere. Am început să lucrez independent şi pe cont 
propriu la el şi am ajuns să urmăresc o pistă ascunsă, nebazată 
pe probe, care m-a dus la nişte oameni foarte puternici. Dar în 
acel moment nu aveam insignă, nu aveam nicio poziţie. Aşa că 
de câteva ori, atunci când am dat nişte telefoane, m-am folosit 
de numele lui Pounds. Ştii, încercam să muşamalizez ce făceam. 

— Dacă departamentul afla că lucrezi la un caz pe perioada 
suspendării, situaţia ta s-ar fi înrăutățit. 

— Exact. Aşa că m-am folosit de numele lui atunci când am 
dat nişte telefoane de rutină, nevinovate. Dar apoi, într-o 
noapte, cineva l-a sunat pe Pounds şi i-a spus că aveau ceva 
pentru el, nişte informaţii urgente. S-a dus la întâlnire. Singur. ŞI 
apoi l-au găsit mai târziu în tunel. Îl bătuseră cam rău, de ai fi 
crezut că ar fi fost şi torturat. Doar că el nu le putea răspunde la 
întrebări, pentru că nu el era tipul. Eu fusesem cel care se 
folosise de numele lui. Pe mine mă căutau. 

Bosch îşi lăsă bărbia în piept şi rămase tăcut ceva timp. 

— Din cauza mea a fost ucis, spuse el fără să-şi ridice 
privirea. Tipul era un ticălos de mare speţă, dar acţiunile mele l- 
au împins pe el la moarte. 

Bosch îşi ridică brusc capul şi bău din sticlă. McCaleb îi văzu 
privirea strălucitoare şi întunecată. Părea obosit. 

— Asta voiai să ştii, Terry? Te ajută asta cu ceva? 

McCaleb aprobă din cap. 


— Şi cât din asta ar putea Tafero să ştie? 

— Nimic. 

— Crezi că s-ar fi gândit că tu l-ai sunat pe Pounds în noaptea 
aceea? 

— Posibil. Sunt oameni care aşa au crezut şi poate mai cred 
asta în continuare. Dar ce înseamnă asta? Ce legătură are asta 
cu Gunn? 

McCaleb luă prima înghiţitură serioasă de bere. Era rece şi 
simţi fiori în piept. Puse sticla jos şi se hotărî că sosise 
momentul să-i spună şi el ceva lui Bosch. 

— Trebuie să am informaţii despre Tafero, pentru că trebuie 
să descopăr cauze, motive. Nu am nicio dovadă - încă -, dar 
cred că Tafero l-a omorât pe Gunn. A făcut-o pentru Storey. Ţi-a 
înscenat această crimă. 

— Doamne... 

— O înscenare perfectă. Scena crimei este legată de pictorul 
Hieronymus Bosch, pictorul este legat de tine prin numele său, 
iar tu eşti legat de Gunn. Şi ştii cam când i-a venit ideea asta lui 
Storey? 

Bosch dădu din cap în semn că nu. Era prea uluit ca să 
vorbească. 

— În ziua în care ai încercat să-i pui întrebări în biroul lui. Ai 
pus înregistrarea în sala de tribunal săptămâna trecută. Te-ai 
identificat acolo cu numele tău întreg. 

— Dar întotdeauna fac asta. Eu... 

— După care face legătura cu Tafero şi Tafero are victima 
perfectă pe care s-o aranjeze în această înscenare. Gunn - un 
bărbat despre care ştia că ţi-a scăpat şi a scăpat şi de acuzaţia 
de crimă acum şase ani. 

Bosch ridică sticla câţiva centimetri, după care o lăsă din nou 
pe masă, cu zgomot. 

— Cred că planul avea două bătăi. Dacă aveau noroc, atunci 
legătura se făcea rapid, iar tu urmai să te confrunţi cu acuzaţia 
de crimă înainte ca procesul lui Storey să înceapă. Dacă nu se 
întâmplă aşa, atunci se trecea la planul B. Aveau în continuare 
acest atu ca să te distrugă cu el la proces. Dacă te distrug pe 
tine, distrug cazul. Fowkkes a eliminat-o deja pe femeia aceea 
astăzi şi a mai distrus câţiva martori. Pe ce se mai bazează 
cazul? Pe tine, Harry. Ştiau că totul se va baza pe tine. 

Bosch îşi întoarse puţin capul, iar privirea lui păru să devină 


goală în timp ce fixa faţa de masă pătată şi se gândea la ce-i 
spusese McCaleb. 

— Trebuia să ştiu amănunte din trecutul tău legat de Tafero. 
Pentru că aceasta este întrebarea; de ce ar face el aşa ceva? 
Da, este vorba de bani aici şi de o momeală, la Storey, dacă 
acesta scapă. Dar trebuia să mai fie şi altceva. Şi cred că tocmai 
mi-ai spus despre ce e vorba. Probabil că te urăşte de multă 
vreme. 

Bosch se uită din celălalt capăt al mesei direct în ochii lui 
McCaleb. 

— Este vorba de răzbunare. 

McCaleb aprobă. 

— Pentru Pounds. Şi dacă nu obţinem probe în acest sens, s- 
ar putea să le meargă. 

Bosch rămase tăcut. Fixa masa. Lui McCaleb i se păru că este 
obosit şi fără vlagă. 

— Mai vrei să dai mâna cu el? întrebă McCaleb. 

Bosch îşi ridică privirea. 

— Scuză-mă, Harry, a fost o glumă proastă. 

Bosch scutură din cap, minimalizând astfel importanţa 
afirmației. 

— O merit. Aşa că spune-mi, pe ce te bazezi? 

— Nu am prea multe. Dar ai avut dreptate. Mi-a scăpat ceva. 
Tafero l-a scos pe Gunn pe cauţiune în ajunul Revelionului. Cred 
că planul era să-l omoare în noaptea aceea, să aranjeze scena 
crimei şi să lase lucrurile să-şi urmeze făgaşul normal. Legătura 
cu Hieronymus Bosch urma să iasă la lumină - prin Jaye Winston 
sau prin cererea de profil adresată FBl-ului - şi tu te-ai fi 
transformat într-o ţintă naturală. Dar apoi Gunn a venit şi s-a 
îmbătat aici. 

Îşi ridică sticla şi indică barul. 

— Şi apoi a fost arestat în timp ce conducea spre casă. Tafero 
trebuia să-l scoată ca să poată să-şi vadă mai departe de plan. 
Ca să-l poată ucide. Scăparea cu ajutorul cauţiunii este singura 
legătură directă pe care o avem. 

Bosch aprobă. McCaleb îşi dădea seama că acesta vizualiza 
schema. 

— Şi s-au ocupat să-i spună reporterului, spuse Bosch. De 
îndată ce ajungea în presă, puteau să sară pe subiect, să se 
folosească de el şi să se comporte de parcă era o noutate 


pentru ei, de parcă ei nu aveau nimic de-a face cu situaţia, când 
ei de fapt o controlaseră tot timpul. 

McCaleb aprobă din cap ezitant. Nu adusese vorba despre 
recunoaşterea lui Buddy Lockridge, pentru că aceasta putea 
aduce un blocaj în teoria care tocmai se construia. 

— Ce este? întrebă Bosch. 

— Nimic. Doar că mă gândeam. 

— Şi nu ai nimic altceva în afară de faptul că Tafero s-a 
ocupat de cauţiune? 

— O amendă de parcare, iar asta-i tot deocamdată. 

McCaleb îi descrise detaliat vizitele de dimineaţă la Valentino 
Bonds şi la oficiul poştal şi cum întârziase 48 de minute la oficiul 
poştal, chestie care ar fi putut constitui elementul care-l 
absolvea pe Bosch şi-l incrimina pe Tafero. 

Bosch tresări şi-şi luă sticla, apoi o puse jos fără să bea din 
ea. 

— Amenda de parcare poate demonstra că a fost la oficiul 
poştal, se oferi McCaleb. 

— Nu reprezintă nimic. Are biroul la cinci blocuri distanţă. Ar 
putea afirma că era singurul loc de parcare pe care l-a găsit. Ar 
putea susţine că a împrumutat cuiva maşina. Nu reprezintă 
nimic. 

McCaleb nu voia să se concentreze pe ceea ce nu aveau. Voia 
să adauge piesele la puzzle. 

— Uite ce e, sergentul de supraveghere de dimineaţă ne-a 
spus că aveai depusă o cerere să fii anunţat de fiecare dată 
când Gunn era adus la secţie. Oare Tafero ştia de chestia asta? 
Poate de pe vremea când încă mai lucra în poliţie sau dintr-o 
altă sursă? _ 

— Putea să ştie. Nu era un secret. Lucram la cazul Gunn. Intr- 
o zi aveam de gând să-l prind. 

— Apropo, cum arăta Pounds? 

Bosch îi aruncă o privire confuză. 

— Scund, gras şi chel, cu mustață? 

Bosch aprobă din cap şi tocmai voia să-i pună o întrebare, dar 
McCaleb i-o luă înainte şi-i răspunse: 

— Fotografia lui este pe peretele biroului lui Tafero. Pounds 
oferindu-i lui Tafero placheta care îl nominaliza drept detectivul 
lunii. Pun pariu că tu nu ai aşa ceva, Harry. 

— Nu cu Pounds care să fi făcut alegerea. 


McCaleb se uită înainte şi o văzu pe Jaye Winston intrând în 
bar. Avea o servietă. li făcu semn cu capul şi ea se îndreptă spre 
separeu, cu umerii drepţi de parcă păşea cu grijă printr-un câmp 
de deşeuri. 

McCaleb se dădu mai încolo şi ea se strecură lângă el. 

— Drăguţ loc. 

— Harry, spuse McCaleb, cred că o cunoşti pe Jaye Winston. 

Bosch şi Winston se uitară unul la celălalt. 

— În primul rând, spuse Winston, îmi pare rău pentru chestia 
aia cu Kiz. Sper... 

— Facem ceea ce trebuie să facem, spuse Bosch. Vrei ceva de 
băut? Aici nu se vine la masă. 

— AŞ fi şocată dacă ar veni. Un Maker's Mark, cu gheaţă, dacă 
au aşa ceva. 

— Terry, mai vrei ceva? 

— Nu, e suficient. 

Bosch se strecură din separeu ca să aducă de băut. Winston 
se întoarse spre McCaleb. 

— Cum merg lucrurile? 

— Mici piese, pe ici, pe colo. 

— Şi cum face el faţă? 

— Nu prea rău, aş zice, pentru un tip care a fost cam prins în 
chingi. Tu ce faci? 

Ea zâmbi în felul ei prin care McCaleb ştia că descoperise 
ceva. 

— Ţi-am adus fotografia şi alte câteva informaţii... 
interesante. 

Bosch îi puse lui Winston băutura în faţă şi se strecură înapoi 
în separeu. 

— A râs când i-am cerut Marker's Mark, spuse el. Aici este 
băutura barului. 

— Minunat. Mulţumesc. 

Winston îşi mută paharul într-o parte şi-şi puse servieta pe 
masă. O deschise, scoase un dosar din ea, după care o puse la 
loc pe jos, lângă separeu. McCaleb îl urmări pe Bosch în timp ce 
acesta o privea. Avea pe chip o privire plină de aşteptare. 

Winston deschise dosarul şi îi întinse o fotografie cu Rudy 
Tafero. 

— Asta este fotografia de permis de recuperator. Este de 
acum 11 luni. 


După care începu să vorbească, uitându-se pe o pagină pe 
care avea nişte notițe. 

— M-am dus la închisoarea municipală şi am scos tot ce se 
putea despre Storey. A fost ţinut aici până l-au transferat la 
închisoarea Van Nuys pentru proces. În timpul arestului a primit 
19 vizite din partea lui Tafero. Primele 12 vizite au fost în 
primele trei săptămâni de arest. În aceeaşi perioadă, Fowkkes l- 
a vizitat doar de patru ori. Un avocat din biroul lui Fowkkes l-a 
mai vizitat de patru ori, iar asistenta lui Storey, o femeie pe 
nume Betilda Lockett, l-a vizitat de şase ori. Asta este tot. S-a 
întâlnit de mai multe ori cu detectivul său decât cu avocaţii. 

— Atunci au plănuit tot, spuse McCaleb. 

Ea aprobă şi apoi zâmbi tot aşa. 

— Ce este? 

— Am păstrat ce-i mai bun la urmă. 

Luă din nou servieta şi o deschise. 

— Închisoarea păstrează înregistrările tuturor lucrurilor 
personale ale deţinuţilor - lucruri pe care le aveau asupra lor, 
lucruri aprobate şi date de vizitatori. Există o notă în 
înregistrările pentru Storey, conform căreia asistenta lui, Betilda 
Lockett, a avut dreptul să-i dea o carte în timpul celei de-a doua 
dintre cele şase vizite ale sale. Conform raportului, se numea 
Arta întunericului. M-am dus la biblioteca centrală şi am 
verificat-o. 

Din servietă scoase o carte mare, voluminoasă, cu coperţi 
albastre. Începu s-o deschidă pe masă. Din carte ieşea un post-it 
galben, pus ca semn. 

— Este un studiu al artiştilor care s-au folosit de întuneric ca 
parte vitală a mediului vizual, conform introducerii acestei cărţi. 
Se uită spre ei şi zâmbi când ajunse la post-it. 

— Are un capitol destul de mare despre Hieronymus Bosch. 
Plin cu ilustraţii. 

McCaleb ridică sticla goală şi ciocni cu paharul ei, de care încă 
nu se atinsese. După care se aplecă, ca şi Bosch, să se uite la 
pagini. 

— Minunat, spuse el. 

Winston dădea paginile. llustraţiile cărţii despre opera lui 
Bosch includeau toate tablourile acestuia din care s-ar fi putut 
inspira pentru scena crimei: Operația Pietrei, Cele şapte Păcate 
Capitale cu ochiul lui Dumnezeu, Ultima Judecată şi Grădina 


Plăcerilor Lumeşti. 

— A plănuit totul direct din celulă, se minună McCaleb. 

— Cam aşa se pare, spuse Winston. 

Se uitară amândoi la Bosch, care dădea abia vizibil din cap. 

— Acum este rândul tău, Harry, spuse McCaleb. 

Bosch părea şocat. 

— Rândul meu să ce? 

— Să-ţi iasă ceva cu noroc. 

McCaleb îi întinse poza cu Tafero peste masă şi îi indică 
barmaniţa. Bosch ieşi din separeu şi se duse cu fotografia la bar. 

— Incă ne învârtim pe marginea cazului, spuse Winston, în 
timp ce-l urmăreau pe Bosch cum o întreba pe barmaniţă în 
legătură cu fotografia. Avem nişte piese mărunte, dar asta-i tot. 

— Ştiu, spuse McCaleb. Nu auzea discuţia de la bar. Muzica 
era dată prea tare, Van Morrison cânta „Vine noaptea 
sălbatică”. 

Bosch îi făcu un semn din cap barmaniţei şi se întoarse în 
separeu. 

— İl recunoaşte - bea Kahlua şi orice fel de lichior. Dar, cu 
toată acestea, nu şi-l aminteşte în asociere cu Gunn. 

McCaleb ridică din umeri într-un gest care voia să spună că 
nu-i nicio problemă. 

— Merita să încercăm. 

— Ştiţi spre ce ne îndreptăm, nu? spuse Bosch, cu privirea 
plimbându-i-se de la Winston la McCaleb şi înapoi. Va trebui să-i 
înscenaţi un flagrant. Asta este singura posibilitate. Şi trebuie să 
fie un flagrant foarte bun, pentru că e în joc fundul meu. 

McCaleb îl aprobă. 

— Ştim, spuse el. 

— Când? Nu prea mai am timp la dispoziţie. 

McCaleb se uită la Winston. Era rândul ei acum. 

— İn curând, spuse ea. Poate mâine. Nu am ajuns să vorbesc 
despre asta în birou. Trebuie să-l iau cu binişorul pe căpitan în 
această privinţă pentru că, după ultimele lui informaţii, Terry 
fusese alungat, iar eu lucram cu agenţii FBI la caz, împotriva ta. 
Trebuie, de asemenea, să implic şi procuratura în asta, pentru 
că atunci când vom face mişcarea va trebui să ne mişcăm foarte 
repede. Dacă totul funcţionează bine, aş zice că-l ridicăm pe 
Tafero mâine-seară şi-i înscenăm flagrantul. 

Bosch se uită spre masă cu un zâmbet amărât. Îşi tot trecea 


dintr-o mână-n cealaltă o sticlă goală. 

— l-am cunoscut pe tipii ăia astăzi. Agenţii. 

— Am auzit. Nu pot spune că i-ai asigurat de inocenţa şi de 
nevinovăția ta. S-au întors cam enervaţi şi supăraţi. 

Bosch se uită la ea. 

— Deci, ce vreţi de la mine în situaţia asta? 

— Vrem să te ţii tare, spuse Winston. Te anunţăm cum stau 
lucrurile mâine-seară. 

Bosch aprobă. 

— Mai e ceva, spuse McCaleb. Probele din proces, ai cumva 
acces la ele? 

— În timpul procesului, da. Altfel, rămân în custodia 
grefierului. De ce? 

— Pentru că Storey avea cu siguranţă cunoştinţe despre 
pictorul Hieronymus Bosch. Trebuie să-ţi fi recunoscut numele în 
timpul acelui interviu şi să fi ştiut cum îi putea fi numele tău de 
folos. Aşa că mă gândesc că ghidul pe care i-l adusese asistenta 
lui la închisoare trebuia să fi fost al lui. El i-a spus să i-l aducă. 

Bosch aprobă. 

— Fotografia cu biblioteca. 

McCaleb aprobă. 

— Exact. 

— O să-ţi dau de ştire. Bosch se uită în jurul lui. Am terminat? 

— Da, am terminat, spuse Winston. Rămâne să vorbim. 

Ea ieşi din separeu, urmată de Bosch şi de McCaleb. 

Lăsară în urma lor două beri şi un pahar de whisky cu gheaţă 
neatinse pe masă. La uşă, McCaleb se uită înapoi şi văzu câţiva 
beţivi de-ai locului cum se îndreaptă spre comoară. Din 
tonomat, John Fogerty cânta „There's a bad moon on the rise...” 

Răcoarea apei îi pătrunse în oase lui McCaleb. Îşi îndesă bine 
mâinile în buzunare şi îşi acoperi gâtul cât de bine putu cu 
gulerul gecii, în timp ce continua să meargă pe marginea 
docurilor din portul Cabrillo. 

Cu toate că mergea cu capul în jos, era foarte atent şi cerceta 
docurile în căutarea vreunor mişcări ieşite din comun. Dar nimic 
nu-i atrase atenţia. Se uită spre barca lui Buddy Lockridge în 
trecere. În ciuda tuturor lucrurilor care erau înghesuite pe punte 
- plăci de surf, biciclete, grătare, un caiac şi alte echipamente şi 
flecuşteţe, văzu că luminile din cabină erau aprinse. Trecu 
încetişor pe bordajul de lemn. Hotărî că era prea târziu, chiar 
dacă Buddy era treaz sau nu, iar McCaleb era prea obosit şi 
înfrigurat ca să aibă vreo discuţie cu aşa zisul lui partener. Cu 
toate acestea, pe măsură ce se apropia de The Following Sea, 
nu putea să se gândească la altceva decât la greşeala 
extraordinară pe care o făcuse când lucrase la caz. În bar, Bosch 
avusese dreptate când dedusese că cineva din tabăra lui Storey 
trebuie să-l fi informat pe reporterul de la New Times asupra 
acestei poveşti legate de cazul Gunn. McCaleb ştia că felul în 
care teoria asupra cazului acesta se dovedea valabilă era dacă 
Tafero sau poate Fowkkes, sau chiar Storey din închisoare 
fuseseră sursa lui Jack McEvoy. Problema era că Buddy 
Lockridge îi spusese lui McCaleb că el îi deconspirase informaţii 
despre anchetă tabloidului săptămânal. 

Acum singurul caz, cel puţin în viziunea lui McCaleb, în care 
totul era valabil era dacă atât Buddy, cât şi altcineva din grupul 
de apărare al lui Storey deconspirase aceleaşi informaţii 
aceleiaşi surse din presă. lar acest lucru, bineînţeles, era o 
coincidenţă pe care şi un om care credea în coincidente ar fi 
acceptat-o cu greu. 

McCaleb încercă să nu se mai gândească la asta pentru 
moment. Ajunse la barcă, se uită din nou în jur şi păşi spre 
cockpit. Deschise cu cheia uşa glisantă şi intră, aprinzând 
luminile. Se hotărî să se ducă de dimineaţă şi să-l interogheze 
mai atent pe Buddy în legătură cu ce anume făcuse şi cu cine 
anume vorbise. 

Incuie uşa şi puse cheile şi caseta video pe care o avea cu el 
pe masa de comandă. Se duse repede în chicinetă şi-şi turnă lui 


pahar mare cu suc de portocale. Apoi stinse luminile de pe 
puntea superioară şi îşi luă sucul cu el până la puntea inferioară, 
unde se duse în sala principală şi-şi începu ritualul de seară cu 
pastilele. În timp ce înghiţea pastilele şi sucul de portocale se 
uită în oglinda mică de deasupra chiuvetei. Se gândi la cum 
arăta Bosch. Oboseala i se vedea clar pe faţă şi i se citea în 
ochi. McCaleb se întrebă dacă urma să aibă şi el aceeaşi privire 
în câţiva ani, după alte câteva cazuri. 

Când termină cu medicamentele, îşi dădu jos hainele şi făcu 
un duş rapid, cu o apă rece ca gheaţa pentru că boilerul nu mai 
fusese pornit de când făcuse traversarea cu barca cu o zi 
înainte. 

Tremurând, intră în cabina principală şi-şi puse un şort şi un 
tricou. Era mort de oboseală, dar de îndată ce se urcă în pat se 
hotări să-şi noteze nişte idei despre felul în care Jaye Winston 
trebuia să-i însceneze faza lui Tafero. Se întinse spre sertarul 
noptierei, acolo unde ţinea pixurile şi carneţelele. Când îl 
deschise, descoperi un ziar împăturit înghesuit în micul sertar. || 
scoase, îl despături şi descoperi că era numărul de săptămâna 
trecută al ziarului New Times. Paginile fuseseră îndoite invers, 
astfel încât secţiunea de anunţuri din spate era acum în faţă. 
McCaleb se uita la o pagină plină de casetuţe cu anunţuri sub 
titlul MASAJE LA DOMICILIU. 

McCaleb se ridică rapid şi se duse la geacă, pe care o 
aruncase pe un scaun. Scoase de acolo telefonul mobil şi se 
întoarse în pat cu el. Cu toate că McCaleb purtase telefonul cu el 
în ultimele zile, acesta stătea de obicei în încărcătorul său pe 
barcă. Era plătit în totalitate din fondurile curselor pe care le 
făceau şi era considerat o cheltuială pentru afacere. Era folosit 
de clienţi în timpul excursiilor cu barca şi de Buddy Lockridge 
atunci când confirma rezervările şi verifica valabilitatea cărţilor 
de credit. 

Telefonul avea un ecran digital mic. Deschise meniul de 
listare a numerelor şi începu să caute prin ultimele 100 de 
apeluri făcute de pe telefon. Majoritatea numerelor le identifică 
rapid şi le elimină. De fiecare dată însă când nu recunoştea un 
număr, îl compara cu numerele de telefon din partea de jos a 
anunţurilor de pe pagina cu masaje. Cel de-al patrulea număr 
necunoscut pe care-l compară cu numerele din anunţuri se 
potrivea. Numărul era al unei femei care se anunţa precum 


„Frumuseţe exotică japonezo-hawaiiană”, pe nume Leilani. 
Anunţul ei spunea că era specializată în „relaxare totală” şi nu 
era asociat nici unei agenţii de masaj. g 

McCaleb închise telefonul şi se dădu din nou jos din pat. Işi 
trase pe el o pereche de pantaloni în timp ce încerca să-şi 
amintească exact schimbul de replici atunci când îl acuzase pe 
Buddy Lockridge că deconspirase informaţii lui New Times. 

În momentul în care era îmbrăcat, McCaleb realiză că nu-l 
acuzase în mod special pe Buddy că deconspirase informaţii 
ziarului. Doar menţionase New Times, şi Buddy începuse rapid 
să se scuze. McCaleb înţelegea acum că scuzele şi stânjeneala 
lui Buddy puteau proveni din faptul că se folosise de The 
Following Sea cu o săptămână înainte, când era în port, ca 
punct de întâlnire cu o maseză care-i asigura servicii complete. 
Chestia asta explica întrebarea pe care i-o pusese lui McCaleb, 
dacă urma să-i spună Gracielei ce făcuse. 

McCaleb se uită la ceas. Era 11 şi zece. Luă ziarul şi urcă. Nu 
voia să aştepte până dimineaţa ca să-şi confirme supoziţia. 
Presupunea că Buddy folosise The Following Sea ca să se 
întâlnească cu femeia, pentru că barca lui era prea mică, nu era 
confortabilă şi arăta ca o epavă plutitoare dezagreabilă. Nu avea 
o cabină mare - doar un spaţiu puţin mai larg care era plin de 
tot felul de porcării, ca şi puntea de deasupra. Dacă Buddy avea 
The Following Sea la dispoziţia sa, se putea s-o fi folosit. 

În sufragerie nu mai aprinse luminile. Se aplecă peste 
canapea şi se uită pe geam în partea stângă a bărcii. Barca lui 
Buddy, Double Down, era la patru noduri distanţă de a lui, şi 
văzu că lumina din cabină mai era aprinsă. Buddy încă mai era 
treaz, asta dacă nu cumva adormise cu lumina aprinsă. 

McCaleb se duse la uşa glisantă şi tocmai voia s-o descuie 
când îşi dădu seama că era întredeschisă cam un centimetru. Işi 
dădu seama că era cineva pe barcă, probabil intrase în timp ce 
el făcuse duş şi nu avusese cum să audă că cineva forţează yala 
sau să simtă adaosul de greutate pe barcă. Deschise cu 
rapiditate larg uşa, încercând să scape. Tocmai ieşea pe uşă 
când fu apucat din spate. Un braţ îi trecu peste umărul drept, iar 
apoi peste gât. Se îndoi la cot, iar gâtul îi fu prins în V-ul pe care 
îl forma braţul care-l prinsese. Celălalt braţ al atacatorului 
închise triunghiul prin spatele gâtului său. Gâtul îi fix prins ca 
într-o menghină, iar strânsoarea exercita o presiune foarte mare 


asupra arterelor carotide, care duceau sânge oxigenat la creier. 
McCaleb pricepu într-un mod aproape clinic ceea ce i se 
întâmplă. Era prins într-o strânsoare sugrumantă ca la carte. 
începu să se lupte. Îşi ridică braţele şi încercă să-şi bage 
degetele sub braţ şi biceps pe fiecare parte a gâtului, dar se 
dovedi inutil. Deja începea să-şi piardă forţele. 

Fu tras înapoi dinspre uşă până în întunericul din cameră. Îşi 
îndreptă mâna stângă înapoi spre punctul în care mâna dreaptă 
a atacatorului îi prindea antebraţul stâng - punctul slab al 
triunghiului. Dar nu mai avea niciun fel de forţă şi îşi pierdea 
rapid puterile. Încercă să ţipe. Poate că Buddy l-ar fi putut auzi. 
Dar îi dispăruse şi vocea şi nu-i ieşi nimic din gură. 

işi aminti o altă măsură de apărare. Îşi ridică piciorul drept în 
sus şi îl împinse în jos, cu călcâiul înainte, spre piciorul 
atacatorului, cu maximul de putere de care dispunea. Dar rată. 
Călcâiul lovi în mod ineficient podeaua şi atacatorul său mai 
făcu un pas înapoi, trăgându-l în mod violent pe McCaleb şi 
dezechilibrându-l, nemaioferindu-i şansa de a încerca din nou 
şutul eliberator. 

McCaleb îşi pierdea rapid cunoştinţa. Luminile portului care se 
vedeau prin uşa sufrageriei începeau să fie învăluite de un 
întuneric din ce în ce mai dens, cu un contur roşiatic. Ultimele 
gânduri îi fură că se afla într-o strânsoare clasică de sugrumare, 
cea care se preda la departamentele de poliţie în toată ţara, 
până în momentul în care se înregistrară prea multe morţi din 
această cauză. 

_ În curând, chiar şi acel gând dispăru şi nu mai văzu luminile. 
intunericul se instaură şi-l luă cu el. 

McCaleb se trezi chinuit de o durere musculară incredibilă în 
umeri şi în coapse. Când deschise ochii îşi dădu seama că era 
întins cu pieptul în jos pe patul cabinei principale. Avea capul la 
orizontală pe saltea, cu obrazul stâng în jos, şi se uita spre tăblia 
patului. Îi luă ceva timp să-şi amintească că tocmai se îndrepta 
să-i facă o vizită lui Buddy Lockridge când fusese atacat din 
spate. 

Deveni pe deplin conştient şi încercă să-şi relaxeze muşchii 
care-l dureau, dar realiză că nu se putea mişca, încheieturile 
mâinilor îi erau legate la spate, iar picioarele îi erau îndoite la 
spate până la genunchi şi ţinute în acea poziţie de mâna cuiva. 

Îşi ridică capul de pe saltea şi încercă să se întoarcă. Nu reuşi 
să observe nimic. Se lăsă din nou pe saltea şi-şi întoarse capul 
spre stânga. Se ridică din nou şi-l văzu pe Rudy Tafero, stând 
lângă pat, zâmbindu-i. Cu o mână înmănuşată ţinea picioarele 
lui McCaleb, care erau legate la glezne şi îndoite înapoi spre 
coapse. 

Începu să înţeleagă ce se petrecea. McCaleb realiză că era gol 
şi că era legat şi ţinut în aceeaşi poziţie cum văzuse cadavrul lui 
Edward Gunn. Poziţia inversă a fetusului din tabloul lui 
Hieronymus Bosch. Simţi cum fiorul rece al groazei îi explodează 
în piept. Îşi flexă instinctiv muşchii. Tafero era pregătit pentru 
asta. Picioarele de-abia i se mişcară. Dar auzi trei păcănituri 
când încercă să-şi mişte capul şi deveni conştient de ligatura din 
jurul gâtului. 

— Uşor, spuse Tafero. la-o mai uşor. Nu încă. 

McCaleb rămase nemişcat. Tafero continuă să-i apese 
gleznele în jos spre partea din spate a coapselor. 

— Ai mai văzut acest aranjament, i se adresă Tafero ca un 
fapt divers. Acesta este puţin diferit. Am prins împreună câteva 
perechi de cătuşe pentru mai multe persoane, din acelea din 
care are fiecare poliţist din Los Angeles în portbagajul maşinii. 

McCaleb înţelese mesajul. Benzile de plastic inventate cu 
scopul de a grupa cablurile, dar care fuseseră descoperite ca 
fiind folositoare agenţilor de poliţie, confruntaţi cu mişcările 
sociale ocazionale, care trebuia să facă arestări în masă. Un 
poliţist are voie să aibă un set de cătuşe, dar şi sute de cătuşe 
de-astea din plastic. Se pun în jurul încheieturii şi se strecoară 


capătul prin închizătoare. Mici şanţuri practicate în banda de 
plastic păcăne şi se închid în timp ce strânsoarea devine mai 
puternică. Singura modalitate de a le da jos este de a le tăia. 
McCaleb îşi dădu seama că păcănitul acela pe care tocmai îl 
auzise venea de la o cătuşă are se strângea mai tare în jurul 
gâtului său. 

— Aşa că fii atent acum, spuse Tafero. Stai cât mai nemişcat. 

McCaleb îşi înfipse faţa în saltea. Mintea lui gonea nebună, 
gândindu-se la o portiţă de salvare. Se gândi că dacă îl ţinea de 
vorbă pe Tafero, mai câştiga ceva timp. Dar ceva timp ca să ce? 

— Cum de m-ai găsit? vorbi el din saltea. 

— Destul de uşor. Frăţiorul meu te-a urmărit din biroul meu şi 
a aflat numărul de înregistrare al maşinii. Ar trebui să te uiţi mai 
des în jurul tău, să te asiguri că nu eşti urmărit. 

— O să ţin minte asta. 

Înţelesese planul. Lăsa să pară că ucigaşul lui Gunn îl prinsese 
pe McCaleb atunci când acesta se apropiase prea mult. Işi 
întoarse din nou capul ca să-l vadă pe Tafero. 

— N-o să-ţi meargă, Tafero, spuse el. Lumea ştie. N-o să 
creadă aşa uşor c-a fost Bosch. 

Tafero îi zâmbi. 

— Vrei să spui Jaye Winston? Nu-ţi face griji în privinţa ei. O 
să-i fac şi ei o vizită atunci când termin cu tine. 8801 
Willoughby, apartamentul şase, West Hollywood. A fost şi ea 
uşor de găsit. 

Îşi ridică mâna liberă şi-şi plimbă degetele de parcă ar fi 
cântat la pian sau ar fi bătut la maşină. 

— Lasă-ţi degetele să se plimbe prin înregistrarea cu votanţii 
- o am pe CD. Este un democrat înregistrat, dacă poţi crede aşa 
ceva. Un poliţist criminalist care votează cu democraţii. Nu 
încetez să mă tot minunez de ce se întâmplă. 

— Mai sunt şi alţii. FBl-ul lucrează la asta. Tu... 

— Ei îl au pe Bosch în vizor. Nu pe mine. l-am văzut astăzi la 
tribunal. 

Se aplecă şi închise una dintre perechile de cătuşe întinse de 
la picioarele lui McCaleb la gâtul acestuia. 

— Şi astea, sunt convins, o să-i ajute să ajungă direct la 
detectivul Bosch. 

Zâmbi la ideea planului său genial. McCaleb ştia că gândirea 
lui era foarte corectă. Twilley şi Friedman s-ar fi dus după Bosch, 


ca doi câini care alergau de fiecare parte a maşinii. 

— Acum stai nemişcat. 

Tafero îi dădu drumul la picioare şi dispăru din raza sa 
vizuală. McCaleb se chinui să-şi ţină picioarele îndoite. Aproape 
instantaneu simţi cum muşchii picioarelor încep să-i ardă. Ştia 
că nu avea forţa necesară să rămână aşa multă vreme. 

— Te rog... 

Tafero se întoarse lângă el. Ţinea o bufniţă de plastic cu 
amândouă mâinile, cu un zâmbet satisfăcut pe faţă. 

— Am luat-o de pe una din bărcile ancorate aici în port. Un pic 
cam uzată, dar se potriveşte foarte bine. Mă duc să mai iau una 
pentru Winston. 

Se uită împrejur prin cameră, de parcă căuta un loc pentru 
bufniţă. Se hotărî la un raft deasupra unui birou încorporat. Puse 
acolo bufnița, se uită înapoi spre McCaleb, după care îi aranjă 
poziţia, astfel încât privirea păsării să cadă exact asupra lui. 

— Perfect, spuse el. 

McCaleb închise ochii. Îşi simţea muşchii vibrându-i de 
extenuare. Îi veni în minte imaginea fiicei sale. Era în braţele lui, 
cu privirea-i urmărindu-l peste biberon şi spunându-i să nu se 
îngrijoreze sau să-i fie frică. Asta îl linişti. Se concentră pe faţa ei 
şi într-un fel se gândi că-i putea simţi mirosul părului. Simţi cum 
îi curgeau lacrimi pe obraji şi picioarele începură să-i cedeze. 
Auzi păcănitul cătuşelor şi... 

Tafero îi prinse picioarele şi i le ţinu. 

— Nu încă. 

Ceva dur îl lovi pe McCaleb în cap şi căzu pe saltea, lângă el. 
Îşi întoarse capul, deschise ochii şi văzu caseta pe care se 
întorsese s-o împrumute de la Lucas, ofiţerul de securitate de la 
oficiul poştal. Se uită la emblema poştei cu un vultur zburând de 
pe eticheta pe care o pusese Lucas pe casetă pentru el. 

— Sper că nu te deranjează, dar, în timp ce tu leşinasei din 
cauza sugrumării m-am uitat puţin la caseta asta pe video-ul 
tău. Dar nu am găsit nimic pe ea. Este goală. Cum aşa? 

McCaleb simţi un val de speranţă. Singurul motiv pentru care 
nu era deja mort îl constituia caseta. Tafero o găsise, iar aceasta 
ridicase prea multe întrebări. Era o verigă lipsă. McCaleb încercă 
să se gândească la o modalitate prin care să întoarcă situaţia în 
avantajul lui. Caseta trebuia să fie goală. Plănuiseră s-o 
folosească ca momeală atunci când îl săltau pe Tafero şi 


încercau să-i facă o înscenare. Aceasta trebuia să facă parte din 
cacialma. Urmau s-o prezinte şi să-i spună că-l aveau pe casetă 
în timp ce trimitea ordinul de plată. Dar nu aveau de gând s-o şi 
vizioneze. Acum McCaleb se gândea că era încă posibil s-o 
folosească - dar invers. 

Tafero îl strânse puternic de glezne, atât de tare încât acestea 
aproape că-i atinseră fesele lui McCaleb. Acesta gemu din cauza 
presiunii exercitate asupra muşchilor. Tafero o lăsă mai moale. 

— Te-am întrebat ceva, ticălosule! Acum să faci bine să 
răspunzi. 

— Nu este nimic. Trebuie să fie goală. 

— Pe naiba. Eticheta spunse „22 decembrie”. Spune 
„Urmărire Wilcox”. De ce este goală? 

Crescu presiunea asupra picioarelor lui McCaleb, dar nu chiar 
până la acelaşi punct ca mai devreme. 

— În regulă, îţi spun adevărul. Ţi-l spun. A 

McCaleb trase adânc aer în piept şi încercă să se relaxeze. In 
momentul în care corpul îi era nemişcat, cu aerul ţinut în piept, i 
se păru că detectează o mişcare pe barcă, care nu avea de-a 
face cu mişcarea blândă a valurilor care loveau neîncetat. 
Cineva se suise pe barcă. Nu se putea gândi decât la Buddy 
Lockridge. Şi dacă era el, nu făcea altceva decât să-şi semneze 
singur condamnarea. McCaleb începu să vorbească tare şi 
repede, sperând ca vocea lui să-l alarmeze pe Lockridge şi să-l 
facă să plece. 

— Nu este decât o momeală, atâta tot. Aveam de gând să-ţi 
înscenăm ceva, să-ţi spunem că te aveam înregistrat pe casetă, 
în timp ce întocmeai ordinul de plată cu care cumpărasei 
bufnița. Planul, planul era să te facem să-l dai în gât pe Storey. 
Ştim că şi-a făcut tot planul în închisoare. Tu n-ai făcut altceva 
decât să urmezi ordinele lui. Îl vor pe Storey mai mult decât pe 
tine. Eu aveam de gând... 

— În regulă, taci din gură! 

McCaleb tăcu. Se întreba dacă Tafero simţise că barca se 
mişca într-un mod neobişnuit sau dacă auzise ceva. Dar apoi 
McCaleb văzu cum caseta era ridicată de pe pat. Işi dădu seama 
că-l pusese pe gânduri pe Tafero. După un lung moment de 
tăcere, Tafero vorbi: 

— Cred că mănânci rahat, McCaleb. Cred că această casetă 
face parte din sistemele acelea de supraveghere multiplex pe 


care le folosesc ei. Nu se poate vedea pe un video normal. 

Dacă nu era absolut evident că fiecare muşchi al corpului îl 
durea îngrozitor, McCaleb ar fi zâmbit îl prinsese pe Tafero. Era 
legat tot pe pat, neajutorat, dar îl controla pe atacatorul său. 
Tafero îşi analiza propriul plan. 

— Cine mai are copii? întrebă Tafero. 

McCaleb nu răspunse. Începu să se gândească că se înşelase 
în privinţa mişcărilor bărcii. Trecuse deja prea mult timp. Şi nu 
mai era nimeni la bord. 

Tafero îl lovi puternic pe McCaleb cu caseta. 

— Am spus, cine mai are copii? 

Apăruse un ton nou în vocea lui. Ceva din încrederea sa 
dispăruse şi fusese înlocuită cu o parte echivalentă de frică că 
ar fi putut exista un defect în planul său perfect. 

— Du-te naibii, spuse McCaleb. Fă ce ai de făcut. Oricum, o să 
afli curând cine mai are copii. 

Tafero îi împinse în jos picioarele şi se aplecă peste el. 
McCaleb îi simţea respiraţia lângă ureche. 

— Ascultă aici, nenorocitule... 

Deodată se auzi un zgomot din spatele lui McCaleb. 

— Nu mişca! strigă cineva. 

În aceeaşi secundă, Tafero se ridică şi dădu drumul picioarelor 
lui McCaleb. Această eliberare bruscă de presiune, cuplată cu 
zgomotul însoțitor îl făcură pe McCaleb să tresară şi să-şi flexeze 
involuntar muşchii. Auzi păcănitul cătuşelor în mai multe locuri 
în care fusese legat. Într-o reacţie în lanţ, cătuşele din jurul 
gâtului se strânseră puternic şi se blocară. Incercă să-şi ridice 
picioarele, dar era prea târziu, cătuşele erau deja puse. Şi îi 
strângeau gâtul. Nu mai avea aer. Îşi deschise gura, dar nu reuşi 
să scoată nici un sunet. 

Harry Bosch stătea în pragul uşii de la cabina de pe puntea 
inferioară şi avea pistolul îndreptat spre Rudy Tafero. Holbă 
ochii uluit când văzu întreaga cameră. Terry McCaleb stătea gol 
pe pat, cu mâinile şi picioarele legate la spate. Bosch observă că 
mai multe cătuşe fuseseră prinse una de cealaltă şi folosite ca 
să-i prindă încheieturile mâinilor şi ale gleznelor, în timp ce una 
mergea de la glezne până sub încheieturile mâinilor, ca să se 
înfăşoare în cele din urmă în jurul gâtului. Nu-i vedea faţa lui 
McCaleb, dar observă că plasticul era bine înfipt în gâtul lui şi că 
pielea devenise de un roşu închis. Se sugruma. 

— Întoarce-te, îi strigă lui Tafero. Întoarce-te la perete! 

— Are nevoie de ajutor, Bosch. Tu... 

— Am spus să te duci la perete! Acum! 

Ridică pistolul la nivelul pieptului lui Tafero ca să-i arate că nu 
glumea deloc. Tafero îşi ridică mâinile şi se întoarse spre perete. 

— În regulă, mă întorc. 

De îndată ce se întoarse, Bosch se mişcă repede prin cameră 
şi-l împinse pe Tafero la perete. Se uită la McCaleb. Acum îi 
putea vedea faţa. Se înroşise rău. Avea ochii holbaţi şi ieşiţi din 
orbite. Avea gura deschisă în încercarea disperată, dar 
necâştigătoare, de a respira. 

Bosch îşi împinse ţeava pistolului în spatele lui Tafero şi cu 
cealaltă mână îl pipăi ca să-l verifice de arme. Scoase pistolul de 
la centura lui Tafero şi apoi se dădu înapoi. Se uită din nou la 
McCaleb şi-şi dădu seama că nu mai avea timp. Problema care 
se punea era controlul asupra lui Tafero e. Deodată realiză ce 
trebuia să facă. 

Se dădu înapoi şi-şi puse mâinile una lângă cealaltă, cu 
pistoalele lipite. Le ridică pe amândouă şi-l lovi violent cu ele pe 
Tafero în cap. Tafero se împletici înainte, venind cu faţa în 
peretele de placaj de lemn şi apoi căzu nemişcat. 

Bosch se întoarse, lăsă amândouă pistoalele pe pat şi-şi 
scoase cheile. 

— Rezistă, rezistă, rezistă. 

Cu degetele tremurânde, scoase lama de la briceagul ataşat 
de lanţul de chei. Se apropie de cătuşele de plastic din jurul 
gâtului lui McCaleb, dar nu reuşi să-şi bage degetele pe 
dedesubt. Îl trase pe McCaleb într-o parte şi-şi trecu rapid 


degetele sub cătuşa din partea din faţă a gâtului. Strecură pe 
dedesubt lama şi tăie cătuşa, cu vârful lamei atingând uşor 
pielea de dedesubt. 

Un sunet oribil ieşi din gâtul lui McCaleb când acesta trase cu 
lăcomie aer în plămâni şi încercă să vorbească în acelaşi timp. 
Cuvintele erau ininteligibile, pierdute în graba instinctivă de a-şi 
face provizii cu oxigen. 

— Taci din gura şi respiră! ţipă Bosch. Doar respiră! 

Se auzea un sunet interior huruitor cu fiecare respiraţie a lui 
McCaleb. Bosch observă o linie roşie vibrantă care înconjura 
întreaga circumferință a gâtului lui McCaleb. Îi atinse cu 
delicateţe gâtului, vrând să detecteze vreo posibilă rana la 
trahee, laringe sau artere. McCaleb îşi întoarse violent capul pe 
saltea şi încercă să se mişte. 

— Doar... eliberează-mă! 

Cuvintele rostite îl făcură să tuşească violent în saltea, cu tot 
corpul tremurându-i din cauza traumei. 

Bosch se folosi de briceag ca să-i elibereze mâinile şi apoi 
gleznele. Văzu urmele roşii lăsate de ligaturi pe toate 
încheieturile. Scoase toate perechile de cătuşe şi le aruncă pe 
jos. Se uita prin cameră şi-i văzu pantalonii şi cămaşa aruncată. 
Le lua şi le trânti pe pat. McCaleb se întorcea uşor spre el, 
având în continuare faţa congestionată. 

— Tu... tu... m-ai salvat... 

— Nu mai vorbi. 

Pe podea se auzi un geamăt, iar Bosch îl văzu pe Tafero cum 
încerca să se mişte, pe măsură ce-şi recăpăta cunoştinţa. Bosch 
se duse spre el şi îl prinse cu amândouă picioarele. Îşi scoase 
cătuşele de la centură, se aplecă şi apoi îi trase violent braţul lui 
Tafero la spate ca să-i pună cătuşele. In timp ce făcea asta i se 
adresă lui McCaleb: 

— Hei, dacă vrei să scapi de tipul ăsta, leagă-l de ancoră şi 
aruncă-l peste bord, iar eu o să fiu de acord. Nici măcar n-aş 
clipi dacă ai face-o. 

McCaleb nu-i răspunse. Încerca să se ridice. După ce-i puse 
cătuşele, Bosch se ridică în picioare şi se uită la Tafero, care 
avea acum ochii deschişi. 

— Nu te mişca, idiotule! Şi ai face bine să te obişnuieşti cu 
cătuşele. Eşti arestat pentru crimă, tentativă de omor şi 
conspirație generală ca să ajungi un nenorocit. Cred că-ţi ştii 


drepturile, dar ţi-ai face un bine să nu spui niciun cuvânt până 
ce nu scot cartonaşul să ţi le citesc. 

In momentul în care termină de vorbit, Bosch începu să 
conştientizeze un scârţâit care se auzea dinspre coridor. În acel 
moment, realiză că cineva se folosise de tirada lui ca acoperire 
pentru a se apropia de uşă. 

Bosch îşi duse instinctiv mâna la şold, dar constată că nu 
avea acolo pistolul. Îl lăsase pe pat. Încercă să se întoarcă spre 
pat, dar acolo îl văzu pe McCaleb în fund, în continuare 
dezbrăcat, şi cu pistolul îndreptat deja spre uşă. 

Privirea lui Bosch urmări linia pistolului spre uşă. Un bărbat 
stătea în pragul uşii, aplecat, cu ambele mâini pe pistol. ÎI ţintea 
pe Bosch. Se auzi o bubuitură şi nişte aşchii de lemn săriră din 
rama uşii. Tipul cu pistolul tresări şi se uită în continuare spre el 
cu ochii întredeschişi. Se redresă şi începu din nou să-l fixeze cu 
pistolul. Se auzi un nou foc şi altul şi altul. Zgomotul era 
asurzitor în perimetrul mic al camerei lambrisate cu lemn. Bosch 
urmări cum un glonţ loveşte peretele şi alte două îl nimeresc în 
piept pe cel care ţinea pistolul, proiectându-l înapoi în zidul de 
pe hol. Acesta căzu la podea, dar mai putea fi văzut dinspre 
dormitor. 

— Nu! ţipă Tafero de pe jos. Jesse, nu! 

Bărbatul cu pistolul, fiind rănit, se mai mişca încă, dar avea 
dificultăţi în a-şi coordona mişcările. Cu o mână ridică în mod 
ciudat pistolul din nou în încercarea patetică de a-l mai ochi o 
dată pe Bosch. 

Se auzi încă o împuşcătură, iar Bosch văzu cum obrazul tipului 
este împroşcat cu sânge. Capul i se lovi de zidul din spate şi 
rămase nemişcat. 

— Nu! ţipă din nou Tafero. 

După care se lăsă liniştea. 

Bosch se uită spre pat. McCaleb ţinea în continuare pistolul 
îndreptat spre uşă. Un nor albastru de praf de puşcă se ridicase 
în centrul camerei. In cameră rămăsese un miros înţepător şi de 
ars. 

Bosch îşi luă pistolul de pe pat şi ieşi pe coridor. Se lăsă în jos 
lângă cel care trăsese cu pistolul, dar nu era nevoie să-l atingă 
ca să-şi dea seama că era mort. În timpul împuşcăturilor crezu 
că-l recunoscuse ca fiind fratele mai mic al lui Tafero care lucra 
la biroul de cauţiuni şi răscumpărări. Acum cea mai mare parte 


a feţei era carne vie. 

Bosch se ridică şi se duse în camera din faţă ca să aducă un 
şerveţel, pe care-l folosi apoi ca să ia pistolul din mâna mortului. 
II duse în cabina principală şi-l puse pe noptieră. Pistolul pe 
care-l folosise McCaleb zăcea acum pe pat. McCaleb stătea pe 
partea cealaltă a patului. Işi pusese pantalonii şi-şi trăgea acum 
cămaşa pe cap. Când termină cu îmbrăcatul, se uită la Bosch. 

Se priviră aşa timp îndelungat. Işi salvaseră unul altuia viaţa. 
Bosch dădu din cap în cele din urmă. 

Tafero se lipise de perete. li curgea sânge din nas şi din cele 
două colţuri ale gurii. Părea o mustață Fu Manchi grotescă. 
Bosch presupuse că-şi spărsese nasul când căzuse cu faţa 
înainte, lovindu-se de perete. Stătea lipit de perete, privind 
îngrozit prin uşă cadavrul de pe coridor. 

Bosch se folosi de şerveţel ca să ia pistolul de pe pat şi-l puse 
lângă celălalt pe noptieră. După care scoase telefonul mobil din 
buzunar şi formă un număr. In timp ce aştepta să i se facă 
legătura, se uită la Tafero. 

— Ţi-ai omorât fratele, Rudy, spuse el. Foarte urât. 

Tafero îşi lăsă privirea în jos şi începu să plângă. 

Apelul lui Bosch fu preluat în centrală. Le dădu adresa portului 
şi spuse că avea nevoie de o echipă de criminalistică din divizia 
specializată în schimburi de focuri care implică poliţişti. Mai 
avea nevoie şi de o echipă de medici legişti şi de tehnicieni de la 
Divizia de Anchete Ştiinţifice. Îi spuse centralistei să facă toate 
anunţurile prin circuite terestre. Nu voia ca presa să afle ceva 
despre incident printr-un radar al poliţiei până când nu venea 
momentul potrivit. 

Închise telefonul şi-l ţinu la vedere, pentru McCaleb. 

— Vrei o ambulanţă? Poate ar fi bine să-ţi faci un control. 

— Mă simt bine. 

— Gâtul tău poate ar avea nevoie... 

— Am spus că mă simt bine. 

Bosch aprobă. 

— Cum vrei tu. 

Ocoli patul şi se postă în faţa lui Tafero. 

— O să-l scot de aici, să-l pun în maşină. 

Il trase pe Tafero şi-l împinse spre uşă. Când acesta trecu pe 
lângă cadavrul fratelui său din coridor, scoase un scâncet parcă 
de animal, puternic, genul de sunet care-l surprindea pe Bosch 


să-l audă de la un om atât de mare. 

— Da, mare păcat, spuse Bosch, fără nicio urmă de 
compasiune în voce. Puştiul avea un viitor strălucit să te ajute 
pe tine să omori oameni şi să scoţi oamenii din închisoare. 

Îl împinse pe Tafero spre scări, în direcţia sufrageriei. 

În drumul spre parcare, Bosch văzu un bărbat care stătea pe 
puntea unei bărci pline de plăci de surf şi alte tâmpenii. Bărbatul 
se uită spre Bosch, după care spre Tafero, şi din nou la Bosch. 
Avea ochii măriţi şi era clar că-i recunoscuse, probabil, din 
emisiunile televizate referitoare la proces. 

— Hei, am auzit împuşcături. Terry este bine? 

— O să fie bine. 

— Pot să mă duc să vorbesc cu el? 

— Mai bine nu. Vine poliţia. Lasă-i pe ei să se descurce. 

— Hei, tu eşti Bosch, nu? Din proces? 

— Da. Eu sunt Bosch. 

Bărbatul nu mai spuse nimic. Bosch continuă să meargă, 
împingându-l pe Tafero de la spate. 

Când Bosch se întoarse pe barcă, peste câteva minute, 
McCaleb era în chicinetă şi bea un pahar de suc de portocale, în 
spatele lui, pe scări, se vedeau picioarele întinse ale mortului. 

— Un vecin de-al tău a întrebat de tine. 

McCaleb aprobă. 

— Buddy. 

A fost tot ce a rostit. 

Bosch se uită pe geam spre parcare. | se păru că aude 
sirenele de undeva de la distanţă, dar poate că era doar vântul 
care scotea nişte sunete în joacă. 

— O să sosească aici din moment în moment, spuse el. Ce-ţi 
mai face gâtul? Sper c-o să poţi vorbi, pentru că vom avea de 
dat o grămadă de explicaţii. 

— E bine. De ce ai venit aici, Harry? 

Bosch îşi puse cheile de la maşină pe bufet. Nu-i răspunse o 
vreme. 

— Pur şi simplu am presupus că o să atragi ceva, asta-i tot. 

— Cum aşa? 

— Faptul că ai intrat peste fratele lui în birou în dimineaţa 
asta. M-am gândit că dacă te-a urmărit, era posibil să-ţi fi luat 
numărul de la plăcuţa de înmatriculare sau o altă chestie cu 
care să poată da de tine. 


McCaleb îl privi cu intensitate. 

— Şi ce, stăteai pe aici prin port şi l-ai văzut pe Rudy, dar nu 
şi pe fratele lui? 

— Nu, m-am tot învârtit prin zonă. Am văzut Lincoln-ul cel 
vechi al lui Rudy în parcare şi m-am gândit că se întâmplă ceva. 
Nu l-am văzut niciun moment pe fratele lui mai mic - probabil că 
se ascunsese pe undeva şi supraveghea. 

— Eu cred că era pe docuri, căutând o bufniţă, pe care s-o ia 
de pe o barcă şi s-o folosească acasă la Winston. In seara asta 
aranjau ceva asemănător şi ei. 

Bosch aprobă. 

— Oricum, eram în zonă, am văzut uşa deschisă la barcă şi m- 
am hotărât să verific. M-am gândit că este o noapte prea 
friguroasă şi că tu oricum eşti un tip prea grijuliu ca să dormi 
aşa, cu uşa deschisă. 

McCaleb aprobă. 

Acum Bosch auzi sunetul de neconfundat al sirenelor care se 
apropiau şi se uită pe geam, peste docuri, spre parcare. Văzu 
două maşini de poliţie cum intră şi parchează chiar lângă 
maşina lui, în care era Tafero în spate, cu cătuşe la mâini. Opriră 
sirenele, dar lăsară luminile albastre să licărească în continuare. 

— Mai bine m-aş duce să-i întâmpin pe băieţii în albastru, 
spuse el. 

O mare parte din noapte fură separați şi interogaţi, şi apoi din 
nou interogaţi. Apoi anchetatorii schimbară camerele şi ei auziră 
aceleaşi întrebări din nou, din alte guri. La cinci ore după 
împuşcăturile de pe The Following Sea, uşile se deschiseră şi 
McCaleb şi Bosch ieşiră în hol la Parker Center. Bosch veni spre 
el. 

— Eşti bine? 

— Obosit. 

— Da. 

McCaleb îl urmări cum îşi pune o ţigară în gură, dar fără să o 
aprindă. 

— Mă duc la poliţie, spuse el. Vreau să fiu acolo. 

McCaleb aprobă. 

— Ne vedem acolo. 


Stăteau unul lângă celălalt în spatele peretelui de sticlă, 
înghesuiți lângă videograf. McCaleb era suficient de aproape cât 
să simtă mirosul ţigărilor mentolate ale lui Bosch şi apa de 
colonie din torpedou, pe care şi-o dăduse Bosch în maşină; 
McCaleb îl văzuse făcând acest lucru când conducea în spatele 
lui spre Whittier. Văzu faţa epuizată a lui Bosch reflectată în 
oglindă şi-şi dădu seama că se uită prin oglindă la ce se 
întâmpla în camera cealaltă. 

De partea cealaltă a geamului, era o masă de conferinţe la 
care stătea Tafero lângă un avocat din oficiu, pe care-l chema 
Arnold Prince. Tafero avea tot nasul bandajat şi vată în ambele 
nări. Avea şase copaci în creştetul capului, care nu se vedeau 
din cauza părului. Medicii îi trataseră nasul spart şi rana de la 
cap în portul Cabrillo. 

În faţa lui Tafero, stătea Jaye Winston. La dreapta ei era Alice 
Short, de la biroul procuraturii. La stânga ei se afla locţiitorul 
căpitanului Irvin Irving, de la LAPD, şi Donald Twilley de la FBI. 
Primele ore al dimineţii se petrecuseră cu toate forţele de ordine 
şi de poliţie în alertă ca acestea să liniştească lucrurile şi să 
preia controlul în acest caz de mare anvergură. Acum era şase 
dimineaţa şi sosise timpul să-l interogheze pe suspect. 

Se hotărâse ca Winston să conducă interogatoriul - dat fiind 
că fusese cazul ei de la început - în timp ce ceilalţi trei 


urmăreau şi erau la dispoziţia ei pentru un eventual ajutor. Ea 
începu  interogatoriul prin menţionarea datei, a orei şi 
prezentarea persoanelor din cameră. După care îi citi lui Tafero 
drepturile şi îl puse să semneze im formular prin care lua la 
cunoştinţă. Avocatul acestuia spuse că Tafero nu avea de gând 
să facă niciun fel de declaraţie în acel moment. 

— Foarte bine, spuse Winston, uitându-se la Tafero. Nici nu 
am nevoie să mi se adreseze el. Vreau să vorbesc eu cu el. 
Vreau să-l las să înţeleagă situaţia cu care se confruntă. Nu 
vreau să existe vreun regret bazat cumva pe o problemă de 
comunicare sau pe faptul că ar refuza ocazia de a coopera, care 
i se va oferi. 

Se uită la dosarul din faţa ei şi-l deschise. McCaleb recunoscu 
prima pagină ca fiind un formular de plângere din partea 
procuraturii. 

— Domnule Tafero, începu Winston, vreau să ştiţi că în 
această dimineaţă vă punem sub acuzare pentru crima de 
gradul întâi săvârşită asupra lui Edward Gunn pe 1 ianuarie a 
acestui an, pentru tentativă de omor asupra lui Terrell McCaleb, 
în cursul zilei de azi, şi pentru uciderea lui Jesse Tafero, tot 
astăzi. Ştiu că legea vă e cunoscută, dar obligaţia mea este să 
vă explic ultima acuzaţie. Moartea fratelui dumneavoastră a 
survenit în timpul comiterii unei crime. Deci, conform legilor 
statului California, dumneavoastră, în calitate de co-conspirator, 
sunteţi responsabil pentru moartea lui. 

Ea aşteptă câteva momente, uitându-se în ochii parcă lipsiţi 
de viaţă ai lui Tafero. După care continuă să dea citire plângerii. 

— Mai mult, ar trebui să ştiţi că procuratura a fost de acord să 
ia în considerare circumstanţele speciale ale uciderii lui Edward 
Gunn. Şi anume, crimă ordonată de cineva. Adăugarea acestor 
circumstanţe speciale vor face din acest caz, un caz de 
condamnare la moarte. Alice? 

Short se aplecă înainte. Era o femeie atrăgătoare, mignonă, 
care se apropia de 40 de ani, cu nişte ochi mari, fascinanţi. Era 
şefa camerei legislative şi se ocupa de procesele mari. Exista 
atâta forţă în acest corp minuscul, mai ales când venea în 
contrast cu omul care se afla de partea cealaltă a mesei. 

— Domnule Tafero, aţi fost poliţist timp de 20 de ani, începu 
ea. Mai mult decât marea majoritate, dumneavoastră vă daţi 
seama de gravitatea faptelor. Nu există caz care să-mi vină în 


minte şi care să solicite mai mult pedeapsa cu moartea. O să o 
cerem juriului. Şi nu mă îndoiesc că o s-o obţinem. 

Când termină ce avusese de spus, Short se lăsă pe spate în 
scaun şi-i dădu cuvântul lui Winston. Urmă un moment de 
tăcere, în care Winston îl fixă pe Tafero, aşteptând ca şi acesta 
s-o privească. În cele din urmă, el o privi. 

— Domnule Tafero, aţi lucrat ceva vreme în poliţie şi v-aţi 
aflat de partea cealaltă în săli ca asta mai demult. Cred că nu vă 
putem înscena ceva, nici dacă am avea la dispoziţie un an. Aşa 
că fără jocuri. Doar o ofertă. O ofertă unică, ce va deveni nulă, 
pentru totdeauna, de îndată ce ieşim din camera asta. Aşa că 
totul se reduce la asta. 

Privirea lui Tafero se întoarse din nou pe masă. Winston se 
aplecă înainte şi se uită direct în ochii lui. 

— Vreţi să trăiţi sau vreţi să lăsaţi juriul să hotărască? Este 
simplu. Şi înainte să-mi răspundeţi, luaţi în considerare 
următoarele. Unu, juraţii vor vedea fotografiile probă cu ce i-ați 
făcut lui Edward Gunn. Doi, o să-l audă pe Terry McCaleb 
descriind cum s-a simţit acolo neajutorat, la graniţa dintre viaţă 
şi moarte, în decorul aranjat de dumneavoastră. Ştiţi, de obicei, 
nu pun pariu pe astfel de chestii, dar cred că va dura mai puţin 
de o oră. Pronosticul meu este că va fi unul dintre cele mai 
rapide verdicte, pedeapsă cu moartea, pe care l-a dat vreodată 
statul California. 

Winston se lăsă pe spate şi închise dosarul. McCaleb se trezi 
aprobând. Winston se descurca foarte bine. 

— Îl vrem pe angajatorul dumneavoastră, spuse Winston. 
Vrem probe fizice, care să facă legătura cu cazul Gunn şi cu el. 
Am senzaţia că o persoană ca dumneavoastră îşi ia precauţii 
înainte de a duce la îndeplinire un astfel de plan. Oricine ar fi, 
vrem să ne spuneţi ceea ce ştiţi. 

Se uită spre Short şi aceasta aprobă din cap, felul ei de a 
spune bună treabă. _ 

Trecu aproape jumătate de minut. In cele din urmă, Tafero se 
întoarse spre avocat şi era pe punctul de a-i şopti o întrebare. 
După care se întoarse spre Winston. 

— La naiba, întreb eu. Fără să recunosc nimic din ce s-a spus, 
ce s-ar întâmplă dacă aţi renunţa la circumstanţele speciale? La 
ce ar trebui să mă aştept? 

Winston izbucni imediat în râs şi scutură din cap. McCaleb 


zâmbi. 

— Glumiţi? întrebă Winston. La ce ar trebui să te aştepţi? 
Omule, o să fii îngropat între betoane şi oţel. La asta să te 
aştepţi. Nu o să mai vezi niciodată, dar niciodată, lumina zilei. 
Cu înţelegere sau nu, asta este realitatea şi nu este negociabilă. 

Avocatul lui Tafero îşi drese glasul. 

— Doamnă Winston, aceasta nu este nici pe departe o 
conduită profesională... 

— Mă doare undeva de conduită. Omul ăsta este un criminal. 
Nu este nicio diferenţă între el şi un criminal plătit, cu excepţia 
faptului că este mai rău. El chiar a purtat o insignă şi chestia 
asta îl face şi mai abominabil. Deci uitaţi ce o să facem pentru 
clientul dumneavoastră, domnule Prince. O să reducem 
acuzaţiile de vinovăţie la uciderea lui Edward Gunn şi tentativa 
de omor asupra lui Terry McCaleb. Oricum, închisoare pe viaţă. 
Nenegociabil. Şi n-o să-l acuzăm de uciderea fratelui său. Poate 
că asta o să-l ajute să supravieţuiască mai bine, dacă nu poartă 
şi această vină. Mie, sincer, nu-mi pasă! Imi pasă să înţeleagă 
că viaţa, aşa cum a trăit-o până acum, s-a sfârşit. Este un om 
mort. Şi poate să aleagă între pedeapsa cu moartea şi 
închisoarea pe viaţă, dar, oricum, se va alege cu una dintre ele 
şi nu există cale de întoarcere. 

Se uită la ceas. 

— Aveţi la dispoziţie aproximativ cinci minute, după aceea am 
plecat. Dacă nu vreţi să cădeţi la înţelegere, nu-i nicio problemă, 
o să ajungem cu amândoi la tribunal. Cu Storey s-ar putea să 
fie mai greu, dar nu există nicio îndoială în cazul domnului 
Tafero. Alice o să fie asaltată de procurori, care o să-i bată la 
uşă, o să-i trimită flori şi bomboane. Fiecare zi o să fie Sf. 
Valentin sau ziua lui Valentino, după cum o fi cazul. Cazul ăsta 
este biletul spre procurorul anului. 

Prince puse o servietă subţire pe masă şi îşi puse blocnotesul 
în el. Nu scrisese niciun cuvânt. Ș 

— Vă mulţumim pentru timpul acordat, spuse ea. In 
continuare o să înaintăm o cerere de audiere pentru stabilirea 
cauţiunii şi, de acolo, vom merge mai departe. 

Îşi împinse scaunul în spate şi se ridică. 

Tafero îşi ridică încet capul şi se uită la Winston, cu ochii 
injectaţi de sânge din cauza hemoragiei nazale. 

— A fost ideea lui să facă totul să arate ca în tablou, spuse el. 


Ideea lui David Storey. 

Urmă un moment de tăcere îngheţată, după care avocatul 
apărării se aşeză cu greutate pe scaun şi îşi închise îndurerat 
ochii. 

— Domnule Tafero, spuse Prince. Vă sfătuiesc cu fermitate. 

— Taci din gură, lătră Tafero. Furnică ce eşti. Nu tu eşti acum 
ameninţat cu moartea. 

Se uită din nou la Winston. 

— Accept înţelegerea. Atâta vreme cât nu sunt acuzat de 
moartea fratelui meu. 

Winston aprobă din cap. 

Tafero se uită la Short, îşi ridică degetul şi aşteptă. Ea aprobă 
din cap. 

— Sunt de acord, spuse ea. 

— Doar o secundă, spuse Winston repede. Nu ne apucăm să 
facem o înţelegere doar bazându-ne pe cuvântul lui. Ce altceva 
ne mai oferi? 

Tafero se uită spre ea şi un zâmbet firav, sardonic, îi apăru pe 
faţă. 

În camera de supraveghere, Bosch se apropie şi mai mult de 
geam. Acum McCaleb îi vedea şi mai bine reflecţia în geam. Se 
uita cu privirea fixă, fără să clipească. 

— Am nişte desene, spuse Tafero. 

Winston îşi dădu părul după ureche şi-şi încruntă privirea. Se 
aplecă în faţă, pe masă. 

— Desene? Ce vrei să spui cu asta, fotografii? Fotografii cu 
ce? 

Tafero scutură din cap. 

— Nu. Desene. Mi-a făcut nişte desene când am mers să-l 
vizitez la închisoare. Desene referitoare la cum voia el să arate 
scena. Ca să arate precum tabloul. 

McCaleb îşi strânse mâinile în pumni. 

— Unde sunt desenele astea? întrebă Winston. 

Tafero zâmbi din nou. 

— Într-o cutie din seif. La banca City National, pe Sunset, colţ 
cu Doheny. Cheia de la cutie se află pe inelul de chei din 
buzunarul meu. 

Bosch îşi ridică mâinile în sus şi le lipi una de cealaltă cu 
zgomot. 

— Bang! exclamă el, suficient de tare, încât Tafero se întoarse 


şi se uită spre geam. 

— Vă rog! şopti videograful. Înregistrăm. 

Bosch se îndreptă spre uşă şi ieşi. McCaleb îl urmă. Bosch se 
întoarse şi îl privi. Aprobă din cap. 

— Storey o să cadă, spuse el. Monstrul se întoarce în 
întunericul din care a venit. 

Se măsurară câteva clipe în tăcere, după care Bosch sparse 
tăcerea. 

— Trebuie să plec, spuse el. 

— Unde? 

— Să mă pregătesc de proces. 

Se întoarse şi străbătu biroul gol al echipei de criminalistică a 
departamentului de poliţie. McCaleb îl văzu cum dă un pumn 
într-un birou şi apoi loveşte în aer, deasupra capului. 


McCaleb se întoarse în camera din care ieşise şi urmări 
continuarea interogatoriului. Tafero le spunea celor din sala de 
interogatorii că David Storey ceruse ca uciderea lui Edward 
Gunn să aibă loc în prima dimineaţă a noului an. 

McCaleb ascultă o vreme şi apoi îi veni ceva în minte. leşi din 
camera de urmărire şi intră în birou. Detectivii începeau acum 
să forfotească, fiindcă începea o nouă zi de muncă. Se duse la 
un birou gol şi rupse o pagină dintr-un blocnotes. Scrise 
„Întreabă despre Lincoln” pe foaie. O împături şi o duse la uşa 
sălii de interogatorii. 

Bătu la uşă şi după câteva momente Alice Short deschise uşa. 
Îi înmână bileţelul împăturit. 

— Dă-i asta lui Jaye înainte să se termine interogatoriul, şopti 
el. 

Ea dădu din cap şi închise uşa. McCaleb se întoarse în camera 
de urmărire ca să privească. 

Proaspăt ieşit de sub duş şi ras, Bosch ieşi din lift şi se 
îndreptă spre uşile sălii de tribunal al Departamentului N. 
Mergea foarte hotărât. Se simţea ca un adevărat prinţ al 
oraşului. Făcuse doar câţiva paşi, când fu acostat de McEvoy, 
care ieşi dintr-o firidă ca un coiot care aşteptase în peşteră să-i 
apară prada nevinovată. Dar nimic nu putea să-i ştirbească 
optimismul. Îi zâmbi reporterului care-i tăie calea. 

— Domnule detectiv Bosch, v-aţi mai gândit cumva la ceea ce 
am vorbit? Trebuie să încep să-mi scriu articolul astăzi. 

Bosch nu încetini pasul. Ştia că, o dată ajuns azi în sala de 
tribunal, nu avea prea mult timp la dispoziţie. 

— Rudy Tafero, spuse el. 

— Poftim? 

— El a fost sursa. Rudy Tafero. Mi-am dat seama de azi- 
dimineaţă. 

— Detectiv, ţi-am spus că nu pot deconspira... 

— Da, ştiu. Dar vezi, eu deconspir acum sursa. Oricum, nu 
contează. 

— De ce nu? 

Bosch se opri brusc. McEvoy făcu câţiva paşi înainte, după 
care veni înapoi la el. 

— De ce nu? întrebă el din nou. 

— Azi e ziua ta norocoasă, Jack. Am două ponturi pentru tine. 

— Bine. Ce anume? 

McEvoy încercă să-şi scoată un carneţel din buzunarul de la 
spate. Bosch îi puse mâna pe braţ ca să-l oprească. 

— Nu-l scoate. O să vadă şi ceilalţi reporteri şi or să creadă 
că-ţi fac o declaraţie. 

Îi indică cu mâna pe coridor uşa deschisă de la sala presei, 
unde câţiva reporteri se agitau şi aşteptau să înceapă şedinţa în 
sala de tribunal. 

— Şi atunci or să vină încoace şi va trebui să le spun şi lor. 

McEvoy lăsă carneţelul la locul său. 

— Bine. Care-s ponturile? 

— În primul rând, povestea ta este o mare porcărie. De fapt, 
sursa ta a fost arestată în cursul dimineţii pentru uciderea lui 
Edward Gunn şi tentativă de omor asupra lui Terry McCaleb. 

— Ce? A... 


— Aşteaptă. Lasă-mă pe mine să vorbesc. Nu prea am timp la 
dispoziţie. 

Aşteptă şi McEvoy aprobă. 

— Da, Rudy a fost arestat. L-a ucis pe Gunn. Planul era să-mi 
însceneze mie crima şi să facă publică informaţia în timpul 
pledoariei apărării. 

— Vrei să spui că Storey a participat la... 

— Exact. Ceea ce mă aduce la pontul numărul doi. Şi anume, 
dacă aş fi în locul tău, aş intra în sala de tribunal azi, cu mult 
înainte să intre judecătorul şi să înceapă audierile. Îi vezi pe tipii 
ăia care stau acolo? Or să piardă o mare ocazie, Jack. Şi nu cred 
c-ai vrea să te numeri printre ei. 

Bosch îl lăsă acolo. Îi făcu un semn poliţistului de la uşă şi fu 
lăsat să intre. 


Doi poliţişti îl conduceau pe David Storey la locul lui de la 
masa apărării, în timp ce Bosch intra în sala de tribunal. 
Fowkkes era deja acolo, iar Langwiser şi Kretzler stăteau la 
masa acuzării. Bosch se uită la ceas când intră pe uşă. Avea la 
dispoziţie aproximativ 15 minute înainte ca judecătorul să intre, 
să-şi ocupe locul şi să cheme juraţii. 

Se duse la masa acuzării, dar rămase în picioare. Se aplecă, 
îşi puse ambele mâini pe masă şi se uită la cei doi procurori. 

— Harry, eşti pregătit? îl întrebă Langwiser. Astăzi este ziua 
cea mare. 

— Astăzi este ziua cea mare, dar nu din considerentele ştiute 
de voi. Voi doi aţi accepta o înţelegere în cazul acesta, nu? Dacă 
ar fi să recunoască că le-a omorât pe Jody Krementz şi pe Alicia 
Lopez, n-aţi merge mai departe, corect? 

Se uitară amândoi la el buimăciţi, într-o confuzie totală. 

— Hai odată, că nu avem prea mult timp la dispoziţie până 
când vine judecătorul. Ce-ar fi dacă m-aş duce acolo şi, în cinci 
minute, aş obţine două crime de gradul întâi? Familia Aliciei 
Lopez v-ar iubi pentru asta. Le-aţi spus că nu puteţi să construiți 
un caz pentru ea. 

— Harry, despre ce naiba vorbeşti? întrebă Langwiser. Am 
încercat să cădem la înţelegere. De două ori. Fowkkes ne-a 
refuzat de fiecare dată. 

— Şi nu avem niciun fel de probe în cazul Lopez, adăugă 
Kretzler. Ştii bine asta marele juriu a refuzat cazul. Nimeni nu... 


— Uite ce e, agreaţi înţelegerea asta sau nu? Cred că pot să 
mă duc la ei şi să obţin o confirmare. L-am arestat în dimineaţa 
aceasta pe Rudy Tafero pentru omucidere. A fost o înscenare 
regizată de Storey pe care voia să mi-o pună în cârcă. Dar 
rezultatul a fost altul, iar Tafero a acceptat înţelegerea propusă. 
Şi vorbeşte. 

— Doamne! exclamă Kretzler. 

O spusese prea tare. Bosch se întoarse şi se uită la masa 
apărării. Atât Fowkkes, cât şi Storey se uitau la ei. Chiar lângă 
masa apărării îl văzu pe McEvoy luând loc în sectorul presei care 
era cel mai aproape aşezat de masa apărării. Era primul 
reporter care venise să se instaleze. 

— Harry, despre ce vorbeşti aici? întrebă Langwiser. Ce 
crimă? 

Bosch ignoră întrebarea. 

— Lăsa-ţi-mă să mă duc acolo, spuse Bosch. Vreau să mă uit 
în ochii lui Storey când îi spun asta. 

Kretzler şi Langwiser se uitară unul la altul. Langwiser ridică 
din umeri şi-şi ridică mâinile într-un gest de exasperare. 

— Merită să încerci. Nu ne gândeam la pedeapsa cu moartea 
decât într-un caz extrem. 

— În regulă atunci, spuse Bosch. Vedeţi dacă puteţi să-l 
convingeţi pe aprod să-mi mai câştige ceva timp cu judecătorul. 

Bosch se duse la masa apărării şi se poziţionă în faţa lor, ca 
să-i poată vedea la fel de bine pe Fowkkes şi pe Storey. Fowkkes 
îşi nota ceva în blocnotes. Bosch îşi drese glasul şi după câteva 
momente avocatul se uită la el. 

— Da, detective? Nu ar trebui să fii la masa ta şi să-ți 
pregăteşti... 

— Unde este Rudy Tafero? 

Bosch se uită la Storey în timp ce puse întrebarea. 

Fowkkes se uită în spatele lui la scaunul de după balustradă, 
unde stătea în mod normal Tafero în timpul procesului. 

— Sunt convins că e pe drum spre noi, spuse el. Mai avem 
câteva minute la dispoziţie. 

Bosch zâmbi. 

— Pe drum spre noi? Da, este pe drum. Pe drumul spre 
pedeapsa maximă la Corcoran sau, poate, la Pelican Cove, dacă 
are noroc. N-aş vrea să fiu un fost poliţist şi să-mi execut 
pedeapsa la Corcoran. 


Fowkkes nu părea impresionat. _ 

— Domnule detectiv, nu ştiu despre ce vorbeşti. Incerc să-mi 
pregătesc strategia de apărare aici, pentru că am impresia că 
acuzarea îşi va strânge astăzi jucăriile. Aşa că, te rog!... 

Bosch se uită la Storey atunci când le răspunse. 

— Nu este vorba de nicio strategie. Nu mai există niciun fel de 
apărare. Rudy Tafero a fost arestat în cursul dimineţii. A fost pus 
sub acuzare pentru omor şi tentativă de omor. Sunt convins că 
clientul dumneavoastră vă poate spune totul despre asta, 
domnule avocat! Asta în cazul în care nu ştiţi deja totul. 

Fowkkes se ridică brusc de parcă ar fi vrut să obiecteze. 

— Domnule, este total împotriva regulamentului să veniţi la 
masa apărării şi... 

— A căzut la înţelegere acum aproximativ două ore. A spus 
totul. 

Din nou Bosch îl ignoră pe Fowkkes şi se uită la Storey. 

— Deci, uitaţi care este înţelegerea. Aveţi aproximativ cinci 
minute la dispoziţie să mergeţi la Langwiser şi Kretzler şi să 
cădeţi de acord ca să pledaţi pentru crimă de gradul unu în 
cazurile Krementz şi Lopez. 

— Este absurd. O să mă plâng judecătorului pentru asta. 

Bosch se uită acum la Fowkkes. 

— Să faceţi asta. Dar nu va schimba cu nimic lucrurile. Cinci 
minute. 

Bosch se îndepărtă, dar se duse la biroul aprodului din faţa 
băncii judecătorului. Acolo se aflau probele procesului, toate 
strânse pe o masă laterală. Bosch căută printre ele până găsi 
fotografia căutată. O scoase de acolo şi se duse cu ea la masa 
apărării. Fowkkes stătea în continuare în picioare, dar era 
aplecat spre Storey, iar acesta îi şoptea ceva la ureche. Bosch 
aruncă pe masă fotografia care conţinea o imagine mărită a 
bibliotecii din casa lui Storey. Indică cu degetul două cărţi de pe 
raftul superior. Titlurile de pe cotoarele cărţilor puteau fi uşor 
descifrate. Un titlu era Arta întunericului, iar cealaltă carte era 
intitulată simplu Bosch. 

— lată aici manualele tale pregătitoare. 

Lăsă proba pe masa apărării şi se îndreptă spre masa 
acuzării. Dar după ce făcu doi paşi, se întoarse şi-şi puse cu 
hotărâre palmele pe masa apărării. Se uită direct la Storey. 
Vorbi pe un ton suficient de ridicat ca să-l audă şi McEvoy din 


sectorul presei. 

— Ştii care a fost marea ta greşeală, David? 

— Nu, spuse Storey, cu dispreţ în voce. De ce nu-mi spui tu? 

Fowkkes îşi prinse imediat de braţ clientul, într-un gest menit 
să-l facă să tacă. 

— Că i-ai desenat scena lui Tafero, spuse Bosch. Ce a făcut el, 
s-a dus şi a pus bine desenele alea frumoase făcute de tine într- 
o cutie în seif, la banca City National. Ştia că puteau să-i fie 
vreodată de folos şi chiar aşa şi stau lucrurile. Le-a folosit în 
dimineaţa asta ca să se absolve de pedeapsa capitală. Tu de ce 
poţi să te foloseşti? 

Bosch citi în privirea lui Storey nesiguranța, semnul de 
recunoaştere. Pentru o secundă, ochii îi clipiră fără să clipească 
cu adevărat. Dar, în acel moment, Bosch îşi dădu seama că se 
terminase, pentru că Storey ştia că se terminase. 

Bosch se ridică şi se uită întâmplător la ceas, apoi la Fowkkes. 

— Mai aveţi aproximativ trei minute, domnule Fowkkes. Este 
în joc viaţa clientului dumneavoastră. 

Se întoarse la masa acuzării şi se aşeză. Kretzler şi Langwiser 
se aplecară spre el şi începură să-i pună în şoaptă rapid diverse 
întrebări, dar Bosch le ignoră. 

— Hai să urmărim să vedem ce se întâmplă. 

În următoarele cinci minute nu se uită nici măcar o dată la 
masa apărării. Putea să audă cuvinte înăbuşite şi şoapte, dar nu 
pricepea nimic din ele. Sala de tribunal se umplu cu spectatori şi 
cu oameni din presă. 

Nimic de la masa apărării. 

La 9 fix uşa din spatele băncii se deschise şi judecătorul 
Houghton urcă treptele spre locul său. Se aşeză şi se uită pe 
rând, la masa acuzării şi la cea a apărării. 

— Doamnelor şi domnilor, suntem pregătiţi pentru juriu? 

— Da, domnule judecător, spuse Kretzler. 

In continuare, nimic de la masa apărării. Judecătorul se uită 
spre ei, cu un zâmbet curios pe figură. 

— Domnule Fowkkes? Pot să chem juriul? 

Acum Bosch se lăsă pe spate ca să poată vedea de Langwiser 
şi Kretzler masa apărării. Fowkkes stătea pleoştit pe scaun, într- 
o poziţie pe care n-o mai abordase niciodată în sala de tribunal. 
Avea un cot pe braţul scaunului şi mâna ridicată în sus. Agita un 
stilou între degete şi părea cufundat în gânduri depresive. 


Clientul său stătea rigid lângă el, uitându-se înainte. 

— Domnule Fowkkes? Aştept un răspuns. 

Fowkkes se uită în cele din urmă la judecător. Se ridică foarte 
încet de pe scaun şi se duse la pupitru. 

— Domnule judecător, mă pot apropia câteva momente? 

Judecătorul avea o expresie curioasă şi enervată în acelaşi 
timp. Făcea parte din rutina procesului să soliciţi orice cerere de 
întâlnire privată până la 8:30, pentru ca să fie luate în 
considerare şi dezbătute în camera judecătorului, ca să nu se 
răpească din timpul rezervat procesului. 

— Şi nu se poate rezolva solicitarea în plină curte, domnule 
Fowkkes? 

— Nu, domnule judecător. Nu şi de data aceasta. 

— Bine. Apropiaţi-vă! 

Houghton le făcu avocaţilor semn cu ambele mâini, de parcă 
ar fi dat indicaţii unui camion care dădea înapoi. 

Avocaţii se apropiară de marginea băncii şi discutară în 
particular cu judecătorul. Din unghiul său, Bosch le vedea 
tuturor feţele şi nu avea nevoie să audă ce se şoptea. Fowkkes 
părea livid şi, după câteva cuvinte, Kretzler şi Langwiser părură 
să devină mai stăpâni pe situaţie. Langwiser chiar se uită la 
Bosch, iar el citi victoria în ochii ei. 

Se întoarse şi se uită spre acuzat. Aşteptă până ce David 
Storey se întoarse încet şi privirile li se întâlniră pentru ultima 
oară. Bosch nu zâmbea. Nici nu clipea. Nu făcu altceva decât să- 
i susţină privirea. În cele din urmă, Storey fu cel care îşi lăsă 
privirea spre mâinile pe care le ţinea pe genunchi. Bosch simţea 
cum îl cuprind fiorii. Mai simţise asta şi înainte, în momentele în 
care apucase să vadă faţa, în mod normal, ascunsă a 
monstrului. 

Conferinţa dintre avocaţi şi judecător se întrerupse, iar cei doi 
procurori se întoarseră repede la masă, în ochii şi mişcările lor 
citindu-se clar agitația. Spre deosebire de ei, J. Reason Fowkkes 
se mişcă încet spre masa apărării. 

— Asta-i tot, Fowkkes, spuse încet Bosch. 

Langwiser îl cuprinse pe Bosch de umăr când se aşeză. 

— Îşi va recunoaşte vinovăția, şopti ea agitată. Krementz şi 
Lopez. Când te-ai dus acolo, le-ai pomenit ceva despre sentinţă 
consecutivă sau simultană? 

— N-am menţionat niciuna dintre astea. 


— Bine. Tocmai am căzut de acord pentru simultană, dar 
oricum ne retragem în camera judecătorului să mai lucrăm la 
asta. Trebuie să îl acuzăm formal pe Storey, în primul rând 
pentru uciderea lui Lopez. Vrei să vii şi să îl arestezi tu? 

— Mi-e indiferent. Dacă vreţi voi. 

Bosch ştia că era doar o formalitate legală. Storey era deja în 
custodia poliţiei. 

— O meriti, Harry. Vrem să faci tu asta. 

— Bine. 

Judecătorul lovi cu ciocănelul o dată şi atrase atenţia sălii de 
tribunal. Reporterii din compartimentul de presă erau toţi numai 
ochi şi urechi. Ştiau că se întâmplă ceva serios. 

— Curtea se retrage până la ora zece, anunţă judecătorul. Mă 
întâlnesc cu ambele tabere acum în camera mea. 

Se ridică şi cobori în grabă cele trei trepte care duceau la uşa 
din spate, înainte ca aprodul să aibă timp să spună „Toată 
lumea în picioare”. 

McCaleb se ţinu la distanţă de The Following Sea chiar şi după 
ce ultimul detectiv şi ultimul tehnician îşi terminase treaba pe 
acolo. De după-amiaza şi până se întunecă, barca fu plină de 
reporteri şi de care de televiziune. Cuplarea schimbului de 
împuşcături de la bord şi arestarea lui Tafero, recunoaşterea 
bruscă a vinei de David Storey transformaseră barca în 
imaginea centrală a poveştii care luase mare avânt în cursul 
zilei. Fiecare canal local, precum şi reţelele de televiziune îşi 
filmau reportajele din port, iar The Following Sea era fundalul, 
cu banda galbenă a poliţiei lipită pe uşa de la sufragerie. 

McCaleb stătu ascuns o mare parte după-amiaza pe barca lui 
Buddy Lockridge, pe puntea inferioară, punându-şi pe cap una 
dintre pălăriile caraghioase de pescar ale lui Buddy, atunci când 
se ridică să mai vadă ce se mai întâmplă afară. Cei doi îşi 
vorbeau din nou. După ce părăsise sediul poliţiei şi ajunsese în 
port înaintea presei, McCaleb îl căutase pe Buddy şi-şi ceruse 
scuze pentru că presupusese că partenerul lui de curse îi 
deconspirase povestea. Buddy se scuză la rândul lui pentru că 
se folosise de The Following Sea şi de cabina lui McCaleb ca 
punct de întâlnire cu maseze erotice. McCaleb fu de acord să-i 
spună Gracielei că se înşelase în privinţa lui Buddy şi că nu era 
el turnătorul. Fusese, de asemenea, de acord să nu-i spună 
acesteia despre maseze. Buddy îi explicase că nu voia ca 
Graciela să-şi schimbe părerea despre el. 

Ascunşi în barcă, urmăreau la televizorul mic, cu diagonala de 
30 de cm, ce se întâmpla, fiind astfel la curent cu evenimentele 
zilei. Canalul 9, care transmisese în direct procesul lui Storey, 
rămase cel mai informat, continuând să transmită în direct şi 
având reportaje non-stop de la Tribunalul Van Nuys şi de la 
secţia centrală de poliţie. 

McCaleb rămase uluit şi înfricoşat de evenimentele zilei. 
David Storey se declarase brusc vinovat în cadrul procesului din 
Van Nuys pentru două omucideri şi, în acelaşi timp, era acuzat 
în Tribunalul din centrul Los Angelesului pentru conspirație la 
cazul Gunn. Regizorul evitase pedeapsa cu moartea în primele 
două cazuri, dar avea să se confrunte cu această situaţie şi în 
cazul Gunn, dacă nu mai cădea la încă o înţelegere cu 
procurorii. 


O conferinţă televizată la Star Center o avu în prim-plan pe 
Jaye Winston. Răspunse la întrebările reporterilor după 
comandant, flancată de agenţi LAPD şi FBI şi citi o declaraţie 
care anunţa evenimentele zilei din punct de vedere al 
investigaţiei. Numele lui McCaleb fu menţionat în repetate 
rânduri în discuţia despre anchetă şi schimbul de focuri care a 
urmat pe bordul lui The Following Sea. Winston îl mai menţionă 
o dată la sfârşitul conferinţei, când îi transmise din nou 
mulţumirile ei, spunând că doar munca lui voluntară făcuse ca 
lucrurile să ajungă aici. 

Bosch, de asemenea, fu menţionat şi el de multe ori, dar nu 
luă parte la nicio conferinţă de presă. După ce se consemnară 
verdictele de vinovăţie în Tribunalul Van Nuys, Bosch şi avocaţii 
implicaţi în caz au fost luaţi pe sus la ieşirea pe uşile sălii de 
tribunal. McCaleb urmărise un canal în care Bosch îşi făcea 
drum printre reporteri şi cameramani, refuzând să facă vreun 
comentariu, în timp ce se îndrepta spre o ieşire de incendiu şi 
dispăru pe scări. 

Singurul reporter care avu acces la Bosch fu Jack McEvoy, 
care mai avea numărul lui de telefon. McCaleb discută puţin cu 
el, dar refuză să comenteze ceea ce se întâmplase în cabina de 
pe The Following Sea şi cât de aproape fusese de moarte. 
Gândurile legate de acest lucru erau prea personale şi nu avea 
de gând să i le destăinuie vreunui reporter. 

McCaleb vorbi, de asemenea, şi cu Graciela, pe care o sună şi 
o puse la curent cu evenimentele înainte ca ea să le vadă la 
ştiri. Îi spuse că era posibil să nu ajungă acasă decât în ziua 
următoare, pentru că era sigur că grupul de reporteri avea să 
urmărească barca până târziu după ce se întuneca. Ea îi spuse 
că era fericită că se terminase şi că venea acasă. Simţi din voce 
că era destul de stresată şi ştia că trebuia să lămurească 
această problemă de îndată ce se întorcea pe insulă. 

Târziu în ziua aceea, McCaleb reuşi să se strecoare de pe 
barca lui Buddy şi să treacă neobservat pe lângă un grup de 
reporteri a căror atenţie era distrasă de activitatea din parcarea 
portului. LAPD tocmai ridică maşina veche Lincoln Continental 
de care se folosiseră fraţii Tafero cu o noapte înainte când 
veniseră să-l omoare pe McCaleb. În timp ce echipele de ştiri 
filmau şi urmăreau operaţiunea obişnuită de preluare şi 
tracţiune a unei maşini, McCaleb reuşi să ajungă la jeepul lui 


fără să fie observat de nimeni. Porni maşina şi ieşi din parcare 
înaintea maşinii tractate. Nu-l urmă niciun reporter. 


Era deja întuneric beznă când ajunse la casa lui Bosch. Uşa 
principală era deschisă, aşa cum fusese şi data trecută, cu uşa- 
paravan în loc. McCaleb bătu în rama de lemn şi se uită prin 
plasă la întunericul din casă. Nu era decât o lumină - o lumină 
de veioză - aprinsă în living. Auzea muzică şi se gândi că era 
acelaşi CD cu Art Pepper pe care-l ascultase în timpul ultimei 
vizite. Dar nu-l văzu pe Bosch. 

McCaleb se uită spre stradă, pentru verificare, şi când se uită 
înapoi spre uşă, Bosch era în dreptul uşii şi-l făcu să tresară. 
Bosch deschise uşa paravan. Purta acelaşi costum cu care-l 
văzuse McCaleb la ştiri. Ţinea într-o parte o sticlă de Anchor 
Steam. 

— Terry. Intră. M-am gândit că este vreun reporter. Mă 
enervează la culme când vin la tine acasă. Mi se pare că ar 
trebui să existe un loc în care să n-aibă voie să vină. 

— Da, înţeleg ce vrei să spui. Sunt peste tot pe lângă barcă. A 
trebuit să plec. 

McCaleb trecu pe lângă Bosch pe coridor şi intră în living. 

— Deci, lăsând la o parte reporterii, cum merge, Harry? 

— Nici că se putea mai bine. O zi bună pentru tabăra noastră. 
Ce-ţi mai face gâtul? 

— Mă doare ca naiba. Dar măcar sunt în viaţă. 

— Da, asta-i cel mai important. Vrei o bere? 

— Da, cred că ar prinde bine. 

În timp ce Bosch îi aducea berea, McCaleb se duse pe terasa 
din spate. 

Luminile de pe terasă erau stinse, astfel încât luminile 
oraşului păreau şi mai puternice în depărtare. McCaleb auzea 
zumzetul neîncetat al autostrăzii din josul trecătoarei. Pe cer se 
proiectau trei reflectoare din trei locaţii diferite din fundul văii. 
Bosch veni şi el pe terasă şi-i întinse berea. 

— Fără pahar, da? 

— Fără pahar. 

Se uitară amândoi în noapte şi îşi băură berile în linişte un 
timp. McCaleb se gândi cum să-l abordeze în ce avea să-i spună. 
Încă se mai gândea la asta. 

— Ultimul lucru pe care-l făceau acum când am plecat, era să- 


i tracteze maşina lui Tafero, spuse el într-un târziu. 

Bosch aprobă din cap. 

— Şi cum rămâne cu barca? Au terminat treaba? 

— Da, au terminat. 

— Şi este mizerie, dezordine? Tot timpul lasă în urmă 
dezordine. 

— Probabil. Nu am intrat. O să mă gândesc la asta mâine. 

Bosch aprobă. McCaleb luă o gură bună de bere şi puse sticla 
pe balustradă. Băuse prea mult. li rămăsese în gât şi-i ardea 
sinusurile. 

— Eşti bine? întrebă Bosch. 

— Da, sunt bine. Se şterse la gură cu dosul palmei. Harry, am 
venit să-ţi spun că n-o să-ţi mai fiu prieten. 

Bosch începu să râdă, după care se opri. 

— Poftim? 

McCaleb îl privi. Privirea lui Bosch era sfredelitoare chiar şi în 
întuneric. Prinseseră o rază de lumină reflectată de undeva şi 
McCaleb putea să vadă două puncte care îl fixau. 

— Ar fi trebuit să mai rămâi puţin în dimineaţa asta când Jaye 
îl interoga pe Tafero. 

— Nu aveam timp. 

— L-a întrebat despre Lincoln, iar el i-a răspuns că era maşina 
lui sub acoperire. l-a spus că o folosea în misiuni, atunci când nu 
voia să lase vreo urmă. Are plăcuţe de înmatriculare furate pe 
ea. Şi numărul de înregistrare este fals. 

— Mi se pare normal, un tip ca el, să aibă o maşină pentru 
treburile murdare. 

— Nu înţelegi, nu? 

Bosch îşi terminase berea. Se sprijinea în coate pe balustradă. 
Dezlipea eticheta de pe sticlă şi arunca mici bucăţi din aceasta 
în întunericul de sub ei. 

— Nu, nu înţeleg, Terry. De ce nu-mi spui despre ce tot 
vorbeşti? 

McCaleb îi luă berea, apoi o puse jos fără să bea din ea. 

— Maşina lui cu adevărat, cea pe care o folosea în fiecare zi, 
este un Mercedes 4-31 CLK. Cu maşina asta a luat amendă 
pentru parcare. Pentru că a parcat în faţa oficiului poştal atunci 
când a trimis ordinul de plată. 

— În regulă, tipul are două maşini. Maşina lui secretă şi 
maşina cunoscută. Şi ce înseamnă asta? 


— Înseamnă că ştiai ceva ce n-ar fi trebuit să ştii. 

— Despre ce tot vorbeşti? Să ştiu ce? 

— Noaptea trecută te-am întrebat de ce ai venit pe barcă. Mi- 
ai spus că ai văzut Lincoln-ul lui Tafero şi că ţi-ai dat seama că 
este ceva în neregulă. De unde ştiai că Lincoln-ul era al lui? 

Bosch rămase tăcut ceva mai multă vreme. Se uită în noapte 
şi dădu din cap. 

— i-am salvat viaţa, spuse el. 

— Şi eu pe ata. 

— Deci suntem chit. Las-o cum a căzut, Terry! 

McCaleb scutură din cap. Simţea parcă un pumn în stomac 
care se îndrepta spre piept, încercând să ajungă la inima lui cea 
nouă. 

— Eu cred că ştiai de Lincoln-ul acela şi ştiai că o să am 
probleme, pentru că îl urmărisei pe Tafero şi înainte. Poate într-o 
noapte în care folosise Lincoln-ul. Poate într-o noapte în care ÎI 
urmărea pe Gunn şi plănuia lovitura. Poate în noaptea în care a 
dat lovitura. Mi-ai salvat viaţa pentru că ştiai ceva, Harry! 

McCaleb tăcu câteva momente, dându-i lui Bosch prilejul să 
spună ceva în apărarea lui. 

— Sunt o grămadă de supoziţii aici, Terry. 

— Da. O grămadă de supoziţii şi o predicţie. Predicţia mea 
este că într-un fel ştiai sau ţi-ai imaginat atunci când s-a creat 
legătura dintre Tafero şi Storey că aceştia o să ţi-o coacă în 
timpul procesului. Aşa că l-ai urmărit pe Tafero şi l-ai văzut 
cum i-a aruncat plasa lui Gunn. Ştiai ce se întâmplă şi n-ai făcut 
nimic. 

McCaleb mai luă o gură sănătoasă şi puse din nou sticla pe 
balustradă. 

— Un joc periculos, Harry. Aproape că scăpaseră cu asta. Dar 
presupun că dacă nu apăream eu la orizont, găseai tu o 
modalitate de a întoarce roata în favoarea ta. 

Bosch continuă să se uite în întuneric şi să nu spună nimic. 

— Ceea ce sper este că nutu i-ai dat pontul lui Tafero cum că 
Gunn era în arest în noaptea aceea. Spune-mi că nu tu ai dat 
telefonul acela, Harry! Spune-mi că nu l-ai ajutat să-l scoată ca 
să-l poată omori după aceea. 

Din nou, Bosch nu spuse nimic. McCaleb dădu din cap. 

— Dacă vrei să dai mâna cu cineva, Harry, dă-ţi-o singur. 

Bosch îşi cobori privirea şi se uită în întunericul de mai jos de 


terasă. McCaleb îl studie cu atenţie şi-l văzu cum dă încet din 
cap. 

— Facem ceea ce trebuie să facem, spuse Bosch încet. 
Câteodată ai dreptul la opţiuni. Câteodată nu ai de ales, este 
vorba doar de necesitate. Vezi că se întâmplă anumite lucruri, 
ştii că nu este corect, dar, într-un fel sau altul, este în aceeaşi 
măsură corect. 

Rămase tăcut ceva vreme, dar McCaleb aşteptă. 

— Nu eu am dat telefonul acela, spuse Bosch. 

Se întoarse şi se uită la McCaleb. Din nou, McCaleb văzu cele 
două puncte luminoase din ochii lui întunecaţi. 

— Trei oameni - trei monştri - au dispărut. 

— Dar nu aşa. Nu aşa procedăm noi. 

Bosch aprobă din cap. 

— Şi de jocul tău ce zici, Terry? Să treci peste frăţiorul lui în 
birou. De parcă nu ştiai că astfel o să stârneşti o mare porcărie. 
Tu ai declanşat acţiunea cu acea mişcare, chipurile 
nesemnificativă a ta, şi ştii asta. 

McCaleb simţi cum se înroşeşte la faţă sub privirea lui Bosch. 
Nu răspunse. Nu ştia ce să spună. 

— Tu ai avut planul tău, Terry. Deci, care este diferenţa? 

— Diferenţa? Dacă tu n-o vezi, înseamnă că eşti complet 
pierdut. Eşti pierdut. 

— Da, ei bine, poate că sunt pierdut şi poate că m-am regăsit. 
Mă voi gândi la asta. Intre timp, de ce nu te duci tu mai bine 
acasă acum? Du-te înapoi pe mica ta insulă şi la fetiţa ta. 
Ascunde-te pe după ceea ce crezi că vezi în privirea ei. Prefă-te 
că lumea nu este ceea ce ştii bine că este. 

McCaleb aprobă din cap. Spusese ce avea de spus. Se 
îndepărtă de balustradă, lăsându-şi berea, şi se îndreptă spre 
uşa casei. Dar Bosch mai avea ceva să-i spună când ajunse în 
living. 

— Crezi că dacă ai botezat-o după numele unei fetiţe de care 
nu i-a păsat nimănui, pe care n-a iubit-o nimeni, va reuşi să facă 
dreptate pentru fetiţa pierdută? Ei bine, te înşeli, omule! Du-te 
acasă şi continuă să visezi. 

McCaleb ezită în uşă şi se întoarse. 

— La revedere, Harry! 

— Da, la revedere. 

McCaleb traversă casa. Când ajunse în dreptul scaunului de 


lectură, unde era lumina aprinsă, văzu pagina tipărită cu profilul 
făcut de el lui Bosch pe braţul scaunului. Nu se opri! Când 
ajunse la uşa principală, o deschise şi o trase după el, închizând- 
O. 

Bosch rămase cu coatele sprijinite pe balustrada terasei, 
uitându-se în jos. Se gândi la cuvintele lui McCaleb, atât cele 
spuse, cât şi cele tipărite. Erau ca nişte bucăţi de fier încins care 
intrau în el. Simţea cum îi sfâşie măruntaiele. Se simţea ca şi 
cum ceva din interiorul lui îl apucase şi acum îl trăgea într-o 
gaură neagră, că se apropia de un colaps în marele abis. 

— Ce am făcut? şopti el. Ce am făcut? 

Se îndreptă şi văzu sticla pe balustradă, acum fără etichetă. O 
înşfăcă şi o aruncă cât de departe putu în hăul de lângă el. li 
urmări traiectoria, putând să-i urmărească zborul pentru că 
lumina lunii se reflecta în sticla de culoare maro. Sticla se 
sparse lovindu-se de dealul stâncos de sub el. 

Văzu berea pe jumătate neterminată a lui McCaleb şi o 
înşfăcă. Îşi dădu braţul înapoi, vrând s-o arunce până la 
autostradă. După care se opri. Puse sticla la loc pe balustradă şi 
intră în casă. 

Luă profilul tipărit de pe braţul scaunului şi începu să-l rupă în 
bucăţi. Se duse în bucătărie, dădu drumul la apă şi puse bucăţile 
în chiuvetă. Porni dispozitivul pentru resturi din chiuvetă şi 
împinse bucăţile de hârtie spre scurgere. Aşteptă până ce îşi 
dădu seama după sunet că hârtia fusese mestecată şi 
transformată în nimic, dispăruse. Opri dispozitivul şi rămase 
acolo urmărind apa cum se scurgea. 

Încet, privirea lui se îndreptă în sus şi se uită prin geamul 
bucătăriei spre trecătoarea Cahuenga. Luminile Hollywood-ului 
străluceau în vale, o reflectare în oglindă a stelelor din toate 
galaxiile posibile. Se gândi la toate răutăţile de acolo. Un oraş cu 
mult mai multe rele decât aspecte pozitive. Un loc în care 
pământul putea să se deschidă în faţa ta şi să te înghită. Un 
oraş al luminii pierdute. Oraşul lui. Erau toate acestea şi, totuşi, 
mereu acelaşi totuşi, era locul noilor începuturi. Oraşul lui. 
Oraşul celei de-a doua şanse. _ 

Bosch dădu din cap şi se aplecă. Işi închise ochii, îşi puse 
mâinile sub şuvoiul de apă şi apoi pe faţă. Apa era rece şi 
înviorătoare, aşa cum considera el că este orice botez, începutul 
unei a doua şanse, ar trebui să fie. 

Încă mai simţea mirosul de praf de puşcă. McCaleb stătea în 
cabina principală şi se uita în jurul lui. Erau mănuşi de cauciuc şi 
diverse resturi care zăceau pe podea. Praful negru pentru 
amprente era răspândit peste tot, pe orice obiect. Uşa de la 
cameră dispăruse cu toc cu tot, precum şi cadrul uşii, tăiat 
direct din perete. Pe hol, un întreg perete de lemn fusese scos, 
de asemenea. McCaleb merse mai departe şi se uită pe jos, pe 
podeaua pe care murise fratele mai mic al lui Tafero, din cauza 
gloanţelor trase de el. Sângele se uscase şi urma să păteze 
pentru totdeauna parchetul cu nuanţe alternative de deschis şi 
închis. Va fi acolo veşnic ca amintire. 

Uitându-se la sânge, îşi aminti de focurile trase asupra 
bărbatului, imaginile din mintea lui derulându-se mult mai încet 
decât în timp real. Se gândi la ce îi spusese Bosch, pe terasă. La 
faptul că îl lăsase pe cel pe care-l omorâse să-l urmărească. Se 
gândi la propria lui vină. Oare vina lui era mai nesemnificativă 
decât cea a lui Bosch? Amândoi puseseră lucrurile în mişcare. 
Pentru fiecare acţiune există o forţă de reacţie egală şi opusă. 
Nu ai cum să pătrunzi în întuneric fără ca întunericul să 
pătrundă în tine. 

— Facem ceea ce trebuie să facem, spuse el tare. 

Se duse sus în sufragerie şi se uită spre parcare. Reporterii 
mai erau acolo cu microbuzele lor. El reuşise să se strecoare. 
Parcase la capătul opus al portului şi apoi împrumutase barca cu 
motor ca să ajungă la The Following Sea. Se urcase la bord şi se 
strecurase înăuntru fără să fie văzut de cineva. 

Observă că microbuzele aveau turnurile de unde scurte 
electromagnetice puse în sus, şi fiecare echipă se pregătea 
pentru reportajul de la orele 11, cu unghiurile camerelor astfel 
aranjate încât The Following Sea să fie din nou în centrul 
atenţiei. McCaleb zâmbi şi deschise telefonul. Apăsă pe un 
număr de formare rapidă şi Buddy Lockridge răspunse. 

— Buddy, eu sunt. Ascultă, sunt pe barcă şi trebuie să mă duc 
acasă. Vreau să mă ajuţi cu ceva. 

— Trebuie să te duci în seara asta? Eşti sigur? 

— Da, uite ce vreau să faci. Când auzi că pornesc motorul, vii 
şi dezlegi barca. Să te mişti repede. Eu mă ocup de restul. 

— Vrei să merg cu tine? 


— Nu, mă descurc. Vino cu feribotul vineri. Avem cursă 
sâmbătă dimineaţa. 

— In regulă, Terror. Am auzit la radio că marea este liniştită în 
seara asta şi nu e ceaţă, dar, oricum, fii atent. 

McCaleb închise telefonul şi se duse la uşa sufrageriei. 
Majoritatea reporterilor şi a echipelor lor erau prinşi şi nu erau 
aşezaţi la barcă pentru că se asiguraseră deja că era goală. 
Deschise uşa şi ieşi, o închise la loc, după care urcă repede pe 
punte. Desfăcu prelata de plastic care acoperea puntea şi se 
strecură înăuntru. Asigurându-se că acceleratorul era în poziţie 
zero, porni duza şi băgă cheia în contact. 

Porni motorul şi dispozitivele de pornire începură să scoată un 
zgomot puternic. Uitându-se înapoi prin prelata de plastic, văzu 
că toţii reporterii se întorseseră spre barcă. În cele din urmă, 
motoarele porniră şi el acţionă acceleratorul, crescând viteza 
motoarelor printr-o încălzire de start rapidă. Se uită înapoi şi îl 
văzu pe Buddy venind pe doc spre pupa bărcii. Câţiva reporteri 
se grăbeau spre doc, în spatele lui. 

Buddy desfăcu rapid cele două cabluri de la pupa şi le aruncă 
în cockpit. Apoi se duse spre stâlpul de care era legat cablul de 
la proră ca să-l desfacă. McCaleb nu-l mai vedea, dar auzi când 
îi strigă: 

— Totul în regulă! 

McCaleb puse acceleratorul în funcţiune şi barca se puse în 
mişcare. În timp ce se îndrepta pe canal, se uită înapoi şi-l văzu 
pe Buddy stând pe chei şi pe reporteri venind pe doc în spatele 
lui. 

De îndată ce fu la distanţă de camerele video, scoase prelata. 
Aerul rece învălui puntea şi-l învioră. Văzu luminile roşii de 
avertizare ale indicatorilor de canal şi-şi orientă barca pe canal. 
Se uită înainte, peste indicatori, în întuneric, dar nu văzu nimic. 
Porni radarul Raytheon şi văzu de data aceasta ceea ce nu 
fusese în stare să vadă mai devreme în faţa lui. Insula se vedea 
pe ecranul radarului. 

Peste zece minute, după ce trecu cu bine de liniile de 
demarcaţie ale portului, McCaleb scoase telefonul din geacă şi 
accesă numărul de formare rapidă pentru acasă. Ştia că era 
prea târziu să sune şi că risca să trezească copiii. Graciela 
răspunse în şoaptă. 

— Scuză-mă, eu sunt. 


— Terry, eşti bine? 

— Acum sunt bine. Vin acasă. 

— Traversezi pe întuneric? 

McCaleb se gândi o clipă la întrebare. 

— O să fie bine. Pot să văd în întuneric. 

Graciela nu spuse nimic. Avea capacitatea să distingă când 
ceea ce spunea avea o altă semnificaţie. 

— Aprinde lumina pe terasă, o rugă el. O să mă orientez după 
ea când mă apropii. 

Închise telefonul şi dădu acceleratorul pe turație maximă. 
Prora începu să se ridice şi apoi se echilibră. Trecu pe lângă 
ultimul indicator de canal, la 18 metri în stânga lui. Se descurca 
bine. Lună în al treilea pătrar strălucea sus pe cer, lăsând pe 
suprafaţa apei o cărare strălucitoare de argint lichid pentru ca el 
să ajungă cu bine acasă. Se ţinu strâns de cârmă şi se gândi la 
momentul în care crezuse sincer că o să moară. Işi aminti 
imaginea fiicei sale care îi venise în minte şi-l liniştise. Începură 
să-i curgă lacrimi pe obraji. În curând, briza uşoară i le uscă pe 
faţă. 


Sfârşit 


